
Kad daiktas pasidarytų įdomus, 
tereikia ilgai į jį žiūrėti. 


Gustave Flaubert 


1938 m. sausio 3 d. „Tu žmogėdra“, - kartais sakydavo man 
Rachelė. Žmogėdra? Kitaip tariant, pasakų monstras, išniręs iš 
amžių glūdumos? Taip, aš tikiu savo pasakiška prigimtimi, noriu 
pasakyti, ta slapta sąsaja, glaudžiai siejančia įvykius, laikui bėgant 
nutikusius mano asmeniniame gyvenime, ir leidžiančia juos pa- 
kreipti sava vaga. 

Tikiu ir tuo, kad iškilau iš amžių glūdumos. Mane visada pik- 
tino lengvabūdžiai žmonės, kuriems baisiausiai rūpi, kas jų laukia 
po mirties, ir nėmaž nedomina, kas buvo prieš jiems gimstant. 
O juk priešgimtinis pasaulis toks pat svarbus, kaip ir pomirti- 
nis, juoba kad jis veikiausiai turi į jį raktą. Taigi aš čia buvau jau 
prieš tūkstantį, prieš šimtą tūkstančių metų. Kai Žemė dar tebuvo 
ugnies kamuolys, besisukantis helio danguje, jį liepsnoti ir suktis 
vertė mano siela. Beje, svaiginamai sena kilmė puikiausiai paaiš- 
kina mano antgamtines galias: būtis ir aš jau taip ilgai žingsniuo- 
jame greta, esame bendrakeleiviai nuo tokių praamžių, kad, net 
nelabai vienas kitą mylėdami, tik iš seno kaip pasaulis įpratimo, 
suprantame vienas kitą ir nieko vienas kitam negailime. 

O dėl monstro... 

Visų pirma, kas tas monstras? Jau vien šio žodžio etimologija 
pateikia mums gąsdinančią staigmeną: monsžras kilęs iš monstro — 


rodyti. Monstras yra tai, kas rodoma, - rodoma pirštu, rodoma 
mugėse ir kitur. Taigi juo padaras baisesnis, juo daugiau jis rodo- 
mas. Nuo to man šiaušiasi plaukai, nes galiu gyventi tik tamsoje 
ir esu įsitikinęs, kad minia į mane panašių būtybių leidžia man 
gyventi tik dėl nesusipratimo, tik todėl, kad manęs nepažįsta. 

Kad nebūtum monstru, reikia supanašėti su panašiais į save, 
prisitaikyti prie savo padermės arba būti tėvų paveikslu. Arba su- 
silaukti palikuonių, kurie jus padarys pirmąja naujos padermės 
šaka. Mat monstrai nesidaugina. Šešiakojai veršiai nesikergia. 
Mulai ir arklėnai gimsta nevaisingi, tarsi gamta norėtų ryžtin- 
gai nutraukti bandymą, kurį laiko neprotingu. Čia ir slypi mano 
amžinumas, nes jis man atstoja ir tėvus, ir palikuonis. Aš, senas 
kaip pasaulis ir toks pat nemirtingas, kaip jis, tegaliu turėti netik- 
rą tėvą, netikrą motiną ir įsivaikintas atžalas. 


Dar kartą perskaitau šias eilutes. Aš vardu Abelis Tifožas, tu- 
riu mechanines dirbtuves Terno Vartų aikštėje ir mes beprotis. 
Tačiau į tai, ką parašiau, reikia žiūrėti labai rimtai. Kodėl? Todėl, 
kad svarbiausias ateities uždavinys bus parodyti — tikriau sakant, 
pailiustruoti - mano parašytų eilučių rimtumą. 


1938 m. sausio 6 d. Šlapiame juodame danguje neonu nupieš- 
tas sparnuotas Mobi/gaso žirgas meta atšvaitą man ant rankų ir 
tučtuojau užgęsta. Šis rausvas mirgėjimas ir senų riebalų kvapas, 
prasmardinęs viską aplinkui, sukuria atmosferą, kurios aš neken- 
čiu ir kurią, gėda prisipažinti, mėgstu. Maža pasakyti, kad esu 
prie jos įpratęs: ji man tokia artima, kaip savos lovos šiluma ar 
veidas, kurį kasryt matau veidrodyje. Bet, jei antrąsyk kaire ranka 
suspaudžiu parkerį priešais šį baltą — trečią mano „Niūrių užra- 
šų“ — puslapį, tai tik todėl, kad esu įsitikinęs, jog atsidūriau, kaip 

sakoma, gyvenimo kryžkelėje ir, viliuosi, šis dienoraštis padės iš- 
sivaduoti iš mechaninių dirbtuvių, iš niekingų su jomis susijusių 
rūpesčių ir tam tikra prasme išsilaisvinti nuo savęs. 

Viskas yra ženklas. Tačiau mūsų aklumui ar kurtumui per- 
plėšti reikia rėžiančios šviesos ar klyksmo. Nuo pat pirmųjų metų 
Šv. Kristoforo koleže be paliovos stebėjau mano kelyje nubrėž- 
tus hieroglifus ir klausiausi neaiškių žodžių, šnabždamų į ausį, 
bet nieko nesupratau, iš to nebuvo jokios naudos, tik dar daugiau 
abejonių dėl savo gyvensenos, nors, po teisybei, ir vis naujų įro- 
dymų, kad dangus netuščias. Vakar paprasčiausias nutikimas tą 
šviesą įžiebė, ir dabar ji šviečia man kelią. 

Dėl menkutės avarijos kurį laiką negalėsiu valdyti dešinės ran- 
kos. Norėjau keletu rankenos apsukų atplėšti prikepus;į stūmok- 
lį, nes baterijos nepajėgė užvesti variklio. Atšokusi rankena man 
trenkė, bet, laimė, plaštaka tuo metu buvo atpalaiduota ir petys 
neįtemptas. Visas smūgis teko riešui, net pasidingojo, kad išgir- 
dau trekšint sausgysles. Vos neapsivėmiau iš sopulio, po dideliu 
elastiniu tvarsčiu priešais akis ir dabar jaučiu skausmingai tvink- 
sintį pulsą. Negalėdamas viena ranka imtis jokio darbo dirbtuvė- 
se, užlipau į trečią aukštą ir prisiglaudžiau šiame kambarėlyje, kur 
laikau buhalterines knygas ir senus laikraščius. Kad protas turėtų 
ką veikti, nusprendžiau sveikąja ranka brūkštelėti keletą nerišlių 
žodžių ant lapo, gulinčio pluošto viršuje. 

Ir tuomet staiga susivokiau mokąs rašyti kaire ranka! Taip, be iš- 
ankstinių pratybų, nedvejodama ir nelėtindama tempo, mano kairė 
ranka tvirtai brėžė tvarkingas, keistas, lyg svetimas, įmantrokas rai- 
des, visiškai nepanašias į įprastinę, dešinės rankos, rašyseną. Prie 
šio stulbinamo įvykio dar grįšiu, aš numanau jo priežastį, bet pra- 
dėti reikia nuo aplinkybių, paskatinusių mane pirmąkart paimti 
į rankas plunksną vieninteliu tikslu — išlieti širdį ir iškloti tiesą. 

Ar verta užsiminti apie kitą, gal ne mažiau svarbią, aplinky- 
bę: išsiskyrimą su Rachele? Bet tada teks papasakoti visą istori- 
ją, meilės istoriją, savo meilės istoriją. Savaime suprantama, tai 
bjauru, tačiau dėl to gali būti kalta tik įgūdžių stoka. Tokiam iš 
prigimties uždaram žmogui, kaip aš, atgrasu ant popieriaus versti 
vidurius, bet ranka mane veda ir, pradėjęs pasakoti, atrodo, ne- 
galėsiu sustoti, kol neišpilsiu visų pamazgų. Gal nuo šiol mano 
gyvenimo įvykiai apskritai negalės rutuliotis be šio žodinio at- 
spindžio, vadinamo dienoraščiu? 

Aš praradau Rachelę. Ji buvo mano moteris. Ne sutuoktinė Die- 
vo ir žmonių akivaizdoje, o gyvenimo moteris, noriu pasakyti — be 
jokio patoso — moteriškoji mano asmeninės visatos būtybė. Susi- 
pažinau su ja prieš keletą metų dirbtuvėse, kaip ir su visais klientais. 
Ji atvažiavo aplamdytu keturtakčiu Peugeo:, aiškiai pamaloninta 
nuostabos, kurią tais laikais, dar labiau negu šiais, keldavo moteris 
automobilininkė. Su manim ji iškart ėmė elgtis familiariai, tas 
familiarumas, atsiradęs dėl bendro automobilių pomėgio, greitai 
persimetė į visas kitas sritis, ir netrukus ji atsidūrė mano lovoje. 

Iš pat pradžių į akis krito Rachelės nuogybė, kuria ji vilkėjo 
gražiai, šauniai, ne blogiau kaip kokiu kitu drabužiu, kelioniniu 
kostiumu ar vakarine suknele. Neabejotinai didžiausias moters 
trūkumas — nemokėjimas būti nuogai, nežinojimas, kad nuogybę 
galima ne tik atidengti, bet ir ja prisidengti. Tokiu nemokšiškumu 
paženklintas moteris iš pirmo žvilgsnio lengvai atpažįstu pagal 
tam tikrą šaltumą, keistą drabužių lipimą prie odos. 

Rachelės galva erelišku profiliu buvo maža, apgaubta juodų 
garbanėlių šalmu, o kūnas galingas, apvalus, jo moteriškumą pa- 
brėžė platūs klubai, krūtys dideliais violetiniais apskritimais, riestas 
užpakalis, ir ši gama nepriekaištingai stangrių apvalumų, pernelyg 
stambių rankai, sudarė nepaimamą ansamblį. Jos vidus nepasižy- 

mėjo dideliu originalumu, mat ji buvo pasirinkusi berniokišką 
stilių, tapus; madingą dėl vieno pasisekimą turėjusio romano. 
Norėdama būti nepriklausoma, Rachelė vertėsi laisvai samdomos 
buhalterės profesija ir važinėjo pas amatininkus, prekybininkus 
bei mažų įmonėlių vadovus vesti sąskaitybos. Ji buvo izraelitė, ir 
aš pastebėjau, kad visi jos klientai — žydai, o tai dar kartą patvirti- 
no slaptą jos tvarkomų dokumentų pobūdį. 

Mane galėjo atstumti Rachelės cinizmas, triuškinantis požiū- 
ris į pasaulį, kažkoks protinis niežulys, verčiantis ją gyventi huo- 
latinėje nuobodulio baimėje, bet jos humoro jausmas, mokėjimas 
pastebėti žmonių ir situacijų absurdiškumą, užkrečianti linksmy- 
bė, kurią gebėjo išskelti iš pilko gyvenimo, malšino savanorišką 
mano prigimties tulžingumą. 

Rašydamas šias eilutes, esu priverstas susivokti, kas man buvo 
Rachelė, ir gerklę užgniaužia kartojant, kad ją praradau. Nežinau, 
ar mes mylėjome vienas kitą, bet mudu smagiai juokdavomės, 
o juk tai šį tą reiškia, ar ne? 

Beje, šitaip juokdamasi, be jokio pykčio, ji mestelėjo frazę, iš 
kurios mes abu skirtingais keliais turėjome prieiti prie vienos iš- 
vados - išsiskyrimo. 

Kartais ji atlėkdavo kaip vėjas, atiduodavo savo mašinikę, kad 
mechanikas paremontuotų arba pakeistų tepalus, ir su manim už- 
lipdavo į mano butą, niekada nepraleisdama progos nešvankiai 
pajuokauti apie automobilio ir vairuotojos pakrapštymą. Tądien 
rengdamasi ji atsainiai pareiškė, kad aš myliuosi kaip kikilis. Iš 
pradžių maniau, kad jai. nepatinka mano nežinojimas, nepaty- 
rimas. Bet ji pataisė. Sakė turėjusi galvoje tik mano skubėjimą, 
anot jos, „kyšt, ir baigta“, kaip daro maži paukščiukai, atlikdami 
santuokinę pareigą. Paskui ji svajingai prisiminė buvusį meilužį, 
bene geriausią iš visų turėtų. Sykį jis pažadėjęs imtis jos iš vakaro 

ir nepaleisti iki aušros. Ir pažadą tesėjęs: krušęs iki pirmųjų žarų. 

- Teisybė, - sąžiningai pridūrė Rachelė, - mes atsigulėm vėlai, 
o naktys tada buvo trumpos. 

Ši istorija man priminė pono Segeno ožką, kuri, senosios Re- 
nod pavyzdžiu, laikė garbės reikalu grumtis su vilku kiaurą naktį 
ir leistis suryjama tik su pirmaisiais saulės spinduliais. 

— Iš tiesų būtų gerai, - tarė Rachelė, - jei manytum, kad tave 
prarysiu, kai tik sustosi. 

Ir staiga su savo juodais antakiais, išplėstomis šnervėmis ir 
didele godžia burna ji man tikrai pasirodė kaip vilkė. Mes vėl 
pasijuokėm. Paskutinį kartą. Aš juk žinojau, kad jos, laisvos bu- 
halterės, protas įvertino mano trūkumą ir ji susirado kitą guolį, į 
kurį įvirs. 

Kaip kikilis... Jau pusmetį, nuo tada, kai buvo ištartas, šis prie- 
kaištas, giliai įsiėdęs, ilgai sukosi galvoje. Seniai žinojau, kad 
dažniausia seksualinių nesėkmių forma - ejacu/atio precox, kitaip 
tariant, per greitas, priešlaikinis sėklos išsiveržimas. Rachelės 
kaltinimas toli siekia, nes stato mane ant impotencijos slenksčio, 
negana to, primena amžiną lyčių nesutarimą, baisią frustraciją, sle- 
giančią nuolat apvaisinamas, bet niekada nepatenkinamas moteris. 

- Tau nesvarbu, ar aš patiriu malonumą! 

Su tuo esu priverstas sutikti. Kai visu kūnu užgriūdavau ant 
Rachelės, norėdamas ją užvaldyti, man mažiausiai rūpėdavo, kas 
dedasi už užmerktų vokų jos mažytėje žydų aviganio galvutėje. 

— Pasmaguriauji šviežia mėsa ir bėgi prie savo gelžgalių. 

Tai tiesa. Kaip ir tai, kad žmogus, valgydamas duoną, nesuka 
galvos, ar tai duonai patinka, ar nepatinka būti šitaip valgomai. 

— Tu suryji mane kaip bifšteksą. 

Galbūt, jei besąlygiškai priimsime „vyriškumo sampratą“, su- 
kurtą moterų ir jų silpnumą pavertusią ginklu. Po teisybei, meilės 


14 


akto lyginimas su valgymu anaiptol nėra gėdingas — panašius su- 
gretinimus vartoja daugelis religijų, visų pirma krikščionybė su savo 
Eucharistija. Bet pirmiausia reikėtų išmėsinėti vyriškumo sąvoką — 
grynai moterišką išmonę. Taigi vyriškumas matuojamas /ytiniu 
pajėgumu, o lytinis pajėgumas tereiškia gebėjimą kuo ilgiau užtęs- 
ti lytinį aktą. Tai yra atsižadėti savęs. Vadinasi, pajėgumo terminą 
reikia suprasti aristoteliška prasme, kaip 240 priešingybę. Lytinis 
pajėgumas — atvirkščias dalykas, tarsi paneigiantis lytinį aktą. Tai 
tik akto pažadas, niekada netesimas, netvirtas, užlaikytas, atidėtas. 
Moteris yra pajėgumas, vyras — aktas. Taigi vyras iš prigimties 
nepajėgus, neprisiderinęs prie lėtai it vaisius nokstančios moters. 
Nebent klusniai pasiduotų jos mokymui, jos ritmui ir plušėtų kaip 
patrakęs, kad įžiebtų džiaugsmo kibirkštį delsiančiame kūne, pa- 
jungtame jo valiai. 

— Tu ne meilužis, tu žmogėdra. 

O laikai, o pilys!" Tardama šią paprastą frazę, Rachelė iššau- 
kė baisaus vaiko vaiduoklį, gąsdinamai anksti subrendusio, stul- 
binamai infantilaus vaiko, ir jo atminimas mane tiesiog užvaldė. 
Nestoras. Visada nujaučiau, kad jis vėl įsiverš į mano gyvenimą. 
Tiesą pasakius, jis niekada iš jo ir nebuvo išėjęs, bet po savo mir- 
ties davė man ramybę, tenkinosi tik retsykiais rodomais nereikš- 
mingais ženklais - kartais net linksmais, - kad jo neužmirščiau. 
Nauji niūrūs užrašai ir išsiskyrimas su Rachele įspėjo mane apie 
sugrįžtančią jo galią. 


1938 m. sausio 10 d. Neseniai žiūrinėjau klasės nuotrauką, vieną 
iš tų, kurios serijiniu būdu daromos birželį prieš pat įteikiant ap- 
dovanojimus. Iš tų visų sustingusių chuliganiškų veidų liesiausias, 

“ Eilutė iš A. Rimbaud eilėraščio apie laimės paieškas. 

liūdniausias - mano. Nuotraukoje yra ir Šandavuanas su Liutinjo: 
vienas vaiposi po klouniška, į artišoką panašia šukuosena, kitas 
klastingu snukeliu, užmerktomis akimis, neva snūduriuodamas, 
tarsi rezga kažkokią išdaigą. Nestoro nėra, nors nuotrauka tikrai 
daryta tada, kai jis dar buvo gyvas. Jis apskritai vengė tokių da- 
lykų, kaip ši juokinga ceremonija, ir, svarbiausia, prieš išeidamas 
stengėsi nepalikti jokių banalių savo gyvenimo pėdsakų. 

Buvau kokių vienuolikos metų ir jau ne naujokas Šv. Kristoforo 
koleže, kur pradėjau lankyti antrą klasę. Pirmaisiais metais jaučiau- 
si nelaimingas ir sutrikęs dėl to, kad buvau išplėštas iš savo aplinkos 
ir išmestas į nežinią, o dabar tylus, apmąstytas ir, rodos, nepagydo- 
mas sielvartas prislėgė mane dar labiau. Pamenu, tuo laikotarpiu 
suskaičiavau visus savo vargus ir jau iš niekur nesitikėjau vilties 
spindulėlio. Nusispjoviau į mokytojus ir žinių pasaulį, kur jie no- 
rėjo mus vesti. Išsyk nuvertindavau ir paniekindavau — ar kada 
nors atsikračiau tokio požiūrio? — visus rašytojus, istorinius asme- 
nis, veikalus, dėstomą medžiagą, kai tik suaugusieji ją perkąsdavo 
ir imdavo kimšti mums kaip dvasinį peną. Po trupinį, vartydamas 
žodynus, rankiodamas tai, ką rasdavau sukompiliuotuose mokyk- 
liniuose vadovėliuose, istorijos ar prancūzų kalbos pamokose gau- 
dydamas šykščias užuominas apie tai, kas man labiausiai rūpėjo, 
susidariau marginalinę kultūrą, nuosavą panteoną, kuriame šali- 
mais gulėjo Alkibiadas ir Poncijus Pilotas, Kaligula ir Adrianas, 
Frydrichas-Vilhelmas I ir Barasas, Taleiranas ir Rasputinas. Kai 
apie politiką ar rašytoją būdavo prabylama tam tikru tonu, - sa- 
vaime suprantama, smerkiamu, bet to neužtekdavo, reikėdavo 
dar kai ko, — aš pastatydavau ausis ir pamanydavau, kad gal jis iš 
maniškių. Ir išsyk visomis turimomis priemonėmis griebdavausi 
tyrimo, savotiško beatifikacijos proceso, po kurio mano panteono 


durys atsiverdavo arba likdavo uždarytos. 

Aš buvau nugeibęs ir negražus, lygiais juodais plaukais, rėmi- 
nančiais tamsų veidą, panašų į arabo ar čigono; kūnas nerangus, 
kaulėtas, judesiai vangūs, negrakštūs. Bet, baisiausia, turėjau kaž- 
kokį lemtingą trūkumą, dėl kurio mane puldinėjo net didžiausi 
bailiai, mušė net skystablauzdžiai. Buvau nelauktas įrodymas, kad 
ir jie gali būti už ką nors viršesni, gali ką nors pažeminti. Vos nu- 
skambėjus pertraukos skambučiui, aš jau tysodavau ant žemės ir 
retai atsikeldavau iki prasidedant pamokai. 

Pelseneras buvo koležo naujokas, bet fizinė jėga ir dvasinė vidu- 
tinybė pelnė jam aukštą vietą klasės hierarchijoje. Prie jo prestižo 
nemenkai prisidėjo ir neregėto platumo odinis diržas, — vėliau su- 
žinojau, kad jis išrėžtas iš balno paspręstės, - juosimas ant juodos 
palaidinės ir plieninėje sagtyje turintis net tris liežuvėlius. Pelsene- 
ro galva buvo kvadratinė, apvainikuota geltonų plaukų sruogomis, 
veidas taisyklingas, neišraiškus, šviesių akių žvilgsnis tiesus, o kai jis 
eidavo pro berniukų grupeles, užsikišęs už diržo nykščius, puikūs 
vinimis pakalti batai gurgždėdavo ir svarbiomis progomis galėda- 
vo pluoštais skelti kibirkštis iš granitinio grindinio kieme. Jis buvo 
tyraširdis, neklastingas, tačiau beginklis prieš blogį ir, kaip tie Ra- 
miojo vandenyno salų čiabuviai, krintantys nuo pirmo kontakto su 
mikrobais, nebaudžiamai užneštais baltųjų, iškart persiėmė pykčiu, 
žiaurumu ir neapykanta, kai tik jam atvėriau savo širdies žaizdas. 

Koleže staiga išplito tatuiruočių mada. Vienas eksternas pre- 
kiavo tušu ir aštriomis plunksnomis, kuriomis galėjai giliai išba- 
dyti ženklus odoje, jos nesudraskydamas. Mes ištisas valandas 
tatuiruodavomės ant delnų, riešų ir kelių raides, žodžius ir pieši- 
nius, bet tai visada būdavo kvailystės ir neaiškūs simboliai, kurių 
pavyzdžių rasdavome tarp sienų ir pisuarų grafitų. 

Pelseneras, suprantama, nebuvo abejingas mūsų naujosios pra- 
mogos kerams, bet jam stigo vaizduotės ir miklumo pasipuošti 

dekoracija, atitinkančia jo orumą. Todėl iškart susidomėjo, kai 
lyg tarp kitko parodžiau popieriaus lapą, ant kurio kaip įmany- 
damas gražiau buvau nupiešęs strėle pervertą širdį, — iš žaizdos 
lašėjo kraujas, - apjuostą tokiais žodžiais: Aš favo per amžius. 
Galutinai jį sužavėjau pasakęs, kad šį stebuklą nukopijavau nuo 
savo draugo, Svetimšalių legiono puskarininkio, krūtinės. Pas- 
kui pasisiūliau į tatuiruotojus, jei jis norįs šį garbingą užrašą ne- 
šioti ant vidinės kairiosios šlaunies pusės, paslėptos, bet visada 
galimos atidengti vietos. 

Operacija truko per visas vakarines pamokas. Sėdėdamas ant 
grindų po Pelsenero suolu, darbavausi su pavydėtinu kruopštumu, 
padedamas kaimynų, savo kūnais, knygomis ir portfeliais užstoju- 
sių mane nuo budraus prižiūrėtojo. Darbą sunkino tai, kad ant suo- 
lo padėta šlaunis buvo susiplojusi, o vidinis paviršius suapvalėjęs. 

Pelseneras labai apsidžiaugė rezultatu, tik mažumėlę nustebo, 
nes pervertą, kraujuojančią širdį rėminanti formulė tapo A T per 
amžius. Kuo ramiausiai paaiškinau, esą legionieriai šiuos inicialus 
vartoja kaip santrumpas, norėdami pasakyti Aš žavo arba parody- 
ti maištą prieš Dievą (Ateistas per amžius), arba tai galinti būti 
dviprasmybė, reiškianti ir viena, ir kita. Pelseneras, matyt, nieko 
nesupratęs iš mano miglotų aiškinimų, kol kas tuo pasitenkino. 

Tačiau rytojaus vakarą, per šeštos valandos pertrauką, jis pasi- 
vedėjo mane į šalį nieko gera nežadančia veido išraiška. Veikiau- 
siai kažkas buvo jį paprotinęs, nes jis iškart užsipuolė mane dėl tų 
mįslingų inicialų. 

- AT, - rėžė jis man, - tai tavo inicialai. Abelis Tifožas per am- 
žius. Tuoj pat nutrink šitą nesąmonę! 

Buvau demaskuotas ir, statydamas viską ant kortos, padariau 
tai, apie ką karštai svajojau ištisas savaites. Prisiartinęs prie jo, 
uždėjau rankas ant puikiojo diržo klubų aukštyje ir, su pasimė- 

gavimu lėtai slysdamas per odą, sukabinau jam už nugaros. Tada 
padėjau galvą ant krūtinės, toje vietoje, kur širdis. 

Pelseneras turbūt nesusivokė, kas čia dedasi, nes kurį laiką ne- 
judėjo. Bet netrukus lėtai pakėlė dešinę ranką, - tokiu pat tempu, 
kokiu slydo manosios, - pliaukštelėjo man per žandą ir, stipriu 
smūgiu, žiauriu spyriu atplėšęs nuo savęs, aukštielninką nusviedė 
už keleto metrų. Tada apsisuko ir nuėjo, kaustytais batais skelda- 
mas pluoštus kibirkščių. 

Nuo to laiko, pažinęs malonumą priversti vergauti kitą žmogų, 
Pelseneras ėmė mane žeminti ir skriausti, o aš jam aklai paklusau. 
Mielai perleisdavau pusę savo porcijos refektorijuje, nes neturėjau 
jokio apetito, ir net jausdavau slaptą palaimą, kas rytą valydamas 
ir tepdamas jo nuostabiuosius pusbačius, nes visada mėgau čiupi- 
nėti avalynę. 

Bet šių protu suvokiamų reikalavimų neužteko, jo sugedusi 
siela troško aštresnių pojūčių. Todėl jis nusprendė, kad aš kasdien 
valgysiu žolę. Prasidėjus vidurdienio pertraukai, jis numesdavo 
mane ant skursnos pievutės, supančios mūsų šventojo globėjo 
statulą, apsižergdavo ir, užvertęs smakrą, imdavo kimšti į burną 
kuokštus varpučio, o aš sąžiningai juos kramtydavau, kad neuž- 
dusčiau. Į reginį žiopsodavo ratu sustoję smalsuoliai, ir mane vėl 
pagauna pyktis ir neapykanta, kai dabar pagalvoju, kad nė vienas 
iš prižiūrėtojų, tokių greitų užklupti mane nusikaltimo vietoje ir 
nubausti, nė sykio nejsikišo ir nenutraukė tos scenos. 

Mano vergystė turėjo pasibaigti tik pasiekusi viršūnę. Rudens 
pradžioje dieną naktų pylęs lietus mokyklos kiemą pavertė kloa- 
ka. Akmenukai ir šlakai dingo po apgaulingai minkštu purvo ir 
nukritusių lapų sluoksniu. Drėgmė, kurioje maudėmės it varg- 
šai našlaičiai, sušalę, neprivalgę, visada nesiprausę, lipdė prie 
kūno drabužius ir pavertė juos plėvėmis, paskui žvynais, paskui 

šarvais, kuriuos nuplėšti, nusirenginėjant prieš miegą arba norint 
atlikti savo reikalą, būdavo tikra kančia, o nuplėšus pasimatyda- 
vo pašiurpusi oda, surakinti raumenys, susitraukęs pimpaliukas. 
Tądien mūsų žaidimai buvo kaip niekad žiaurūs, beatodairiški, 
lyg, derindamiesi prie gyvenimo tamsybės ir sunkumo, būtume 
tapę kovotojais ar laukiniais. Kumščiai, dusliai bubsėdami, daužė 
veidus, berniukai kaišiojo vieni kitiems kojas, griaudami varžo- 
vus į maklynę, ant žemės pūtuodami raitėsi susikibę imtynininkai. 
Mažai kam išsprūsdavo šūksnis, niekas nieko neįžeidinėjo, bet tas, 
kuris parvirsdavo vienas, retai praleisdavo progą pilnomis riešku- 
čiomis pasemti pliurzės ir apdrėbti ja priešininką. Aš slėpiausi už 
pievutės stulpų, stengdamasis išvengti susitikimų, kurie man blogai 
baigtųsi, - o jų galėjo būti daug. Šįsyk nesibaiminau Pelsenero, nes 
nemaniau, kad tokiame didingame mūšyje jis terliotųsi su tokiu 
menku priešu. Todėl nelabai išsigandau, kai staiga su juo susidū- 
riau, atšokdamas nuo kamuolio, lekiančio it patrankos sviedinys. 
Matyt, Pelsenero buvo keistai griūta, suklupta ant vieno kelio, nes 
jis tesusipurvino pusę kojos, ir tai tik iš priekio, o kitkas liko beveik 
neišmurzinta. Aš mėginau sprukti, bet jis čiupo mane už rankos ir, 
prikišęs kelį, paliepė: „Nušluostyk!“ Pritūpęs jam prie kojų, ėmiau 
valyti purvą abejotino švarumo nosine. Pelseneras nekantravo. 

- Ar nieko daugiau neturi? Tada laižyk liežuviu! 

Šlaunis, kelis ir viršutinė blauzdos dalis buvo vienodai aplipusi 
juodu, blizgančiu dumblu, ir skulptūra būtų atrodžiusi neprie- 
kaištinga, jei ne žaizda pačiame viduryje, gili, purpurinė, žiojinti 
žemiau girnelės. Iš jos tekėjo raudona srovelė, tolėliau pereinanti 
į geltoną spalvą, paskui, maišydamasi su purvu, į vis tamsėjančią 
rudą. Aš apliežiau aplink žaizdą, apjuosdamas ją pilka aureole. 
Keletą kartų išspjoviau žemes ir šlako nuosėdas. Žaizda, iš kurios 
tebesisunkė kraujas, traukė mano akis lyg įmantrus žemėlapis: 

ištinusios mėsos, balkšvi perdrėkstų vietų guzeliai, į vidų užsilen- 
kę kraštai. Greitai, bet nelabai atsargiai perbraukiau per ją liežu- 
viu, — kelis nuo šio lyžtelėjimo suvirpėjo, pabrinkęs, suapvalėjęs 
raumuo susitraukė lyg grimasą nutaisiusi burna ir uždengė girne- 
lę. Tada palaižiau antrąkart, jau ilgiau. Galop lūpomis prigludau 
prie žaizdos lūpų ir taip išbuvau nežinia kiek laiko. 

Negaliu tiksliai pasakyti, kas nutiko paskui. Rodos, mane ėmė 
purtyti drebulys, net mėšlungis, ir buvau nuneštas į lazaretą. Sir- 
gau keliolika dienų. Miglotai prisimenu šį savo gyvenimo epizodą 
Šv. Kristoforo koleže. Užtat puikiai pamenu, kad mokytojai apie 
mano ligą pranešė tėvui ir pripaistė nei šį, nei tą, ironiškai pra- 
sitardami, neva dėl besaikio saldumynų vartojimo man sutrikęs 
virškinimas, tik jie nesuprato, kokia ta ironija kvaila. 


1938 m. sausio 13 d. Aš sakydavau Rachelei: „Moterys būna 
dviejų tipų. Moteris-žaisliukas, kurią galima čiupinėti, graibyti, ap- 
žiūrinėti ir kuri yra vyro gyvenimo puošmena. Ir moteris-peizažas. 
Ji lankoma, po ją vaikštoma, joje net pasiklystama. Pirmoji yra ver- 
tikali, antroji horizontali. Pirmoji plepi, užgaidi, daug reikalaujanti, 
koketiška. Antroji tyli, užsispyrusi, savininkiška, atmeni, svajinga.“ 

Rachelė klausydavosi manęs suraukusi antakius, ieškodama 
mano žodžiuose kažko užgaulaus. Tada, norėdamas ją prajuokin- 
ti, išdėstydavau paskaitą kitokiais terminais: „Moterys būna dvie- 
jų tipų, - pakartodavau. - Vienų dubuo kaip Paryžiaus baseinėlis, 
kitų - kaip Viduržemio jūros baseinas“, — ir rankomis parodydavau 
mažą ir didelę apimtį. Ji nusišypsodavo, bet jau susirūpinusi, ar tik 
jos nepriskiriu prie plačiadugnių, kokia ji,be jokios abejonės, ir buvo. 

Mat šita šelmė, šita apsukruolė neginčijamai yra moteris-pei- 
zažas; su Viduržemio jūros baseinu (beje, jos šeima kilusi iš Salo- 
nikų). Jos kūnas kuplus, jaukus, motiniškas. Rachelei šito nesakiau 

bijodamas supykdyrti, nes jai žodžiai visada tėra glamonė arba agre- 
sija, bet niekada — teisybės veidrodis, juo labiau nesakiau, kokios 
mintys man kyla, pavyzdžiui, uždėjus ranką jai ant klubo, didelio 
it kalva, užstojanti visą kraštovaizdį. Tarp šlaunų masyvų liula pil- 
vas, virpčiojanti dauba, išgraužta nerimo... Vis stengiuosi perprasti 
paslaptingą sąvoką: moters makštį. Tas nurėžtas pilvas tikrai negali 
pretenduoti į šį titulą, nebent remtumėmės apytikre simetrija, eg- 
zistuojančia tarp moters ir vyro kūno. Moters makštis. Jos veikiau 
reikėtų ieškoti ant krūtinės, kur išdidžiai pūpso du gausybės ragai... 
Biblija šį klausimą nušviečia keistai. Skaitant pirmą Pradžios 
knygos skyrių, nuostabą sukelia akivaizdus prieštaravimas, iškrai- 
pantis šventąjį tekstą. „Dievas sukūrė žmogų pagal savo paveikslą, 
pagal savo paveikslą sukūrė 77; kaip vyrą ir moterį sukūrė juos. Die- 
vas palaimino juos tardamas: „Būkite vaisingi ir dauginkitės, pripil- 
dykite žemę ir valdykite ją!“ Šis staigus perėjimas iš vienaskaitos 
į daugiskaitą negali būti suprantamas tiesiogine prasme, juo labiau 
kad apie moters sukūrimą iš Adomo šonkaulio pasakojama gerokai 
toliau, antrame Pradžios knygos skyriuje. Bet viskas paaiškėja, jei 
mano cituotoje frazėje išlaikome vienaskaitą. Dievas sukūrė žmogų 
pagal savo paveikslą, kitaip tariant, vyrą ir moterį drauge. Jis jam 
tarė: „Būk vaisingas ir dauginkis.“ Vėliau Dievas susigriebė, kad 
hermafrodizmo primesta vienatvė nėra geras dalykas. Jis užmigdė 
Adomą kietu miegu ir išėmė ne šonkaulį, o šoną, visą pusę, kitaip 
tariant, moteriškus lytinius organus, ir iš jų sukūrė atskirą būtybę. 
Tada pasidaro aišku, kodėl moteris mežuri lytinių organų tik- 
rąja tų žodžių prasme, nes ji pati yra lytinis organas: vyro lytinis 
organas, per sunkus nešioti nuolat, todėl dažniausiai padedamas 


* Čia ir toliau Biblija cituojama iš leidinio: Biblija, arba Šventasis Raštas. 
V.: Lietuvos Biblijos draujija, 1999. Senąjį Testamentą vertė A. Rubšys, Nau- 

į šalį, o prireikus pasiimamas. Beje, žmogus - kitaip nei gyvūnas — 
sugeba bet kuriuo metu pasirinkti reikiamą instrumentą, įrankį, 
ginklą, o paskui gali jį numesti, ne taip, kaip omaras, pasmerktas 
amžinai tąsyti dvi žnyples. Kaip ranka yra čiuptuvas, kuriuo vyras 
pasigriebia kūjį, špagą arba plunksnakotį, taip ir varpa yra ne lyti- 
nis organas, o veikiau čiuptuvas, įsiskverbiantis į lytinius organus. 

Jei tai tiesa, reikia griežtai pasmerkti santuokos instituciją, sie- 
kiančią kiek įmanoma glaudžiau ir tvirčiau sulydyti tai, kas buvo 
atplėšta. Nejunkite to, ką Dievas atskyrė! Bergždžias noras! Mes 
sąmoningai ar nesąmoningai žavimės archajiniu Adomu, apsigink- 
lavusiu visais dauginimosi reikmenimis, nuolat gulinčiu, gal nesuge- 
bančiu vaikščioti ir tikrai nepajėgiančiu dirbti, amžinai perpildytu 
neregėto tobulumo jausmų, imančiu ir duodančiu tuo pat metu, ap- 
rimstančiu — ir tai dar nežinia! — tik nėštumo laikotarpiu, apvaisintas 
savo paties triūso. Į ką tada turėjo būti panašus mūsų nuostabusis 
protėvis, kai, nešiodamas moterį, nešiodavo dar ir vaiką, būdavo pri- 
krautas ir išpūstas lyg tos medinės lėlės, sukištos viena į kitą! 

Vaizdas gali pasirodyti juokingas. Mane, nors ir suvokiantį 
santuokos absurdiškumą, jis jaudina, verčia ilgėtis atavistinio ant- 
žmogiško gyvenimo, dėl savo pilnatvės nepavaldaus laiko tėkmei 
ir senėjimui. Pradžios knygoje kalbama apie žmogaus nuopuolį, 
bet tai ne epizodas su obuoliu, - jis, priešingai, reiškia pakilimą iki 
gėrio ir blogio pažinimo, - o pirmapradžio Adomo padalijimas į 
tris dalis, dėl kurio iš vyro buvo išmesta moteris, paskui vaikas ir 
atsirado iškart trys nelaimingos būtybės: amžinas našlaitis vai- 
kas, vieniša išsigandusi moteris, visąlaik ieškanti globėjo, ir vyras, 
lengvas, judrus, bet panašus į savo atributus praradus; karalių, pa- 
smerktą vergiškiems darbams. 

Vedybos turi vienintelę prasmę - išlipti iš duobės, atkurti pir- 
mapradį Adomą. Bet nejau yra tik ši apgailėtina išeitis? 


23 


1938 m. sausio 16 d. Kai išėjau iš Šv. Kristoforo koležo, senojo 
namo dvasia jį buvo palikusi jau prieš ketverius metus ir dabar 
šiame mokykliniame, religiniame ir kalėjiminiame pasaulyje gy- 
veno tik vaikų ir kunigų šešėliai. Nestoras jau buvo miręs - uždu- 
sęs koležo rūsyje, - miręs kitiems, o man gyvesnis nei kada nors. 

Nestoras buvo vienturtis mūsų įstaigos kiemsargio sūnus. Kas 
pažįsta tokio pobūdžio institucijas, iškart supras, kokią galią jam 
teikė ši aplinkybė. Gyvendamas sykiu ir pas tėvus, ir koleže, jis 
naudojosi ir internų, ir eksternų privalumais. Tėvas dažnai paves- 
davo jam smulkių ūkio darbų, tad jis laisvai vaikštinėjo po visus 
pastatus ir turėjo beveik visų durų raktus, be to, po pamokų ir 
namų ruošos galėdavo išeiti „į miestą“. 

Bet visa tai būtų nieko nereiškę, jei jis nebūtų buvęs Nestoras. 
Po daugelio metų uždavinėju sau tokius klausimus, kokie nekil- 
davo, kai su juo draugavau. Ar ta baisi, geniali, pasakiška būtybė 
buvo nykštukinis suaugusysis, nustojęs vystytis vaiko amžiuje, ar, 
priešingai, milžiniškas kūdikis, į kurį panėšėjo stotu? Negalėčiau 
to pasakyti. Jo kalbos, kurias daugmaž tiksliai atgamina atmin- 
tis, liudytų apie stulbinamai ankstyvą brandą, jei, žinoma, Nes- 
toras buvo bendraklasių vienmetis. Šitai kaip tik ir nėra aišku, 
tad visai galimas daiktas, jog jis buvo atsilikėlis, kvanka, amžiams 
užstrigęs vaikystėje, gimęs koleže ir pasmerktas jame kvanksoti. 
Su visais tais netikrumais sukasi vienas žodis, sprūste sprūstantis 
nuo plunksnos galo: nemirtingas. Kalbėdamas apie save, sakiausi 
esąs amžinas. Tad nenuostabu, kad Nestoras, neabejotinai mane 
suformavęs, kaip ir aš, išvengė laiko dantų... 

Jis buvo storas, tikriau nutukęs, ir ta masė, jo judesiams, net 
eisenai, teikianti didingo lėtumo, kėlė grėsmę peštynėse. Jis ne- 
pakentė karščio, plonai rengdavosi per didelius šalčius ir gausiai 
prakaituodavo kitu metų laiku. Slegiamas išskirtinio intelekto ir 

puikios atminties, jis kalbėjo pamažu, su iškilmingu, nenatūra- 
liu, dirbtiniu rimtumu, neturinčiu nė lašo nuoširdumo, ir mėgo 
iškelti smilių dėstydamas formuluotę, kuria mes sutartinai Žavė- 
davomės ničnieko nesuprasdami. Iš pradžių maniau, kad jis kalba 
citatomis, prisirankiotomis iš skaitomų knygų, bet paskui, patekęs 
jo įtakos sferon, supratau klydęs. Tarp mokinių jis turėjo negin- 
čijamą autoritetą, net mokytojai jo prisibijojo ir teikė lengvatų, 
kurios, kol nežinojau, kas jis toks, man atrodė pernelyg didelės. 

Pirmas privilegijuotos padėties pademonstravimas, kurio liu- 
dytoju teko būti, mane, po teisybei, gerokai prajuokino, nes dar 
nebuvau pajutęs grėsmingos auros, gaubiančios viską, kas buvo 
su juo susiję. Kiekvienoje klasėje prie mokytojo katedros stovėjo 
juodai nudažyta popierių dėžė. Kai koks nors mokinys užsimany- 
davo į išvietę, paprašydavo mokytojo leidimo, iškėlęs du pirštus 
V raidės pavidalu. Prižiūrėtojui ar mokytojui linktelėjus galva, jis 
nueidavo prie dėžės ir, greitai kyštelėjęs į ją ranką, su sauja popie- 
riaus traukdavo prie durų. 

Kad Nestoras neparodė sutartinio V ženklo, aš nepastebėjau, 
nes jis sėdėjo klasės gale. Bet iškart pajutau pagarbą už atsainu- 
mą, su kuriuo jis artinosi prie dėžės, ir už paskui įvykusią sceną. 
Nestoras su maniakišku dėmesiu ėmė tyrinėti ant viršaus gulin- 
čius popierius, po to, matyt, nepatenkintas mažu pasirinkimu, 
šiugždendamas puolė raustis po visą dėžę ir kilnoti gniūžtes bei 
skiautes, kurias ilgai žiūrinėjo ir, rodos, net skaitė, kas jose parašy- 
ta. Šis veiksmas tiesiog prikaustė mokinių dėmesį, net mokytojas 
dėstė geografijos pamoką lėtu, mechanišku balsu, nutraukiamu 
vis ilgesnių pauzių. Mane turėjo priblokšti klasėje tvyranti bai- 
minga tyla, juk, jei taip būtų daręs koks nors kitas mokinys, būtų 
kilusi juoko audra. Bet, kartoju, aš buvau naujokas Šv. Kristoforo 
koleže ir kvatojau iki ašarų, įsitvėręs į suolą, kol kaimynas piktai 

kumštelėjo į šoną; nesupratau, ko jis pyksta, kaip nesupratau ir 
frazės, kurią iškošė pro dantis, kai Nestoras išsirinko juodraštį, 
pripieštą eskizų: „Jam svarbu ne popierius, - pasakė jis,- o tai, kas 
jame parašyta ir kieno parašyta.“ Šie žodžiai, kaip ir daugelis kitų, 
kuriuos mėginsiu prisiminti, apgaubia Nestorą paslaptimi, bet jos 
nepaaiškina. 

Jo apetitas buvo žvėriškas: aš tai kasdien mačiau, nes vakarie- 
niaudavo jis namie, o pietaudavo refektorijuje. Kiekvienas stalas 
būdavo padengtas aštuoniems asmenims ir pavestas prižiūrėti 
„vyresniajam“, atsakingam už tai, kad maistas būtų dalijamas po 
lygiai. Nestoras — vienas iš paradoksų, kuriais nustojau stebėtis tik 
po daugelio mėnesių, - nebuvo „vyresnysis“. Mat tokia padėtis jį 
tenkino labiau, nes šias pareigas užimantis mokinys, kaip, beje, ir 
kiti stalabendriai, ne tik leisdavo jam įsikrauti į lėkštę gerą ketvirtį 
kiekvieno patiekalo, bet ir apipildavo valgomomis dovanomis lyg 
kokį antikos dievą. 

Nestoras valgė greitai, rimtai, stropiai, sustodamas tik nusi- 
šluostyti prakaito, nuo kaktos varvančio ant akinių. Nukarusiais 
skruostais, išpampusiu pilvu, plačiu užpakaliu, jis panėšėjo į Si- 
leną. Jo gyvenimą reguliavo rijimo-virškinimo-tuštinimosi tri- 
logija, ir šiuos tris procesus gaubė visuotinė pagarba. Tačiau tai 
tebuvo matomoji Nestoro pusė. Slaptoji, apie kurią numaniau tik 
aš, buvo ženklai, ženklų dešifravimas. Čia slypėjo svarbiausias jo 
gyvenimo tikslas, ir jis jo siekė kaip tikras despotas, pavergęs visą 
Šv. Kristoforo koležą. 

Ženklai, ženklų dešifravimas... Kokie buvo tie ženklai? Ką jie 
reiškė? Jei būčiau galėjęs atsakyti į šį klausimą, visas mano gy- 
venimas būtų pasikeitęs, ir ne tik mano gyvenimas, — drįstu tai 
rašyti įsitikinęs, kad niekas niekada neskaitys šių eilučių, - net is- 
torijos tėkmė. Nestoras šia kryptimi, be abejonės, žengė tik keletą 

žingsnių, o mano siekis — užtikti jo pėdsakus ir galbūt pasistūmėti 
toliau, nes man skirta daugiau laiko ir įkvėpimo teikia jo šešėlis. 


1938 m. sausio 20 d. Aš tikras ištižėlis. Gaunu žinią, labai gerą 
žinią ir imu šokinėti iš džiaugsmo. Netrukus paaiškėja, kad ta ži- 
nia netikra. Nelieka nieko, visiškai nieko. Bet ne! Keistas daik- 
tas — mane apėmęs ir paskui pranykęs džiaugsmas paliko laimės 
driekanas, kaip slūgstanti jūra palieka skaidrias balutes, kuriose 
atsispindi dangus. Manyje tūno kažkas, kas dar nesuprato, kad 
gera žinia buvo melaginga, ir kvailai tebedžiūgauja. 

Kai Rachelė mane metė, neskaudėjo širdies. Beje, tą išsiskyri- 
mą ir toliau laikau nereikšmingu, tam tikru požiūriu net naudin- 
gu, nes esu įsitikinęs, kad jis atveria kelią didelėms permainoms 
ir dideliems dalykams. Bet yra antrasis, ištižęs „aš“. Šis iš pradžių 
nieko nesusigaudė toje skyrybų istorijoje. Jis niekada nieko iškart 
nesusigaudo. Tai sunkus, pagiežingas, nepastovios nuotaikos „aš“, 
nuolat liejantis ašaras ir spermą, tvirtai prisirišęs prie savo įpročių, 
prie savo pracities. Jam prireikė kelių savaičių, kol suprato, kad 
Rachelė nebegrįš. Dabar jis jau suprato. Ir verkia. Tą naivų, švel- 
nų padarą, priekurtį ir priežlibį, taip lengvai apmulkinamą, taip 
ilgai neatsigaunantį po nelaimės, nešiojuosi širdyje kaip žaizdą. 
Neabejotinai tai jis verčia mane lediniuose Šv. Kristoforo ko- 
ležo koridoriuose ieškoti vaiduoklio pėdsakų, nepaguodžiamo 
vaiduoklio, sugniuždyto visų priešiškumo, o dar labiau — vieno 
draugystės. Tarsi po dvidešimties metų galėčiau užsiversti jo siel- 
vartą ant vyro pečių ir juokinti jį, juokinti! 


1938 m. sausio 25 d. Šv. Kristoforo koležas Bovė miestelyje 
užima patalpas, priklausiusias tokiu pat vardu vadintam cistersų 
vienuolynui, įsteigtam 1152 metais ir panaikintam 1785-aisiais. 

Iš viduramžių likę tik restauruotos vienuolyno bažnyčios skliau- 
tai, o beveik visas koležas įsikūręs didžiuliame vienuolyno pastate, 
Žano Obero pastatydintame XVIII amžiuje. Tai svarbūs faktai, 
nes griežtą, rūsčią atmosferą, kurioje gyvenome, neabejotinai nu- 
lėmė šių sienų kilmė ir istorija. Ta atmosfera niekur nebuvo taip 
aiškiai juntama, kaip aptvertoje dalyje, kurios vidutiniška archi- 
tektūra tesiekė XVII amžių ir kurioje pensiono moksleiviai galė- 
davo ilsėtis rytą prieš ateinant eksternams ir vakare jiems išėjus. 
Mes būdavome leidžiami tik į galerijas ir tik per baliustrados vir- 
šų galėdavom gėrėtis jos juosiamu sodeliu, puoselėjamu Nesto- 
ro tėvo, prisodintu sikomorų, vasarą skleidžiančių žalią šviesą, ir 
papuoštu viduryje stovinčia aptrupėjusia taure, kurioje augo pa- 
parčių guotas. Iš visų pusių stūksančios aukštos sienos dar labiau 
didino šią vietą gaubiant liūdesį ir, rodos, net dusino. 

Tame žaliame kalėjime, kurį vadinome akvariumu, lindėda- 
vome du kartus per dieną, kai nebūdavo eksternų, — mūsų vie- 
nintelio gyvo ryšio su išoriniu pasauliu. Gaudynės ir triukšmingi 
žaidimai čia buvo uždrausti, be to, tokioje aplinkoje nėmaž ne- 
sinorėjo linksmintis, užtat galėjome vaikščioti, kalbėtis, nes 
akvariumas — dar labiau nei koplyčia, refektorijus ir miegamie- 
ji - buvo įprasta internato susirinkimų vieta, susitelkimo punktas, 
į kurį susieidavo šimtas penkiasdešimt vaikų, pasmerktų bend- 
ram, atsiskyrėliškam, uždaram gyvenimui. Nestoras akvariume 
pasirodydavo retai ir, kaip jau sakiau, nevakarieniaudavo su mu- 
mis refektorijuje. Tačiau jo buvimą jautei — net labai! — nes du 
parankiniai, Šandavuanas ir Liutinjo, perdavinėjo jo pavedimus 
ir įsakymus. Paprastai tai būdavo piktnaudžiavimo padėtimi ap- 
raiškos: šitai leido Šv. Kristoforo koleže galiojanti gudri bausmių 
ir bausmių dovanojimo sistema bei slapta galia, kurią Nestoras 
šioje svarbioje srityje turėjo. 


28 


Koležo bausmių gamą aš puikiai žinojau, nes dažnai grodavau 
ją nuo pradžios iki galo. Tai būdavo „baudos batalionas“, ilga eilė 
mokinių, pasmerktų ketvirtį valandos, pusvalandį, visą valandą 
ar daugiau tylomis suktis kieme, sekvestras, draudžiantis prasi- 
žengėliui kam nors ištarti bent žodį ir leidžiantis atsakyti tik į 
mokytojo ar prižiūrėtojo klausimą, erecžun, įsakantis refektoriju- 
je valgyti vienam prie mažo staliuko ir stačiam. Būčiau tūkstantį 
kartų iškentęs bet kurią iš šių patyčių, kad tik niekada nebūčiau 
išgirdęs prie savo pavardės prikergtos siaubingos formuluotės, 
reiškiančios kančią ir pažeminimą: „Tifožai, ad co/abhum!““ Mat 
tada tekdavo išeiti iš klasės, užlipti į trečią aukštą ir tuščiu ko- 
ridorium nubidzenti iki durų į drausmės prefekto prieškambarį. 
Tenai turėdavai atsiklaupti į klauptą, kažkodėl pastatytą vidury 
kambario priešais kabineto duris, ir, paėmęs nuo žemės šalimais 
padėtą varpelį, papurtyti jį. Klauptas, atsiklaupimas, šaižiai skam- 
bantis varpelis - dabar šiame rituale įžiūriu šėtonišką Pakylėjimo 
parodiją. Nes ad co/aphum eidavai tikrai ne pagarbinti Viešpaties! 
Nuskambėjus varpeliui, laukti reikėdavo nuo keliolikos sekun- 
džių iki valandos, ir tai būdavo rafinuočiausia, žiauriausia baus- 
mės dalis. Galop, anksčiau ar vėliau, kabineto durys su trenksmu 
atsilapodavo ir, piktai šiušėdamas sutana, pasirodydavo prefektas 
su atleidimo pažymėjimu kairėje rankoje. Pripuolęs prie klaupto, 
jis iš visų jėgų skeldavo prasižengėliui antausį, įsprausdavo į saują 
įrodymą, kad šis atliko bausmę, ir dingdavo. 

Bausmių buvo galima išvengti naudojantis atleidimo sistema, 
taikančia painius, gudriai apskaičiuotus tarifus. Atleidimai, maži 
balto, mėlyno, rausvo ir žalio kartono stačiakampiai, - spalva pri- 
klausė nuo jų vertės, - būdavo duodami kaip atlygis už labai gerus 


* Čia: į antausių kambarį (/o£.). 

pažymius ir pirmąsias vietas už rašinius. Taigi mes žinojome, kad 
gerųjų tėvų akyse šešios valandos „baudos batalione“ prilygsta die- 
nai sekvestro, dviem dienoms erectum ir vienam colaphus ir kad šias 
bausmes gali išpirkti, už rašinį gavęs pirmą vietą, dvi antras, tris 
trečias arba keturis pažymius, aukštesnius nei šešiolika balų. Bet 
nubaustas mokinys dažnai verčiau kentėdavo ir pasilikdavo atleidi- 
mus, nes už juos galėdavo nusipirkti „trumpą pasivaikščiojimą“ (sek- 
madienio popietę) arba „ilgą pasivaikščiojimą“ (visą sekmadienį). 

Tačiau sistema beveik visada veikė tik teoriškai ir buvo it pa- 
ralyžiuota, nes, nepaisydami šventųjų bendravimo ir atlygio už 
nuopelnus dvasios, gerieji tėvai nutarė, kad atleidimai bus tik as- 
meniniai — ant kortelės bus užrašytas gavėjo numeris — ir kad 
jais galės naudotis tik laimėtojai. O laimėtojai ir būdavo tie, ku- 
rie jų gaudavo daugiausia - geri mokiniai, pirmūnai, mokytojų ir 
prižiūrėtojų numylėtiniai — ir kuriems jų mažiausiai reikėdavo, 
nes atrodė, tarsi globėjiška ranka nukreiptų nuo jų galvų „baudos 
batalionus“, sekvestrus, erecfum ir colaphus. Kovai su šia netobula 
sistema reikėjo viso Nestoro talento. 


1938 m. vasario 2 d. Kiaurą dieną sukau ant pirštų elastinį 
tvarstį, tai užvyniodamas jį, tai nuvyniodamas. Rytoj teks pako- 
voti, kad atsikratyčiau šios dirbtinės, keistos prie/ipos, panašios, 
tik labiau erzinančios ir ne tokios simboliškos, į vestuvinį žiedą. 
Šis tvarstis lyg maža rankelė, įsikibusi man į ranką, ji spaudžia ir 
žnybia, kai pabandau ją atplėšti. 


1938 m. vasario 8 d. Kartais reikia pasiekti nakties dugną, kad 
išvystum juodą dangų skrodžiantį vilties spindulėlį. Būtent 24 co- 
Jabhum pirmąkart pajutau nelauktą globą, kuri man buvo suteikta 
ir nuolat didėjo. 

Klasės kampe, kuriame glaudžiausi, kilo triukšmas, ir jau ne- 
pamenu, ar aš prie jo prisidėjau. Tačiau nuo pakylos ant mano 
galvos krito baisus nuosprendis: „Tifožai, a4 colapbumn!“ — ir eilė- 
mis nuvilnijo sadistiškas džiaugsmas, visada apimantis mokinius 
dėl tokios bausmės. Aš atsistojau lyg slogiam sapne ir žengiau 
prie durų; keturiasdešimčiai vaikų sulaikius kvapą, klasėje tvyrojo 
negera tyla. Buvo gruodis, žiema, regis, įsitvirtinusi galutinai. Dar 
buvau kaip reikiant neatsigavęs nuo kivirčų su Pelseneru, kuris 
manęs, išėjusio iš lazareto, tarsi nepastebėdavo. Kiemas skendėjo 
drėgnose sutemose, pro juodų kaštonų pinučius kairėje dumsavo 
tuščia aikštė, o jos gale begėdiškai stūksojo pisuaras, it altorius, ant 
kurio berniukai liejo garuojančias atnašas. Aš paspyriau kamuolį, 
paliktą aikštės pakraštyje. Juodos palaidinės, sukabintos ant ištru- 
pėjusių pakabų, tamsoje panėšėjo į šikšnosparnių šeimyną. Tarsi 
nebylus šauksmas manyje stiprėjo nenoras gyventi. Tas paslėptas 
riksmas, užgniaužtas staugimas veržėsi iš širdies ir maišėsi su neju- 
dančių daiktų vibracija. Galinga jėga traukė mus — juos ir mane - į 
nebūtį, stūmė į mirtį įnirtingais smūgiais, lenkiančiais prie žemės. 
Atsisėdau, nuleidęs kojas į nutekamąjį griovį. Rankomis apsika- 
binau kelius. Vienatvė visada palikdavo man bent jau šias dvynes 
lėles kvadratiniais, plikais, gumbuotais pakaušiais — tai buvau aš. 
Pervedžiau lūpomis per juodą šašą, pūpsantį rombų tinklu pa- 
dengtoje odoje, aptaškytoje purvu, dulkėtoje, sudžiūvusioje. Su 
palengvėjimu įkvėpiau taip gerai man pažįstamo titnago skaldos 
kvapo. Supratau ką tik skaudžiai žnektelėjęs ant nakties dugno, 
taip skaudžiai, kad, lipdamas kankinimų laiptais, vis dar buvau 
apdvokęs. Drausmės prefekto prieškambaryje tvyrojo prietema. 
Aš nedegiau šviesos. Klaupto nebuvo matyti, baltos sienos fonę 
aiškiai išsiskyrė tik ryškiais dažais nutapytas paveikslas: užgaulio- 
jamas, erškėčių vainiku vainikuotas Kristus, per veidą mušamas 

kareivio. Tada nuo ženklų skaitymo - svarbiausio savo gyvenimo 
tikslo — buvau labai toli ir net nepagalvojau apie krintant į akis 
palyginimą. Dabar žinau, jog žmogaus veidas, kad ir koks bjaurus 
būtų, mušamas iškart įgauna Jėzaus pavidalą. 

Kažkur toli suskambėjo varpas. Sugirgždėjo grindys. Pro plyšį 
prefekto durų apačioje smelkėsi grėsmingas šviesos ruoželis. Gū- 
žojau klaupte sulaikęs alsavimą. Slinko minutės, o aš vis nesiryžau 
papurtyti 24 colapbum varpelio. Bet kurgi tas varpelis? Tamsoje 
pagraibiau žemę. Netrukus pirštais užčiuopiau medinę drožinė- 
tą rankeną, įtaisytą virš varinio sijonėlio. Lėtai, atsargiai pakėliau 
prie savęs tą sunkų, klastingą daiktą, lyg tai būtų buvusi mieganti 
gyvatė. Pirštais suspaudęs varpelio šerdį, apsiraminau. Ji buvo švi- 
ninė, nugludinta, lygi kaip oda, tik viršuje ir apačioje ėjo rumbai, 
o vidurys buvo įgaubtas. Tai liudijo apie ilgus naudojimo metus, 
ir aš mąsčiau apie nesuskaičiuojamus c0/264i, kurie, suskambėjus 
šiam varpeliui, lydavo ant vaikų veidų, bet staiga jis išsprūdo man 
iš saujos, atsitrenkė į audeklu apmuštą klaupto ranktūrį ir nurie- 
dėjo ant grindų klaikiai žvangėdamas. Kabineto durys atsidarė, ir 
kambarį užliejo šviesa. Suakmenėjęs, užsimerkęs laukiau smūgio. 

Bet smūgio nebuvo. Priešingai, mano skruostą šiurendamas 
meiliai palietė kažkas švelnus it šilkas. Pagaliau išdrįsau pažiūrėti. 
Priešais mane, kaip visada kikendamas ir maivydamasis, stovėjo 
Šandavuanas su skiautele popieriaus, kuriuo ką tik glostė man 
žandą. Paskui jis atsitraukė, nusilenkė it klounas ir smuko pro 
praviras kabineto duris. Iškišęs galvą, jis dar kartą išsiviepė, ir du- 
rys užsidarė. 

Aš pažvelgiau į jo duotą popierių: tai buvo atleidimas nuo 
bausmės, pasirašytas prefekto. 

Grįžtant į klasę, man taip skėlė galvą, lyg būčiau gavęs du an- 
tausius. Savaime suprantama, aš nieko nesusigaudžiau ir, žinoma, 

net nenutuokiau, kad mane prislėgusiame monolitiniame likimo 
bloke atsirado pirmas įtrūkis. Nuo tos atmintinos dienos galėjau 
liautis jį laikęs neišvengiama, a priori priešiška nelaimių virtine ir 
pripažinti — ką vėliau teko padaryti, - kad jis gali teigiamai pa- 
veikti mano kuklią asmeninę istoriją ir pastūmėti Tifožą į įvykių 
sūkurį. 

Tačiau co/apbus epizodas tebuvo pirmasis ženklas. Teko dar 
ilgai laukti nutikimo, turinčio radikaliai pakeisti mano padėtį 
Šv. Kristoforo koleže ir duoti pradžią naujai mano gyvenimo erai. 

Verbų sekmadienį žiemos pabaigai atšvęsti internams tradi- 
ciškai būdavo rengiama „iškyla į kaimą“ ir piknikas. Aš ir šiaip 
nemėgau prievartinių išėjimų iš Šv. Kristoforo koležo, nes tarp jo 
sienų mano vargas galėjo susirangyti ir bent šiek tiek sušilti, o ši- 
tas žygis buvo tiesiog nepakenčiamas. Tokiomis progomis būda- 
vome suskirstomi į dvi grupes. Turintieji dviračius — kaip kitados 
armijos kavaleristai — sudarė elitą, kuriam visi pavydėjo, mat jie 
nukeliaudavo toliau, vadovaujami jauno kunigo, apžergusio mo- 
torinį dviratį. Aš priklausiau nežymiems pėstininkams, kurie, ap- 
siavę sunkiais batais, gaus nukulniuoti nemažai kilometrų, ujami 
piktų prižiūrėtojų gaujos. 

Prieš pat nuaidint švilpukui, nutiko įvykis, sujaudinęs visą 
koležą. Pasirodė Liutinjė, vesdamas už rankenos blizgantį dvi- 
ratį, Nestoro dviratį. Dviratis buvo A/yon markės, granatų spal- 
vos, išmargintas geltonais ruoželiais, su chromuoto plieno vairu, 
kairėje pusėje turinčiu dailų atgalinio vaizdo veidrodėlį, o de- 
šinėje — didelį dvigars; skambutį, su pusapvalėmis padangomis 
baltais šonais ir bagažine, ant kurios buvo pritvirtintas atšvaitas; 
ir galop - tais laikais retas daiktas — su trijų greičių pavara. | 

Visi tikėjomės, kad Liutinjė prisidės prie dviratininkų gru- 
pės: nieko panašaus. Jis perėjo per visą kiemą, ant kurio grindinio 

dviratis šokinėjo kaip trypiantis žirgas, ir pasuko prie manęs, įsi- 
maišiusio į pėstininkų gretas. Liutinjė padavė man dviratį ir tiek 
tepasakė: 

— Čia nuo Nestoro, iškylai. 

Nustebau ne mažiau nei visa mokykla, tačiau ji iškart nuspren- 
dė mane esant baisų slapuką, nes juk akivaizdu, kad tokia neregė- 
ta malonė galėjo būti suteikta tik po ilgos ir artimos draugystės. 
Ši scena galbūt pasirodys nereikšminga, ir liudytojui, nepažįs- 
tančiam Šv. Kristoforo koležo užkulisių, ji būtų prasprūdusi pro 
akis. O aš ją prisiminęs ir po ketvirčio amžiaus vis dar sudrebu iš 
džiaugsmo ir pasididžiavimo. 

Visą kitą savaitę Nestoras, regis, mane ignoravo. Aš ganėtinai 
gerai išmaniau etiketą ir žinojau, kad nereikia lįsti prie jo su pa- 
dėkomis. Tačiau šeštadienį, per ilgąją septynioliktos valandos per- 
trauką, kai eksternai jau buvo išsiskirstę, prie manęs priėjęs Liutinjė 
pasakė, jog mano vieta būsianti kitur, ir padėjo persinešti daiktus. 

Apskritai, vietas mokiniams nurodydavo tik drausmės pre- 
fektas: jis kaip įmanydamas stengėsi priešintis jų norams, išskir- 
damas draugus ar pirmose eilėse pasodindamas atsilikėlius bei 
svajotojus, tetrokštančius pasislėpti klasės gale ir ramiai gyven- 
ti. Nestoras vienintelis galėjo nebaudžiamas sutrikdyti tą tvarką 
ir, nepaklusęs jo valiai, primesti savąją. Jis pats sėdėjo prie lango 
kairiajame kampe, atokiausiame visoje klasėje. Kad galėtų nuolat 
stebėti kiemą, net pakėlė suolą, pakišęs po juo medinius pleištus, 
ir vieną kvadratėlį negludinto stiklo, koks buvo įstatytas visų kla- 
sių languose, pakeitė paprastu stiklu. Pagal potvarkį, neabejotinai 
duotą Nestoro, mano vieta bus tame pačiame kairiajame kampe, 
šalia jo, tikriau, jo dešinėje. Po pribloškiančio nuotykio su dviračiu 
šis persikraustymas nieko nenustebino - jo laukė visi, tiek moky- 
tojai ir prižiūrėtojai, tiek mokiniai. 

Nuo tada gyvenau Šv. Kristoforo koleže diskretiškai, bet 
veiksmingai globojamas. Nebuvo savaitės, kad savo mokiniškoje 
spintelėje nerasčiau kokios dovanėlės; ant mano galvos nustojo 
lijęs bausmių lietus; mane nuskriaudę dičkiai kitą dieną ateida- 
vo paslaptingai „išgražinti“. Bet visa tai buvo niekis, palyginti su 
Nestoro spindesiu: aš jį matydavau ir klasėje, ir ruošdamas pamo- 
kas. Jo milžiniška masė, rodės, atsukdavo visą kambarį į tą galinį 
kampą kairėje pusėje, kurioje jis kūpsodavo. Man tai iš tiesų buvo 
klasės centras, šiaip ar taip, daug svarbesnis nei pakyla, ant kurios 
vienas kitą keitė juokingi, efemeriški oratoriai. 


1938 m. vasario 12 d. Pas mane atvažiavo klientė su penke- 
rių ar šešerių metų dukrele. Atsisveikindama mergaitė ištiesė 
man kairę ranką ir už tai buvo subarta. Aš staiga susigriebiau, 
kad dauguma mažesnių nei septynerių metų vaikų — protingas 
amžius! — spontaniškai kviečia mus paduoti jiems kairę ranką. 
Sancta simplicitas! Būdami nekalti, jie žino, kad dešinė ranka su- 
teršta šlykščių prisilietimų, kad ji kasdien įslysta į žudikų, kuni- 
gų, policininkų, valdžios vyrų delnus kaip kekšė į turtuolių lovą, 
o kairioji — santūri, kukli, nepastebima — lieka šešėlyje nelygi- 
nant vestalė ir yra skirta tik seseriškiems paspaudimams. Reikia 
neužmiršti šios pamokos. Nuo šiol mažesniems nei septynerių 
metų vaikams tiesiu kairę ranką. 


1938 m. vasario 16 d. Nestoras nuolat rašė ir piešė. Gailiuosi, 
kad negavau ir neišsaugojau nė vieno iš tų sąsiuvinių. Viskas, ką 
jis sakė, man atrodė nuostabu, nors ničnieko nesugaudžiau, taigi 
teko palūkėti kokių dvidešimt metų, kol pavyko suvokti ir savais 
žodžiais išreikšti tai, ką iš jo kalbų teikėsi atkurti atmintis. Teisy- 
bė, tas laikas — sakyčiau, gana trumpas, - kurį šalia jo praleidau, 

įstrigo man taip giliai, vėliau patirtos negandos buvo taip aiškiai 
su juo susijusios, kad vargu ar verta skirti, ką į mano sielos skrynią 
įdėjo jis, o dėl ko turiu kaltinti save. 

Apskritai, jei man reikėtų pateikti neginčijamą įrodymą, ko- 
dėl tapau Nestoro paveldėtoju, užtektų pažvelgti į popierium 
lakstančią ranką, į savo kairiąją ranką, rišliai vedžiojančią „niū- 
rių“ užrašų raides. Mat šią ranką Nestoras ilgai laikydavo savo 
didžiulėje, sunkioje, drėgnoje letenoje, it kaulėtą, permatomą 
kiaušinėlį perėdamas mano silpną kumštelį, atsiduodantį tam 
šiltam apkabinimui ir nenutuokiantį, kokia energija į jį plūsta. 
Visos Nestoro galios, visa valdinga, griovėjiška jėga perėjo į šią 
ranką, dabar diena po dienos vedžiojančią niūrius užrašus, taigi 
jie yra mūsų bendras kūrinys. Kiaušinėlis perskilo. Iš jo išsiri- 
to ši niūri ranka plaukuotais stačiakampiais pirštais, plačiu kaip 
padėklas delnu, be abejonės, labiau tinkanti darbuotis kirtikliu 
negu parkeriu. 

Dešiniąja laikydamas mano kairiąją, Nestoras rašė ir piešė 
kaire ranka. Gal jis visada buvo kairys. Bet man labiau patinka 
išdidžiai manyti, kad jis apsiribojo kaire ranka vien dėl manęs, 
vien tam, kad galėtų laikyti mane už rankos nesiliaudamas ra- 
šyti. Tikra tik tai, jog niekada nesijaučiau jam toks artimas, kaip 
tą atmintiną dieną prieš keletą mėnesių, kai su šventu virpuliu 
supratau, kad »204u rašyti kaire ranka, kad ant popieriaus gulinti 
mano kairioji be pastangų, nesipratinusi, nedvejodama margina jį 
nauja, nepanašia į žiesiąją, dešinės rankos, rašysena. 

Taigi dabar turiu dvi rašysenas: vieną žiesiąją, malonią, vi- 
suomenišką, paradinę, atspindinčią žmogų su kauke, koks sten- 
giuosi atrodyti kitų akyse, kitą nižrią, iškraipytą visokių genijaus 
kreivysčių, pilną žaibų ir šūksnių — žodžiu, persiėmusią Nestoro 
dvasia. 

1938 m. vasario 18 d. Kaskart, kai remontuoti atiduotame au- 
tomobilyje pamatau ant prietaisų skydelio prisuktą šv. Kristoforo 
medaliuką, pagalvoju apie Bovė koležą, žavėdamasis vienu iš tų 
pastovių dalykų, einančių per visą mano gyvenimą. Kai kurie at- 
sitiktiniai ir mažumėlę juokingi. Šitas — esminis. Šv. Kristoforo 
koležas, Nestoras, paskui automechaniko amatas vis paveda mane 
milžino Kristaus Nešėjo globai... Tų pastovių dalykų yra ir dau- 
giau. Tamsią odą ir lygius juodus plaukus paveldėjau iš motinos, 
nes ji buvo panaši į čigonę. Niekada nesmalsavau ir nesirausiau po 
jos genealogiją, - mano gyvenimas ir taip prikimštas pranašiškų 
ženklų, — bet nenustebčiau, jei jos šeimoje būtų buvę bastūnų, 
mėgusių dengtus vežimus ir arklius. 

Tas pats ir su Abelio vardu: jis man atrodė atsitiktinis, kol 
sykį po akių pakliuvo Biblijos eilutės, pasakojančios apie pirmą 
žmogžudystę žmonijos istorijoje. Abelis buvo aviganis, Kainas 
žemdirbys. Aviganis — vadinasi, klajoklis, žemdirbys — vadinasi, 
sėslus. Abelio ir Kaino vaidas tęsiasi iš kartos į kartą, nuo pra- 
džių pradžios iki mūsų laikų, kaip atavistinė klajoklių ir sėsliųjų 
priešprieša, arba tikriau, kaip įnirtingas persekiojimas, ir klajokliai 
čia yra sėsliųjų aukos. Ši neapykanta anaiptol neužgeso, ją aiškiai 
atspidi niekingos ir niekinančios taisyklės, skirtos čigonams, į ku- 
riuos žiūrima kaip į recidyvistus, ir užrašytos ant skydų kaimų 
pakraščiuose: „Klajokliams apsistoti draudžiama.“ 

Teisybė, Kainas buvo prakeiktas ir jo bausmė, kaip ir jo ne- 
apykanta Abeliui, taip pat persiduoda iš kartos į kartą. Todė/ būk 
prakeiktas toli nuo žemės, kuri atvėrė savo burną priimti tavo brolio 
kraują iš tavo rankos. Kai dirbsi žemę, ji nebeduos tau daugiau savo 
derliaus. Tu būsi bėglys ir klajūnas žemėje. Taigi Kainas pasmer- 
kiamas sunkiausiai, jo akimis, bausmei: jis turi tapti klajokliu, 
koks buvo Abelis. Kainas pasipriešina šiam nuosprendžiui ir jam 

nepaklūsta. Pasitraukia toli nuo Viešpaties veido ir pastato mies- 
tą, pirmąjį miestą, kurį pavadina Henochu. 

Aš tvirtinu, kad šis prakeiksmas, kritęs ant žemdirbių, vis taip 
pat nusistačiusių prieš savo brolius klajoklius, neišnyko ir mūsų 
dienomis. Žemė jų nebeišmaitina, ir žemknisiai priversti iškeliau- 
ti, susikrovę mantą. Jų tūkstančiai bastosi iš vieno krašto į kitą, 
o juk žinoma, kad praeitame amžiuje viena iš balsavimo teisės 
sąlygų buvo sėslumas, tad iš rinkėjų visumos buvo pašalinta dide- 
lė, plaukiojanti ir dėl šaknų neturėjimo neteisingai mąstanti dalis. 
Paskui jie įsikuria dideliuose pramoniniuose miestuose ir tampa 
proletarais. 

Aš, pasislėpęs tarp sėsliųjų, dėdamasis, kad esu sėslus, kad mąs- 
tau teisingai, iš tiesų nekeliauju, bet turiu ir taisau tobulą judėjimo 
priemonę — automobilį. Ir kantriai laukiu, nes žinau, kad ateis 
diena, kai dangus, pavargęs nuo sėsliųjų nusikaltimų, prapliups 
ant jų galvų ugnies lietumi. Tada jie, kaip Kainas, bus sumišai 
pažerti ant kelių, lyg išprotėję bėgs iš savo prakeiktų miestų ir že- 
mės, atsisakančios juos maitinti. O aš, Abelis, vienintelis šypsantis 
ir laimingas, išskleisiu plačius sparnus, kuriuos laikau paslėpęs po 
mechaniko kombinezonu, ir, kojomis atsispyręs į jų aptemusias 
galvas, išskrisiu į žvaigždes. 


1938 m. vasario 25 d. Vieną dieną Nestoras išsitraukė iš suolo 
keturkampę kartono dėžutę ir pridėjo man prie ausies. Išgirdau 
melodingą, moduliuotą murkimą, panašų į labai aukštai skren- 
dančio lėktuvo ūžesį.: Primerktos draugo akys ironiškai stebė- 
jo mane pro storus kaip lupos akinių stiklus. Jis pastatė dėžutę 
ant stalo. Ji tuoj pat atsistojo ant vieno kampo ir palinkusi ėmė 
grakščiai, lėtai šokti; dėl to lėto grakštumo šokis atrodė didingas. 
Kai dėžutė judėdama pakrypdavo labiau, murkimas pasidarydavo 

garsesnis, žemesnis. Galop ji atsigulė ant šono ir, keletą kartų ap- 
sisukusi aplink save, daugiau nė nekrustelėjo. Smalsiai prisikišau 
perskaityti ant dėžutės išspausdinto teksto. 1852 m. išrasta žymaus 
prancūzų fiziko Leono Fuko, norinčio akivaizdžiai įrodyti, kad Žemė 
sukasi... Nestoras paėmė dėžutę ir atidaręs rimtai paaiškino: „Tai 
švytuoklė. Raktas į tobulybę.“ Tas daikčiukas buvo padarytas iš 
dviejų koncentriškų plieno žiedų, suvirintų statmenai. Į vieną iš 
žiedų buvo įdėtas gana sunkus raudono vario diskas, perdurtas 
ašimi, kurios aštrūs galai buvo įsmigę į dvi diametraliai priešingas 
kito žiedo skyles, taigi galėjo suktis kartu su disku. Nestoras į 
ašies kiaurymę įvėrė virvutės galą ir užvyniojo ją ant ašies. Paskui 
smarkiai trūktelėjo kitą virvutės galą ir ji klaktelėjusi išsitempė. 
Diskas ėmė murkti. Tada Nestoras išmetė iš dėžutės nedidukę 
ketaus atramą, vaizduojančią Eifelio bokštą, ir pačioje jo viršūnėje 
pritaisė švytuoklę. Tuojau pat vėl prasidėjo grakštus šokis. Tokių 
paprastų, griežtų geometrinių formų aparatėlis sukosi aplink ne- 
judantį tašką, brėždamas vis platesnę orbitą, ir tas lėtas, pompas- 
tiškas sukimasis kontrastavo su įnirtingu į jį įdėto disko skrieji- 
mu: visai kaip kolibriai, greitai plazdenantys sparneliais ir dėl to 
tarsi skrendantys dar lėčiau ar net stovintys vietoje. 

Eifelio bokštas, vibruodamas ant medinio suolo, dusliai dūz- 
gėjo, ir mokiniai su prižiūrėtoju netrukus atkreipė dėmesį į tą 
dūzgesį. Nestoras dėl to nesijaudino. Atsirėmęs alkūne ir pasisu- 
kęs į mane, jis atidžiai stebėjo tebešokančią švytuoklę. „Kosminis 
žaisliukas, - sumurmėjo. — Tikrų tikriausias Žemės gravitacijos 
paveikslėlis... Matai, Mabeli, judėjimo, kurį seki akimis, nėra! Tai 
šoki tu, Šv. Kristoforas, visa Prancūzija! Švytuoklė geba nepaklus- 
ti Žemės judėjimui, štai kodėl atrodo, kad ji sukasi. Iš tiesų tai 
mes sukamės aplink ją. Imk, stipriai suspausk rankoje.“ Jis paėmė 
ją už smaigalio ir padavė man. Sugniaužiau saujoje mažą gyvą 

mechanizmą. Ir iškart pajutau kumštyje, rieše ir net žaste smarkų 
stūmimą, neatremiamą sukimosi jėgą. 

— Lyg rupūžė! - sušukau. 

— Tu pats rupūžė, mažyti Fožai, - atkirto Nestoras. - Lai- 
kai nejudamą tašką, bet Žemė nori suktis ir tu jai nesutrukdysi. 
Rankoje jauti tik stovinčią švytuoklę, besipriešinančią tave ne- 
šančios Žemės sukimuisi. Dabar atiduok. Man ji būna atramos 
taškas, kai reikalai klostosi per daug prastai. Tai mano kišeninė 


tobulybė... 


1938 m. vasario 28 d. Gal čia kalti vaikystės prisiminimai, ne- 
paleidžiantys manęs jau du mėnesius? Mane stačiai apsėdo ab- 
surdiška giesmelė, kurią senoji Mari, supdama mane, dainuodavo 
lietingomis dienomis ir nuo kurios mano siela, persmelkta liūde- 
sio, nulįsdavo į savo tamsiausią olą: 


Sunkias dūmas dūmoju 

Ir gailiai aimanuoju 

Niūrios godos kamuoja 

Vargai vargeliai keroja 

Ir sburda man širdelė 

Lyg sužeista paukštelė 

Nes ji neranda kelio iš kančių, iš kančių, iš kančių žudančių. 
Sunkias dūmas dūmoju 

Ir gailiai aimanuoju... 


1938 m. kovo 2 d. Jis įprato kalbėti nekrutindamas lūpų, ir tai 
darė veikiau dėl pomėgio slapukauti negu iš reikalo, nes moky- 
tojai ir prižiūrėtojai teikė jam visokių lengvatų ir daug ką leido. 
Kartais jis ilgai spoksodavo į mane klastingai primerktomis aki- 

mis ir galop ištardavo žodžius, nuo kurių miglotos prasmės mane 
apimdavo palaimingas svaigulys. Pavyzdžiui, tokius: 

- Vieną dieną jie visi išeis, bet man liksi tu, liksi net tada, kai 
manęs nebebus. Nesi nei gražus, nei protingas, tačiau priklausai 
man, kaip joks Šv. Kristoforo koležo mokinys dar nėra priklausęs. 
Galop tavo dėka tapsiu nereikalingas, ir tai bus labai gerai. 

Arba, suėmęs mane už pečių, sakydavo: 

— Visas savo sėklas pasėjau šiame mažame kūne. Tau teks 
paieškoti palankaus klimato, kad jos sužydėtų. Gyvenimo sėkmės 
sulauksi, kai jos sudygs ir suvešės, varydamos tau baimę. 

Šiandien puikiausiai suprantu pranašystę, kurią jis man vieną 
dieną apreiškė, suspaudęs smakrą ir pražiodęs burną: 

— Greitai, — tarė jis, - šie smulkūs dantukai užaugs. Mabelis 
turės galingas iltis, ir jų kaukšėjimas skambės visų ausyse kaip 
baisus grasinimas. 

Galbūt vėliau, bręstančių įvykių šviesoje, suprasiu, ką jis turėjo 
galvoje sakydamas: 

- Jei beldi ir beldi į tas pačias duris, jos galop atsidaro. Arba 
prasiveria gretimos durys, kurių anksčiau nepastebėjai, ir tai dar 
gražiau. 

Arba: 

- Reikėtų vienu sykiu sujungti alf4 ir omegą. 

Niekada nemačiau, kad jis skaitytų kokią kitą knygą, išskyrus 
vieną romaną, kurio ištisus puslapius mokėjo atmintinai ir imdavo 
deklamuoti nekrutindamas lūpų, kai pamoka pasidarydavo perne- 
lyg nuobodi. Tai buvo Džeimso Oliverio Kervudo „Aukso spąstai“. 
Nestoras pasilenkdavo prie manęs slėpininga mina ir šnibždėdavo 
į ausį, lyg atskleisdamas svaiginančią paslaptį: Jei išplauksi piroga 
į Atabaskos ežerą ir Taikos ube leisiesi į šiaurę, pasieksi didelį Vergo 
ežerą, paskui, irdamasis pasroviui Makenzio upe, priplauksi poliarinį 

ratą... Pasakojimo herojus buvo Bramas, laukinis milžinas, turintis 
anglų, indėnų ir eskimų kraujo; jis vienas vilkų kinkiniu keliavo 
per baisias ledo dykumas. Bramui posakis „staugti vilku“ buvo ne 
metafora. S/aiga jis užvertė didelę galvą ir iš jo gerklės bei krūtinės iš- 
siveržęs duslus riksmas pakilo į dangų, - citavo Nestoras. - Iš pradžių 
Jis skambėjo kaip griaustinio dundėjimas, paskui kaip gaili, verianti 
dejonė, blynoje lygumoje veikiausiai girdima už daugelio mylių. Taip 
šeimininkas šaukė savo gaują, žmogus-žUėris — savo brolius... Į tą lau- 
kinį šauksmą atsakinėjo šiaurės vėjo staugimas, o kartais ir dangaus 
muzika, ta keista, fantastiška barmonija, kurią Šiaurės pašvaistė ba- 
skleidžia ore, pranešdama apie savo patekėjimą. Kartais tai būdavo 
šaižus švilpesys, kartais švelnus murmėjimas, panašus į katino mur- 
kimą, o kartais - kažkoks garsas, primenantis metalinį bitės dūzgesį. 

Bramo šauksmas, vilkų ir vėjo stūgavimas, metalinė Šiaurės 
pašvaistės muzika įsiverždavo į ankštą, uždarą, mišrų Šv. Kristo- 
foro koležo gyvenimą kaip pirmykštis, žmogaus nelytėtas pasau- 
lis, baltas ir tyras lyg nebūtis. Man tas šauksmas maišėsi su neby- 
liu riksmu, girdėtu aną gruodžio vakarą, kai sėdėjau ant pievutės 
pakraščio, prieš eidamas — ar bent jau manydamas, kad einu, — 
ad colabhum. Bet jis jį praturtino, išplėtė, prisodrino atšiaurių ap- 
žavų, minimų Nestoro pasakojimuose. Draugas aistringai kalbėjo 
apie pūgą, staugiančią juodose eglėse, apie mėlynai žalias užšalu- 
sio ežero bedugnes, per kurias šliuoži, apie monotonišką sniego 
rogių gurgždėjimą, apie vilkų rujas, speiguotą naktį išsileidusias į 
pragarišką medžioklę, ir apie kuprotą, pusiau užpustytą rąstų tro- 
belę, kurioje traperis glaudžiasi vakarais, kūrendamas didelį laužą, 
kad sušiltų oda ir širdis. 

Praėjo daug metų, o aš vis dar galutinai neišsivadavau iš dvo- 
kiančios, suplėkusios atmosferos, kurioje merdėjo mano vaikystė. 
Kanada man tebėra tas kitas kraštas, kuriame nublanksta visos 

mane apnikusios negandos. Ar išdrįsiu parašyti, kad jo neatsiža- 
dėjau? Išauš tavo diena, Mabeli, išauš, pamatysi! 


1938 m. kovo 6 d. Laukiu policijos prefektūroje, norėdamas 
pasikeisti techninį pasą. Paniurusių, nuolankių žmonių eilės sto- 
vi prie langelių, už kurių loja negražios, piktos moterys. Taip ir 
imi svajoti apie gerą tironą, vienu plunksnos brūkštelėjimu galintį 
panaikinti asmens liudijimus, tapatybės korteles, pasus, įvairias 
knygeles, žinias apie teistumą, — žodžiu, visus tuos košmariškus 
popierius, kurių vertė, jei jie apskritai ją turi, neatperka jiems gau- 
ti išeikvotų pastangų ir nervų. 

Teisybė, retai kuri institucija egzistuoja be daugumos žmo- 
nių sutikimo ir net pritarimo. Taigi mirties bausmė nėra kruvina 
barbariškų laikų atgyvena; visi viešosios nuomonės tyrimai įrodė, 
kad didžioji žmonių dauguma aklai prie jos prisirišusi. Dėl admi- 
nistracinio popierizmo, tai jis atitinka daugumos reikalavimus ar 
išsklaido paprasčiausią baimę: 4aimę būti gyvuliu. Nes gyventi be 
popierių reiškia gyventi kaip gyvuliui. Žmonės be pilietybės, ne- 
santuokiniai vaikai ir pavainikiai kenčia vien dėl to, kad neturi 
popierių. Šie samprotavimai pakiša mintį sukurti pasakėčią. 

Gyveno kartą žmogus, turėjęs reikalų su policija. Nemalonu- 
mams pasibaigus, liko byla ir grėsmė, kad ji pirma pasitaikiusia 
proga iškils į viešumą. Todėl vyrukas nusprendė ją sunaikinti ir 
įsigavo į Auksakalių krantinės komisariatą. Suprantama, jis netu- 
rėjo nei laiko, nei priemonių bylai susirasti. Vadinasi, jam reikėjo 
sunaikinti visą aplankų „biblioteką“. Tai jis ir padarė: padegė pa- 
talpą, išpylęs kanistrą benzino. 

Pirmąjį žygdarbį vainikavo sėkmė, ir įsitikinimas, kad po- 
pieriai yra absoliutus blogis, nuo kurio reikia išvaduoti žmoniją, 
paskatino jį toliau žengti šiuo keliu. Pavertęs savo turtą kanistrais 

benzino, jis metodiškai lankė prefektūras, valdžios įstaigas, komi- 
sariatus ir padeginėjo visas bylas, visus registrus, visus archyvus, 
o kadangi darbavosi vienas, niekas jo nesučiupo. 

Tačiau jis pastebėjo neregėtą reiškinį: kvartaluose, kuriuose 
atliko savo misiją, žmonės vaikščiojo prisilenkę prie žemės, iš jų 
burnų sklido tik neaiškūs garsai — žodžiu, jie pamažu virto gyvu- 
liais. Vyrukas galop suprato, kad, norėdamas išlaisvinti žmoniją, 
grąžino ją į žemesnę, gyvulišką, vystymosi pakopą, nes žmogaus 
siela slypi popieriuje. 


1938 m. kovo 8 d. Vakarais refektorijuje turėdavome žodžio 
laisvę. Nors mūsų buvo tik šimtas penkiasdešimt, triukšmas nuo- 
lat didėjo proprio motu, pagal nesikeičiantį dėsnį, nes kiekvienam 
tekdavo kalbėti vis garsiau, kad būtų išgirstas. Kai erzelis pasiek- 
davo kulminaciją ir virsdavo skambančiu statiniu, užpildančiu visą 
erdvią patalpą, prižiūrėtojas vienu gaistu jį sugriaudavo, papūtęs 
švilpuką. Stodavo svaiginanti tyla. Paskui per stalus nuvilnydavo 
šnabždesys, į lėkštę sudzingsėdavo šakutė, kažkas nusijuokdavo, 
pavieniai balsai ir garsai vėl imdavo austi drobę ir viskas prasidė- 
davo iš naujo. 

Per pietus, kai prie nuolatinių pensiono gyventojų prisidėdavo ir 
nenuolatiniai, mūsų susidarydavo apie du šimtai penkiasdešimt ir 
kalbėti būdavo draudžiama. Plepiams grėsė ištisos valandos „bau- 
dos batalionų“, o prasižengusiems antrąkart — ir erectum. Vienas 
mokinys, stovėdamas ant pakylos prie piupitro, garsiai skaitydavo 
pamokomas ištraukas,-dažniausiai paimtas iš šventųjų gyvenimo. 
Kad būtų girdimas šitoje erdvioje salėje per indų džerškėjimą ir 
prislopintų balsų ošimą, jis gaudavo šaukti savo tekstus recfo fono, 
tai yra viena nata, be jokios intonacijos, lyg berdamas poterius, 
negailestingai ištrindamas visus niuansus, - klausiamuosius, iro- 

niškus, grasinamus, linksmus, - kiekvieną frazę tardamas monoto- 
nišku, patetišku, gailiu balsu, persunktu ryškios agresijos. 

Skaitovo pareigos tarp mokinių buvo labai vertinamos, jos 
prilygo pirmosioms premijoms už geriausius pažymius, jei tik jie 
pajėgdavo jas atlikti. Mat vaikui nebuvo paprasta keturiasdešimt 
penkias minutes neužsikertant ir nepavargstant būgnyti tekstą, 
nepritaikytą tokiam barbariškam naudojimui. Todėl tos dienos 
recitator įgydavo autoritetą, prie kurio dar prisidėdavo privilegija 
pietauti vienam, anksčiau už visus kitus, be to, jo valgis būdavo 
skanesnis ir gausesnis nei paprastai. | 

Aš, suprantama, negalėjau tikėtis kada nors būsiąs 7ecitator, 
todėl apstulbau ir net sudrebėjau, vieną rytą išgirdęs, jog jau per 
šiuos pietus pakeisiu dabartinį šio titulo turėtoją, nevertą tokios 
garbės dėl co/apbus, kuris, visų nuostabai, jam buvo skirtas. Sykiu 
man buvo įteiktas tekstas, kurį turėsiu perskaityti: šv. Kristoforo 
gyvenimas, paimtas iš Jokūbo Voraginiečio „Aukso legendos“. 

Neabejojau, kad ši neregėta garbė mane užgriuvo Nestoro 
dėka. Šiandien, žinodamas tai, ką žinau, ir iš naujo perskaitęs pus- 
lapius, kuriuos turėjau deklamuoti susirinkusio koležo akivaiz- 
doje, tarp šio nuostabaus teksto eilučių atpažįstu jo parašą. Bet 
ar per visą gyvenimą spėsiu išsiaiškinti gilias sąsajas, jungiančias 
šv. Kristoforo legendą ir Nestoro likimą, tą likimą, kurio esu pa- 
veldėtojas ir vykdytojas? 

Kristoforas, kilęs iš Kanaano, pasakoja Jokūbas Voraginietis, 
buvo milžiniško ūgio ir baisios išvaizdos. Jis norėjo tarnauti, bet 
tik stipriausiam pasaulio valdovui. Taigi nuėjo pas didžiai galin- 
gą karalių, kuris garsėjo kaip neturintis lygių. Pamatęs atvykėlį, 
karalius maloniai jį priėmė ir pakvietė pasilikti dvare. Bet kartą 
Kristoforas išvydo karalių žegnojantis, kai jam girdint kažkas pa- 
minėjo velnią. Kristoforas paklausė, kodėl jis taip daro. „Kai kas 

nors ištaria velnio vardą, - atsakė karalius, - ginuosi šiuo ženklu 
bijodamas, kad jis manęs neapsėstų ir man nepakenktų.“ Tada 
Kristoforas suprato, kad valdovas, kuriam tarnauja, nėra nei pats 
didingiausias, nei pats stipriausias, nes bijo velnio. Tada jis su juo 
atsisveikino ir patraukė ieškoti velnio. Beeidamas per dykumą, 
pamatė pulką kareivių, ir vienas iš jų, Žiauriausias ir baisiausias, 
prisiartinęs prie jo paklausė, kur jis einąs. Kristoforas atsakė: 
„Ieškau vyriausiojo velnio, noriu turėti jį per šeimininką.“ Šis 
tarė: „Aš esu tas, kurio tu ieškai.“ Kristoforas apsidžiaugė ir, 
pasižadėjęs amžinai jam tarnauti, pasirinko jį savo ponu. Ke- 
liaudami drauge, šalikelėje jie pamatė kryžių. Velnias išsigando, 
išsuko iš kelio ir puolė bėgti, tempdamas Kristoforą per duo- 
bes. Paskui vėl išvedė jį į kelią. Kristoforas nustebęs paklausė, 
kas jam įvarė tiek baimės. „Žmogus, vardu Kristus, - atsakė 
velnias, - buvo prikaltas prie kryžiaus. Pamačius kryžių, mane 
apima siaubas ir aš išsigandęs pabėgu.“ Kristofas jam tarė: „Va- 
dinasi, dirbau veltui ir dar neradau galingiausio valdovo žemėje. 
Tad sudie, palieku tave ir einu ieškoti Kristaus, didesnio ir ga- 
lingesnio už tave.“ 

Jis ilgai ieškojo žmogaus, galinčio suteikti žinių apie Kris- 
tų. Galiausiai sutiko atsiskyrėlį, kuris jam papasakojo apie Jėzų 
Kristų ir išmokė tikėjimo. Atsiskyrėlis pasakė Kristoforui: „Ka- 
ralius, kuriam nori tarnauti, reikalauja paklusnumo: turėsi daž- 
nai pasninkauti.“ Kristoforas atsakė: „Aš milžinas, mano apetitas 
didžiulis. Tegul jis paprašo ko nors kito, nes pasninkauti visiškai 
negaliu.“ Atsiskyrėlis paklausė: „Ar žinai upę, per kurią keldamie- 
si žmonės rizikuoja gyvybe?“ — „Taip“, - atsakė Kristoforas. At- 
siskyrėlis kalbėjo toliau: „Kadangi esi aukšto ūgio ir labai tvirtas, 
jei apsistotum prie tos upės ir keltum per ją visus ateinančiuosius, 


padarytum didelį malonumą karaliui Jėzui Kristui, kuriam nori 

tarnauti.“ Kristoforas atsakė: „Taip, aš puikiausiai galiu imtis šios 
tarnybos ir pažadu dirbti šį darbą dėl jo.“ 

Kristoforas nuėjo prie upės, apie kurią jie kalbėjo, ir ant jos 
kranto pasistatė trobelę. Rankoje vietoj lazdos jis turėjo kartį, pa- 
dedančią išsilaikyti vandenyje, ir be paliovos nešiojo per upę vi- 
sus keleivius. Prabėgo daug dienų, ir vieną kartą, ilsėdamasis savo 
mažame namelyje, jis išgirdo vaiką, šaukiantį jį tokiais žodžiais: 
„Kristoforai, išeik laukan ir pernešk mane!“ Kristoforas iškart pa- 
kilo, bet išėjęs nieko nerado. Grįžęs į vidų, išgirdo tą patį balsą. Jis 
išbėgo laukan, bet vėl nieko nerado. Pašauktas trečią kartą, išėjęs 
ant kranto pamatė berniuką, ir šis paprašė jį pernešti. Kristoforas 
užsikėlė vaiką ant pečių, pasiėmė kartį ir įbrido į upę. Vanduo 
ėmė pamažu kilti, vaikas spaudė jį kaip švino gabalas. Jam bren- 
dant vanduo vis tvino, vaikas vis sunkiau slėgė jo pečius nepake- 
liama našta, ir Kristoforas išsigando, kad nepaskęstų... 

Tik vargais negalais išsikapstė. Perbridęs upę, jis pasodino ber- 
niuką ant kranto ir tarė: „Pastatei mane į didelį pavojų. Slėgei taip, 
lyg ant pečių būčiau laikęs visą pasaulį, nežinau, ar kada nešiau 
sunkesnę naštą.“ Berniukas jam atsakė: „Nesistebėk, Kristoforai, 
tu ne tik laikei visą pasaulį, bet ir nešei ant pečių tą, kuris tą pasau- 
lį sukūrė, nes aš esu Kristus Karalius ir tu man padarei paslaugą. 
Norėdamas įrodyti, kad sakau teisybę, liepiu tau padaryti štai ką: 
parėjęs įsmeik lazdą į žemę priešais savo namą ir rytą pamatysi, 
kad ji pražydo ir davė vaisių.“ Sulig šiais žodžiais jis dingo. Grįžęs 
Kristoforas įsmeigė į žemę lazdą ir rytą atsikėlęs pamatė, kad jo 
kartis išleido lapus ir apkibo datulėmis, kaip palmė... 

Gerokai didžiavausi, kad išpyliau visą istoriją nė karto neužsi- 
kirtęs, ir laukiau Nestoro sveikinimų, atsisėdęs šalia jo prieš ant- 
ros valandos pamoką. Bet jis buvo įnikęs į vieną iš tų spalvomis 
ir puošmenomis perkrautų piešinių, kuriuos kartais dailindavo 

ištisas valandas, veidu kone prisiplojęs prie popieriaus. Kai Nes- 
toras atsitiesė, pamačiau, kad jis nupiešė šv. Kristoforą. Bet ant 
pečių milžinas nešė visus koležo pastatus, pro kurių langus persi- 
lenkę žiūrėjo mokiniai, daugybė mokinių. Nestoras įprastu judesiu 
nosine nusišluostė kaktą ir sumurmėjo: „Ieškodamas galingiausio 
valdovo, Kristoforas jį rado mažo berniuko asmenyje. Bet svar- 
biausias dalykas, kurį reikėtų žinoti, - tai neabejotinas ryšys tarp 
berniuko svorio ant jo pečių ir karties sužydėjimo.“ 

Tada pasilenkęs prie jo pamačiau, kad milžino Kristaus Nešėjo 
veidui jis paskolino savo bruožus. 


1938 m. kovo 11 d. Prisiminimų dienoraštis, niūriai rašomas 
jau du mėnesius, turi keistą galią jame pasakojamus poelgius ir 
veiksmus — mano poelgius ir veiksmus — rodyti iš perspektyvos, 
juos nušviečiančios ir suteikiančios naują matmenį. Pavyzdžiui, 
Abelio vardas nušvito man nauja šviesa nuo tada, kai vasario 
18 dieną jį aprašiau. Tas pats ir su smulkiais įpročiais, šiek tiek 
gėdingais, iš pažiūros absurdiškais ir nepateisinamais, — tikiuosi 
galėsiąs juos apginti, čia jiems skirdamas keletą eilučių. 

Pavyzdžiui, 6/iūvojimas: tikrų tikriausiai būčiau būbavęs dar ir 
šį rytą, jei dešinės rankos riešo nepervertų aštrus skausmas, kai 
tik pareikalauju iš jo bent menkiausių pastangų. Bliūvojimas - tai 
nevilties išraiška ir drauge savotiškas ritualas tai nevilčiai įveikti. 
Kniūbsčias atsigulu ant žemės, išskečiu kojas, atsiremiu delnais 
ant ištiestų rankų, pakeliu liemenį ir užverčiu galvą į lubas. Tada 
užbliaunu. Tai lyg gilus, pratisas riaugėjimas, kylantis iš vidurių ir 
ilgai vibruojantis kakle. Jame skamba visas gyvenimo nuobodulys 
ir visa mirties baimė. 

Šį rytą, negalėdamas bliūvoti, sugalvojau naują ritualą, kurį pa- 
vadinsiu maudymusi šikinyke arba maudymusi šūde, dar nežinau. 

Reikia pasakyti, kad pasibjaurėjimas gyvenimu sunkiai slėgė kūną 
iš pat ankstaus ryto, kai vargau, plėšdamas jį iš patalų. Tai dar buvo 
niekis, bet manęs, kaip ir kasdien, laukė nusivylimas prie veidro- 
džio, tik skaudesnis nei paprastai. Mat niekada taip ir nepajėgiau 
atsižadėti slaptos vilties, kad per naktį mano nuolatinę kaukę pa- 
keis naujas veidas. Pavyzdžiui, vieną rytą pasirodys naivus, rim- 
tas stirnos snukutis ir ji pailgomis lyg žali migdolai akimis žiūrės 
į mane iš žvaigždiškos veidrodžio amalgamos. O aš išdykausiu, 
karpydamas išraiškingomis ausimis, kurių judrumas atsvers ne- 
įprastą veido sustingimą. 

Bet tai visada būdavau aš, geltonesnis, tamsesnis nei kitais kar- 
tais, giliai įdubusiomis akimis, vešliais anglių spalvos antakiais, 
užsispyręs, be įkvėpimo, su dviem įsirėžusiomis raukšlėmis, va- 
gojančiomis skruostus, — tarytum jas būtų išrausę gailių, neiš- 
senkančių ašarų upeliai. Aš blogai miegojau, šiurkštaus skruosto 
šeriai skaudžiai badė delną, dantys buvo aptraukti žalsvomis 
apnašomis. Ne, vienam kartui to tikrai per daug! „Koks snukis! 
Koks šlykštus snukis! Į šikinyką jį!“ Abiem rankomis sugniaužęs 
kaklą, pamėginau nusukti sprandą. Paskui, netverdamas pykčiu, 
iš tiesų nulėkiau į tualetą. Ten atsiklaupiau prie unitazo, lyg no- 
rėdamas išsivemti, ir, įkišęs į jį visą galvą, ranka ėmiau graiby- 
tis grandinėlės galo. Griaudėdamas kaip krioklys, ant pakaušio 
klioktelėjo šaltas, aštrus it giljotinos peilis dušas. Tada atsistojau 
varvėdamas, nusiraminęs ir mažumėlę sutrikęs. Vis dėlto šitai pa- 
dėjo! Stebėčiausi, jei daugiau nepasimaudyčiau. 


1938 m. kovo 14 d. Buvo pats ilgosios, ketvirtos valandos, 
pertraukos įkarštis. Iš kiemo, kuriame siautėjo šimtai vaikų, 
apsivilkusių juodas, raudonais galionais apkraštuotas palaidines, 
sklido vientisas draugėn susiliejusių balsų gausmas. Sėdėdamas ant 

palangės, į kurią rėmėsi Nestoras, stebėjau naują, žiaurumu kerin- 
tį žaidimą. Lengviausi berniukai korėsi ant pečių stipriausiems, ir 
tokios poros — raiteliai ir žirgai — kovėsi tik tam, kad pargriautų 
vienos kitas. Ištiestos raitelių rankos atstojo ietis, taikančias prie- 
šininkui į veidą, arba harpūnus, kimbančius į kaklą ir griaunan- 
čius jį ant šono arba aukštielninką. Kai kurie smarkiai tėkšdavosi 
ant skaldos, o kai kurie, perversti aukštielninki, spausdavo keliais 
savo arklio kaklą ir kovodavo toliau, galva kone siekdami žemę ir 
abiem rankomis kabindamiesi priešo arkliams į kojas. 

Nestoras apmetė žvilgsniu visą kiemą, naudodamasis viršeny- 
be, teikiama nejudančio stebėjimo punkto priešais kovos lauką. 
Tada, kaip paprastai į nieką nesikreipdamas, ištarė tokius žodžius: 
„Mokyklos kiemas — tai uždara erdvė, skirta žaidimui, ir žaidimai 
joje vyksta. Tas žaidimas yra baltas lapas, žaidimai į jį įsirašo kaip 
ženklai, kuriuos reikia iššifruoti. Bet atmosferos tankis atvirkščiai 
proporcingas ją supančiai erdvei. Neprošal būtų pažiūrėti, kas at- 
sitiktų, jei sienos susitrauktų. Tada susitrauktų ir parašytas tekstas. 
Ar jis dėl to taptų aiškesnis? Galop pamatytume kondensacijos 
procesą. Kokios kondensacijos? Gal akvariumas, arba greičiau 
miegamieji, galėtų pateikti atsakymą.“ 

"Tuo metu kekta neatskiriamai susipynusių raitelių pargriuvo 
drauge su arkliais ir išsibarstė ant gruoblėtos žemės. Entuziaz- 
mo pagautas Nestoras net sudrebėjo. „Nagi eikš, Mabeli, - tarė 
man, - parodysim jiems, kas mes tokie!“ Užėjęs už nugaros, jis 
įkišo didelę galvą tarp mano liesų šlaunų ir pakėlė mane kaip 
plunksną. Sugniaužė man riešus ir laikė, kad tvirčiau sėdėčiau, 
taigi nei vienas, nei kitas neturėjome laisvų rankų. Nestoras dėl 
to nesijaudino, tikėjosi nugalėti vien savo mase. Ir iš tiesų jis per- 
bėgo mūšio lauką, viską griaudamas savo kelyje lyg įniršęs bulius. 
Apsisukęs vėl puolė į kovą, bet likę raiteliai, atsitokėję iš nuosta- 

bos, drąsiai jam pasipriešino. Susirėmimas buvo baisus. Nestoro 
akiniai pažiro skeveldromis. „Aš nieko nematau, - paleidęs mano 
rankas, tarė jis, - vadovauk man!“ Suėmiau jį už ausų ir pamėgi- 
nau vairuoti, tempdamas į tą pusę, į kurią norėjau pagręžti, kaip 
tempiami arklio pavadžiai. Bet netrukus jis griebėsi kitos taktikos. 
Norėdamas atsikratyti puolančių raitelių, ėmė suktis vietoje to- 
kiu spartumu, kokio iš šio storulio nesitikėjai. Aš graibsčiau visus 
puolėjus, kuriuos tik pasiekdavau, ir tampiau, kol šie parvirsdavo 
kaip kėgliai. Greitai ant kojų laikėmės jau tik mudu, stovėdami 
tarp nugalėtųjų, gulsčiomis sunkiai besiplėšiančių vienas nuo kito. 
Mus apsupo būrys susižavėjusių žiūrovų. Iš jų rato išėjo vienas 
mažylis ir pagarbiai padavė man sudaužytus Nestoro akinius, ku- 
rių stiklus buvo surinkęs. 

Nestoras atsiklaupęs pastatė mane ant žemės, ir man šmėstelė- 
jo, kad šis jo gestas panašus į dramblio, nulaipinančio savo varovą. 
Jis valandėlę klūpojo nejudėdamas, keistai šypsodamasis, užsisva- 
jojęs, laiminga mina, kokios jo veide niekada nebuvau matęs, ir 
net užmiršęs įprotį nosine nusišluostyti žliaugiantį prakaitą. Vis 
dar žabalas, jis plumptelėjo ranka man per petį, nė nepamėginęs 
užsidėti akinių. Mes vėl grįžome prie palangės, ant kurios sėdė- 
jom; jo veidas tebespindėjo ta pačia naivoka palaima. Nestoras 
ilgai tylėjo, paskui pasakė: „Aš nežinojau, mažyti Fožai, kad nešti 
vaiką taip gera.“ 


1938 m. kovo 14 d. Vienas iš mano skurdžių džiaugsmų — va- 
lyti batus. Po spinta turiu dėžę, pilną įvairaus kietumo šepečių, 
tikros vilnos skudurėlių ir, žinoma, daugybės atspalvių tepalo — 
nuo grynai juodo iki bespalvio balto ir visą gamą rudų. Mėgstu 
kasdien keisti batų spalvą, sumaniai derindamas tepalų atspal- 
vius. Dulkes nušluostau ir tepalu patepu iš vakaro, o kitą rytą 

tik ištrinu ir išblizginu kupranugario odos lopinėliu. Taip ir rei- 
kia daryti. Bet užvis labiau man patinka čiupinėti batus, kaišioti 
ranką į jų vidų. Mano letenos didžiulės kaip smaugiko gniaužtai, 
kaip kanalizacijos valytojo kastuvai, bet jos atrodo juokingos ir 
dėl to nejaukiai jaučiasi padėtos ant baltos staltiesės ar ant popie- 
riaus lapo, arba kai reikia paimti sidabrinį šaukštelį ar pieštuką, 
nes jie tarp pirštų bet kurią akimirką gali perlūžti kaip degtukai. 
Tačiau batai — visai kas kita. 

Aną savaitę, eidamas pro šiukšlių dėžę, ant viršaus pamačiau 
padėtą porą pusbačių — skylėtų, nudrengtų, suėstų prakaito ir dar 
pažemintų, nes šeimininkas, prieš juos išmesdamas, ištraukė raiš- 
telius ir dabar jie žiojėjo iškišę liežuvius, išvertę tuščias akutes. 
Mano rankos draugiškai juos paėmė, suragėję nykščiai prispaudė 
puspadžius, - šiurkšti, bet meili glamonė, - o kiti pirštai sulindo į 
jaukų vidų. Vargšės senienos nuo tokio supratingo prisilietimo tarsi 
atgijo, ir aš su skaudama širdimi vėl padėjau jas ant šiukšlių krūvos. 

Darbe viename stalčiuje taip pat laikau valymo reikmenis. 
Dėžutę bespalvio tepalo, kietą šepetį purvui nugrandyti, minkštą 
šepetį blizginti ir vilnonį skudurėlį. Jei koks klientas užsisėdi ir 
man įkyri, žinau, ką daryti. Ištraukiu savo reikmenis ir nustebu- 
siose jo akyse imu stropiai valytis batus. Prireikus nusiaunu juos 
ir pasidedu ant stalo. Bespalvis tepalas geras tuo, kad jį galima - ir 
net reikia — tepti ne šepečiu. Koks malonumas pirštais pakabinti 
šios baltos, permatomos, terpentinu atsiduodančios masės ir ilgai 
trinti odą, prisotinti jos visas poras, suminkštinti raukšles, sutepti 
siūles! Klientas be reikalo įsižeistų dėl tokio nesivaržymo. Jis man 
kelia ūpą, teikia kantrybės, atlaidumo. 

Mano rankos myli batus. Nepaguodžiamai apgailestauja, kad 
jos — ne kojos, kaip aukštaūgės merginos visą gyvenimą apgailes- 
tauja, kad negimė berniukais. 

1938 m. kovo 16 d. Išsidrėbęs kampe, Nestoras dešine ranka 
laiko apgniaužęs mano kairįjį kumštį ir šypsodamas stebi mane 
pro akinius, dar labiau subjaurotus pleistro juostų, kuriomis buvo 
negrabiai suklijuoti. 

— Ar pažįsti Adrė baroną? — klausia. 

Aišku, ne, kaip galėčiau pažinoti Adrė baroną? Bet Nestoras ir 
nelaukia atsakymo. 

- Papasakosiu tau jo istoriją, - sako nekrutindamas lūpų. - Jis 
buvo vardu Fransua de Bomonas ir turėjo pilį Dofinė provincijo- 
je, La Fretoje. Tai vyko XVI amžiuje, kai religiniai karai skandino 
karalystę kraujyje ir stipriems žmonėms teikė progą nebaudžia- 
miems atskleisti savo charakterį. 

Kartą medžioklėje Adrė baronas su savo žmonėmis užspeitė 
lokį: šiam nebuvo kur trauktis, nes už jo žiojėjo bedugnė. Įva- 
rytas į aklavietę, žvėris puolė vieną vyrą, šis šovė, sužeidė lokį ir 
netrukus su juo ėmė raičiotis po sniegą. Baronas matė šią sceną. 
Jis puolė vyrui į pagalbą. Bet staiga sustojo, paralyžiuotas neapsa- 
komo susižavėjimo. Baronas pastebėjo, kad vyras ir lokys apsika- 
binę lėtai slysta į bedugnę, ir sustingęs, užhipnotizuotas šio lėto 
kritimo, žiūrėjo į juos. Paskui juoda masė nugarmėjo į prarają, ant 
baltos žemės liko tik pilka šliūžė ir Adrė baronas suriko iš laimės. 

Po keleto valandų vyras pasirodė kruvinas, sužeistas, bet gyvas, 
nes lokys sušvelnino smūgį. Jis su pagarbia nuostaba pasiteiravo, 
kodėl baronas neskubėjo jo gelbėti. Tada šis, svajingai šypsoda- 
masis, lyg prisimindamas kažką nuostabaus, ištarė paslaptingą, 
grėsmingą frazę: „Nežinojau, kad krintantis žmogus toks gražus.“ 

Nuo tada baronas atsidavė naujai aistrai. Naudodamasis religi- 
nių karų sukelta sumaištim, jis gaudė katalikus protestantiškuose 
kraštuose, o protestantus katalikiškuose, ir rengė jų kritimą. Net 
įvedė rafinuoto šuolio ceremonialą: kaliniai būdavo verčiami 

šokti užrištomis akimis ant bokšto be parapeto pagal violos mu- 
ziką. Baronas, dusdamas iš pasitenkinimo, žiūrėdavo, kaip jie pri- 
artėja prie krašto, nutolsta, vėl priartėja ir ūmai kuris nors, netekęs 
atramos, klykdamas nulekia į bedugnę ir pasismeigia ant iečių, 
sukištų į žemę bokšto papėdėje... 

Man niekada nekilo noras patikrinti, ar Nestoro pasakojimas 
atitinka istorinę tikrovę. Kam to reikia? Juk egzistuoja žmogiš- 
koji — sakyčiau mestoriškoji — tikrovė, smarkiai pranokstanti faktų 
tikrumą. Papasakojęs man istoriją apie Adrė baroną, Nestoras 
niekaip jos nepakomentavo. Bet šiandien negaliu susilaikyti ne- 
sugretinęs šio pasakojimo su jo vėlesniais samprotavimais, kurių 
tada nesupratau. Jis pasakė: „Žmogaus gyvenime turbūt nėra 
nieko jaudulingesnio už akimirką, kai jis atsitiktinai atranda 
jame glūdėjusį iškrypimą.“ Ir dar pamenu jį su pasimėgavimu 
vartojus žodį, kuris man tuomet atrodė labai mokslingas: eu- 
forija. „Adrė, - kalbėjo Nestoras, - atrado ri/minę euforiją.“ Jis 
ilgai galvojo apie šį keistą žodžių junginį, galbūt ieškodamas 
toms nepažįstamoms aistroms kitų formuluočių, kitų raktų. 


1938 m. kovo 20 d. Šįryt spauda pranešė, kad per praėjusius 
metus Prancūzijoje be pėdsakų dingo 2783 asmenys. Žinoma, 
tarp jų yra tokių, kurie sąmoningai pabėgo nuo šeimų arba ne- 
pakenčiamų žmonų. Bet kiti atvejai — tai tobuli nusikaltimai, 
kai „įkaltis“ visiškai sunaikinamas ugnyje, žemėje ar vandenyje. 
Jei prie to dar pridėsime „švariai“ įvykdytas žmogžudystes, už- 
maskuotas natūralia mirtimi, susidarysime miglotą vaizdą apie 
siaubingą visuomenę, kurioje gyvename. Be abejonės, už didžiąją 
daugumą nusikaltimų būna sumokama ir žmogžudystė pavyksta. 
Taigi mes kasdien spaudžiame rankas, kurios ką nors pasmau- 
gė, kam nors įpylė aršeniko. Apskritai, teisingumas užveda bylas 

tik dėl nenusisekusių nusikaltimų, neprasprūdusių pro akis. Bet 
niekingas tų bylų skaičius - kokių dvylika per metus — išduoda 
grynai simbolišką jų pobūdį, tai lyg užuomina, leidžianti manyti, 
jog laikomasi principo, kad žmogaus gyvybė vertinama. 

Tiesą pasakius, mūsų visuomenė turi tokį teisingumą, kokio 
nusipelnė. Joje klesti žmogžudžių kultas, prie kiekvieno gatvės 
kampo kabo mėlynos lentelės, kuriose, išstatyti visuotinei pagar- 
bai, puikuojasi žymiausių kovotojų vardai, kitaip tariant, profesio- 
nalių žudikų, kruviniausių mūsų istorijoje. 


1938 m. kovo 22 d. Nors sugriuvusi abatijos bažnyčia seniai 
buvo atstatyta, Mišių ir pamaldų rinkdavomės naujoje koply- 
čioje, ištapytoje ir išpuoštoje bizantiškojo modernizmo stiliumi. 
Paprastomis dienomis mes ten būdavom vedami du kartus — 
rytinių ir vakarinių pamaldų, - o sekmadieniais ir per šventes 
net septynis kartus: ryto maldos, Komunijos Mišių, giedotinių 
Mišių, Mišparų, Kompletų, Švč. Sakramento pagarbinimo ir va- 
karo maldos. Kiekvienas ten turėjome savo kamputį, nuolatinį 
suolą, skyrelį, o kartu ir visus vaizdus, matomus iš tos vietos. 
Koplyčioje, kaip ir klasėje, buvo sava tvarka ir sava hierarchija, 
tik kitokia. Ant aukščiausios pakopos stovėjo choro giedotojai, 
kuriems pavydėjome repeticijų, mat kartais jie į jas būdavo iš- 
kviečiami vidury pamokos ir gaudavo tam tikrų nuolaidų. Bet jų 
padėtis per Mišias — tribūnoje po didele liepsnotosios gotikos 
stiliaus rozete, susibūrus aplink fisharmoniją, kurią barškindavo 
abatas Pižaras, — teikė daugiau nepatogumų negu laisvės, nau- 
da būdavo nebent tokia, kad jie galėdavo stebėti visą koležą iš 
viršaus ir, svarbiausia, iš užpakalio. Į šią detalę mano dėmesį at- 
kreipė Nestoras, svarstydamas, ar nevertėtų kokia nors dingsti- 
mi gauti stebėjimo postą galerijoje, bet, atrodo, šiuo planu greit 

nustojo domėtis. Apgailestauju, kad neįsiminiau jo minčių apie 
chorą, vieną dieną išdėstytų man girdint: tvarkingą ir tarsi ar- 
chitektūrinį jo balsų unisoną jis lygino su laukiniu, dionisišku 
unisonu, sklindančiu iš kiemo per pertrauką. 

Mane gerokai papiktino — dvasine šio žodžio prasme, — patar- 
nautojų kohorta, bet Nestoras iš manęs išsityčiojo ir ėmėsi švie- 
timo, kurio labai stokojau. Man atrodė savaime suprantama, kad 
religinėje įstaigoje garbę patarnauti šventųjų Mišių aukai gali tu- 
rėti tik koležo žiedas, pirmųjų premijų laimėtojai ir stropuoliai, 
dorybės pavyzdžiai ir būsimi šventieji. Bet labai greit paaiškėjo, 
datus vilkėti baltutėlaitę albą, būdavo paminami dėl visai kitokių 
savybių, nesusijusių su sielos grožiu. Gėdinga, slepiama tiesa, kurią 
gerieji tėvai būtų atskleidę tik pamauti ant baslio arba kepina- 
mi ant grotelių, buvo tokia, kad patarnautoju netapsi, jei neturėsi 
dailaus snukučio. Tai būdavo ne kokia atsaini atranka, kai atmeta- 
mi pirmūnai gorilų snukiais, o tikslus dozavimas, kai ant altoriaus 
laiptelių statomi blondinai ir brunetai, lieknaūgiai ir žaliūkai, 
pūstažandis rausvas angeliukas ir asketas kaulėtu Ma/er Do/orosa“ 
veidu, džiaugsmu trykštanti nekaltybė ir marinimosi išsekintas 
skaistumas. 

Nestoras atvėrė man akis. Iš visko, ką tądien ir kitomis progo- 
mis pasakė, labiausiai įsiminiau priekaištus geriesiems tėvams — iš 
profesijos, šiaip ar taip, berniukų ganytojams - dėl nežinojimo, kad 
vaikas gražus tik tiek, kiek tau prik/auso, o priklauso tik tiek, kiek 
tu jam žarnauji. Vaikelis Jėzus ant Kristoforo pečių buvo nešamas 
ir nusinešamas. Čia ir slypi visas Jo spindesys. Jėzus buvo pakel- 
tas nepaprastos jėgos ir nuolankiai, sunkiai laikomas virš šniokš- 


* Mater Dolorosa — Sopulingoji Motina (/o£.). 

čiančių bangų. O visa Kristoforo šlovė — tai, kad jis buvo sykiu 
ir nešulinis gyvulys, ir monstrancija. Perkėlimas per upę buvo ir 
pagrobimas, ir lažas. Kas be ko, Nestoro kalboms suteikiu daugiau 
jėgos ir aiškumo, nei jos galėjo turėti, šitaip paklusdamas savo 
svarbiausiam pašaukimui. Bet, man regis, prisimenu, kad Mišių 
patarnautojo asmenyje jis norėjo įžvelgti šią dviprasmybę ir pa- 
matyti prelatą atsiklaupusį prie savo mažojo vergo. 

Būtent toje bizantiškoje koplyčioje likimas ruošėsi kirsti pir- 
mąjį smūgį, surengti generalinę repeticiją to, kas tais metais turėjo 
virsti Šv. Kristoforo koležo tragedija. 

Aš, kaip paprastai, sėdėjau priešpaskutinėje eilės kėdėje. Man 
iš kairės, prie pat šoninio tako, susiaurinto išsikišusios klausyk- 
los, sėdėjo Nestoras. Naujas buvo tik mano kaimynas iš dešinės, 
Benua Klemanas, jaunas paryžietis, kurį šeima „ištrėmė“ į Bovė, 
negalėdama su juo susitvarkyti sostinėje. Tas Klemanas lengvai 
pelnė autoritetą mūsų, žemknisių atžalų, akyse, vieną po kito ro- 
dydamas vyriškus arba romantiškus žaisliukus: revolverį su būgnu, 
kompasą, peilį su fiksuojamąja įranta, butelį su vandenyje pany- 
rančia ir iškylančia statulėle, golfo kamuolį, - ir aš net svarstau, ar 
tik ne iš jo Nestoras bus gavęs švytuoklę, savo „tobulą daikčiuką“, 
kaip jis ją vadino. Šiaip ar taip, berniukai tapo bendrininkais - jei- 
gu ne bičiuliais — ir Klemanas leido sau elgtis su Nestoru familia- 
riai, dėl ko man skaudėjo širdį: visų pirma, aš pavydėjau, o antra, 
maniau, kad tokia nuolaida žemina mano draugą. Dažnai maty- 
davau juos šnekučiuojantis apie reikalus, derantis ir tariantis dėl 
mainų; aš visame tame nedalyvavau ir tikinau save, kad Nestoras, 
nuodugniai apžiūrėjęs visą atvykėlio turtą ir nieko daugiau iš jo 
nesitikėdamas, pastatys jį į deramą vietą. 

Tai, kad Klemanas sėdėjo man iš dešinės, nėmaž netrukdė pre- 
kybai: vos prasidėjus Mišioms, abu kaimynai įniko derėtis man 

per galvą, nekreipdami į mane jokio dėmesio, lyg manęs ten ne- 
būtų. Suprantama, aš nepraleidau nė žodžio, juoba kad reikalas 
buvo nenaujas, man girdint aptarinėjamas jau keletą dienų. Jie 
derėjosi dėl žiebtuvėlio, padaryto iš granatos-citrinos, likusios 
nuo Pirmojo pasaulinio karo. Regis, pamenu, kad kaina, kurios 
užsiprašė Klemanas, — dešimt baltų lapelių, atleidžiančių nuo 
bausmės, - Nestoro nuomone, buvo per didelė ir jis reikalavo bent 
jau parodyti, ar tas daikčiukas nesugedęs. „Žinau tuos žiebtuvė- 
lius, - po derybų pasakė jis man, — jie amžinai neveikia.“ Tačiau 
tokiam išbandymui reikėjo benzino, o jo galėjo gauti tik Nestoras. 

Jam tai pavyko, ir kaip tik šio sekmadienio rytą, kai Aukoji- 
mo giesmės akordai sugaudė visu garsumu, nuo Nestoro perda- 
viau Klemanui buteliuką benzino. Klemanas iškart ėmėsi pilti jį 
į granatą, kurios vidus buvo prikimštas vatos, bet tai buvo sunki 
procedūra, nuolat nutraukiama centrine nava vaikštančio prižiūrė- 
tojo seminaristo. Nestoras atidžiai sekė visą šią operaciją, už kurią 
buvo atsakingas, ir, be abejonės, būtų užkirtęs kelią nelaimei, jei 
koležo tėvas prioras, užlipęs į katedrą, nebūtų pradėjęs pritren- 
kiančio pamokslo, taip sudominusio Nestorą, kad jis netrukus 
užmiršo ir Klemaną, ir granatą, ir benziną. Tėvo prioro pamokslo | 
pradžia buvo paimta iš Montenio „Esė“, kur, gerokai paieškojęs, 
aš ją ir radau. Tai buvo pasakojimas apie XV amžiuje gyvenusį 
portugalų konkistadorą Alfonsą d'Albukerkę. „Albukerkė, — su 
užsidegimu kalbėjo pamokslininkas, - įsisiautėjus baisiai audrai 
jūroje, užsikėlė ant pečių berniuką tikėdamas, kad taip jų likimai 
susipins ir nekaltas vaikas taps jo saugumo garantu, išmels Dievo 
malonę, padėsiančią išsigelbėti ir jam.“ 

Po šios įžangos gerasis tėvas sklandžiai perėjo prie mūsų šven- 
tojo globėjo, prie stebuklingo Kristaus Nešėjo žygdarbio, prie 
atlygio už jį - sužaliavusios ir vaisius atvedusios karties. Vargu, 

pridūrė jis, ar Albukerkė prisiminė istoriją apie šventąjį Kristo- 
forą ir norėjo jį pamėgdžioti mirtino pavojaus akivaizdoje, nors 
Kristoforas, kaip visiems žinoma, globoja keliautojus ir jūrinin- 
kus. Ne, veikiausiai ir konkistadoras, ir šventasis — tai ir yra nuo- 
stabiausia — išminties sėmėsi iš to paties šaltinio, nes abu pasielgė 
vienodai: atsidavė vaiko globai ir sykiu patys jį globojo, gelbėjosi 
gelbėdami, užsikėlė krovinį, užsivertė ant pečių naštą, bet tas kro- 
vinys buvo šviesa, ta našta — nekaltybė! 

- Beri kaip iš knygos, - sumurmėjo Nestoras. - Pasirašei juo- 
du ant balto ir išmokai atmintinai! Šita keverzonė puikiai tiktų 
mano kolekcijai! 

Gerasis tėvas ir mus susiejo su Kristoforo ir Albukerkės žyg- 
darbiu. 

— Kadangi čia visi esate pavesti Kristoforo globai, dabar ir 
visą gyvenimą privalote saugotis blogio, dengdamiesi nekaltybės 
apsiaustu. Ar jūsų vardas būtų Pjeras, ar Polis, ar Žakas, visada 
atminkit, kad jūsų vardas ir Vaikelio Nešėjas: Pjeras Vaikelio Ne- 
šėjas, Polis Vaikelio Nešėjas, Žakas Vaikelio Nešėjas. Tada, neš- 
dami tą šventą naštą, perbrisit upes, atlaikysit audras ir išvengsit 
pragaro liepsnų. 

Kaip tik tuo metu liepsnų upeliukas nubėgo po suolų eilėmis 
ir pakilo vidury navos it besiplaikstanti užuolaida. Klemanas ne- 
pastebėjo, kad, pildamas į granatą benziną, dalį išliejo ant grin- 
dų. Įskėlęs ugnį, jis turbūt išmetė benzino pripildytą granatą ir 
ši užsiplieskė kaip deglas. Mokiniai pašoko sukeldami sumaiš- 
tį, o seminaristai, priešingai, puolė ant kelių, manydami išvydę 
stebuklą. Baimė šluote nušlavė visus prie durų, ir ten susidarė 
spūstis. Klemanas įspraudė man į rankas tuščią butelį, kad leng- 
viau galėtų kovoti su granata, kuri, spjaudydama degančio ben- 
zino pliūpsnius, ritosi po suolais. Aš atsisukau Nestoro pusėn: jis 

buvo paslaptingai dingęs. Galiausiai griausmingu balsu prabilo 
pamokslininkas, liepdamas mums neprarasti savitvardos ir grįžti 
į savo vietas. Iš tiesų baimė buvo didesnė negu grėsmė. Liepsnos 
buvo ryškios, bet degė neilgai ir žalos padarė nedaug, apskrudo 
tik kelios maldaknygės. Teliko rasti padegėjus. Kaltinantis ora- 
toriaus pirštas dūrė mūsų pusėn. Klemanas ir Tifožas, iki naujo 
įsakymo privalantys laikytis sekvestro, turėjo išeiti iš eilės ir atsi- 
klaupti centrinėje navoje. Į mus susmigo visų akys, suošė siaubo 
murmesys, nes rankose tebeturėjome nusikaltimo įrankius: Kle- 
manas - granatą, aš - butelį, kuriame ir slypėjo visas blogis. Tada 
tėvas prioras, norėdamas parodyti, kad gaisras užgesintas, garsiai 
užtraukė Credo, ir choristai pritarė jam iš pradžių baikščiai, nevie- 
ningai, paskui vis galingiau. 

Pradėjus dalyti Komuniją pamačiau, kaip klausyklos užuo- 
laidos sujudėjo ir iš už jų išslinkęs lengvai atpažįstamas šešėlis 
įsimaišė į būrį mokinių, kurie, aplenkdami mus su Klemanu, ėjo 
prie choro tvorelės. Nestoras, užkliudęs mane, nukropino prie 
šventojo stalo susikryžiavęs rankas, įkniaubęs į krūtinę trigubą 
paliaukį, nugrimzdęs į apmąstymus. 


1938 m. kovo 25 d. Kiekvieną naktį stengdavausi nuvogti va- 
landą kitą nuo miego ir pasvajoti, pasamprotauti, nes tik tuo metu 
galėjau pabūti vienas, pats su savimi, šiame bendruomeniniame 
gyvenime, kur triukšmą, netylantį per pertraukas kieme ir refek- 
torijuje, klasėje ir koplyčioje pakeisdavo prislopintas šurmulys. 
Mums nebuvo draudžiama atsikelti ir nueiti į tualetą, taigi už- 
sinorėjęs galėdavau leisti sau naktinį pasivaikščiojimą, tačiau šia 
galimybe naudojausi retai, bijodamas kaktomuša susidurti su ko- 
kiu nakviša, mat kiekvienas miegamasis turėjo savo lunatiką, kaip 
kiekviena škotų pilis - savo vaiduoklį. 

Nelemtas nuotykis su granata, gresianti drausmės taryba, vie- 
natvė, kuriai mane pasmerkė sekvestras, šiąnakt visai išvaikė mie- 
gus. Atsikėlęs nutykinau tarp lovų, sustatytų eilėmis. Tada išgirdau 
minkštus žingsnius ir tikrai pamaniau sutikęs miegamojo vaiduoklį, 
bet paskui pamačiau masyvų, lėtai slenkantį ir nuolat stabčiojantį 
šešėlį: jis apžiūrinėjo miegančius berniukus, lenkdamasis tai prie 
vieno, tai prie kito, paskui tęsė užgaidžias paieškas. Man nereikėjo 
ilgai stebėti, kad atpažinčiau Nestorą, apsivilkusį storu vatiniu ir 
dėl to dar dramblotesnį. Aišku, ir jis mane pažino, nes jo nėmaž 
nesutrikdė lyg ir nelauktas mano pasirodymas. Kai atsidūriau ša- 
lia, jis tarsi neatkreipė į mane jokio dėmesio, tik pusbalsiu išdėstė 
samprotavimus, kuriais galbūt norėjo pasidalyti su manimi, bet 
nebuvau dėl to tikras, nes jis dažnai šnekėdavosi su savimi. 

- Čia, — kalbėjo Nestoras, - tankis pats didžiausias. Žaidimas 
apribotas kiek tik įmanoma. Kūnai sustingo įvairiomis pozomis, 
teisybė, kintančiomis, bet labai lėtai. Nesvarbu, čia susitelkė dau- 
gybė simbolių, kuriuos reikėtų ištyrinėti. Turėtų būti ir absoliutus 
alfos ir omegos ženklas. Tik kur jį rasti? Be to, miegas — apgau- 
linga pergalė. Žinoma, jie visi čia, nuogi ir nesąmoningi. Bet iš 
tiesų kažkuri jų dalis prasprūsta man pro akis. Jie čia, bet kartu jų 
čia nėra. Tai įrodo užgesę žvilgsniai. Ir ar tikrai šie suprakaitavę, 
bejėgiai kūnai — ideali kondensacija? 

Melsvos naktinės lemputės metė blyškią šviesą ant lovelių, iš- 
rikiuotų it kapai mėnesienoje, kai kurie vaikai kvėpuodami švilpa- 

„vo - lyg vėjas kiparisuose. Oras buvo sunkus, troškus kaip tvarte, 
nes mus valdantys Pikardijos ir Brė valstiečiai bijojo skersvėjų ir 
laikė juos visų ligų priežastimi. Mes nuklibikščiavome prie tua- 
leto, ir Nestoras, didžiausiai mano nuostabai, mane ten įsitempė. 
Užsklendęs duris, plačiai atvėrė langą. Miesto stogai ir varpinės 
dunksojo švytinčio dangaus fone lyg nupiešti tušu. Šv. Stepono 

bažnyčios varpas gailiai išmušė tris. Išėjusiems iš pridvisusios pa- 
talpos, tyras nakties oras mums pasirodė ledinis. Nestorą pagavo 
įkvėpimas. „Kondensacija, - tarė jis,- pilna jaudinančių paslapčių, 
nes ji ir yra gyvenimas, bet tuštuma taip pat neblogai. Tuštuma 
prilygsta nebūčiai. Ji mus nenumaldomai traukia, nes visi esa- 
me nebūties vaikai.“ Nestoras atsigręžė į mane, apimtas staigaus 
įkarščio. „Argi ne nuostabu, - sušuko jis, - šios menkos eglinės 
durelės, užsklęstos pigia sklende, skiria būtį nuo nebūties!“ 

Tamsaus medžio unitazas kažkodėl buvo užtupdytas ant dviejų 
pakopų pakylos - tikras „sostas“, iškilmingai stovintis kambario 
gale. Nestoras atsuko man nugarą ir lėtai, lyg atlikdamas ritualą, 
užlipo laipteliais. Priėjęs prie sosto, nusimovė kelnes ir jos spi- 
rale susivijo jam prie kojų. Jis pažvelgė į unitazo vidų, išsitraukė 
iš skardinio kibirėlio ryžių šiaudų šluotelę ir įniko valyti, tarpais 
nuleisdamas vandenį. Mačiau tik jo sėdmenis, nežmoniškai išsi- 
pūtusius nuo pastangų. Mane ne tiek nustebino jų dydis — to aš ir 
tikėjausi, — kiek, pavadinkim, dvasinė išraiška. Kaip čia pasakius? 
Šie du pusmėnuliai, sudarkyti iš visų pusių nukarusių riebalų 
maišų, spinduliavo neapsakomu naivumu, negana to, kažkuo, kas 
iš pirmo žvilgsnio buvo visai svetima Nestoro prigimčiai, - geru- 
mu. Iki šiol aš tik žavėjausi Nestoro autoritetu ir galia, buvau dė- 
kingas už globą, mane jaudino jo rodomas dėmesys. Bet pamilau 
jį tik išvydęs šiuos sėdmenis, atskleidžiančius, koks jis beginklis, 
nerangus ir pažeidžiamas. 

Nestoras atsitiesė nuo unitazo ir pasisuko į mane. Viršutiniai 
drabužiai siekė jam iki bambos. Milžiniškas pilvas ir šlaunys pūp- 
sojo kaip trys baltos, riebios mėsos kalnai, slepiantys tarp jų įlin- 
dusį mažytį pimpaliuką. Jis atsisėdo ant sosto ir iškart pasidarė 
panašus į indų išminčių, į medituojantį malonų budą. Tada vėl 
grįžo prie nutraukto monologo. 

— Neturiu nieko prieš turkiškas išvietes kieme, — pasakė. - Jos 
tinka kasdieniam daugelio žmonių tuštinimuisi, kuris gal ir nėra 
piktinantis, bet labai jau pasaulietiškas. Pastebi subtilų skirtumą? 
Būtinybė pritūpti nepatogia poza reikalauja didelio nuolankumo. 
Pritūpimas prilygsta atsiklaupimui, tik atvirkščiam: keliai, užuot 
prisiploję prie žemės, išsišauna į dangų. O prie žemės prisiploja 
omega, rodos, ieškanti su ja tiesioginio sąlyčio, tarsi žemė galėtų 
padėti atlikti veiksmą, magnetine jėga traukdama tai, kas mūsų 
kūne į ją panašiausia. 

Nestoras iškėlė pirštą. 

- Vis dėlto reikėtų sakyti kitaip: tai, kas mūsų kūne yra eg- 
zaltuotas žemės paveikslas, ir yra žemė, pilna gyvų organizmų, 
ilgai brandinta šiltose mūsų, gyvų padarų, gelmėse. Mėšlas - tai 
ne kas kita, kaip žemė, prisodrinta gyvų padarų dinamizmo, ku- 
riuo jie apdovanoti. Turkiška išvietė jau vien dėl savo paskirties 
gyvą žemę, išeinančią iš mūsų kūno, iškart sumaišo su mineraline 
žeme. Ji tinka tik materialistams. O rafinuotos sielos mėgaujasi 
stebėdamos formas, sukurtas omegos, kartais virstančios skulp- 
tore ar net architekte. Sostas, apgaubtas nakties tylos ir ramybės, 
teikia karališką malonumą. 

Stojo ilga tyla. Pro langą įsiveržęs vėjo šuoras sujudino lempos 
gaubtą, padarytą iš emaliuotos skardos, ir atnešė tolimą traukinio 
pukšėjimą. Paskui ant mūsų vėl nusileido tyla; ji tvyrojo tol, kol 
kažkas iš lauko smarkiai paklebeno duris, norėdamas įeiti. Išsi- 

„gandęs, sutrikęs žiūrėjau į Nestorą, bet šis stingsojo kaip uola. 
Po gerokos valandėlės jis pagaliau atgijo, atsistojo ir įkišo nosį į 
unitazą. 

- Šiąnakt, — ištarė, - omega įkvėpimo sėmėsi iš viduramžių, 
Pažvelk, mažyti Fožai, štai čia donžonai ir kampiniai bokštai, ap- 
juosti dviguba siena. Viduramžiai ir feodalizmas, garbės žodis! 

O pracitą savaitę buvo liepsnotoji gotika, — svajingai pridūrė jis, 
stumdamas tualetinio popieriaus ritinį, kurį jam atkišau. 

— Ne, matai, būtų gaila, jei šios nakties deramai nepagerbtume. 
Turiu atsidėjęs retą popierių, išmargintą gilios prasmės ženklais. 
Laikiau jį ypatingai progai ir, tiesą sakant, nemaniau taip greit 
panaudoti, bet dabar aišku, kad geresnės kaip šiąnakt nebus. 

Iš užpakalinės kelnių kišenės jis išsitraukė tris lapelius ir išsklei- 
dė man prieš akis. Su pasibaisėjimu perskaičiau pirmąsias eilutes: 
„Albukerkė, įsisiautėjus baisiai audrai jūroje, užsikėlė ant pečių ber- 
niuką tikėdamas, kad taip jų likimai susipins ir nekaltas vaikas taps 
jo saugumo garantu, išmels Dievo malonę, padėsiančią išsigelbėti 
ir jam.“ Tai buvo tėvo prioro pamokslas, surašytas jo paties ranka! 
Nestoras didžiulėmis letenomis sugniaužė rankraštį ir ilgai glamžė 
blizgantį popierių, kad suminkštėtų. Paskui padavė jį man ir, ran- 
komis atsirėmęs į unitazo kraštus, rymojo, kol užbaigiau darbą. 


Bet Nestoras ir po to manęs nepaleido. Nusitempė į tarnybinių 
laiptų bei koridorių labirintą, kur nė sykio nebuvau buvęs. Kai 
nusileidome į pirmą aukštą, jis sustojo prie spintelės, įmūrytos į 
sieną, ir, atidaręs dureles, parodė daugybę raktų, eilėmis sukabintų 
ant kabliukų. Tris pasiėmęs, jis vėl mane nusitempė, šįkart į rūsį. 
Ten naktinių lempelių nebuvo. Tvyrojo juoda tamsa. Iki tol, kol 
mano vedlys su kvapą gniaužiančiu įžūlumu uždegė šviesą vienoje 
virtuvės patalpoje. Tada, atidaręs sunkias ledainės duris, sukrovė 
ant stalo paštetus, avies kulšį, sūrio galvą ir kibirą abrikosų džemo. 
Jis kviečiamai pamojo man ranka ir, daugiau manim nesirūpin- 
damas, ėmė šlamšti viską neužsikąsdamas duona ir niekuo neuž- 
sigerdamas. 

Aš bijojau, man buvo šalta, šitas maistas mane pykino, kankino 
gresiančios bausmės baimė. Tačiau Nestoro buvimas viskam su- 

teikdavo užburiančių kerų. Nemanau, kad vaikų estetinis jausmas 
būtų labai išlavintas. Jei padarytume jų apklausą, kas yra gražu, 
o kas 6jauru, turbūt sulauktume keistų staigmenų. Tačiau dau- 
gumai įspūdį daro jėga, juo labiau slapta, magiška jėga, mokan- 
ti užčiuopti silpnąsias pilkos kasdienybės vietas, nuplėšti nuo jų 
skraistę ir parodyti slepiamus lobius. Nestoras šių galių turėjo su 
kaupu ir buvo taip mane apžavėjęs, kad nedrįsau net prasižioti 
apie jo elgesį koplyčioje ir apie nemalonumus, kurių man pridarė 
užsidegusi granata. 

Kai galop atsiguliau į savo siaurą lovelę, naktis dar buvo tamsi 
kaip juodmedis, bet gretimų kareivinių kieme jau aidėjo trimitai. 
Žinojau, kad liko dar valanda, o paskui, pusę septynių, neįvardi- 
jamas skambučių ir šviesų siaubas negailestingai išsklaidys mano 
švelnias sutemas. 


Aš puikiai supratau, kad Nestoras nebūtų galėjęs man padėti, 
jei su manim ir Klemanu būtų įkliuvęs dėl granatos. O likęs šva- 
rus jis turėjo laisvas rankas. Ir vis dėlto staigus jo dingimas užsi- 
liepsnojus benzinui, jo paskesnė tyla numarino saugumo jausmą, 
atsiradusį tada, kai jis ėmėsi mane globoti. Be to, kaip galėjau 
užmiršti, kad tai buvo tik jo ir Klemano reikalas, kad aš ten ne- 
vaidinau jokio vaidmens ir dabar iš esmės kentėjau vietoj jų. Ži- 
noma, mūsų susitikimas naktį ir jo surengtas jėgos bei valdžios 
demonstravimo spektaklis mane šiek tiek apramino. Bet rytą, iš 
drausmės prefekto išgirdęs, kad rytoj susirinks pedagogų taryba 
ir, apklaususi mus su Klemanu atskirai, paskelbs nuosprendį, visai 
suskydau. Sekvestro pasmerktas vienatvei, galutinai nugrimzdau į 
neviltį, pamečiau galvą ir, apimtas panikos, nusprendžiau sprukti. 

Geriesiems tėvams nė mintis nekilo, kad pensiono mokinys galė- 
tų pabėgti, ir eksternams išeinant vartai būdavo beveik nesaugomi. 

Be didelio vargo išsmukau laukan, apsukęs Šv. Stepono bažnyčią 
perėjau Malerbo gatvę ir Tapiseri gatve patraukiau į stotį. Kitų 
Bovė miestelio vietų aš nežinojau. Man pasisekė, nes po poros mi- 
nučių turėjo išvažiuoti paskutinis traukinys į Djepą. Taigi nebū- 
siu sučiuptas. Aš nusipirkau bilietą į Gurnė ir susigūžiau trečios 
gėdingas žymes: atstumtojo ir bėglio. Traukinys stabčiojo kiekvie- 
noje stotelėje, tarpais pavažiuodavo atgal, ir kol įveikė trisdešimt 
kilometrų, skiriančių Gurnė ir Bovė, pūškavo daugiau nei valandą. 

Visą kelią su baime svarsčiau, kaip savo parsiradimą paaiškinti 
tėvui. Bet to neprireikė. Įspėtas telefono skambučio iš Šv. Kris- 
toforo koležo, jis laukė manęs stotyje. Vietoj pasisveikinimo iš- 
vydau abejingą it akmuo veidą — toks jis visada su manim būdavo. 
"Tėvas mašinaliai palietė ūsais man skruostus ir paaiškino, kad, jei 
į Bovė dar važiuoja koks traukinys, būsiu ten jau šįvakar, bet net ir 
sėdęs į rytinį, išvykstantį penkiolika po septynių, suspėsiu į peda- 
gogų tarybos posėdį. Šitai jis pasakė šaltai, be jokio pykčio, be jokio 
nekantrumo. Grįžęs namo, mažumėlę apsiraminau, užuodęs pažįs- 
tamą dirbtuvės kvapą, bet butas antrame aukšte taip aiškiai išdavė 
senstančio vienišiaus įpročius, - maniakiškos tvarkos ir šlykštaus 
apsileidimo mišinį, - kad pasijutau jame toks pat svetimas, kaip 
Šv. Kristoforo koleže, nors čia buvau gimęs ir augęs. Naktis buvo 
klaiki, kankino košmarai, po kurių ilgai negalėdavau užmigti. 
Įkyriai persekiojo vienas vaizdas: liepsnos, staiga pliūptelėjusios 
aplink mane koplyčioje. Kas be ko, tai buvo pragaro liepsnos, bet 
draugę ir gelbėtojiška ugnis, nes, jei būtų sudegęs Šv. Kristofo- 
ro koležas, jei būtų sudegęs visas pasaulis, būtų supleškėjusios ir 
mano nelaimės. 

Paryčiais pagaliau užmigau, tačiau tada tėvas mane papurtė ir 
šio pabudimo telaukusi mintis apie liepsnose skendintį Šv. Kris- 


66 


toforo koležą vėl mane apsėdo. Jaučiau rūškaną pasitenkinimą, be 
baimės galvodamas apie savo žūtį per katastrofą. Supratau, kad 
gaisro tikimybė lygi nuliui, bet kito kelio išsisukti nuo bausmės 
nemačiau. 

Tėvas sakė, kad Bovė stotyje manęs lauks seminaristas. Bet ten 
nieko nebuvo. Teisingai išpranašavau manydamas, kad gyvenimas 
bent jau kuriam laikui išsimuš iš įprastų vėžių. Iš lėto pėdinau tuo 
pačiu maršrutu, kaip ir vakar, praeivių veiduose ieškodamas kokio 
nors ženklo. 

Koležo gatvė buvo užtvindyta erzeliuojančios minios, ir gaisri- 
ninkai stūmė ją atgal, vyniodami ant grindinio žarnas. Iš atsargu- 
mo buvo atsiųstas raudonas automobilis su ilgomis kopėčiomis, 
bet jų neprireikė, nes, kaip sužinojau, gaisras įsiplieskė rūsyje. Ir 
tikrai pro katilinės orlaides tingiai rūko gaižių juodų dūmų ka- 
muoliai. Virš jos esančių žemesniųjų klasių langai buvo išdaužyti, 
viduje riogsojo netvarkingai suversti suolai, stalai, apanglėjusios 
juodos lentos. Gaisrininkų gausiai aplietas vandeniu, šis chaosas 
atrodė beviltiškai liūdnai. Negana to, priešais pakylą grindyse žio- 
jėjo apgargėjęs krateris. Per jį, ilgai rusenusi rūsyje, it vulkanas 
išsiveržė ugnis. Laimė, gaisras kilo labai anksti — penkiolika po 
šešių, patikslino kažkas, — tokiu metu klasės būna tuščios. Buvo 
tvirtinama, kad aukų nėra. Tačiau vartai staiga atsivėrė ir kelią per 
minią ėmė skintis greitosios pagalbos automobilis. Jam riedant 
pro mane, atpažinau paklaikusį, ištinusį viduje sėdinčios Nestoro 
motinos veidą. 

Prieš vartams užsidarant, įsmukau į koležo kiemą. Čia buvo 
susirinkę visi internai: jie nejudėdami stovėjo mažomis grupe- 
lėmis ir pusbalsiu kalbėjosi. O eksternai buvo paprašyti grįžti 
namo, jei tik gali. Į] mane niekas nekreipė dėmesio, ir aš pirmąkart 
pastebėjau neįtikėtiną žmonių aklumą susidūrus su pranašiškais 

ženklais, kuriuos matau tik aš vienas. Vadinasi, buvo įmanoma 
nepastebėti akivaizdaus, nenuginčijamo ryšio, siejančio šį gaisrą 
su mano likimu! Šitie kvailiai, ketinę mane sutraiškyti dėl menko 
nusižengimo, - dėl kurio nė nebuvau kaltas, - niekada nepatikės, 
net jei drėbčiau teisybę jiems į akis, kad tai aš užtraukiau nelaimę 
Šv. Kristoforo koležui! 

Puoliau ieškoti Nestoro. Kodėl jo motina sėdėjo greitosios pa- 
galbos automobilyje? Tai, ką sužinojau, mane pribloškė. Šį rytą, 
penktą valandą, Nestoro tėvas paprašė sūnaus nulipti į rūsį ir pri- 
krauti į kūryklą malkų. Nestoras tai darė ne pirmą sykį. Niekada 
taip ir nesužinojome, kas ten atsitiko. Po geros valandos žemes- 
nėse klasėse pasirodė liepsnos. Gaisrininkai, pirmieji patekę į ka- 
tilinę, išnešė iš jos uždususio Nestoro lavoną. 


1938 m. kovo 28 d. Šįryt pašoku apimtas keisto jausmo, kad 
laikas keltis. Žadintuvas rodo be penkiolikos antrą, bet jis susto- 
jęs. Atsikėlęs pasisiekiu nuo stalo rankinį laikrodį. Jis taip pat sto- 
vi, rodyklės rodo dešimt po dviejų. Taigi skambinu kalbančiam 
laikrodžiui ir sužinau, kad dabar septynios valandos. 

Lauke tvyro tirštas rūkas. Iš vakaro prie šaligatvio pastačiau 
savo seną Hotchkissą, kad rytą, prieš atidarydamas dirbtuvę, spė- 
čiau sulakstyti į Mo pas vieną klientą. Pamėginau užvesti automo- 
bilį, bet pamačiau, kad nieko nebus, — išsikrovęs akumuliatorius, 
veikiausiai dėl rūko. Prietaisų skydelio laikrodis, maitinamas ba- 
terijos, sustojęs ir rodo penkiolika po dviejų. 

Tokia sutapimų virtinė būtų mane nustebinusi, jei nebūčiau 
prie jų įpratęs. Tačiau mano gyvenime apstu nepaaiškinamų suta- 
pimų ir aš juos laikau tik mandagiais priminimais. Tai menknie- 
kis, tai tik nesnaudžiantis likimas žiūri, kad neužmirščiau, jog jis 
nematomai, bet neišvengiamai dalyvauja mano gyvenime. 

Aną vasarą miegojau prie atdaro lango. Atsibudęs įjungiau 
radiją, kad muzika pakeltų ūpą pirmosiomis dienos minutėmis. 
Muzika tikrai buvo žaižaruojanti, garsi, linksma, pasiutusi. Pas- 
kui mano dėmesį patraukė baisus triukšmas ant stogo, tiesiai man 
virš galvos. Ten įnirtingai pešėsi ir čirškėjo paukščiai, matyt, gana 
stambūs. Triukšmas didėjo, ir aš spėjau, kad susikibę priešininkai 
slysta stačiu skardiniu stogu. Galop gumulas pasišiaušusių plunks- 
nų nudribo ant mano palangės ir atšokęs įkrito į kambarį. Dvi 
paklaikusios šarkos atsiskyrė viena nuo kitos ir pro langą drauge 
išskrido į laisvę. Tuo metu paskutiniai muzikos akordai nutilo ir 
laidos vedėja pranešė: „Girdėjote Rosinio Šarkos vagilės uvertiūrą.“ 
Aš nusišypsojau po apklotu. Ir sumurmėjau: „Sveikas, Nestorai!“ 

Kartais ženklai būna atsakymas — dažniausiai ironiškas - į iš- 
sprūdusį nekuklų prašymą. Juk, šitaip apipiltas ženklais ir prana- 
šystėmis, galėčiau tikėtis sėkmės, ar ne? 

Prieš šešis mėnesius, prisidaręs skolų, nusipirkau Nacionalinės 
loterijos bilietą ir paprašiau: „Nestorai, gal bent kartelį?“ O, ne- 
galiu sakyti, kad nebuvau išklausytas! Man net buvo atsakyta. Bet 
taip, kad likau it musę kandęs. Mano numeris buvo B 953 716. 
Milijoną laimėjo tas, kuris turėjo B 617 359. Atvirkščią mano nu- 
merį. Tai buvo pamoka už tai, kad geidžiau šlykščios naudos iš 
privilegijuoto ryšio su visatos energija. Iš pradžių supykau, paskui 
pasijuokiau. 


1938 m. balandžio 4 d. Oficialus Vokietijos valdančiosios par- 
tijos laikraštis Vo/kischer Beobachter paskelbė lozungą: patrankos 
svarbiau už sviestą. Šis posakis, baisi piktybinė inversija, visur 
vartojamas siauriausia prasme. Patrankos svarbiau už sviestą pa- 
prasta, aiškia kalba reiškia, kad mirtis svarbesnė už gyvenimą, 
neapykanta svarbesnė už meilę! 

1938 m. balandžio 6 d. Renault pradeda gaminti seriją auto- 
mobilių, varomų dujomis. Tai sunkvežimiai nuo vienos iki penkių 
tonų ir autobusai, turintys nuo aštuoniolikos iki trisdešimt vienos 
vietos, jie važiuoja kūrenami malkomis ir pajuda po penkių ar 
šešių minučių joms įsidegus. Patentuota sistema garantuoja dujų 
gamybą, leidžiantis ilgomis nuokalnėmis, ir energijos atsinaujini- 
mą. Įrangos filtras paprastas, be audinio, galinčio užsikimšti arba 
suplyšti. 

Būdingas mūsų laikų bruožas —- a45u/omis besitraukianti pa- 
žanga. Prieš keletą metų malkomis varomas automobilis būtų su- 
kėlęs juoką. Greitai mums bus pristatytas paskutinis technikos 
klyksmas - variklis, ėdantis tik šieną, o galiausiai imsime žavėtis 
išvydę arklių traukiamą vežimą. 


1938 m. balandžio 8 d. Šv. Kristoforo koleže gyvenau iki še- 
šiolikos metų. Mano elgesys buvo nepriekaištingas, pažymiai — 
katastrofiški. Aš užsidėjau ant veido naivuolio kaukę, kurios 
paskui taip ir nenusiėmiau, bet išsiskyrimas su Rachele, niūrūs 
užrašai ir keletas kitų ženklų ją šiek tiek suvirpino. Nuspren- 
džiau pasistengti, kad visuomenė, iš kurios nesitikėjau nieko 
gera, mane užmirštų. O mano siela, priešingai, niekada nemo- 
kėjo maskuotis. Ji išvemdavo visą kultūrinį peną, kurį moky- 
tojai stengėsi jai įkišti. Baigdamas vidurinę mokyklą, ničnieko 
nenutuokiau apie Kornelį ir Rasiną, bet slapčia deklamuodavau 
Lotreamoną ir Rembo, apie Napoleoną žinojau tik tiek, kad jis 
pralaimėjo Vaterlo mūšį, ir piktinausi, kad anglai jo nepakorė 
už išdavystę, bet viską buvau skaitęs apie rozenkroicerius, Ka- 
liostrą ir Rasputiną, ir nors tyrinėjau visus aplink mane pasi- 
rodančius ženklus, visus mokslus užbraukiau storu brūkšniu. 
Mokslo metų pabaigoje buvo aišku, kad bakalauro egzaminų 

neišlaikysiu. Gerieji tėvai negailestingai priskyrė mane prie mo- 
kinių, kiekvienais metais išmetamų iš tokios rūšies įstaigų, kad 
pagerėtų egzaminų balų vidurkis. Taigi atsidūriau Gurnė an Brė 
ir tėvas ėmė mokyti mane savo — mechaniko — amato. Kai tas 
nekalbus, šaltas žmogus būdavo šalia, man viskas painiodavosi 
galvoje, viskas krisdavo iš rankų. Reikia pridurti, kad, jei aš bu- 
vau netikęs pameistrys, jis buvo ne geresnis mokytojas: iki šiol 
dirbęs vienas, tėvas nesiteikdavo praverti burnos ir ką nors pa- 
aiškinti. Todėl netrukus perėjau pas jo konkurentą, į vienintelę 
Gurnė automobilių remonto dirbtuvę. Pašauktas į karinę tarny- 
bą, gavau progą „pakelti sparnus“ ir išlėkti į Paryžių, o ten radau 
dėdę, turintį mechanines dirbtuves prie Terno Vartų Baliono 
skulptūros. Jis priėmė mane su džiaugsmu, kuriame būta ir noro 
įskaudinti mano tėvą: jie nesusitikinėjo nuo to laiko, kai susipy- 
ko, dalydamiesi senelio palikimą. Atlikęs karinę tarnybą, tapau 
jo dešiniąja ranka, o po penkerių metų jam mirus ir mechaninių 
dirbtuvių paveldėtoju. Atsitiktinumo valia verčiuosi tuo pačiu 
amatu, kaip ir mano tėvas, tik pasiekiau aukštesnį lygį, tad gali 
pasirodyti, kad turėjau ambicijų palypėti keletą pakopų visuo- 
menės laiptais, laikydamasis šeimos tradicijos. Bet tai juokinga! 
Savo darbą — kaip ir būdamas kareiviu, miegodamas su mote- 
rimis, mokėdamas mokesčius — dirbu be jokios kibirkštėlės, it 
somnambulas, nuolat svajojantis apie pabudimą, apie nutrūkimą 
nuo grandinės, kuris mane išlaisvintų ir leistų pagaliau tapti sa- 
vimi. Čia dar ne viskas, kad svajoju nutrūkti nuo grandinės. Aš 
jau sakiau, kaukė man ant veido pradėjo virpėti. O svarbiausia, 
kairė ranka, pirmasis naujojo Tifožo išnirimas į paviršių, štai 
jau tris mėnesius rašo naujus dalykus tokiais žodžiais, kokių, be 
jokios abejonės, nebūtų radusi dešinioji. Oras dvelkia pavasariu. 
Pavasariu, atlydžiu, ledonešiu... 

1938 m. balandžio 11 d. Vakar 99,06 procento Austrijos rin- 
kėjų nubalsavo už savo šalies prisijungimą prie Vokietijos. Kone 
vieningai lėkti į prarają privertė ne išorės jėgos, kurios būtų už- 
gniaužusios net menkiausią pasipriešinimą. Ne, kiekviename iš jų 
įsišaknijo blogis, ir minia, privalanti rinktis gyvybę ar mirtį, šau- 
kia: „Mirtis! Mirtis!“ — kaip, atsakydami Poncijui Pilotui, šaukė 
žydai: „Barabą! Barabą!“ 


1938 m. balandžio 13 d. Iki dvylikos metų buvau mažas ir 
nupiepęs. Paskui ėmiau taip stiebtis į viršų, beveik nepriaugda- 
mas svorio, kad mano liesumas, iš pradžių tik negražus, paskui 
juokingas, greit tapo gąsdinantis. Sulaukęs dvidešimties, buvau 
metro devyniasdešimt vieno centimetro ūgio ir svėriau šešias- 
dešimt aštuonis kilogramus. Negana to, dėl žaibiškai didėjančios 
trumparegystės teko nešioti akinius vis storesniais stiklais, ku- 
rie jau panėšėjo į prespapjė, kai prisistačiau šaukimo komisijai. 
Operacijai vadovaujantis policininkas pasielgė žiauriai, nors vei- 
kiausiai netyčia: jis juos iš manęs atėmė ir nuogą, aklą įstūmė į 
komisariato „iškilmių salę“. Mano pasirodymas prajuokino Gur- 
nė grietinėlei priklausančius kaimo šulus, ilga eile susėdusius prie 
stalo. Labiausiai juos pralinksmino mano varpa, visiškai nepro- 
porcinga ūgiui, nesubrendusio vaiko varpa. Vietinis gydytojas iš- 
tarė mokslingą žodį, ir visi ėmė žvengti, nes jis nuskambėjo kaip 
riebiausia nešvankybė: mikrogenitomorfas. Mano atvejis buvo il- 
gai aptarinėjamas. Galop nuo armijos vis dėlto nebuvau atleistas, 
bet paskirtas į ryšių tarnybą, iš šauktinio nereikalaujančią spor- 
tiško kūno sudėjimo. 

Aš ir vėl buvau kvailai įvertintas: vos, šiaip ne taip atitarnavęs, 
grįžau iš armijos, mano dantys, kaip buvo išpranašavęs Nestoras, 
pradėjo augti, kitaip tariant, atsirado kasdienis Žvėriškas apetitas. 

Iš pradžių alkis mane kankindavo tarp valgymo valandų. 
Dirbtuvėse arba kabinete ūmai pajusdavau tuštumą pilve, imda- 
vo drebėti rankos ir keliai, smilkiniai sudrėkdavo nuo prakaito, 
po liežuviu prisirinkdavo seilių. Turėdavau užvalgyti tuojau pat, 
negaišdamas nė minutės, nesvarbu ko. Pirmi priepuoliai gindavo 
mane pas artimiausią kepėją, ir šis apstulbęs spoksodavo, kaip aš 
kemšu bandeles ir raguolius. Vėliau, žiemą, atkreipiau dėmesį į 
pintines austrių, sustatytų ant šlapiais dumbliais kvepiančio pre- 
kystalio priešais vynininko krautuvėlę. Mat tada įsigalėjo naujas, 
vėliau plačiai paplitęs paprotys užgerti austres sausu baltuoju 
vynu. Paprašiau atidaryti man porą tuzinų portugališkų moliuskų 
ir patiekti juos su taure Pouš//y-Fuissė vyno. Palaimingas godulys, 
kurio pagautas suleidau dantis į melsvai žalias, sūrias, joduotas 
gleives, mėgaudamasis šviežiais purslotais kūneliais, ištrauktais iš 
perlamutrinių geldelių ir be pasipriešinimo, glebiai slystančiais į 
gerklę, buvo dar vienas įrodymas, kad turiu žmogėdros polinkių. 
Supratau, jog savo pomėgį patenkinsiu juo geriau, juo labiau artė- 
siu prie idealo - visiškai neapdoroto maisto. Didelį žingsnį į prie- 
kį žengiau tą dieną, kai sužinojau, kad šviežios sardinės, paprastai 
valgomos keptos arba skrudintos, gali būti vartojamos žalios ir 
šaltos, jei tik turi kantrybės virtuvėje jas nuskusti, nes oda nusilupa 
sunkiai. Bet svarbiausias atradimas buvo „totoriškas bifšteksas“ — 
kapota arkliena su kiaušinio tryniu, gausiai apibarstyta druska, 
pipirais ir apšlakstyta česnakų, askaloninių česnakų, svogūnų ir 
kaparių actu. Bet ir jį buvo galima patobulinti, tenkinant tokią 
retą aistrą. Po ilgų ginčų su padavėjais, dirbančiais vieninteliame 
Neji restorane, gaminančiame šį cinišką, brutalų patiekalą, išsi- 
reikalavau, kad man į jį bertų kuo mažiau prieskonių ir pagardų, 
permušančių grynos mėsos skonį. Manęs netenkino ir porcijos 
dydis, todėl netrukus pats ėmiau malti gabalus arklienos filė, 

nusipirktos mėsinėje. Tada supratau, kodėl mane visada taip trau- 
kė šitie prekystaliai ir kabliai, demonstruojantys žiaurią, kolosalią 
nuluptų gyvulių nuogybę, tamsios mėsos luistus, gleivėtas, metalu 
blizgančias kepenis, rausvus, pūslėtus plaučius, raudonas gelmes 
tarp milžiniškų, nepadoriai išskėstų telyčių šlaunų, o labiausiai — 
sustingusių riebalų ir surūgusio kraujo kvapai. 

Šis naujai atrastas dvasinis bruožas nė trupučio manęs neišgąs- 
dino. Sakydamas: „Aš mėgstu mėsą, mėgstu kraują, mėgstu kūną“, 
pabrėžiu veiksmažodį „mėgstu“. Viską darau iš meilės. Aš mėgstu 
mėsą, nes myliu gyvulius. Net manau, kad galėčiau savo rankomis 
papjauti ir su puikiausiu apetitu sušveisti gyvūną, kurį pats būčiau 
užauginęs ir ilgai laikęs. Jo mėsą valgyčiau su didesniu, subtilesniu 
pasiskonėjimu nei kokio anoniminio, bevardžio padaro. Veltui ban- 
džiau šitai paaiškinti kvaištelėjusiai panelei Tupi, kuri tapo vegetare 
pasibaisėjusi skerdyklomis. Kaip ji nesupranta, kad, jei visi būtų to- 
kie, dauguma naminių gyvūnų išnyktų ir būtų labai liūdna? Išnyktų, 
kaip dabar nyksta arkliai, automobiliams juos išvadavus iš vergijos. 

Apskritai, prireikus mano širdies švelnumą galėtų paliudyti 
ir kitas pomėgis — pieno. Skonio receptoriai, vartojant nekeptą 
ir prieskoniais nepagardintą mėsą, atgavo pirmykštį jautrumą ir 
geba valgant neva prėską šviežieną atpažinti įvairiausius posko- 
nius, o dabar galiu juos lavinti dar vienoje srityje, negerdamas 
nieko daugiau, tik pieną. Paryžiuje tenka trenktis gana toli, kad 
rastum parduotuvę, kurioje pienas nebūtų sugadintas begėdiškos 
praktikos jį pasterizuoti ir nugraibyti grietinę! Jo ieškoti reikėtų 
važiuoti į ūkį, pas karvę, prie šaltinio, iš kurio trykšta šis skys- 
tis — gyvybės, švelnumo, vaikystės simbolis, taip įnirtingai puola- 
mas higienistų, puritonų, inspektorių ir kitokių perkreiptasnukių! 
O aš noriu tokio pieno, kuris atsiduotų tvartu, kuriame plaukiotų 
bent vienas plaukas ar šiaudgalys, liudijantis jo tikrumą. 

Du kilogramai žalios mėsos ir penki litrai pieno per dieną 
ilgainiui pakeitė mano siluetą ir santykius su savo kūnu. Dabar 
aš bjauriuosi savo veidu, bet puikiai sutariu su kūnu. Nors svoris 
svyruoja ties šimto dešimties kilogramų riba, kojos tebėra ilgos ir 
sausos. Mat visa jėga susikaupė plačiuose klubuose ir gumbuo- 
toje nugaroje. Nugaros raumenys apgaubė mentes it du maišai, 
iš pažiūros nežmoniškai sunkūs. Mano laikysena ir eisena tokia, 
kad atrodo, jog linkstu nuo savo svorio. O iš tiesų prireikus lyg 
plunksną pakeliu Rosengaržo ar Simcos-V priekį ar užpakalį. 

Rachelė, smulkmeniškai ištyrinėjusi visus mano kūno trūku- 
mus, — tarp jų pirmiausia, žinoma, mikrogenitomorfizmą, - niekad 
nepraleisdavo progos iš jų pasišaipyti. „Tavo figūra, - sakydavo, — 
kaip nešiko, o gal net kaip nešulinio gyvulio. Pavyzdžiui, stambaus 
peršerono. Ar veikiau mulo, nes, girdėjau, mulai nevaisingi.“ 

Bet su didžiausiu pasimėgavimu ji mane erzino dėl duburio 
krūtinės viduryje, kurį mokslingi pedantai vadina krūtinkaulio 
įduba. Netekęs kantrybės, vieną dieną sukurpiau pasaką, kurios ji 
klausėsi iš susižavėjimo išplėstomis akimis. 

— Dėl to kaltas mano angelas sargas, - ėmiau pasakoti. — Sykį 
norėjau iškrėsti neleistiną išdaigą. Jis pamėgino man sutrukdy- 
ti. Mudu susiginčijom. Norėjau skelti jam antausį. Jis trenkė man 
kumščiu į patį krūtinės vidurį. Angelo kumščio smūgis. Tas kumštis 
buvo kietesnis ir sunkesnis už marmurą. Bronzinis kumštis. Dus- 
damas pargriuvau aukštielninkas. Jei būtų buvęs materialus, toks 
smūgis būtų mane nužudęs. Bet tai buvo angelo smūgis, sušvel- 
nintas baltų dvasių plunksnų, kuriomis lyg boksininko pirštinėmis, 
prikimštomis dangiškų pūkų, jis buvo apsimovęs. Aš atsistojau. Bet 
nuo to laiko nešioju žymę: šią įdubą krūtinėje ir kietus, mazguotus 
nugaros raumenis, atsikišusius kaip mažos krūtys, tuščios ir niekam 


nereikalingos. Be to, kartais būna sunku kvėpuoti, tada atrodo, kad 

marmurinis kumštis manęs nepaleido ir visu svoriu tebespaudžia 
krūtinę. Tokį oro trūkumą aš vadinu angeliškuoju dusuliu arba tie- 
siog angeliškuoju. 

- Bet ar tu tikras, kad ten buvo tavo angelas sargas? — rimtai 
paklausė ji, ir tas jos rimtumas mane nustebino. 

- Kartais iš tiesų abejoju, - atsakiau, - ir svarstau, ar tik ten ne- 
buvo kieno nors kito angelas sargas, turintis mano atžvilgiu piktų 
kėslų. Pavyzdžiui, tavo. Arba mokslo draugo, kuris vėliau žuvo. 

— Nagi prisipažink, - ėmė spirti ji, - kokiam tavo nusižengi- 
mui angelas norėjo sukliudyti? 

Beje, angeliškasis buvo mano vienintelė liga. Ir ar tai tikrai 
buvo liga? Keletas daktarų, į kuriuos kreipiausi, apžiūrėję nera- 
do nieko nenormalaus ir prisigalvojo absurdiškų hipotezių. Kai 
vieno iš jų paklausiau, ar dusulys kamuoja ne dėl krūtinkaulio 
įdubos, jis tai kategoriškai paneigė. 

- Gal priežastis tiesiogiai ir nesusijusi su padariniu, - patiksli- 
nau, - bet ką pasakytumėt apie simbolio ir simbolizuojamo daik- 
to sąsają? 

Kad ir kaip būtų, angeliškasis mano kvėpuojamajam gyveni- 
mui suteikė didžiausią prasmę. Jo dėka plaučiai iš liaukų nakties 
pateko į vidurių prieblandą, o kartais, sunkiausiais atvejais, net į 
ryškią sąmonės šviesą. Tie sunkiausi atvejai — tai klaikūs dispnėjos 
priepuoliai, parbloškiantys mane ant žemės ir verčiantys kovoti 
su nematomu smaugiku, bet drauge ir gilūs, palaimingi įkvėpi- 
mai, kai su oru į plaučius išsikerojusią šaknį įleidžia dangus, pilnas 
skraidančių kregždžių ir arfos garsų. 


1938 m. balandžio 14 d. Ar reikia aiškinti, iš kur mano pečiuose 
ir strėnose atsirado ši grėsminga, bevertė jėga? Savaime supran- 
tama, tai Nestoro palikimas. Jei bent kiek tuo abejočiau, mane 

įtikintų baisi trumparegystė — priedas, kurį jis man paliko, lyg 
patvirtindamas savo palikimą. Tai jo jėga augina mano raumenis, 
jo protas vedžioja mano niūrią ranką. Negana to, jis žino tamsią 
paslaptį apie ryšį, jungiantį mano likimą ir natūralią įvykių tėkmę, 
ryšį, pirmąkart pasireiškus; per gaisrą Šv. Kristoforo koleže ir po 
to primenantį apie save lengvais prisilietimais, beveik visada ne- 
reikšmingais. Jie neleidžia užmiršti giliai širdyje slypinčios juodos 
mano gyvenimo mįslės, laukiančios Didžiosios Negandos, kuri ją 
nutvieks ryškia šviesa. 


1938 m. balandžio 15 d. Vakar rytą dalyvavau Didžiojo ketvir- 
tadienio Mišiose Dievo Motinos katedroje. Įėjus į bažnyčią ar 
klausantis pamaldų, mane apima sumiši jausmai. Mat Liuteris, 
nors ir pridarė daug klaidų, buvo teisus sakydamas, kad šv. Pet- 
ro soste sėdi Šėtonas. Visa hierarchija - nelabojo samdiniai, pa- 
saulio akyse begėdiškai nešiojantys jo livrėją. Reikia būti prietarų 
apakintam, kad iškilminguose bažnytiniuose drabužiuose neat- 
pažintum groteskiškų Šėtono prašmatnybių: mitros panašios į 
komiškas kepures, lazdos, išriestos kaip klaustukai, simbolizuo- 
ja skepticizmą ir nemokšiškumą, kardinolai, apsigaubę purpuru, 
atrodo lyg raudonomis drapanomis apsivilkusi Apokalipsės iš- 
tvirkėlė, o kur dar visa ta romietiška pompastika — vėduoklės ir 
Šv. Petro bazilikoje po klaikiu Berninio darbo baldakimu riog- 
santis se/la gestatoria', keturiomis kojomis ir mamuto pilvu apkė- 
tęs altorių, lyg norėtų ant jo nusituštinti. 

Ir vis dėlto niekas negali išdžiovinti šaltinėlio, droviai sruve- 
nančio po šia atmatų krūva: nors Šėtonas ir pasigrobė Naujojo 
Testamento paveldą, visokeriopa šviesa sklinda iš Kristaus, kurį 


“ Popiežiaus sostas (/4.). 

kunigai priversti šlovinti, kad ir niekindami jo mokymą. Pro 
melagysčių ir nusikaltimų mišką retsykiais prasiskverbia šviesos 
spindulėlis, todėl aš, laukdamas tos mažai tikėtinos prošvaistės, 
kartkartėmis ateinu į religines apeigas. 

Šios Mišios buvo aukojamos gedulingame Didžiojo penkta- 
dienio šešėlyje, todėl jose buvo daugiau rimties ir mažiau pra- 
bangos. Po G/oria paskutinį kartą suskambo varpai, tylėsiantys iki 
Didžiojo šeštadienio. Paskui susirinkusieji meldėsi, klausydamiesi 
vargonininko atliekamų variacijų Bacho choralo tema. 

Teatleidžia man maloningasis Dievas, bet, kai tik iškilmingais, 
auksiniais garsais sugaudžia vargonai, jo oficialus muzikos ins- 
trumentas, aš iškart prisimenu medinius arkliukus Gurnė an Brė 
šventinėje mugėje. Karuselė suka vis tą pačią trankią, niūrią me- 
lodiją. Nuogos vaikų šlaunys spaudžia lakuotus žirgų šonus, o šie, 
pasistoję piestu, grasina dangui išžiotais nasrais ir paklaikusiomis 
akimis. Berniūkščių eskadronas lekia, pakilęs metrą nuo žemės, 
nešamas šitos fanfaros, srautu plūstančios iš mugės vargonų, tikro 
muzikos fabriko su dumplėmis, cilindrais, plaktukais, vamzdžių 
mišku ir didžiakrūte, išverstake furija, staigiais, tiksliais judesiais 
mušančia taktą. Atmintis, sudvasinanti viską, kas jau negrįžtamai 
praėję, šią kavalkadą pavertė kontrapunktiniu choralu, ir vitražų 
šviesoje, pro besiraitančius smilkalų dūmus, aš regiu besisukan- 
čius nebūtin nugrimzdusių metų berniukus... 

Buvau taip paskendęs savo godose, kad net krūptelėjau, išgir- 
dęs skaitomą Evangeliją ir po jos prasidėjusį Mandatum“. Dvy- 
lika Mišių patarnautojų susėdo į stales ir vienas po kito iš albų 
klosčių iškišo baltas kojytes, kurių nuogumas jaudinamai išsisky- 
rė iškilmingoje katedros prabangoje. Monsinjoras Verdjė klaupėsi 

priešais kiekvieną iš jų. Iš sidabrinio ąsotėlio užpylęs keletą lašų 
ant nuogos pėdos, nušluostydavo ją skudurėliu, tada, nepaisyda- 
mas aukštos kilmės ir storumo, pasilenkdavo iki pat žemės jos 
pabučiuoti. Paskui, atsidėkodamas berniukui, duodavo jam me- 
duolį ir pinigėlį - taip germanų karys po vestuvių nakties įteikda- 
vo jaunajai žmonai Morgengabe“. Vaikai skirtingai reagavo į tokį 
pagarbos pareiškimą. Vienas išgąstingai apsidairė aplinkui, kitas 
droviai nuleido akis, bet man labiausiai patiko angeliško veido 
mažius, kuris sučiaupė lūpas, tramdydamas juoko protrūkį. 

Senis, pasipuošęs auksu ir purpuru, lenkiasi iki žemės pabu- 
čiuoti nuogos vaiko kojos — šis paveikslas amžiams įstrigo man 
į širdį. Kad ir kokių niekšybių mano akyse pridarytų Bažnyčia, 
niekada neužmiršiu vakar rytą jos duoto išsamaus ir kilnaus at- 
sakymo į klausimą, kurį prieš dvidešimt metų mirties išvakarėse 
iškėlė Nestoras. 


1938 m. balandžio 20 d. Laimė? Ją sudaro patogus, tvarkingas 
gyvenimas, susikurta gerovė, bet man tai visiškai svetima. O ne- 
laimėmis vadinami likimo smūgiai, grasinantys sugriauti laimės 
statinį. Aš dėl to ramus. Jaučiuosi apsaugotas nuo nelaimių, nes 
neturiu statinio. Aš - liūdesio ir džiaugsmo žmogus. Ši alternatyva 
visiškai priešinga nelaimės-laimės alternatyvai. Aš gyvenu nuogas 
ir vienišas, be šeimos, be draugų, duoną užsidirbu versdamasis man 
per prastu amatu, todėl galvoju apie jį ne daugiau, kaip apie virški- 
nimą ar kvėpavimą. Mano nuolatinė dvasinė būsena - juodas kaip 
juodmedis, tirštas, niūrus liūdesys. Bet šią naktį dažnai perskrodžia 
nelauktas, nepelnytas, svaiginantis džiaugsmas, ir nors jis tučtuojau 
užgęsta, mano akyse dar ilgai švyti auksinės šokančios dėmės. 


“ Ryto dovana (v04.). 

1938 m. gegužės 6 d. Šį rytą vienintelis laikraštis išspausdino 
visų naujojo ministrų kabineto narių portretus. Stulbinanti pikta- 
darių galerija! Dvidešimt dvi fizionomijos, skirtingai įkūnijančios 
niekšiškumą, šlykštumą, kvailumą, dvidešimt kartų matytos kito- 
kiomis „kombinacijomis“. Beje, dauguma jų įėjo į buvusį kabinetą. 

Reikėtų pagalvoti apie „Niūriąją konstituciją“, kurios pream- 
bulę sudarytų tokie šeši punktai: 

1. Šventu gali būti pripažintas tik privatus asmuo, neturintis 
žemiškosios valdžios. 

2. Politinė valdžia, priešingai, susijusi tik sa Mamona. Tie, ku- 
rie ją turi, prisiima atsakomybę už visą socialinę neteisybę, už visus 
nusikaltimus, kasdien daromus jos vardu. Štai kodėl didžiausias 
tautos nusikaltėlis yra tas, kuris užima aukščiausią rangą politinė- 
je hierarchijoje: Respublikos prezidentas, po jo ministrai, paskui 
aukšti visuomenės pareigūnai: teisėjai, generolai, prelatai, — nes 
jie visi yra Mamonos tarnai, aiškiausiai simbolizuojantys purvi- 
ną magmą, vadinamą Visuomenine santvarka, visi nuo galvos iki 
kojų apsitaškę krauju. 

3. Valdžios organai tobulai atlieka šias baisias pareigas. Ieškant 
tokių, kurie tiktų šiam šlykščiam amatui, vykdoma kruopšti atbu- 
linė atranka ir sudaromos komandos iš nuodingiausių, bjauriausių 
padugnių, kokios tik tautoje gali rastis. Todėl ministrų pasitari- 
mas, konklava ar tarptautinė viršūnių konferencija taip dvokia 
dvėseliena, kad atbaido net visko mačiusius grobuonis. Bet ir į 
žemesnio lygio organus: administracines tarybas, štabus, korpo- 
racijų susirinkimus, susimeta tokios šiukšlių krūvos, kad padores- 
nis žmogus ten nė kojos nekelia. 

4, Nuo tada, kai politikas pradeda kurti įstatymus, jis pakyla 
virš tų įstatymų, bet sykiu netenka ir jų globos. Todėl bent kokią 
valdžią turinčio žmogaus gyvybė verta mažiau nei tarakono ar 

gaktos utėlės. Parlamentinę neliečiamybę reikėtų susieti su ge- 
rybine inversija, kiekvienam piliečiui duodančia teisę dienos aky 
be medžioklės leidimo šauti į kiekvieną politiką, atsidūrus; jo 
šautuvo taikiklyje. Kiekviena politinė žmogžudystė yra dorovi- 
nio apsivalymo aktas, dėl kurio palaimingai šypsosi Švenčiausioji 
Mergelė ir rojaus angelai. 

5.1875 metų konstituciją derėtų papildyti straipsniu, pagal 
kurį visi nuverstos vyriausybės nariai būtų sušaudomi be teismo, 
tuojau pat. Protu nesuvokiama, kad žmonės, netekę tautos pasi- 
tikėjimo, gali ne tik nebaudžiami grįžti namo, bet ir tęsti politinę 
karjerą, apsigaubę triuškinamos nesėkmės aureole. Toks potvar- 
kis duotų trigubą naudą: nuvalytų nuo tautos lavonu dvokiančius 
kruvinus pūlius, apsaugotų nuo tų pačių galvų grįžimo į kitą vy- 
riausybę ir suteiktų politiniam gyvenimui tai, ko jam labiausiai 
trūksta, - rimtumo. 

6. Kiekvienas asmuo privalo žinoti, kad, savo noru užsivilkda- 
mas bet kokią uniformą, patenka Mamonos valdžion ir užsitrau- 
kia dorų žmonių kerštą. Prie dvokiančių gyvulių, kuriuos leista 
medžioti visais metų laikais, įstatymas turi priskirti policininkus, 
kunigus, skverų prižiūrėtojus ir net akademikus. 


1938 m. gegužės 13 d. Gerybinė inversija. Jos užduotis — at- 
kurti vertybes, kurias buvo iškreipusi piktybinė inversija. Pasaulio 
valdovas Šėtonas, padedamas kohortų valdininkų, teisėjų, prelatų, 
generolų bei policininkų, prieš Dievo veidą pastatė veidrodį. Po 
šio veiksmo dešinė tapo kaire, kairė - dešine, gėris vadinamas blo- 
giu, blogis — gėriu. Jo valdžia mieste, be kitų ženklų, pasireiškia 
nesuskaičiuojamais prospektais, gatvėmis ir aikštėmis, pavadin- 
tomis profesionalių kariškių, kitaip sakant, profesionalių žudikų, 
vardais, nors jie, suprantama, mirė savo lovose, nes visos Šėtono 

išdaigos pažymėtos grotesku, Tamsybių kunigaikščio antspaudu. 
Net šlykštus Biužo", vieno iš žiauriausių paskutinio amžiaus bu- 
delių, vardas teršia daugelio Prancūzijos miestų gatves. Karas, 
absoliutus blogis, neišvengiamai yra Šėtono kulto objektas. Tai 
juodosios mišios, dienos šviesoje laikomos Mamonos, ir krauju 
susitepę stabai, prieš kuriuos klaupiasi bevardės minios, vadina- 
mi Tėvyne, Auka, Didvyriškumu, Garbe. Svarbiausias šio kulto 
pastatas yra Invalidų rūmai, iškėlę virš Paryžiaus didžiulį aukso 
burbulą, išsipūtusį nuo imperijos dvėselienos ir keleto antraeilių 
ten pūvančių žudikų smarvės. Net beprasmės 1914-1918 metų 
skerdynės turi savo ritualus, savo rūkstantį altorių po Triumfo 
arka, savo šlovintojus, tokius, kaip poetai Morisas Baresas ir Šarlis 
Pegi, visu savo talentu ir įtaka tarnavusius 1914 metų kolektyvi- 
nei isterijai ir pelniusius Vyriausiyjų jaunimo budelių titulus, — su 
daugeliu kitų, savaime aišku. 

Logiška, kad šį blogio, kančių ir mirties kultą lydi nepermal- 
daujama neapykanta gyvenimui. Meilė, aukštinama i2 abstracto, 
pradedama įnirtingai persekioti, kai tik įgauna konkrečią formą, 
įsikūnija ir pasivadina seksualumu, erotika. Šį džiaugsmo ir kūry- 
bos šaltinį, šią visų gyvų būtybių egzistencijos prasmę su velnišku . 
pykčiu užsipuola visos prisitaikėliškos padugnės, ir pasaulietinės, 
ir bažnytinės. 

P. S. Viena iš tradiciškiausių ir pavojingiausių piktybinių in- 
versijų iškėlė grynumo idėją. 

Grynumas — piktybinė nekaltumo inversija. Nekaltumas yra 
gyvenimo meilė, džiaugsmingas dangiškojo ir žemiškojo peno 
priėmimas, pragariškos grynumo ir negrynumo alternatyvos ne- 


* Toma Roberas Biužo (Thomas-Robert Bugeaud, 1784-1849) - prancūzų 
maršalas, Alžyro užkariautojas. 

žinojimas. Šį spontanišką, sakytume, prigimtinį šventumą Šėtonas 
pavertė mėgdžiojimu, į jį panašia priešingybe — grynumu. Gry- 
numas — tai gyvenimo siaubas, neapykanta žmogui, pragaištinga 
nebūties aistra. Chemiškai grynas kūnas buvo barbariškai apdoro- 
jamas, kad pasiektų šią absoliučiai nenatūralią būseną. Grynumo 
demono apsėstas žmogus sėja aplink save griuvėsius ir mirtį. Reli- 
ginis tyrumas, politikų gretų valymas, rūpestis dėl rasės grynumo — 
yra apsčiai šios žiaurios temos variacijų, bet jos visos neišvengiamai 
priveda prie nesuskaičiuojamų nusikaltimų, kurių mėgstamiausia 
priemonė - ugnis, grynumo simbolis, pragaro simbolis. 


1938 m. gegužės 20 d. Karlas F. parodė man keistą amerikie- 
tišką aparatą, kuriuo į magnetinę juostą galima įrašyti, o paskui 
atkurti iš naujo visus garsus, surenkamus nešiojamo mikrofono, 
prijungto prie labai ilgo laido. Jis davė man paklausyti įvairių gy- 
vūnų balsų, iš kurių labiausiai įstrigo rujojančio elnio baubimas, 
turintis nuostabų gebėjimą žadinti prisiminimus ir, svarbiausia, 
panašus į vieną iš mano mažų intymių ritualų. Karlas F. papasa- 
kojo davęs paklausyti paukščių giesmių įrašų Gamtos istorijos 
muziejaus ornitologijos profesoriui, ir tas mokytas vyras įstengė 
tiksliai atpažinti tik pamėgdžiojimus, atliktus miuzikholo švilpau- 
tojo. O autentiškos giesmės, per didelį vargą įrašytos gamtoje, jam 
pasirodė neaiškios, necharakteringos, žodžiu, niekam tikusios. 

Karlas F. anaiptol nenumanė, kokį įspūdį man padarys pasku- 
tinė juosta, kurią jis paliko užsigardžiavimui. Tai tebuvo garsėjan- 
tis nekantraujančios, nepatenkintos, supykusios, paskui įniršusios 
minios ūžesys. Ar tik po F. langais nestovi ta pabaisa su tūkstan- 
čiu galvų, staugianti iš įsiūčio, raginanti žudyti, svaidanti į dan- 
gų neapykantos kupinus šauksmus, prie kurių prisideda skaidrus 
pirmųjų akmenimis daužomų stiklų dzingsėjimas? Ir, svarbiausia, 

ar tik ne prieš mane vieną liejasi ši įtūžio jūra? Apsipyliau šaltu 
prakaitu ir turbūt išbalau. F. galop šitai pastebėjo. Jis paklausė, 
ar man ne bloga, ir iki pasibaigiant vizitui, kurį kiek galėdamas 
sutrumpinau, su nerimu mane stebėjo. 

Kaip būčiau galėjęs jam paaiškinti, kad gyvas esu tik dėl nesu- 
sipratimo, per kurį žmonės temato niekam nežinomą automobi- 
lių mechaniką, dirbantį prie Terno Vartų, bet jei jie nuspėtų, ko- 
kia tamsi jėga manyje slypi, iškart atiduotų linčo teismui? Man 
pačiam sunku suvokti šią savo likimo paslaptį: vaikystėje vieną 
dieną buvau paliestas burtų lazdele, gebančia gyvą būtybę iš dalies 
paversti marmurine statula. Nuo tada vaikštau po pasaulį pusiau 
kūniškas, pusiau akmeninis, kitaip tariant, su širdim, dešine ranka 
ir malonia šypsena, bet manyje yra kažkas kieta, negailestinga, 
suledėję, į ką atsitrenkęs neišvengiamai suduš kiekvienas žmogiš- 
kasis padaras. Tai savotiškas įšventinimas, gautas pusiniu mano 
paties sutikimu, tikriau sakant, aš jam mielai paklūstu ir pripažįs- 
tu jį kaskart, kai tik man pasirodo koks nors ženklas. 


1938 m. spalio 3 d. Šį sąsiuvinį buvau padėjęs daugiau nei ke- 
turiems mėnesiams ir nebeketinau jo atversti, bet atsitiko nepa- 
prastas dalykas. Šio ryto įvykis toks svarbus, kad privalau jį čia 
aprašyti, ir kiek įmanoma tiksliau. 

Atsikėliau apie šeštą valandą visiškai sugniužęs. Norėjau pa- 
rėkti, paskui išsimaudyti, bet pasibjaurėjimas gyvenimu atėmė jė- 
gas net griebtis šių paskutinių vaistų. Baisiausias tokių depresijų 
palydovas — aiškumas, nors gal tik tariamas, kuris jas dar pagilina. 
Nenumaldoma neviltis būna vienintelis teisingas atsakymas į gy- 
venimo beprasmybę. Visus kitus veiksmus - praeityje ar ateityje - 
galėjo nulemti tik girtumas. Girtumas nuo alkoholio, nuo meilės, 
nuo religijos. Žmogus, išniręs iš nebūties, su žiauriomis negando- 

mis, užgriūvančiomis jį per tą nedaugelį jam skirtų metų, pajėgia 
susidoroti tik užsipildamas gerklę. 

Aš net nenusiskutau. Apsivilkęs kombinezoną, nusileidau 
į dirbtuves net neužėjęs į virtuvę užsiplikyti kavos. Nuo neregėto 
pasaulio priešiškumo turėjau gintis geležiniais šarvais, saugan- 
čiais nuo visų žmogiškųjų silpnybių. Todėl šįryt pasiryžau būti 
prie Baliono skulptūros esančių dirbtuvių šeimininkas, nei dau- 
giau, nei mažiau. Pirmas tai pastebėjo vargšas Ben Achmedas. 
Tas beraštis turi tikrą talentą viskam, kas susiję su mechanika, 
bet dirba „iš akies“, be jokios sistemos, nepaisydamas tikslumo. 
Taisydamas Georges Irato vožtuvus - šio automobilio variklis toks 
pat, kaip lengvojo 11 AG Citroėno, - jis juos perleido per specialią 
tekinimo mašiną ir sugadino lizdus. Bet jis nesiryžta patikrinti jų 
reguliavimo plokštelės, juodu pieštuku nubrėždamas ant nuos- 
klembos spindulius, einančius nuo galvutės maždaug kas du trys 
milimetrai. Pieštukas, be abejonės, jį trikdo. Rėkdamas nuvijau jį 
nuo automobilio ir pats ėmiausi darbo. Paskui pylos gavo Žano, 
nes atėjo pavėlavęs. Iškart nusiunčiau jį prie darbastalio, daviau 
dvylika kamerų ir liepiau pataisyti ventilius. Paskui užsidariau 
kabinetą atstojančiame stikliniame narvelyje su krūva sąskaitų, 
kurias reikėjo išrašyti. Pusė aštuonių Gajakas atvarė savo 402 B, 
kad patikrinčiau degimą, paskui laiškininkas atnešė paštą. Diena 
prasidėjo apynormaliai. 

Buvo be penkiolikos minučių devynios, aš kalbėjausi su panele 
"Tupi apie jos Rosengartą, o Ben Achmedas, baigęs knebinėtis prie 
Georges Irato, paleido variklį. Viena ausimi klausiausi panelės Tupi, 
o kita iš tolo sekiau, kaip dirba Georges Irafo variklis; rodės, jis veikė 
kuo puikiausiai. Ben Achmedas atkakliai spaudė akceleratorių, ir 
tai pradėjo mane erzinti. Variklis murkė kaip stambus katinas, tai 


kam be saiko didinti tuščias jo apsukas? Galėjai pamanyti, kad 

Ben Achmedui malonus tas riaumojimas ir išmetamosios dujos, 
pasklidusios po visas dirbtuves. Galop stojo tyla. Panelė Tupi pa- 
sakojo man apie religinę Šv. Dominyko įstaigą, kurioje ji dėstė 
filosofiją. Klausinėjau ją su neapsimestiniu smalsumu, nes mane 
visada domino internatai ir aš svarsčiau, į ką gali būti panašus 
merginų pensiono gyvenimas. Ir tada Georges Iratas vėl užstaugė 
taip, kad užgožė mūsų balsus. Paskui vidur įnirtingo crescendo aiš- 
kiai išgirdau sausą metalo pokštelėjimą. Šis garsas neprasprūdo 
pro ausis ir Ben Achmedui, ir jis iškart nustojo spaudęs akcelera- 
torių. Iš savo vietos pamačiau, kaip Žano pakėlė ranką prie smil- 
kinio, palinko virš darbastalio, suklupo ir aukštielninkas pargriuvo 
ant žemės. Kaipmat sumečiau, kad bus sudužusi ventiliatoriaus 
mentė ir rėžusi jam su baisia jėga. Vienu šuoliu atsidūręs prie jo, 
čiupau į glėbį liesą, sąmonės netekusį kūną. 

Ir tada mane užplūdo nepakeliamas, draskantis švelnumas. It 
žaibas trenkė malonė, nusileidusi iš dangaus. Aš įsmeigiau akis į 
šį mano rankose susileidusį kūną ir apžiūrėjau jį nuo galvos iki 
kojų: nuo kaulėto veido, kruvino po kaštoninių plaukų kupeta, 
iki suspaustų liesų kelių ir sunkių batų, bejėgiškai karančių ore. 
Ben Achmedas nustebęs žiūrėjo į mane. Aš nejudėjau. Galėjau 
šitaip stovėti iki pasaulio pabaigos. Dirbtuvės prie Baliono išnyko 
su visomis voratinkliais aptrauktomis sijomis ir purvinais langais. 
Devyni angelų chorai apgaubė mane neregima, spindinčia šlove. 
Oras prisipildė smilkalų ir arfų akordų. Mano gyslomis didingai 
tekėjo švelnumo upė. Ben Achmedas pagaliau atvėrė burną. 

- Žiūrėk! — tarė, rodydamas man tamsią dėmę, besiplečiančią 
ant suplaktos žemės. — Jis kraujuoja! 

Po šių žodžių vėl stojo ilga, laimės pritvinkusi tyla. 

— Niekad nebūčiau pamanęs, - galop išspaudžiau, - kad nešti 
vaiką taip gražu! 

Ši paprasta frazė atsiliepė manyje ilgu, skambiu aidu. 

Kerus išsklaidė panelė Tupi. Ji tempte nutempė mane prie Ro- 
sengarto, ir aš vargais negalais įsitaisiau su savo našta ant užpaka- 
linės sėdynės. Tada nuvažiavome į Neji kliniką. 

Žano nenutiko nieko baisaus. Tik smarkiai prakirsta plaukais 
apaugusi oda ir galvos trauma. Kaukolė nelūžusi. Dar gerai neatsi- 
peikėjus; nuvežiau jį pas motiną, ir ši vos nenualpo, pamačiusi mil- 
žinišką, kaip turbanas užvyniotą tvarstį. Iš mudviejų sunkiau buvau 
sužeistas aš ir dabar niekaip nesiliauju mąstęs apie pritrenkiantį 
atradimą, kurį man padėjo padaryti ši nelaimė. 


1938 m. spalio 6 d. Pirmasis žodis, užrašytas mano plunksnos, 
atrodo banalus ir silpnas, bet jis atskleidžia didelius lobius: euforija. 
Taip, kai pakėliau ant rankų gyvybės ženklų nerodantį Žano kūną, 
mane nuo kojų iki galvos užliejo kažkokia euforija. Sakau nuo kojų 
iki galvos, nes, kitaip negu paprastas geismas, nešvankiai susitelkęs 
į vieną sritį, palaimos banga, apie kurią kalbu, siūbtelėjo per mane 
visą, sudrėkindama giliausius sluoksnius, tolimiausius kampelius. 
Tai buvo ne begėdiškas vienos vietos kutenimas, o džiaugsmas, 
apėmęs visą esybę. Čia vėl neišvengiamai grįžtu prie biblinių 
samprotavimų, mąstau apie archajiškąjį Adomą prieš jo nuopuolį, 
nešiojusį moterį ir vaiką, nuolat skendusį erotiniame transe, ėmu- 
sį ir davusį tuo pat metu, ir manau, kad mūsų paprastutės meilės, 
palyginti su jojo, tėra blyškus šešėlis. Ar gali būti, kad antžmogiš- 
kas pašaukimas tam tikromis aplinkybėmis padeda man pasiekti 
tokią ekstazę, kaip mūsų didžiojo protėvio androgino? 

Bet nuo teorijų privalau pereiti prie konkrečių dalykų. Vaka- 
rykščio nutikimo o6jekžyviausias duomuo - Žano svoris, svoris, 
kurį galima nustatyti kilogramais kokiu tik nori tikslumu. Aš už- 
sikroviau tą svorį, ir štai: Euforija! 

Palaimos jausmas, lėkštai aiškinama žodyne. Tačiau šio žodžio 
etimologija išsamesnė. Ev reiškia gerovę, laimę, ramų džiaugsmą, 
pusiausvyrą. O orija kilusi iš popėo, nešti. Euforiškas yra tas, 
kuris laimingas neša s2v0 naštą, lengvai neša. Bet tiksliau būtų, jei 
sakytume, kad jis laimingas neša Aažkokią naštą. Sulig šia minti- 
mi šviesos spindulys staiga nutvieskė mano praeitį, dabartį ir, kas 
žino, galbūt ateitį. Nes ši didinga nešimo, /orijos, idėja glūdi ir 
Kristoforo, Kristų nešančio milžino, varde, ją iliustruoja legenda 
apie Albukerkę, be to, ji vėl įsikūnija automobiliuose, kuriems, 
nors ir niurnėdamas, skiriu tai, kas manyje geriausia, ir kurie yra 
žmogaus nešimo priemonės, antropoforai, tiesiog tobuli /orai. 

Privalau liautis. Nuo visų šių atradimų jau akys raibsta. Bet 
noriu atkreipti dėmesį į dar vieną pamąstymą. Spalio 3-iosios eu- 
foriją sukėlė vaiko svoris, prisidėjęs prie maniškio. Teisybė, Žano 
smulkutis, bet vis tiek turėtų sverti bent keturiasdešimt kilogramų, 
prisidėjusių prie kokių šimto dešimties, kiek sveriu aš. Ir vis dėlto 
savo „foriškąją ekstazę“ geriausiai apibūdinčiau sakydamas, kad 
buvau lengvas, nejaučiau žemės po kojomis, tiesiog skraidžiau. 
Savotiška levitacija, atsiradusi dėl padidėjusio svorio! Neįtikėtinas 
paradoksas! Mano plunksna vėl išvedžiojo žodį inversija. Ženklai 
susikeitė vietomis: daugiau tapo mažiau, ir atvirkščiai. Gerybinė 
inversija, dieviškoji palaima... 


1938 m. spalio 20 d. Šiąnakt mane kankino nemiga. Dangus 
buvo giedras, šviesus, todėl, sėdęs prie savo seno Hofchkisso vairo, 
be tikslo klydinėjau gatvėmis. Eliziejaus Laukais, Santarvės aikš- 
te, krantinėmis. Netrukus mane sustabdė voros vežimų ir sun- 
kvežimių, užkimšusių Halių prieigas. Palikęs automobilį, toliau 
nuėjau pėsčias ir tuojau pat pasiklydau tarp gausybės daržovių ir 
vaisių, pačioje Paryžiaus širdyje sukūrusių supersodą su stipriais, 

salsvais kvapais ir sodriomis spalvomis, paryškintomis metalinių 
acetileno lempų šviesos. Iš pradžių pagalvojau apie Gargantiua 
pietus, bet ši gausa pamažu išstūmė mintis apie valgymą, atmu- 
šė norą pasmaguriauti. Aš vaikštinėjau tarp piramidžių žiedinių 
kopūstų, kalnų kaliaropių, vos išvengiau srautu pasipylusių porų, 
kuriuos griovyje stovintis karutis išvertė ant šaligatvio. 

Tik nemanykit, kad tokia produktų gausa juos žemina. Prie- 
šingai, ji juos iškelia, darydama nenaudojamus, iš anksto vyda- 
ma šalin bet kokią mintį apie valgymą. Todėl man prie kojų guli 
obuolių esmė, žirnių esmė, morkų esmė... 

Išskyrus dailutę gėlavandenių žuvų pardavėją, gaivią, spindin- 
čią nuo žvynų it undinę, moterys čia storos ir rėksmingos. Mano 
dėmesį prikausto nešikai, miesto stipruoliai, nes jaučiu, kad mes 
susiję giminiškais ryšiais. Plati nugara, milžiniškos rankos, maži 
spartūs žingsneliai, kai eina užsivertę ant pečių pusę jaučio ar stati- 
naitę silkių, — visa tai tam tikra prasme esu aš. Bet tai suvulgarinta 
„forija, suteršta prekybinės, niekingos naudos. Todėl jie ir vadinami 
ne Halių /orais, o tiesiog Halių nešikais. Nešikas yra supaprastin- 
tas foro vertinys. O aš iškart įsivaizduoju tikrą Halių forą, gražų ir 
kilnų, pergalingai nešantį ant tvirtų pečių gausybės ragą, beriantį 
jam prie kojų neišsenkamą gėlių, vaisių ir brangakmenių lobį. 


1938 m. spalio 28 d. Vartydamas enciklopediją surandu, kad 
Atlantas nešė ant pečių ne pasaulį ir ne Žemės rutulį, kaip papras- 
tai vaizduojama, o dangų. Apskritai, geografiniu požiūriu Atlantas 
yra kalnas, ir jei kalno palyginimas su dangaus stulpu turi pras- 
mę, tai šio paveikslo palyginimas su žeme yra absurdiškas. Puikus 
piktybinės inversijos pavyzdys, sumenkinantis vieną šlovingiausių 
didvyrių orų. Ant savo pečių jis laiko žvaigždes ir mėnulį, žvaigž- 
dynus ir Paukščių Taką, ūkus, kometas, besilydančias saules. Ir jo 

galva, iškelta į žvaigždėtas erdves, susimaišė su šviesuliais. Žmo- 
nės viską supainiojo. Vietoj mėlynos ir auksinės begalybės, kuri jį 
vainikavo ir drauge laimino, jam buvo užkrautas Žemės rutulys, 
tamsaus purvo luitas, lenkiantis sprandą ir užstojantis vaizdą. Ir 
štai pažemintas, nuverstas didvyris, foras, tapo tiesiog nešiku, har- 
moninga meilė tapo sunkenybe. 

Juo daugiau apie tai galvoju, juo tvirčiau tikiu, kad Atlantas 
uranoforas, Atlantas astroforas yra tas mitologinis herojus, prie 
kurio turiu stiebtis, norėdamas galiausiai rasti gyvenimo prasmę 
ir apoteozę. Kad ir ką neščiau ateityje, kad ir kokia brangi, šventa 
našta slėgtų ir laimintų mano pečius, pergalingoje pabaigoje, jei 
Dievas panorės, eisiu per žemę su uždėta ant pakaušio žvaigžde, 
spindulingesne ir ryškesne nei Trijų Karalių... 


1938 m. spalio 30 d. Šįryt atvažiavo Ervė pasiimti naujo sporti- 
nio kabrioleto Viva Renault. Mano pasibjaurėjimą tokio tipo au- 
tomobiliais, kokie rodomi kine, matyt, tramdo riebūs komisiniai, 
kuriuos gaunu juos pardavęs. Baisiai susižavėjęs savo naujuoju 
žaisliuku, Ervė buvo kaip niekad laimingas, pasitikintis savimi, 
savo visuomenine padėtimi ir savo dorybėmis, kas, jo galva, suda- 
ro vieną visumą. Jam neseniai sukako trisdešimt šešeri metai, ir jis 
man aiškino, kad tai geriausias amžius, pats žydėjimas, kreivės vir- 
šūnė, į kurią kylama nuo gimimo, o paskui leidžiamasi iki mirties. 

O iš tiesų man atrodo, kad jis visada buvo trisdešimt šešerių, 
nuo dešimties metų, kai su juo susipažinau, ir, be abejonės, dar iki 
mūsų pažinties, veikiausiai nuo pat gimimo. Tiesiog iki šiol jis 
atrodė jaunesnis nei trisdešimt šešerių, o nuo šiol sulig kiekvienais 
metais atrodys vis senesnis nei trisdešimt šešerių. 

Kiekvieno žmogaus gyvenime turi būti „geriausi metai“, kurių 
jis laukia, kol pasiekia, ir į kuriuos kabinasi, kai jų ribą peržengia. 

Bertranas visada buvo geriausių šešiasdešimties, o Klodas visą gy- 
venimą liks septyniolikmetis jauniklis. Dėl manęs, tai aš - amžinas, 
todėl nuo senėjimo dramos mane skiria neįveikiamas nuotolis ir 
aš su liūdnu abejingumu stebiu kartų potvynius ir atoslūgius, kaip 
miško uola stebi metų laikų kaitą. 

Bet, matant Ervė tokį jaunatvišką ir optimistišką, man kyla 
kitokia mintis: superprisitaikėlis. Medicina turėtų nuodugniau 
patyrinėti šią naują superprisitaikėliškumo sąvoką, ir mokykla, 
bijodama, kad vaikai nekentėtų nuo kokio nors neprisitaikymo, 
nedarytų iš jų superprisitaikėlių. 

Superprisitaikėlis laimingas savo aplinkoje ir jaučiasi „kaip žuvis 
vandenyje“. Nieko nuostabaus, juk žuvis yra tipiškas pavyzdys pa- 
daro, superprisitaikiusio gyventi vandenyje. Tai reiškia, kad jos lai- 
mė juo didesnė, juo yra trapesnė. Nes, jei vanduo pasidarys per šiltas 
ar per sūrus arba jei jo lygis nukris... Todėl verčiau jau būti tiesiog, 
arba net vidutiniškai, prisitaikiusiam prie vandens, kaip amfibijos, 
kurios ne per daug gerai jaučiasi nei vandenyje, nei sausumoje, bet 
yra vidutiniškai prisitaikiusios gyventi ir vienur, ir kitur. Aš nelinkiu 
Ervė nieko bloga, bet manau, kad, jei sugestų koks sraigtelis puikiai 
suderintame mechanizme, jei likimas suduotų jam kokį smūgį, jis 
sunkiai atgautų pusiausvyrą. O mes, amfibijos, neturinčios tvirtos 
atramos, įpratusios prie permainų, prie vidutiniškumo, nuo pat gi- 
mimo mokame prisitaikyti prie bet kokių aplinkos pasikeitimų. 


1938 m. lapkričio 4 d. Kaskart, kai vaikštinėdamas atsiduriu 
prie Luvro, priekaištauju sau, kad neužeinu ten dažniau. Gyventi 
Paryžiuje ir niekada neužeiti į Luvrą — nedovanotina kvailystė. 
Po daugiau nei dvejų metų šiandien ten apsilankiau. Didžiausia 
to apsilankymo nauda buvo suvokimas, kad aš labai pasikeičiau ir 


kad mano dėmesį dabar traukia kiti dalykai. 

Nesuprantu tų, kurie gali žiūrėti į šią nuostabių šedevrų san- 
kaupą be ašarų akyse. Kaip užburia antikinis Apolonas iš Paro 
salos! Kerintis kontrastas tarp hieratinio kūno, apvalaus kaip ko- 
lona, suglaustomis šlaunimis ir prie liemens prispaustomis ran- 
komis, ir mįslingos šypsenos, spindinčios švelnumu švytinčiame 
veide, patetiškame nuo akmenį vagojančių randų. 

Įsivaizduoju, koks būtų mano gyvenimas, jei šis dievas būtų 
mano namuose, prieinamas dieną ir naktį. Nors ne, tiesą pasakius, 
neįsivaizduoju, kaip pakęsčiau šį liepsnojantį meteorą, nukritus; 
prie manęs po dvidešimties amžių. Niekas geriau už šią statulą 
neiliustruoja pagrindinės meno funkcijos: mūsų širdims, sužeis- 
toms laiko, laiko erozijos, visur siautėjančios mirties, nepermal- 
daujamo pažado sunaikinti viską, ką mylime, meno kūrinys dova- 
noja kruopelę amžinybės. Tai geriausias vaistas, ramybės uostas, 
kurio trokštame, lašelis vėsaus vandens ant degančių lūpų. 

Antikos salėse ilgiausiai mane sulaiko biustai. Niekada nenu- 
sibosta tyrinėti veidus, kuriuose taip ryškiai atsispindi protas, am- 
bicingumas, žiaurumas, puikybė, drąsa, rečiau gerumas, kilnumas. 
Niekada nenusibosta davinėti jiems tą patį klausimą, amžinai lik- 
siantį be atsakymo: kokie vaizdai, koks gyvenimas, koks pasaulis 
jumyse užkoduotas? 

Per kitas sales tik greitai, nedėmesingai perbėgau, sustodamas 
prie keleto paveikslų, vis tų pačių jau penkiolika metų, kuriuos, taip 
sakant, lankau norėdamas pažiūrėti, kaip jie laikosi, ir juose, kaip 
neprilygstamame veidrodyje, patyrinėti save. Tai tokie patys ban- 
dymai, kokius įvairiose Šv. Kristoforo koležo vietose anksčiau darė 
Nestoras, sekdamas jų skirtingus rezultatus, tai yra a/mosferos prisod- 
rinimą. Šitoje grožio prisodrintoje atmosferoje jaučiuosi apgirtęs, ir 
šis įspūdis, be abejonės, netiesiogiai susijęs su foriška ekstaze. Tai dar 
vienas gabalėlis, kurį galiu pridėti prie kantriai kuriamos dėlionės. 

Išeidamas iš muziejaus, prie kontrolieriaus vartelių pamatau 
berniuką, karštai diskutuojantį su tarnautoju. Greitai perprantu, 
dėl ko jie ginčijasi, ir man pasirodo, kad berniukas nieko nepeš. 
Jis atsinešė fotoaparatą, ir prižiūrėtojas pareikalavo pusės franko, 
kad vaikas galėtų jį įsinešti į muziejų. Kadangi jis tokios sumos 
neturėjo, jam buvo patarta palikti fotoaparatą drabužinėje, bet 
šis patarimas buvo juokingas, nes tai jam taip pat kainuotų pusę 
franko. Vaikas nusiminęs nuėjo šalin, ir tada aš pasiūlau jam - ne, 
ne absurdišką suaugusiųjų išeitį, penkiasdešimt santimų už foto- 
aparatą, o romantišką, drąsų, nelegalų sprendimą, ir grįžau pro 
užkardą drauge su juo, po švarku pasikišęs ginčo objektą. 

Etjenui vienuolika metų. Pagal savo amžių jis mažas ir ža- 
vingai murzinas. Jo netaisyklingas, bet subtilių bruožų kaulėtas, 
nerimastingas veidas jaudinamai nedera prie nerangaus kūno 
didelėmis pėdomis ir apvaliais keliais. Knygų suplėšytos kišenės, 
trumpos rankos negailestingai nugraužtais nagais liudija, kad jis 
priklauso kategorijai vaikų, stulbinamai subrendusių protiškai, — 
rodos, viską skaičiusių ir viską supratusių nuo pat vaikystės, - už- 
tat atsilikusių fiziškai, ir dėl to viskas, ką jie sako, skamba naiviai. 

Jau pirmose salėse pastebiu, kad Etjenas puikiai pažįsta eks- 
ponuojamus kūrinius; jis nuveda mane tiesiai prie Gvido Renio 
„Dovydo“, kurį nori nufotografuoti. Kaip tas storas, pūstažandis 
vaikiščias, žioplas ir pilnas tuštybės, gražiomis neklastingomis 
akimis, užsidėjęs absurdišką skrybėlę su plunksnomis ir vargais 
negalais įsispraudęs į žvėries kailį, galėjo palenkti Etjeno širdį? Iš 
miglotų jo aiškinimų tariuosi supratęs, kad šis Dovydas jo akyse 
įkūnija garbingą padermę žmonių, niekada niekuo neabejojančių. 
Etjenas šitai pastebėjo! Esama ribotų žmonių, nuostabiai gražių, 
bet neplataus akiračio, ir, būkime atviri, mes juos niekintume, jei 
jie nebūtų puikiai prisitaikę prie gyvenimo, norus tiksliai suderinę 

su galimybėmis, atsakymus su jiems užduodamais klausimais, su- 
gebėjimus su profesine veikla. Jie gimsta, gyvena ir miršta taip, lyg 
pasaulis būtų sukurtas jiems, o jie pasauliui, ir kiti — abejojantys, 
neramūs, pikti, smalsūs, kaip Etjenas, kaip aš — žiūrėtų į juos ir 
gėrėtųsi jų natūralumu. 

Buvau beveik užmiršęs ankstesnius samprotavimus, bet vienos 
Vatikano muziejaus statulos kopija man juos priminė. Vien už- 
rašo ant cokolio būtų užtekę mano dėmesiui patraukti: Hėrak/ės 
Pėdėphore. Čia iš tiesų vaizduojamas Heraklis, ant kairės rankos 
laikantis savo mažą sūnų Telefą. Pėdėpbore taisyklinga prancūzų 
kalba reiškia Vaiko nešėjas. Vaiko nešėjas Heraklis... 

Etjenas spoksojo į mane, nesuprasdamas mano nuostabos. 
Tada aš juokdamasis pritūpiau priešais jį ir kaire ranka apglė- 
biau jo kelius. Supratęs žaidimą, jis atsisėdo ant mano sulenk- 
tos rankos, ir aš atsistojau vaidindamas, kad dešiniąja remiuosi 
į vėzdą, kaip statulos Heraklis. Tolėliau būtume galėję pamėg- 
džioti Praksitelio Hermį, laikantį vaikelį Bakchą, sėdintį ant jo 
luošos rankos. Tačiau mus paviliojo dvi kopijos, kurių originalai 
yra Neapolio nacionaliniame muziejuje. Viena vaizdavo cimbo- 
lais grojantį satyrą, iškėlus; galvą ir atsigręžus; į vaikelį Dionisą, 
apžargomis sėdintį jam ant sprando. Kaire ranka vaikas laikosi sa- 
tyrui už plaukų, o dešine duoda jam kekę vynuogių. Laimė, salėje 
mudu su Etjenu buvome vieni, nes, užsikėlęs atsitiktinį draugą 
ant pečių, mėgdžiojau satyro šokį, klausydamas įsivaizduojamos 
pasiutiškos, kurtinančios cimbolų muzikos, o Dionisas spau- 
dė man skruostus nuogomis nešvariomis šlaunimis. Tačiau visą 
meistriškumą galėjome parodyti tik mėgdžiodami kitą neapolie- 
tišką statulą. Hektoras neša savo mažą sužeistą brolį Troilą. Bet 
kaip neša! Persimetęs per petį kaip maišą, jis laiko jį už dešinės 
blauzdos, vaiko galva nukarusi žemyn, kairė koja tabaluoja ore. 

Kviečiamai ir klausiamai pažvelgiau į Etjeną, ir šis, užuot atsakęs, 
ištiesė man kairę koją. Suėmęs už kulkšnies, vienu mostu staigiai 
jį pakėliau, kad neatsitrenktų galva į grindis, ir iš pažiūros len- 
gvai, slapčia padedamas švelnaus foriško pašaukimo, užsimečiau 
ant peties iš juoko dūstantį vaiką. Kaip buvo gera! Kokia didinga 
medaus upė tekėjo mano gyslomis! 

Prie durų mudu su Etjenu atsisveikinom, aš jo veikiausiai dau- 
giau nepamatysiu. Nuo šios minties gerklę suspaudė tyli rauda, 
bet iš patikimo šaltinio, neklystančio, įsakmaus šaltinio, žinau, 
kad man negalima užmegzti asmeninių santykių su vienu ar kitu 
vaiku. Be to, kokie būtų tie santykiai? Manau, jie neišvengiamai 
pasuktų lengvais, pramintais keliais: arba tėvystė, arba seksas. 
Mano pašaukimas kilnesnis ir platesnis. Turėti vieną reiškia netu- 
rėti nė vieno. Prarasti vieną reiškia prarasti visus. 


1938 m. lapkričio 10 d. Kiaurą naktį mane dusino angeliškasis, 
sapnavau, jog skęstu, esu palaidotas po smėliu, žemėmis, purvu... 
Atsikeliu suspausta krūtine, bet laimingas, kad pagaliau baigėsi 
košmarai, sunkinantys jau ir taip bjaurią tikrovę. Kava tokia karti, 
kad negaliu gerti. Garsiai sumauroju. Garsiai sumauroju antrą- 
kart. Jokio palengvėjimo. Vienintelė ryto paguoda — tuštinimasis. 
Nelauktai ir be jokių pastangų išslysta puikus kakis, toks ilgas, jog 
net galai užsiraito, kad tilptų į unitazą. Meiliai Žiūriu į šį gražų 
rubuilį kūdikį, gimusį iš mano gyvo dumblo, ir atgaunu gyvenimo 
džiaugsmą. 

Vidurių užkietėjimas — pagrindinė liūdesio priežastis. Kaip 
gerai suprantu Didžiojo amžiaus polinkį į klizmas ir laisvina- 
muosius! Žmogui nieko negali būti blogiau, kaip tapti dvikoju 
išmatų maišu. Čia gali padėti tik laimingas, gausus, reguliarus 
tuštinimasis, bet kaip šykščiai mums teikiama ši malonė! 

1938 m. lapkričio 12 d. Rachelė ir grynas aktas (pajėgumas = 0). 
Žano ir eu-forija. Biblijos pamokos apie archajinį Adomą. Šios 
detalės mano galvoje susidėlioja į darnią visumą, kurioje aiškiai 
įžiūriu aštuonias vardo raides: Nestoras. 

Troškimas valdyti. Niekas geriau neapibūdina Nestoro asme- 
nybės už šiuos du žodžius. Dabar man atrodo, kad pasiekti savo 
tikslus, paimti savo valdžion kitus jis galėjo dviem keliais. Vienas 
neišėjo iš uždaro Šv. Kristoforo koležo pasaulio, iš to kolegialu- 
mo, kurio centre jis kėpsojo kaip voras voratinklyje, iš visų pasta- 
tų, kurių raktus jis turėjo ir kuriuose gyveno aklai jį garbinantys 
vaikai bei prieš jį drebantys suaugusieji. Jis budriai ir rūpestingai 
matavo to uždaro pasaulio atmosferos tankį, kintantį priklauso- 
mai nuo vietos, mažesnį mokyklos kieme negu koplyčioje, didesnį 
refektorijuje negu akvariume ir patį didžiausią miegamuosiuose 
vidury nakties. 

Kitą kelią Nestoras tikriausiai nujautė, net žengė juo keletą 
žingsnių, bet per vėlai ir paviršutiniškai. Aš kalbu apie /oriškąjį 
kelią. Kristoforas ir Albukerkė, riterių mūšis ir net tas prestižinis 
dviratis, tobula mokinio nešimo priemonė, - viskas rodo, kad šitas 
kelias jam buvo žinomas. Taigi norėčiau iškelti hipotezę, teisybė, 
gana nepatikimą, bet galbūt ateitis ją patvirtins. Aš svarstau, kad, 
jei šie du keliai negali sutapti, kaip žmogus negali eiti iškart dviem 
keliais, jie vis tiek gali atvesti į vieną tikslą. Uždaroje vietoje, ko- 
leže — tikriau pasakius, „internate“, - forija buvo nenaudinga, ji 
būtų pravertusi nebent kaip treniruotė prieš būsimuosius nešimus 
plyname lauke. Taigi forija reikalinga atviroje mažo tankio erdvė- 
je, kaip lakūnams reikalinga deguonies kaukė, kad galėtų pakilti 
į didelį aukštį. 

Visa tai tik abstraktūs samprotavimai, bet aš labai stengiuosi 
perprasti šiuos neapdorotus duomenis, įkyriai lendančius į galvą. 

Taip jau atsitiko, kad „atmosferos tankį“, užmirštą nuo inter- 
nato laikų, per keletą dienų prisiminiau du kartus: pirmiausia 
Luvre, labai jau miglotai, paskui šįryt, aiškių aiškiausiai! 

Tai atsitiko Rivoli gatvėje, tiksliau, prie 119-ojo namo. Tenai 
prasideda pasažas, kuriuo gali išlįsti į Karolio Didžiojo gatvę, ne- 
toli to paties vardo koležo. Aš įsmukau į tą tamsų tunelį, kertantį 
du daugiaaukščių kiemus, nes turėjau reikalų pas vieną Celesti- 
nų krantinės tiekėją. Koležas, matyt, buvo ką tik atvėręs vartus. 
Staiga atsidūriau priešais srautą vaikų, jie erzeliuodami garmėjo 
į siaurą kanalą, užpildė abu kiemus, kur buvo šiek tiek erdviau, 
ir vėl siūbtelėjo į Rivoli gatvę. Aš yriausi prieš srovę kaip lašiša 
prieš kalnų upės tėkmę, stumdomas, grumdomas, bet neapsako- 
mai laimingas — tarytum gėlelė, atstačiusi visus kuokelius audros 
šuorui, nešančiam žiedadulkes. Sparnuota laimė, panaši į tą, kuri 
mane užplūdo pakėlus Žano, gavusį per galvą ventiliatoriaus 
mente. Bet šįsyk džiaugsmas buvo daugeriopas, audringas ir, kad 
pranoktų forišką ekstazę, jam trūko tik galutinio antspaudo — 
VISUMOS. 

Dabar suprantu, kodėl filosofijos kurso pilkumoje man staiga 
nušvito keletas Dekarto eilučių. Kažkodėl buvau įsitikinęs, kad 
šitas „Samprotavimas apie metodą“ susijęs su svarbiausiu Nestoro 
rūpesčiu: „Viską privalau suskaičiuoti taip tiksliai ir apžiūrėti taip 
nuodugniai, kad būčiau tikras, jog nieko nepraleidau.“ Uždaro, į 
išorę neatsiveriančio ir vien savo susikurtoms vidaus taisyklėms 
paklūstančio pasaulio privalumas tas, kad jam lengviau laikytis 
šios pagrindinės nuostatos. 

Tačiau aš gyvenu atviroje aplinkoje, ištremtas toli nuo Nestoro 
citadelės ir jos suskaičiuotų gyventojų. Aš einu apgraibomis, pa- 
laikomas tik įsitikinimo, kad nematoma gija veda mane į paslap- 
tingą tikslą. „Žiūrėk į Kristoforą ir ženk tvirtu žingsniu.“ 

Grįžęs į dirbtuves, panorau sužinoti, kiek vaikų dabar yra Pran- 
cūzijoje. Pasirinkau dvylikamečius, puikų amžių, nes tada jie jau 
būna beišaugą iš vaikystės, gražiai išsiskleidę ir, deja, priėję prie 
katastrofiško lytinės brandos slenksčio. Stai skaičiai, kuriuos man 
pateikė draugas žurnalistas, rašantis demografiniais klausimais: 


GIMSTAMUMAS PRANCŪZIJOJE 


Iš viso Berniukų Mergaičių 
1926 siauiisiassišis 767 500 392 100 375 400 
192 7 isinnssisisisinėss 743 800 379 700 364 100 
1928 sdaišinsssašsiis 749 300 383 600 365 700 
1929 saliutai 730 100 373 000 357 100 


Vadinasi, 1938 metai ypač derlingi. Išorinė atmosfera, būdama 
maksimaliai prisodrinta, yra tokio tankio, kokio ilgai nepasieks, 
nes dvylikamečių kategorija 1939 metais sumažės, 1940-aisiais 
truputį išsiplės, o 1941 -aisiais susitrauks dar labiau. 


1938 m. lapkričio 15 d. Vakar vakare sutuoktiniai Ervė įvei- 
kė mano pasipriešinimą ir nusitempė mane į Operos teatrą, kur 
buvo atliekamas Mocarto „Don Žuanas“. 

Aš visada nekenčiau operų, bet tik dabar supratau, kodėl. 
Todėl, kad jų rodomame pasaulyje personažų lyčių bruožai iš- 
ryškinti iki karikatūriškumo. Vyrai tokie vyriški, kad jau beveik 
sužvėrėję, moterys tokios perdėtai moteriškos, kad isterija atro- 
do jų įprasta būsena. Be to, nežinia kodėl gaivumas, mano galva, 
didžiausia vertybė, — palyginti su ja, visos kitos tėra nepadengti 
čekiai ir netikros monetos, — operoje, man regis, visai negerbia- 
mas. Drąsa, didybė, garbė, tam tikrų formų grožis - kilnus, išpui- 
kęs, neramus, - gilumas, žiaurumas, meilė — taip. Gaivumas - ne. 

Nei muzika, nei dekoracijos, nei veiksmas, nei juo labiau per- 
sonažai neteikia jam jokios reikšmės. Po teisybei, man opera, ir 
žiūrovų salė, ir scena, yra viena iš tų slegiančių vietų, kur vaikai, 
savaime suprantama, nesilanko. Tfu! 

Jei kalbėsime apie vakarykštį spektaklį, esu priverstas sutikti, 
kad jis įsmigo man į širdį kaip pašinas, ir dėl visai paprastos prie- 
žasties: Don Žuanas - tai aš. O, žinoma, mane reikėtų nugrimuoti, 
išdažyti, užmaskuoti ir perrengti, nes tai būtina, norint mane per- 
kelti į tą pasaulį, iš kurio ištremtas gaivumas, būtina visus apgauti, 
kad, be manęs, šio veikėjo niekas daugiau neatpažintų. Bet scena, 
kurioje Leporelis rodo šeimininko pergalių sąrašą ir sako, kad Vo- 
kietijoje jis suviliojo šimtą keturiasdešimt moterų, Italijoje —- du 
šimtus trisdešimt, Prancūzijoje — keturis šimtus penkiasdešimt, 
o Ispanijoje — tūkstantį tris, gana aiškiai išreiškia taip gerai man 
pažįstamą žiks/umo siekį. Don Žuanui Rachelė taip pat būtų galė- 
jusi pasakyti: „Tu ne meilužis, tu žmogėdra!“ Kadangi turiu akis ir 
ausis, galiu matyti ir girdėti, tai gerai supratau baisų epilogą, ir tas 
epilogas bus ne kas kita, o mano mirtis, atstosianti kūrinio mora- 
1ą. Nes neabejoju, kad vieną naktį svečias, iškaltas kapo akmenyje, 
pasibels į mano duris, paims mane už rankos, kurią jam ištiesiu, 
ir nusives ten, iš kur niekas negrįžta. Bet jo bruožai bus ne tokie, 
kaip pažeminto ir nužudyto tėvo. Jo bruožai bus tokie, kaip mano. 

Dabar žinau, koks bus mano galas: manyje slypintis akmeninis 
žmogus laimės galutinę pergalę prieš būtybę iš kūno ir kraujo. 
Naktį, kai būsiu visiškoje likimo valioje, mano paskutinis šūksnis, 
paskutinis atodūsis numirs ant akmeninių lūpų. 


1938 m. gruodžio 2 d. Išvydęs mokinius, garmančius iš Sosė 
bulvare esančios bendruomeninės mokyklos, įsivaizdavau mil- 
žinišką kastuvą, staiga susemiantį visus vaikus. Didžiąją dalį jis 

sužertų prie vartų sienos, bet turėtų perbruožti ir per šaligatvį, 
rinkdamas tuos, kurie išbėgo pirmi. Ir visą tą raudonai apkraštuo- 
tų juodų palaidinių, nuogų blauzdų ir linksmų veidų vibždėlyną 
atiduotų man. 


1938 m. gruodžio 9 d. Laikraščiai šaukte šaukia apie tai, kad 
La Sel Sen Klu, savo viloje Za Vou/zie, buvo areštuotas vokietis 
Veidmanas, įtariamas septynių žmonių nužudymu. 


1938 m. gruodžio 12 d. Šįryt miestą dengė plonas sniego sluoks- 
nis. Tai gana reta, todėl nusprendžiau pasibastyti su fotoaparatu. 
Pasikabinęs savo rolėjų, nužingsniavau Rulio prospektu. Priėjęs 
prie Šv. Kryžiaus koležo kiemo, valandėlę stebėjau vaikų vaikšty- 
nes. Šis nepaprastas baletas, šios susidarančios, išyrančios ir vėl 
susiformuojančios figūros turi turėti prasmę. Tik kokią? Grupės, 
kombinacijos, ansambliai, kompozicijos, išsiskirstymas — čia vis- 
kas yra ženklas, kaip ir kitur, net labiau negu kitur. Ką jis prana- 
šauja? Šis klausimas amžinai kvaršina man galvą šiame pasaulyje, 
pilname hieroglifų, kurių rakto aš neturiu. 

Prisiartinau prie tvoros, skiriančios Šv. Kryžiaus koležo kiemą 
nuo šaligatvio, ir pro pinučius prispragsėjau krūvą nuotraukų, be 
galo džiaugdamasis ir jausdamas kaltę, kaip medžiotojas, zoologi- 
jos sode šaudantis į žvėris narvuose. Ištyrinėsiu šiuos paveikslus 
pailsėjusia galva. Sulyginsiu kintančius ir kas sekundę fiksuoja- 
mus šios mažos, pačiai sau paliktos visuomenės būvius. Tegriebia 
mane velniai, jei ko nors neiškapstysiu! Uždaryti vaikus į narvą... 
Mano žmogėdriška siela čia ras peno. Bet yra ir kitas dalykas, 
svarbesnis už žodžių žaismą. Pinučiai, kad ir kokie būtų, yra šifra- 
vimo tinklelis, tik reikia mokėti juo naudotis. 

1938 m. gruodžio 15 d. Pietų pertrauka. Sėdėdamas priešais 
mane, kairę ranką panardinęs į kaštoninius plaukus, Žano skaito. 
Pašauktas jis uždeda pirštą ant skaitomos eilutės arba, jei reikia 
atsitraukti ilgam, išsitraukia iš kišenės pieštuką ir paraštėje nubrė- 
žia kryželį, nuo kurio paskui skaitys toliau. 

Žano skaito italų rašytojo Kolodžio „Pinokį“. Paimu pasklai- 
dyti paliktą knygą, tikėdamasis joje rasti žiaurybių, kurių pri- 
kimštos pasakos vaikams. Tarytum vaikai būtų baisiausi žvėrys, 
visiškai buki ir beširdžiai, kuriuos galėtų sujaudinti tik siaubingos 
istorijos, tikras literatūrinis spiritas! Pero, Kerolis, Bušas — sadis- 
tai, iš dieviškojo markizo neturėję ko mokytis. 

Pinokis iš pradžių mane nuramina. Ši staiga atgijusios lėlės is- 
torija primena seną, mielą stebuklinių pasakų tradiciją. Bet mane 
sukrečia klaikus epizodas, kai Pinokis ir jo draugas Džiūsna pa- 
verčiami asilais dėl to, kad blogai mokėsi mokykloje. Persigandę 
jie puola ant kelių, suglaudžia delnus ir maldauja atleidimo. Jų 
šauksmai vis tiek pamažu pereina į groteskišką žvengimą, mažos 
suglaustos rankelės virsta kanopomis, burnos — snukiais, kelnių 
užpakalis išsipučia ir su gėdingu garsu plyšta, pradurtas augančios 
juodos plaukuotos uodegos. Iš tiesų nežinau, kad kas būtų sukū- 
ręs tokį siaubą. Net Asilo Odos bjaurojimasis, kad atsigintų nuo 
kraujomaišiško tėvo meilinimosi, neatrodo man toks nežmoniš- 
kas, kaip šių dviejų vaikų agonija. 

Staiga susizgrimbu, kad Pinokio ir Džiūsnos vargai man se- 
niai žinomi. Blogąją fėją, vienu burtų lazdelės mostelėjimu karie- 
tą paverčiančią moliūgu, o berniuką asilu, aš sutinku kasdien - tai 
Lytinė Branda. Dvylikametis vaikas pasiekia pusiausvyros tašką 
ir neprilygstamai išsiskleidžia, tapdamas kūrinijos šedevru. Jis 
laimingas, pasitikintis savimi, jį supančiu pasauliu, kuris jam at- 
rodo tobulai sutvarkytas. Jo veidas ir kūnas toks gražus, kad bet 

koks žmogiškasis grožis tėra tolimas šio amžiaus tarpsnio atspin- 
dys. Paskui — katastrofa. Visos vyriškumo bjaurastys: tas gyvuliš- 
kas plaukuotumas, lavoniška suaugusiojo odos spalva, šiurkštūs 
skruostai, tas šlykštus, dvokiantis, didžiulis kaip asilo penis, - vienu 
kartu smogia mažajam princui, nuverstam nuo sosto. Ir štai jis tam- 
pa perkarusiu, susisukusiu, spuoguotu šunim lakstančiomis akimis, 
godžiai ryjančiu kino ir miuzikholų šlamštą, žodžiu, paaugliu. 

Evoliucijos prasmė aiški. Žydėjimo laikas pasibaigė. Reikia 
tapti vaisium, tapti grūdu. Netrukus kvailelis įkliūva į santuokos 
spąstus. Iš štai jis drauge su kitais įkinkomas į sunkų dauginimo- 
si vežimą, suserga demografiniu viduriavimu, nuo kurio stimpa 
žmonija. Liūdna, pikta. Bet kodėl? Argi ne iš šito mėšlo greit 
išaugs kitos gėlės? 


1938 m. gruodžio 18 d. Vyksta Veidmano, septynių asmenų žu- 
diko, bylos tyrimas. Žmogėnas metro devyniasdešimt vieno cen- 
timetro ūgio, sveria šimtą dešimt kilogramų. Visai kaip aš. 


1938 m. gruodžio 21 d. Rytas, Rulio prospektas. Priėjęs Šv. Kry- 
žiaus koležo galukiemį, žingsniavau pro dirbtuvių ir siurblinių 
eilę, nusitęsusią iki pat mano garažo, ir staiga suakmenėjau, iš- 
girdęs pratisą riksmą, užgožusį pertraukos žaidimų erzelį. Garsas 
buvo gerklinis, neprilygstamo skaidrumo, ilgas kaip šauksmas, 
išplaukęs iš kūno gelmių, galop pasibaigiantis virtine džiaugs- 
mingų ir drauge patetiškų moduliacijų. Keistas santūrumo ir pil- 
natvės, ramybės ir veržlumo įspūdis! 

Tučtuojau grįžau atgal, tikėdamasis kieme pamatyti išskirtinį, 
stulbinantį reiškinį ar asmenį. Ten ničnieko nebuvo. Ausyse tebe- 
skambėjo krištolinis balsas, praturtintas visomis kūniškomis to- 
nacijomis, o vaikai zujo kaip ir anksčiau, lyg šio garsinio stebuklo 

būtų nė nebuvę. Kuriam iš šių žmogučių ištrūko ši nuostabi, tyra 
aimana? Jie man visi buvo panašūs, kitaip tariant, visi nepaprasti. 

Ilgai stovėjau, liūliuojamas vis tolstančio „šauksmo“, žadinan- 
čio prisiminimus apie Šv. Kristoforo koležą, bet gožiamo ir tildo- 
mo įvairialypės skambios vaikiškų žaidimų ir peštynių muzikos. 
Paskui suskambo varpas, prie klasių durų nutįso eilės. Kiemas iš- 
tuštėjo, ir aš patraukiau savo keliu. 

Vis dėlto, prieš eidamas į dirbtuves, užsirašiau dieną ir valandą, 
kada išgirdau „šauksmą“, nors beprasmiška buvo tikėtis, kad ste- 
buklas kartotysi nuolat. 


1938 m. gruodžio 23 d. Sosė bulvare, dideliame niūriame pa- 
state, glaudėsi parengiamųjų ir pradinių klasių mokykla, kurioje 
mokėsi mergaitės ir berniukai. Aš įpratau stebėti šeštą valandą 
po pamokų laukan garmančius vaikus. Pirmiausia mane patraukė 
garsų puokštė, besiskleidžianti už aukštos sienos, kai per pertrau- 
ką ėjau pro šalį. Aš sustojau, palaimingai klausydamasis didelio, 
vienbalsio ir drauge daugiabalsio choro, nevienodais tarpais per- 
traukiamo tylos ir šūksnių, gaudžiančio it vargonai ir vėl suskam- 
bančio mezza voce. Aš vis laukiau, ar neišgirsiu „šauksmo“, užvakar 
prie Šv. Kryžiaus tvoros pripildžiusio širdį tokio karšto jaudulio, 
nes esu įsitikinęs, kad tai ne individualus vokalinis talentas, o pati 
vaiko esmė, išreikšta garsine forma. 

„Šauksmo“ šįryt neišgirdau, bet galingoje, įsiaudrinusioje 
garsinėje masėje staiga suskambo švelni trelė, labai aukštas p:z- 
zicato, plonas kaip nėrinys, ir pašaipus, ir glostantis ausį; jis taip 
sudirgino man akis, kad jos pritvino vandens. Nusprendžiau 
paprašyti Karlo F. paskolinti man amerikietišką garso įrašymo 
aparatą. Ateisiu čia kasdien magnetinėse juostose įrašinėti Aiek- 
vienos pertraukos. Paskui ramiai klausysiu jas namuose tiek kartų, 

kiek reikės simfonijos siūlui surasti. Ir kas žino? Galbūt paskui 
galėsiu dainuoti sykiu su ja, galbūt galėsiu atkurti atmintyje 
lapkričio 25 dienos penktos valandos arba gruodžio 20 dienos 
dešimtos valandos pertrauką, kaip galiu vaizduotėje atgaivinti 
kurį nors Bethoveno kvartetą arba Šopeno etiudą. 

Kol įgysiu šį naujo žanro muzikinį išsilavinimą, su nauja 
nemąžtančia nuostaba seku, kaip laukan veržiasi vaikai, staiga 
paleisti į gatvę po ilgų nelaisvės valandų. Pastebiu, kad pirmieji 
visada išvirsta tie patys, atsilieka taip pat visada tie patys. Aš juos 
pažįstu ir atpažįstu geriau nei minią kitų, su riksmais besigrū- 
dančių siauroje tarpuvartėje. 

Pro kitus vartus plaukia čiauškantis būrys mergaičių, ir aš ste- 
biu jas su aistringu smalsumu. Neįmanoma apsakyti, kaip mums 
vaikystėje pakenkė berniukų atskyrimas nuo mergaičių! Vyras ir 
moteris tokie svetimi vienas kitam, taip sunkiai susijungia bend- 
ram gyvenimui, kad kvaila ir nusikalstama nuo mažumės nepra- 
tinti jų viskuo dalytis. Puikiai žinoma, kad šuo su kate negali 
gyventi taikiai, nebent būtų girdyti iš to paties buteliuko! 


1938 m. gruodžio 28 d. Koks sunkus liūdesys apima, per Ka- 
lėdų atostogas ištuštėjus mokykloms ir kiemams. Kaip gyventi 
be tų mažų, gaivių, gyvybės teikiančių salelių, be tų deguonies 
balionėlių, leidžiančių keletui akimirkų užmiršti suaugusiųjų pa- 
saulio smarvę? Susivokiu, kad niekas manęs taip neslegia, kaip 
vaikų laisvė. Jiems išsisklaidžius į visas keturias puses, atmosfera 
taip išretėja, kad net pasidaro sunku kvėpuoti. 

Taip sielvartingai nusiteikęs šįryt dalyvavau Mišiose, skirtose 
Nekaltiesiems Vaikeliams, išžudytiems Erodo įsakymu. Kaip tų 
baisių žudynių galėjau nesusieti su vaikų šauksmų simfonija, ku- 
ria kasdien mėgaujuosi? Klausydamasis Evangelijos pagal Matą, 

pasakojančios apie tą nusikaltimą, pasislėpiau už pilioriaus ir 
ėmiau raudoti iš graudulio ir gailesčio. 


1938 m. gruodžio 31 d. Netrukus prasidės 1939 metai. Pasi- 
puošę klounų kepurėmis, vyrai ir moterys žarsto konfeti vieni ki- 
tiems į veidus. Aš išlipu iš lovos, dėl nemigo kietos, nemalonios 
ir visiškai nesvetingos, ir atsistoju prie vienatvės bedugnės, kaip 
klaidžiojantis lunatikas atsistoja ant nutekamojo vamzdžio kraš- 
to. Įsitikinimas, kad metai baigsis ugnies ir sieros lietumi, varo 
baimę ir liūdesį. Atsiverčiu Bibliją, bet ši knyga, parašyta į mane 
panašių nakvišų, atsiliepia tik daugkartiniu mano dejonių aidu. 


Man akys aptemo nuo širdgėlos, 

Visi mano sąnariai tarsi šešėliai. 
Turiu laikyti Šeolą savo buveine, 
Klojuosi guolį tamsybėje, 

Kapui sakau: „Tu mano tėvas!“ 

O kirmėlėms: „Jūs mano seserys!“ 
Mirusiųjų šešėliai dreba po žeme. 
Nuogas guli prieš Dievą Šeolas, 
Uždangos neturi Prapulties vieta. 
Dievas išskleidžia šiaurinį skliautą virš tuštumos, 
Pakabina žemę ant nieko. 

Jis uždaro lietaus vandenis savo debesyse, 
Tačiau nuo jų debesys neperplyšta. 

Jis paslepia mėnulio veidą, 
Išskleisdamas virš jo savo debesį. 

Jis nubrėžė ratą ant vandenų paviršiaus, 
Užbrėžė ribą tarp šviesos ir tamsos. 
Dievas apgaubė mano taką tamsybe, 

Jis nuvilko nuo mangs mano garbę, 
Ir nuėmė vainiką man nuo galvos. 
Jis triuškina mane iš visų pusių, 
Išrovęs mano viltį kaib medį. 
Dievas sužeidžia, bet ir abtvarsto, 
Jo rankos nuplaka, bet ir pagydo. 
Tikėk manimi, juokas vėl bripildys tavo burną, 
Ir džiugesio šauksmai bus tavo lūpose. 
Tada iš džiaugsmo sudrebės žemė, 
Per jūras nuskambės juokas, 
Laukai suvirpės iš meilės, 

Girių medžiai žvengdami purtys lapus, 
Kaip purto karčius nartūs eržilai.“ 


1939 m. kovo 2 d. Nuo metų pradžios nieko nerašiau. Po tei- 
sybei, aš vos gyvaliojau! Vaikystėje žiemos tamsa, drėgmė ir šaltis 
man susipindavo su būties sunkumu. Prireikė daug laiko, kol su- 
pratau, kad tai tik sezonas, atšiaurus sezonas. Metai po metų, sen- 
damas, jaučiu, kad laikas bėga greičiau, todėl net ilgiausi periodai 
darosi ištveriami, pakenčiami. Bet žiema dar tiek nesusitraukė, 
kad galėčiau linksmai ją peržengti ir pastatyti koją kitapus duo- 
bės. Gal ateis tokia diena. O kol kas mano žingsnis dar nepakan- 
kamai platus ir sausį-vasarį aš nugarmu į prarają manydamas, kad 
niekad o niekad iš jos neišsiropšiu. 

Aš iš tiesų nekenčiu žiemos, nes žiema nekenčia kūno. Visur, 
kur tik randa nuogą, jį baudžia, plaka kaip puritonų pamokslinin- 


kas. Saltis yra dorovės pamoka, įkvėpta nuožmiausio jansenizmo. 


* Šios eilutės surinktos iš įvairių Jobo knygos vietų, o pabaiga sukurta pagal 
ištraukas iš Psalmyno (96) ir Jeremijo knygos (50, 11). 

Ir tai logiška, nes ženk/ams, kad galėtų pasireikšti, reikia kūno, o žie- 
ma nutildo balsus ir užgesina ugneles, rodančias man kelią. Tada aš 
išklęru. Žiemoju, nusisukęs į sieną ir rankomis užsispaudęs ausis... 

Tačiau šį rytą drungno vėjo gūsiai nuginė lietų, kiaurą nak- 
tį barbenus; į dirbtuvių langus. Vandenyno drėgmė suminkštino 
dangų. Išeidamas iš namų, staiga atsidūriau būryje pensiono mer- 
gaičių plikomis, žiemos nubalintomis kojomis. Jau greitai, Mabe- 
li, pamatysim baltus marškinėlius ir kojinaites, vasarines sukneles 
ir trumpas kelnes! Gali ruošti savo amerikietišką daikčiuką šauks- 
mams ir garsams vogti ir fotoaparatą atvaizdams įkalinti. 

Bet būk atsargus, blogos nuojautos greit ims draskyti akis! 


1939 m. kovo 4 d. Šešiasdešimt du kardinolai, kiekvienas turintis 
po sekretorių ir garbės sargybinį, vakar užsidarė Vatikano dalyje, 
skirtoje konklavai. Jie giedojo Veni Creator", bet užsirūstinęs dan- 
gus pasiuntė baisią audrą, užgožusią jų balsus. Taigi visas kosmopo- 
litinės Bažnyčios padugnių žiedas konklavos maršalo kunigaikščio 
Kidžio nurodymu buvo užmūrytas uždaroje erdvėje, kurios visus 
išėjimus saugojo popiežiaus gvardiečiai ir Rotos auditoriai. 

Net sudrebi, pamėginęs įsivaizduoti erzelį, keliamą šimto aš- 
tuoniasdešimt šešių senių, atsidūrusių iki šiol neregėto tankio 
atmosferoje! Tik juodų dūmų užraitai, rūkstantys iš Siksto koply- 
čios kamino, liudijo, kokią velniavą išdirbinėja ta šutvė, apgirtusi 
nuo nebaudžiamumo. 

Septynioliktą valandą trisdešimt minučių ceremonimeistrų 
atidarytame Šv. Petro bazilikos centriniame balkone, po kuriuo 
jau buvo patiestas didelis kilimas su Pijaus IX herbu, pasirodė 
kardinolas Kakija Dominjonis. 


“ Ateik, Kūrėjau (/£.). 

- Skelbiu jums džiugią žinią, - pranešė jis. - Turime popiežių, 
didžiai gerbiamą kardinolą Eudženijų Pačelį. 

Minia užtraukė 7ė Deum". 

Aš nežinau, kas tas Pačelis. Jo vardas Eženas, toks pat kaip 
Veidmano, kurio bylą tiria tardytojai. Be to, laikraščiuose mačiau 
jo nuotrauką: tai Ramzio II mumija, tik labiau išdžiūvusi, ne tokia 
žmogiška. Tikras antipopiežius, apsėstas visų Grynumo demo- 
nų, — tokių artėjant Apokalipsei ir reikia. 


1939 m. kovo 15 d. Būryje mergaičių, išeinančių iš Sosė bulvaro 
bendruomeninės mokyklos, pamačiau stulbinamo grožio būtybę, 
man rodos, jau tikrą moterį, nors dar plokščia krūtine ir apdras- 
kytais keliais. Sakau, pamačiau, nors, po teisybei, tai ji mane pa- 
matė. Taip buvo lemta. Ir štai jau keletą savaičių ateinu čia su savo 
rolėjum arba su Karlo F. garso įrašymo aparatu, paslėptu sename 
Hotcbkisse, iš kurio kyšo tik mikrofonas, iškeltas ant antenos, ver- 
tikaliai įtaisytos tarp dvejų durelių, o kartais ir su vienu, ir su kitu, 
nes naudoju juos skirtingu metu: garsus įrašinėju per pertrauką, 
vaikus fotografuoju išeinančius iš mokyklos. 

Žinau, kad ji vardu Martina, nes girdėjau taip ją šaukiant 
drauges. Mane kamuoja vienintelis klausimas: kokia ta mergai- 
tės forija? Išskirtinai berniukiškai auklėtam Šv. Kristoforo koleže, 
moteriškos lyties vaikas man yra /er7a incognita, kurią degu noru 
ištyrinėti. 


1939 m. kovo 21 d. Ši pirmoji pavasario diena man buvo paženk- 
linta juodu akmeniu ir baltu akmeniu, tarsi nuo šiol sėkmės ir ne- 
sėkmės turėtų pasidalyti po lygiai ir išsirikiuoti abipus mano kelio. 


* Tave, Viešpatie [garbinam] (/o.). 

Juodas akmuo: iš spaudos sužinau, kad Veidmanas, kurio by- 
los tyrimą kasdien seku, gimė 1908 metų vasario 5 dieną Frank- 
furte ir buvo vienturtis sūnus. Ir aš esu vienturtis sūnus. Gimiau 
1908 metų vasario 5 dieną Gurnė an Brė miestelyje. Vadinasi, 
negana to, kad septynių žmonių žudikas yra mano ūgio ir svorio, 
bet dar ir gimė tą pačią dieną, kaip aš. Šie sutapimai žeidžia mane 
labiau, nei galiu apsakyti. 

Baltas akmuo: vakarykščia pusės penkių pertrauka, kurios įra- 
šas vertas tapti didžiąja šio žanro klasika. Aš pirmąkart išgirdau, 
kaip gryna instrumentinė simfonija virsta dramatiniu veiksmu, 
kitaip tariant, oratorija. Ji čia, užvyniota ant magnetofono disko. 
Išklausiau ją gal dvidešimt kartų ir nemanau, kad ji man nusibos. 

Oratorija prasideda skambia triumfališka puokšte, nutildančia 
viską aplinkui, sugeriančia visus kitus garsus. Paskui ši, atrodytų, 
vientisa masė pažyra į tūkstantį šūksniukų, ją suskaidančių ir sy- 
kiu susilpninančių. Ir staiga - nuostabi, kvapą gniaužianti fermata, 
nuo kurios apmiršta širdis. Paskui — kita puokštė, bet šįkart šūks- 
niukai virsta žodžiais, nesuskaičiuojamų balsų murmesiu, kuriame 
dominuoja tūkstančius kartų atkartotas nerimas, atspindėtas įvai- 
riomis briaunomis. Galop šiame virpančiame fone išryškėja vienas 
žodis, užrašytas riebiomis, blizgančiomis raidėmis: NIEKŠAS! 
Ak, tas seniai rengtas, taip efektingai pabrėžtas įžeidimas! Kaskart 
jo laukiu drebėdamas, ir kai jis būna teškiamas, aš jau keliolika 
sekundžių susigūžęs tūnau fotelyje nujausdamas smūgį. Paskui 
garsinė masė neišvengiamai suskyla, šen bei ten susidaro židinu- 
kai ir aprašomosios muzikos mėgėjai juose lengvai išskirtų futbolo 
mačą, įnirtingą dviejų vaikų ginčą, keturių kampų žaidimą, skai- 
čiuotę skanduojančią grupelę, bet šių literatūrinių interpretacijų 
reikia nepaisyti ir į šį išsiskaidymą žiūrėti kaip į kolektyvo pastan- 
gas siekti įvairovės arba net, savo didžiausiam pavojui, pagimdyti 

atskirus individus. Umai viską vėl užtvindo garsų šėlsmas su juoko 
protrūkiais ir dejonėmis, sidabrinis rūkas, kuriame virpa šypsantys 
arba patetiški veidai. Tai trunka iki tol, kol varpas dažnais smūgiais 
ima daužyti garsinę katedrą, griauti ją iš visų pusių, ardyti, naikinti, 
ir tada jau girdėti tik kaliošų šlepsėjimas ant suplūktos žemės. 

Dvidešimtą kartą sukdamas magnetinę juostą ant ritės, džiau- 
giuosi, kad tų penkiolikos minučių smulkmenos, tokios ryškios, 
tokios akivaizdžios, bet prasprūdusios pro ausis įrašinėjant, - tada 
girdėjau tik jaudinantį, bet pakriką triukšmą, - atsiskleidė pama- 
žu, klausantis ir klausantis. 

Ženklai, kad pramuštų mūsų aklumo ir kurtumo sieną, turi 
daužyti ją be paliovos. Norint suprasti, kad viskas šiame pasaulyje 
yra simboliai ir parabolės, mums tereikia begalinio dėmesio. 


1939 m. balandžio 6 d. Alberas Lebrenas išrenkamas Respub- 
likos prezidentu penkiais šimtais šešiais balsais iš devynių šimtų 
dešimties balsavusių senatorių ir deputatų, susirinkusių Versalio 
Kongresų rūmuose. Šiuo pasirinkimu jie įrodė moką elgtis apdai- 
riai. Lebrenas vienintelis geba atlikti miklų triuką: niekšiškumą 
suderinti su begėdiškumu. 


1939 m. balandžio 14 d. Šį vakarą Martina užsirišusi ant galvos 
juodo šilko skarelę, glaudžiai apgulusią trikampį veidą. Nutildęs 
iškalbingus, valiūkiškus šviesių garbanų komentarus, palikęs tik 
svarbiausias linijas, jos veidelis buvo tyras kaip madonos, ir tą ty- 
rumą dar labiau ryškino nors ir rimta, bet vaikiška išvaizda. Kokia 
ji buvo graži! Ji įdėmiai pažvelgė į mane, bet nenusišypsojo. 


1939 m. gegužės 1 d. Važinėdamas gatvėmis senu Hlotchkissu, 
visiškai laimingas jaučiuosi tik tada, jei mano fotoaparatas, dirže- 

liu pakabintas ant kaklo, būna tvirtai įspraustas tarp šlaunų. Man 
patinka šis milžiniškas oda apmautas penis, kurio kiklopo akis 
žaibiškai atsimerkia, kai pasakau: „Žiūrėk!“ — ir tučtuojau užsi- 
merkia, išsaugodama tai, ką pamatė. Nuostabus organas, regintis 
ir įsimenantis, it vikrus sakalas puolantis auką, pagrobiantis ir at- 
nešantis šeimininkui tai, ką ji turi svarbiausio ir apgaulingiau- 
sio, — išvaizdą! Svaiginamai gražus, kompaktiškas, daug galintis, 
bet paslaptingai tuščias daikčiukas, tabaluojantis ant dirželio kaip 
smilkyklė, skleidžianti visas žemės grožybes! Tuščia juostelė jos 
slėpiniuose - lyg didžiulė akla tinklainė, praregėsianti tik kartą, 
bet būsianti pakerėta ir niekada to neužmiršianti. 

Ašvisada mėgau fotografuoti, ryškinti, daryti nuotraukas ir, vos 
atsikraustęs prie Baliono, mažame kambarėlyje, lengvai aptemdo- 
mame ir turinčiame tekantį vandenį, įsirengiau laboratoriją. Šian- 
dien suprantu, koks šis pomėgis buvo lemtingas ir kaip gerai jis 
atitinka mano dabartinius poreikius. Juk aišku, kad fotografija — 
tai burtininkavimas, kuriuo siekiama užvaldyti fotografuojamą 
asmenį. Šitai patvirtina ir pirmapradė kai kurių žmonių baimė 
būti „nutrauktiems“. Be to, tai savotiškas rijimas, į kurį įjunkstama, 
kai nėra nieko geriau, nes, savaime suprantama, jei gražius krašto- 
vaizdžius būtų galima valgyti, jie būtų fotografuojami rečiau. 

Čia peršasi palyginimas su tapytoju, dirbančiu dienos šviesoje 
ir kantriai, potėpis po potėpio, liejančiu savo jausmus ir asmenybę 
ant drobės. Fotografavimo veiksmas, priešingai, greitas ir slap- 
tas, panašus į stebuklingosios lazdelės mostelėjimą, kuriuo fėja 
moliūgą paverčia karieta-arba nemiegančią merginą miegančiąja 
gražuole. Menininkas emocionalus, dosnus, ekstravertas. Foto- 
grafas šykštus, godus, smaližius, intravertas. Tai reiškia, kad esu 
apsigimęs fotografas. Negalėdamas despotiškai užvaldyti vaikų, 
kuriuos nusprendžiau pagrobti, naudojuosi fotografijos spąstais 


111 


ir skubu patikslinti, jog tai visai ne kraštutinė priemonė. Kad 
ir kas man nutiktų ateityje, aš išsaugosiu meilę šiems spindin- 
tiems paveikslams, giliems kaip ežerai, į kuriuos vienišais vakarais 
kartais pasineriu su visa galva. Juose verda gyvenimas, džiugus, 
pilnatviškas, atviras, įkalintas stebuklingame popieriuje, - pasku- 
tinis prisiminimas apie prarastąjį rojų, kurio amžinai gailausiu, 
vergovė. Burtai, kurių griebiasi fotografas, padeda jam pajungti 
fotografuojamąjį, kaip prievartautojas ar žudikas pajungia savo 
auką. Fotografuodamas neatsisakau burtų žavesio, bet keliu sau 
didesnius ir aukštesnius tikslus. Siekiu tikroviškai būtybei suteikti 
naujų, įsivaizduojamų galių. Fotografija pakylėja tikrovę į svajo- 
nių lygį, mitologizuoja tikrovišką daiktą. Objektyvas — tai siauros 
durelės, pro kurias išrinktieji, pašaukti tapti dievais ir pavėrgtais 
didvyriais, slapta įeina į mano vidinį panteoną. 

Taigi pasidaro aišku, kad neprivalau fotografuoti visų Prancū- 
zijos ar pasaulio vaikų, norėdamas patenkinti mane kamuojantį 
poreikį. Nes kiekviena nuotrauka iškart pakylėja savo objektą iki 
abstrakcijos, savotiškai jį apibendrinančios, todėl vienas nufoto- 
grafuotas vaikas — tai X, tūkstantis, dešimt tūkstančių pavergtų 
vaikų... 

Saulėtą gegužės pirmąją, greitomis papusryčiavęs, leidausi į 
paveikslų medžioklę, meiliai įspraudęs rolėjų į genitalinę vietą. 
Mano akys, jau virtusios taikikliais, šaudo į visus įmanomus pa- 
veikslus ant medžių, ant šaligatvių ir net sutinkamuose automo- 
biliuose. Gegužės pirmosios praeiviai, gegužės pirmosios šunys 
oriai vaikštinėja gatvėmis, nurimusiomis darbo šventės dieną. 
Žmonės šmėžuoja už priekinio automobilio stiklo vitrinos. Žmo- 
nės ir yra vitrina, gražiai įrengta apipavidalintojo, vardu Gegužės 
Pirmoji. Policininkai, linksmai reguliuojantys eismą per jiems taip 
pat priklausantį laisvadienį, draugiškai moja man balta lazdele. 

Savo senuką Hoichkissą pastatau ant kranto prie Eliziejaus 
Laukų tilto. Pilkos žuvėdros, nejudantys žvejai, paliktos jach- 
tos, keletas smulkių tarnautojų, plaunančių automobilius prie 
vandens, — gal jiems tai bus smagiausias laikas per visą savaitę. 
Upeivis įnirtingai pumpuoja iš baržos vandenį, ir sulig kiekvie- 
nu jo judesiu virš vaterlinijos trykšteli gelsva srovė. Įšoku į lai- 
vą ir, rizikuodamas įkristi į upę, stengiuosi sutalpinti taikiklyje 
geltoną fontaną, juodą statų bortą ir viršuje, žydro dangaus lopi- 
nėlyje, mažą žmogelį, kaskart pašokantį ir visu svoriu užgulan- 
tį siurblio svirtį. Krantinėje pramogauja berniūkštis, akindamas 
praeivius veidrodžio šuke. Paprašau jį nukreipti spindulį į mano 
fotoaparato objektyvą ir iš anksto įsivaizduoju, kokia bus šio susi- 
tikimo nuotrauka: baltas blyksnis, o virš jo — susitaršiusi galva su 
linksmai, skambiai kvatojančia burna iškritusiais dantimis. Tokijo 
rūmų aikštėje vaikai važinėjasi ratukinėmis pačiūžomis, kiti Žai- 
džia kamuoliu. Čiužinėtojai niekada nenusiima pačiūžų. Žaidėjai 
niekada nečiužinėja. Abi grupės nesimaišo, atidalytos kone biolo- 
ginio skirtingumo. Iškart pagalvoju apie skruzdėles: vienos būna 
sparnuotos, kitos ne. 

Nusižiūriu du čiuožėjus, du juodbruvus berniukus, be abejo- 
nės, du brolius, panašiai apsirengusius, panašaus veido ir kūno su- 
dėjimo, tik skirtingo amžiaus ir ūgio, fauną ir fauniuką. Jie raito 
žvitrias arabeskas, vienu šuoliu stryksi per keletą laiptų pakopų. 
Paprašau juos susikibti už rankų ir pasisukinėti prie milžiniško 
horeljefo, vaizduojančio Terpsichorą ir nimfą, šokančias arkadi- 
nio dekoro fone. Aš nufotografuoju dvi poras - mažą gyvą porelę 
ir didžiulę akmeninę porą, tokias tolimas, bet taip gerai deran- 
čias tarpusavyje. Paskui paaiškinu vaikams, kas buvo Terpsichora: 
gracija, graikų deivė, globojanti tuos, kurie čiuožia ratukinėmis 
pačiūžomis. Paskui visų dėmesį patraukia jaunas dviratininkas, 

pririšęs ant priekinio rato ratukinę pačiūžą. Stulbinamas išra- 
dingumas - suderinti du iš principo nesuderinamus, bet mokinių 
labiausiai mėgstamus daiktus. Dviračio priekinis ratas, negalėda- 
mas suktis, slysta grindinio plokštėmis klaikiai gergždamas. 
Valandėlei sustoję žaidimai vėl atgyja. Gaudynės, sukiniai, 
šuoliai, rateliai banguoja griausmingai dardėdami. Ratelis išyra, 
ruošdamasis peršokti iškart per keletą pakopų. Vienas vaikas su- 
klumpa. Nesusilaikęs nusirita laiptais ir susmunka apačioje kaip 
apgailėtina skudurų krūva. Atpažįstu jaunesnįjį iš dviejų brolių, 
fauniuką. Jis lėtai apsiverčia, atsisėda ir ima apžiūrinėti dešinį kelį. 
Vaikas neverkia, bet veidas iškreiptas skausmo. Atsiklaupęs prie- 
šais, pakišu ranką jam po keliu, į drėgną, švelnią, virpančią gerklę, 
vadinamą pakinkliu, ir krūtinę užlieja keistas švelnumas. Marmu- 
rinių laiptų briaunos prakirsta žaizda neapsakomai graži: neprie- 
kaištingo ovalo formos raudonas plyšys, kiklopo akis primerktais 
vokais, sutrauktais kampučiais, suprantama, ta akis išdurta, žiūrinti 
negyvu žvilgsniu, bet truputį kraujuojanti, vietoj stiklakūnio var- 
vinanti limfos srovelę, balkšva drūže tįstančią per blauzdą iki pat 
nusmukusios kojinaitės. Du vaikai atriša sužeistajam pačiūžas, o 
aš uždedu ant fotoaparato vaizdo ieškiklio ir ant objektyvo dviejų 
dioptrijų lęšius. Dabar reikia, kad sužeistasis atsistotų ir bent ke- 
letą sekundžių išsilaikytų ant kojų. Aš jį pastatau, bet jis sverdėja 
visas pažaliavęs. „Jis tuoj pargrius“, - sako kažkuris vaikas. Apie tai 
negali būti nė kalbos. Atsivėdėjęs skeliu jam antausį. Paskui atre- 
miu į sieną. Padarau pirmą nuotrauką, bet ji bus blanki nuo tiesiai 
krintančios šviesos. Man reikia įstrižo pluošto, kuris išryškintų 
purpurines orbitos gelmes. Pasuku vaiką ketvirčiu rato. Mano 
rolėjus įremia stiklinę roboto akį į išdurtą kiklopo akį, ir tada suža- 
lotas, pasyvus, nematantis, tik galintis matyti, skausmingas, atviras 
organas lemtingai susiduria su taikliu, godžiu, negailestingu mano 

ginklu. Klūpodamas priešais šią kančios statulėlę, išpleškinu juostą 
apimtas palaimingo svaigulio, kurio neįstengiu sutramdyti. Paga- 
liau ateina akimirka, kurios džiūgaudamas laukiau. Paleidęs rolė- 
jų kaboti ant dirželio, dešinę ranką pakišu sužeistajam po keliais, 
o kairiąją po pažastimis ir atsistoju su savo gležna našta. 

Aš atsistoju, ir mano pečiai pasiekia dangų, galvą apspinta ar- 
kangelai, šlovinantys mane giesmėmis. Slėpiningos rožės sklei- 
džia man gaiviausius kvapus. Mažiau nei per mėnesį jau antrą 
kartą laikau glėbyje sužeistą vaiką ir mane pagauna foriška eksta- 
zė. Vien to užtektų įrodyti, kad nuo šiol įžengiau į naują erą. 

Mane apsupę vaikai nesupranta, kodėl taip spinduliuoja mano 
veidas. Ką gi, laikas nusileisti iš dangaus, sugrįžti į kasdienybę, 
apsimesti didelės žmogiškosios šeimos nariu... 

Tad nunešu fauniuką prie savo automobilio ir pasodinu ša- 
lia fauno, kuris juo pasirūpins. Pavėžėju abu iki vaistinės Almos 
aikštėje ir išlaipinęs nuriedu savais keliais, dainuodamas ir glos- 
tydamas tarp šlaunų įspraustą paveikslų dėžutę, pilną naujų lobių, 
kurių grožis, iš anksto žinau, pranoks mano lūkesčius. 


1939 m. gegužės 4 d. Šį rytą vaikštinėju po vėsiais Neji Šv. Pet- 
ro bažnyčios skliautais, nutviekstais saulės spindulio, žybsančio 
pro vitražą. Išgirdęs kūdikio klyksmą, nueinu į šoninę koplyčią, 
kurioje yra krikštykla. Būrys draugų ir giminių stovi ratu aplink 
aukštą, labai tamsų vyriškį, oriai laikantį vaikiuką, apsiaustą kaž- 
kuo panašiu į nuotakos šydą. Krikštatėvis laiko krikštasūnį virš 
krikštyklos. Aš pirmąkart suvokiau tifožišką krikšto sakramento 
prasmę: forišką suaugusiojo santuoką su vaiku. 

Kas be ko, tai tik interpretacija, išplaukianti iš apeigos, kurios 
pagrindinis akcentas slypi kitur: apskritai puiku, kad niekada 
nebuvau pakviestas būti krikšto tėvu. Bet man patinka mintis, 

jog šis įvykis ga/i būti susijęs su mano pašaukimu. Jame įžvel- 
giu ženklą, gal net įrodymą, kad pasaulio permaina, be abejonės, 
sunkoka, tačiau ne pražūtinga, galbūt pajėgtų atsukti jį į mane 
ta puse, kurioje bendrais bruožais jau ryškėja mano atvaizdas, 
liudijantis sąsajas su tikru gyvenimu. 


1939 m. gegužės 7 d. Juostų ryškinimas bei negatyvų apžiūri- 
nėjimas ir džiugina, ir liūdina. Mat šie prieš šviesą tyrinėjami ne- 
gatyvai neapsakomai žavingi, o padarytos nuotraukos, akivaizdu, 
bus daug prastesnės. Niuansų ir detalių gausa, tonų sodrumas, ne- 
gatyvą apšviečianti nakties šviesa — visa tai dar būtų niekis, jei ne 
keistas įspūdis, atsirandantis dėl spalvų inversijos. Veidas baltais 
plaukais ir juodais dantimis, juoda kakta ir baltais antakiais, akys, 
kurių baltymai juodi, o rainelės — šviesios skylutės, peizažas, kurio 
medžiai it gulbės pūkai išsiskiria tamsiame kaip rašalas dangu- 
je, nuogas kūnas, kurio švelniausios, balčiausios vietelės čia yra 
šešėliuotos, švininės, — ši nuolatinė priešprieša mūsų vizualiems 
įpročiams tarsi įtraukia mus į 27vers/4 pasaulį, bet tas pasaulis 
susideda iš vaizdų, taigi nelabai piktybiškas, panorus lengvai at- 
kuriamas, tikriau pasakius, a/verčiamas. 

Raudona laboratorijos prietema — tikra negatyvų karalystė. 
Vakar vakare užsidariau savo sandėliuke apie septintą valandą. 
Kaip ir kiekvieną sykį, praradau laiko nuovoką. Paklaikęs, dre- 
bėdamas iš nuovargio, išėjau iš jo vidurnaktį. Šias manipuliacijas, 
kurias nebaudžiami atliekame su tokia asmeniška kito žmogaus 
emanacija, jo paveikslu, galima lyginti su juodosiomis mišiomis, 
kaip didintuvą — su tabernakuliu, tave užliejusią kruviną šviesą — 
su pragaru, ryškalų, skalavimo ir fiksažo indus - su alchemija. Net 
bisulfito, hidrochinono, acto rūgšties ir hiposulfito kvapai raga- 
niškais burtais apsunkina jau ir taip tvankią atmosferą. 

Bet rečiausių galių fotografui suteikia galimybė padidinti pa- 
veikslą ir padaryti inversiją. Čia kalbu ne tik apie juodo virtimą 
baltu ir atvirkščiai. Pervertus negatyvą, kairė pusė atsiduria de- 
šinėje, o dešinė — kairėje. Taigi, išryškinęs juostą, gauni dvigubą 
inversiją, bet prieš tai seni aparatai, fotografuodami vaizdą, naiviai 
apverčia jį aukštyn kojomis. Vien šių smulkių, tačiau charakterin- 
gų reiškinių su kaupu užtenka fotografijos kerams — geriems ir 
piktiems - įrodyti. 

Turiu pilną dėžę negatyvų, kurių prisirankiojau lyg javų varpų, 
vaikščiodamas po empirinius laukus. Klusnūs kaip angelėliai vaikai 
yra visiškoje mano valioje. Kada panorėjęs galiu vieną iš jų pakišti 
po didintuvo stiklu, ir jis užims visą kambarį, prilips prie sienų, prie 
stalo, prie manęs. Galiu atspausdinti kurią nors jo kūno ar veido 
dalį gigantišku masteliu ir tiek kartų, kiek įsigeisiu. Platusis pasau- 
lis yra neišsenkami medžioklės plotai — jų niekaip neištuštinsi, — 
o mano paveikslų tinklas, kad ir koks būtų laimikis, jau pilnas, mano 
vaikų banda suskaičiuota, sunumeruota, aš, kaip ir dera, pažįstu 
visas savo avis. Galutinį mano negatyvų skaičių padeda subalan- 
suoti galimybė iš kiekvieno jų padaryti nesuskaičiuojamą daugybę 
pozityvų. Empirinė neribota daugybė, susieta su mano kolekcijos 
ribotumu, tampa įmanoma begalybe, kuri pasireiškia tik per mane. 
Fotografijos padedama laukinė begalybė tampa namine begalybe. 


1939 m. gegužės 14 d. Ambruazų šeima. Pirmame aukšte iš- 
nuomojau jiems tris kambarius, priklausančius dirbtuvių pastatui. 
Ambruazas dirba kiemsargiu ir sargu, kai dirbtuvės būna užda- 
rytos. Ponia Eženi neveikia nieko, kaip tikriausiai nieko neveikė 
visą gyvenimą. 

Ambruazas papasakojo man savo istoriją. Jiedu su Eženi su- 
sitiko prieš keturiasdešimt metų Šiaurės stotyje. Jis tada buvo 

pradedantis stalius. Ji, sunkiai prislėgta gedulo, atvažiavo iš Bra- 
banto provincijos. Mergina, regis, buvo iš tų dailučių, švelnučių, 
išglebusių ir amžinai dejuojančių blondinių, kurių vienintelis 
ginklas — nenugalima silpnumo jėga. Viską metusi, ji atvažiavo 
tvarkyti palikimo, kurį paveldėjo iš tėvo, mirusio Paryžiuje ant 
sūnaus kunigo rankų. Tėvas turėjo turto, kurį brolis su mažąja se- 
sute pasidalys po lygiai. Bent jau taip stoties perone Eženi aiškino 
jaunajam Ambruazui, jau tada sausam ir kaulėtam, apsivilkusiam 
juodo liustrino kostiumu, bet karštam ir veikliam, užuodžian- 
čiam gardų kąsnelį dviguba šio žodžio prasme. Taigi jis paėmė du 
merginos lagaminus ir, kadangi ji nežinojo, kur eiti, iškart pasiūlė 
apsigyventi pas jį ir pažadėjo nesikėsinti į jos garbę. „Tuos du 
lagaminus, - pagautas bejėgiško pykčio, kartą prisipažino jis, — aš 
tampau jau keturiasdešimt metų!“ 

Vos apsigyvenusi ir lengvai leidusis suviliojama, Eženi neiš- 
krapštomai įsitaisė mažame Ambruazo butelyje ir užsikorė jam 
ant sprando slėgdama juo sunkiau, kad viltys gauti palikimą greit 
išsisklaidė kaip dūmas: gal kunigas buvo nedoras, kaip teigė Eže- 
ni, o gal tėvas mirė be skatiko. Manau, Ambruazas ir Eženi jau 
keturiasdešimt metų vaidina pjesę dviem veikėjams, tęsdami ją 
po mano stogu. Jis, išdžiūvęs, susisukęs kaip vynuogienojas, rai- 
to žilus ūsus ir koneveikia savo kvailumą ir neapsakomą žmonos 
tinginystę (beje, jie niekada taip ir nesusituokė). Ji, sudribusi ant 
kėdės, milžiniška, balta, išpurtusi, žilus plaukus užsišukavusi ant 
spanielio ausų abipus stambaus sopulingo veido, be paliovos šlo- 
vina gerąjį poną Ambruaz3, tikrą rojaus šventąjį, kuris po darbo 
tvarkosi namuose, vaikšto į parduotuves, šeimininkauja virtuvėje, 
plauna indus. Jeigu tai meilė, ji tikra kančia! 

Eženi plepi. Pilku, amžinai aimanuojančiu, monotonišku, grau- 
dulingu balsu ji nesiliaudama vardija amžiaus, žmonių ir daiktų 

trūkumus. Aš ilgai nekreipiau jokio dėmesio į šį drungno, kar- 
taus vandens čiaupą, kurio šniokštimą girdėdavau kiekvienąsyk, 
kai tik apsilankydavau pas Ambruazą. Iki tol, kol pastebėjau, kad 
jos balsas, dažniausiai skirsnio gale, pakyla visa oktava, pasipuošia 
sidabrinėmis gaidomis, pavasarišku čiulbėjimu, varpelių skambe- 
siu. Iškart susidomėjau šiuo staigiu registro pasikeitimu, perėjimu 
prie to, k mintyse pavadinau jos „skambalėlių tilindžiavimu“, ir 
pagavau prasmę, slypinčią tame žvangėjime ir čiauškesyje. Tai- 
syklė neturėjo jokios išimties, ji bėrė bjaurius šmeižtus, nuodin- 
gus pramanus, pavojingus kaltinimus, kuriais buvo pradėjusi ilgą, 
niūrią litaniją. Sužinojau, kad Žano vagiliauja Uniprix prekybos 
centre, kad Ben Achmedas yra kvartalo prostitutės berberės sute- 
neris, kad benzino kolonėlės darbuotojas italas, kurį samdydavau 
tomis dienomis, kai būdavo klientų antplūdis, nesitenkina savo 
procentu ir arbatpinigiais ir, svarbiausia, kad mano fotografinės 
medžioklės neprasprūdo pro budrios, piktos liudininkės akis. 

Kartą, grįždamas iš itin sėkmingų paieškų, leisdamas kaban- 
čiam aparatui tabaluotis ant dirželio, kaip geram medžiokliniam 
šuniui, ką tik padariusiam stebuklą, leidžiama bėgti priekyje ir 
šokinėti, apsvaigęs iš meilės ir džiaugsmo, ėjau po Ambruazų lan- 
gais ir išgirdau tokius žodžius: 

— Štai ir ponas Tifožas grįžta iš turgaus, prisipirkęs šviežios 
mėsos. Dabar užsidarys tamsiame kambaryje ir viską sušveis. Kai 
kurie dalykai dienos šviesoje nedaromi, ar ne? 

Tai buvo Eženi, ir jos balse skambėjo visas orkestras varpelių. 


1939 m. gegužės 18 d. Aš ilgai fotografuodavau paslapčiomis, 
fotografuojamajai ar fotografuojamajam nežinant. Naudingas ir 
patogus būdas. Be to, sumažėja baimė, visada mane kamuojanti 
vagiant paveikslus. Šiaip ar taip, tai blogiausias variantas, ir dabar 

pripažįstu, kad fotografuojamojo reakcija, nors ir grėsminga, vis 
tiek labiau pageidautina. Gerai, kai paveiksluojamo asmens veide 
ar elgesyje atsispindi vienokie ar kitokie jausmai: nuostaba, pyktis, 
baimė ar, priešingai, džiaugsmas, tuščias pasitenkinimas, gal net 
grimasa ar nepadorus, provokacinis gestas. Prieš šimtą metų, ope- 
racinėse pradėjus naudoti anesteziją, kai kurie chirurgai piktinosi. 
„Chirurgija mirė, - pareiškė vienas iš jų. - Ji buvo pagrįsta kančioje 
susijungusio paciento ir gydytojo ryšiu. Anestezija ją nusmukdė ir 
prilygino lavono skrodimui.“ Panašiai ir su fotografija. Teleobjek- 
tyvai, su kuriais galima fotografuoti iš toli, neužmezgant jokio 
kontakto su fotografuojamu žmogumi, užmuša tai, kuo paveiks- 
lavimas labiausiai jaudina: lengvą kančią, kurią jaučia abu prie- 
šingi poliai, auka, žinanti, kad yra fotografuojama, ir medžiotojas, 
žinantis, kad auka žino jo piktus paveikslų grobuonies kėslus. 


1939 m. gegužės 20 d. Vykstant juodos ir baltos spalvos inver- 
sijai, pilki atspalviai taip pat kaitaliojasi, tik jų amplitudė mažes- 
nė, ir ta amplitudė siaurėja juo labiau, kuo labiau jie artėja prie 
vidutiniškos pilkos, kurioje po lygiai susimaišo balta ir juoda 
spalvos. Ta vidutiniška pilka — tai nejudanti, tobula ašis, aplink | 
kurią sukasi inversija. Ar kas nors kada mėgino apibrėžti ir su- 
kurti tą tobulą pilką spalvą, nepaklūstančią jokiai inversijai? Aš 
niekada apie tai negirdėjau. 


1939 m. gegužės 25 d. Vaikai išsiskirstė, o aš laukiau nusivylęs, 
kad nepamačiau Martinos. Pagaliau ji pasirodė, viena, paskutinė. 
Aš priėjau prie jos, priverstine šypsena slėpdamas drovumą, ku- 
riam tai buvo didelis išbandymas. Pasisveikinau su ja, lyg būtume 
seni pažįstami, ir sukaupęs drąsą pasisiūliau savo senu Hofchkissu 
parvežti ją namo. Mergaitė nieko neatsakė, bet nusekė paskui 

mane ir, atsisėdusi į automobilį, kurio dureles laikiau atdaras, dai- 
liu moterišku judesiu užsitraukė ant kojų sijonėlį. 

Man gniaužė gerklę, ir visą kelią nepersimečiau su ja nė trejetu 
frazių. Ji nenorėjo, kad paleisčiau ją prie durų - kaip man patiko 
tarp mūsų besimezgantis ne visai nekaltas bendrumas! — ir papra- 
šė sustoti Grand Žato salelėje Levalua bulvare, priešais statomą 
daugiaaukštį, kurio buvo baigti tik pamatai, sienos ir stogas. Mar- 
tina nubėgo lengvutė tarytum elfas, ir aš nustebau pamatęs, kaip 
ji įeina į tuščią statybų aikštelę ir dingsta ant laiptų į rūsį. 


1939 m. gegužės 28 d. Martinos tėvas geležinkelietis. Kai ji pa- 
sakė turinti tris seseris, aš krūptelėjau iš smalsumo. Kaip norėčiau 
susipažinti su kitomis Martinos versijomis — ketverių, devyne- 
rių ir šešiolikos metų, - lyg tai būtų viena muzikinė tema, at- 
likta skirtingais instrumentais ir skirtingomis oktavomis! Čia ir 
vėl pasireiškia mano negebėjimas pasitenkinti individualybe, ne- 
numaldomas troškimas ieškoti variacijų, išplaukiančių iš vienos 
formulės, nemonotoniškų pasikartojimų. 

Martina visada prašosi išleidžiama prie statomo daugiaaukš- 
čio. Ji man paaiškino, kad pro jo rūsį trumpiausiu keliu pareina į 
šeimos namus, esančius kitoje pusėje, Vitalio Buo bulvare. 


1939 m. gegužės 30 d. Keista, bet nuo tada, kai ėmiau labai 
domėtis vaikais, atrodo, man sumažėjo apetitas. Pastebėjau, kad 
pieno ir mėsos parduotuvių vitrinos nežadina tokio rajumo, kaip 
kitados. Atsisakęs žalios mėsos ir šviežio pieno, perėjau prie 
įprastesnės dietos. Tačiau nėmaž nesulysau! Tarsi bendravimas su 
vaikais malšintų alkį subtilesniu, dvasiniu penu, o ir pats alkis da- 
rytųsi rafinuotesnis, artimesnis širdžiai negu skrandžiui... 

1939 m. birželio 3 d. Kasdien skaitau Eženo Veidmano bylos 
ataskaitą. Simpatizuoju kaltinamajam ne tik todėl, kad visa visuo- 
menė kaip įmanydama stengiasi pražudyti šį vienišą, nusikaltimų 
prislėgtą žmogų, bet ir todėl, kad likimas, rodos, įsigeidė priartinti 
jį prie manęs. Pavyzdžiui, šį rytą sužinojau, kad jis kairys ir visus 
žmones nužudė kaire ranka. Niūrūs nusikaltimai, tikra tiesa! Niū- 
rūs kaip mano užrašai. 

Laimė, vien nuo minties apie Martiną visi mano būgštavimai 
išgaruoja. 


1939 m. birželio 6 d. Oda, jos tekstūra, jos tinklas, sudarytas 
iš kvadratėlių ir rombų, įvairaus storio sluoksniai, susitraukusios 
arba išsiplėtusios poros, minkšti arba pasišiaušę plaukeliai, žo- 
džiu, epidermio tinklelis — štai sritis, kurioje fotografija pasirodo 
geriausiai ir kurioje dailė visiškai bejėgė. 


1939 m. birželio 10 d. Labiausiai man širdį glosto įsivaizduo- 
jamas Martinos šeimos paveikslas — trys seserys, motina, tėvas, 
vakarais susėdę po lempa. Kaip aš, niekada neturėjęs šeimos, no- 
rėčiau sėdėti tarp jų, įsiskverbti į tą uždarą ląstelę, kurios atmos- 
fera turėtų būti ypatinga, nepaprasto tankio! Nuostabus dalykas: 
išėjęs į fotografinę ar kokią kitą medžioklę, kurios grobis yra at- 
skiras individas, visada susiduriu su uždara bendruomene. Tada į 
galvą ateina mintis apie akivaizdų žmogėdros instinktą, puikiai 
iliustruojantį mano atvejį. Ilgus amžius mitęs iš rinkimo, žmogus 
išrado žemdirbystę. Ilgus amžius mitęs iš medžioklės, išrado gy- 
vulininkystę. Pavargęs lakstyti po apledėjusias stepes, aš svajoju 
apie aptvertą sodą, kuriame gražiausi vaisiai patys kristų į rankas, 
svajoju apie dideles, klusnias, draugiškas kaimenes, uždaromas į 
šiltus, garuojančius tvartus, kuriuose būtų gera miegoti žiemą... 

1939 m. birželio 16 d. Tas niekšas Lebrenas atmetė Veidmano 
malonės prašymą. Nežinoma, kiek žmonių nužudė Veidmanas, 
gal jis ir pats tiksliai nesuskaičiavo. Kad ir kaip ten būtų, argi 
esama bjauresnio nusikaltimo negu tas, kurį įvykdė šis išsipustęs 
žmogėnas, sėdintis už monumentalaus stalo, nepatiriantis jokio 
spaudimo, bet atsisakantis pajudinti pirštą ir sustabdyti įstatymiš- 
ką žmogžudystę? 


1939 m. birželio 17 d. Tamsi jėga, kuriai veltui priešinausi, paskati- 
no mane nusileisti ponios Eženi prašymams vakar vakare nuvežti ją 
su kaimynėmis į Versalį, kur turėjo būti vykdoma bausmė Veidma- 
nui. Jau vien šlykštaus tų moteriškių jaudulio būtų užtekę atgra- 
syti mane nuo šio žygio, jei būčiau apie jį pagalvojęs, bet kažkokia 
lemtinga paskata stūmė mane į pasimatymą su septynis žmones 
nužudžiusiu milžinu jo mirties valandą, išmušusią po laikraščiuose 
kasdien mirgėjusių straipsnių, pasakojusių apie tyrimą ir bylą. 

Žinojome, kad egzekucija vyks auštant, bet ponia Eženi ir jos 
draugės spyrėsi važiuoti devintą valandą vakaro ir užsiimti vietas 
pirmose eilėse. Ambruazas kategoriškai atsisakė dalyvauti tokia- 
me abejotiname renginyje ir prisipažino man būsiąs labai lai- 
mingas, galėdamas praleisti vakarą be žmonos. Nuo pat kelionės 
pradžios mane erzino tuščios, piktos kalbos, varinėjamos keturių 
kūmučių, perkrovusių mano automobilį. Nuolat girdėjau ponios 
Eženi skambalėlių tilindžiavimą, iš kurio aiškiai kyšojo nuodin- 
gas jos liežuvio geluonis. 

Jau miesto pakraštyje: pajunti, kad kažkas vyksta. Gatvėse ir 
šaligatviuose knibžda minia, kokia susirenka švenčių vakarais, ore 
tvyro šlykšti bendrininkavimo smarvė. Visi šie vyrai, moterys ir 
net vaikai suplūdo dėl vieno dalyko, ir jie tai žino. Nieko negaliu 
pasakyti, juk ir aš čia... 

Vargais negalais pavyksta pastatyti automobilį Maršalo Žofro 
gatvėje, ir toliau einame pėsčiomis. Žmonių tvanas tolydžio didė- 
ja. Gatvėse susidaro grūstys. Ginklų aikštė priešais pilį ir Prefek- 
tūros aikštė paverstos automobilių stovėjimo aikštelėmis. Iš abie- 
jų stočių, atvažiavus traukiniui, kaskart siūbteli keleivių srautas. 
Svarbią vietą užima ir dviratininkai, tarp kurių nemažai tandemų, 
suporavusių vyrą ir moterį, apsivilkusius vienodomis „golfo“ kel- 
nėmis ir megztiniais atraitomomis apykaklėmis. 

Vidurnaktį užgęsta dujiniai rageliai ir susirinkusieji šį įvykį 
pasveikina ilgu šūksniu. Tamsa, šen bei ten pradrėksta automo- 
bilių žibintų, kišeninių žibintuvėlių ir acetileno lempų, prisipil- 
do juoko, keiksmų ir prunkštavimų, koks vaikėzas kartkartėmis 
teškia nešvankų pokštą arba pasiunta pypsėti automobiliai. Aš 
burbėdamas velkuosi paskui keturių moteriškių vorą, kurios prie- 
šakyje žengia pykčiu kunkuliuojanti ponia Eženi. Groteskiškas 
mūsų ekipažas stumiasi į Šv. Liudviko aikštę, kur visomis švie- 
somis tviska trys užkandinės. Ponios Eženi apsukrumas ir įtūžis 
padeda mums gauti staliuką ir penkias kėdes vienoje iš terasų, 
užgriozdinusių visus šaligatvius. Bet to negana. Mūsų voros vadė 
nenurimsta, kol neužrioglina savo krėslo ant stalelio ir kol mes per 
didžiulį vargą neįkeliame jos į tą judant statinį. Dabar ji kėpso 
virš spūsties lyg kokia keršto dievybė, turėsianti įvykdyti bausmę. 
Trys jos draugės ir aš iš visų jėgų laikome staliuką, kurį grasina 
nušluoti besigrumdanti minia, ir matome tik drambliškas ponios 
Eženi kulkšnis ir fetrinius batus su sagtimis. Aplink mus vyksta 
ištisinis piknikas. Išvyniojamos vaišės, užkandžiaujama, sumuš- 
tiniai ir limonado skardinės keliauja virš galvų, tvyro gruzdintų 
riebalų tvaikas. Apie pirmą valandą visose trijose užkandinėse 
beveik vienu metu pritrūksta alaus. Minia nepatenkinta suošia, 
paskui puola prie sunkvežimio, atvežusio cisterną pilstomo rau- 

donojo vyno, ir prie jo nusidriekia eilė su indais. Ponia Eženi išsi- 
traukia iš pintinės du termosus, teatrinius žiūronus ir platų šaliką. 
Iškart juo apsigobusi, padalija mums po puodelį karštos kavos. 
Antrą valandą saujelė žandarų pamėgina atlaisvinti vie- 
tą priešais Šv. Petro kalėjimą, kur turi būti pastatyta giljotina. 
Įvyksta trumpas, bet žiaurus susistumdymas; viena moteris su- 
trypiama. Žandarai pasitraukia, bet vietoj jų pasirodo mobilioji 
gvardija ir atlaisvina tą nelemtą keturkampį. Kuopos veiksmų 
sukelti audringi sūkuriai atsirita iki mūsų terasos. Virsta kėdės, 
du vyriokai, įkaitę nuo laukimo ir vyno, pardrimba tarp stalų, 
įsikibę vienas į kitą. Mums ne kartą tenka savo kūnais lyg siena 
uždengti ponios Eženi observatoriją, kad jos neištiktų blogiau- 
sias likimas. Gera nuotaika išgaruoja. Įniršusi minia nesupranta, 
kodėl yra verčiama laukti. Ji nori, kad pagaliau būtų atlyginta 
už vargus. Staiga nuskamba trys skiemenys, iš pradžių skan- 
duojami atskirų asmenų, paskui grėsmingai pagaunami šimto 
tūkstančių gerklių: Pra-dė-kir, pra-dė-kit, pra-dė-kit! Nejau 
mane vieną papiktino ši šlykšti masė? Kodėl kariškiai, apsupę 
neišvengiamo nusikaltimo vietą, nešaudo į tirštumą arba tiesiog 
nenubraukia šitų žmogiškųjų pūlių liepsnosvaidžiais? Galiau- 
siai po šių skanduočių nuaidi galingas, pratisas 4a2aaa! Ponia 
Eženi iš savo stebėjimo punkto paaiškina, kad, virtuliuodamas 
per grindinio akmenis, artėja juodas furgonas, traukiamas kuino. 
Ant stulpo kabanti acetileno lempa, purtoma vėjo šuorų, šok- 
dina dviejų vyrų šešėlius: jie traukia iš furgono lentas ir pra- 
deda iš atskirų dalių rinkti Didžiąją Našlę“. Tvyro mirtina tyla, 
trikdoma tik plaktukų kaukšėjimo ir varžtų girgždesio. Kakta 
atsirėmęs į netikro marmuro stalelį, įpuolu į agoniją. Bet vis 


125 


tiek girdžiu, kaip ponia Eženi kartkartėmis svaido sunkius lyg 
akmenys žodžius: „Svirtis, dėžė pjuvenų, lenta su apskrita skyle, 
kirvis“, — paskui praneša, kad tamsiame kalėjimo pastate sušmė- 
žavo šviesa ir tuojau nuskambės šūksnis, skelbiantis, jog didysis 
vienišius užspeistas. Bet ne, reikia dar laukti, ir minia vėl pradeda 
murmėti, subanguoja, susitelkia į krūvą, grasina viską nušluoti. 

Rytuose ėmus blykšti dangui, kalėjimo vartai nušvinta. Pro 
juos išeina pulkelis mažų žmogeliukų juodais drabužiais, stu- 
miančių priešais save milžiną, kurio balti marškiniai it spindinti 
dėmė šviečia sutemose. Surištomis už nugaros rankomis, Veidma- 
nas gali judėti tik smulkiais žingsneliais, nes jo kojos supančio- 
tos. Patenkinta minia giliai atsidūsta. Maži žmogeliukai juodais 
drabužiais pasiekia žudymo mašiną. Keturi pagalbininkai nešte 
užneša Veidmaną ant ešafoto, kaip viduramžių didiko statulą ant 
pakylos. Kai pastato jį ant kojų, šviesa tvieskia tiesiai į jo išbalusį 
veidą. Tuo metu visuotinėje tyloje lyg Mišių patarnautojo varpelis 
per Pakylėjimą nuskamba ponios Eženi balsas: 

— Pone Tifožai, koks jis į jus panašus! Garbės žodis, sakytum 
jūsų brolis! Bet tai jūs, pone Tifožai, kaip iš akies luptas jūs! 

Anri Defurno duoda ženklą, ir keturi pagalbininkai, parklupdę 
didelę blyškią statulą, kiša jos galvą į giljotinos skylę. Bet kas čia 
darosi? Mirties ritualas sutrinka. Pagalbininkai šokinėja aplink 
nuteistąjį. Svirtis buvo blogai pritaisyta. Stambus kūnas krisda- 
mas nepataikė į „langelį“, į kurį turėjo būti įspraustas jo kaklas, ir 
jis susirietęs guli ant svirties. Žmogėnai čiumpa jį už ausų, traukia 
už plaukų. Tai groteskiška, nepakeliama. Sugirgžda kirvis, trūks- 
niais kylantis tarp statramsčių. Švilpesys. Kraujo fontanas. Ketu- 
rios valandos trisdešimt dvi minutės. 

Susmukęs po ponios Eženi sostu, vemiu tulžimi. 

1939 m. birželio 20 d. Naktį mane kankino košmarai, haliuci- 
nacijos, slegiantys sąmonės prašviesėjimai, ir visoje toje maišaly- 
nėje nuolat iškildavo didinga, spindinti Rasputino figūra. Man 
jis iki šiol buvo žmogus, skandalingai skelbęs sekso nekaltumą 
ir visomis išgalėmis — o jo įtaka dvare buvo didžiulė — priešinę- 
sis militaristinėms caro aplinkos intrigoms. 1914 metų birželio 
14-oji laikoma Didžiojo karo pradžia, nes tą dieną Sarajeve buvo 
nužudytas erchercogas Pranciškus Ferdinandas. Bet kas prisime- 
na, kad 1914 metų birželio 28-ąją — gal net tą pačią valandą — 
viename Sibiro mieste rusų nacionalistų pasamdyta prostitutė 
įsmeigė durklą Rasputinui? Keletui savaičių paguldytas į patalą, 
senolis, nors iš ligoninės lovos ir siuntinės maldaujamus laiškus, 
negalės sutrukdyti Nikolajui II paskelbti visuotinę mobilizaciją 
ir įsivelti į konfliktą. 

Raudulingose šios nakties sutemose Rasputinas man pasirodė 
ne tik kaip gerybinės inversijos pranašas ir kankinys, bet ir kaip 
trečios, svarbiausios, misijos vykdytojas — didžio mūsų laikų fo- 
riško herojaus misijos. Nes jo stebuklingos rankos gebėjo išplėšti 
iš ligos nagų kenčiantį vaiką ir išnešti jį į gyvenimą ir į šviesą. Šią 
naktį mano kančios apmalšo prie rūstaus spindinčio silueto, juo- 
do didelio kandeliabro, aukštai iškėlusio skausmo pakirstą šviesią 
ugnį - miegantį caraitį Aleksejų. 


1939 m. birželio 23 d. Nuo šiol - jokio tabako ir jokio alko- 
holio. Vaikai nerūko ir negeria. Jei dvasios atgaivą gali gauti tik 
grobikiškomis priemonėmis, bent jau saugokis niekingų ydų, 
dvokiančių suaugusiųjų pasauliu. 


1939 m. birželio 25 d. Viduriai užkietėję jau keturias dienas. 
Negana, kad niežti išeinamąją angą, kaip visada tokiais atvejais, 


127 


bet dar ir papilvė sunki, išsipūtusi, lyg būčiau žmogaus biustas, 
užkeltas ant mėšlo cokolio. 


1939 m. birželio 27 d. Negaliu atgauti pusiausvyros, kurią su- 
trikdė Veidmano nužudymas. Angeliškasis švinu spaudžia krūtinę. 
Stengiuosi kuo dažniau žiovauti, kad į plaučius priplūstų gryno 
oro, tačiau pastangos įjungti šį išganingą refleksą bergždžios ir už 
akinių rieda ašaros. 

Įsikibęs į atvirą langą, žiopčioju kaip Žuvis, išmesta ant sau- 
so smėlio. Praradęs viltį, net ketinu pasitarti su gydytoju, nors ir 
bjauriuosi tos baisios profesijos atstovais, be meilės nurenginė- 
jančiais ir liečiančiais kūnus, kuriems tos meilės labai reikia. Apie 
sielas nė nekalbu! Kaip nepašiurpti galvojant apie prieglaudas, 
kuriose uždaromi demonų apsėstieji? Tų demonų nenori ar negali 
išvaryti gausybė Romos prikeptų netikrų kunigų, todėl pavadina 
vargšelius „dvasios ligoniais“ ir atiduoda daktarų malonei, o šie 
juos įkiša už apmuštų sienų. 

Jei jau eičiau pas gydytoją, tai tik pas kukliausią, neturtingiau- 
sią, „nemokslingiausią“. Atsisėsčiau jo laukiamajame tarp būrio 
valkatų bei kekšių ir vaistą nuo savo žaizdų pirmiausia rasčiau jo 
žvilgsnyje. | 

Bet man kilo geresnė mintis. Jeigu veterinaras gydo ir kolibrį, 
ir dramblį, kodėl negalėtų gydyti žmogaus? Nuėjęs pas artimiau- 
sią veterinarą, atsisėsiu jo laukiamajame tarp sterilizuoti atneš- 
tos katės ir papūgos traiškanotomis akimis ir sulaukęs savo eilės 
maldausiu, jei reikės atsiklaupęs, neatsakyti man pagalbos, kurią 
teikia mūsų mažesniesiems broliams. Užmokėsiu, kiek norės, kad 
gydytų mane kaip jūrų kiaulytę arba Pomeranijos špicą. Iš jo ne- 
sulauksiu žmogiškos šilumos, bet gausiu gyvuliškos, ir jis bent jau 
nesistengs manęs išklausinėti. 

1939 m. liepos 3 d. Kaip galėjau būti toks kvailas ir tikėtis, kad 
ši nepakenčiama visuomenė leis ramiai gyventi ir mylėti nekaltam 
žmogui, pasislėpusiam minioje? Užvakar tie išgamos užsipuolė 
mane, ėmė teršti ir kaltinti, pyktis ir kvailybė garsiais trimitais 
paskelbė mirties nuosprendį teisiajam ir įsimylėjėliui. Bet jau 
brėkšta išsigelbėjimo aušra, pražūtinga jiems, išganinga man. 

Ramiai, Mabeli, tramdyk įniršį, nesvaidyk prakeiksmų. Dabar 
puikiai žinai, kad atslenka baisi neganda ir tavo kuklų likimą nu- 
lems Likimas! 

Kaip paprastai, pamokoms pasibaigus nuėjau pasitikti Mar- 
tinos ir išsodinau ją iš automobilio Grand Žato saloje, Levalua 
bulvare, priešais statomą namą. Ji iššoko lengva, smagi ir, prieš 
nusileisdama į rūsį, linksmai pamojavo man ranka. Aš sėdėjau, 
alkūnėmis parimęs ant savo seno Hožchkisso vairo, ir Žiūrėjau į 
violetinį vakaro dangų gatvės gale, jausdamas begalinį švelnumą, 
srautu užtvindantį krūtinę būnant šalia Martinos. 

Nežinau, kiek laiko taip prasėdėjau, paskui išgirdau iš rūsio 
sklindantį veriamą riksmą, nuo kurio man sustingo kraujas. 
O, tai buvo ne įvairialypis, harmoningas šūksnis, nuskambėjęs 
Šv. Kryžiaus koležo kieme! Tai buvo orą draskantis sužeisto žvė- 
ries staugimas, nuo kurio aš suakmenėjau, paskui iššokau iš au- 
tomobilio ir per statybų nuolaužas nubėgau prie laiptų į rūsį. 
Aplink viskas skendėjo sutemose, bet kelią rodė ilga, šaiži rauda, 
sklindanti iš rūsio gilumos, kurioje buvo matyti šviesus kito išė- 
jimo keturkampis. Akys greit apsiprato su tamsa, ir aš įžiūrėjau 
Martiną. Ji gulėjo ant nugaros tarp žemę nuklojusių tinko gabalų 
ir vandens klanų užverstu sijonėliu, iš po kurio buvo matyti liesos 
šlaunys. Aš ją užkalbinau, bet ji atrodė lyg kurčia, tįsojo rankomis 
užsidengusi veidą ir dūsavo, vaikiškai rypuodama. Stipriai su- 
ėmęs už riešo, pasodinau ją kiek galėdamas švelniau. Tada ji ūmai 

atsidengė murziną veidą ir suriko: „Gelbėkit! Paleiskit mane! 
Man skauda, skauda, skauda!“ Ji šaukė atsigręžusi į duris, kuriose 
sušmėžavo vyro siluetas. 

Pasigirdo šauksmai, kojų trepsėjimas, ir mane staiga apakino 
elektrinio žibintuvėlio šviesa. Kažkas paklausė Martinos: „Kas 
tave nuskriaudė?“ — ir ant manęs užgriuvo dangus, kai ji, rodyda- 
ma pirštu į mane, sušuko: „Jis, jis, jis!“ Aš pamečiau galvą. Puoliau 
buvau prispaustas prie suplūktos žemės. Atsistojęs pamačiau, kad 
mane supa grėsmingi vyrai, o dvi moterys tupinėja aplink Mar- 
tiną. Jie sučiupo mane už rankų, prikišo artyn tūžmingus veidus 
ir apibėrė bjauriais keiksmais. Paskui, užlaužę ranką už nugaros, 
išstūmė į bulvarą, kur staugė policijos automobilio sirena. 

Man palengvėjo, kai jie mane grūste įgrūdo į narvą. Bent 
jau ištrūkau iš susirinkusios minios, kunkuliuojančios neapy- 
kanta. Tikėjausi, kad viskas paaiškės Neji policijos komisariate, 
kur buvau nuvežtas. Bet jau per pirmą apklausą su pasibaisė- 
jimu supratau, kokie juokingi mano pasiteisinimai tokiomis 
gniuždančiomis aplinkybėmis ir, svarbiausia, taip kategoriškai 
apkaltintam Martinos. Gal ta mergiotė išprotėjo? O gal tikrai 
tiki, kad aš į ją pasikėsinau rūsio tamsoje? Arba nusprendė grei- 
čiau manimi atsikratyti, apkaltindama užpuolimu? Ne sykį esu 
pastebėjęs, kad vaikai meluodami tenori iki suaugusiųjų lygio 
supaprastinti keblią padėtį, kuri jiems nesuvokiama. Žodžiu, aš 
tapsiu įžūlaus supaprastinimo auka! 

Naktų praleidau Neji policijos poste, o rytą furgonas nuvežė 
mane į Auksakalių krantinę ir atidavė kovos su prostitucija sky- 
riui, kuriam priklauso ir dorovės policija. Popiet mane apklausė 
padalinio vadas, tikriau tariant, — šį niuansą verta pabrėžti, - susi- 
pažino su mano parodymais. 

Nors ir šaltas, bet taktiškas priėmimas būtų mane padrą- 
sinęs po vakarykščių scenų ir pragariškos nakties, praleistos su 
suteneriais ir kišenvagiais. Pirmąkart su manim buvo elgiamasi 
žmoniškai, noriu pasakyti mandagiai. Tačiau smūgiai, kuriuos jis 
šaltakraujiškai kirto, mane pribaigė. Komisaras pasakė, kad, rytą 
surinkus liudytojų parodymus, paaiškėjo, jog aš nuolat be jokio 
reikalo trinuosi aplink Sosė bulvaro mokyklas. Atlikus kratą dirb- 
tuvėse, buvo konfiskuotos nuotraukos ir įrašai. Perskaitęs kai ku- 
riuos ponios Eženi pareiškimus, išsigandau blogiausios baigties. 
Paskui, nedavęs atsitokėti, komisaras supažindino mane su medi- 
cininės ekspertizės išvadomis, patvirtinančiomis išprievartavimo 
faktą. Galop dviem žodžiais apibūdino, kaip aš atrodau šios bylos 
šviesoje: kaip pavojingas maniakas. Staiga atsidarė durys ir įėjo 
Martina. Mano sunaikinimas buvo kruopščiai suplanuotas! Tai, 
ką iškentėjau iki šiol, buvo niekis, palyginti su sunkiais, su visomis 
smulkmenomis ir begėdiškomis detalėmis pateiktais kaltinimais, 
kuriuos man tėškė ši velniūkštė. Mano plunksna atsisako išgul- 
dyti popieriuje bent šimtąją dalį melagysčių, retsykiais atmieštų 
tikrais fakteliais, kurias ji sugalvojo man pražudyti. Galiausiai ko- 
misaras mane įspėjo, kad už jaunesnio kaip penkiolikos metų vai- 
ko išprievartavimą taikomas 332 baudžiamojo kodekso straipsnis, 
numatantis dvidešimt metų priverstinių darbų. 

— Manau, advokatas patars jums apsimesti psichiškai nesvei- 
ku, - stodamasis pasakė jis. - Vadinasi, jums vertėtų nuoširdžiai 
viską prisipažinti. Nuvesime jus pas inspektorių, jis antrąkart už- 
rašys jūsų parodymus. Kol tardytojas jūsų neapkaltins, šioje byloje 
būsite tik liudytojas, tarkime... pagrindinis. 

Patenkintas savo kalba, jis pakvietė policininką, ir šis nų- 
vedė mane trim aukštais aukščiau, į palėpę. Tenai buvo paimti 
visų dešimties mano pirštų atspaudai, prieš tai ištepliojus juos 

spaustuviniais dažais, paskui buvau nufotografuotas iš priekio ir 
iš šono, aš, paveikslų vagis, — juokinga piktybinė inversija! Tada 
prasidėjo rimtesni dalykai. 

Ankštame, karštame, niekuo neišsiskiriančiame, bjauriame 
kaip pragaras kambaryje jų buvo trys. Mažius, dičkis ir viduti- 
niokas. Vidutiniokas spausdino išklerusia rašomąja mašinėle, 
tratančia kaip kulkosvaidis. Dičkis dėjosi geručiu. Mažius taškėsi 
neapykanta. Dičkis iš pradžių pasakė, kad tai tik paprastas for- 
malumas. Įkalčiai akivaizdūs, liudijimai sutampa, ir man tereikia 
pasirašyti parodymus, kuriuos jie jau išdėstė. Aš paprieštaravau, 
kad dėl svarbiausio fakto pagrindinis liudytojas Abelis Tifožas 
nesutinka ir neigia išprievartavęs mergaitę. Tada dičkis išsidrėbė 
fotelyje ir jo veidą nušvietė šleikščiai saldi šypsena. 

- Papasakosiu jums vieną istoriją, — tarė jis. - Gyveno kar- 
tą viengungis automobilių mechanikas, turintis dirbtuves Terno 
Vartų aikštėje... 

Jis klastingai išdėstė visą mano bylą, išvardijo visas smulkme- 
nas, kurių aš dar nežinojau, priminė sceną prie Tokijo rūmų, at- 
kurtą pasitelkus nuotraukas, Žano nutikusią nelaimę, papasakotą 
ponios Eženi, ir sudėjus į krūvą visus šiuos faktus, kurių nė vieno 
negalėjai nuginčyti, piršosi negailestinga išvada: aš tikrai išprie- 
vartavau Martiną. Atkakliai šitai neigdamas, elgiuosi neprotingai, 
tai neduos jokios naudos, tik supykdys prisiekusiuosius, kai stosiu 
prieš teismą. 

Aš neigiau ištisas šešias valandas, apsipylęs prakaitu, sverdėda- 
mas iš nuovargio, apibertas keiksmais ir smūgiais. Galop mažius 
nutempė mane prie veidrodžio, kabančio virš kriauklės. „Pažiū- 
rėk, — drėbė jis man, - kokia marmūze pasirodysi prisiekusie- 
siems! Žudiko snukis, niekas nesuabejos.“ Nenoromis pažvelgiau 
į veidrodį. Jis pirmąkart sakė tiesą. Paskui pridūrė, kad turi Marti- 

nos amžiaus dukterį ir tokius išgamas, kaip aš, savomis rankomis 
pasmeigtų ant baslio. Mažius buvo visa galva už mane žemesnis ir 
nesiekė nė ligi pečių, tad liepė man sėstis. Maniau, jis man trenks, 
todėl nusiėmiau akinius, kad jis jų nesudaužytų ir manęs neap- 
akintų. Bet jis netrenkė. Spjovė man į veidą. Įsisągmoninęs, kas 
atsitiko, pajutęs, kaip per skruostą ritasi spjaudalai, aš atsistojau. 
Vyrai atsitraukė, matyt, bijodami kokio išpuolio. Kaip jie ir vėl 
klydo! Mane užliejo didžiulė, kone palaiminga ramybė. Kadangi 
buvau be akinių, aplinkui tvyrojo minkštas švelnių spalvų rūkas. 
Po kojomis pajutau seisminius virpesius, pranešančius keleiviams, 
kad mašinų skyriuje pagaliau buvo paleisti mechanizmai, inkaras 
pakeltas ir kad prasidėjo ilgi, gausūs, giluminiai procesai, varantys 
laivą. Įsijungė Likimas, ir mano vargšė apgailėtina dalia priklau- 
sys nuo jo. Atmintyje iškilo tolimas paveikslas: Nestoro švytuoklė, 
jo mėgstamiausias žaislas, vos pastebimu virpėjimu tiesiogiai, ne- 
ginčijamai įrodanti, kad Žemė sukasi. Kiekviename savo kaulelyje 
pajutau dunksint pasaulio širdį. 

Aš nusišypsojau. Pasakiau, kad, mano nuomone, apklausa 
baigta. Dičkis klusniai, kas kitokiomis aplinkybėmis būtų nuste- 
binę, pašaukė policininką, ir šis mane nuvedė į kamerą. Šią naktį 
miegus išvaikė džiaugsmas. Man daugiau niekuo nereikia rūpin- 
tis. Didžiulis Istorijos katilas pradėjo kunkuliuoti, ir niekas ne- 
gali jo sustabdyti, niekas nežino, kas jame verda nei kas į jį bus 
įmestas. Mokykla sudegs, kaip prieš dvidešimt metų sudegė Bovė 
miestelyje. Bet šį sykį gaisras bus vertas milžino Tifožo ir virš jo 
pakibusios baisios grėsmės. 


1939 m. liepos 12 d. Mane aplankė metras Lefevras, oficialiai 
paskirtas mano gynėju. Jis įspėjo, kad nepuoselėčiau nepagrįstų vil- 
čių. Mano reikalai tokie prasti, kad gynybą jis manąs remti protiniu 

atsilikimu. Paprašiau, kad jis negaištų su manim laiko, nes nebus 
nei teismo, nei gynėjo kalbos. Istorija pradėjo veikti. Jericho tri- 
mitai netrukus sugriaus mano kalėjimo sienas. Juo ilgiau kalbėjau, 
juo aiškiau jutau, kaip didėja jo ryžtas įrodinėti mano beprotystę. 
Advokatas paklausė, ar, be popieriaus ir pieštuko, kuriuos gavau 
antrą dieną, man nereikia kokios knygos prasiblaškyti per atosto- 
gų savaites, kai viskas nugrims į snaudulį. Norėjau paprašyti Bib- 
lijos, bet paskui apsigalvojau. Man reikia baudžiamojo kodekso, 
ir nieko daugiau. 


1939 m. liepos 16 d. Neslepiu nuo savęs, kad visi tie žmonės, 
nekenčiantys manęs dėl nesusipratimo, jeigu mane pažinotų, jei- 
gu žinotų, nekęstų tūkstantį kartų labiau, nekęstų sąmoningai. Bet 
reikia pridurti, kad, jei jie mane puikiai pažinotų, be galo pamiltų. 
Kaip myli Dievas, puikiai mane pažįstantis. 


1939 m. liepos 30 d. Baudžiamasis kodeksas. Kokie skaitiniai! 
Visuomenė, nusimovusi kelnes, rodo gėdingiausias dalis, šlykš- 
čiausias manijas. Svarbiausias rūpestis - nuosavybės apsauga. Už 
jokį nusikaltimą nebaudžiama taip žiauriai, kaip už pasikėsinimą 
į nuosavybę. Už sužalojimą ar tyčinius smūgius truputį pasėdėsi 
kalėjime. Bet už įsilaužimą baudžiama mirtimi, jei nusikaltėlis 
turėjo kokį nors ginklą, net jei tas ginklas liko automobilyje, 
kuriuo jis atvažiavo į vagystės vietą. Beje, dauguma šių įstatymų 
dėl kvailo žiaurumo yra visiškai nepritaikomi. Galima pama- 
nyti, kad įstatymų leidėjas, i7 abstracto ramiai darbuodamasis 
savo kabinete, stengsis šiais tekstais sutramdyti keršto troškimą, 
apimantį teisėjus ir prisiekusiuosius, priverstus veikti ant karš- 
tųjų, iškart po nusikaltimo. Įvyko atvirkščiai. Šiuos įstatymus, 
matyt, sukūrė beprotis kraugerys, todėl telieka pasikliauti teisėjų 

ir prisiekusiųjų sveiku protu ir tikėtis, kad jie sušvelnins jų kvailą 
žiaurumą. 

Yra žmonių, įstatymo akivaizdoje kaltų a priori, nors jie ir nie- 
ko nepadarė. 227 straipsnis: „Kiekvienas elgeta ar valkata, pagau- 
tas nešiojant ginklą, nors juo nebus nei pasinaudojęs, nei grasinęs, 
arba turės dildę, kablį ar kitokį įnagį... bus nubaustas nuo dvejų 
iki penkerių metų kalėjimo.“ Moteris, apkaltinta neištikimybe, 
gali gauti dvejus metus kalėjimo, ir tik nuo vyro malonės priklau- 
so, ar jis išgelbės nusikaltėlę nuo bausmės, priimdamas ją į savo 
namus (337 str.). Savaime suprantama, moteris panašiu atveju to- 
kių teisių neturi (324 str.). Apie kraujomaišą neužsimenama nė 
žodžiu. Vadinasi, vyras gali gyventi su savo motina ar dukra, su 
savo senele ar anūke, turėti nuo jos gausią ir gražią šeimą ir nebūti 
kaltas pasaulio akyse. 

Daugiau nepajėgiu rašyti. Ši gniuždanti kvailumo, neapykan- 
tos ir ciniško bailumo magma varo į neviltį. 


1939 m. rugpjūčio 3 d. Naktys karceryje neišvengiamai primena 
man ilgas bemieges valandas Šv. Kristoforo koleže. Tai, kad šalia 
nėra Nestoro, nemenkina prisiminimų galios, nes tam tikra prasme 
jis atgyja manyje, aš esu Nestoras. Priešais užmerktas akis lyg pa- 
norama praslenka visas mano gyvenimas, kaip būna mirties patale. 


Iš savo nelemto nutikimo su Martina mėginu gauti filosofinę 
pamoką. Aš vis dar dievinu vaikus, nuo šiol — išskyrus mergai- 
tes. Antra vertus, kas yra mergaitė? „Sijonuotas berniūkštis“, kaip 
sakoma, arba, dažniau, maža moteris, o mergaičių tiesiogine to 
žodžio prasme nebūna. Štai dėl ko mergaitės atrodo tokios ko- 
miškai mielos: juk jos nykštukinės damos. Trypinėja trumpomis 
kojytėmis plasnodamos sijonėliais, niekuo nesiskiriančiais — tik 

dydžiu — nuo suaugusių moterų drabužių. Ir elgiasi jos kaip su- 
augusios. Ne kartą esu matęs mažų mergaičių, trejų ar ketverių 
metų, kurių elgesys su vyrais buvo tipiškai, komiškai moteriškas, 
o berniukų bendravime su moterimis nieko panašaus nėra. Tai 
kam jas vadinti mergaitėmis, jeigu mergaičių nebūna? 

Aš tikrai manau, kad mergaičių nebūna. Tai simetrinis mira- 
žas. Gamta iš tiesų negali atsispirti simetrijos poreikiui. Suaugu- 
sieji skirstomi į vyrus ir moteris, tad jai pasirodė būtina vaikus 
skirstyti į berniukus ir mergaites. Tačiau mergaitė tėra nupieštas 
langas, tokia pat apgaulė, kaip vyrų speneliai ar antras didžiųjų 
garlaivių kaminas. Aš tapau miražo auka. Kitaip mano buvimo 
kalėjime nepaaiškinsi. 


1939 m. rugsėjo 3 d. Šias eilutes rašau savo namuose, kabinete 
virš dirbtuvių prie Baliono. Du mėnesius prasėdėjęs kalėjime ir 
turėjęs sėdėti dar ilgai, šįryt buvau paleistas. Apie devintą valandą 
pas mane atėjo tardytojas. Ir kreipėsi maždaug tokiais žodžiais: 

- Tifožai, prieš jus surinkti svarūs įkalčiai, labai svarūs. Įprastu 
metu mano pareiga būtų jus apkaltinti ir atiduoti prisiekusiųjų 
teismui. Bet Prancūzija skelbia mobilizaciją. Karas neišvengia- 
mas. Mačiau jūsų kortelę, jūs būsite pašauktas vienas iš pirmųjų. 
Apskritai, jūs nieko neprisipažinot, o ta mažoji Martina galbūt 
mitomanė, jos amžiaus mergaitės dažnai tokios būna. Todėl skel- 
biu, kad jūs paleidžiamas dėl nusikaltimo sudėties nebuvimo. Bet 
prašom neužmiršti, kad nuo prisiekusiųjų jus išgelbėjo tik karas, 
ir savo nusižengimus stenkitės išpirkti mūšio lauke. 

Jis tikrai negalėjo parinkti geresnių žodžių, patardamas man 
leistis suvarpomam kulkų! Bet koks skirtumas! Mokykla vėl užsi- 
degė. Visa Prancūzija knibžda kaip skruzdėlynas ir rengiasi kovai. 
Tik jau be 1914-ųjų entuziazmo! Šįkart visokie Pegi ir Baresai 

žodžiu ir raštu neplatino tarp jaunimo patriotinio sifilio. Mobili- 
zuotieji, atrodo, gerai net nežino, dėl ko kausis. Iš kur jiems žinoti? 
Aš vienas, Abelis Tifožas, vadinamas Vaiko Nešėju, mikrogeni- 
tomorfas, paskutinė foriškų milžinų giminės atžala, šitai Žinau, ir 
ne be pagrindo... 

Policininkai čia viską apvertė aukštyn kojomis, ir gerai. Jie 
paėmė visas nuotraukas ir įrašus, bet ant grindų radau išmėty- 
tus savo „Niūrius užrašus“. Tie nemokšos, be abejonės, išbrokavo 
šiuos lapelius, išmargintus „kairuoliška“, todėl sunkiai įskaitoma 
rašysena. Nors iš jų būtų viską sužinoję... 


1939 m. rugsėjo 4 d. Juokauti galiu tik šviečiant saulei. Nakties 
sutemose, laukdamas gresiančios katastrofos, virpu iš baimės. Tuo 
metu, kai mano broliai miega, aš pakraupęs žvelgiu į tamsą... 

Man paslapčia buvo atsiųstas žodis, ir ausis pagavo jo šnaresį. 
Aš visas pašiurpau nuo išgąsčio, pasišiaušė kiekvienas kūno plau- 
kelis. Pro mane praslinko šešėlis, ir mano išplėstos akys atpažino 
jo kontūrus. Nuo jo sunkių žingsnių drebėjo žemė. 

Dievas liudytojas, aš niekada nesimeldžiau, kad įvyktų apoka- 
lipsė! Esu meilus, nepavojingas, švelnumo ištroškęs milžinas, tie- 
siantis dideles, lopšiu sudėtas rankas. Tu mane pažįsti geriau nei 
aš pats save. Dar prieš man prasižiojant, Tu jau žinai, ką pasaky- 
siu. Tai kam tada tas pagiežos pritvinkęs, žaibų raižomas dangus, 
kam tie kruvini garai, kylantys iš žemės, kam tie lavonų laužai, 
kurių dūmai temdo žvaigždes? Aš tenorėjau patekti į didelius, 
šiltus, tamsius miegamuosius ir ant medkirčio pečių užsikelti kva- 
tojančius mažus tironiškus raitelius. Bet trimitai drasko švelnią 
nakties tylą, Tavo siųsti regėjimai varo man siaubą, Tu išvaikei 
mano svajones kaip lengvą drugelių debesį, Tu, sugriebęs už kojų 
ir už plaukų, velki mane savo šviesos laiptais! 

Širyt su slėpiningu džiaugsmu priėmiau Komuniją Neji 
Šv. Petro bažnyčios šoninėje koplyčioje. Pajutau stiprinančią gai- 
vą nuo dar tebevirpančio Kūdikėlio Jėzaus kūno, duodamo per- 
matomos, sausos, neraugintos duonos, Ostijos, pavidalu. Kokie 
nedori turi būti Romos kunigai, jei atsisako suteikti tikintiesiems 
Komuniją dvejopu pavidalu ir tik patys mėgaujasi sultingu kūnu, 
aplaistytu Jo šiltu krauju? 


II 


Reino karveliai 


Eliziejaus rūmuose Respublikos prezidentas 
kreipiasi į maršalą, atstovaujantį aukščiausiajai 
karinei valdžiai. 

- Pone maršale, kaip jūs paaiškintumėte 
tokį beprecedentį sutriuškinimą? 

Ponas Lebrenas uždavė esminį klausimą. 

Mes suklūstame dar įdėmiau. 

Šis klausimas apima visą karinę strategiją. 
Ausyse tebeskamba maršalo atsakymas. 

— Gal mes per daug išplėtojome telefono ryšius. 
Jie buvo nutraukti. Gal per greit atsisakėme 
balandžių mylėtojų ir pašto karvelių. 

Gal užnugaryje reikėtų įrengti karvelidę, 
tada Generalinis štabas turėtų nuolatinį ryšį. 


Mes nustebę susižvalgome. 


Laurent-Eynac' 


Rugsėjo 6 dieną atvykęs į Reji surinkimo punktą, Abelis Ti- 
fožas, kaip reta tvirto kūno sudėjimo vyras, iškart buvo aprengtas 
nuo galvos iki kojų. Mat vidutinio dydžio uniformas išgraibstė 
atėjusieji anksčiausiai ir kitiems jų pritrūko, užtat visiems žemės 
nykštukams ir milžinams ekipuotės buvo į valias. Po trijų dienų 
jis buvo pristatytas į Nansi ir paskirtas į 18-ąjį ryšių inžinerijos 
pulką, į mokomąjį būrį. 

Vos pradėjęs mokytis Morzės abėcėlės, Abelis Tifožas pirmą- 
kart per daugelį metų aiškiai pajuto vidinį spragtelėjimą, užnuo- 
dijusį jo vaikystę ir paauglystę: tas spragtelėjimas reiškė, kad jo 
protas ir atmintis užsirakina nuo naujos medžiagos. Būriui va- 
dovaujantis politechnikos karininkas nusprendė paskatinti savo 
vyrų uolumą ir už puikias telegrafo abėcėlės žinias duoti leidimą 
išeiti į miestą. Tifožas lengvai susitaikė su tūnojimu kareivinėse. 
Jam mobilizacija, padėjusi ištrūkti iš kalėjimo, tebuvo tolesnis gy- 
venimas nelaisvėje, tik kitokios formos. Iš tiesų tai buvo laukimo 
periodas, kurio monotonija, nors ją ir nutrauks atmintini sukrėti- 
mai, bus juo ilgesnė ir beprasmiškesnė, juo pergalingesnis bus jos 
rengiamas atgimimas. 

Pranešimų perdavimo pratimai visus mokinius greitai nu- 
smukdė iki jo lygio. Mat instruktoriai, kas vakarą privalantys 

parašyti ataskaitą apie įrenginių naudojimą, kuris turįs būti vaisin- 
gas ir nepriekaištingas, mieliau patys darbuodavosi prie aparatų. 
Naujokai, įpareigoti priimti pranešimą, dažniausiai neatlaikydavo 
lavinos ženklų, kuriais būdavo apipilami, ir teatsakydavo į juos 
pagalbos šauksmu PKRPL — pakartokit, perdavinėkit lėčiau. 
Todėl Tifožui būdavo leidžiama tik sukti elektros generatoriaus 
rankeną: tai buvo kukli ir monotoniška užduotis, bet jį tenkino 
jau vien todėl, kad kasdien matydavo savo draugus pėstininkus 
šliaužiančius per purvą arba dūstančius nuo nesibaigiančio bėgi- 
mo. 1940 metų sausį jo negebėjimas išmokti sutartinius ženklus, 
abstrakčius, neaiškius, neturinčius lemtingos prasmės, buvo ofi- 
cialiai pripažintas, jis neišlaikė egzamino kapralo laipsniui gauti 
ir buvo išsiųstas, kaip antros klasės kareivis, į Ersteną, esantį už 
poros dešimčių kilometrų į pietus nuo Strasbūro, tarp 83-iosios 
magistralės ir Reino kranto. 

Padaliniui, sudarytam iš dvidešimties telefonistų ir dvidešim- 
ties radistų, buvo pavesta šio didelio miestelio — dauguma iš šešių 
tūkstančių jo gyventojų buvo evakuota — paštą paversti divizijos 
nervų mazgu, garantuoti ryšį tarp rotušėje įsikūrusios vadovybės 
ir trijų Reino kazematuose apsistojusių pėstininkų pulkų, žvalgų 
būrio, susidedančio iš sipahių, lauko artilerijos, sunkiosios artile- 
rijos, inžinerijos kariuomenės ir užnugario tarnybos. 

Ištisas savaites Tifožas vaikščiojo krašto keliais ir takais, stum- 
damas priešais save lauko kabelio ritę arba nešiodamas ant krūti- 
nės pakabintą plastroną telefono laidų, o du jo draugai, pasiėmę 
kopėčias ir šakotą kobinį, tiesė kabelius išilgai sienų, nuo vieno 
medžio ant kito, nuo vieno telegrafo stulpo ant kito. Jis lygino 
save su dideliu voru, iš paskos driekiančiu nesibaigiančią giją, ir 
jam patiko ilgi pasivaikščiojimai po žiemiškus laukus, nes tei- 
kė žvalumo ir nekvaršino galvos. Erstenas greit iš tiesų pasidarė 

panašus į voratinklio vidurį, nuo kurio į visas puses ėjo keturias- 
dešimt oro linijų, — lengvai pastebimas taikinys žvalgybiniams 
lėktuvams, sakė jaunesnysis leitenantas Bertoldas, pagarsėjęs 
priešiškumu telefonistams. 

Tarp telefonistų ir radistų vyko slaptos varžybos, nes radis- 
tai puikavosi turį modernesnę ir ne tokią griozdišką techniką, 
kurios kabelių nereikia tiesti ir saugoti. Tai, kas įvyko prieš pat 
Kalėdas, rodos, patvirtino, kad jie teisūs. Vokiečių Otenheimo 
garsiakalbis iš anapus drumstų Reino vandenų pažėrė kazema- 
to vyrams informacijos bei šūkių, pasveikino kiekvieną dalinį, 
kreipdamasis į jį numeriu, o į karininkus pavardėmis, ir pašaipiai 
paprašė perduoti linkėjimus telefonistams, nutiesusiems tinklus 
Erstene. Paskui smulkiai apibūdino aparatus ir jų technines ga- 
limybes. Viskas, be abejonės, būtų tuo ir baigęsi, jei vienas pran- 
cūzų snaiperis nebūtų dešiniajame upės krante pastebėjęs ant 
sunkvežimio užkelto garsiakalbio ir neištaškęs jo kulka, paleista 
iš lebelio šautuvo su optiniu taikikliu. Toks poelgis prieštaravo 
tyliems taikios kaimynystės susitarimams, kurių laikėsi abi pu- 
sės, vadinasi, reikėjo laukti atsakomosios operacijos. 

Ji įvyko kitą dieną, auštant: Ersteno postą užpuolė vieniša pi- 
kiruojanti stuka. Kai į čerpes subarbeno pirmosios kulkosvaidžio 
kulkos, Tifožas ir kiti šeši tarnybos vyrai nudardėjo į rūsį, paremtą 
keliais rąstais. Lėktuvas apsuko dar keletą ratų, sėdamas mažas 
bombikes, krintančias į sodus. Nuostoliai būtų buvę minimalūs, 
jei krosnis, prikrauta malkų ir kilus oro pavojui palikta be priežiū- 
ros, nebūtų sukėlusi gaisro, per kurį sugruzdėjo dalis artimiausio 
telefono komutatoriaus. 

Nuobodžiame sektoriaus gyvenime tai buvo svarbus įvykis. 
Iš pradžių karštos diskusijos kilo dėl šaižaus pikiruojančios 
sžukos kauksmo. Tie, kurie tvirtino, kad sirena lėktuve įrengta 

psichologiniam efektui sukelti, įnirtingai ginčijosi su tais, ku- 
rie čia teįžvelgė statmenai smingančio bombonešio švilpesį, 
įspėjantį lakūną, kad neišsitėkštų į žemę. Lėktuvui artėjant, 
švilpesys darosi šaižesnis, o tolstant — vis žemėja, todėl ir yra 
panašus į sireną. Tifožas klausėsi šių ginčų, bet juose nedaly- 
vavo ir pamažu persiėmė įsitikinimu, kad karas tėra skaičių ir 
ženklų susirėmimas, grynai audiovizualinė kova, negresianti 
niekuo daugiau, tik jų nesupratimu arba klaidingu aiškinimu. 
Turbūt niekas geriau už jį nebuvo pasirengęs šioms gavimo, šif- 
ravimo ir perdavimo problemoms spręsti. Tačiau tie skaičiai ir 
ženklai buvo jam nesuprantami, nes neturėjo gyvybės, šilumos, 
kūno ir kraujo, jo akimis, prilygstančių asmens parašui, ir todėl 
plaukiojo abstrakčioje, kontempliatyvioje, miglotoje erdvėje. Jis 
kantriai laukė šios ženklo ir kūno sąsajos tikėdamas, kad tada 
bus pasiektas pagrindinis tikslas ir, svarbiausia, pasibaigs šis ka- 
ras. Ir ji jam apsireikš po keleto savaičių, tiesa, juokinga forma, 
bet vis tiek pranašaujančia, kad jo troškimas vėliau išsipildys. 
Vadovybės nerimas dėl pažeidžiamų ryšio tinklų turėjo Tifožui 
nelauktų padarinių. Iš pradžių kurį laiką triumfavo radistai. Ta- 
čiau sektorius buvo labai didelis, trūko specialistų ir racijų, todėl 
susisiekti vieniems su kitais tapo neįmanoma. Be to, pranešimus 
reikėjo šifruoti, nes priešo žvalgyba dirbo puikiai, — tai kasdien 
įrodydavo Otenheimo garsiakalbis, — todėl jie buvo perdavinė- 
jami lėčiau, o personalas privalėjo būti pasirengęs geriau. Tada 
jaunesnysis leitenantas Bertoldas, aistringas balandžių mylėtojas, 
pasiūlė netoli generalinio štabo būstinės įrengti karvelidę ir joje 
laikyti pirmyn atgal skraidančius karvelius. Divizijos vadas Gra- 
nė kitados dalyvavo Verdeno mūšyje ir, Renalio vadovaujamas, 
didvyriškai gynė Vo fortą, kuris susisiekdavo su generolu Petenu 
per pašto karvelius. Todėl jis entuziastingai pritarė Bertoldo pa- 

siūlymui. Jaunesniajam leitenantui reikėjo pagalbininko, žmogaus 
visiems darbams nudirbti. Į šias pareigas buvo paskirtas Tifožas, 
nes jis buvo laisvas ir jo niekas nenorėjo laikyti. 


* 


Visą sausio mėnesį ant bokšto, keistai prilipdyto prie miesto 
rotušės, buvo statoma ir įrenginėjama karvelidė. Pirmame bokš- 
to aukšte buvo kelininkų įrankių sandėlis, o viduje esančiomis 
kopėčiomis galėjai pasiekti apskritą patalpą su siaurais langeliais, 
kitados galbūt atstojusiais šaudymo angas. Ant langelių buvo 
įtaisytos lentutės, reguliuojamos ketveriopai: jos uždarydavo 
arba atidarydavo langelius ir leisdavo paukščiams tik išskristi 
arba tik įskristi. Patalpą į dvi dalis skyrė pertvara, nes, aiškino 
Bertoldas, prijaukintus karvelius, kitaip tariant, pripratusius prie 
karvelidės ir turinčius porą, svarbu atskirti nuo karvelių, atskri- 
dusių iš kitos, tolimesnės ar artimesnės, karvelidės, į kurią jie grįš 
su pranešimu, kai tik bus paleisti. Šiuos antros kategorijos kar- 
velius galima laikyti ribotą laiką ir tik atskirtus nuo priešingos 
lyties paukščių, kitaip jie apsigyventų šitoje karvelidėje ir turėtų 
būti pervesti į pirmą kategoriją. Stalius padarė septyniasdešimt 
narvelių, kuriuose galėjo įsikurti arba viengungis karvelis, arba 
pora, taigi daugiausia šimtas keturiasdešimt gyventojų, „kukli 
pradžia“, kaip tvirtino Bertoldas, matyt, svajojantis apie karą, ku- 
riame dalyvautų tik pirmyn atgal skraidantys milžiniški paukščių 
debesys. Bokšto pirmo aukšto kampe stovėjo trylika medinių dė- 
žučių, į kurias buvo supiltas visas rinkinys grūdų, privalomo karo 
karvelių lesalo: miežių, avižų, sorų, linų, rapsų, kukurūzų, kviečių, 
lęšių, vikių, kanapių, pupelių, ryžių ir žirnių. Neužmiršta pasta- 
tyti ir dėžutę sūrios žemės, sudarytos iš sugrūstų plytų, tinko ir 

austrių kiautų, į kuriuos buvo įmaišyta titnago bei molio ir viskas 
atskiesta sūriu vandeniu. 

Sausio 20 dieną, kai viskas buvo parengta priimti sparnuo- 
tiesiems kareivėliams, kaip švelnumo pagautas juos vadindavo 
Bertoldas, pulkininkas Piuižalonas pasirašė rekvizicijos įsakymą, 
pagal kurį sektoriaus karvelių augintojai privalėjo pranešti apie 
save laišku ir už nustatytą sumą atiduoti tuos augintinius, kuriuos 
ryšininkas, išmanantis apie karvelius, atrinks, atlikdamas tarny- 
bai tinkamų paukščių paiešką. Taigi mėnesio pabaigoje Tifožas 
leidosi Elzaso keliais, sėdęs į sunkvežimiuką, priklausantį 1-ajam 
pėstininkų pulkui ir prikrautą specialių žilvičių pintinių, į kurias 
tilpo po šešis korsetukais apvilktus karvelius. 

Bertoldas paskaitė jam paskaitą, beveik visą paimtą iš kapito- 
no Kastanjė Vadovėlio, skirto karo karvelių augintojo pažymėjimui 
gauti. Jis žinojo, kad geros veislės karo karvelis, galintis nuskristi 
nuo septynių iki devynių šimtų kilometrų per dieną ir savo pa- 
likuonims perduoti puikias fizines ir protines savybes, turi turėti 
išgaubtą galvą, drūtą snapą, greit mirksinčias akis, judrius, jautrius 
vokų raumenis, patinai — tiesų, aštrų žvilgsnį, patelės — švelnes- 
nį, tankiai plunksnuotą kaklą, patinai — galingą sprandą, pate- 
lės - lankstesnį, plačią, priekin išsišovusią krūtinę, stiprius pečius, 
jėgingą, vešliomis plunksnomis padengtą kryžmenį, tvirtą, prieša- 
kyje išlenktą, kryžmens link siaurėjantį krūtinkaulį, iki minimumo 
sumažinantį pilvą, prie pečių patikimai prikabintus sparnus, kurie 
išskėsti būtų šiek tiek lenktos formos, o plunksnos uždengtų viena 
kitą kaip stogo čerpės, plačią, kietą nugarą, pasibaigiančią iš visų 
pusių plonomis šilkinėmis plunksnomis gausiai apžėlusiu pastur- 
galiu, dvylika uodegos plunksnų, pageidautina trumpų, o ne ilgų, 
prie pagrindo sustiprintų daugybe smulkių plunksnelių, sudaran- 
čių judrią, lanksčią ir tvirtą vėduoklę, gyslotas šlaunis, sausas kojas, 

plieninius nagus, gerai įaugusius į pirštus. Tifožas taip pat sužino- 
jo, kad karvelių augintojas privalo būti švelnus, kantrus, atsargus, 
švarus, sumanus, pastabus, ištvermingas, stropus, ir Bertoldas jam 
iš atminties pacitavo visose Prancūzijos karinėse karvelidėse žino- 
mas eilutes: „Aistringa meilė karveliams — tai talismanas, sutei- 
kiantis į karvelidę įėjusiam ryšininkui daugumą gerųjų paukščio 
savybių. Net nenustygstantis vietoje, greit užsiplieskiantis žmogus 
šalia savo karvelių tampa švelnus ir kantrus, net didžiausias nevala 
rūpinasi paukščių švara, nors pats jos nepaiso.“ | 

Tifožas važinėjo po laukus ir miškus, vaikščiojo į ūkių kiemus, 
susidurdamas su buliais ir palaidais didžiuliais šunimis, žadino 
miegančius kaimus, beldėsi į trobų duris,skambino prie šeimininkų 
sodybų vartų ir, laikydamas rankoje laišką, prašydavo leisti apžiū- 
rėti ir paliesti karvelius. Jis įprato lengvai juos pagauti, apčiupinėti 
ir nėmaž tuo nesistebėjo. Atsargiai iškėlęs virš karvelio abu del- 
nus, pamažu juos nuleisdavo. Paskui paimdavo paukštį, kaire ranka 
spausdamas jo pasturgalį ir po uodega tarp smiliaus ir didžiojo 
piršto ištiestas kojas, prie smiliaus priglaustu nykščiu laikydamas 
ant uodegos sukryžiuotus sparnus, o dešine, uždėta ant krūtinės, 
suimdavo karvelio priekį ir dešinėn pakreipdavo galvą. Norėdamas 
pasinaudoti dešine ranka, Tifožas prispausdavo karvelį prie krūti- 
nės, kad jis neprarastų pusiausvyros ir neišsprūstų iš kairės rankos. 
Jis buvo išmokęs visų įmanomų spalvų techninius pavadinimus: 
Vandomo mėlyna su juodais dryžiais ant sparnų, švininė mėlyna, 
rusva plytinė, rusva žvynuota, pilka, sidabrinė, mozaikinė, taip pat 
žinojo, kad iš vienodus privalumus turinčių paukščių reikia rinktis 
tamsesnius, nes jie būna ne tokie jautrūs ir todėl atsparesni. Jis 
mokėjo atskirti „atvirus“ karvelius, kurių dubens kaulai nesueina 
mažiausiai per centimetrą, „uždarus“, kurių dubens kaulai susilie- 
čia, ir „suspaustus“, kurių dubens kaulai beveik susiliečia. Galėjo 

užmerktomis akimis, vien čiupinėdamas, nustatyti jų amžių ir lytį, 
kada jie paskutinįkart šėrėsi ir kada šersis vėl. 

Kai vakare su savo narveliais grįždavo į Ersteną, Bertoldas il- 
gai kalbėdavo apie įsigytų paukščių savybes, maudamas jiems ant 
kairės kojos metalinį žiedą su registracijos numeriu, prie kurio 
būdavo pridedami du paskutiniai gimimo metų skaičiai ir su- 
jungti inicialai PA (Prancūzijos armija). Paskui atvykėliai būdavo 
apgyvendinami jiems skirtuose narveliuose, kur jų jau laukdavo 
gardus grūdų mišinys. 


* 


Kadangi Tifožui niekas neprilygo ūgiu ir jėga, su draugais jis 
galėjo elgtis santūriai, nebendrauti ir nesidomėti jų kasdieniais 
reikalais. Kitą jie būtų laikę pasipūtėliu, o į jį buvo žiūrima kaip 
į kvailelį arba, geriausiu atveju, kaip į nepiktą lokį. Jis nekreipė į 
tai dėmesio suprasdamas, kokią gilią prarają tarp jo ir draugų at- 
vėrė jo ypatingas pašaukimas. Šis karas, šis „keistasis karas“, kaip 
tuomet buvo sakoma, į kurį jie buvo sumesti kaip pakliuvo ir vie- 
ni į kitus žiūrėjo su linksma arba verksminga nuostaba, nelygu 
aplinkybės, Tifožui buvo jo stichija, jo asmeninis reikalas, nors jį 
ir išgąsdino, nors nepasiekiamai pranoko. Jis žinojo, kad negandos 
dar tik prasidėjo, kad bus ir daugiau katastrofų, daugiau istorijos 
seisminių smūgių, kuriais bus paženklintas jo likimas. Net pasky- 
rimas į pulko karvelių prižiūrėtojų padalinį, jo nuomone, nepadė- 
jo jam vykdyti generalinio plano ir nė iš tolo neatitiko aukštesnio 
pašaukimo. 

Netrukus Tifožas užsikrėtė jaunesniojo leitenanto Bertoldo 
pomėgiu ir karveliai įnešė į jo gyvenimą švelnumo, šilumos. Jo to- 
limos išvykos į Elzaso kaimus, iš pradžių tebuvusios puiki proga 

ištrūkti iš bendros buities monotonijos, greitai virto aistringomis 
medžioklėmis, ir karveliai tapo nebe gera dingstimi pabėgti, 
o brangiais, trokštamais padarėliais, turinčiais kiekvienas savo ne- 
pakeičiamą individualybę. Kas rytą, virpėdamas iš nekantrumo, 
Tifožas skaitydavo laiškus, atsiųstus karvelių savininkų, kurie, pa- 
klusdami rekvizicijos įsakymui, pranešdavo karinei valdžiai apie 
savo karvelides, ir, atvažiavęs į kokį vienkiemį ar už senų sienų 
pasislėpusią sodybą, kone dusdavo iš jaudulio, didele ranka čiu- 
pinėdamas plastančius kūnelius ir žinodamas, kad išsiveš jam 
patinkančius. Jis buvo įsitikinęs, kad daugelis karvelius laikan- 
čių žmonių neatlieka savo patriotinės pareigos, apsimeta nieko 
negirdėję ir neparašo Ersteno komendantūros postui ne tiek dėl 
apsileidimo, kiek dėl pavydaus prisirišimo prie savo paukščių. 
Kaip tik juos jis ir troško pamatyti, paliesti ir įsigyti, nes, būdami 
mylimiausi, jie turėjo būti ir geidžiamiausi. 

Tifožas vis mažiau domėjosi gaunamais spontaniškais pasiūly- 
mais ir netrukus ėmėsi tyrimo, klausinėjo pardavėjus ir žandarus, 
norėdamas aptikti pogrindines karvelides, pilnas puikių, bet jo 
gobšumui nepasiekiamų sparnuočių. Be to, jis įprato nuolat žval- 
gytis į dangų, ieškoti vienišų karvelių ir stengtis per juos susekti 
slaptas veisyklas. 

Šitaip vieną gražų balandžio rytą - 19 dienos, ši data įstri- 
go jam į atmintį, - riedant Ilio pakrante ir jau išvažiuojant iš 
Benfeldo, jam pasivaideno, kad danguje virš galvos švystelėjo 
sidabrinis žaibas ir nuskriejo prie retos pušų užuolaidos. Tifožas 
prisiartinęs ėmė vieną po kito apžiūrinėti medžius pro žiūronus, 
kuriuos visada nešiodavosi. Ilgai ieškoti nereikėjo, nes sidabri- 
nės paukščio plunksnos ryškiai išsiskyrė tamsių šakų fone. Tai 
buvo nuostabus skrajūnas dideliais sparnais ir maža galva, iš- 
didžiai užsodinta ant sniego baltumo gurklio, išsipūtusio kaip 

laivo pirmagalys. Jis atsainiai knebinėjo pernykščius kankorėžius, 
bet tarsi nenoromis, tik tam, kad prastumtų trumpo postovio lai- 
ką. Paskui pakilo ir it strėlė nuskrido virš namų stogų. „Jei jis iš 
toli, - suspausta širdimi pagalvojo Tifožas, - daugiau niekada jo 
nepamatysiu.“ 

Jis nedelsdamas grįžo į Benfeldą ir apklausė veterinarą, susira- 
dęs jį pagal lentelę ant durų. Ne, apylinkėse nesą nė vieno pado- 
raus balandininko. Tik našlė ponia Unriu auginanti keletą keistų 
paukščių poprasčiame voljere. Ir jis parodė jos namus. 

Ponia Unriu, nepaklususi rekvizicijos įsakymui, priėmė Tifo- 
žą su panieka ir nepasitikėjimu. Taip, ji turinti keletą balandžių, 
bet jie retų ir grynų veislių, atrinktų jos vyro. Profesorius Unriu, 
mokslininkas genetikas, iš pradžių augino juos tik eksperimen- 
tiniais tikslais, stebėdamas per kelias kartas išliekančius arba iš- 
nykstančius paveldimus bruožus. Paskui susidomėjo šiais paukš- 
čiais ir pradėjo kolekcionuoti išskirtinius, grožiu, veislės grynumu 
ar net keistumu pasižyminčius egzempliorius, ir po jo staigios 
mirties likusioje karvelidėje sunku susigaudyti, kurie iš jų buvo 
auginami dėl mokslo ir kurie dėl malonumo. Našlė, abejinga ir 
vieniems, ir kitiems, tebelaikė paskutinius karvelius tik todėl, kad 
jie buvo gyvas jos vyro palikimas. 

Ji kalbėjo daug, šaltai, neskubėdama pakviesti Tifožo vidun ir 
parodyti jam karvelidės, todėl jis ryžtingai įėjo pats, ir tik tada ji 
teikėsi jį palydėti. 

Šie gana turtingi namai būtų atrodę nuobodūs, jei jų sienų 
nebūtų puošusios visokių dydžių ir atspalvių balandžių iškam- 
šos. Čia buvo pelenų pilkumo keršulių, rusvo auksinio atspalvio 
uldukų, Landų turmanų, uolinių karvelių, povinukų, apželtko- 
jų ir net viena kiniškoji nakviša ir vienas karvelis trimitininkas. 
Prie kiekvienos šakos, ant kurios tupėjo paukštis, sustingęs tokia 

poza, kokią pakuždėjo iškamšų darytojo vaizduotė, buvo lentelė 
su genealoginiais ir genetiniais duomenimis. Perėję du kamba- 
rius, kurių sienos, padengtos ištiestais sparnais ir nusmaigstytos 
atsikišusiais snapais, nesiderino su miesčioniškai griežtais bal- 
dais, šviestuvais bei apmušalais, - matyt, tai buvo du pasauliai, 
profesoriaus ir jo žmonos, visą gyvenimą buvusių šalia ir nesi- 
maišiusių vienas į kito reikalus, kaip stiklinėje nesimaišo aliejus 
ir vanduo, - jie atėjo į verandą, atsiveriančią į miniatiūrinį sode- 
lį, tokį mažytį, kad, uždėjęs ant jo kūgio formos pinučius, visą 
galėjai paversti voljeru. Ten ant skeletiško krūmo, ant bambuko 
lazdelių, ant lentų, sukaltų kaip pastoliai, kuriais galėjai vaikš- 
čioti, knibždėjo gyvoji fauna, tokia pat keista, kaip ir negyvoji, 
nes čia buvo tumbleris, vartiklis, juodasis balandis, aukštaskridis, 
kapucinas ir net du pūstagūžiai dideliausiomis kojomis ir į išsi- 
pūtusius kaip balionai gurklius sukištomis galvomis. 

Tifožas, jausdamasis ne itin smagiai, apžiūrinėjo šią pusiau 
egzotišką, pusiau teratologišką kolekciją ir tada priešais vieną 
narvelį pastebėjo didelį rusvų plunksnų kiaušinį be matomų kojų 
ir galvos, visiškai ovalų. Jis smalsaudamas priėjo artyn ir ištiesė 
ranką. Kiaušinis iškart perskilo ir virto dviem gražiais nukritusių 
lapų spalvos balandžiais, panašiais kaip du vandens lašai. Stipriai 
susiglaudę, paslėpę kojas ir galvą, jie galėjo susilieti į pūkuotą ova- 
lą, patraukus; Tifožo dėmesį. Jis paėmė iškart abu paukščius ir 
ėmė juos tyrinėti žinovo žvilgsniu, veltui ieškodamas smulkme- 
nos, skiriančios juos vieną nuo kito. Pakėlęs akis, jis su nuostaba 
išvydo švelnią šypseną, nušvietusią rūstų ponios Unriu veidą. 

— Iš to, kaip liečiate šituos paukščius, pone, — tarė ji, - matau, 
kad esate tikras balandžių mylėtojas. Norint tokiam tapti, reikia 
ilgus metus su jais bendrauti. Ir turėti pašaukimą. Net mano vyras 
to nedarė geriau už jus. Aš kaip įmanydama stengiausi jam padėti 

atlikti bandymus, bet galop jis prarado viltį išmokyti mane šio 
mielo, paslaptingo meno... 

Abiejose rankose laikydamas po balandį, Tifožas dėjo juos 
krūvon ir vėl skyrė lyg dvi to paties paprasto, harmoningo, nety- 
čia suskilusio daikto dalis. Susiglaudę ručkiai broliai, skatinami 
mechaniško reflekso, kaskart susiliedavo į kiaušinį, tarsi įaugdavo 
vienas į kitą. Galėjai pamanyti, kad juos traukia ir lipdo kažkokia 
magnetinė jėga. 

- Šie du iš pažiūros niekuo neypatingi balandžiai, - paaiškino 
ponia Unriu, - yra paradoksaliausi iš visos profesoriaus kolekci- 
jos. Tai dirbtiniai dvyniai. Mano vyras įsigeidė pakartoti japonų 
mokslininko Moritos bandymus. Įvedus į kiaušinį smulkių varlės 
ar pelės audinių dalelių taip, kad jos liestųsi su gemaliniu disku, 
ląstelės sudirgdavo ir išsivystydavo du ar trys atskiri padarai arba 
sulipę išsigimėliai. Buvome išperinę paukščių su dviem galvomis. 
Jie nudvėsė. 

Prieš išeidamas su dvyniais, Tifožas užklausė ponios Unriu 
apie jo ieškomą sidabrinį balandį. Ji vėl tapo nepatikli, ėmė išsi- 
sukinėti, kalbėti apylankomis, neminėdama reto paukščio, nors ir 
neneigdama apie jį žinanti. Tifožas jau buvo prie durų ir ruošėsi 
atsisveikinti su šeimininke, bet jo dėmesį patraukė garsus spar- 
nų plakimas ir jis pažvelgė į nugeibusį svarainį prie namo sie- 
nos. Ant jo tupėjo ką tik atskridęs sidabrinis balandis ir, išpūtęs 
gurklį, nutaisęs išdidžią pozą, švelniai burkavo. Rodės, paukštis 
aiškiai suvokia, koks jis puikus: pailga, daili galva didelėmis viole- 
tinėmis akimis, baltomis plunksnomis ant pakaušio — „kepurėle“, 
anot balandžių augintojų, - aptakus kūnas tvirtais raumenimis, it 
du gumbai pūpsančiais ten, kur prikabinti sparnai, ir, svarbiausia, 
metalinis, platininio atspalvio apdaras, veikiau atkeliavęs iš mine- 
ralų, o ne iš gyvūnijos pasaulio. 

Ištiesęs į jį ranką, - šios rankos balandžiai nebijojo, jis tai su- 
prato nuo pat pradžių ir nė kiek nesistebėjo, - Tifožas paėmė 
paukštį, ir šis vėduokle išskleidė jam ant riešo dvylika uodegos 
plunksnų, taip rodydamas paklusnumą ir paukščio pagarbą paukš- 
tininkui. Tada jis pamatė it kreida išbalusį ponios Unriu veidą ir 
drebančias lūpas. 

- Pone, - pagaliau sunkiai išspaudė ji, - aš negaliu jums už- 
drausti išsinešti ir šito paukščio. Bet žinokit, kad, vienu egzemp- 
lioriumi praturtindamas karinę karvelidę, atimat iš manęs tai, ką 
turiu brangiausia po profesoriaus mirties. Mano vyrui šis balandis 
buvo mūsų meilės ir mūsų santuokos simbolis. Tai ne šiaip sau 
sparnuotis, tai... 

Ji nutilo išvydusi, kaip Tifožas šaltakraujiškai atsega diržą, lai- 
kantį jam ant peties kabančios kelioninės pintinės dangtį. Įdėjęs į 
ją sidabrinį paukštį, jis pažvelgė moteriai į veidą. Tada ji suprato, 
kad platininis balandis, jos simbolis, dar daugiau reiškia Tifožui 
ir kad visi jos maldavimai atsitrenks į grobuonies instinktą, patį 
žiauriausią ir nežmoniškiausią jo prigimtyje. 


* 


Juo daugiau vietos balandžiai užėmė Tifožo gyvenime, juo la- 
biau jis grimzdo į atšiaurią vienatvę. Jis niekada nebuvo šnekus, 
o dabar tapo visišku tyleniu. Kadangi visada laikėsi nuošaly nuo 
draugų pokalbių ir pramogų, niekas jo nepasigesdavo, kai dingda- 
vo ištisoms dienoms. Medžiodamas balandžius ir rūpindamasis 
jais, jis būtų turėjęs daugiau laisvalaikio nei kokioje kitoje tar- 
nyboje, jei būtų norėjęs juo pasinaudoti. Bet visas laisvas valan- 
das jis praleisdavo arba kelyje, skatinamas džiugios vilties aptikti 
netikėtą grobį, arba, apimtas dar didesnės palaimos, karvelidėje, 

pūkuotoje, burkuojančioje ramybėje, kurioje užmiršdavo išorinį 
pasaulį ir iš kurios išeidavo aplipęs mėšlu ir plunksnomis, lai- 
me švytinčiu veidu. Beje, balandžio mėnesio pabaigoje jo meilė 
paukščiams gavo rinktinio peno: ant maknoto kelio jis rado leis- 
gyvį iš bado ir šalčio jauniklį, per anksti išperėtą ir, matyt, iškritusį 
iš lizdo. Jis įsikišo purvais aptekusį balandžiuką už marškinių ir 
parsinešęs ėmė slaugyti su begaliniu atsidavimu. 

Tifožas padarė jam lizdą atskirame uždarytame narvelyje ir 
stengėsi maitinti daugelį kartų per dieną. Tai buvo nelengva, nes 
paukštelis godžiai rijo viską, ką įmesdavai į didžiulį snapą, kurį 
išžiodavo išvydęs bet ką, tačiau reikėjo tą neišrankiai nugurktą 
maistą suvirškinti, todėl Tifožui iš pradžių ne sykį teko gydyti 
jo vidurių užkietėjimą sodos sulfatu, o viduriavimą ryžių dieta. 
Vadovaudamasis miglotu, bet neklystamu instinktu, Tifožas ga- 
lop suprato negalįs savo globotinio šerti niekuo, ko prieš tai pats 
nebūtų ilgai kramtęs, vilgęs seilėmis ir trynęs liežuviu, kitaip sa- 
kant, apvirškinęs burnoje. Su pasigėrėtina kantrybe jis dieną naktį 
malė dubenėlius pupų ir vikių, o vėliau kapotos mėsos rutuliukus į 
vientisą kūno temperatūros masę, kurią nuo lūpų kišdavo į plačiai 
išžiotą balandžiuko snapą. 

Paukštis užaugo ir užėmė savo vietą karvelidėje. Bet taip ir 
liko gležnas, juodos plunksnos niekada neblizgėjo kaip jo draugų. 
Tačiau Tifožas mylėjo jį labiau nei kitus, nes tarėsi jo akyse įžvel- 
giąs iliuzijas praradus; protą, pagilintą anksti patirtos vienatvės ir 
negandų. 


* 


Vienas didžiausių komendanto Granė rūpesčių buvo karštas 
pulkininko Piuižalono būdas, kurį šis ne visada gebėdavo su- 
valdyti. Reikalas tas, kad Granė turėjo paslaptį, išaiškėjusią tik 

pabaigoje, ir tai tik pastabiausioms akims. Iš pradžių niekas ne- 
susigaudė, kodėl jis nepasirinko patogesnio ir geresnio būsto, o 
mieliau apsigyveno kukliame plytų namelyje miestelio pakraštyje. 
Paskui visi užmiršo šią nereikšmingą mįslę, taip ir likusią be at- 
sakymo. O atsakymas slypėjo už pastato: tai buvo apie tūkstan- 
čio kvadratinių metrų keturkampis žemės plotelis, kurį komen- 
dantas savo rankomis kantriai išdirbo, užsodino ir užsėjo. Granė 
aistringai mėgo sodininkauti, tikriau pasakius, daržininkauti, ir 
laimingiausias jausdavosi vakarais, paėmęs į rankas kauptuką arba 
ravėjimo įnagį. 

O štai pulkininkas Piuižalonas tik ir svajojo apie didelio masto 
manevrinių masių dislokacijas. Tik ir kalbėjo apie „padalinių ro- 
kiruotes“, kiekvienam aiškino nekenčiąs „stabilių situacijų“, ir da- 
linio kareiviai susižavėję kartojo frazę, kurią jis pasakė kapitonui, 
prieš išsiųsdamas jį į misiją Strasbūre: „Pasirūpinsiu, kad mano 
komendantūros posto koordinatės nuolat keistųsi.“ Visus Piui- 
žalono pasiūlytus planus ir idėjas Granė uoliai slopino baisiausiai 
bijodamas, kad netektų persikraustyti į kitą vietą dar nesubrendus 
naujam morkų bei žirnelių derliui. 

Gegužės 10 dieną prasidėję įvykiai dar labiau padidino jų prie- 
šiškumą. Piuižalonas, įsitikinęs, kad Rytų armijos būriai, veltui 
sutelkti už Mažino linijos, gaus įsakymą skubėti į pagalbą gene- 
rolui Žoržui, triuškinamam šiaurėje, laikė savo vyrus kovinėje 
parengtyje. Granė, priešingai, teigė turįs pagrindo manyti, kad 
fon Libas, kurio pulkai stovi anapus Reino, mėgins prasiveržti. 
Gegužės 28 dieną kapituliavus belgų armijai ir paskui pasipy- 
lus virtinei pralaimėjimų, po kurių vokiečių kariuomenė įžengė į 
Paryžių, grėsė apsuptis iš pietų ir pulkininkas bijojo, kad Nansi 
štabo būstinė, gaunanti vis mažiau nurodymų, neatsitrauktų, ne- 
pranešusi apie tai Erstenui. Todėl ryžosi įsitikinti pats ir, iš anksto 


155 


parūpinęs automobilį, trumpam nuvažiuoti į Nansi gauti infor- 
macijos. Jis pasiėmė savo ištikimą vairuotoją Ernestą ir du ge- 
neralinio štabo karininkus. Paskutiniu momentu, bijodamas būti 
atkirstas nuo Ersteno, nusprendė pasirūpinti ryšiu, pasiųsdamas 
pašto karvelį. Taigi birželio 17-osios rytą Tifožas atsisėdo ant 
užpakalinės automobilio sėdynės, pasiėmęs pintinę su keturiais 
paukščiais. Nujausdamas, kad daugiau niekada nepamatys Erste- 
no karvelidės, jis pakluso širdies balsui ir pasirinko juodą mažylį, 
sidabrinį milžiną ir nukritusių lapų spalvos dvynius. 

Giedrame danguje švietė saulė, pievos mirgėjo gėlėmis, šlamėjo 
raudonuojančių medžių lapai - rodės, viskas norėjo apgaubti Pran- 
cūzijos pralaimėjimą švelniomis pergalingomis puošmenomis. 
Gūžodamas ant sėdynės su pintine ant kelių, Tifožas, įkišęs kairę 
ranką pro dureles, glostė pilvus paukščiams, kuriuos atpažindavo 
net jų nematydamas, ir svarstė, kokia bausmė, numatyta ir pelnyta, 
užgrius apatišką, žiaurų plebsą, praėjus lygiai metams po Veidma- 
no nužudymo Versalyje. Atsakymas jam buvo duotas Epinalyje, į 
kurį reikėjo važiuoti, nes tiesus kelias į Nansi dėl nežinomų prie- 
žasčių buvo užtvertas ir pulkininko antpečiai žandarams nepada- 
rė įspūdžio. Mažas Vogėzų miestelis, užtvindytas jūros žmonių, 
pėsčių, raitų, važiuotų dviračiais ir automobiliais, atrodė taip, lyg 
jį būtų apėmęs pasaulio pabaigos siaubas. Degalinėse neliko nė 
lašo benzino, maisto parduotuvės buvo tuščios, prekeiviai uždarė 
savo krautuves ir negalėjai nė svajoti ko nors gauti. Visa ši nuilsusi 
pikta minia, atsiritusi iš Nansi, kur vakar buvo pranešta apie ne- 
išvengiamą vokiečių atėjimą, bėgo į Plombjerą, pagauta paniškos 
baimės. Prie uždarytos užkandinės sustojo vežimas, ir keletas vyrų, 
pavargę daužyti į geležines langines ir reikalauti vandens, įniko 
laužti duris staliukais, naudodamiesi jais kaip vėzdais ir taranais. 
Piuižalonas norėjo įsikišti, bet užsipultas minios gavo atsitraukti ir 

paliepė vairuotojui važiuoti į šiaurę Mozelio pakrante. Tifožas ir 
baisėjosi, ir džiūgavo, tačiau ausyse tebeskambėjo juokelis, svies- 
tas kažkokio valkatos: šis, įkišęs susivėlusią galvą pro automobilio 
langą ir pamatęs pintinę su karveliais, linksmai sušuko: „Čia tavo 
karveliai keliauninkai? Tai dabar jie keliauja šitaip?“ 

Devynis kilometrus jie įveikė per dvi valandas, nes yrėsi prie- 
šais įvairialypį tirštą pabėgėlių srautą. Taone sustojo visiškai. Kaž- 
kokia moteris, parpuolusi ant žemės, klykdama kovėsi su nema- 
tomu priešu, ir ją apsupusi minia užtvėrė kelią. Vieni šnabždėjosi, 
neva ji atsigėrusi Mozelio vandens, užnuodyto penktosios kolo- 
nos, kiti minėjo epilepsiją, o valstietis nukarusiais ūsais tvirtino, 
jog moteriškė vaidinanti ir ją tereikią atvanoti. Paskui nuo stai- 
gaus judesio sijonai užsivertė ir tarp išskėstų šlaunų visi pamatė 
negyvo kūdikio galvą. 

Suirzęs pulkininkas įsakė sukti į dešinę, kirsti Mozelį ir taip 
išsivaduoti iš šitos žmonių maišalienės. Tiltas buvo nesugriau- 
tas, ir tai įrodymas, sakė jis, kad vokiečiai dar toli. Po užsikim- 
šusios 57-osios valstybinės autostrados siauras departamento 
kelias, vingiuojantis tarp nesunokusių kviečių ir miežių laukų, 
išvedė keliautojus į tykų, idiliškos laimės apgaubtą kraštą. Jie 
greit pervažiavo Žirmono kaimą, snaudžiantį vidurdienio tvan- 
kumoje, ir vėsius, nuo paukščių giesmių skambančius miškelius. 
Užsiropštęs ant neaukštos kalvelės, automobilis atsidūrė prie 
keleto namų, susispietusių aplink didelę smuklę, kurios iškaba 
skelbė: „Širdies fontanas“, ir iš tiesų prie plataus dengto prie- 
angio diližanams sustoti linksmai tryško varinis fontanas, kurio 
vanduo krito į granitinį širdies formos baseinėlį. Pulkininkas 
liepė sustabdyti automobilį ir ryžtingai nužingsniavo į smuklę. 
Netrukus jis išėjo, lydimas išbalusio storulio, išraiškingais ges- 
tais rodančio savo bejėgiškumą ir skurdą. 

— Smuklė uždaryta, - paaiškino bendrakeleiviams pulkinin- 
kas. - Dar yra gėrimų, bet jokio maisto. Siūlau Tifožui ir Er- 
nestui nupirkti iš gyventojų tą, ką ras, o aš tuo tarpu pamėginsiu 
paskambinti į Ersteną. 

Po keturiasdešimt penkių minučių grįžęs į smuklę, Tifožas, 
beldęsis į visas Zenkūru vadinamo kaimo duris, parnešė skardinę 
žirnelių, kilogramą duonos ir ketvirtį kilogramo sviesto, už viską 
sumokėjęs trigubai. Pulkininkas, su karininkais sėdintis erdvioje 
salėje prie Tramino vyno buteliais nukrauto stalo, buvo smagiai 
nusiteikęs. 

- Žirneliai! - sušuko jis. - Geriau nė būti negali, Tifožai. Prie 
karvelių labai tiks! 

Tifožas iš pradžių nesuprato, paskui, apimtas negeros nuojau- 
tos, nuėjo į virtuvę. Pintinė stovėjo ant stalo. Joje nebuvo nė vieno 
balandžio. Ant plokščių mėtėsi rusvos ir sidabrinės plunksnos, 
židinyje virš kaitrios žabų ugnies, varvindami riebalus, ant iešmo 
liūdnai sukosi trys nuogi kūneliai. 

- Pulkininko įsakymas, - paaiškino Ernestas. - Vieną dėl viso 
pikto liepė palikti. Niekad negali žinoti, pasakė. Aš išrinkau juo- 
dą, jis liesiausias iš visų keturių. 

Priblokštas Tifožas nepajėgė ištarti nė žodžio, ir Ernestas pri- 
dūrė: 

- Trys karveliai penkiems asmenims — ne kažin kas! 

Tifožas tylėdamas padėjo produktus, tada, metęs paskutinį 
žvilgsnį į pintinę, kur išsigandęs gūžojo juodas balandis, nuėjo 
į bendrą salę ir atsisėdo toli nuo geriančių ir garsiai šnekančių 
karininkų. „Trys karveliai penkiems? Tikrai ne kažin kas“, - įsiu- 
tęs pamanė jis. Bent jau vienas svečias jų nepalies: jis, Tifožas, 
su meile išauginęs šituos paukščius ir padaręs juos ištikimais 
pasiuntiniais, gyvais, plastančiais ženklanešiais. Paskui jam šovė 

kita mintis. Priešingai, argi ne jis vienas turėtų suvalgyti tuos 
nužudytus padarėlius? Visų pirma, jis miršta iš alkio ir tas kan- 
kinantis poreikis jį įpareigoja, kone įsako, iškelti vienišą gausią 
puotą. Bjauriausia būtų lėbauti su šitais įkaušusiais kareivomis. 
O pamaldus, tylus trijų papjautų kareivėlių valgymas taptų kone 
religine apeiga ir būtų geriausia pagarba, kokią tik jiems galima 
atiduoti. Tifožas jautė didėjant žiaurią neapykantą tam rėksniui 
Piuižalonui, kurio abu generalinio štabo karininkai klausėsi su 
vergišku įteiklumu. Dėl Ernesto, tai veikiausiai jis pasiūlė pulki- 
ninkui paaukoti balandžius, kad nereikėtų lakstyti po kaimą ieš- 
kant produktų. Tifožas ir vėl liko vienas prieš stuobrius, kurie jį 
niekino už nerangumą ir tylumą, bet iš tiesų jis buvo geriausias, 
stipriausias, vienintelis išrinktas ir nekaltas, ir likimas padės jam 
nugalėti šią nusitašiusių atmatų gaują. 

Jam gromuliuojant šias niūrias mintis, smuklės durys staigiai, 
bet tyliai atsidarė ir vidun įsiveržė saulės pliūpsnis. Smuklininkas 
nuskubėjo prie pulkininko stalo. 

- Pavojus! Vokiečiai! - pusbalsiu ištarė jis, bet šie žodžiai nu- 
skambėjo taip svariai, lyg būtų išrėkęs juos visa gerkle. 

"Trys vyrai pašoko ir prisisegė kardasaičius. Virtuvės tarpduryje 
pasirodė išgąstingas Ernesto veidas. 

- Jie atvažiavo motociklais iš Adinji, bėkit! Tik ne automobi- 
liu, - patarė smuklininkas, - jie jus bemat sušaudytų kulkosvai- 
džiu. Dumkite per laukus ir stenkitės pasiekti Fiefų mišką. Aš 

„jums parodysiu. 

Jis vėl nėrė į skaisčią popietės saulę, o paskui jį išlėkė Piuižalo- 
nas, Ernestas ir du karininkai. 

Likęs vienas, Tifožas lėtai atsistojo. Jis nusišypsojo ir giliai atsi- 
kvėpė. Žemė, nesiliovusi drebėti nuo spjūvio Auksakalių krantinė- 
je, vėl susvyravo. Jis prisiminė garsiąją Piuižalono frazę: „Nekenčiu 

stabilių situacijų!“ Pulkininkas gavo, ko norėjo! Per tamsią tykią 
salę Tifožas nužingsniavo į virtuvę. Pintinėje krutėjo tamsus pas- 
kutinio balandžio šešėlis. Jis pasikišo ją po pažastimi. Ir jau buvo 
beišeinąs, bet apsigalvojo ir pastatė pintinę ant stalo. Tvarkingai 
išsirikiavę, ant iešmo smygsojo trys gražiai apskrudę karveliai. Jis 
patiesė prie židinio lapą sviestinio popieriaus ir suvyniojo į jį tris 
kepsnius. Paskui viską sudėjo į kuprinę. Žengdamas per slenkstį 
su pintine po pažastimi, susidūrė su smuklininku. 

- Jūs dar čia! - sušuko storulis. - Vokiečiai įvažiavo į kaimą! 
Nenoriu, kad jie pas mane rastų prancūzų kareivį. Dar pasivysite 
draugus. Aš jus nuvesiu. 

Tifožas abejingai nusekė jam iš paskos. Jie perkirto tuščią ke- 
lią. Atrodo, saulė išmarino visą kaimą. Tik be perstojo čiurleno 
širdies formos fontanas. Vyrai smuko tarp namų, skiriamų akme- 
nuotos gatvelės, ir atsidūrė darže. Tifožas pagalvojo apie Granė. 
Bent jau jam karas turėjo prasmę, konkrečią, neginčijamą, tačiau 
po pralaimėjimo jį ištiks toks pat likimas, kaip ir visus kitus. O jis, 
Tifožas... 

Galop jie pasiekė taką, einantį į atžalyną. Smuklininkas ženklu 
liepė jam sukti tenai ir, palydėjęs jį žvilgsniu, apsigręžė. „Pastatys 
vyną į šaltą vietą, kad galėtų deramai sutikti vokiečius, - pamanė 
sau Tifožas. - Jam pralaimėjimas tikrai turi prasmę.“ 

Jis nupluošė du ar tris kilometrus, kaip jam atrodė, pietų kryp- 
timi, kirto plentą,.perėjo per upelį ir netrukus pamatė pirmuosius 
medžius, kurie ir buvo Fiefų miško pradžia. Tenai išvydo Ernestą, 
išnirusį iš griovio, iš kurio turbūt žvalgė apylinkes. Pulkininkas su 
dviem karininkais, laukdami naujienų, slėpėsi netoliese, anglinin- 
ko trobelėje. Ernestas su Tifožu nuėjo pas juos. Piuižalonas ap- 
sidžiaugė, kad Tifožas nepaliko balandžių pintinės su paskutiniu 
gyventoju. 

— Šaunuolis, vaiki, — pagyrė jis, — net dramatiškiausiomis 
aplinkybėmis nemetei savo ginklo, kad ir koks kuklus jis būtų. 
Pasirūpinsiu, kad tau už tai būtų pareikšta padėka. O dabar, kol 
dar turime galimybę susisiekti su Erstenu, padiktuosiu tau prane- 
šimą, kurį jiems išsiųsime, jei pateksim į nelaisvę. 

Tifožas klusniai išsiėmė iš pintinės cheminį pieštuką ir 
pluoštelį specialaus popieriaus, skirto balandžių nešamiems pra- 
nešimams. Pulkininkas, žingsniuodamas po trobelę ir lazdele 
stuksendamas į odinius batus, diktavo polėkio kupiną kreipi- 
mąsi į visus savo sektoriaus vyrus. („Mano vaikai, jūsų pulki- 
ninkas, nors įnirtingai kovojo, pakliuvo priešams į nagus. Mano 
vadovaujami, ne kartą įrodėte turį narsią širdį, ir aš galiu jumis 
pasikliauti tėvynę ištikusių nelaimių akivaizdoje...“) O Tifožas 
rašė visai kitokį pranešimą jaunesniajam leitenantui Bertoldui: 
„Brangusis leitenante, mes patekome į nelaisvę. Pilkis ir du ruč- 
kiai pulkininko įsakymu buvo papjauti. Juočkis įveikė ilgą kelią 
per baisų karštį. Pagirdykite jį šiltu vandeniu, o kadangi jis silp- 
nokas, duokite kasdien po dvi menkės taukų kapsules. Didžioji 
imperatoriškoji balandė vėl sudėjo baltų kiaušinių, nes jai labiau 
patinka bendrauti su patelėmis. Šešiems Vandomo mėlyniesiems 
reikia išvalyti vidurius. Kai bus tuščiu gūžiu, sugirdykit jiems 
po dvi kapsules ricinų aliejaus. Šviesiam žvynuotajam ant kai- 
riojo sparno, atrodo, atsiras nuospauda. Prie raiščio pastebėjau 
gelsvą gumburėlį. Pamėginkite patepti jodo tinktūra...“ Dvie- 

„juose smulkiai prirašytuose puslapiuose Tifožas stengėsi išlieti 
švelnų rūpestį savo mažaisiais ženklanešiais. Pulkininkas baigė 
diktuoti jau prieš gerą minutę, o Tifožas vis dar karštligiškai 
skrebeno. Galiausiai pasirašė ir, tris kartus perlenktus lapelius 
susukęs į tūtelę, skubiai įkišo juos į telegramoms skirtą kapsulę, 
kol pulkininkas nepaprašė jų perskaityti. Vos pajutęs ant kairės 


161 


kojos pririštą kapsulę, juočkis tarsi atgijo ir nekantravo skristi. 
Bet Tifožas vėl įdėjo jį į pintinę. 

Saulei leidžiantis, penki vyrai pateko į nelaisvę Fiefų miško 
aikštelėje Žirmono kaimo pakraštyje. Juos apsupo feldfebelio 
vadovaujami patruliai. Nuskambėjus komandai: „Meskite gink- 
lus!“ — trys revolveriai minkštai nukrito ant samanų. Tifožas ati- 
darė pintinės dureles, atsargiai ištraukė iš jos juodąjį balandį ir 
švelniai mestelėjo jį prie revolverių. Paukštis suplasnojo sparnais 
ir nutūpė ant žemės. Jo apskrita akytė nukrypo į vieno ginklo 
rankeną, sausos kojelės nuslydo per bronza padengto plieno 
vamzdį. Paskui jis pritūpė, šovė į orą ir, garsiai plakdamas spar- 
nais, praskrido vokiečiams virš galvų. 

Tifožas pasilenkęs padėjo tuščią pintinę prie kojų. Nespėjęs 
atsitiesti, gavo stiprų bato spyrį į užpakalį. Skausmas nutvilkė visą 
stuburą. Perkreiptu veidu jis abiem rankomis susigriebė už strėnų, 
ir pulkininkas padėjo jam atsistoti. 

- Šaunuolis, vaiki, - pagyrė. - Vikriai juos apgavai! Vėliau- 
siai rytoj mano pranešimas pasieks Ersteno vaikinus. Tau skauda? 
Pristatysiu tave apdovanoti karo sužeistųjų medaliu. 


* 


Rytojaus dieną Tifožas buvo atskirtas nuo trijų karininkų ir at- 
sidūrė Strasbūro gamyklos kieme su keletu šimtų nelaisvės drau- 
gų. Iš jų jis pažinojo tik vieną, vairuotoją Ernestą, tačiau nebuvo 
linkęs su kuo nors bendrauti, juo labiau su Ernestu, balandžių žu- 
diku. Pirmąją naktį suvalgė vieną iš trijų paukščių. Tifožas buvo 
įsitikinęs, kad tai sidabrinis balandis. Jis buvo sunkesnis už kitus, 
be to, jo skonis kažkuo priminė įprastą gyvo paukščio kvapą. Kiti 
du kepsniai ne tik išgelbėjo jį nuo alkio, kankinančio draugus, 

bet ir papenėjo sielą, leisdami per intymią komuniją susilieti su 
būtybėmis, kurias vieninteles mylėjo pastaruosius šešis mėnesius. 

Belaisviai, negaudami beveik jokios informacijos, gaudė net 
netikriausius gandus. Jie neabejojo, kad greitai bus paleisti, Pran- 
cūzijai su Vokietija pasirašius paliaubų sutartį. Tik laukė, kada vėl 
pradės važinėti transportas ir civiliai pabėgėliai grįš į gimtąsias 
vietas. Tifožas nepuoselėjo tokių iliuzijų ne todėl, kad būtų buvęs 
įžvalgesnis, o todėl, kad žinojo tiesą slypint rytuose ir manė, jog 
grįžti į Paryžių, į dirbtuves prie Baliono, būtų baisiausias pasity- 
čiojimas. Jo likimas visada buvo pernelyg gerai sutvarkytas, kad 
dabar galėtų šitaip suklysti. Todėl, kai birželio 24 dieną juos su- 
skirstė į būrius po šešiasdešimt žmonių ir nuvedė prie pontoninio 
tilto, nutiesto per Reiną vietoj sugriauto Kėlio tilto, jį apėmė rim- 
tas, slėpiningas džiaugsmas, harmoningai susijęs su jo vykdomu 
svarbiausiu aktu. Vieni jo draugai suvokė, kad greito išlaisvinimo 
iliuzijos žlugo, ir nugrimzdo į tylią neviltį, kiti ir toliau kabinosi 
į juokingas chimeras, perdavinėjamas iš vieno būrio į kitą kaip 
netikri pinigai: neva jie vežami į Vokietiją nuimti derliaus, o pas- 
kui būsią paleisti namo, arba traukią prie laikino upės uosto ir 
vandens keliu grįšią į tėvynę. 

Strasbūrui pasilikus užpakalyje, saulė jau buvo aukštai paki- 
lusi ir belaisvius kamavo troškulys. Išėjusios iš pakrantės namų, 
merginos juos girdė, ir koloną prižiūrintys vokiečių kareiviai prieš 
tai užmerkė akis. Tačiau Tifožo būrį sustabdė kivirčas tarp seno 
elzasiečio, ant šaligatvio pastačiusio kibirą ir stiklines, ir vokiečių 
puskarininkio, kuriam toks rūpinimasis pasirodė nederamas. Dėl 
to kilo šiokia tokia sumaištis, ir ja pasinaudojusi viena moteris 
išpuolė iš namų, čiupo Tifožą už rankos ir, įtraukusi į vidų, iš tos 
skubos kapotais žodžiais pasiūlė jį paslėpti ir parūpinti civilius 
drabužius. Būriui patraukus toliau, jo niekas nepasigedo, vieno iš 

šešiasdešimties žmonių dingimą sunku pastebėti. Pabėgimas ga- 
lėjo puikiausiai pavykti. Tifožas griežtai pasmerkė likimą, ironiš- 
kai pasiūlius; jam vienintelį šansą išsivaduoti iš nelaisvės. Jis išgėrė 
stiklinę pieno, padėkojo su neapsimestiniu nuoširdumu ir nusku- 
bėjo užimti savo vietos konvojuje. Netrukus pavargusių vyrų batai 
sukaukšėjo į greitosiomis nutiesto tilto lentas, tarp kurių buvo 
matyti srauniomis bangomis urduliuojantys Reino vandenys. 

- Įžengiame į Vokietiją, - pasakė Tifožas kaimynui, žemaūgiui 
juodbruviui tamsiais kaip anglis antakiais. 

Nors buvo davęs tylos įžadą, nepajėgė sulaikyti šių poros žo- 
džių — tokia iškilminga jam atrodė ši valanda. 

- Jei nesitikėčiau iki Kalėdų grįžti namo, šokčiau į vandenį, — 
sukandęs dantis atsakė žemaūgis juodbruvys. 

Tifožas nesitvėrė džiaugsmu, kurį dar labiau kaitino įsitikini- 
mas, kad jis niekada negrįš į Prancūziją. 


III 
Hiperborėja 


Viskas, kas vyksta, įgauna išraišką, 
Viskas, kas vyksta, įgauna reikšmę. 
Viskas yra simbolis arba alegorija. 


Paul Claudel 


Tifožas be pasipriešinimo leidosi paimamas į nelaisvę, kaip 
keleivis, kupinas sveiko, optimistinio tikėjimo, atsiduoda po- 
ilsiui po dienos žygio, nes žino, kad po keleto valandų pabus 
drauge su saule atsikratęs vakarykščio nuovargio, atgimęs, pasi- 
rengęs vėl išvykti. Už savęs lyg purvinas drapanas, lyg iškleiptus 
batus, lyg nusinėrusią odą jis paliko Paryžių ir Prancūziją su 
Rachele, Balionu ir Ambruazais pirmajame plane, su toli hori- 
zonte šmėžuojančiais Gurnė an Brė, Bovė, Šv. Kristoforo ko- 
ležu. Niekas taip gerai, kaip jis, nesuvokė savo likimo, einančio 
tiesia linija, nesudrumsčiamo, nepalenkiamo likimo, savo tiks- 
lams pajungiančio net svarbiausius pasaulio įvykius. Tačiau šis 
suvokimas buvo neatskiriamas ir nuo negailestingos paniekos 
atsitiktiniams, anekdotiškiems dalykams, visiems smulkiems 
niekniekiams, prie kurių paprasti mirtingieji prisiriša ir kurie 
sudrasko jiems širdis, kai reikia išvykti. Iš sutryptos vaikystės, 
iš maištingos paauglystės, iš karštos jaunystės, ilgai slėptos po 
vidutinybės kauke, bet paskui niekšiukės demaskuotos ir iš- 
juoktos, it šauksmas veržėsi neteisingos, nusikalstamos tvarkos 
pasmerkimas. Ir dangus jam atsakė. Visuomenė, nuo kurios 
Tifožas kentėjo, buvo nušluota su visais teisėjais, generolais ir 
prelatais, su visais kodeksais, įstatymais ir potvarkiais. 

Dabar jis važiavo į rytus. Jie buvo sukišti į vagonus, po šešias- 
dešimt žmonių kiekviename, ir astmatikas traukinys riedėjo kas 
valandėlę stabčiodamas ir manevruodamas. Keletas užsispyrėlių, 
vis dar įsikibusių į savo chimeras, spietėsi aplink kompasą turin- 
tį inžinerijos seržantą ir ties kiekvienu staigesniu posūkiu ar net 
traukiniui riedant į stotį atbuline eiga stengėsi įtikinti save, kad 
yra vežami ne į šiaurės rytus, o galbūt į pietus ar į vakarus, kas 
žino... Tifožui nereikėjo nė kompaso, jis ir taip buvo tikras, kad jie 
važiuoja į šviesą. Ex oriente Jux". Kokia ta šviesa? Šito jis nežinojo, 
bet tikėjosi išsiaiškinti, kantriai, diena po dienos, per ilgus, tačiau 
slapta vaisių brandinančius žiemiškos tamsos periodus ir staigius 
akinamus nušvitimus. 

Belaisviai buvo išlaipinti pramoniniame miestelyje, vadina- 
mame Šveinfurtu. Iš pradžių vokiečiai suvarė juos į karantino 
barakus, o rytojaus dieną surengė dezinfekcijos ir utėlių naiki- 
nimo procedūrą. Nuogi gainiojami iš barakų į kiemą, nuskusti, 
išmuilinti deguto muilu, nuprausti po dušu, paskui palikti ištisas 
valandas demonstruoti varganus kūnus vidury spygliuota viela 
apjuostos pievos, kai kurie verkė dėl tokio pažeminimo. Tifožas 
tokiu elgesiu nėmaž nesipiktino, nes dezinfekcija jo akyse prilygo . 
apsivalymo ritualui. Jį net pralinksmino nelauktas pranašumas, 
teikiamas nuogybės, nes savo stotu ir raumenimis tiesiog traiškė 
silpnus, nedailius draugų kūnus, iš kurių buvo likę vien varpa ir 
plaukai. Jis tik troško greičiau išmesti į dilgėles uniformą, kuri 
jam buvo grąžinta, išimta iš autoklavo susitraukusi ir dar garuo- 
janti. Tądien, kai apsivilks kitokį apdarą, vertą jo tikrojo orumo, 
tądien taip, jis, o drauge su juo ir visas pasaulis, žinos, kad tamsūs 
laikai pasibaigė. 


* Šviesa iš rytų (/o£.). 

Poryt jie keliavo toliau, visąlaik į šiaurės rytus. Pervažiavo Tiu- 
ringiją, Saksoniją, Brandenburgą. Pro siaurą vagono langelį matė 
prabėgant Vartburgą, Eizenachą, Gotos pilies bokštus, žydinčius 
Erfurto laukus, Veimaro rūmus, Zeiso gamyklas Jėnoje. Leipcige 
jiems buvo leista išlipti į peroną ir prasimankštinti tam reikalui 
atitvertoje stoties dalyje. Traukinys stovėjo keletą valandų. Tre- 
čios klasės laukiamojoje salėje jie gavo po dubenėlį sriubos, ir į 
krūveles ėmė burtis pulko draugai, kraštiečiai ar šiaip simpati- 
ją vieni kitiems jaučiantys žmonės. Tifožas būtų likęs vienas, jei 
prie jo nebūtų prisiplakęs vairuotojas Ernestas. Tokia ištikimybė 
jo nevaržė, tik stebino, juoba kad Ernestas elgėsi su juo pagar- 
biai, nors jie ir buvo vienodo rango. Tifožas leido jam išsikal- 
bėti. Civiliniame gyvenime Ernestas buvo liokajus: šiais laikais 
tai reta profesija, Tifožo akyse apgaubta tamsiu žavesiu, nes jos 
atstovui reikia turėti šalto dviveidiškumo ir apgaulingo pataikū- 
niškumo, savybių, būtinų dėl akį rėžiančio skirtumo tarp aukš- 
tuomenės, kurioje darbuojasi šios profesijos atstovai, ir žemos ja 
besiverčiančių žmonių kilmės. Galų gale jis atleido Ernestui už 
tai, kad prisidėjo prie balandžių nužudymo, nes jį, kaip ir beveik 
kiekvieną savo gyvenimo įvykį, laikė likimo pirštu, išteisinančiu 
ir paaiškinančiu Ernesto poelgį. Taigi jis priėmė šį žmogų, rodos, 
pasirinkusį jį šeimininku. 

Kai vidurnaktį traukinys vėl pajudėjo, prižiūrėtojai užsklendė 
vagonų duris ir langus. Tie, kurie nemiegojo, suprato, kad trauki- 
nys, vėl ėmęs stabčioti ir manevruoti, iš lėto stumiasi per Berlyną. 
Paskui sąstato greitis suvienodėjo ir lygus ritmas užliūliavo suvir- 
tusius žmones. Turbūt jie važiavo per milžinišką, nesibaigiančią 
lygumą, kurios svaiginamas platybes slėpė tik nakties tamsa. 

Rytas keleiviams pasirodė ankstyvesnis ir vėsesnis nei papras- 
tai. Dusliai girgždėdamos, atsidarė durys su sklendėmis. Pasipylė 

įsakymai, prasidėjo šaukimas pavardėmis. Apkvaišę žmonės šoko 
iš vagonų, ir juos iškart pertraukdavo šaltas, žvarbus vėjukas. Ne- 
toliese juodavo nemažas derva išteptų lentų barakas, kurio siluetas 
atrodė kone didingas tokiame lygiame kraštovaizdyje. Vėjo šuorai 
drebino prie dviejų stulpų prikaltą stačiakampę medinę iškabą, 
kurios baltame fone juodomis gotiškomis raidėmis buvo užrašyta: 
MORHOFAS. Aplinkui kiek akys užmato driekėsi kūdromis nu- 
sėtos pievos, rudenį, kaip galėjai spėti, virstančios pelkėmis. Šen 
bei ten išsimėtę eglių guotai padėjo suvokti šių platybių mastą ir 
aprėpti beribį horizontą, paskendusį nesuskaičiuojamuose miglų 
debesėliuose, lekiančiuose virš nendrių ir aukštų žolių. Tifožą, 
be Paryžiaus, anksčiau regėjusį tik kalvotus kraštus ir miškingus 
kaimus, sužavėjo šios žemės didybė. Dairydamasis po begalines 
erdves, atsivėrusias iš visų pusių, žvilgsniu klaidžiodamas po rūką, 
plūkaujantį virš šilojų ir vandens veidrodžių, jis pasijuto toks lais- 
vas, koks anksčiau niekada nebuvo. Nejučia nusišypsojęs iš tokio 
paradokso, Tifožas stojo į nusiminusių žmonių koloną, varomą į 
šiaurę rėklojančio feldfebelio. 

Už keleto šimtų metrų nuo kelio belaisviai staiga išvydo stovyk- 
14, o Morhofo kaimo“ vis dar nebuvo matyti. Jiems ne sykį teks . 
įsitikinti, kad šiame kaip delnas plokščiame krašte, rodos, atvira- 
me ir nepaslaptingame, namai, kluonai ir net sargybos bokšteliai, 
bent truputį nuo jų nutolus, tampa nematomi, tarsi prasmenga po 
žeme ar nugrimzta į tankų augalijos kilimą. Stovykla buvo nedi- 
delė, vos keturi dvigubi mediniai barakai, užtupdyti ant trumpų 
polių, apdengti toliu ir skirti dviem šimtams asmenų. Taigi iš viso 
aštuoni šimtai žmonių, privalančių atlikti numatytus darbus, bet 


* Šis kaimas, Užupėnai, Morhofu buvo pavadintas tik 1938 m. Nuo 1946 m. 
tai Zarečjė. 

tiek susirinko tik po keleto savaičių, atvežus naujų belaisvių, ir 
kaliniams dėl to buvo sunku, nes jų buvo per mažai, trūko darbo 
rankų ir niekas negalėjo pasislėpti minioje. Keturis barakus juosė 
dvi spygliuotos vielos užtvaros, o tarp jų buvo primėtyta akėčių. 
Bendras plotas neužėmė daugiau kaip pusės hektaro. Kampuose 
stovėjo keturi sargybos bokšteliai. 

Atvykėliai, patenkantys į savo naująją buveinę, matė vien ne- 
patogius barakus, priešiškas užtvaras, su neapykanta stebinčius 
bokštus. O Tifožui laisvės ir nepriklausomybės pojūtis, apėmęs 
vos išlipus iš traukinio, vis stiprėjo. Atrodė, buvo padaryta vis- 
kas, kad stovyklos gyventojai iš visur matytų čia pat praside- 
dančią lygumą. Jis prisiminė stambius Pikardijos ūkius, kur visų 
pastatų durys vėrėsi į vidinį kiemą, o iš išorės stūksojo tik akli- 
nos sienos. Čia - viskas atvirkščiai. Spygliuotos vielos užtvaros 
buvo lyg perregimos sienos. Sargybos bokšteliai tartum kvietė 
pasižvalgyti po horizontą. Jam skirtame barake Tifožas išsirin- 
ko viršutinį gultą, nors esantį toli nuo krosnies, užtat šalia lan- 
gelio, pro kurį, pasukęs galvą, galėjai matyti visą rytinę lygumos 
pusę. Jis iškart prie jo ir pripuolė, išsekintas pakrikų dienų ir 
chaotiškų naktų, kurias ką tik teko ištverti. Pirmąkart po arešto 
Neji, išplėšusio jį iš namų, jis pasijuto kažkur atvažiavęs ir bent 
šiek tiek apsaugotas. Europa liko toli už jo, nublokšta į vakarus, 
kenčianti pelnytą bausmę. Bet, svarbiausia, jis išgirdo nuostabų 
švelnų balsą, kuriuo jį šaukė šios nelytėtos erdvės, ši sidabriš- 
kai pilka žemė, tamsiai paryškinta žydinčių violetinių šilojų, 
apgyventa vienišo liauno beržo, šie smėlynai, šie durpynai, šis 
bėgsmas į rytus iki pat Sibiro, traukiantis jį lyg blyškios šviesos 
bedugnė. Iš anksčiau atvežtų belaisvių jis sužinojo, kur tiksliai 
yra Morhofas Rytų Prūsijos žemėlapyje. Šis keturis šimtus gy- 
ventojų turintis kaimas buvo už dvylikos kilometrų į vakarus 

nuo Insterburgo ir į rytus nuo Gumbinės, prie Angerapės upės, 
kuri, Insterburge susiliejusi su Insteriu, sudaro Prieglių. 

Dėl pavesto darbo, tai naujai atvykę belaisviai po priklauso- 
mo dvidešimt keturių valandų poilsio suprato turėsią diena po 
dienos knaisioti šią juodą pažliugusią žemę. Mat reikėjo įgyven- 
dinti grandiozinį sumanymą — nusausinti laukus palei Angerapę, 
o kadangi trūko technikos, ją pakeitė gausi ir pigi darbo jėga. Kas 
vakarą septintą valandą kaliniai būdavo uždaromi į barakus, prieš 
tai atėmus iš jų kelnes ir batus, tikriau, medines klumpes, kurios 
jiems buvo duotos. Tada kiekvienam prasidėdavo įsivaizduojama 
ilga naktinė kelionė, apšviesta tik penkių žibalinių lempų. Jie bū- 
davo taip nusigalavę, kad nėmaž nenuobodžiaudavo. Rytą, paža- 
dinti šeštą valandą, kaliniai gaudavo po kvortą Wa/džee, neaiškios 
sudėties miško augalų arbatos, į kurią įeidavo eglės spygliai, ber- 
žo, alksnių ir gervuogių lapai, taip pat dienos davinį, sudarytą iš 
riekės duonos ir keleto vandenyje virtų bulvių, suprantama, šaltų. 
Vakare jų laukdavo skysta, užtat šilta sriuba. 

Suskirstyti grupėmis po dešimt žmonių, vedamų vokiečio 
prižiūrėtojo, belaisviai pėdindavo prie jiems skirtos drenažo 
tinklo atkarpos. Jie sausino maždaug penkių šimtų hektarų plo- 
tą, kurio didžioji dalis priklausė stambiam ūkiui, esančiam ne- 
toli Morhofo. Tam reikėjo iškasti daugybę pustrečio metro gylio 
tranšėjų, kurių dugnu eitų savotiški nutekamieji grioveliai, pa- 
daryti iš trijų plokščių, dviejų vertikalių, o trečios horizontalios, 
lyg stogas uždengiančios dvi kitas. Tranšėja būdavo užpilama 
plytų skalda ir užverčiama puriomis žemėmis. Drenos nuolai- 
džiai leidosi surinkimo kanalo link, o šis tekėjo į Angerapę. Di- 
džioji dauguma belaisvių kastuvais rausė tranšėjas. Kai tranšėja 
būdavo iškasta, du vyrai, eidami iš abiejų jos pusių, grėbliu iš- 
lygindavo dugną. Nutekamųjų griovelių statyba buvo patikėta 

vokiečių darbininkams, kaip ir lygio matavimas bei būsimųjų 
kanalų žymėjimas. 


* 


Gyvendami barake priverstinėje kaimynystėje, atskiri indivi- 
dai galop susijungė į vieningą, darnią mažą bendruomenę, kurioje 
kiekvienas turėjo savo vietą. Būtinybė viskuo dalytis su draugais, 
kilusiais iš skirtingų visuomeninės sluoksnių ir provincijų, skir- 
tingų profesijų atstovais, daugelį stebino, kai kuriuos domino, 
kai kuriuos piktino. Kai kurie, išplėšti iš įprastos šeimyninės ir 
geografinės aplinkos, atbuko, ir tai liudijo apie pavojingą jų mo- 
ralinį ir intelektualinį nuosmukį. Kitiems, priešingai, tai buvo iš- 
silaisvinimas, leidžiantis atsiskleisti jų didžiausiems troškimams. 
Vieni nugrimzdo į tylius apmąstymus, dažniausiai prilygstančius 
gyvulių nebylystei, o kitų tylėjimas galėjo slėpti maištą ir išskai- 
čiavimus. Dar kiti, atvirkščiai, be perstojo malė liežuviais, su visais 
dalydamiesi gausybe planų ir sumanymų, kaitinančių jiems galvą. 
Antai smulkus galanterininkas Mimilis iš Mobežo, pernelyg jau- 
nas vedęs pernelyg dorą žmoną, nesiliaudamas pliurpė apie savo 
dvi aistras - moteris ir pinigus. Jis neabejojo, kad šiedu dalykai su- 
siję, ir rezgė prekybines machinacijas, iš pradžių apsiribosiančias 
uždara stovyklos erdve, paskui išplisiančias po visą regioną, drau- 
ge tikėdamasis susirasti meilužę vokietę, kuri jį globotų, pasko- 
lintų savo vardą ir tarpininkautų jam įsigyjant nuosavybę, namą 
ir galbūt žemių. 

- Visi šio krašto vyrai mobilizuoti, - nepavargdamas sam- 
protavo jis. — Čia liko tik moterys ir turtas. Moterys, turtas ir 
mes! Iš padėties, į kurią pakliuvome, reikia padaryti praktiškas 
išvadas. 

Tačiau jauniausias barako vaikinas, Fifi iš Panteno, įkyrintis 
visiems savo kalambūrais ir grimasomis, tvirtino, jog tik prancūzė, 
paryžietė, verta, kad apie ją svajotum. Kaip galima žavėtis šiurkš- 
čiomis, nedailiomis Gretchen su kasomis ir vilnonėmis kojinėmis, 
nes, įvažiavę į Vokietiją, tik tokias ir matė? 

Mimilis traukė pečiais ir kvietėsi į pagalbą Sokratą, graikų 
kalbos dėstytoją, kuris, ramiai papsėdamas pypkę, pro akinių 
stiklus stebėjo šią uždarą margą bendruomenę. Sokratas atver- 
davo burną tik norėdamas paskelbti mintis, panašias į orakulų 
pranašystes: jos dažnai prasidėdavo sveiku protu pagrįstomis, 
banalokomis tiesomis, paskui nežinia kaip virsdavo stebinančiais 
paradoksais. 

- Viskas priklauso nuo karo trukmės ir baigties, - vieną die- 
ną pasakė jis. — Jei būsime išlaisvinti iki Kalėdų, tada Fifi tei- 
sus. Likime ištikimi savo tėvynei. Bet jei, kaip veikiausiai ir bus, 
Vokietija nugalės, užkariautas teritorijas nuklojusi keleto kartų 
jaunų vyrų lavonais, pasinaudokime patogiu pralaimėjimu, jiems 
palikdami pražūtingos pergalės garbę. Kol paskutiniai tarnybai 
tinkami vyrai saugos tūkstantmečio didžiojo Reicho sienas, mes 
apvaisinsime jų žemes savo prakaitu, o moteris - savo sėkla. 

Girdėdamas tokias kalbas, iš Biuržerono kilęs valstietis nuka- 
rusiais ūsais, Beri krašte dirbęs išsinuomotą žemę, tik nepatikliai, 
nepritariamai blykstelėjo mažomis akytėmis, užtat iš juoko net 
žvengė Viktoras, visų vadinamas Pamišėliu: per „keistąjį karą“ ir 
ypač per pralaimėjimu pasibaigusius mūšius jis rodė narsumo ste- 
buklus. Sunkaus būdo, asocialus, lengva maniakine depresija ser- 
gantis Viktoras gydėsi visose II de Franso psichiatrijos ligoninėse, 
trumpam išeidamas į laisvę, bet išėjęs visada prikrėsdavo kvailys- 
čių ir vėl būdavo uždaromas. Kai prasidėjo karas, jis kaip tik buvo 
laisvas ir iškart pasisiūlė savanoriu į pėstininkų pulką. Ten jis vėl 

ėmė krėsti kvailystes, bet dabar jos įgavo kitokią formą: tai buvo 
drąsūs išpuoliai priešo linijose ir pulkui pakrikai traukiantis at- 
likti žygdarbiai, už kuriuos Viktoras buvo apipiltas padėkomis 
ir apdovanojimais. Sokratas aiškino, kad, visiškai neprisitaikęs 
prie taikaus, tvarkingo pasaulio, jis kuo puikiausiai jautėsi karo 
sumaištyje, ypač kai karas virto pralaimėjimu. 

Tifožas laikėsi nuošalyje nuo savo barako kaimynų, nors Er- 
nestas, malonus visiems, prie jų ir gretinosi. Tačiau jis nebuvo 
draugams visai svetimas ir net pastebėjo su kai kuriais turįs bend- 
rų bruožų. Kiekvienas ieškojo kelių, kaip ištrūkti iš nelaisvės, ir 
visi šios problemos sprendimai buvo daugiau ar mažiau panašūs 
į jo sprendimą, tik jis dar nebūtų galėjęs aiškiai jo apibrėžti, nors 
buvo tikras, kad tai idealo siekimas. Pavyzdžiui, jo sieloje rado 
atgarsį Mimilio svajonės apie materialius ir kūniškus turtus, o dar 
labiau jaudino beprotybė, apsėdusi Viktorą, kuris, sugniuždytas 
visuomeninės santvarkos, kaip žuvis nardė drumstuose, audrin- 
guose karo vandenyse. 

Kaliniai pyko ant Tifožo tik už per didelį uolumą darbe. Jis 
kasdavo ir rausdavo žemę tol, kol iš jos ištrykšdavo vanduo, ir jo 
pastangų negalėjai paaiškinti vien fizine jėga. Net jei būtų pasa- 
kęs, draugai nebūtų supratę, kad iš šio krašto jis kažko laukia — 
ženklo, pranašystės, net pats tiksliai nežino, bet viliasi, kad, šitaip 
kasdamas žemę, greičiau gaus jam vienam skirtą žinią. 

Be to, jam patiko jėga skverbtis į derlias šios šalies įsčias, nes 
jau pradėjo ją mylėti. Šitai suvokė tą dieną, kai vieno nuolaidaus 
sargybinio dėka patenkino troškimą, puoselėtą nuo pat atvažiavi- 
mo į stovyklą, - užlipo į sargybos bokštelį. Jis buvo rąstinis, šešių 
metrų aukščio, su viršuje įrengta dengta aikštele, pasiekiama ko- 
pėčiomis. Tifožas vos užmetė akį į stovyklą, kurios griežtas planas 
ir nauji geometriški pastatai nesiderino su per daug žmogiškais, 

apdriskusiais ten vaikštančių kalinių siluetais. Jis atsigręžė į lygu- 
mą, į tuos šiaurės rytus, kurie jam atrodė kaip didžiosios, beveik 
prieš metus prasidėjusios jo kelionės tikslas. Vietovė buvo lygut 
lygutėlė, ir žvilgsnis siekė labai toli, nors stebėjimo punktas buvo 
ne itin aukštai. Aplinkui plytėjo beveik balti sunokusių rugių lau- 
kai, nukirsti tamsaus eglyno linijos, it plieno lakštai blizgančios 
kūdros su šviesaus smėlio krantais, anglini durpynai, kuriuose 
švytėjo sidabriniai beržų kamienai, tamsia alksnių vilna ap- 
juostos pelkės, kuriose atsispindėjo pieniški debesys, juodi gri- 
kių rėžiai, besikaitaliojantys su baltais linų ploteliais. „Juoda 
ir balta šalis, - pamanė sau Tifožas. - Mažai pilkumos, mažai 
spalvų, baltas puslapis, išmargintas juodais ženklais.“ 

Staiga saulė, sugriovusi dangų užkėtusį debesų pastatą, užde- 
gė nuo raisto kylančius garus ir Morhofo kaimo dūmus. Vieno 
namo langas tvyksėjo tokiu dažniu kaip švyturys, perdavinėjantis 
pranešimą Morzės abėcėle. Pagaliau Tifožas išvydo tą kaimą su 
žemais malksnomis dengtais namais, susispietusiais aplink stam- 
bią, kresną, kalkėmis išbaltintą bažnyčią, kurios nedidukė masyvi 
varpinė po plokščiu stogu, atrodo, glaudė apžvalgos aikštelę. Už 
kaimo aukštoje žolėje blykčiojo šviesos atšvaitai, veikiausiai at- 
sispindintys nuo kūdros, o tolėliau, ant moreninio šlaito, stovėjo 
apgriuvęs, bet galingas olandiškas vėjo malūnas. Lėtai vasnoda- 
mas sparnais, dangų perskrodė garnys, varpas paskleidė vėjyje 
pabirą gedulingą muziką. Tifožas visa širdimi pajuto, kad jį su 
šia žeme jungia tvirtas ryšys. Kol kas jis tik kalinys ir galbūt toks 
bus dar ilgai, todėl privalo tarnauti jai visu kūnu ir visa siela. Bet 
tai tik bandomasis laikotarpis, savotiškos sužadėtuvės, o paskui, 
įvykus vienai iš tų esminių inversijų, reguliuojančių jo gyvenimą, 
jis taps jos šeimininku. 

Ši juoda trąši žemė, kurią rausė diena po dienos, atrodo, darė 
Tifožui teigiamą poveikį: nuo pat atvykimo į stovyklą jis gyveno 
tikroje fekalinėje palaimoje, nors maitinosi negausiai ir vidutiniš- 
kai. Kiekvieną vakarą, prieš išmušant antrąją, galutinę, komen- 
danto valandą, jis eidavo į išvietę ir tupėdavo ten kiek įmanoma 
ilgiau: tai būdavo bene geriausias dienos laikas, grąžinantis jį į 
koležo metus. Vienatvės, ramybės ir susikaupimo valandėlė, at- 
liekant tuštinimosi aktą be didelių pastangų, išmatoms tolygiai 
slystant gleivėtomis žarnomis. 

Tačiau pati vieta nelabai tiko meditacijos ritualui. Tai buvo pa- 
prasčiausias griovys su užmesta ant krašto siaura lenta, laikoma 
kas du metrai sustatytų rąstų, nepatogi lakta klientui tupėti. Ti- 
fožas prisiminė, kaip Nestoras kritikuodavo tuštinimąsi į Žedugnę 
skylę. Čia duobė maždaug kas dešimt dienų būdavo išsemiama, 
ir ši nelaukta, įdomi operacija ištaisydavo padėtį. Mėšlas būdavo 
išvežamas vagonėliais, kuriuos žmogus pripildavo kibiru su ilgu 
kotu, milžinišku samčiu, panašiu į naudojamus stovyklos virtuvėje, 
ir ši aplinkybė teikdavo neišsenkamo peno juokams. Tifožą jaudi- 
no tai, kad vagonėliai paskui būdavo išpilami į drenažo griovį, trę- 
šiantį visą lygumą. Tačiau, bijodamas prarasti žmonių pagarbą, jis 
dažniau, negu priklauso, nesisiūlė valyti tualeto, o vėliau, įsteigus 
Latrinenwachbe pareigas, galutinai pasibjaurėjo išvietėmis. Iš tiesų 
netrukus buvo pastebėta, kad kaliniai kartais neina iki griovio ir iš 
tingėjimo ar iš skubaus reikalo pritupdo išdavikiškų bokštelių ant 
ten vedančio tako. Todėl vokiečiai tvarkai palaikyti pastatydavo 
prižiūrėtoją prancūzą: šie keisdavosi kas keturias valandas ir ant 
krūtinės turėdavo pasikabinę skardos lakštą su gėdingu užrašu 
Latrinenwache. Nebeliko vienatvės ir susikaupimo, būtino tokiam 

svarbiam veiksmui, ir Tifožas greitai pradėjo naudotis tik asme- 
niniu kilnojamuoju tualetu, įrengiamu darbo vietoje. 

Pelnęs stropaus darbininko reputaciją, jis buvo menkiau pri- 
žiūrimas ir neretai keletą valandų paliekamas vienas kasamo 
griovio gale. Tada turėdavo į valias laiko pasirinkti tinkamą vietą, 
keletu kastuvo grybšnių išrausti duobutę, padėti virš jos dvi len- 
teles, visada nešiojamas su savimi, ir pasistatyti altorių, ant kurio 
intymiai, vaisingai susijungdavo su prūsų žeme. 

Paskui sukrečiantis atradimas suteikė jo laisvei naują prasmę. 
Sykį, dalyvaudamas trasų žymėjimo darbuose, jis vos neįkrito į 
išdžiūvusią drenažo tranšėją, slepiamą žolių. Ši požeminė gatve- 
lė prasidėjo už kokio šimto metrų nuo jo darbo vietos. Rytojaus 
dieną jis į ją įlindo ir leidosi po tiesumai pažiūrėti, kur ji veda. 
Tranšėjos dugnas buvo kietas, plokščias. Jam virš galvos susipynę 
žydintys varpiniai augalai sudarė lengvą siūruojantį stogą, vars- 
tomą saulės strėlių. Jis išbaidė fazanę, ir ji it pamišusi nuskuodė 
siauru tuneliu pirma jo. Netrukus jam pasirodė, kad lipa į kal- 
niuką, vadinasi, jis žingsniavo prie eglynėlio, juosiančio dirbamas 
Morhofo žemes. Tifožas ėjo ilgai, sekdamas įkandin savo fazanės, 
prieš kurią dabar tipeno dvi kurapkos ir liuoksėjo storas rusvas 
kiškis. Paskui varpiniai praretėjo, keletą metrų jokie augalai neuž- 
stojo mėlyno dangaus juostos, nusidriekusios tarp griovio kraštų, 
ir galop iš gervuogių ir gudobelių raizgalynės Tifožas suprato, 
kad dirva pasikeitė. Staiga fazanė triukšmingai pakilo į orą. Už 
keleto metrų tranšėja pasibaigė molio siena. 

Tifožas išlipo į paviršių. Eglynėlis, kuris tebuvo plona me- 
džių užuolaida, liko užpakaly. Tifožas atsidūrė prie kalvelėmis 
banguojančio beržyno su šen bei ten išsimėčiusiais šaltekšnių 
krūmais. Jis pasijuto tarsi patekęs į kitą šalį, į kitą žemę, — be 
abejonės, todėl, kad ištrūko iš stovyklos aplinkos, ir todėl, kad 

jį čia atvedė keistas, beveik požeminis kelias. Tifožas patraukė 
smėlėtu takeliu, vingiuojančiu per viržių kilimą, perėjo daubą, 
užkopė ant šlaito ir išvydo tai, ko ieškojo: gale aikštelės, išmar- 
gintos violetiniais pirmųjų katilėlių potėpiais, ant akmeninių 
pamatų stovėjo rąstų trobelė uždaromis durimis ir langu, rodos, 
ištisą amžinybę jo ir telaukusi. 

Tifožas susijaudinęs, susižavėjęs sustojo miško progumėlėje 
ir ištarė žodį, grąžinantį jį į tolimą praeitį ir išpildantį būsimos 
laimės pažadus: „Kanada!“ Taip, jis atsidūrė Kanadoje, tai buvo 
Kanada, kurią šitas beržynas, šita progumėlė ir šita trobelė sukūrė 
Rytų Prūsijos širdyje. Jis vėl išgirdo duslų Nestoro balsą, kai šis, 
įsikniaubęs į Londono ar Kervudo romaną, tvankioje klasės smar- 
vėje kalbėjo apie tyras snieguotas dykumas ir miškus, juosiančius 
Hadsono įlanką ir Didžiuosius ežerus: Elnio, Vergų, Lokių. 

Tądien Tifožas tik apėjo aplink savo namelį. Jis pamatė, kad 
durys užrakintos pakabinama žalvario spyna, kurią lengva atra- 
kinti. Tada tarp žolių einančiu tuneliu grįžo atgal. Niekas nepa- 
stebėjo, kad jo nebuvo beveik tris valandas. 


* 


Prasidėjus didiesiems rudenio lietums, administracijai vadovau- 
jantis leitenantas Tešemacheris, sužinojęs, kad Tifožas yra auto- 
mobilių mechanikas, pakėlė jį į stovyklai priklausančio penkiatonio 
Magiruso vairuotojus. Taip jis pradėjo važinėti po apylinkes iš pra- 
džių su prižiūrėtoju, paskui vis dažniau vienas arba su Ernestu, pa- 
keičiančiu jį prie vairo. Dažniausiai jam būdavo pavedama parvežti 
į stovyklą maisto produktų, kitaip tariant, ūkių kiemuose sukrau- 
ti į sunkvežimį maišus bulvių, kartais keletą gabalų lašinių arba 
glėbiais surištų dešrelių, ilgų ir sausų kaip žagarai. Lietus pavertė 

kelius makalyne, išvagota tokių gilių provėžų, jog kartais būda- 
vo baisu, kad sunkvežimis apačia nesiektų jas skiriančio išgaubto 
akmenuoto vidurio. Spalio pabaigoje prancūzai su nuostaba pama- 
tė po keletą kartų nuolat akėjamus kelius, prieš pirmąsias šalnas 
rengiamus rogių sezonui. Kai kada lietus pildavo be perstojo, ir 
taip smarkiai, kad sausinimo darbus tekdavo nutraukti. Žmones, 
uždarytus pusiau užtvindytoje stovykloje, apnikdavo slogus liūde- 
sys. Tačiau Tifožas ir toliau vairavo savo Magirusą, veidu prisiplojęs 
prie priekinio stiklo, per kurį bergždžiai braukė valytuvas, ir kartais, 
lėtai supamam sunkvežimio, paskendusio purve ir rūkuose, jam 
dingodavosi, kad plaukia laivu per šėlstančią jūrą. 

Jis susipažino su aplinkiniais kaimais, ir jų pavadinimai, susiję 
su smėlėtomis lygumomis, miškais bei pelkėmis, - Angermoras, 
Florhofas, Proisenvaldė, Hazenrodė, Fyrhufenas, Griunheidė", - 
netrukus užtraukė jo širdyje priedainį, kurį iliustravo jų smuklių 
iškabos, gausiai išpuoštos paauksuotomis gėlėmis, perkrautos 
užraitais ir arabeskomis, pagerbiančios kiekviena savo toteminį 
gyvūną - Auksavilnį Avinėlį, Upėtakį, Stirną, Aukso Veršį ar La- 
šišą. Kartais jis užsisėdėdavo prirūkytose salėse, nesuprasdamas 
purtydavo galvą, kai jį staiga užkalbindavo koks klientas, atpaži- 
nęs kalinį prancūzą, ir pradėjo mėgti mažus aitrius cigarus šiau- 
diniu galu, kuriais būdavo vaišinamas. Sykį jam pasitaikė proga 
nuvažiuoti į rytus net iki Gumbinės, didelės, bet dar kaimiškos 
gyvenvietės, per kurią tekėjo upė Pisa, savo pavadinimu teikianti 
neišsenkamo peno juokeliams. Kiekvieną trečiadienį prie miesto 
rotušės su frontonais, panašiais į plačius laiptus, vykdavo garsus 
arklių turgus, kuriam gyvulius tiekė imperatoriškasis Trakėnų žir- 

“ Anger - laukymė, Florbof- žydintis kaimas, Wa/d - miškas, Huf- kanopa, 
Hlase - kiškis, Heide - dykynė (vok.). 

gynas, esantis už penkiolikos kilometrų. Truputį piečiau stūksojo 
Romintos giria, milžiniškas miškų ir ežerų draustinis, knibždan- 
tis žvėrių ir paukščių, gražiausių Europos elnių rojus. Vis dažniau 
ir dažniau, įsimaišęs tarp civilių, Tifožas pažindinosi su Vokietija, 
mėgino kalbėti vokiškai, pamažu skverbėsi į naują pasaulį, apie 
kurio turtus numanė, bet dar neturėjo jo rakto. 

Prasidėjus rudenio darganoms, stovyklos gyventojų smarkiai 
sumažėjo, nes Arbeitseinsaizas“ pavieniui ar mažomis grupelė- 
mis siuntė žmones į tolimas brigadas, palaikančias su direkcija 
tik administracinius ryšius. Dauguma kalinių buvo išskirstyti po 
aplinkinius miškus dirbti medkirčiais, o kiti pagal pomėgius ir 
profesinius sugebėjimus nukreipti į amatininkų dirbtuves, akme- 
nų skaldyklas, lentpjūvės ir gyvulių ūkius. 

Kaskart, kai tik galėdavo, Tifožas traukdavo į Kanadą. Jis buvo 
įsitikinęs, kad, visuotinei mobilizacijai smarkiai išretinus eigulių 
gretas, nėra didelės rizikos būti užkluptam trobelėje, kurios duris 
atrakino ir kaip įmanydamas geriau įsirengė vienintelį kambarį. 
Jis užsikurdavo židinyje didelę ugnį, nueidavo padėti aukos ant 
defekacinio altoriaus, pastatyto už namo po stogeliu, ir ištisas 
valandas skendėdavo svajinguose apmąstymuose, mėgaudamasis 
neregėta prabanga — vienatve. Iš pradžių vienintelis jo rūpestis 
buvo prisirinkti žiemai malkų, ir jis jas krovė po stogo atbraila. 
Norėdamas patobulinti traperio gyvenimo paveikslą, artimiausia- 
me papartyne pastatė keletą kilpų zuikiams, nesitikėdamas jokios 
sėkmės, bet paskui iš kruvinų liekanų suprato, kad grobį pirma jo 
aptiko lapė arba laukinė katė. 

Vieną dieną, pliaupiant lietui, Tifožas užsibuvo trobelėje, per- 
žengdamas visas atsargumo ribas. Liūliuojamas ugnies traškėjimo 


“ Arbeitseinsatz — čia: priverstinių darbų vykdytojas (vok.). 

ir lašų barbenimo į stogo skiedras, jis užsnūdo. Kai pabudo, buvo 
jau sutemę, o lietus vis dar šnarėjo. Stovykloje, be abejonės, jau 
įvyko patikrinimas ir išmušė komendanto valanda. Gal jis jau lai- 
komas pabėgėliu? Tifožas nusprendė pasikliauti likimu ir praleisti 
naktį trobelėje, o rytoj brėkštant grįžti į stovyklą. Prikrovęs pilnu- 
tėlaitį židinį malkų, iš ko pakliuvo susitaisė guolį, džiūgaudamas 
kaip mokinys, pabėgęs iš pamokų. Iš to džiaugsmo ilgai negalėjo 
užmigti ir, atsigręžęs į liepsnojantį židinį, žiūrėjo į mažytį žio- 
ruojantį teatrą, kuriame vyko prašmatni opera be muzikos, pilna 
slaptų sąmokslų, sproginėjančių kibirkščiuojančiais kataklizmais. 
Tifožas per daug nenustebo, kai rytojaus rytą grįžęs į stovyklą 
suprato, kad jo dingimo niekas nepastebėjo sumaištyje, sukeltoje 
pirmyn atgal zujančių brigadų. Tai buvo naujas etapas jo keistame 
kelyje į laisvę, vedančiame per stovyklos kalėjimą. 

Visai kitaip jautėsi jo draugai, rudens bjaurasties galutinai 
pribaigti. Išskrendančių paukščių klyksmai išblukusiame dan- 
guje, nenutylanti žvarbaus vėjo rauda barakuose, ši liūdna žemė, 
kur jiems viskas svetima, ir ypač ši žiema, beužgriūvanti jų pe- 
čius ir laidojanti išsilaisvinimo viltis, - viskas susidėjo krūvon ir 
varė į neviltį saujelę paprastų Žmonių, nesuprantamos audros iš- 
plėštų iš laimingo gyvenimo kasdienybės. Barako nuotaikas šiek 
tiek praskaidrindavo tik Sokratas, surengęs keletą paskaitų apie 
literatūros istoriją, ir Mimilis, nutaisantis paslaptingą išraišką, 
kam nors pasišaipius iš jo ryšių su staliaus, pas kurį kasdien dir- 
bo, žmona. Vieną vakarą Fifi taip įsisiautėjo, kad draugai pri- 
kibo prie jo norėdami iškvosti, kur gavo vyno. Jis puolė gintis 
kažką balbatuodamas, sumišai žerdamas vienokius ir kitokius 
vardus, tarp kurių galėjai išskirti Panteno gatvių bei užeigų pa- 
vadinimus ir juokingai suprancūzintus vokiškus žodžius, kurių 
prisirankiojo patekęs į nelaisvę. 

- Bent jau tau, - pasakė jam Mimilis, - prūsiška žiema išėjo į 
naudą! Net gražu žiūrėti! 

Rytojaus rytą jis buvo rastas negyvas, diržu pasikoręs ant tvo- 
ros stulpo. Ši savižudybė stovykloje pasėjo paniką. Staiga visiems 
pasidarė aišku, kad niekas iš čia neištrūks gyvas ir sveiko proto, 
kad per artimiausius mėnesius aukas rinksis liga, neviltis ir bepro- 
tybė. Beje, barakai — tai buvo akivaizdu! — skirti tik metams ir juos 
ištuštins tikrai ne kalinių paleidimas! 

Belaisviai ėmė regzti pabėgimo planus. Viktorui kasdien šauda- 
vo nauja mintis, kaip slapta pasprukti iš stovyklos, ir šiais suma- 
nymais jis dalijosi su visais, įskaitant ir sargybinius. Kiti kaupė 
maisto atsargas, stengėsi prasimanyti markių, pardavinėdami pri- 
žiūrėtojams ir retai sutinkamiems civiliams muiliukus bei pakelius 
machorkos. Braižė žemėlapius. Kartą Ernestas prisipažino Tifožui 
ketinąs su kitu kaliniu pasinaudoti Magirusu ir Ausweisu“ ir pamė- 
ginti pabėgti. Jei pasiseks, jie nusigaus į Lenkiją, kur priežiūra 
turėtų būti menkesnė, o gyventojai nusiteikę padėti. Tifožas tik pa- 
traukė pečiais. Paskui jam teko atsikratyti Mimilio, kuriam sunk- 
vežimio kelionės atrodė netikėta proga sukurti prekybos tinklą už 
stovyklos ribų. Pasiūlyti dosnūs procentai nesugundė Tifožo, bet 
jam sugnybo širdį, matant gilėjančią prarają tarp savęs ir tėvynainių. 

Vieną rytą buvo pastebėta, kad dingo Magirusas su Ernestu 
ir Bertė, buhalteriu iš Grenoblio, gyvenusiu kitame barake. Po 
poros dienų sunkvežimis tuščiu baku buvo rastas už šimto pen- 
kiasdešimties kilometrų į pietus. Visai stovyklai buvo pritaikytos 
sankcijos ir panaikintos nedidelės lengvatos, prieš keletą savai- 
čių įvestos po rankų paspaudimo Montuare“. Kaliniai lažinosi, ar 


* Ausweis - asmens pažymėjimas, tapatybės kortelė (v04.). 
“ Montuare 1940 m. spalio 22 d. įvyko Hitlerio ir Peteno susitikimas. 

šiuos du pabėgėlius lydės sėkmė. Pirmasis pabėgimas buvo svar- 
bus kaip pavyzdys. Jei jis pavyktų, viltis puoselėtų net tie, kuriems 
niekada neužtektų drąsos jais pasekti. 

Ernestas buvo sugrąžintas po keturių dienų purvinas, ap- 
driskęs, smūgių sudarkytu veidu. Jis lydėjo brezentu užklotus 
neštuvus, ant kurių gulėjo Bertė kūnas. Palikę sunkvežimį, bėgliai 
veikiausiai išsuko iš lauko žandarmerijos kontroliuojamų kelių ir 
patraukė per lygumas. Jie pasiklydo pelkėse, ir Bertė nuskendo. 
Ernestas galiausiai pats pasidavė kažkokio miestelio komendan- 
tūrai. Savaitę pratupėjęs karceryje — pamoka kitiems, — jis buvo 
išsiųstas į Graudenco karinį pataisos darbų kalėjimą. 

Rudens liūtys ir audros liovėsi, ir Tifožas vėl galėjo naudotis 
žolėmis apaugusiu tuneliu, kurį lietūs buvo pavertę liūgu. Dabar 
jis nuolat pasidovanodavo naktį „Kanadoje“, ir tai kaskart bū- 
davo šventė, mėgavimasis vienatve ir svajonėmis, žadinamomis 
paslaptingų miško garsų, gaudžiančio medžioklės rago, pučiamo 
damos baltais apdarais, rujojančios kiškienės cypavimo, nuo la- 
pės sprunkančio zuikio letenėlių tapsenimo, o kartais net tolimo, 
liūdno kaimenės baubimo. Pagaliau jis išmoko kilpomis pasigauti 
kiškiukų. Nudyręs kailiukus, išsikepdavo juos ant ugnies vaikiš- 
kai džiūgaudamas, kad gyvena tikrą Tolimosios šiaurės traperio 
gyvenimą. Ant medinių rėmelių užmauti kailiukai džiūdavo prie 
židinio kaktos, skleisdami žvėrių ir senos odos kvapą. 

Vieną naktį Tifožas pabudo, išgirdęs kažką trinantis į namelio 
sienas. Atrodo, kažkas vaikščiojo, ramstydamasis į lentas ir net į 
duris. Išsigandęs labiau, nei būtų norėjęs prisipažinti, jis nusisuko 
į pertvarą ir vėl užmigo. Paskui keletą dienų galvojo apie tą nak- 
tinį vizitą. Jo lankymasis Kanadoje anksčiau ar vėliau neišvengia- 
mai bus pastebėtas. Iš trobelės kamino kylantys dūmai visiems 
aplinkui jį išduoda. Bet kaip atsisakyti ugnies? Jis tuoj pat supeikė 

save už bailumą. Jei sulauks naujo vizito, verčiau pamėgins susi- 
tarti su įsibrovėliu, kol šis jo dar neįskundė. 

Keletas savaičių praėjo ramiai. Ruduo užtruko, rodės, niekaip 
nesiryžo užleisti vietos žiemai. Tačiau vieną naktį Tifožą vėl paža- 
dino sunkūs žingsniai ir trynimasis į kanadietiško namelio sienas. 
Jis atsikėlė ir prisiglaudė prie durų. Lauke vėl stojo tyla. Ūmai ją 
sutrikdė gargaliavimas, nuo kurio Tifožui kraujas sustingo gyslose. 
Paskui kažkas vėl pakrebždeno į duris. Tifožas staigiai jas atida- 
rė ir, išvydęs pabaisą, pasitraukė atatupstas. Gyvulys buvo panašus 
į arklį, buivolą ir elnią. Jis žengė žingsnį pirmyn ir užkliuvo už 
staktos milžiniškais ragais, pasibaigiančiais mentės formos ataugo- 
mis. Tada, pakėlęs galvą, žvėris ištiesė į Tifožą didelį apvalų snukį, 
po kuriuo minkštai, kaip dramblio straublio galiukas, judėjo tri- 
kampiu sudėta viršutinė lūpa. Tifožas buvo girdėjęs apie briedžių 
būrius, dar klaidžiojančius po Rytprūsių šiaurę, bet jį pribloškė 
baisioniškas plaukų, raumenų ir ragų kalnas, grasinantis įsiveržti į 
namelį. Atkišta lūpa buvo tokia iškalbinga, kad jis paėmė nuo stalo 
kriaukšlį duonos ir padavė briedžiui. Žvėris garsiai šnopuodamas jį 
pauostė ir apžiojo. Paskui apatinis žandikaulis pasislinko į šoną ir 
prasidėjo lėtas, uolus kramtymas. Briedis, matyt, pasitenkino šio- 
mis vaišėmis, atsitraukė nuo namelio, ir tamsa prarijo jo nerangų, 
sunkų siluetą, kurio rambumas ir vienišumas graudino širdį. 

Taigi Rytprūsių fauna atsiuntė Tifožui savo pirmąjį atstovą, 
ir tai buvo kone pasakiškas padaras, tarytum atėjęs iš bekraščių 
priešistorinių hercininių girių. Jis nemiegojo iki paryčių, nes brie- 
džio apsilankymas sutvirtino keistą įsitikinimą, kad jo kilmė sie- 
kia neatmenamus laikus, kad jo šaknys driekiasi į amžių glūdumą. 

Nuo šiol, prieš lįsdamas į Kanadon vedantį žolėmis apaugusį 
tunelį, Tifožas kaskart pasiimdavo keletą griežčio riekių brie- 
džiui pavaišinti. Vieną dieną, kai žvėris atėjo prie trobelės vėliau, 

Tifožas galėjo apžiūrėti jį aušros šviesoje. Jis buvo įspūdingas 
ir sykiu apgailėtinas su dviejų metrų aukštyje išsišovusia guga, 
trumpu kaklu, milžiniška galva asilo ausimis ir sunkiais gremėz- 
diškais ragais bei kaulėtu pasturgaliu, laikomu ilgų, liesų, negra- 
žių kojūkų. Žvėris ėmė rupšnoti mėlynienojus, juokingai išžergęs 
priekines kojas, kad, turėdamas tokį striuką kaklą, pasiektų žemę. 
Paskui briedis pakėlė didelę galvą nuo kramtymo persikreipusiu 
snukiu. Tada Tifožas pamatė, kad jo mažos akytės aptrauktos 
baltais valkčiais. Kanados briedis buvo aklas. Jis suprato, kodėl 
žvėris elgetauja, kodėl taip nevikriai vaikšto, kodėl juda lėtai it 
lunatikas, o kadangi pats buvo baisus trumparegis, pasijuto arti- 
mas šiam niūriam milžinui. 

Vieną rytą Tifožą persmelkė neįprastas šaltis. Pro apšerkšni- 
jus; langą plūdo neregėto ryškumo šviesa. Durys atsidarė sunkiai, 
joms trukdė judanti kliūtis. Tifožas apakintas atšoko. Vakar juo- 
davusi drėgna tamsa virto saulėje spindinčiu sniego ir ledo kraš- 
tovaizdžiu, apgaubtu minkštos tylos. Tifožą pagavo džiaugsmas, 
ir ne vien dėl neišsenkamo susižavėjimo, kurį jo vaikiškoje širdy- 
je visada keldavo balta fejerija. Dabar jis buvo tikras, kad tokia 
nuostabi prūsų žemės permaina ir jam pranašauja naują etapą ir 
lemiamus atradimus. Sulig pirmaisiais žingsniais, kojoms giliai 
klimpstant į sniegą, jis gavo patvirtinimą, tegul ir nežymų, bet 
reikšmingą: priešais plytintis didelis baltas lapas buvo išmargintas 
dailiu susipynusiu greitraščiu, paliktu paukščių, graužikų ir smul- 
kių plėšrūnų. 

Tifožas vėl sėdo į savo Magirusą, sunkvežimio padangas ap- 
vyniojęs grandinėmis, ir žvangėdamas, slydinėdamas važinėjo po 
apylinkes, kuriose žiema išryškino visus ženklus. Jos supaprastėjo 
iki kraštutinumo, liko tik plati baltutėlaitė lyguma, šen bei ten 
perbraukta tušo potėpiais, namai gūžojo po vatine mase, kurią vos 

pajėgė atlaikyti, ir net apsitūloję, batais apsiavę žmonės nesiskyrė 
vieni nuo kitų. 

Kartą Tifožas įsisodino į sunkvežimį ir pavėžėjo namo žem- 
dirbį, klampojus; pakele per pusnis, ir šis pasikvietė jį išgerti tau- 
relės. Pirmąsyk įžengęs į vokiečių gyvenamąjį namą, jis pasijuto 
nejaukiai, — lyg būtų dusęs ar nusikalstamai įsibrovęs į privačią 
erdvę, — ir tada susivokė, kokiu laukiniu jį pavertė karas, nelaisvė, 
o labiausiai, be abejonės, jo prigimtinis uždarumas. Veikiausiai 
taip būtų nerimavęs vilkas ar lokys, užklydęs į miegamąjį. 

Šeimininkas pasodino jį prie židinio, kurio plati atbraila buvo 
papuošta dailiai iškarpytu rausvu popierium ir akį džiugino įvai- 
riausi suvenyrai: vestuvinė nuotrauka, geležinis kryžius ant gra- 
nato spalvos aksomo pagalvėlės, sudžiūvusių levandų puokštė, 
kaspinėliu perrištas riestainis, advento vainikas iš eglių šakelių 
su keturiomis žvakėmis. Tifožas buvo pavaišintas lašiniais, at- 
siduodančiais senais durpių ugnies suodžiais, rūkytu unguriu, 
dubenėliu skystos varškės, pagardintos anyžių grūdeliais, pum- 
pernikeliu — juoda rugine duona, kieta kaip bitumo gabalas, ir 
taurele pilkalerio —- grūdų degtinės, stiprios kaip viskio raugalas. 
Norėdamas pamaloninti svečią, žmogus ėmė pasakoti prisimi- 
nimus apie Duė okupaciją 1914 metais ir baigdamas prakeikė 
karo negandas. Paskui stiklinėje spintoje į stovą sustatyti šautu- 
vai davė jam progą su malonumu prisiminti didžiąsias medžiok- 
les Johanisburgo ir Romintos miškuose, pilnuose puikių elnių 
su dešimtšakiais ragais, taip pat Elchvalde, kur lėtai, iškilmingai 
vaikštinėja bandos nerangių briedžių, prie kūdrų, kur jis šaudė 
juodąsias gulbes. 

Alkoholis padidino Tifožo gebėjimą matyti per atstumą, ab- 
straktų ir su niekuo nesusijusį, tą, kurį vadino savo „įžvalgiąja aki- 


mi“, mokančia skaityti likimo ženklus. Jis sėdėjo prie dvigubo, 

mažais kvadratukais suskirstyto lango, tarp kurio dviejų rėmų 
šliaužė tradeskantės stiebai. Vienas iš kvadratukų rėmino že- 
mutinę Vildhorsto kaimo dalį, jos namus, iki langų nubaltintus 
kalkėmis, o toliau iki stogo ištinkuotus, jaukią bažnyčią su me- 
dine varpine, kelio vingį, kuriuo ėjo senutė, tempdama ant rogu- 
čių vaiką, mergaitę, rykšte varančią piktų žąsų pulką, du arklius, 
traukiančius eglinių rąstų prikrautas roges. Ir visa tai, įsprausta 
į trisdešimties centimetrų kvadratėlį, buvo taip ryšku, taip gerai 
nupiešta, taip tiksliai sudėliota, kad jam pasidingojo, jog visus 
tuos dalykus, anksčiau matytus lyg pro miglas, pirmąkart išvydo 
gražiai sutvarkytus. 

"Taip jam buvo duotas atsakymas į klausimą, kurį kėlė nuo tada, 
kai atsidūrė kitapus Reino. Dabar jis žinojo, ko atvažiavo ieškoti 
taip toli į šiaurės rytus: $a/toje, veriančioje Hiperborėjos šviesoje kiek- 
vienas simbolis švytėjo neprilygstamu spindesiu. Kitaip negu Pran- 
cūzija, jūrinio klimato žemė, apgaubta visas linijas blukinančių 
ūkanų, žemyninė Vokietija, rūstesnė ir atšiauresnė, buvo ryškesnių, 
supaprastintų, stilizuotų, lengvai įskaitomų ir įsimenamų piešinių 
šalis. Prancūzijoje po apsiniaukusiu dangumi viską drumstė įspū- 
džiai, neryžtingi veiksmai, nebaigtos visumos, švelnumo begaly- 
bė. Prancūzas bijo oficialių pareigų, uniformų, tiksliai apibrėžtos 
vietos organizacijoje ar hierarchijoje. Prancūzų laiškanešys šiokiu 
tokiu apsileidimu nori priminti, kad jis dar ir šeimos tėvas, rin- 
kėjas, petankės žaidėjas. O vokiečių laiškanešys, apsivilkęs gražia 
uniforma, kuo puikiausiai atitinka savo pareigas. Lygiai kaip ir 
vokiečių namų šeimininkė, vokiečių mokinys, vokiečių kamin- 
krėtys, vokiečių verslininkas yra tikresnis verslininkas, tikresnis 
kaminkrėtys, tikresnis mokinys, tikresnė namų šeimininkė negu 
jų atitikmenys prancūzai. Prancūzus blogi polinkiai pavertė iš- 
blyškėliais, minkštakūniais, nugeibėliais, privedė prie bendrabū- 

vio, purvo, niekšiškumo, o Vokietijai visada grėsė pavojus tapti 
susiraukusių, karikatūriškų lėlių teatru, ką rodė jos armija, pana- 
ši į žmonių pavidalo taikinius šaudykloje, pradedant kietakakčiu 
feldfebeliu ir baigiant karininku su monokliu ir korsetu. Tačiau 
Tifožui, kurį alegorijomis ir hieroglifais išmargintas dangus nuo- 
lat šaukė neaiškiais, paslaptingais balsais, Vokietija atsiskleidė kaip 
pažadėtoji žemė, kaip grynų esmių šalis. Jis ją regėjo tokią, kokia 
buvo ūkininko pasakojimuose, lango kvadratėlio piešinyje, matė 
nulakuotus kaip žaislai kaimus, prikabinėtus lentelių su totemais, 
išbarstytus po juodų ir baltų lapų kraštovaizdį, miškus, stūksančius 
it vargonų vamzdžiai, vyrus ir moteris, nuolat blizginančius savo 
pareigybių atributus, ir, svarbiausia, embleminę fauną — Trakėnų 
žirgus, Romintos elnius, Elchvaldo briedžius, debesis keliauninkų 
paukščių, pripildančių lygumą sparnų plazdenimo ir klyksmų, he- 
raldinę fauną, radusią vietą visų Prūsijos junkerių herbuose. 

Visa tai jam dovanojo likimas, kaip dovanojo gaisrą Šv. Kristo- 
foro koleže, keistąjį karą ir pralaimėjimą. Bet nuo tada, kai perva- 
žiavo Reiną, lemtingos dovanos nustojo kristi lyg žiaurūs smūgiai 
į nekenčiamos tvarkos laivo korpusą ir tapo dosnesnės, geresnės. 
Jau Elzaso balandžiai buvo jam pažadėto likimo pranašai, nors 
ir labai kuklūs, kone juokingi, bet jis apie juos išsaugojo švelnius 
prisiminimus. Kanada padėjo Tifožui suprasti, kad žemė, kuri 
jam bus duota, tegul nežinoma ir neišdirbta, žadina gilius, slap- 
tus vaikystės prisiminimus. Ir štai jam tvykstelėjo mintis, kad visa 
Rytų Prūsija yra žvaigždynas alegorijų ir kad jam reikia į kiek- 
vieną iš jų patekti ne tik kaip raktui į skylutę, bet ir kaip liepsnai 
į žibintą. Nes jis pašauktas ne vien išgvildenti jų prasmę, bet ir 
jas išaukštinti, išryškinti visas jų ypatybes. Šią žemę jis atiduos 
tifožiškai interpretacijai ir drauge suteiks jai dar niekada neturėtų 
aukščiausiųjų galių. 

Dienos ėmė ilgėti, bet šaltis spaudė dar labiau. Nors girių na- 
melio židinyje be perstojo liepsnodavo pragariška ugnis, kana- 
dietiškos naktys tapo gana sunkiu išbandymu ir Tifožas čia jas 
leisdavo rečiau, po drėgnos barako ankštumos mėgaudamasis jų 
žvalinančiu tyrumu. Vieną rytą, kai tamsiame danguje dar žibė- 
jo nuo speigo apšerkšnijusios žvaigždės, jį pažadino beldimas į 
duris. Kaip reikiant neatsibudęs, jis niurnėdamas paėmė keletą 
griežčio riekių, kurias buvo padėjęs ant židinio atbrailos. Žinojo, 
kad neverta apsimesti, jog negirdi briedžio kvietimo, nes žvėris, 
pajutęs namelyje kažką esant, nesitraukdavo. Jam teko šiek tiek 
pakovoti su prišalusiomis durimis, bet staiga jos plačiai atsivėrė 
priešais aukštą vyrą su batais ir uniforma. Valandėlę abu stovėjo 
nustebę, paskui nepažįstamasis ryžtingai įėjo vidun, uždarė duris 
ir žengė tiesiai prie židinio. Paėmęs iš krūvos glėbį sausų malkų, 
įmetė jas į ugniakurą ir atsisuko į Tifožą. 

— Ką jūs čia veikiat? —- paklausė. 

Tifožas iš pirmo žvilgsnio pastebėjo, kad tai ne vermachto 
karininkas. Pirmiausia jo amžius — netoli šešiasdešimties, paskui 
tamsiai žalia uniforma su atlapais, papuoštais elnio ragus vaizduo- 
jančiu herbu, ir medžioklinis trivamzdis šautuvas — viskas rodė, 
kad tai veikiausiai vienas iš Vandenų ir miškų apsaugos tarnau- 
tojų: jėgeris, eigulys, girininkas, vyriausiasis miškininkas, — kurie, 
praretinti mobilizacijos, stengėsi ginti ir saugoti šį kailiniuočių ir 
plunksnuočių rojų nuo brakonierių ir karo niokojimo. 

Jis nusiėmė slidininko kepurę su ausinėmis ir, kadangi Tifožas 
neskubėjo atsakyti, vėl paklausė: 

— Pabėgęs kalinys? 

Tada prancūzas ištiesė jam delnus ir parodė griežčių riekes. 

-— Aš šeriu aklus briedžius! - atsakė. 

Nepažįstamojo nenustebino toks pasiteisinimas, ir Tifožas 
kalbėjo toliau: 

- Aš iš Morhofo belaisvių stovyklos. Tuoj pat į ją grįžtu. Esu 
ryšininkas balandininkas Abelis Tifožas iš 18-ojo Nansi inžineri- 
jos pulko, į nelaisvę patekau birželio 17 dieną Zenkūro miškuose. 

- Balandininkas? - mažumėlę susidomėjęs pakartojo vyras žalia 
uniforma. — Tai pats kilniausias ginklas, suprantama, po kavalerijos. 
Vargšai karveliai! 

Jis atsisėdo prie ugnies ir pagaliu pastūmė staiga užsiliepsno- 
jusius žagarus, kad jie neiškristų iš židinio. Gerai nemokėdamas 
vokiečių kalbos, Tifožas negalėjo atskirti, ar šis nostalgiškas ba- 
landininkystės pagyrimas nedvelkia ironija. Bet nusprendė jame 
įžiūrėti tik užklydėlio simpatiją. 

- Iš jūsų žodžių atrodo, kad pažįstate Unholdą, - pasakė eigulys 
ir matydamas, kad Tifožas nesupranta, apie ką jis kalba, paaiški- 
no: — Taip vadinamas aklas briedis, veikiausiai bijantis savo gen- 
tainių bendrijos, kur jį greit subadytų kiti patinai. Šiuose miškuose 
jis žiemoja, ir čia jį visi pažįsta, nes jis kaulija ėdesio iš sutiktų 
žmonių. Deja, pavasariop briedis nueina keletą kilometrų į pietus 
ir patenka į pavojų krašte, kuriame jo niekas nepažįsta. Vieną die- 
ną jį man kas nors nudobs, — niūriai ištarė eigulys. - Juo labiau, 
kad jis nerangus, turbūt pastebėjote. Uzo/das. Ar suprantat? Tai 
reiškia „storžievis“, „kerėpla“, bet taip pat „raganius“, „velnias“. 
Žmones gąsdina jo baltos akys ir bjaurus įkyrumas! 

— O štai ir jis, - pasakė Tifožas. 

Ir iš tiesų prie ugnies traškėjimo prisidėjo būdingi garsai, kokie 
girdėti briedžiui trinantis į sienas ir duris. Tifožui jas atidarius, 

eigulys, nors Unholdą buvo matęs daugybę kartų, apstulbo, išvy- 
dęs tokią juodą plaukuotą masę, užstojusią visą angą. Tifožas 
rieškučiose prikišo prie virpančio snukio keletą riekių griež- 
čio. Briedis atsargiai jas paėmė sučiaupdamas lūpas, tokias pat 
graibščias kaip smilius ir nykštys. Paskui jiedu pasikalbėjo. Tifo- 
žas suleido pirštus tarp ilgų, nepaprastai judrių, išraiškingų ausų 
aiškindamas Unholdui, koks jis gražus, švelnus, stiprus ir doras 
ir koks piktas, klastingas šis pasaulis. Unholdas atsakinėjo vie- 
nodu žemu būbavimu, kurį galėjai palaikyti pilvakalbio milžino 
juokų, krutino ir karpė ausimis, aiškiai rodydamas džiaugsmą 
ir pasitikėjimą. Paskui briedis atsitraukė ir Tifožas nusekė jam 
įkandin, tarsi lydėdamas iki savo valdų ribos. Pasiklausęs tols- 
tančio šiaurės žvėries kanopų caksėjimo, jis grįžo į trobelę, ir 
eigulys, sėdėdamas nugara į ugnį, valandėlę žiūrėjo į jį. 

- Jūs — belaisvis prancūzas, gal ir nepabėgęs, bet pasišalinęs iš 
stovyklos. Jūs įsilaužėte į miškininko namelį, už kurį esu atsakin- 
gas. Jūs brakonieriaujat, sprendžiant iš kailiukų, džiūstančių man 
virš galvos. To užtektų išsiųsti jus į Graudencą. Bet jums pavyko 
susidraugauti su tuo atsiskyrėliu Unholdu. Be to, balandininkas 
pataisos darbų kalėjime? Ne, iš tiesų... (Jis atsistojo.) Grįžkite į 
Morhofo stovyklą. Galbūt mes dar pasimatysim. Aš - Romintos 
girios oberforstmeisteris". 

Jis užsidėjo kepurę, nuleido ausines ir, susisagstęs kitelį, žengė 
laukan. Prieš nueidamas dar atsigręžė į Tifožą. 

- Per tokį šaltį neduokit jam daug griežčių! Liepsiu į namelio 
pašiūrę atvežti keletą glėbių šieno ir maišą avižų. Gal tada Unhol- 
das neišsibels tolyn į pietus. 


* Oberforstmeister - urėdas (vok.). 

Pavasaris Tifožui prasidėjo įvykiu, kuris stovykloje po paros 
buvo užmirštas, bet pakeitė Tifožo susikurtą paveikslą apie save 
ir savo likimą Rytų Prūsijoje. 

Pro paskutines sniego plutas jau ėmė kaltis krokai, Kuršių ma- 
rių įlankose kasnakt linksmai klykavo paukščiai, laukiantys, kol 
pavasario vėjas nuneš juos toliau į šiaurę. Prieš keletą savaičių Ti- 
fožui teko iškeisti savo ištikimąjį Magirusą į seną Ope/į, varomą 
degiosiomis dujomis, nes benzinu varomi automobiliai nuo šiol 
priklausė tik kovojančiai armijai. Sklido gandai, neva ši priemonė 
pranašaujanti greit prasidėsiančią Hitlerio karinę kampaniją, bet 
Tifožas dėl to nesuko galvos ir šią permainą laikė tik dar vie- 
nu ryšiu, sujungusiu jį su prūsų mišku, kurio malkos dabar tiekė 
energiją jo kelionėms. Be to, jis nujautė, kad šis apribojimas ir ne- 
ginčytinas regresas yra pirmas žingsnis į Vokietijos nuopuolį, šią 
pergalingą, išdidžią šalį nusmukdysiantį iki jo lygio, padarysiantį 
jam pasiekiamą ir - kas žino? — galbūt pavaldžią. 

Po žiemos barakus reikėjo paremontuoti, todėl Tifožas buvo 
išsiųstas gana toli į šiaurę parvežti lentų iš didelių Elchvaldo lent- 
pjūvių. Jis ten atrado tokią aplinką ir atmosferą, kokią geriausiai 
įkūnijo Unholdas: žemė, jei tai įmanoma, buvo smėlingesnė ir bi- 
resnė už visas, kurias jis matė atvykęs į Rytų Prūsiją, dirva visiškai 
išskydusi vandenyje, o dangus — blyškiame horizonte, keliai to- 
kie pažliugę, kad arkliams ant kanopų buvo maunamos medinės 
klumpės išsikišusiais padais, o vežimams dedami platūs kaip volai 
ratai — pufrėderiai — ir kiekvienas ūkis turėjo plokščiadugnę valtį 
bei laivelį, naudojamus per pavasario ir rudens potvynius. 

Dar toliau ėjo ruožas kopų, kurių formą nuolat keitė vėjai, 
nors joms sutvirtinti ir buvo sodinamos pajūrinės smiltlendrės; 

jų viršūnėse kartais pamatydavai vaikštant kaimenės stambių, 
archajiškų briedžių. Už kopų plytėjo Kuršių marios, negili 
tūkstančio šešių šimtų kvadratinių kilometrų ploto lagūna, per 
tūkstantmečius lėtai užnešinėjama Mėmelio, Deimenos, Rusnės 
ir Gilijos sąnašomis. Šį didelį sūrų stovinčio vandens ežerą nuo 
Baltijos jūros skiria tik Neringa, ištęstas siauras devyniasdešimt 
aštuonių kilometrų ilgio ruožas, kurio plotis svyruoja nuo mažiau 
nei penkių šimtų metrų iki keturių kilometrų. Tifožas niekada 
nebuvo pasiekęs tolimiausių hiperborėjų šalies pakraščių. Jis ne- 
siliovė apie juos svajojęs, labiausiai apie kaimą sparnuotu pava- 
dinimu — Rasytė, - esantį Neringos viduryje ir apgyventą vien 
ornitologų, visą gyvenimą stebinčių ir globojančių milžiniškus 
debesis paukščių keliauninkų, du kartus per metus atskrendančių 
pas juos ir nusileidžiančių kaip platus gyvų plunksnų tinklas. 
Grįždamas iš kelionės po šiaurinius savo karalystės pakraščius, 
Tifožas patyrė avariją. Degiųjų dujų variklis galėjo kiekvieną aki- 
mirką palūžti nuo sunkios lentų krūvos, iškilusios virš sunkvežimio 
kabinos. Bet galop jo dūstantį atkaklumą įveikė kelias. Išvažiavus 
iš giraitės, priešais sunkvežimį sublizgo balos veidrodis ir Tifožas 
smagiai į jį įlėkė, iš abiejų pusių ištėkšdamas didelius vandens 
sparnus ir užliedamas žiemos nujuodintas pakeles. Bet staiga jis 
pajuto, kad sunkvežimis neklauso, ir pagautas baimės nuspaudė 
stabdžius. Ope/is nuslydo kokių dvidešimt metrų ir sustojo skersai 
kelio. Kai Tifožas. pabandė vėl jį užvesti, ratai tik sukosi purve 
ir sulig kiekvienu variklio trūktelėjimu klimpo vis giliau. Tifožas 
pėsčias nuėjo į artimiausią kaimą, Didžiuosius Skaisgirius, ir vir- 
šininkui parodęs važtaraštį paprašė pagalbos. Jau temo, kai jis grį- 
žo prie sunkvežimio su laukų darbininku, vedinu dviem arkliais. 
Tačiau gyvuliai slydinėjo skystame purve, o vienas net parklu- 
po ir vos nesusilaužė kojos. Reikėjo virvių, kad jie galėtų išvilkti 

įklimpusį sunkvežimį, eidami tvirta žeme. Tifožui teko atsiduoti 
žandarmerijai, ir ši jį apnakvindino nepatogiame sandėliuke. Rytą 
sunkvežimis buvo ištrauktas, tačiau variklis neužsivedė. Taigi Ti- 
fožas dar vieną naktį praleido žandarų sandėliuke ir tik trečią 
dieną išvažiavo į Morhofą, kur grįžo pavėlavęs keturiasdešimt 
aštuonias valandas. 

Leitenantas Tešemacheris pasitiko jį su palengvėjimu. 

— Vakar iš Valkenau durpyno buvo ištrauktas lavonas, — tarė 
jis Tifožui. — Bijojau, jog tai būsi tu, juoba kad telefonu gautas 
apibūdinimas beveik atitiko tavąjį. Keisčiausia, kad nei stovykloje, 
nei gretimuose kaimuose nepranešta apie jokį dingusį žmogų. 

Tifožas buvo per daug dėmesingas ženklams ir sutapimams, 
kad praleistų tai pro ausis. Jis sužinojo, kad nenustatytos tapaty- 
bės lavonas atgabentas į Valkenau mokyklą, ištuštėjusią per Ve- 
lykų atostogas. Ji buvo už poros kilometrų nuo stovyklos. Pirma 
pasitaikiusia proga jis ten ir nuėjo. 

- Atkreipkite dėmesį į grakščias rankas ir kojas, į dailų veidą, į 
plėšraus paukščio profilį plačia kakta, į aristokratišką išvaizdą, ką, 
beje, patvirtina ši puošni chlamidė, tartum išausta iš aukso siūlų, 
ir šie daiktai, palaidoti drauge su numirėliu, be abejonės, tam, kad 
jis jais naudotųsi aname pasaulyje. 

Tifožo pasirodymas nutraukė paskaitą, kurią profesorius Keilis iš 
Kėnigsbergo antropologijos ir archeologijos instituto skaitė klasėje 
pustuziniui klausytojų, tarp kurių buvo Valkenau viršininkas, mažas, 
akiniuotas žmogelis, tikriausiai mokytojas — tai jis apie radinį pra- 
nešė Kėnigsbergo institutui, — pastorius ir keletas vietos didžiūnų. 
Priešais juos ant stalo gulintis pusnuogis durpių spalvos raukšlėtas 

lavonas, dėl tų raukšlių panašus į odinį manekeną, šį vaizdą ga- 
lutinai prilygino anatomijos paskaitai. Išdžiūvęs, dvasingas veidas 
buvo perrištas akis dengiančia plona juosta, suveržta taip stipriai, 
kad atrodė, lyg ji būtų įsirėžusi į nosies viršų ir pakaušį. Tarpuakyje 
į juostą buvo įsegta šešiakampė paauksuoto metalo žvaigždė. 

Iš profesoriaus postringavimų Tifožas įsiminė tik tiek, kad 
tai esąs durpynų žmogus, kokių periodiškai randama Danijoje ir 
šiaurės Vokietijoje: rūgščioje terpėje jie būna išsilaikę taip gerai, 
kad kaimiečiai iškart pagalvoja apie neseniai įvykusį nelaimingą 
atsitikimą ar nusikaltimą. O iš tiesų tai senovės germanai, kurių 
ritualinis skandinimas į durpynų gelmes siekia pirmąjį mūsų eros 
amžių arba dar ankstesnius laikus. Deja, apie tas gentis žinoma 
labai mažai ir mokslininkai vis dar yra priversti duomenų apie jas 
ieškoti Tacito „Germanijoje“, parašytoje tik iš nuogirdų, kelian- 
čių didelių abejonių, pabrėžė Keilis. Paskui atkreipė dėmesį į odą, 
per du tūkstantmečius išsilaikiusią taip gerai, kad vietiniai žanda- 
rai net paėmė numirėlio pirštų atspaudus, norėdami nustatyti jo 
tapatybę. Negana to, jis pats atliko lavono skrodimą. Ištyrinėjęs 
plaučius nustatė, kad žmogus nuskendo, ir ant kūno nerado jokios 
žaizdos ar smurto pėdsakų. Paskui profesorius, pergalingai šyp- 
sodamasis, nutaisęs paslaptingą miną, lyg bendrininkas pažvelgė 
į lavoną, žmogų, mirusį prieš mūsų erą, sakytum būtų turėjęs su 
juo bendrą gundančią neatspėjamą paslaptį. Po ilgokos pauzės jis 
iškilmingai pareiškė, pabrėždamas kiekvieną žodį: 

— Ponai ir ponios (ponių tarp susirinkusiųjų nebuvo), aš asme- 
niškai ištyrinėjau mūsų didžiojo protėvio skrandį, plonąją žarną 
ir storąją žarną. Jo viduriai, nors ir sulipę, buvo sveiki ir net iš- 
laikę turinį. Man pavyko moks/iškai (šį žodį jis tiesiog išskieme- 
navo) nustatyti, kad Valkenau žmogus valgė — aš sugebėsiu šitai 
įrodyti — iki mirties likus dvylikai ar dvidešimt keturioms valan- 

doms. Jis valgė košę, kurios pagrindinis komponentas buvo rūg- 
tys, liaudyje vadinamos vandens pipirais, įvairiomis proporcijomis 
sumaišytos su skėtiniais, rauktalapėmis rūgštynėmis, vijokliais ir 
baltagalvėmis. Nuoširdžiai netikiu, kad senovės germanai, kurie 
buvo medžiotojai ir žvejai, kasdien būtų valgę tokį augalinį mar- 
malą. Veikiau tai buvo ritualinė vakarienė, savotiška priešmirtinė 
komunija, kuria jis prieš aukojimą pasidalijo su keletu artimųjų. 

Dėl mirties datos, tai, kas be ko, neįmanoma labai tiksliai jos 
nustatyti. Bet šalia kūno rasta moneta datuojama pirmuoju mūsų 
eros amžiumi, nes ant jos iškaltas Tiberijaus atvaizdas. Šis atra- 
dimas labiausiai ir jaudina. Niekas netrukdo manyti, kad prieš 
tą siaubingą, bet savanorišką mirtį žmogus, be abejonės, žymus, 
galbūt karalius, paskutinį kartą valgė tuo pat laikotarpiu — tais 
pačiais metais, kas žino, gal net tą pačią dieną, tą pačią valandą! — 
kaip ir Jėzus su mokiniais, prieš Velykas ir Jo Kančią susirinkę 
į Paskutinę vakarienę. Taigi tuo momentu, kai Artimuosiuose 
Rytuose užgimė Judėjos ir Viduržemio jūros kraštų religija, čia 
vykęs analogiškas ritualas galbūt davė pagrindą paralelinei religi- 
jai, grynai šiaurietiškai ar net germaniškai. 

Profesorius nutilo, lyg gerklę jam būtų užgniaužęs susijaudi- 
nimas ir jo paties žodžių svarba. Paskui jau ne tokiu iškilmingu 
tonu kalbėjo toliau: 

- Tebūnie man leista pridurti, kad mūsų protėvis buvo atkastas 
netoli nuo čia, alksnių giraitėje, būtent juodųjų alksnių, augančių 
pelkynuose. Šia proga negaliu neprisiminti Gėtės, didžiausio vo- 
kiškai rašiusio poeto, ir jo žymiausio, paslaptingiausio kūrinio — 
baladės „Girių karalius“. Ji gieda mūsų vokiškoms ausims, liū- 
liuoja mūsų vokiškas širdis, atskleidžia vokiečių sielą. Todėl siūlau 


O Vokiškai Erlkėnig - „Alksnių karalius“. 

jums, kaip siūlysiu ir Berlyno Mokslų akademijai, kad šis žmogus 
archeologinių tyrinėjimų analuose būtų vadinamas Girių karalium. 
Ir jis padeklamavo: 


Kas joja nakčia tarp girių gūdžių? 
Tai tėvas su savo mažu vaikučiu...2 


Profesorių nutraukė lauko darbininkas: jis įsiveržė kaip vėtra, 
pripuolė prie jo ir kažką tyliai pasakė. 

— Ponai, — tarė Keilis, - man ką tik buvo pranešta, kad iš to 
paties durpyno ištrauktas antras kūnas. Siūlau tuoj pat ten nueiti 
ir pasitikti tą naują pasiuntinį iš amžių glūdumos. 

Darbininkai iškasė kūną su visu durpių grumstu, kuriame jis, 
veikiausiai susirietęs į kamuolį, buvo įkalintas. Tik galva, tikriau, 
dešinysis profilis, lyg inkrustuotas kyšojo iš purvo masės ir buvo 
ne didesnis už medalio bareljefą. Jo spalva taip menkai skyrėsi 
nuo durpių, jog jis atrodė iškaltas iš to paties grumsto. Tai buvo 
sudžiūvęs, vaikiškas, liūdnas veidelis, kurį kepuraitė iš trijų ne- 
grabiai susiūtų medžiagos gabaliukų darė panašų į kalinį ar net 
katorgininką. Sulaukę profesoriaus, darbininkai nugrandė durpes 
mentele. Pirmiausia išlaisvino visą galvą, paskui pečius, regis, ap- 
gaubtus avikailio apsiaustėliu. Netrukus buvo iškrapštytas visas 
drabužis, bet jis atrodė tuščias. Kai tas „naujas pasiuntinys iš am- 
žių glūdumos“ buvo paguldytas ant žolės ir piemens kailinukai 
pakelti, visi pamatė, kad kūnas tikrai sutrūnijęs: per tūkstantme- 
čius kažkodėl išliko tik galva. 

- Vadinasi, - padarė išvadą Keilis, - mes niekada nesužinosim, 
ar tai vyras, ar moteris, ar vaikas. Lygindamas analogiškų iškase- 
nų rezultatus, aš linkęs manyti, kad čia moteris. Aukšti asmenys 
į šešėlių karalystę neretai iškeliaudavo lydimi žmonos, o seno- 

vės germanai, kaip žinote, buvo monogamai. Tai bus dar viena 
paslaptis, susijusi su Girių karaliumi. Kaip ir jo akių raištis bei 
aukso žvaigždė: su dabartiniu žinių bagažu neįmanoma iššifruo- 
ti jos prasmės. Bet juo ilgiau gyvename, juo labiau praeitis prie 
mūsų artėja. Paradoksalu, tačiau dabar apie antiką žinome daug 
daugiau nei prieš šimtą metų. Galbūt nauja šviesa nušvies mums 
ir senovės germanų ritualus. Tačiau paslaptis visada gaubs tai, kas 
durpėtoje Girių karaliaus amžinybėje yra švenčiausia. 

Prieš grįždamas į Morhofą, Tifožas ilgai žiūrėjo į gležno, liūd- 
no katorgininko veidelį, po daugelio amžių purvinos tamsos pir- 
mąkart glostomą saulės. 


* 


1940 metų rudenį Rastenburgo miestelio gyventojai nustebo 
sužinoję, kad nuo šiol jiems draudžiama kelti koją į Gerlico miš- 
ką, kur tradiciškai vykdavo liaudies iškilmės, šaudymo varžybos, 
mugės ir kur sekmadienio popietėmis ateidavo pasivaikščioti šei- 
mos. Paskui buvo rekvizuota Karlshofo kavinė, kur miestelėnai 
susirinkdavo užkąsti, jos darbuotojai buvo atleisti ir patalpose 
įsikūrė SS padalinys. Tada į miestelį atvažiavo Tod/ organizaci- 
jos brigados, statybų įmonės Hayss und Freitag ir Dykerbof und 
Widmann ir net Štutgarto Seidenspinner medelyno sodininko- 
kraštovaizdžio architekto sunkvežimiai. Buvo praplatinti keliai, 
netoliese pastatytas aerodromas, o geležinkelis Rastenburgas- 
Angerburgas civiliniams pervežimams buvo uždarytas. Spauda 
oficialiai paaiškino, kad buvusiose Gerlico valdose numatoma 
įkurti didelį Chemische Werke Askania filialą, bet toks paaiškini- 
mas, matant visos tos prabangos ir darbų mastą, atrodė nejti- 
kėtinas. Nors „naująjį miestą“, kaip jis buvo vadinamas, gaubė 

paslaptis, sklido šnekos apie trijų metrų pločio ir pusantro met- 
ro aukščio spygliuotos vielos tvorą bei už jos esančią minomis 
nusėtą penkiasdešimties metrų zoną, išilgai kurios dieną naktį 
patruliuoja sargybiniai. Priešlėktuvinės gynybos baterijos ir sun- 
kieji kulkosvaidžiai saugo dar dviejų gynybos ruožų prieigas, ir 
į vidų lankytojai gali patekti tik po kelių patikrinimų. „Mies- 
te“, be tuzino privačių vilų, yra ir ultramodernus ryšių mazgas, 
automobilių parkas, pirtis, katilinė, kino teatras, susirinkimų ir 
konferencijų salės, kazino karininkams ir, svarbiausia, šiaurinėje 
dalyje po aštuoniais metrais betono prabangiai įrengtas požemi- 
nis bunkeris, į kurį veža liftas. 

1941 metų birželio 22-ąją, tą pačią dieną, kai „Barbarosos“ 
operacija sovietų teritorijoje sukėlė pragarą, Hitleris su Bormanu, 
savo generaliniu štabu ir pagrindiniais darbuotojais persikraustė į 
naują „Vilko guolį“ (Wo/fsschanze). Artimiausiose apylinkėse tuoj 
pat įsikūrė ir režimo šulai: Himleris - Hegevalde prie Grosgar- 
teno, Ribentropas — Šteinorte, kanceliarijos vadovas Lamersas — 
Rozengartene, o Gėringas, laimingas gavęs tokią nelauktą pro- 
gą, - Romintos medžioklės name. 

Tą dieną du šimtai dvidešimt vokiečių divizijų, remiamų trijų 
tūkstančių dviejų šimtų lėktuvų ir dešimties tūkstančių tankų, kirto 
rusų sieną; šiaurėje jas palaikė suomių armija, o pietuose — vengrų 
ir rumunų. Nuo tada Rytų Prūsijos žemę be paliovos drebino šar- 
vuočių vikšrai, dangų virpino bombonešių eskadrilės. Toli rytuose 
siautė viesulas, galingai traukiantis į save milžinišką srovę žmonių 
ir ginklų, arklių ir mašinų. Belaisvių stovyklose įsižiebė kibirkš- 
tėlė vilties. Tai buvo ženklas, kad kažkas vyksta ir jų likimas gal- 
būt pasikeis. Tifožui, priešingai, šie išoriniai sukrėtimai sutapo su 
laukimo ir brendimo periodu po žiemos ir pavasario atradimų ir 
praregėjimų. Važinėdamas degiosiomis dujomis varomu Opeliu, 

jis vis geriau pažino Vokietiją ir vokiečius, išmoko vokiečių kalbą, 
o kitas dienas leido stovykloje, skaidrindamas jas apsilankymais 
Kanadoje. Vos padvelkus pavasariui, Unholdas dingo, be abejo- 
nės, tęsdamas savo paslaptingą kelionę į pietus, apie kurią kalbėjo 
Romintos oberforstmeisteris: matyt, jo laikas Kanadoje pasibaigė, 
o misija prie Tifožo buvo atlikta. Iš esmės Unholdo pranešimas, 
atėjęs iš neatmenamų laikų, buvo ne kas kita, kaip pasirengimas 
dar vienam, daug svarbesniam, susitikimui su Girių karaliumi ir 
jo mažuoju katorgininku, kaip mintyse jį vadino Tifožas. 

Spalio 3 dieną Hitleris savo kalboje, pasakytoje Berlyno Sporto 
rūmuose, pranešė pasauliui pradedąs vykdyti „Taifūno“ operaciją, 
kurios tikslas — užimti Maskvą ir galutinai sutriuškinti Raudo- 
nąją armiją. Į šalį vėl ėmė plūsti žmonės ir technika, žmonės vis 
jaunesni, o technika vis tobulesnė, ir visa tai kaip pakliuvo buvo 
metama į karo ugnį. Kai aukštai danguje, apniauktame pilkų de- 
besų, gailiai klykaudami pasirodė pirmieji paukščiai keliauninkai, 
Tifožas sunkia širdimi mąstė apie visus tuos jaunuolius, pakirstus 
pačiame žydėjime, ir jam dingojosi, kad auštybėse blaškosi žuvu- 
siųjų sielos, vienišos, išsigandusios pomirtinio pasaulio slėpinių, 
apraudančios šią brangią gimtąją žemę, kurią mylėti turėjo tiek 
mažai laiko. 

Pirmajam pašalui nubalinus pelkių paviršių, jis buvo pašauktas 
į stovyklos darbų vykdytojo, Arbeitseinsatzo, kabinetą. Ten jo lau- 
kė aukštas žilaplaukis vyras su tamsiai žalia uniforma, papuošta 
elnio ragus vaizduojančiu herbu. Tifožas atpažino oberforstmeis- 
terį, prieš pusmetį užklupus; jį Kanadoje. 

— Man reikia pagalbininko, išmanančio apie automobilius ir 
galinčio padėti Romintoje nudirbti visus darbus, — tarė jis. - Aš 
pagalvojau apie jus. Stovyklos direkcija išrašė jums kelionės lapą. 
Suprantama, aš nenoriu vergo. Išsivešiu jus tik jei sutiksite. 

Po valandos, paskubomis atsisveikinęs su draugais ir su lei- 
tenantu Tešemacheriu, Tifožas atsisėdo į sunkų benzinu varomą 
Mercedesą šalia oberforstmeisterio. 

Per karo ir ankstyvo pašalo sustingdytus laukus jie nuvažia- 
vo apie penkias dešimtis kilometrų. Dar su šviesa pasiekė sta- 
tinių tvorą, juosiančią Romintos draustinį, ir rąstinius vartus, 
virš kurių gotiškomis raidėmis buvo užrašyta: Naturschutzgebiet 
Rominter Heidė“. 


* . . o 
Romintos girios draustinis. 

IV 


Romintos žmogėdra 


Jis pauostė į dešinę, į kairę ir pasakė, 
kad čia atsiduoda šviežia žmogiena. 


Charles Perrrault 


Jie paliko tarnybinį Mercedesą prie sargo namelio ir toliau 
važiavo medžiokliniu kabrioletu, traukiamu sarto trakėno. Taip 
visi darė, kad Romintos gamta nebūtų teršiama išmetamosiomis 
dujomis. Jau buvo sutemę, kai jie sustojo prie oberforstmeisterio 
pareigybinio namo, vilos su senomis čerpėmis dengta veranda, 
kurios frontonai buvo papuošti raguotomis elnių galvomis. Tifo- 
žas turėjo iškinkyti arklį ir nuvesti jį į arklidę: jam tai buvo nauja 
užduotis, ir jis su ja susidorojo kaip įmanydamas geriau, kritiškai 
stebimas seno tarno, kuris atbėgo išgirdęs per grįstą kiemą dar- 
dančius ratus. Paskui jam buvo skirtas kambarėlis mansardoje ir 
tarnas su žmona virtuvėje pasidalijo su juo vakariene — sriuba, 
lašiniais, raudonaisiais kopūstais ir juoda duona. 

Vėliau Tifožas ištisas savaites pėsčias ar važiuotas vežimu ly- 
dėdavo oberforstmeisterį į išvykas po draustinį. Anksčiau vai- 
ruotojo, vežiko ir visadarbio pareigas ėjo tarnų sūnus, ir už šią 
gyvenimo permainą Tifožas turėjo būti dėkingas mobilizacijos 
įsakymui, išsiuntusiam jaunuolį į rusų frontą. Iš pradžių tėvai žiū- 
tėjo į jį kreiva akimi, bet jų priešiškumas greit išgaravo, pamažu 
jis jiems tapo lyg įsūniu, ir senukai buvo juo švelnesni, kad bijojo 
dėl tikro sūnaus gyvybės. 

Kai paskui Tifožą užsivėrė dideli vartai ir jis pirmąsyk atsidū- 
rė po rusvu Romintos lapijos baldakimu, iškart suprato įžengęs 
į užburtą ratą, į kurį jį atvedė negalingas, bet vietos dvasių pri- 
pažįstamas burtininkas. Pirmoji jį pasitiko didelė auksinė lūšis: 
ji tupėjo ant kelmo ir žiūrėjo į jį, šypsodama į siaurus kaip Azi- 
jos princo ūsus ir judindama šviesių plaukų kuokštelius ant ausų. 
Paskui jį palydėjo porelė bebrų, baltasis sakalas, stambus pilkas 
šuo įkypomis akimis ir nuožulnia nugara, kaip vėliau sužinojo, 
vienas iš tų Sibiro vilkų, rujomis traukiančių per Lenkijos lygumą. 
Bet labiausiai į akis krito flora, kartais naudinga, kartais žalinga, ir 
jos ryšiai su pasakiškomis būtybėmis. Oberforstmeisteris parodė 
jam didelius grybus su raudonomis baltai taškuotomis kepurėmis, 
po kuriomis miega elfai ir troliai, juodąjį eleborą, kuris išveda iš 
proto, bet gruodžio 24 dieną apsipila Kalėdų rožėmis, paprastuo- 
sius trimitėlius, kurių puvėsingi, nors ir valgomi rageliai įspėja, 
jog netoliese yra dvėselienos, šunvyšnę, džiovinančią prakaitą ir 
išplečiančią vyzdžius, šėtonbaravykius raudonu ištinusiu kotu ir, 
įdomiausia, urvelius tarp susiraizgiusių šaknų šaknelių, žiojinčius 
šlaitų šonuose ir sakančius, kad tai įėjimas į buveinę, kurioje gy- 
vena gnomai, žili ir sukriošę, bet kalbantys griausmingais balsais 
ir sustabdantys kiekvieną arklį, šokdami jam ant galvos. 

Tifožas laukė, kad oberforstmeisteris supažindintų jį su tais 
stebuklais. Nusileistų su juo į grotas, kur nykštukai iš uolų ren- 
ka deimantus, į erškėčiais ir uolaskėlėmis apaugusią pilį, kurioje 
krištolo karste miega nuoga gražuolė, arba išmokytų iš tam tikrų 
augalų sutaisyti jaunystės ar meilės eliksyrą. O iš tiesų jo patiklią, 
vaikišką sielą nustebino - bet nenuvylė - kitas atradimas, kurį jam 
parengė šių girių ir šių Žvėrių valdovas. Jis nesutiko nei gnomų, nei 
miegančių princesių, nei tūkstantmečio karaliaus, sėdinčio 3žuolo 
drevėje, užtat greitai buvo nuvestas pas Romintos žmogėdrą. 

Dvidešimt penkis tūkstančius hektarų užimančio Romintos 
draustinio administracija samdė daug girininkų, kurių vilos slė- 
pėsi jų priežiūrai pavestų girininkijų pamiškėse. Bet gražiausios 
buvo Vilhelmo II Jagdhauzas ir Hermano Gėringo Jėgerhofas, 
stovinčios draustinio viduryje dviejų kilometrų atstumu viena 
nuo kitos. 

Imperatoriškasis Jagdhauzas, 1891 metais pastatytas norvegų 
architekto iš jo atsivežtų medžiagų, buvo nuostabi medinė pilai- 
tė su smailiais bokšteliais ir daugybe galerijų, nudažyta vieno- 
da tamsiai raudona spalva, panaši į kinų pagodą ir šveicarų šalė. 
Visas šias keistenybes pabrėžė šiaurietiškas akcentas: stogo krai- 
gus puošė išdrožtos drakonų galvos, kaip drakarų pirmagalyje. 
Imperatoriškąją rezidenciją drauge su tokio pat stiliaus ūkiniais 
pastatais papildė Šv. Huberto koplyčia ir bronzinė natūralaus dy- 
džio elnio statula, sukurta Richardo Fryzės, kaizerio dailininko ir 
skulptoriaus animalisto. 

1936 metais feldmaršalas Hermanas Gėringas, turėjęs Ro- 
mintoje dvigubą valdžią, - kaip Prūsijos reichsprezidentas ir kaip 
Reicho vyriausiasis medžioklės prievaizdas, reichsjėgermeiste- 
ris, — netoliese pasistatydino medžioklės namą, Jėgerhofą, kuris, 
iš pažiūros grynai kaimiško stiliaus, skoningumu užtemdė naivią 
imperatoriškojo Jagdhauzo prabangą. Žemų, nendrėmis deng- 
tų pastatų keturkampis supo vidinį kiemą, pusiau patijų, pusiau 
kluatrą. Frontonus puošė senoviniai mozūriški simboliai, lemian- 
tys medžioklės sėkmę, apie kurią liudijo dešimtšakiai elnio ragai. 
Viduje, erdvios kaip bažnyčios nava salės gale, stūksojo iš moreni- 
nių akmenų sumūrytas monumentalus židinys, salę apšvietė aukšti 
langai spalvotais stikliukais, įrėmintais švininiuose kvadratėliuose, 
o sutemus — apskriti šviestuvai, stogo konstrukcijos buvo mato- 
mos, panašios į didelio apversto laivo korpusą. Aplink šią svetainę, 

kurioje medžiotojai ilgai vakarodavo, buvo išsidėstę kambariai, 
visi iškalti lentutėmis, bet kiekvienas kitokiomis, todėl jie buvo 
vadinami uosiniu kambariu, guobiniu kambariu, 4žuoliniu kam- 
bariu, maumediniu kambariu ir kt. Šioje miško aplinkoje Rei- 
cho vyriausiasis medžioklės prievaizdas mėgavosi visa prabanga, 
be kurios savęs neįsivaizdavo, kuri jį supo jo rūmuose Berlyne, 
Šorfeidėje esančiame Karinhalyje, Berchtesgadeno vasarnamyje 
ir net „Azijoje“, asmeniniame šarvuotame traukinyje, tikruose 
rūmuose ant bėgių. Visa ši prabangių daiktų sankaupa, kilimai, 
žinomų tapytojų paveikslai, kailiai, dailūs mažmožiai, indai, si- 
dabras, brangenybės, visi šie seni daiktai didžiojo pirato irštvoje 
buvo suvežti iš Europos didikų namų ir muziejų, kurių duris jam 
atvėrė karas. Hitlerio ir jo generalinio štabo įsikūrimas „Vilko 
guolyje“ Rastenburge, mažiau nei už devyniasdešimties kilomet- 
rų, Gėringui davė netikėtą progą suderinti savo pareigas Trečiojo 
reicho šeimininkui ir pomėgį medžioti elnius ir valgyti žvėrieną. 
Romintoje prie jo stalo nuolat būdavo prašmatniai priiminėjami 
aukšti režimo pareigūnai ir valstybių sąjungininkių vyrai, kuriems 
būdavo suteikiama garbė nušauti po vieną elnią. Tą elnią jis su 
savo oberforstmeisteriu parinkdavo iš anksto pagal svečio rangą, 
bet žvėris visada būdavo gerokai prastesnis už karališkąjį laimikį, 
kurį pasilikdavo sau. 


* 


Viena iš pirmųjų Tifožo užduočių buvo padėti žemdirbiams, 
besiskundžiantiems dėl to, kad jų laukus, prisišliejusius prie vaka- 
rinės Romintos pamiškės, dar nespėjus nuimti derliaus nusiaubia 
iš Romintos draustinio atsibastę šernai. Jokie atitvarai - nebent 
tai būtų akmeninės sienos — neatsilaiko prieš seną patiną, pasiry- 
žusį praskinti kelią savo bandai, ir jie veltui vargsta, užtaisinėdami 

spragas pinučių ar statinių tvorose. Reikėjo išnaikinti visas draus- 
tinio kiaules, tokią išeitį siūlė ir jėgeriai, bijantys dėl savo daigynų 
ir takų į šėryklas. Bet vyriausiasis medžioklės prievaizdas nuspren- 
dė kitaip. Jis per daug mylėjo šiuos stambius, drąsius, linksmus, 
ėdrius žvėris, puntančius viską be atrankos, — javus, vabzdžius, 
dvėselieną, — ir netvarkingu, nenuspėjamu elgesiu leidžiančius 
jam pailsėti nuo pedantiškų, smulkmeniškų įpročių, kuriais pa- 
sižymi elniai ir stirnos, prisirišę prie savo išmintų takų, ganyklų, 
gulyklų. Todėl įsakė griebtis priešingos išeities: Romintos rytinėje 
dalyje sudaryti šernams tokias palankias sąlygas, kad jie ten ir lai- 
kytųsi. Sumanė juos šerti skerdimui skirtais arkliais, nugalabytais 
toje vietoje, kur šernai ateis jų ryti. 

Tifožui ta arklių galabijimo operacija, kurioje jis atliko žudi- 
ko vaidmenį, buvo žiaurus, bet neabejotinai prasmingas, taigi ir 
naudingas, išbandymas. Tokius pasmerktuosius jam reikėdavo pa- 
siimti iš kaimo arba iš gretimo žirgyno — Trakėnai buvo tik už 
dvylikos kilometrų į šiaurę — ir su šeimininku brikele važiuoti į 
aukojimo vietą. Kartais vargšas kuinas būdavo toks nusibaigęs ir 
nuo pasmerkimo dienos taip menkai šertas, kad tekdavo kinkuoti 
labai jau iš lėto. Tifožui dėl viso ko net buvo duotas švirkštas ir 
buteliukas stimuliuojamųjų vaistų, kad prireikus galėtų pastiprinti 
nusilpusį gyvulį. 

Jis juos šaudydavo septinto kalibro kulkomis, paleistomis į 
užausį iš penkiasdešimties centimetrų atstumo. Pakirstas arklys 
iškart pargriūdavo. Šeimininkas tuoj pat nuplėšdavo jam pasa- 
gas ir nudirdavo odą, jei ji būdavo bent šio to verta. Tifožas iš 
pasibjaurėjimo kone alpdavo, stebėdamas tas šlykščias procedū- 
ras, peršančias mintį apie miške įvykdytą kraupią galvažudystę, 
juo labiau kad netrukus pajuto artimą ryšį, siejantį jį su arkliu, 
pavyzdingu nešėju, ir šioms skerdynėms suteikiantį savižudybės 

atspalvį. Vieną dieną, grįžęs į nusikaltimo vietą, jis užklupo šernų 
pulką, su laukiniu įkarščiu dorojantį kumelės maitą, jau sudrasky- 
tą ir ištampytą po visą aikštelę, kurioje ji buvo palikta. Bet tai dar 
buvo niekis. Sykį jis matė, kaip senas vienišius kibo į dar neatša- 
lusį kūną. Šernas griebė arklį už išeinamosios angos ir nepaleido 
tol, kol, daužydamas šnipu ir draskydamas iltimis, neišplėtė jos 
tiek, kad tilptų galva. Negyvas, suplėšytas, daužomas arklys, rodės, 
gynėsi, ore mosuodamas keturiomis kanopomis, judančiomis nuo 
įnirtingų patino smūgių. Tifožas skaudama širdimi pajuto, kad ir 
jam tenka dalis kaltės dėl šio šlykštaus išniekinimo. 


* 


Prieš atvykstant vyriausiajam medžioklės prievaizdui, Reicho 
maršalui ir liuftvafės vyriausiajam vadui, į Jėgerhofą būdavo pri- 
vežama galybė produktų ir imdavo įnirtingai plušėti tarnai. Kai 
„Azija“ sustodavo Tolminkiemio stotyje, prie jos pririedėdavo vė- 
liavėlėmis papuoštas Mercedesas ir kaip vėjas nulakdindavo storulį 
į pasakišką namą, kur didžiuliame židinyje pleškėdavo pragariška 
ugnis. Metrdoteliai baltomis pirštinėmis ant ilgo kaip vienuoly- 
ne stalo, užtiesto plono lino staltiese ir žaižaruojančio auksaka- 
lių dirbtais indais, statė daugiašakius kandeliabrus su žvakėmis, 
liokajai šildyklėmis šildė plačią šilkais ir kailiais klotą šeiminin- 
ko lovą, o virtuvėje virš anglių kepė tradicinis įdarytas šerniukas, 
varvindamas riebalus į skardą. Oberforstmeisteris pirmas būdavo 
pašaukiamas pas vyriausiąjį medžioklės prievaizdą, kurio storas 
balsas su bavarišku akcentu be paliovos griaudėdavo visame Jė- 
gerhofe. Senis, įsispraudęs į savo geriausią uniformą, iš šių pasi- 
matymų išeidavo treškančia galva, baisiausiai sutrikęs ir visus savo 
rūpesčius tuoj pat užkraudavo Tifožui, laukiančiam arklidėse su 
sarčiu ir kabrioletu. 

Pirmąkart pamatyti reichsmaršalą Tifožui pasitaikė proga pa- 
čiame viduržiemyje, ir to susitikimo dingstis buvo įvykis, be galo 
pradžiuginęs Romintos šeimininką. | 

Tifožas važiavo iš Geldapės dviem stambiais darbiniais arkliais 
kinkytu vežimu, prikrautu runkelių ir kukurūzų, skirtų elniams 
šerti. Arkliai garsiai šnopavo, kaukšėdami kanopomis į sušalusią 
žemę, o Tifožas, susisupęs į avių kailinius, žiūrėjo, kaip virš gal- 
vos lėtai plaukia apšerkšnijusių nuogų šakų raizgalynė. Jis mąstė, 
kad ši ilga kelionė į rytus, į kurią jį pastūmėjo Martinos kalti- 
nimai ir jų sukeltas karas, buvo sykiu ir piligrimystė į praeitį: tą 
piligrimystę mistiškai paženklino Unholdo ir durpynų žmogaus 
pasirodymas, o praktiškai - benzinu, paskui degiosiomis dujomis 
varomo automobilio pakeitimas arkliu. Apimtas saldaus nerimo, 
jis numanė, kad ši kelionė nuves jį toliau, giliau, į tirštesnes sute- 
mas ir galop jis galbūt atsidurs Girių karaliaus amžių glūdumose. 

Tada ir nutiko tai, dėl ko jis dar tvirčiau įsitikino, kad jo mintys 
turi pavojingą galią iššaukti tikrus padarus, panašius į įsivaizduo- 
jamus. Jam iš dešinės, žvaliai risnodama tarp apgenėtų didžiulių 
eglių kamienų, artinosi banda žvėrių, milžiniškų, juodų, gauruotų 
kaip lokiai, kuprotų kaip bizonai. Tifožas atpažino bulius, bet jie 
veikiausiai priklausė priešistorinei rūšiai, tokiems, kokie vaizduo- 
jami neolito olų raižiniuose, - žodžiu, taurus trumpais lyg durklai 
ragais ir gugomis, pasišiaušusiomis nuo tankių karčių. Deja, juos 
pamatė ne jis vienas. Arkliai, staiga pabudę iš snaudulio, pasileido 
šuoliais ir ėmė lėkti kaip pasiutę, vežimas paskui juos šokinėjo ir 
blaškėsi po visą kelią. Tifožas nesiryžo stabdyti arklių, nes jautė 
tokį pat siaubą, kaip ir jie, juoba kad kita taurų kaimenė grasino 
atkirsti kelią atgal. Pirmame būryje jis suskaičiavo tuziną Žvėrių, 
antrame — apie dešimt, taigi iš viso dvidešimt du, bet antrame 
būryje, atsilikusiame ir einančiame lėčiau, dauguma, matyt, buvo 

patelės su jaunikliais. Jie vos nesusidūrė su antra kaimene, su- 
sijungusia su pirmąja, ir abi jos sudarė grėsmingą, veržlią masę, 
viską traiškančią savo kelyje. Pirmas posūkis pabaidytam ekipažui 
buvo lemtingas. Vežimas neteko pusiausvyros ir, pavažiavęs keletą 
metrų dviem ratais, griuvo kelkraštyje ant šono; Tifožas nusirito 
į sniegą, o arkliai nuvilko vežimą tolyn. Vienas gyvulys ištrūko ir 
nulėkė, tempdamas paskui save sulaužytus pakinktus, kitas, vis 
dar įkalintas kinkinyje, grūmėsi ir spardė vežimo gardis. Tifožas 
paskubomis jį išlaisvino ir užšoko ant nugaros, kol ir šis dar nepa- 
bėgo. Atsigręžęs pamatė bandą taurų, draugiškai apspitusių per- 
verstą vežimą ir šlamščiančių runkelius bei kukurūzus. 

"Tuo metu, kai įvyko šis incidentas, Romintos taurų tėvas kaip 
tik viešėjo Jėgerhofe, kuriame dažnai lankydavosi. Tai buvo profe- 
sorius daktaras Lucas Hekas, Berlyno zoologijos sodo direktorius. 
"Tai jam kilo mintis pamėginti, sumaniai kryžminant Ispanijos, Ka- 
margo ir Korsikos bulių veisles, atrankos būdu, taikomu kelioms 
šių žvėrių kartoms, atkurti pirmykščius taurus, kurių paskutiniai 
atstovai išnyko viduramžiais. Profesorius manė, kad jam puikiai 
pavyko, ir išprašė iš vyriausiojo medžioklės prievaizdo leidimą 
tuos Bos primigenius redivivus, kaip jis su pedantišku džiaugsmu 
pavadino savo kūrinius, apgyvendinti Romintos draustinyje. 

Nuo to laiko juodų milžinų banda draustinyje sėjo siaubą. 
Buvo pasakojama istorija apie dviračiais važiavusius patrulius, ku- 
rie, užpulti tauro, gavo ropštis į artimiausių medžių šakas. Žvėris 
išliejo įniršį ant kelyje numestų dviračių. Jis juos sutrypė, paskui, 
kaip pakliuvo pasmeigęs ant ragų, nuėjo, užsidėjęs tą triumfo ka- 
rūną iš vamzdžių ir sukraipytų ratų. 

Sužinojęs apie Tifožo nesėkmę, Gėringas neapsakomai džiau- 
gėsi ir pasikvietė jį, norėdamas išgirsti pasakojimą iš pirmų lūpų. 
Taigi rytojaus vakarą Tifožas prisistatė į Jėgerhofą švariai nu- 

siskutęs, apsivilkęs žalia uniforma ir apsiavęs juodais batais, pa- 
siskolintais iš vieno miškininko, kurio ūgis buvo toks pat, kaip 
jo. Pirmiausia jis ilgai ir skaniai vakarieniavo virtuvėje su tarnais, 
kurie žiūrėjo į jį su baikščia pagarba, nes į jį dėmesį buvo atkreipęs 
pats vyriausiasis medžioklės prievaizdas. Paskui teko laukti, kol jį 
teiksis pakviesti šeimininkai, prie didžiulio židinio besimėgaujan- 
tys pašnekesiu, cigarais ir likeriais. Pagaliau jam buvo liepta įeiti. 

Nors visi buvo su uniformomis, vyriausiąjį medžioklės prie- 
vaizdą supantys svečiai blanko prieš šeimininko spindesį, kurio 
jam teikė įkūnus stotas ir ekstravagantiški drabužiai. Šimtas dvi- 
dešimt septyni kilogramai dribo iš plataus senovinio fotelio, kurio 
drožinėta, ornamentais išpuošta atkaltė švytėjo aplink jo galvą ir 
pečius it povo uodegos formos aura. Jis vilkėjo baltais marškiniais 
su nėrinių žabo ir plačiomis rankovėmis, ant viršaus buvo užsi- 
metęs kažką panašaus į violetinės zomšos arnotą, iš po kurio buvo 
matyti sunki aukso grandinė ir ant jos tabaluojantis smaragdas, 
didumo sulig balandžio kiaušiniu. 

Toks puikavimasis prancūzui būtų buvęs nepakeliamas, jei vo- 
kiečių kalba tarp šitų žmonių ir jo nebūtų pastačiusi persišviečian- 
čios, bet nepermatomos uždangos, sušvelninusios jų šiurkštumą ir 
leidusios kreiptis į antrąjį Reicho asmenį tokiais žodžiais ir tokiu 
tonu, kokio jie nebūtų pakentę, jei jis būtų buvęs vokietis. 

Tifožas turėjo smulkiai nupasakoti susitikimo su taurais laiką 
ir vietą, galvų skaičių, kryptį, iš kurios jie atėjo, arklių reakciją, savo 
paties elgesį, ir sulig kiekviena nauja smulkmena vyriausiasis me- 
džioklės prievaizdas nusižvengdavo, tapšnodamas rankomis per 
šlaunis. Paskui svečiai ėmė šaipytis iš Tifožo akinių sakydami, kad, 
žiūrėdamas pro didinamuosius stiklus, milžiniškais jaučiais galbūt 
palaikė keletą triušių, ir jis pirmąkart pastebėjo vieną Trečiojo rei- 
cho šeimininkų bruožą — neapykantą akiniuotam žmogui, jų akyse 

įkūnijančiam protingumą, išsimokslinimą, gebėjimą mąstyti, žo- 
džiu, žydą. Paskui profesorius Lucas Hekas, Bos primigenius redi- 
viuus tėvas, paaiškino paradoksalų dalyką: taurai bus pavojingi tol, 
kol turės prijaukintų gyvulių genų. Gimusiems nelaisvėje, jiems 
prireiks daugybės metų, kad imtų bijoti žmogaus ir, vos jį pajutę, 
bėgtų kuo toliau. Dabar jie dar menkai supranta, - bet jau labiau 
negu naujo laukinio gyvenimo pradžioje, - kodėl buvo palikti šal- 
tame, ėdesio šykščiame miške, kai kraštas pilnas vešlių ganyklų ir 
derlingų laukų. Beje, taurai ne kartą buvo sugriovę aptvarus, išlau- 
žę tvartų ir kluonų duris, norėdami pasivaišinti šienu, o sykiu ir 
užlipti ant vienos kitos gležnos telyčios. Taurai su žmonėmis agre- 
syvūs todėl, kad jaučia jiems kažkokį apmaudą, paliktų vaikų pyk- 
tį, padarė išvadą profesorius Hekas, ir tai, kas nutiko prancūzui, 
geriausiai patvirtina jo teiginius. 


* 


Tačiau Romintos girių karalius buvo elnias, medžiojamas iš 
pasalų ir per guitynes, - vieninteliais tankiame miške įmanomais 
būdais, — elnias, vyriausiajam medžioklės prievaizdui įkūnijantis 

, , VY ĮEUDI) 
meilės, aukos ir maisto kulto objektą. Sis kultas turėjo ir savo teo- 
, J 
logiją, kurios ezoterinis elementas buvo metamų ragų identifi- 

J ų 
kavimas ir interpretavimas, o svarbiausia — vertinimas „taškais“, 
oficialios medžioklės prievaizdų žiuri skiriamais po elnio žūties 
praėjus mažiausiai aštuonioms dienoms, per kurias ragai džiūda- 
vo šildomame kambaryje. 

Ziemai slenkant į pabaigą, pagrindinis Tifožo darbas buvo miš- 
kuose bei atvašynuose ieškoti elnių ragų, ir paieškos šiuo metų laiku 
buvo juo svarbesnės, kad vasarį-kovą ragus mesdavo seniausi Žvė- 
rys, o jaunesni kartais laukdavo ir su savo durklais išsiskirdavo prieš 
pat vasarą. Užduoti sunkino tai, kad elniai, numetę vieną ragą, kito 

atsikrato tik po dviejų ar trijų dienų, todėl, radęs vieną, privalai il- 
gai naršyti ieškodamas antro, kitaip jie nieko neverti. Nors Tifožas 
darbavosi sąžiningai ir šis darbas pamažu virto vis didėjančia aistra, 
jam nebūtų taip gerai sekęsi, jei į pagalbą nebūtų pasitelkęs dviejų 
specialiai dresuotų grifonų, darančių stebuklus; jis juos atsivežė iš 
kaimyninės apylinkės, kai nebuvo Gėringo, nes šis nemėgo šunų ir 
nepakentė jų šalia savęs. Bet labiausiai stulbino oberforstmeiste- 
rio gebėjimas nedvejojant nustatyti, kieno yra jam atnešti ragai: ar 
ketvirtieji Teodoro, ar septintieji Seržanto, ar dešimtieji senojo Po- 
seidono. Rasti ragai būdavo pritvirtinami ant kiekvienam elniui 
skirto pano, virš ankstesniųjų, išdėstytų piramide, kurios viršų karū- 
nuos vienuoliktais ar dvyliktais metais nudobto gyvulio puošmena. 

Reichsmaršalo atvykimas buvo numatytas vėlyvą šios dienos 
rytą, ir priešais Jėgerhofą jau buvo susirinkęs būrys rago pūtėjų, 
pasirengusių rytine giesme pasveikinti iš automobilio išlipantį 
šeimininką. Tifožas ir oberforstmeisteris sukrovė ant stalo ragus, 
surinktus nuo paskutinės vyriausiojo medžioklės prievaizdo vieš- 
nagės. Šios puošmenos buvo tiksliausia ir intymiausia Romintos 
gyvenimo kronika, ir jų šifravimas sukeldavo karštų diskusijų tarp 
miškininkų ir vyriausiojo medžioklės prievaizdo. Tos diskusijos 
padėdavo sekti vieno ar kito hochkapitalerio" brendimo etapus 
ir neklystamai nustatyti, kada geriausia jį sumedžioti, nes, pasiekęs 
apogėjų, kitais metais jis neišvengiamai pradėdavo „ristis į pakalnę“. 

Vėliavėlėmis padabintas Mercedesas įriedėjo į pagrindinę Jė- 
gerhofo alėją, ir rago pūtėjai, sustingę lyg po komandos „ramiai“, 
priglaudė savo instrumentus prie lūpų, bet tada iššoko adjutantas 
ir, aplenkęs automobilį, pripuolė prie muzikantų šaukdamas: 

- Jokių ragų! Liūtas jų nepakenčia! 


" Hochkapitaler - elnias ypač puošniais dideliais ragais (vok.). 

Visi apstulbo ir kurį laiką svarstė, ar tik Geležinis Žmogus ne- 
pasivadino nauja, Liūto, pravarde, bet kaip tada suprasti šį staigų 
pasibjaurėjimą mėgstama muzika? 

Įspūdingas automobilis minkštai sustojo, vienu kartu atsidarė 
visos ketverios durelės, ir pro užpakalines iššoko ilgas žvėris, liū- 
tas, tikrų tikriausias liūtas, už pavadėlio tempiantis besijuokiantį 
susipančiojusį reichsmaršalą, kuris su balta uniforma atrodė ap- 
valus kaip rutulys. 

— Bubi, Bubi, Bubi, - eidamas per kiemą, niūniavo Gėringas, 
tebevelkamas didžiulės katės, iš išgąsčio prisiplojusios prie žemės. 

Jiedu dingo name, sekdami paskui besiritančią pakraupusio 
personalo bangą. 

Tarnai puolė karštligiškai ieškoti patalpos liūtui laikinai ap- 
sistoti, ir galop žvėrynu buvo paverstas paties Gėringo vonios 
kambarys, į dušo baką supylus karutį smėlio, kad Bubis galėtų 
nusilengvinti į purią žemę, kaip įpratę daryti visi kačių giminės 
atstovai. Paskui reichsmaršalas išėjo į lauką, atsistojo priešais 
muzikantus ir išsitempęs išklausė sutiktuvių melodiją, kurią jie 
repetavo keletą savaičių. Gėringas padėkojo, iškeldamas mėlyną 
ir auksinę lazdą, ir nuėjo į savo apartamentus persirengti. Po va- 
landos jis jau kalbėjosi su oberforstmeisteriu čiupinėdamas ragus, 
nuo kurių priklausė vasaros ir rudens medžioklės programa. 

Vakare Tifožas pamatė reginį, įstrigusį jam į atmintį paprasto- 
mis, akį rėžiančiomis primityvaus paveikslo spalvomis. Apsivilkęs 
koketišku šviesiai mėlynu kimono, Gėringas sėdėjo prie stalo, ant 
kurio riogsojo pusė šerno, ir mosavo jo šlaunimi kaip Heraklis 
vėzdu. Šalimais tupintis liūtas godžiai sekė jam virš galvos šmė- 
žuojantį medžioklės laimikį ir jam priartėjus lėtai, nieko per daug 
nesitikėdamas, kaptelėdavo nasrais jo pusėn. Galop vyriausiasis 
prievaizdas suleido į kepsnį dantis ir jo veidas valandėlei pasislė- 
pė už baisioniškos kulšies. Tada, įsikandęs pilna burna, jis atkišo 

šlaunį liūtui ir šis taip pat suvarė į ją iltis. Taip luitas šernienos ke- 
liavo tarp dviejų žmogėdrų, kurie, meiliai žiūrėdami vienas į kitą, 
žiaumojo juodos, muskusu kvepiančios mėsos gabalus. 


* 


Mirčiai pasmerktų elnių paskirstymas svečiams pagal jų ran- 
gą buvo sunkiausia oberforstmeisterio užduotis, dažnai sukelianti 
smarkią audrą, kurią jam tekdavo atlaikyti. Audros siautėjo dėl to, 
kad vyriausiasis medžioklės prievaizdas pavydėjo draustinio elnių, 
ir vienos iš tokių dramų kaltininku tapo feldmaršalas fon Brau- 
chičas. Vermachto vadas išėjo į medžioklę naktį, lydimas gretimos 
apylinkės forstmeisterio, ir šis užtiko elnio pėdsakus, iš kurių dy- 
džio galėjai spręsti, kad jie priklauso žvėriui su dešimtšakiais ragais, 
gal net Mušeikai. Gėringas su oberforstmeisteriu išėjo vėliau ir 
pasuko prie dviejų hochkapitalerių gulyklos, mat jų numesti ragai 
lėmė jiems greitai tapti aukomis. Jau temo, kai jis grįžo į Jėgerhofą, 
vežimo gale gabendamas seną dešimtšakį ir jo palydovą, taip pat 
dešimtšakį, tik jaunesnį; abiejų žvėrių galvos buvo karūnuotos, se- 
nojo - kandeliabro formos karūna, jaunesniojo — panašia į tripirštę 
ranką. Spindėdamas iš laimės, vyriausiasis medžioklės prievaizdas 
nuėjo į savo apartamentus ruoštis pietums. Po valandos sudardėjo 
iš medžioklės grįžtančio Brauchičo vežimas. 

Gyvavo tradicija tokia proga vidurnaktį rengti puotą vidiniame 
Jėgerhofo kieme, apšviestame sakingų pagalių, degančių meta- 
linėse krosnelėse. Linksmai pavakarieniavę, medžiotojai apspito 
tris nušautus elnius, suguldytus, kaip įprasta, pagal dydį. Užme- 
tęs į juos akį, vyriausiasis medžioklės prievaizdas pasilenkė prie 
didžiausiojo, Mušeikos, kurio galva, vainikuota dvidešimt dvie- 
jų ataugų karūna, svėrė ne mažiau kaip devynis kilogramus. Jis 
perbraukė ranka per perlus, einančius išilgai ragų, gumburėlius 

aplink rožę, vageles ant kamienų. Piršto galu pabaksnojo plieni- 
nius akinių ir tarpinių ataugų smaigalius, kurių dramblio kaulo 
baltumas kontrastavo su raudonai ruda kamieno spalva. Kai Gė- 
ringas atsistojo, putlus veidas nebešvytėjo gera nuotaika, apatinė 
lūpa, iškreipta liūdnos grimasos, atvipo. 

- Kaip tik tokius elnius mėgstu šaudyti aš, - pasakė jis. 

Dvylika pusračiu sustojusių rago pūtėjų, oberforstmeisteriui 
davus ženklą, sugrojo signalą, pranešantį, kad krito žvėris. Vien- 
plaukis oberforstmeisteris iškilmingai susakė medžiotojų ir paau- 
kotų elnių vardus. Pranešimą užbaigė keletu padėkos ir atsisvei- 
kinimo žodžių. Tada ragai vėl sugaudė, ėmė ringuoti paslaptingą, 
kimią melodiją, sveikindami dienos pabaigą, o Tifožas, pasislėpęs 
medinės arkados šešėlyje, perkratinėjo prisiminimus, pažadin- 
tus šios laukinės, graudžios muzikos. Jis persikėlė į Šv. Kristo- 
foro koležo pievutę, pasiklausė gūdaus, nevilties kupino mirties 
šnabždesio, paskui atsidūrė Neji, savo sename Hožchkisse, ir iš visų 
jėgų bandė pagauti šūksnį, kitados atsitiktinai nugirstą ir daugiau 
niekada nepasikartojusį, bet pervėrusį jį lyg ietimi. Šio vakaro 
muzikoje aidėjo jo sielai artimi sąskambiai, bet tas artumas buvo 
netiesioginis, išorinis, lyg dirbtinis. Ir vis dėlto šįvakar atsirado 
miglotas įsitikinimas, kad vėliau šią mirties giesmę išgirs gryną ir 
kad senojoje prūsų žemėje ji nuskambės ne dėl elnių. 

- Kaip tik tokius elnius mėgstu šaudyti aš, — su grėsmingu 
atkaklumu pakartojo Gėringas. 

Ir, kadangi stovėjo priešais oberforstmeisterį, griebė jam už at- 
lapų ir sušnypštė į veidą: 

— Gražiausius žvėris atiduodate svečiams, o aš turiu tenkintis 
antrarūšiais! 

- Bet, pone prievaizde,- išsigandęs sulemeno oberforstmeiste- 
ris,- feldmaršalas fon Brauchičas — vermachto vyriausiasis vadas! 

- Kvaily, aš kalbu apie elnius! O jų yra dviejų rūšių: reichsjė- 
germeisterio, arba mano, ir kiti! Pasistenkit daugiau jų nepainio- 
ti! - drėbė Gėringas ir, paleidęs tarnautoją, atsuko jam nugarą. 


* 


Vienas iš tauriausių reichsjėgermeisterio elnių, be abejonės, 
buvo Kandeliabras; jo gyvenimo kroniką oberforstmeisteris rašė 
beveik kiekvieną mėnesį, mat šis žvėris žadėjo tapti Romintos kai- 
menių karaliumi. Vieną vakarą, kai Gėringas, apsimuturiavęs it 
lokys, sunkiai driblino per minkštą sniegą, ieškodamas jam nuro- 
dytų vilkų pėdsakų, tarp apšerkšnijusių šakų it vaiduoklis pasirodė 
Kandeliabras. Jis stovėjo lyg juodmedžio statula, ant raumeningo 
sprando aukštai iškėlęs krūmą su dvidešimt keturiomis ataugo- 
mis, taisyklingomis kaip ledo kristalo spinduliai. Jis buvo aukštas, 
tiesus tartum medis, gyvas, kvėpuojantis medis stačiomis ausimis, 
ir veidrodžio šviesumo akimis žiūrėjo į tris vyrus. Nukarusios vy- 
riausiojo medžioklės prievaizdo pažandės ėmė drebėti. 

-— Tai bus gražiausias šūvis mano gyvenime, gražiausias laimi- 
kis, kokį tik esu matęs! 

Jis ištiesino šautuvą, kurį perlaužtą nešėsi ant dilbio, ir lėtai 
prisidėjo prie peties. Tada oberforstmeisteris ryžtingai, tuo ryžtu 
priblokšdamas Tifožą, pasipriešino karštam Gėringo troškimui. 

— Pone vyriausiasis prievaizde, - gana garsiai, kad pabaidytų 
žvėrį, šūktelėjo jis, - Kandeliabras — gražiausias Romintos re- 
produktorius. Leiskit jam pagyventi dar vieną sezoną. Jis mūsų 
draustinio ateitis! 

- Ar suprantat, kuo aš rizikuoju? — užsiplieskė Gėringas. - Jis 
sveria mažiausiai keturis šimtus svarų ir nešiojasi ant galvos dvi- 
dešimt svarų ragų! Jam gali perrėžti pilvą paprasčiausias jauniklis, 
greitesnis ir pasiutesnis už jį! Ar žinot, kokie bus ragai po šėrimosi? 

— Dar gražesni, pone maršale, dar tauresni. Taip byloja mano 
patirtis, aš trisdešimt metų dirbau miškininku. Už jo gyvybę atsa- 
kau savo galva. Nieko jam nenutiks! 

- Leiskit man šauti, - spyrėsi Gėringas, stumdamas jį šalin. 

Bet, kai jis vėl prisidėjo šautuvą prie peties, Kandeliabras jau 
buvo dingęs. Joks garsas, joks trekštelėjimas neišdavė, kur jis nu- 
bėgo. Tarsi jį būtų prarijęs miškas, tarsi jis būtų išgaravęs. Vy- 
riausiojo medžioklės prievaizdo pyktis būtų galėjęs turėti neži- 
nia kokių padarinių, jei oberforstmeisteris, nujausdamas audrą ir 
žinodamas, kaip ją numaldyti, nebūtų paskubėjęs iki sutemstant 
nuvesti jo už keleto kilometrų į beveik neįžengiamą daubą, apau- 
gusią aukštais viržiais ir mažais tankiais lazdynais. Gėringas šiek 
tiek paniurnėjo, kai teko pilvu šliaužti per spygliuotą gervuogyną, 
kad pasiektų šlaitą, besileidžiantį į savotišką duburį. Bet jam už- 
kando žadą, kai, atsisėdęs ant seno pieno bidono, apžvelgė raguvą 
pro žiūronus. Jų ten buvo geros trys dešimtys, susiglaudusių šo- 
nais stataus šlaito prieglobstyje, ir lediniame ore it lengvas rūkas 
kilo jų kvapas. Sena, nevaisinga elnė, matyt, būrio vedlė, pavojų 
pajuto dar nenuaidėjus pirmam šūviui. Trys vyrai stovėjo priešais 
vėją, ir veikiausiai atšlaitė atmušė garsą, nes suklydusi elnė pasilei- 
do tiesiai į juos. Pirmoji kulka, pakirtusi dvimetį elnią, nesustabdė 
bėgančių žvėrių, ir buvo aiškiai matyti, kaip jie šokinėja per jo 
kūną. Vyriausiasis medžioklės prievaizdas kėlė ginklą prie peties, 
šaudė, barstydamas sau po kojų besisukančias gilzes. Jis žiūrėjo, 
taikėsi, vėl šaudė, juokdamasis ir kreksėdamas iš laimės. Kliudytas 
tiesiai į krūtinę, dešimtšakis, bėgantis paskui patelę, atsistojo pies- 
tu, pašoko ir krito priešais visą kaimenę. Atrodo, žvėrys tik tada 
suprato, kad kelias atkirstas. Jie sustojo iškėlę galvas, suskliaudę 
ausis ir, kadangi dar vienas šūvis patiesė gauruotą, keverzišką pa- 
tiną, apsisukę nulėkė į kitą duburio galą. Kulkos vėl pasipylė, kai 

išsigandusi banda, kaukšėdama kanopomis, ėmė kabarotis į statų, 
apledėjusį šlaitą. Stambus elnias, mėgindamas įveikti skardį, ne- 
atlaikė didelių ragų svorio, griuvo aukštielninkas ir, užvirtęs ant 
patelės, sulaužė jai stuburą. Paklaikę iš baimės, trys jauni patinai 
įnirtingai susikovė tarpusavyje: jie stojosi piestu, šoko vietoje arba 
traukėsi atbuli, stumiami narsaus priešininko, ir būbavo taip, kad 
buvo girdėti už kelių kilometrų. Galop tvirtai susikibo ragais ir 
žuvo drauge, negalėdami išsilaisvinti. 

Žudynėms pasibaigus, vienuolika patinų ir keturios nevaisingos 
patelės tįsojo garuojančiame kraujuje. Gerai, kad buvo nušautos 
reprodukcijai netinkamos patelės, nes, pradėjusios rujoti pirmos, 
tik be reikalo nuvargina patinus. Bet vyriausiasis prievaizdas do- 
mėjosi vien elniais ir buvo gražu žiūrėti, kaip jis nerangiai lapsi 
nuo vieno prie kito, mojuodamas medžiokliniu peiliu. Jis skėtė šil- 
tas dar virpančių didelių kūnų šlaunis ir kišo ten abi rankas. Deši- 
ne vikriai pjovė, o kaire rausėsi po perrėžtus kapšelius ir lupo iš jų 
balkšvai rausvas sėklides, panašias į gyvos mėsos kiaušinius. Mat 
nušautas elnias turi būti tuoj pat iškastruotas, kitaip, įsigalėjusia 
nuomone, žvėriena prakvimpa muskusu ir būna netinkama vartoti. 

Tifožas priėmė šį, veikiausiai neteisingą, paaiškinimą, kaip ir 
derėjo, juoba kad medžioklės srityje nuo neatmenamų laikų vis- 
kas apipinta simboliais ir ritualais. Jis jau ne pirmą sykį laužė gal- 
vą, kur slypi elnio paslapties raktas ir kodėl jis užima tokią svarbią 
vietą Rytprūsių žvėryne, žiūrėdamas į baltą milžinišką Gėringo 

„užpakalį, iškeltą į dangų jam pasilenkus išniekinti karališko žvė- 
ries. Lyg norėdamas tuoj pat atsakyti į šį nebylų klausimą, mar- 
šalas atsitiesė ir mostu pakvietė palydovus prieiti. Jam prie kojų 
tįsančio žvėries ragai buvo netaisyklingi, nesimetriški ir bjaurūs 
iki koktumo. Dešinysis — kaip jauno dešimtšakio su kamienu, 
turinčiu šešias ataugas, iš kurių trys, tridančiu susigrupavusios 

viršūnėje, sudarė gražią karūną, o kairysis — atrofavęsis, plonas, 
trapus kaip iešmaragio, paprastas tiesus kamienas, pasibaigiantis 
vos pastebimu dvišakumu. Vėl atsiklaupęs prie stambaus gyvu- 
lio, Gėringas parodė palydovui, kad asimetriškus ragus atitinka 
ir neišsivysčiusios sėklidės: viena buvo normali, o kita sunykusi. 
Be to, tarp pirštų slydinėjo dešinioji, po kapšiuko oda turinti vos 
matomą sustorėjimą. Oberforstmeisteris, stovintis nuošalyje su 
Tifožu, paaiškino, kad kiekviena žaizda — padaryta šautuvo kul- 
kos, spygliuotos vielos, rago dūrio — ar įgimtas luošumas būtinai 
pasireiškia kokia nors priešingos pusės rago yda ar iškrypimu. Taigi 
elnio ragai — ne kas kita, kaip sėklidžių sužydėjimas, laisvas ir 
pergalingas, bet paklūstantis klasikinei inversijai, ženklinančiai 
išties reikšmingus simbolius, todėl jų egzaltuotas paveikslas būna 
apverstas, tarsi atspindėtas veidrodžio. 

Tai, kad ragai yra tikrų tikriausia falinė kvintesencija, teikė 
medžioklei ir žudymo menui bauginamai gilios prasmės. Už- 
speisti elnią, jį nudobti, iškastruoti, suvalgyti jo mėsą, pagrobti 
ragus ir didžiuotis jais kaip trofėjumi - toks buvo penkių veiksmų 
žygdarbis, kurį atlikdavo Romintos žmogėdra, vyriausiasis Ange- 
lo Faloforo žynys. Buvo ir šeštas veiksmas, dar reikšmingesnis, bet 
Tifožas jį pamatys tik po keleto mėnesių. 


* 


Kartą, smarkiai susierzinęs, oberforstmeisteris prasitarė Tifo- 
žui, kad Gėringas nėra puikus žvėrių žinovas. Vokietijoje lengvai 
rastum gerą šimtinę medžiotojų ir miškininkų, neabejotinai to- 
buliau įvaldžiusių medžioklės meną ir išlavinusių instinktą. Vis 
dėlto teisybės dėlei reikia pripažinti vieną svarbų jo sugebėjimą. 
Yra gana reikšminga sritis, kurioje reichsmaršalas pasižymi ne- 
prilygstamu talentu, — tai žvėrių išma/y tyrinėjimas. Šifruodamas 


222 


visus pranešimus, įrašytus miško gyventojų mėšle, vyriausiasis 
medžioklės prievaizdas būdavo toks įžvalgus ir patyręs, kad taip 
ir knietėjo paklausti, kur ir kada jis šių žinių įgijo ir ar jos neiš- 
plaukia iš žmogėdriškos jo prigimties gelmių. 

Tifožas turėjo progą įsitikinti Romintos šeimininko kopro- 
loginiu pašaukimu vieną pavasario rytą, kai nepasitaikė nieko, 
ką jis būtų galėjęs nušauti, šiurkščiai nepažeisdamas medžioklės 
etikos, užtat miško patalas buvo itin palankus išsamioms išmatų 
studijoms. Gėringas, mėgstantis pasipuikuoti savo žiniomis, greit 
nustojo domėtis viskuo ir įniko į „parašus“, žvėrių paliktus prie 
medžių, pašlaitėse ir dažniausiai lankomuose takuose. 

Jis paaiškino, kad elnių patinų spiros būna su vienu smaiga- 
liu, sunkios, pasėtos atokiai viena nuo kitos, o patelių — su dviem 
smaigaliais, gleivėtos, tamsiai juodos ir nelygios. Žiemą jos būna 
kietos ir sausos, o pavasarį nuo šviežios žolės ir jaunų ūglių su- 
minkštėja, kartais net virsta poskystėmis, plokščiomis bandomis. 
Paskui, vasarą, sutvirtėja ir pasidaro kaip auksiniai cilindriukai, 
kurių vienas galas būna įgaubtas, kitas išgaubtas. Rugsėjį spiros 
susijungia į grandinėlę. Ką tik apsivaikavusių patelių išmatos daž- 
nai būna kruvinos. Ir pagaliau reikia žinoti, kad vakaro gumulėliai 
po visos dienos gromuliavimo būna kietesni ir sausesni negu ryto. 
Reichsmaršalas nesibjaurėjo nykščiu ir smiliumi patikrinti šių ra- 
dinių tirščio, net prisikišti prie nosies ir nustatyti senumą, nes 
pagulėjusiųjų kvapas pasidaro rūgštus. 

Stirnų spiros - žiemą suvertos ant vieno smaigo, vasarą suki- 
busios į kekes kaip avinų riešutai, šernų išmatos - kieti pagaliukai 
žiemą, minkšta košė vasarą, kiškių pabiručiai — sausi ir smailiais 
galais, patinų pavieniai, juosvi, patelių stambūs, blizgantys, per- 
kūno oželių kakiukai — gelsvos plokštelės su žaliu tašku viduryje, 
fazanų mėšlas, sukritęs po laktomis, tetervinų, paliktas ant eglių 

kelmų, ir net kuklūs triušių žirniukai jam atrodė vienodai įdomūs 
ir verti aptarimo. 

Žiūrėdamas į šį medaliais žvanginantį storulį, bėgiojantį nuo 
medžio prie medžio, nuo krūmo prie krūmo ir linksmai šūkaujan- 
tį, kaip šūkauja vaikas, Velykų rytą sode rankiodamas šokoladinius 
kiaušinius, Tifožas nejučiomis prisiminė Nestorą ir jo išsamiai ko- 
mentuojamus naktinius tuštinimosi seansus. Ir, nors seniai buvo 
įpratęs prie likimo dovanų, atitinkančių jo norus, dar kartą pasi- 
džiaugė, kad karo ir nelaisvės atsitiktinumai padarė jį Reicho ant- 
rojo asmens, falologijos ir koprologijos žinovo, tarnu ir mokiniu. 


* 


Vasarą į Jėgerhofą atvažiavo nepaprastas svečias — mažas, 
nervingas, šnekus civilis su storų stiklų akiniais, užtupdytais ant 
didelės nosies. Tai buvo profesorius Otas Esigas, kurio daktaro 
disertaciją „Simbolinė mechanika senosios ir naujosios Germa- 
nijos istorijoje“, apgintą Getingeno universitete, pastebėjo Alfre- 
das Rozenbergas. Oficialus režimo filosofas gavo savo globotiniui 
kvietimą, kurį Gėringas, negalintis pakęsti intelektualų, davė su 
pasibjaurėjimu. Per trumpą Esigo viešnagę Romintoje Tifožas 
matė jį tik kartą ir nesuprato nė pusės to, ką jis sakė,- profesorius 
kalbėjo labai jau greitai ir mokslingai, — ir jam jo pagailo, nes tas 
komiškas, visada nerangus žmogėnas kalbėjo tokiomis temomis, 
kurios domino tik jį patį. 

Taip vieną vakarą jis išgirdo Esigą vardijant įvairias elnių ragų 
matavimo formules — Nadlerio formulę, Prahos formulę, vokišką- 
ją formulę, Madrido formulę, - taikomas ragams, kurie jam būda- 
vo atnešami ir kurių privalumus jis lygino, rodydamas stulbinamai 
guvų protą. Tifožas įsiminė, kad Nadlerio formulė, paprasčiausia 
ir tradiciškiausia, susideda iš keturiolikos balų, skiriamų už: 

Vidutinį abiejų kamienų ilgį (0,5 balo) 

Vidutinį abiejų akinių ataugų ilgį (0,25 balo) 
Vidutinę abiejų rožių apimtį (1 balas) 

Dešiniojo rago kamieno apimtį prie paragės (1 balas) 
Dešiniojo rago kamieno viršūnės apimtį (1 balas) 
Kairiojo rago kamieno apimtį prie paragės (1 balas) 
Kairiojo rago kamieno viršūnės apimtį (1 balas) 
Akinių ataugų skaičių (1 balas) 

Ragų svorį (2 balai) 

Ragų skėstumą (nuo O iki 3 balų) 

Ragų spalvą (nuo O iki 2 balų) 

Perlų grožį (nuo O iki 2 balų) 

Karūnų grožį (nuo O iki 2 balų) 

Smaigalių būklę (nuo O iki 2 balų) 


Į Prahos formulę, be kita ko, dar įtrauktas vidutinis abiejų po- 
karūninių ataugų ilgis ir tarpinių ataugų grožis (nuo O iki 2 balų). 
Vokiškoji formulė neatsižvelgia į šiuos paskutinius parametrus, 
užtat nuo nulio iki trijų balų prideda už bendrą išvaizdą. 

Pagaliau perpratęs faloforišką elnio ragų prasmę, Tifožas žavėjosi 
tokia aritmetika, įnešančia į šią paslaptingą sritį tikslumo ir subti- 
lumo. Medžiotojai, išsitraukę iš kišenių susukamas matuokles, kurias 
visada nešiodavosi, matavo numestus ir nuo nušauto elnio nuim- 
tus ragus, berdami skaičius, prisimindami fantastiškus vieno ar kito 
žymaus elnio matmenis, sukėlusius sensaciją tarptautinėje paro- 

„ doje, kasmet vykstančioje Budapešte, pavyzdžiui, Fakelo, pelniusio 
du šimtus dešimt Nadlerio .balų, arba Ozyrio, kurį, įvertintą dviem 
šimtais keturiasdešimt trim Nadlerio balais, truputį — ir dėl ginčyti- 
nų pranašumų - aplenkė tik Slavonijoje nušautas elnias, surinkęs du 
šimtus keturiasdešimt aštuonis ir penkiasdešimt penkias šimtąsias 
balo, įspūdingiausia galva, kokią medžiotojams kada teko regėti. 

Profesorius Esigas, susirinkusiesiems nutilus atsikvėpti, pasi- 
naudojęs tyla pabandė išdėstyti elnio ragų filosofiją. Pirmiausia jis 
pabrėžė, kad visos trys minėtos ragų matavimo formulės remiasi 
grynai kokybiniais vertinimo kriterijais, nusakančiais spalvą, perlų 
arba karūnos puikumą, o Prahos formulė atsižvegia dar ir į tarpinių 
ataugų grožį (o ne ilgį). Tai, teigė jis, yra ta konkreti tikrovė, kurios 
neapibrėši jokiais išmatavimais. Net jei žiūrėtume žvėries akimis, 
vis tiek galėtume konstatuoti, kad ragų reikšmė neapsiriboja ko- 
vinio ginklo funkcija. Ir iš tiesų šakota hochkapitalerio puošmena, 
žiūrint į ją vien iš praktiškosios pusės, turi būti pasmerkta kaip 
griozdiška, nepatogi. Ir nors sunkūs, dideli ragai yra neefektyvus 
ginklas, retai pasitaiko, kad iešmaragis sužeistų seną dešimtšakį 
elnią. Jam labiau pavojingas stirninas, nes jaunas, karštas patinas 
nesitraukia nuo stambaus suaugusio žvėries ir savo ylomis gali pa- 
daryti jam negyjančių žaizdų. Visai kitas reikalas jauni elniai: kai 
susiduriama su jais, kilnūs ragai atlieka savo pagrindinę funkciją, 
nes iešmaragiai, rodos, juos savotiškai gerbia. Taigi menką kovinę 
seno elnio ragų naudą šimteriopai atsveria jų dvasinis spindesys. 
Ir profesorius, palinkęs į Gėringo pusę, išvedė paralelę tarp elnio 
ragų ir maršalo lazdos, kuri mūšyje būtų vidutiniškas ginklas, užtat 
suteikia jam orumo ir garantuoja fizinę neliečiamybę. Štai kodėl, 
užbaigė jis, genitalinis vyriškumas, gėdingai paslėptas žemiausioje 
ir nuošaliausioje kūno vietoje, traukia prie žemės, o ragai, jo su- 
taurinta apraiška, kylanti tiesiai į dangų, apgaubia žvėrį spindesiu, 
darančiu įspūdį net aklo įkarščio pagautiems jaunesniems elniams. 

Mažaūgis profesorius taip pat atskaitė šią paskaitą su įkarš- 
čiu ir nė nepastebėjo, kaip šaltai svečiai jo klausosi. Jis dar ne- 
žinojo, kad ši visuomenė nekenčia mąstymo ir kalbėjimo, bent 
kiek atsiplėšusio nuo žemės. Paskui jie šnekėjosi apie žvėrių svorį, 
daugiausia apie gyvo ir išdarinėto žvėries svorio santykį, kitaip 

sakant, skerdienos, parduoti skirtų mėsos gabalų. Esigas ir apie 
tai turėjo savo nuomonę, tad skubėjo pasakyti formulę, kurią 
pats buvo išradęs. Kad nustatytum gryną svorį, remdamasis gyvu 
svoriu, užtenka, paaiškino jis, paimti keturias septintąsias gyvo 
svorio, pridėti prie jo pusę to paties svorio ir šią sumą padalyti 
iš dviejų. Tai ir bus grynas svoris. Gėringas paprašė pakartoti for- 
mulę, tada išsitraukė auksinį šratinuką ir greitosiomis paskaičiavo 
ant cigarečių pakelio. 

- Vadinasi, pone profesoriau, — tarė jis, — jei gyvas aš sveriu 
šimtą dvidešimt septynis kilogramus, išdarinėtas tesverčiau še- 
šiasdešimt aštuonis. Net nežinau, ar tai žeminantis, ar paguo- 
džiantis skaičius! 

Ir vaikiškai nusikvatojo, tapšnodamasis per šlaunis. Svečiai pa- 
sekė jo pavyzdžiu, bet jų juoke skambėjo pasipiktinimo gaidelė, 
liudijanti, kad jie smerkia mažąjį profesorių. Šis tai pajuto ir kaip 
įmanydamas stengėsi užglaistyti jų pyktį. Kalba užėjo apie brie- 
džius, ir jis pasišovė papasakoti istoriją, nutikusią Švedijoje, kur 
karalius Gustavas V, nors ir sulaukęs aštuoniasdešimt dvejų metų, 
vis dar tebevadovavo didžiosioms briedžių medžioklėms. Svečiai 
būdavo taktiškai įspėjami, kad jo didenybė blogai mato, todėl, per 
guitynes atsidūrus netoliese, atsargumo dėlei reikėtų iš toliau su- 
šukti: „Aš ne briedis!“ Vienas aukšto rango svečias taip ir padarė 
medžioklei baigiantis, bet, savo didžiausiam siaubui, išvydo, kaip 
senasis monarchas priglaudžia šautuvą prie peties ir šauna jo pu- 
sėn. Jis buvo lengvai sužeistas ir, sugaudus ragui, pranešančiam, 
kad krito žvėris, nešamas .neštuvais turėjo progą viską išsiaiškinti 
su karalium. Šis jo atsiprašė. „Bet, sire,- stebėjosi sužeistasis, - juk 
pamatęs jūsų didenybę sušukau: „Aš ne briedis!“ Man pasirodė, 
kad kaip tik tada jūsų didenybė į mane ir šovė!“ Karalius valan- 
dėlę pagalvojo. Paskui atsakė: „Turėtumėt man atleisti, drauguži. 

Matote, mano klausa jau nelabai gera. Taip, aš išgirdau jus šau- 
kiant. Bet man pasigirdo: „Aš briedis!“ Tada, suprantama, šoviau!“ 

Profesorius padarė katastrofišką klaidą. Gėringas dievino savo 
pirmąją žmoną švedę Kariną, mirusią 1931 metais ir palaidotą 
po jo ištaigingais Karinhalio rūmais, kurie, po teisybei, buvo jos 
mauzoliejus. Nuo tada viskas, kas susiję su Švedija, Gėringui buvo 
šventa, ir mažojo profesoriaus anekdotas, išjuokiantis Gustavą V, 
buvo sutiktas mirtina tyla. Vyriausiasis medžioklės prievaizdas at- 
sistojo ir nuėjo į savo apartamentus, netaręs Esigui nė žodžio. Jie 
daugiau nepasimatė, nes rytojaus dieną Rastenburge vyko konfe- 
rencija ir, kai Gėringas leidosi į kelią, profesorius jau prieš porą 
valandų buvo išėjęs į Erbershageno atvašynus rytiniame draus- 
tinio pakraštyje drauge su oberforstmeisteriu, kuriam Gėringas 
buvo liepęs pakišti svečiui seniausią, ligočiausią elnią, „bjauriausią 
galvą“ visoje Romintoje. 

Niekas niekada taip ir nesugebėjo paaiškinti, kokiomis aplin- 
kybėmis tą rytą įvyko nelaimė, lyg žemės drebėjimas sukrėtusi 
mažą miško koloniją. Profesoriui skirta „bjauriausia galva“, kurios 
pėdsakus forstmeisteris išvakarėse buvo užtikęs, atėjo į pasimaty- 
mą su dviem žmonėmis, atvažiavusiais medžioklės vežimu saulei 
dar tik rausvinant eglių viršūnes. Kupina jaudinamai geros valios, 
ji atėjo į aikštelę, esančią tiesiai priešais medžiotojus, įsilipusius 
į vos trisdešimties metrų stebėjimo bokštelį, pastatytą pamiškė- 
je. Forstmeisteris, patenkintas savimi ir džiaugdamasis, kad taip 
greitai ir taip sėkmingai atliko pavedimą, davė „klientui“ ženklą 
šauti. Profesorius prisidėjo šautuvą ir taikėsi taip ilgai, jog forst- 
meisteris ėmė baimintis, kad žvėris nedingtų atžalyne. Pagaliau 
trinktelėjo šūvis. Elnias sunkiai lyg pargriautas dribo ant žemės, 
bet tuoj pat vikriai pašoko, o tai reiškė, jog jis sužeistas lengvai. 
Ir iš tiesų vyrai įžiūrėjo, kad šratai tik sutrupino vienintelį elnio 

turėtą ragą, ir tą patį niekam tikusį, ploną. Netekęs rago, apgailė- 
tinas kaip perkaręs asilas, dar apkvaitęs nuo smūgio, jis suglumęs 
stovėjo vietoje ir žiūrėjo į bokštelį. 

— Greičiau, pone profesoriau, šaukit, kol jis dar nepabėgo! — 
maldavo forstmeisteris, degdamas iš gėdos dėl savo kliento. 

Tada prasidėjo nepaliaujamas pyškinimas, sukėlęs ant kojų visą 
apylinkę. Į orą lėkė grumstai, sumišę su nukritusiais lapais, byrė- 
jo nukirstos šakos, šratai varpė kamienus. Jie nekliudė tik mulu 
virtusio elnio. Žvėris smulkia risčia nubėgo į pamiškės krūmus ir 
dingo, o profesorius įnirtingai pyškino dar keliolika sekundžių. 
Forstmeisteris atsistojo ir nusipurtė iš šalčio. 

- Po tokio triukšmo, — niūriai pasakė jis, - šįryt medžioklė 
baigta. Grįšime tuščiomis rankomis. Vakare gausime „pipiri- 
nės“, - pridūrė jis, dirbtine šypsena mėgindamas paslėpti pyktį. 

Rytų Prūsijoje tai buvo labai populiari bausmė medžiotojui: 
įstačius aukai į burną nevalyto šautuvo vamzdžio galą, jai būda- 
vo sugirdomas šnapso ir baltųjų pipirų mišinys, piltuvėliu pila- 
mas pro drūtgalį. 

Forstmeisteris nekantriai mindžikavo šlapioje žolėje laukdamas 
profesoriaus, nežinia ko delsiančio bokštelyje. Jis tik truktelėjo 
pečiais išgirdęs šūksnį: 

— Aš matau elnią! Štai ten, tarp bukų! Už kokių penkių šimtų 
metrų! Šausiu kulka! 

Trinktelėjo paskutinis šūvis. Po jo stojo tyla, paskui profeso- 
rius, šautuvą pakeitęs žiūronais, pakvietė: 

- Ateikite pažiūrėti, forstmeisteri, regis, aš jį patiesiau. 

"Tai buvo panašu į gyrimąsi, bet forstmeisteris atsidusęs man- 
dagiai užlipo pas svečią į bokštelį. Ir iš tiesų, pro žiūronus buvo 
matyti žvėries kūnas, tįsantis bukų giraitėje iškirstoje proskynoje, 
besidriekiančioje iki pat horizonto. Iš tokio didelio atstumo net 

taikliausias šaulys nebūtų į jį pataikęs. Tačiau progumėlėje dum- 
savo dėmė ir ji, tiesą pasakius, buvo tamsesnė nei rusvakailis elnias, 
į kurį profesorius išpyškino visą šratų dėtuvę. 

Jie pėsti patraukė į bukų giraitę. Elnias tarsi miegojo, ant prie- 
kinių kojų gražiai pasidėjęs galvą ir iškėlęs puikų tamsios dramb- 
lio kaulo spalvos ragų krūmą. Galingas stangrus kūnas atrodė 
lyg išskaptuotas iš juodmedžio. Jis buvo dar šiltas. Kulka pataikė 
tiesiai į krūtinę. 

Forstmeisteriui pakirto kojas. Jis iš pirmo žvilgsnio atpažino 
Kandeliabrą, Romintos hochkapitalerį Nr. 1, kurį visiems miš- 
kininkams buvo įsakyta saugoti ir globoti. O šitas kvailys Esi- 
gas, užmiršęs orumą, aplink girių karaliaus palaikus klykaudamas 
šoko indėnišką skalpo šokį! Tačiau visi žinojo griežtą taisyklę: 
vyriausiojo medžioklės prievaizdo svečiai visiems draustinio dar- 
buotojams šventi. Kad ir kaip nusižengė, Esigas neturėjo numa- 
nyti, kokį sunkų nusikaltimą padarė. Todėl, kai jis džiūgaudamas 
ir didžiuodamasis grįžo į Jėgerhofą, jie jam surengė šventę, per 
jėgą šypsojosi ir suspaustomis gerklėmis, kurių negalėjo atgniauž- 
ti net upeliai šampano, šaukė Heidmannsbeil" 

— Matote, - kiekvienam pasitaikiusiam kartojo profesorius, - 
šratai ne mano stiprioji pusė. Aš puikiai šaudau kulkomis! 

Esigas apgailestavo, kad nėra vyriausiojo medžioklės prievaiz- 
do ir jis negali pasidžiaugti kartu su juo. Gėringas turėjo grįžti 
rytoj vakare, greičiausiai vėlai naktį, bet neūžaugai profesoriui visi 
tvirtino jo sulauksią ne anksčiau kaip po savaitės. Darbuotojai 
triūsė visą naktį, ruošdami jo trofėjų, o rytą išsiuntė, mažumą nu- 
stebusį dėl tokios skubos, bet švytintį iš laimės ir meilingu dėme- 
siu gaubiantį du šimtus keturiasdešimt Nadlerio balų surinkusius 
ragus, sunkiausius, gražiausius per visą Romintos istoriją. 


j Medžiotojams valio! (Vok.) 

Gėringas grįžo vidurnaktį. Rytojaus rytą, dešimtą valandą, kai 
jis sėdėjo prie pusryčių stalo, ant kurio kiškienos paštetas, lauki- 
nės žąsies kepsneliai, marinuotas šerniukas ir stirnienos pyragas 
harmoningai derėjo su rūkyta lašiša, Baltijos silkėmis ir upėtakiu 
drebučiuose, į salę įžengė paradine uniforma apsivilkęs oberforst- 
meisteris, vyriškai tramdydamas veidą kaustantį sielvartą. Išvydęs 
brokato chalatu vilkintį storulį, mažas kojas sukišusį į ūdrenos 
šlepetes ir kėpsantį prie tokių gausių vaišių, jis truputį sutriko. 

— Šįryt sužinojau gerą naujieną, — iškart užkalbino jį Gėrin- 
gas. - Neūžauga profesorius vakar išvažiavo. Gražiai juo atsikra- 
tėt. Ar jis nušovė elnią? 

— Taip, pone vyriausiasis prievaizde. 

— Kokį kreivaragį, paliegusį, ligotą ožį, kaip buvau liepęs? 

— Ne, pone vyriausiasis prievaizde. Profesorius Otas Esigas iš 
Getingeno universiteto nušovė Kandeliabrą. 

Išgirdęs džerškant indus, padėklus ir taures, nušluotus ant že- 
mės su visa staltiese bei įrankiais, krintančius ir dūžtančius ant 
plokščių, atbėgo metrdotelis. Užsimerkęs Gėringas it neregys tie- 
sė priešais save storas rankas, be saiko išpuoštas apyrankėmis ir 
žiedais. 

- Joachimai, - bespalviu balsu sumurmėjo jis, - vazą, greitai! 

Metrdotelis skubiai dingo ir, grįžęs su didele onikso taure, pa- 
statė ją priešais reichsmaršalą. Ji buvo pilna puikių brangakmenių, 
ir Gėringas godžiai sukišo į juos rankas. Paskui, neatmerkdamas 
akių, ėmė iš lėto minkyti granatų, opalų, akvamarinų, turmalinų, 
žadeitų, gintarų mišinį, kuris, kaip jam buvo įteigta, iškraunąs or- 
ganizme susikaupusią elektrą, nuraminąs nervus ir grąžinąs ramy- 
bę. Vis dar jausdamas potraukį į morfijų, jis mėgo slopinti nerimą 
šiuo vaistu, nekenksmingu ir tenkinančiu prabangos pomėgį. 


- Atneškit man ragus, - paliepė jis. 

- Profesorius vakar juos išsivežė. Nenorėjo su jais skirtis, - su- 
murmėjo oberforstmeisteris. 

Gėringas atsimerkė ir klastingai pažvelgė į jį. 

— Gerai padarėte. Jums visiems geriau, kad aš jų nepamačiau. 
Kandeliabras! Romintos kaimenių karalius! Bet kaip tam išsigi- 
mėliui pavyko? — pratrūko jis. 

Tada oberforstmeisteris papasakojo jam apie neįtikėtiną profe- 
soriaus Esigo medžioklę, pyškinimą į rago gėdingai netekusį elnią, 
forstmeisterio nusiminimą, paskutinę kulką, paleistą ant nuomonės 
dideliu atstumu, ir nepaaiškinamą Kandeliabro atsiradimą rytinia- 
me draustinio pakraštyje. Šis stebuklingas aplinkybių sutapimas 
buvo toks panašus į likimo pirštą, kad Gėringas prislėgtas, kažin 
ko sunerimęs nutilo, lyg staiga susidūręs su kažkokia paslaptimi. 


* 


Baigiantis 1942 metų vasarai, Romintoje visi tik ir kalbėjo apie 
didžiąją medžioklę, Rytų Prūsijos gauleiterio Ericho Kocho ren- 
giamą trijose Mozūrijos ežeryno apylinkėse, kurias vyriausiasis 
prievaizdas jam perleido kaip privačios medžioklės plotus. Buvo 
planuojamos neregėtos kiškių guitynės su trim tūkstančiais va- 
rovų, iš kurių penki šimtai raitų. Visas Rastenburgo generalinis 
štabas ir vietiniai šulai turėjo dalyvauti šventėje, pasibaigsiančioje 
medžioklės karaliaus vainikavimu. 

Vieną vakarą oberforstmeisteris grįžo iš Trakėnų su angliško 
vežimaičio užpakalyje pririštu stambiu, juodu, kastruotu arkliu 
išsišovusiais raumenimis, plaukuotu kailiu ir storu kaip moters 
pasturgaliu. 

- Čia jums, - pasakė jis Tifožui. - Jau seniai norėjau pasodinti 
jus į balną. Didžiosios gauleiterio guitynės tam puiki proga. Bet 
kiek privargau, kol radau gyvulį pagal jūsų svorį! Tai ketvereigis 

mišrūnas, turintis ardėniško kraujo, bet kumpas snukis ir žvilgan- 
tis juodmedžio spalvos plaukas liudija, kad jis kilęs iš barbų", nors 
ir yra milžiniškas. Turbūt sveria apie tūkstantį du šimtus svarų, 
o ūgis iki gugos - metras aštuoniasdešimt. Iš esmės tai kinkomasis 
arklys. Jis nelekia it patrakęs, bet gali nešti tris tokius, kaip jūs. Aš 
išbandžiau. Jis nevengia kliūčių, nebijo nei upių, nei brūzgynų. 
Nelabai paklusnus, bet risčia varosi kaip tankas. 

Tifožas priėmė arklį su jauduliu, kuriame vienišos širdies po- 
lėkiai buvo sumišę su nuojauta, kad jiedviem lemta atlikti dide- 
lius darbus. Dabar kiekvieną rytą jis eidavo už kilometro nuo 
namų pas senį Presmarą, buvusį imperatoriaus medžioklės va- 
dovą, kurio valdose stovėjo gana erdvi arklidė, kalvė ir dengtas 
maniežas. Ten ir buvo įkurdintas jo milžinas. Vadovaujamas 
Presmaro, laimingo, kad gali pritaikyti pedagoginį pašaukimą, 
būdingą visiems arklininkams, Tifožas mokėsi prižiūrėti savo gy- 
vulį ir juo joti. Džiaugsmas, užplūstantis būnant šalia šio stam- 
baus, naivaus, šilto kūno, kurį brūžuodavo šiaudų gniūžtėmis, 
gremždavo, šukuodavo, iš pradžių priminė jam Reino karvelius 
ir pūkuotos laimės valandas, praleistas karvelidėje. Tačiau netru- 
kus Tifožas suvokė, kad šis panašumas paviršutiniškas ir pagrįstas 
nesusipratimu. Iš tiesų, trindamas ir blizgindamas savo gyvulio 
kailį, jis jautė tą kuklų pasitenkinimą, kokį patirdavo valydamas 
pusbačius ir batus, tik iškeltą į nepalyginamas aukštumas. Reino 
karveliai buvo jo pergalės, paskui mylimi vaikai, o rūpindamasis 
arkliu jis galvojo apie save. Šis susitaikymas su savimi, ši mei- 
lė savo kūnui, šis dar miglotas švelnumas žmogui, vardu Abelis 
Tifožas, jam buvo atradimas, atėjęs drauge su kastruotu Trakėnų 
milžinu. Vieną rytą, kai arklį palietė iš priešingos pusės krintantis 


* . T . + 1: . +» Č- + . 
Barbai - mažai žinoma sena arklių veislė, manoma, kilusi iš Siaurės Afrikos. 

saulės spindulys, jis pastebėjo, kad juodas kaip anglis jo plaukas 
sužibo mėlynais blyksniais, įgavusiais apskritų aureolių formą. 
Vadinasi, šis barbas yra mėlynas barbas“, taigi jam tinkamas vardas 
piršosi savaime. 

Presmaro jojimo pamokos iš pradžių buvo paprastos, bet 
klastingos. Arkliui būdavo uždedamas balnas, tik be balnakil- 
pių. Tifožas turėdavo įšokti į balną vienu šuoliu, ir tada manieže 
prasidėdavo risnojimo smulkia, užpakalį daužančia risčia seansas, 
kuris vienintelis, jei tik trunka pakankamai ilgai, galįs išmokyti 
naujoką taisyklingai sėdėti balne, tvirtino medžioklės vadovas, bet 
raitelis po tokio pasijodinėjimo būdavo leisgyvis, kaip sudaužytas 
ir degančiu tarpukoju. 

Iš pradžių Presmaras smerkiamai žiūrėjo į savo mokinį, retkar- 
čiais mesteldamas šiurkščią pastabą. Raitelis sėdįs per daug palin- 
kęs į priekį, įsitempęs, atgal atmetęs kojas. Jis nudribsiąs, ir nieko 
nuostabaus! Priešingai, reikią sėdėti atsilošus, įtraukus užpakalį, 
ištiesus į priekį kojas, ir šią padėtį koreguoti nugaros ir pečių iš- 
lenkimu. Nors Tifožo ir neatbaidė toks užgaulus elgesys, jis laikė 
Presmarą baisiu vėžiagyviu, visiems laikams įkalintu ankštame, 
merdinčiame kiaute ir net nemokančiu pasinaudoti jo teikiamais 
privalumais. Nuomonę jis pakeitė tą dieną, kai, užsidaręs su me- 
džioklės vadovu pakinktų dirbtuvėje, išgirdo jį dėstant 7iesg apie 
arklį ir pamatė, kaip ši praėjusių laikų atgyvena staiga pagyvėjo, 
tapo protinga ir rado šiai temai tinkamų, vaizdingų žodžių. At- 
sisėdęs ant aukštos taburetės, sukryžiavęs vieną ant kitos liesas 
šlaunis, siūbuodamas batu, į akį įsidėjęs monoklį, Vilhelmo II 
medžioklės vadovas pradėjo nuo principinio dalyko: kadangi ark- 
lys ir raitelis yra gyvos būtybės, jokia logika, joks metodas negali 

pakeisti slaptos simpatijos, jungiančios juos ir iškeliančios svar- 
biausią raitelio dorybę — jojimo taktą. 

Paskui, po pauzės, skirtos pabrėžti šių dviejų žodžių vertei, jis 
pradėjo nuo samprotavimų apie išjodinėjimą, ir Tifožas klausėsi 
baisiausiai susidomėjęs, nes jie sukosi apie raitelio svorį ir jo įtaką 
arklio pusiausvyrai, kitaip tariant, turėjo akivaizdžią forišką reikšmę. 

- Išjodinėjimas, - kalbėjo Presmaras, — yra daug, daug gra- 
žesnis ir subtilesnis darbas, nei visi mano. Pagrindinė jo užduo- 
tis — grąžinti gyvuliui jo įgimtą eigastį ir pusiausvyrą, sutrikdytą 
raitelio svorio. 

Iš tiesų, palyginkite arklio ir, pavyzdžiui, elnio dinamiką. Jūs pa- 
matysite, kad visa elnio jėga glūdi pečiuose ir kakle. Visa arklio jėga, 
priešingai, sutelkta pasturgalyje. Jo pečiai plokšti ir nepastebimi, 
o elnio liesas ir nuolaidus pasturgalis. Todėl arklys ginasi spardy- 
damasis užpakalinėmis kojomis, o elnias badosi akinėmis ataugo- 
mis, einančiomis nuo kaklo. Kovodamas elnias tempiasi į priekį. Tai 
priekinė varomoji jėga. Arklys, atvirkščiai, žengia atsukęs pasturgalį. 
Jis, po teisybei, yra pasturgalis su jį papildančiais priekiniais organais. 

Kas atsitinka, kai raitelis apžergia savo žirgą? Įsižiūrėkite į jo 
pozą: jis sėdi daug arčiau pečių ir toliau nuo pasturgalio. Taigi du 
trečdaliai jo svorio tenka arklio pečiams, kurie, kaip jau sakiau, 
silpni ir lengvi. Taip perkrauti pečiai susitraukia, ir tas sustaba- 
rėjimas pereina į kaklą, galvą, prusnas, į tas prusnas, pagal kurių 
švelnumą, minkštumą, jautrumą nustatoma visa jojamojo arklio 
vertė. Raitelis savo rankose turi iš pusiausvyros išmuštą, įsitem- 
pusį gyvulį, nenoriai paklūstantį pavadžiams. 

Tada ir prasideda išjodinėjimas. Reikia pamažu išmokyti arklį 
kiek įmanoma perkelti raitelio svorį ant pasturgalio, kad pečiams 
būtų lengviau. Tam jis privalo pritūpti ant užpakalinių kojų, pa- 
kišti jas po savim kuo toliau į priekį, žodžiu, jei jau griebsimės 

palyginimo, kuriuo nevertėtų piktnaudžiauti, imti pavyzdį iš ken- 
gūros, visą svorį užkraunančios užpakalinėms galūnėms, o prie- 
kines paliekančios laisvas. Per išjodinėjimą įvairiais pratimais pa- 
dedama arkliui užmiršti parazitinį raitelio svorį, atgauti natūralią 
laikyseną ir įskiepytus įgūdžius nugludinti iki tobulumo. Išjodi- 
nėjimas pateisina šią anomaliją, sukurdamas naują struktūrą, ku- 
rioje ji randa vietą. 

Taigi jojimas yra menas valdyti arklio raumenų jėgą, pirmiau- 
sia pasturgalį, kuriame ji susitelkusi. Strėnos turi paklusti net 
menkiausiam kulnų spustelėjimui, o užpakalio pusrutuliai — pasi- 
žymėti tuo plastišku lankstumu, suteikiančiu jiems greitumo, nuo 
kurio priklauso visa kita. 

Ir vyriausiasis medžioklės vadovas, atsistojęs, išsilenkęs, sker- 
somis žvelgdamas į savo pasturgalį - labai jau kaulėtą ir sunyku- 
sį! - kreivomis kojomis spausdamas įsivaizduojamo žirgo šonus, 
ėmė suktis po patalpą, čaižydamas orą rimbu. 

Kad ir kokie abstraktūs, sunkiai pagaunami buvo Presmaro sam- 
protavimai apie elnio ir arklio skirtumus, juos iliustruodavo Tifo- 
žo paieškos ir išvykos, į kurias dabar leisdavosi su Mėlynbarzdžiu. 
Kadangi nebuvo šunų, - juos laikyti Gėringas vis dar draudė, - net 
atrodė, kad arklys, ilgainiui supratęs, ko iš jo tikimasi, uostė takus ir 
ieškojo elnių pėdsakų taip pat stropiai, kaip skalikas, tarytum šios 
dvi priešingos būtybės neišvengiamai turėjo stoti į kovą. 

Vieną vakarą, delsdamas išeiti ir stovėdamas auksiniame ark- 
lidės šešėlyje, kur tvyrojo salsvas srutų kvapas, Tifožas žiūrėjo į 
žvilgius garduose banguojančius pasturgalius ir pamatė, kaip Mė- 
lynbarzdžio uodega pakilo nuo šaknies, šiek tiek pakrypo į šoną ir 
atidengė išangę, mažą, atsikišusią, kietą, aklinai uždarytą ir surauk- 
tą kaip kapšiukas su raišteliais. Tas kapšiukas tuoj pat išsiskleidė 


it pagreitintai filmuotos rožės pumpuras, išsivertė lyg pirštinė ir 

paviršiun išlindo rausvi drėgni vainiklapiai, iš kurių vidurio pabiro 
švieži obuoliai, puikiai nulieti, blizgantys, vienas po kito krintantys 
į šiaudus ir nesugūrantys. Toks defekacinio akto tobulumas Tifo- 
žui pasirodė kaip geriausias Presmaro teorijų patvirtinimas. Visas 
arklys neabejotinai glūdi pasturgalyje, ir šis paverčia jį Defekacijos 
Genijum, Analiniu Angelu ir Omega, jo esybės raktu. 

Sykiu jam paaiškėjo ir tai, kodėl senovėje arklys taip kerėjo žmo- 
gų, kodėl protėviai raitelį ir jo žirgą suvokė kaip porą. Atsisėdęs ant 
milžiniško, vaisingo arklio pasturgalio, raitelis atkakliai spaudžiasi 
prie jo savo mažu, nevaisingu, išglebusiu užpakaliuku. Jis miglotai 
viliasi, kad jam lyg koks užkratas persiduos dalelytė Analinio An- 
gelo spindesio, pašventinsiančio ir jo išmatas. Tačiau raitelio viltys 
žlunga: jos taip ir lieka netaisyklingos, užgaidžios, kartais kietos, 
kartais skystos ir gleivėtos, bet visada pykinančios širdį. Tik visiš- 
kai susitapatinus arklio ir žmogaus paskuigaliams, raitelis įgytų or- 
ganus, lemiančius tokią gražią arklio defekaciją. Toks padaras yra 
Kentauras - žmogus, kūniškai susiliejęs su Analiniu Angelu, ir tada 
raitelio pasturgalis, susilydęs į vieną visumą su gyvulio pasturgaliu, 
ima džiaugsmingai lipdyti kvepiančius aukso obuolius. 

Jei kalbėsime apie pirmykštį arklio vaidmenį elnio medžioklė- 
je, tai jo reikšmė akivaizdi. Analinis Angelas persekioja Angelą 
Faloforą. Omega pasiveja ir nužudo Alfą. Tifožas džiūgavo, dar 
kartą susidūręs su stulbinama inversija, kuri šiame mirtiname žai- 
dime bėgantį plačiastrėnį gyvulį pavertė agresyviu, naikinančių 
pradu, o girių karalių su vyriškumu, išsiskleidusiu puikiais ra- 
gais, — nuvaryta auka, veltui maldaujančia pasigailėjimo. 


* 


Rugsėjo mėnesį didelis puolimas, kurio tikslas buvo apsupti 
ir paimti Stalingradą, privertė Erichą Kochą atidėti medžioklę. 

Paskui ankstyvos šalnos padarė galą labai jau šiltam rudeniui ir 
sulig pirmuoju sniegu kiekvienas galėjo įsitikinti, kad gyvenimas 
tuoj užmigs ramiu žiemos miegu. Bet tada buvo nutarta medžiok- 
lę surengti gruodžio pradžioje ir jai vėl buvo pradėta ruoštis. Vis 
dėlto tuos pasiruošimus teko nutraukti, nes Gėringas, pagrindinis 
šventės svečias, tuo metu turėjo išvykti į Italiją ir pamėginti įpūsti 
naujo įkarščio dvejojančiai sąjungininkei. Galiausiai gauleiterio 
Ericho Kocho didžioji kiškių medžioklė įvyko sausio 30 dieną. 

Jau 25-ąją Tifožas leidosi į kelią drauge su pirmaisiais iš tų 
penkių šimtų raitų varovų. Susirinkimo vieta buvo paskirta Aryso 
miestelyje, esančiame Mozūrijos ežeryne, už kokio šimto kilomet- 
rų į pietus. Jie ten atkako po trijų dienų. Jiems buvo duoti leidimai 
apsistoti pas vietinius gyventojus, turinčius arklides jų arkliams. 
Tifožas, pasipuošęs naujais drabužiais ir batais, mėgavosi padėti- 
mi, leidusia rekvizuoti kambarį civilio namuose, lyg čia būtų už- 
kariauta šalis. Ar jis buvo nugalėtojas vokietis, ar vis dar belaisvis 
prancūzas? Jis tuo abejojo, kaukšėdamas batais į šaligatvius, ant 
kurių skudurais apsimuturiavusios šeimininkės stovėjo eilėse, nu- 
tįsusiose prie parduotuvių tuščiomis vitrinomis. Prie stalo jis bū- 
davo pagarbiai aptarnaujamas ir postringaudavo, gaubdamas savo 
kilmę paslaptimis, kurių dėl užsienietiško akcento ir neginčytinų 
ryšių su Geležiniu Žmogumi buvo neįmanoma perprasti. 

Bet tikrasis jame trykštančios naujos jėgos ir kovingos jaunys- 
tės šaltinis buvo Mėlynbarzdis, tas milžinas brolis, kurio gyvastį 
jautė tarp šlaunų ir kuris jį iškėlė virš žemės ir žmonių. Kartais per 
ilgą kelionę, atvedusią jį net iki Mozūrijos, norėdamas pailsinti 
strėnas, jis atsiguldavo ant arklio pasturgalio ir žiūrėdavo, kaip virš 
galvos siūbuoja giedras, blyškus dangus, jausdamas po mentėmis 
banguojančius raumeningus pusrutulius. Arba, atvirkščiai, pasi- 
lenkdavo į priekį, apkabindavo Mėlynbarzdžio kaklą ir skruostu 

priglusdavo prie žvilgančių, raibuliuojančių karčių. Sykį, jiems 
kertant vieno kaimo turgaus aikštę, arklys staiga sustojo pačioje 
minios tirštumoje. Tifožas pajuto, kaip jis lanku išlenkė nugarą, 
pakeldamas raitelį dar aukščiau, ir išgirdo ant grindinio šnarant 
srovę. Aptaškyti srutomis, žmonės skubiai šasčiojo į šalis juokda- 
miesi arba burnodami, o prancūzas, ramus, gaubiamas salsvų iš po 
jo kylančių garų, mėgavosi svaiginamu įspūdžiu, kad tai jis - ir nie- 
kas kitas — didingai šlapinasi savo karalystės valdinių akivaizdoje. 

Medžioklėje jam skirtas vaidmuo buvo ne toks šlovingas. Pėsti 
varovai grėbstė pamiškes ir gruoblėtus laukus. Raitiesiems, su- 
prantama, paliko lygumą ir pūdymus. Taip iššukuota teritorija su 
daugeliu ežerų užėmė beveik keturis šimtus hektarų. Tai buvo ne 
paprastas žvėrelių užspeitimas, - nebuvo naudojamos žabangos, 
vėliavėlės ar tinklai, — o „kiškių ratelis“, kai varovai ir medžiotojai 
išsivaikšto poromis, kas tris minutes vienas pasuka į dešinę, kitas į 
kairę, paskui susitinka viename taške, pasiekę jį skirtingais keliais. 
Šitaip vyrai sudarė milžinišką pusratį, kurio kraštai tolydžio artė- 
jo ir galop susijungė į vis mažėjantį žiedą. Gavę signalą, medžio- 
tojai, atsidūrę pernelyg arti vieni nuo kitų, nustojo šaudyti į vidurį 
ir ėmė pliekti tik į išorę. 

Iš visų žudynių, kuriose Tifožas dalyvavo, šios buvo pačios žiau- 
riausios ir nykiausios. Iš slėptuvių išvyti kiškiai lėkdavo kaip strėlės, 
bet tuoj turėdavo sustoti, susidūrę su Žvėreliais, bėgančiais į prie- 
šingą pusę. Išsigandę jie blaškėsi į šalis, ir natūralų jų trajektorijos 
grožį su visa gama apgaulingų manevrų, gudrybių, šunų klaidini- 
mo, pėdsakų mėtymo sudarkė panika, dar labiau didinama šūvių. 
Paskutinis paveikslas, tądien įsirėžęs Tifožui į atmintį, buvo mil- 
žiniškas rusvų ir baltų kailiukų kilimas, nuaustas iš dvylikos šim- 
tų sumedžiotų žvėrelių, suguldytų vienas šalia kito. Ir vidury šių 
minkštų kapinių stovintis Gėringas, nušovęs du šimtus kiškių ir 

vainikuotas medžioklės karaliumi: atkišęs pilvą, dešine ranka iš- 
kėlęs maršalo lazdą, jis pozavo savo oficialiam fotografui. 

Rytojaus rytą visa vokiečių spauda, apvedžiota juodais rėme- 
liais, pranešė, kad prie Stalingrado kapituliavo maršalas fon Paulius 
su dvidešimt keturiais generolais ir šimtu tūkstančių gyvų likusių 
6-osios armijos kareivių. 


* 


Naudodamasis tuo, kad kelionės lape nebuvo griežtai nuro- 
dyta, kada jis privalo grįžti ; Romintą, Tifožas atsisakė tiesaus 
kelio pro Luką ir Troiburgą ir pasuko į šiaurę per Mozūriją, rūs- 
čiausią ir istorijos įvykių turtingiausią Rytprūsių sritį. Atrodė, kad 
šitą dyką smėlėtą lygumą, išvagotą skursnais alksniais apaugusių 
daubų, su šen bei ten pūpsančiais ledynmečio rieduliais, po ku- 
riais sūduviai — paskutiniai slavai, kovoję su vokiečių skverbimu- 
si, — laidojo savo numirėlius, tebeslegia prakeiksmas, užtrauktas 
kovų, tūkstantį metų skandinusių ją kraujyje. Nuo paskutinio se- 
nojo Stardo pasipriešinimo teutonų riteriams iki Hindenburgo 
pergalių prieš Renenkampfo karius, nepamirštant ir Tanenbergo 
mūšio, kuriame Jogaila sutriuškino kryžiuočius ir kalavijuočius, 
ši žemė visąlaik buvo didžiulės kapinės, nusėtos sugriuvusiomis 
tvirtovėmis ir artilerijos sviedinių sukapotomis vėliavomis. 

Perjojęs ilgą žemės liežuvį, skiriantį Spirdingo ir Tirklo eže- 
rus, jis nukeliavo iki Droselvaldės kaimo. Pirmyn jį stūmė tvirta, 
džiaugsminga nuojauta, ir jis buvo įsitikinęs, kad kelio gale laukia 
nežinomas, bet lemiamai svarbus tikslas. Po Stalingrado mūšio 
sunkus didžiulės istoriją varančios mašinos šnopavimas vėl dre- 
bino žemės gelmes. Tifožas jautėsi paimtas į rankas, nukreiptas, 
vedamas ir pakluso tai jėgai, kupinas tamsios laimės. Palikęs už- 

pakaly sodžių žavingai keistu pavadinimu - Sc4/angen/žiess, Gyva- 
tės Vilna, — jis buvo sukrėstas to, ką išvydo. 

Ant moreninės skaldos aukštumėlės, kuri šioje lygioje vietovėje 
atrodė milžiniška, stūksojo masyvus, griežtas Kaltenborno pilies 
siluetas. Atjojęs nuo Šlangenflyso, Tifožas matė tik pietinę tvirto- 
vės pusę, tą, kuri vainikavo skardžių apsuptą kalvą. Eidama palei 
pat kraštus, ją visą juosė siena, kaip laivo pirmagalys užsibaigianti 
didžiuliu bokštu — aukštu rūdžių spalvos akmenų statiniu su ma- 
šikulomis, pakibusiu virš prarajos ir laikomu tik pentino formos 
atramos. Bet už šitos sienos, paremtos vienodu atstumu išdėstytais 
sunkiais kontraforsais ir aptupdytos smarkiai išsikišusiais bokšte- 
liais, Tifožas įžiūrėjo gausybę mažų varpinių, sargybinių, kaminų, 
frontonų, kampanilių, terasų, vėtrungių, smailių, kurioms gyvumo 
ir didybės teikė aibė vėliavų ir oriflamų. Jį užplūdo skausmingas, 
jaudinantis tikrumas, kad už šitų aukštų sienų slepiasi gerai sutvar- 
kytas gyvenimas, uždaras ir dėl to dar intensyvesnis. 

Tifožas pasuko arklį į kelią, vingiuojantį pilies link. Viršūnėje 
jis pamatė šiaurinį fasadą, o priešais jį - plačią esplanadą su aikš- 
te, kurioje senis, užsidėjęs kepurę su snapeliu, šlavė sniegą. Siau- 
ros šaudymo angos, vienodais tarpais žiojinčios sienoje, negyvino 
griežtos monotonijos, kaip ir du apvalūs bokštai smailiais, ne- 
aukštais stogais, savo svoriu traiškančiais žemą portalą su skylėmis 
viršuje, pro kurias galima dobti priešus. Tai buvo rūsti, atšiauri rau- 
donų ir juodų atspalvių citadelė, kovinis ginklas, suprojektuotas 
ir pastatytas žmonių, abejingų džiaugsmui ir grožiui. Kitaip negu 
šiurkšti, liūdna išorė, vidus tryško jaunatviška, džiugia jėga, kurią 
Tifožas tarėsi jaučiąs plastant už senų sienų. Lakuotų įvairiaspal- 
vių čerpių stogai leidosi ant terasų, kuriose blizgėjo šiuolaikiniai 
ginklai; šiaurės vėjyje plaikstėsi raudonos vėliavos su svastika, ir jų 
klaksėjime ausis tarpais pagaudavo trimito gaudesį ar dainos aidą. 

Persimetęs keletu žodžių su kiemsargiu ir paprašęs jį pažiū- 
rėti Mėlynbarzdį, Tifožas pririšo arklį prie medžio ir nuėjo pa- 
lei pilies sieną iki didžiausio bokšto, matyto iš apačios. Tai buvo 
nelengvas pasivaikščiojimas, nes siauras aplink sieną vingiuo- 
jantis takelis daugelyje vietų buvo užverstas akmenimis ar mūro 
luitais, todėl tekdavo kalno šlaitu nusileisti žemyn ir, aplenkus 
kliūtį, užsiropšti atgal. Tifožas negalėjo tiksliai pasakyti, ko 
nori, tik laukė pritarimo, patvirtinimo, nuosprendžio - kažko, 
kas būtų panašu į likimo pirštą, antspaudo, leidžiančio paklusti 
tifožiškam pašaukimui ir būti Kaltenborne. To, ko ieškojo, rado 
prie didžiojo bokšto atramos, bet, kad pasiektų tikslą, pirmiau- 
sia gavo pralįsti pro gervuogių, šeivamedžių, putinų ir uolaskėlių 
rakštumyną, dar sunkiau įveikiamą dėl vijoklių, nukarusių nuo 
akmeninės sienos. To negana. Pasiekęs atramos apačią, dar tu- 
rėjo rieškučiomis išsemti minkštą sniegą, kurio ten buvo apstu. 
Bet pamažėliais jam prieš akis iškilo Kaltenborno atsakymas: 
toje atramos vietoje buvo iškirsta niša ir mūro kraštą ant pečių 
laikė bronzinis Atlantas. Susikūprinęs nuo jį slegiančio svorio, 
grimasos perkreiptu veidu, juodas kolosas tupėjo, parietęs po 
barzda kelius, stačiu kampu palenkęs galvą, pakeltomis ranko- 
mis įsirėmęs į akmenį. Darbas buvo vidutiniškas ir atsidavė iš- 
kalbingu paskutinio vokiečių kaizerio stiliaus akademizmu. Ši 
skulptūra, be abejonės, buvo neseniai pakišta po didžiuoju bokš- 
tu ir, rodės, laikė jį, o drauge su juo ir visą tvirtovę. Bet faktas, 
kad ji buvo palaidota po augalija ir sniegu ir kad Tifožas ją eks- 
humavo, prancūzo akyse aiškiai bylojo, jog titanas Kaltenborno 
šone atsidūrė tik dėl jo. 

Grįžęs į Šlangenflysą, jis užėjo į kaimo smuklę „Trys kalavijai“ 
ir, sėdėdamas priešais ąsotį alaus, iš smuklininko išgirdo tai, ką 
norėjo sužinoti apie pilį ir jos savininką. 

Žymios Rytų Prūsijos šeimos didžiuodavosi, radusios įrodymų, 
kad yra kilusios iš teutonų riterių, iš imperatoriaus Frydricho II 
ir popiežiaus Grigaliaus IX gavusių šią tolimą pagonišką pro- 
vinciją, kad atverstų ją į krikščionybę. Tačiau kiekviena junkerių 
šeima, pamaldžiai atsidėjusi genealoginėms paieškoms, susidur- 
davo su pikantiška detale: teutonų riteriai, būdami vienuoliai ir 
paklusdami skaistybės įžadams, logiškai mąstant, negalėjo turė- 
ti palikuonių. Kaltenborno grafų ambicijos buvo dar didesnės, 
ir jie teigė, kad jų šaknys siekiančios net kalavijuočių riterius, 
pirmesnius ir drąsesnius užkariautojus negu teutonai. Religinė 
bendruomenė, 1197 metais įkurta Alberto Apeldomiečio, Brė- 
meno universiteto nario, kariniu kalavijuočių ordinu tapo Rygos 
vyskupo Alberto fon Bukshevdeno valia; šis jiems įsakė nešio- 
ti baltus apsiaustus su kairėje pusėje prisiūtais dviem raudonos 
gelumbės kalavijais. Livonijos Kristaus kariuomenės ir Dviejų 
Kalavijų riteriai — toks buvo visas ordino pavadinimas, — likus 
trisdešimčiai metų iki teutonų atėjimo į Prūsiją, užkariavo Livo- 
niją, Kuršą ir Estiją. Tačiau, išsekinti nuolatinių kovų su lietuviais 
ir rusais, jie pasiuntė pasiuntinius pas teutonus ir pasiūlė susi- 
jungti. Susijungimas 1236 metais buvo patvirtintas popiežiaus 
ir pašventintas Viterbe, dalyvaujant didžiajam teutonų ordino 
magistrui Hermanui fon Zalcai. Nors kalavijuočiai išlaikė kari- 
nio ordino autonomiją ir toliau valdė Livoniją, dabar savo likimą 
buvo susieję su teutonais, bet paslapčia vis tiek tvirtai tikėjo, kad 
jų kilmė garbingesnė ir šlovingesnė negu sąjungininkų. Kalten- 
borno pilies herbas, pasižymintis klasikiniu paprastumu, priminė 
šią dviejų broliškų ordinų istoriją. Ir iš tiesų grafai fon Kaltenbor- 
nai turėjo sidabriniame fone tris kalavijus, smaigaliais nukreiptus į 
viršų, ir juodą ruožą. Trys raudoni kalavijai baltame fone reiškė du 
kalavijuočių kalavijus, prie kurių prisidėjo dar vienas — teutonų. 

Juoda juosta herbo viršuje prie baltos ir raudonos pridėjo trečią 
prūsų vėliavos spalvą. Dėl trijų už natūralius didesnių kalavijų, tai 
jie ne tik pakišo pavadinimą jo užeigai, pasigyrė smuklininkas, 
bet ir smaigaliais į viršų buvo įmūryti į didžiausios pilies terasos 
parapetą — tos, kuri yra virš Atlanto bokšto ir atsiveria į rytus. 

Pati pilis, viena iš didingiausių visoje Rytų Prūsijoje, amžiaus 
pradžioje, rodos, buvo numatyta nugriauti, nors grafai atkakliai 
joje tebegyveno ir kaip įmanydami užtaisinėjo spragas, laiko at- 
vertas seno laivo šonuose. Ją išgelbėjo Vilhelmas II, mėgęs šį di- 
džiųjų medžioklių kraštą. Kaizeris 1900 metais įsakė restauruoti 
Aukštutinio Kėnigsbergo pilį, esančią netoli Selesta miesto, taip 
mesdamas iššūkį amžiniems priešams iš Vakarų, ir sykiu nuspren- 
dė, kad kita jo valdymo verta tvirtovė turi ginti nuo užkariautojų 
slavų rytinę jo imperijos sieną. Restauracijos darbus, baigtus prieš 
pat 1914 metų karą, archeologai laikė perdėtais, kaip ir tuos, kurie 
Aukštutinį Kėnigsbergą pavertė milžinišku, puošniu, naujutėlai- 
čiu maketu, bet vis dėlto teutonų architektūra mažiau nukentėjo 
nuo šiuolaikinių restauratorių fantazijų, nes ją sukūrę klajojantys 
riteriai sudėjo ten savo kelionių prisiminimus ir mistines svajo- 
nes, tad neretai matome, kaip tame pačiame pastate sugyvena sa- 
racėniški, venecijietiški ir vokiški elementai. 

Atnaujinta Kaltenborno tvirtovė negalėjo nepatraukti SA, 
šturmo būrių, vado Joachimo Haupto dėmesio: nuo 1933 metų 
jis atsidėjo paramilitaristinių mokyklų steigimui garsios impera- 
toriškosios Plėno mokyklos pavyzdžiu. Iš šių mokyklų turėjo iš- 
eiti būsimasis Trečiojo reicho elitas. „Napolų“ — nažionalpolitische 
Erziehungsanstalten', - dažniausiai įsikūrusių rekvizuotose pilyse 
arba vienuolynuose, kasmet vis daugėjo, nors Hauptas ir užsitrau- 


* Nationalpolitische Erziebungsanstalten - nacionalinės politinės auklėjimo 
įstaigos (vok.). 

kė nemalonę po Ilgųjų peilių nakties 1934 metų birželio 30-ąją, 
o šturmo būrių veikla buvo sustabdyta. Haupto darbą perėmęs ir 
tęsęs aukštas SS pareigūnas obergrupenfiureris Augustas Heis- 
mejeris keturiasdešimt veikiančių napolų atidavė Himlerio žmo- 
nių valdžion. Kaltenborno napola teoriškai buvo pavesta generolui 
grafui fon Kaltenbornui, paskutiniam giminės atstovui, aparta- 
mentus įsirengusiam viename pilies sparne. O iš tiesų tai buvo 
senis, kuris, prisirišęs prie prūsiškų tradicijų, abejingai žiūrėjo į 
Trečiojo reicho įvestos naujosios tvarkos pagundas — jis visąlaik 
abejojo, kad Prūsija gali sulaukti ko nors gero iš Bavarijos ar Aus- 
trijos, — ir, įnikęs į istorinius bei heraldinius tyrinėjimus, neturėjo 
laiko efektyviai vadovauti mokyklai. Iš esmės napolos komandoro 
vardas generolui buvo suteiktas už praeities nuopelnus ir norint 
išsaugoti jam vietą jo paties pilyje, o praktiškai visą valdžią tu- 
rėjo SS šturmbanfiureris Štefanas Raufeizenas, primetęs griežtą 
drausmę trisdešimčiai kariškių dėstytojų, penkiasdešimčiai tar- 
nautojų ir puskarininkių ir keturiems šimtams Kaltenborno vaikų. 


* 


Grįžęs į Romintą, Tifožas, oberforstmeisteriui girdint, atsi- 
tiktinai užsiminė apie Kaltenborno tvirtovę, padariusią jam tokį 
įspūdį. Tada sužinojo, kad generolas grafas fon Kaltenbornas da- 
lyvavo didžiojoje gauleiterio Kocho medžioklėje, tačiau jo nepri- 
siminė, nors oberforstmeisteris smulkiai jį apibūdino. Jis nuliūdo, 
lyg tai būtų buvusi kokia nelaimė, ir nuo šiol, sąžiningai dirbda- 
mas visus jam tenkančius darbus, širdimi ir protu būdavo kitur, 
klajodavo po Mozūrijos kraštą, aplink aukštas sienas, už kurių 
virė ir giedojo uždaras gyvenimas. 

Buvo ankstyvas pavasaris, viską aplinkui lepino svaigi šiluma, 
ir balandį, kaip ir kiekvieną mėnesį, Tifožas nuvyko į Geldapės 

rotušę atnaujinti savo Ausweiso. Jis jautėsi geras ir silpnas kaip 
jauna žolė, pribarstyta saulučių, kaip švelnus dvelksmas, glostantis 
beržų ir lazdynų žirginius ir pustantis nuo eglių šakų geltonas žie- 
dadulkes. Susigraudinęs jis vos neapsiverkė, išvydęs šiltose kelio 
dulkėse besimaudantį žvirblį ir du besistumdančius mokinukus, 
kurie juokdamiesi daužėsi ant nugaros užkabintais portfeliais it 
sraigės kiautais. Dangų skardenantis čiulbesys, rodės, pripildė ir 
atšiaurų valdišką pastatą, šįryt neįprastai pagyvėjusį. Vos įžengus 
vidun, akį traukė ant bronzinių drabužinės kablių išrikiuotos ryš- 
kiaspalvės skrybėlaitės, paltai, skarelės, pirštinės ir po jomis ant 
žemės sumestos krūvos vaikiškų klumpių, kaliošų ir botų, lyg į 
susitikimą būtų susirinkusios visos Rytų Prūsijos miškų Raudon- 
kepuraitės. Tifožas užlipo plačiais laiptais, vedančiais į santuokų 
salę, viliojamas nuostabios pavasarinės gaivos, maloniai atsiduo- 
dančios pipirais ir grūdais. Jis sustojo priešais puošnias drožinėto 
ąžuolo duris: kvapas sklido iš čia. Viduje buvo girdėti į paukščių 
panašus klegesys, jį apgaubė švelnus, bet stiprus kvapas. Jis nu- 
spaudė sunkią vario rankeną ir įėjo. 

Tai, ką ten išvydo, Tifožą taip nustebino, kad jis net susvyravo 
ir turėjo atsiremti į durų staktą: milžinišką salę, iškaltą tamsaus 
ąžuolo lentelėmis, gyvino nuogut nuogutėlių mergaičių knibž- 
dėlynas. Vienos buvo liesos it perkarusios katės, kitos rausvos, 
apvalainos lyg žindukliai paršeliai, buvo čia aukštų, subrendusių, 
kresnų dručkių, putlių lėlyčių, ir tik plaukai, supinti į kasas, su- 
sukti kaip riestainiai arba palaidi, besiplaikstantys tarp smulkių 
menčių, dengė jų mažus, vaikiškus, glotnius kaip muiliukai kūne- 
lius. Tifožas, niekieno nepastebėtas, įėjęs tyliai užvėrė duris, norė- 
damas atkurti tokį atmosferos tankį, kokį garantuoja tik visiškas, 
hermetiškas uždarumas. Jis prisimerkė ir godžiai pritraukė pilnus 
plaučius saldaus aromato, kurį užuodė nuo pat ankstyvo ryto, bet 

rado čia, kur viešpatavo begimstanti skaistybė, ir jo didelės rankos 
nejučia išsitiesė, lyg ruošdamosi nuskinti, surinkti visą šį švelnų, 
valiūkišką gėlyną, - paskutinę Rytų Prūsijos dovaną. 

- Jums čia nėra ko veikti. Tuoj pat išeikite! 

Apsitempusi baltutėlaitįį medicinos sesers chalatą, žvilgsniu jį 
varstė griežto veido deivė Germanija. Jis žengė atbulas, atidarė 
duris ir apgailestaudamas ėmė trauktis. 

- Kas jus čia atvedė? 

— Kvapas, - sumurmėjo Tifožas. - Nežinojau, kad mergaitės 
kvepia pakalnutėmis... 

Tarnautojas, uždėjęs antspaudą ant jo Ausweiso, paaiškino šio 
žavingo susirinkimo tikslą. Kiekvienais metais balandžio 19 die- 
ną visi dešimties metų vaikai turi būti apžiūrėti medikų, o paskui 
įrašyti į hitlerinio jaunimo gretas. 

- Berniukai, — pridūrė jis, — tikrinami kitoje aikštės pusėje, 
miesto teatre. 

- Bet kodėl pasirinkta ši data, balandžio 19-oji? 

Vyriškis nustebęs pažvelgė į jį. 

- Jūs nežinote, kad balandžio 20-3ją mūsų fiurerio gimtadie- 
nis? Kiekvienais metais vokiečių tauta įteikia jam gimtadienio 
dovaną — visą kartą vaikų! — pakiliai pareiškė jis, smiliumi rody- 
damas virš galvos kabantį didelį spalvotą portretą, vaizduojantį 
Adolfą Hitlerį surauktais antakiais. 

Kai Tifožas jojo atgal į Romintą, vyriausiasis prievaizdas su 
savo medžioklėmis ir elnių ragais, su savo šventėmis ir koprolo- 
gijos bei falologijos žiniomis jo akyse buvo nusmukęs iki menko, 
neegzistuojančio folklorinio žmogėdros, atėjusio iš senelės pasakos. 
Jį užtemdė kitas, Rastenburgo žmogėdra, reikalaujantis iš savo 
valdinių per gimtadienį įteikti jam neįkainojamą dovaną —- pen- 
kis šimtus tūkstančių mažų mergaičių ir penkis šimtus tūkstančių 

dešimtmečių berniukų, parengtų aukojimui, kitaip tariant, nuogų, 
jo valia pavirsiančių patrankų mėsa. 


* 


Po pralaimėjimo prie Stalingrado ir Gebelso kalbos Sporto 
rūmuose, raginančios visus gyventojus fanatiškai įsitraukti į to- 
talinį karą, atmosfera Romintoje pasidarė slogi. Nauji šaukimai 
kariauti po Hitlerio vėliava ištuštino draustinį. Žmonėms vis ma- 
žiau rūpėjo medžioklės ir stalo malonumai, jie vis daugiau galvojo 
apie įnirtingus mūšius, liepsnojančius rytuose, ir niekas nebuvo 
tikras, ar pavyks likti nuošalyje. Nerimą ėmė kelti oro antskry- 
džiai, ir Gėringas, nusprendęs, kad šarvuotas traukinys saugesnis 
už medžioklės namelį, neturintį net slėptuvės, rečiau pasirodydavo 
draustinyje. 

Vieną dieną oberforstmeisteris pasakė Tifožui, kad, gavęs įsa- 
kymą sumažinti personalą iki griežto minimumo, privalo išsiųs- 
ti jį atgal į Morhofo koncentracijos stovyklą pas Arbeitseinsaizą. 
Bet, jei jis turįs kokių pageidavimų, tai pažintis su antruoju Rei- 
cho asmeniu galėtų padėti juos patenkinti. Tada Tifožas priminė 
jam sausio mėnesio medžioklę, į kurią buvo pakviestas ir genero- 
las grafas fon Kaltenbornas, savo trumpą apsilankymą tvirtovėje 
ir paklausė, ar negalėtų įsidarbinti napoloje vairuotoju arba arkli- 
ninku. Oberforstmeisteris nustebo, kad jo pagalbininkas, visada 
toks tylus ir paklusnus, pareiškė tokį konkretų norą. 

— Pastaruoju metu tiek žmonių išėjo į armiją, — atsakė jis, — 
kad būtų keista, jei napolos direkcija nepasinaudotų proga įsigyti 
darbininką, rekomenduotą Reicho maršalo ir netinkamą mobili- 
zacijai! Sutvarkysiu šį reikalą telefonu. 

Po penkiolikos dienų Tifožas gavo kelionės lapą į Kaltenborną 
ir išjojo iš Romintos su Mėlynbarzdžiu, taip pat paskirtu į napolą. 

V 


Kaltenborno žmogėdra 


Tave aistringai aš pamilau, 
Jei neisi, Jėga bagrobsiu tuojau.“ 


Goethe 


“ Vertė Aleksys Churginas. 

Netvarkingai susispietę aplink pilį, tamsiai raudona mase už- 
stojančią horizontą, keliolika pastatų sudarė mažą miestelį, uždarą, 
ankštą, susigrūdusį keturiuose hektaruose, apjuostuose tvirtovės 
sienomis. Vienas iš dviejų bokštų, stūksančių abipus portalo, atsto- 
jo įrankių sandėlį, o kitame gyveno vartininkas su žmona. Toliau, 
kaip pakliuvo išdėstyti palei kelią į paradinį kiemą, buvo dengtas 
maniežas su arklidėmis, dvi gimnastikos salės, lazaretas, garažas 
ir automobilių parko dirbtuvės, valčių angaras, ekonomo namelis, 
keturi teniso kortai, dvi gyvenamosios vilos su sodeliais, futbo- 
lo aikštė, krepšinio aikštelė, teatro ir kino salė, kurią buvo galima 
paversti bokso ringu, ir keturkampis plotas bėgimo su kliūtimis 
lenktynėms. Prie pat pilies buvo šunidė, kurioje vienuolika dober- 
manų skalydami pasitikdavo kiekvieną, einantį pro jų būdą, ginklų 
bei amunicijos blokhausas, elektros transformatorinė ir kalėjimas. 
Visos sienos kalbėjo, šaukė devizus ir aforizmus, ant jų giedojo 
vėliavos ir oriflamos, lyg joms vienoms būtų duotas gebėjimas 
galvoti. Šlovė viskam, kas grūdina, skelbė užrašas ant gimnastikos 
salės, o kitas tarsi atsakydamas citavo Nyčę: Neišvaryk didvyrio iš 
savo širdies. Virš iškilmių salės durų draugiškai bendravo Gėtė ir 
Hitleris. Gėtė: Gėda ne tam, kuris parkrito, o tam, kuris neatsikėlė. 
Hitleris: Savo teisių nebrašoma. Jos iškovojamos žiaurioje kovoje. 

Nuo šitų kategoriškų epigrafų Tifožui aptemo akys, ir jis nebu- 
vo per daug dėmesingas pirmiems napoloje sutiktiems žmonėms. 
Jį priėmė unteršturmfiureris, kanceliarijos raštininkėlis, kuris, 
susipažinęs su jo karine knygele ir kelionės lapu, liepė užpildyti 
išsamią anketą, pateikiančią daugybę klausimų ne tik apie jį, bet 
ir apie jo senelius bei tėvus. Kai atidavė ją unteršturmfiureriui, 
šis parodė gardą Mėlynbarzdžiui ir nuvedė Tifožą į jam skirtą 
kambarėlį. Jie perėjo pilies ginklų menę ir keleriais laiptais, juo 
toliau, juo siauresniais ir statesniais, pakilo į koridorių, apšviestą 
tik mažulyčių pastogės langelių, su daugybe durų į kambarėlius, 
kuriuose gyveno napoloje tarnaujantys SS puskarininkiai. 

- Kadangi esate rekomenduotas reichsmaršalo, komandoras 
įspėtas apie jūsų atvykimą. Jis jus pakvies. Nebent būtų užmiršęs, — 
atlaidžiai šypsodamas pridūrė jis. - Šiaip ar taip, Alei jūsų laukia. 

Alei - anštaltsleiteris" - buvo šturmbanfiureris Štefanas Rau- 
feizenas. Jo veidas buvo pailgas, smakras nusklembtas, akys arti 
viena kitos, kaip vokiečių fryzų, šlovinamų rasistinių teoretikų. 
Kai prancūzas buvo įleistas į direktoriaus kabinetą, esantį pir- 
mame pilies aukšte, šis ilgai, atidžiai skaitė bylą ir šviesiaplaukio 
kurto galvą teikėsi pakelti tik užvertęs paskutinį puslapį. Tada ty- 
lėdamas įtariai jį nužvelgė ir tepasakė tris sakinius: 

- Jūs paskiriamas hauptšarfiurerio Jochamo žinion. Privalo- 
te sveikinti visus SS karininkus, pradedant hauptšturmfureriais. 
Galite eiti. 

Savo nuostabai, Tifožas beveik nesidomėjo vaikais, kuriems iš 
esmės ir buvo skirti viši šie pastatai plepiomis sienomis, apgy- 
venti lakoniškų tarnautojų. Jis, be abejonės, juos jautė iš citadelės 
atmosferos, tai šen, tai ten sutirštėjančios ir įgaunančios įvairias 


* Anstaltsleiter - įstaigos vadovas (vok.). 

formas: bokso pirštinių, padėtų ant kėdės, pilotės, kabančios ant 
stulpo, odinio sviedinio, užmiršto griovyje, arba raudonų trenin- 
gy, bet kaip sumestų ant žaliuojančios vejos. Mat jis aiškiai supra- 
to, kad jį nuo jų skiria kliūtis ir gal reikės ilgai laukti, kol ji išnyks. 
Ta kliūtis pirmiausia buvo SS personalas, supantis mokinius ir 
tvarkantis kasdienį įstaigos gyvenimą, - šitai jis gana sunkiai per- 
prato pirmosiomis dienomis, atmintinai mokydamasis juodojo 
korpuso laipsnius ir juos atskirti padedančius nežymius ženklus 
ant vienodai niūrių uniformų. 

Taigi jis gavo įsiminti, kad paprastų esesininkų apykaklės ant- 
siuvai neturi jokio papuošimo, šturmano (I klasės kareivio) — puo- 
šiami vienu galionu, rotenfiurerio (kapralo) — dviem galionais, 
unteršarfiurerio (vyresniojo kapralo) — viena žvaigždute, šarfiurerio 
(seržanto) — galionu ir žvaigždute, oberšarfiurerio (vyresniojo ser- 
žanto) - dviem žvaigždutėmis, hauptšarfiurerio (adjutanto) - dviem 
žvaigždutėmis ir galionu, unteršturmfiurerio (jaunesniojo leitenan- 
to) - trimis žvaigždutėmis, oberšturmfiurerio (leitenanto) — trimis 
žvaigždutėmis ir galionu, hauptšturmfiurerio (kapitono) - trimis 
žvaigždutėmis ir dviem galionais, šturmbanfiurerio (majoro) - ke- 
turiomis žvaigždutėmis, oberšturmbanfiurerio (pulkininko leite- 
nanto) — keturiomis žvaigždutėmis ir galionu, štandartenfiurerio 
(pulkininko) - ąžuolo lapu, oberfiurerio (generolo) - dviem 4žuolo 
lapais, brigadefiurerio (brigados generolo) — dviem ąžuolo lapais 
ir žvaigždute, grupenfiurerio (divizijos generolo) — trimis 3žuolo 
lapais, obergrupenfiurerio (armijos generolo) - trimis ąžuolo lapais 
ir žvaigždute. Tik SS reichsfiureris Heinrichas Himleris nešiojo 
antsiuvus su ąžuolo vainiku, kurio viduryje buvo ąžuolo lapas. 

Nors ir ne tokie skirtingi, antpečiai įnešdavo dar daugiau ap- 
gailėtinos painiavos. Iki hauptšturmfiurerio laipsnio jie būdavo 
puošiami vienu sidabro siūlu, išvedžiotu šešiomis eilėmis. Nuo 

hauptšturmfiurerio iki štandartenfiurerio tie siūlai būdavo su- 
trejinami ir supinami į paprastą kasą. O nuo štandartenfiurerio 
laipsnio kasa būdavo dviguba. 

Hauptšarfiureris Jochamas, raudonas storulis, atsakingas už 
intendantūrą, karaliavo sandėlyje, kimšte prikimštame maišų 
džiovintų daržovių, dėžučių jautienos, kumpių, olandiškų sūrių, 
kibirų uogienių, o ką jau kalbėti apie krūvas antklodžių, ryšu- 
lius drabužių ir net ritinius tvarsčių, — visų šių daiktų sangrūda, 
atsiduodanti neiššifruojamais sumišusiais kvapais, šiais neprite- 
klių laikais atrodė kaip Ali Babos urvas. Kadangi du važiuojantys 
automobiliai priklausė komandorui ir direktoriui, Tifožui mais- 
to produktams vežioti buvo duotas keturratis vežimas, kinkytas 
dviem arkliais: prie jo buvo galima pridėti gardis ar net brezentu 
aptraukiamus lankus. 

Taigi čia jis dirbo tokį pat darbą, kaip ir Morhofe, tik papras- 
tesnėmis priemonėmis ir teikdamas jam didesnę reikšmę. Jis iš 
tiesų niekada neužmiršdavo, kad pluša vaikų labui, ir šį maitin- 
tojo, pater nutritor, vaidmenį suvokė kaip netikėtą savo Žmogė- 
driško pašaukimo inversiją. Iškrovinėdamas vežimą ir nešiodamas 
produktus į kvapų pritvinkusį intendantūros sandėlį siaurais gro- 
tuotais langeliais, Tifožas su pasimėgavimu galvodavo, kad šios 
lašinių paltys, maišai miltų, gniužulai sviesto, kuriuos tampė ran- 
komis arba užsimetęs ant peties, slaptos alchemijos veikiami grei- 
tai pavirs vaikų dainomis, judesiais, kūnu ir ekskrementais. Taigi 
jo darbas įgaudavo naujos rūšies forišką prasmę, teisybė, išvestinę, 
netiesioginę, bet anaiptol neniekintiną, laukiant geresnės progos. 


* 


Keturi šimtai mokinių, vadinamų Jungmannen, buvo suskirs- 
tyti į keturias centurijas, vadovaujamas centurionų (Hunderis- 

cbafžfūbrer), padedamų suaugusio auklėtojo, SS karininko arba 
puskarininkio. Kiekviena centurija buvo padalyta į tris kolonas 
(Zūge) maždaug po trisdešimt jungmanų, o kolonos dar buvo pa- 
dalytos į grupes (Gruppen) po dešimt vienetų. Kolonai vadovavo 
Zugfūbrer, grupei - Gruppenfūbrer. Kiekviena grupė turėjo savo 
stalą valgykloje ir savo miegamąjį. 

„Nuo šiol, — pareiškė Hitleris, 1935 metais kalbėdamas Rei- 
cho partijos suvažiavime, — jaunas vokietis bus lavinamas vienoje 
mokykloje po kitos. Jis bus paimtas dar visai vaikas ir paleistas 
tik sulaukęs pensinio amžiaus. Niekas negalės pasakyti, kad jo 
gyvenime buvo laikotarpis, kai jis buvo paliktas pats sau.“? Vis 
dėlto kurį laiką - dėl kvalifikuotų darbuotojų trūkumo - mažesni 
nei dešimties metų vaikai nebuvo taip auklėjami. Bet, sulaukusios 
tokio amžiaus, mergaitės įstodavo į Jungmūdelbund, o berniukai — 
į Jungwolk. Keturiolikos metų jie būdavo įtraukiami atitinkamai 
į Bund Deutscher Mūde! (BDM) ir Hitler Jugend (AJ). Tose organi- 
zacijose būdavo iki aštuoniolikos metų, paskui pereidavo į Darbo 
tarnybą (Arbeitsdients), o tada - į vermachtą. 

Napolų jungmanų mokymosi periodas buvo dar ilgesnis, va- 
dinasi, ir dar griežtesnis. Įstoję į mokyklą dvylikos metų, jie iš 
jos išeidavo aštuoniolikos, įgiję ne tik tradicinį mokyklinį, bet 
ir intensyvų karinį išsilavinimą pasirinktoje srityje: sausumos 
kariuomenėje, oro pajėgose, jūrų laivyne arba SS koviniuo- 
se daliniuose. Į pastaruosius stengėsi patekti daugiau nei pusė 
jungmanų*. Kandidatai buvo renkami dviem būdais: savo noru 
ir pagal bendruomeninių mokyklų rekomendacijas. Žinoma, 
užpildyti napoloms, kurių skaičius neviršijo keturiasdešimties, 
savanorių būtų užtekę, bet tada didžioji dauguma vaikų būtų 
kilę iš buržuazinių sluoksnių — karjeros karininkų ir partijos 
veikėjų sūnūs, - o populistinė Reicho filosofija ragino plačiau 

atverti duris žemutiniams visuomenės sluoksniams. Reikėjo 
tokios statistikos, kad būtų tam tikros proporcijos amatininkų, 
darbininkų ir valstiečių sūnų. Šiam tikslui pasiekti kaimo moky- 
tojai buvo kviečiami išvažiuojamajai komisijai pristatyti vaikus, 
jų nuomone, atitinkančius kandidatams keliamus reikalavimus. 
Surinkus juos į centrus, būdavo vykdoma griežta rasinė ir fizi- 
nė atranka, — nešiojantys akinius atkrisdavo a priori, — paskui 
atliekami fiziniai ir intelektiniai testai. Svarbiausia savybė, nuolat 
pabrėžiama verbavimo instrukcijose, buvo Draufgūngertum“, mat 
vaikas visų pirma turėjo būti puolėjas, kitais žodžiais tariant, jo 
savisaugos instinktas turėjo būti kiek įmanoma labiau atrofavęsis. 
Draufzūngertum stokojantiems kandidatams kai kurie skiriami 
išbandymai atrodė tikra savižudybė: šuolis į vandenį iš dešim- 
ties metrų aukščio, nesvarbu, ar moki plaukti, ar ne, ėjimas per 
kliūtis, slepiančias nematomus spąstus: griovius, užkardas, balas 
ir kitką, kritimas iš trečio namo aukšto ant ištemptos paklodės, 
laikomos vyresniųjų mokinių, arba tūnojimas individualiame ap- 
kase, išsiraustame per keliolika sekundžių, kai virš galvos vikšras 
prie vikšro važiuoja vora tankų. Intelekto lygis taip pat turėjo būti 
gerokai aukštesnis už vidutinį, tačiau karas smarkiai nusmukdė 
nekarinį napolų parengimą. Šaukimai į armiją nepaliaujamai re- 
tino dėstytojų korpusą, susidedantį vien iš SS karininkų, ir ką tik 
atvažiavusio Tifožo akyse įvyko perversmas, Kaltenborne padaręs 
galą švietimui humanitarinių ir literatūros mokslų srityse, nes visus 
dėstytojus karininkus pakeitė civiliai mokytojai. Mokytojai pensi- 
ninkai, paskubomis surinkti vietoj būrio išėjusiųjų kariauti, vien 
gera valia ir kompetencija neįstengė pelnyti autoriteto tarp moki- 
nių, gyvenančių šioje ginklų ir kovingų lozungų pilnoje citadelėje. 


2 Nutrūktgalviškumas (v04.). 

Apyseniai žmonės, dėstantys karo šėlsme juokingai atrodančias 
disciplinas, — tarp jų buvo po vieną graikų ir lotynų kalbos dėsty- 
toją, — niekinami dėl civilinės aprangos, nesugebantys prisitaikyti 
prie greito napolos tempo, negalėdavo dirbti per triukšmą, švil- 
pimą ir nuleisdavo rankas. Vienas po kito jie visi dingo, išskyrus 
protestantą seminaristą iš Kėnigsbergo seminarijos, studentą pas- 
torių Šneiderhaną, nebijantį net bjauriausių išdaigų ir galiausiai 
išsikovojusį vietą, pripažįstamą šiame žvėriūkščių narve. 

Diena prasidėdavo šeštą valandą keturiasdešimt penkios mi- 
nutės, kai mažų miegamųjų koridoriuose piktai sučirkšdavo elekt- 
rinis skambutis. Ant laiptų tuoj pat pabirdavo raudoni treningai, 
garmantys į didįjį kiemą, kuriame vykdavo rytinė mankšta. Du- 
šinėje kas penkias minutes keisdavosi centurijos, ir ji garuodavo 
kaip raganų virtuvė. Aštuntą valandą visi uniformuoti susirinkda- 
vo į aikštę vėliavos pakėlimo ceremonijai (F/aggenparade). Paskui 
gretos pakrikdavo ir mokiniai raudavo į refektorijų, kur jų laukda- 
vo kavos erzacas ir dvi riekės sausos duonos. Tada įsisukdavo su- 
dėtinga karuselė, išskirstanti centurijas po klases, kuriose vykdavo 
pamokos ir seminarai, po sporto aikšteles, gimnastikos sales arba 
po įvairius taškus laukuose ir prie aplinkinių ežerų, kur būda- 
vo rengiamos jojimo, irklavimo treniruotės ir pratinamasi vartoti 
ginklus, po šaudyklas bei įrankių dirbtuves. 

Tifožas stebėjo, kaip veikia sunki mašina. Kadangi drausmė 
čia buvo geležinė, o mokiniai atsijoti pro tankų sietą, ji sukosi visu 
pajėgumu, negirgždėdama, su trimitų, fleitų ir būgnų muzika, o 
svarbiausia — su batų kaukšėjimu. Bet labiausiai Tifožą stulbino 
smagios dainos, dainuojamos šiurkščiais, skaidriais balsais, su- 
skambančios bet kuriuo metu ir tarsi atliepiančios vienos kitoms 
iš įvairių citadelės taškų ir gretimų apylinkių. Jis svarstė, ar kada 
nors įstengs rasti vietą šiame katile, kur vaikų kūnai ir širdys buvo 

grūdinami tarnauti tam pačiam reikalui. Šis tobulas mechaniz- 
mas, veikiantis su grėsminga jėga, jo ten nė už ką nejsileis, bet 
jis žinojo, kad joks organizmas neapsaugotas nuo galinčios į jį 
patekti smiltelės ir kad likimas dirba jo naudai. 

Visą tą laiką, kol lemties valia stovėjo pilnatviško, verdančio 
napolos gyvenimo nuošalėje, prieglobstį Tifožas rasdavo pas 
Heimmutter“, frau Emiliją Netą, gyvenančią viename iš citade- 
lės namelių ir vadovaujančią lazaretui. Moteris, karo našlė nuo 
1940 metų, turėjo tris sūnus: du vyresnieji kariavo rusų fronte, 
o jaunėlis buvo napolos jungmanas. Veikiau pagal Kaltenborne 
įsigalėjusią tradiciją negu pagal pareigas ji visada būdavo priei- 
nama ir lazarete, ir savo namuose be jokio pateisinimo, leidimo 
ir net be ypatingo reikalo. Frau Neta svetingai priimdavo visus, 
jos durys visada būdavo atviros. Tifožas greit surado kelią į jos 
ankštą išblizgintą, prikūrentą virtuvėlę, kvepiančią vašku ir rau- 
donaisiais kopūstais. Jis atsisėsdavo kamputyje ir ilgai tūnoda- 
vo tylus, nejudėdamas, klausydamasis, kaip sieninio laikrodžio ir 
ant viryklės marmančio puodo ritmu bėga laikas. Kartais viesulu 
įlėkdavo koks berniūkštis, paskubomis išdėstydavo savo bėdą — 
sutrikęs virškinimas, suplyšęs drabužis, būtinybė skubiai parašyti 
laišką, neteisinga, apmaudi bausmė - ir išbėgdavo, suradęs spren- 
dimą. Frau Neta, vienintelė citadelės moteris, turėjo autoritetą ne 
tik mažųjų jungmanų akyse. Puskarininkiai ir karininkai klausė 
jos nurodymų, ir visi buvo įsitikinę, jog net pats direktorius su 
ja nesiginčijąs. Šiaip ar taip, ekonomas Jochamas nepriekaištavo 
prancūzui, kad šis daug laiko praleidžia pas ją. 

Tifožas dažnai svarstydavo, kokią vietą galėtų užimti mote- 
ris — ypač tokia moteris - šiame mieste, kuriame viskas pajung- 


* + . 
Heimmutter - šeimos motina (v04.). 

ta karui, kurio dvasia, lendanti iš visų pusių, gižina žmogiško- 
jo švelnumo pieną. Emilija Neta, kaip ir jos vyras, buvo slavė. 
Mažas ūgis ir tamsūs plaukai, kuriuos ji paprastai apsirišdavo 
ryškiaspalve skarele ir kurie galėjo jai pakenkti aukštų rasės gry- 
nintojų šventovėje, ją tik puošė, ir tai buvo dar vienas įrodymas, 
kad Kaltenborne ji užima privilegijuotą vietą. Iš Emilijos kalbų 
Tifožas taip ir nesuprato, ar ji pritaria napolos ideologijai. Bet 
visas jos elgesys bylojo, kad ji jai atsidavusi kūnu ir siela. Vis 
dėlto gebėdama, matyt, iš prigimties, pažinti augalus ir gyvūnus, 
ežerus ir miškus, - ji būdavo nepakeičiama vadovė grybaujant 
ir uogaujant, - apdovanota slaugytojos ir gydytojos instinktu, 
pasireiškiančiu lazarete, ji atrodė paskendusi kasdieniuose rei- 
kaluose. Šį tą suprasti Tifožas pradėjo tik tada, kai Neta gavo 
pranešimą, kad, generolo Konevo armijai užimant Charkovą, 
dingo jos sūnus. Liūdno atsitiktinumo valia jis buvo greta, kai 
ji skaitė gedulingą laišką, pilną melagingos vilties ir juokingų 
pašlovinimų. Moteris neparodė jokių jausmų. Tik jos judesiai 
šiek tiek sulėtėjo, žvilgsnis truputėlį sustingo. Pastebėjusi, kaip 
įdėmiai Tifožas į ją žiūri, ji bespalviu balsu, lyg atmintinai iš- 
moktą maldą, sumurmėjo: 

- Gyvenimas ir mirtis — tai tas pats. Tas, kuris nekenčia ar bijo 
mirties, nekenčia ar bijo ir gyvenimo. Gamta, būdama neišsenka- 
mas gyvybės šaltinis, tėra didelės kapinės, skerdykla, kur žudoma 
kiekvieną akimirką. Francas dabar jau tikriausiai miręs. Arba greit 
mirs belaisvių stovykloje. Nereikia liūdėti. Moteris, nešiojanti vai- 
ką, turi nešioti ir gedulą dėl jo. 

Frau Netą nutraukė įsiveržęs tuntas jungmanų. Jie ją apsupo, 
kalbėdami visi iškart, ir ji, nerodydama skausmo, padarė ir pasakė 
tai, ko iš jos buvo tikimasi. 

Dešiniajame pilies sparne, antrame aukšte, trys kambariai buvo 
skirti šturmbanfureriui profesoriui daktarui Otui Bletchenui, su 
misija atsiųstam Abnenerbe bendrijos“. Šis baltu chalatu vilkintis 
Mefistofelis juoda smailia barzdele, rudu kiaušu, didelėmis ak- 
sominėmis akimis, virš kurių it gyvatės raitėsi tušu nupiešti an- 
takiai, įkūnijo kaip reta gryną laboratorinių esesininkų atmainą. 
Staigų karjeros šuolį jis padarė prieš metus, kai profesorius Au- 
gustas Hirtas, Strasbūro fakulteto anatomijos katedros vedėjas, 
patikėjo jam ypač delikačią misiją Abnenerbe bendrijos veiklos 
rėmuose. Reicho vadovai, visokio blogio šaltiniu laikantys žydus 
ir bolševikus, sumanė, kad būtų įdomu atsekti jų bendrą kilmę iš 
judėjų-bolševikų rasės, kurios požymius reikėtų nustatyti. Taigi 
Bletchenas buvo siuntinėjamas į Reicho belaisvių rusų stovyklas 
rinkti asmenų, kurie būtų ir žydai, ir liaudies komisarai, - pa- 
radoksali užduotis, nes vermachtui buvo griežtai įsakyta vietoje 
galabyti visus į nelaisvę paimtus sovietų liaudies komisarus. 

Visą žiemą apie Otą Bletcheną nieko nebuvo girdėti, bet Vely- 
kų išvakarėse Abnenerbe vadai baisiausiai apsidžiaugė, gavę šimtą 
penkiasdešimt stiklainių, saunumeruotų nuo vieno iki šimto pen-- 
kiasdešimties ir paženklintų etiketėmis Homo judaeus bolchevicus“. 
Kiekviename iš jų formaldehido tirpale plaukiojo puikiai išsilai- 
kiusi žmogaus galva?. 

Ši sėkmė, be šturmbanfiurerio žvaigždučių, padėjo jam pelnyti 
reputaciją specialisto, gerai pažįstančio Rytų teritorijas, - Rytų 
Prūsiją, Lenkiją ir okupuotą SSRS, - ir Abnenerbe išsiuntė jį su 

* Abnenerbe (Protėvių paveldas) — pseudomokslinių tyrimų bendrija nacis- 
tinėje Vokietijoje. 


“ Žydų-bolševikų rasės žmogus (/o£.). 

nuolatine misija į Kaltenborną, kur jis vadovavo — ar tarėsi va- 
dovaująs - kandidatų atrankai. Mat Tifožas netrukus pastebė- 
jo, kad tarp Bletcheno ir direktoriaus tvyro atviras priešiškumas. 
Raufeizenas į rasinių teorijų kūrėją žiūrėjo kaip į kvanktelėjusį 
mokslinčių ir parazitą, o Bletchenas direktorių laikė netašytu, 
prasigėrusiu kareiva, bet, kadangi abu turėjo tokį pat laipsnį SS 
hierarchijoje, buvo priversti vienas kitą pakęsti. Vis dėlto direkto- 
rius buvo pranašesnis tuo, kad vadovavo visam napolos persona- 
lui, o Bletchenas, užsidaręs savo bokšte, kaskart gaudavo prašyti 
pagalbos ir ji jam būdavo suteikiama tik laisvu nuo kitų darbų 
metu. Todėl jis greit suprato, koks naudingas jam gali būti kali- 
nys prancūzas, ir šaukdavosi jį kiekvienąsyk, kai tik šis baigdavo 
tarnybą intendantūroje. Ilgainiui Tifožas ėmė dažnai lankytis tri- 
juose kambariuose, skirtuose Kaltenborno rasių tyrimo centrui, 
mažame Bletcheno miegamajame, kabinete ir visų pirma didelėje 
baltai dažytoje laboratorijoje, išeinančioje į vakarinio bokšto tera- 
są, nežinia kodėl papuoštą netikro marmuro baseinėliu, kuriame 
profesorius su meile laikė kokį šimtą auksinių žuvelių. 

- Tai Carassius auratus, dar vadinamas Cyprinopsis auratus, — 
pakėlęs pirštą ištarė jis, kai Tifožas pirmąkart prie jų prisiartino. — 
Kinų kūrybinės biologijos šedevras. Matote, Tifožai, šie padarėliai 
čia yra tam, kad man primintų, jog, jei Azijos barbarai sugebėjo 
atrankos ir kryžminimo būdu sukurti auksinę žuvelę, tai mūsų 
pareiga — sukurti neprilygstamą žmogų, kuris valdys pasaulį, 
Hlomo aureus, ir viskas, ką matysite mane čia darant, visada turės 
vienintelį tikslą: man atvedamuose vaikuose ieškoti aukso grūde- 
lio, kuris pateisintų atrankos ir reprodukcijos aktą. 

Reikia pasakyti, naujos partijos pristatymas į Kaltenborną 
Bletchenui būdavo didelis džiaugsmas ir jis jos laukdavo su smagu- 
riautojo nekantrumu. Kiekvienas į jungmanų sąrašus įtrauktas 

vaikas būdavo atvedamas pas jį rasiologinei kortelei surašyti. 
Šturmbanfiureris profesorius daktaras, padedamas Tifožo, išdėlio- 
davo visą arsenalą stormačių, spirometrų, spalvinių skalių, spalvotų 
reagentų bei mikroskopų ir įnikdavo sverti, matuoti, apžiūrinėti, 
sisteminti, klasifikuoti objektą. Prie šimto dvidešimties klasikinių 
R. Martino Lebrbuch der Antropologie* duomenų jis nepatingėjo pri- 
durti visos gamos savo sugalvotų kriterijų, kuriais labai didžiavosi. 

Taip Tifožas sužinojo, kad pagal plaukuotumą žmonija dalija- 
ma į lygiaplaukius, banguotaplaukius ir garbanius, kad egzistuoja 
trys pagrindiniai dermatoglifų, arba pirštų atspaudų, tipai — sū- 
kurio, kilpos ir arkos, kad galima būti brachiskeliku arba makros- 
keliku, priklausomai nuo kojų trumpumo ar ilgumo palyginti su 
biustu, chamecefalu arba hipsicefalu priklausomai nuo didesnio 
arba mažesnio kaukolės aukščio, platicefalu arba akrocefalu pri- 
klausomai nuo jos pločio, leptoriniku arba chameriniku priklau- 
somai nuo nosies plonumo ar storumo. Bet didžiausias jaudulys 
ir pagarba, kone poetinis įkvėpimas, Bletcheną pagaudavo kal- 
bant apie kraujo spektrą. Keturios kraujo grupės —- A, B, AB, ir 
0, - atrastos Landšteinerio, papildytos dviem rezusais, teigiamu 
ir neigiamu, — atvėrė jam vartus ir suteikė galimybę daryti ne- 
regėto sudėtingumo kombinacijas. Ir visi šie duomenys, matme- 
nys, vidurkiai nenugrimzdo į beformį, varganą objektyvumą. Jie 
kisdavo, veikiami manicheizmo, paverčiančio juos gėrio ar blogio 
apraiškomis. Štai kodėl Bletchenui, matuojančiam horizontalųjį 
cefalinį indeksą, negana būdavo nustatyti, kokio tipo galva: apva- 
li, brachicefalinė, ovali ar dolichocefalinė. Jis aiškindavo Tifožui, 
kad protu, energija, intuicija apdovanoti dolichocefalai, ilgagal- 
viai, o Prancūziją, jos nelaimei, valdė apvalios galvos - Eduaras 


* Lebrbuch der Antropologie - antropologijos vadovėlis (v04.). 

Erijo, Alberas Lebrenas, Eduaras Daladjė, ir teisybės dėlei pripa- 
žindavo, jog ši taisyklė turi išimčių, tokių, kaip gerasis Pjeras La- 
valis — apvaliausia, kokia tik gali būti, galva — ir blogasis Leonas 
Bliumas, kurio ilgagalvystė nekėlė abejonių“. 

Taigi nenuostabu, kad Bletcheno antropologinėse lentelėse 
buvo tam tikras kiekis bjaurių požymių, nulemiančių pragaiš- 
tingas ydas. Pavyzdžiui, mongoliška dėmė, mėlynojo apgamo 
atmaina kryžkaulio srityje, labiau pastebima ant vaikų nei ant 
suaugusiųjų kūnų. Geltonosios ir juodosios rasės žmonės ją turi 
gana dažnai, o baltosios — tik pavieniais atvejais, todėl rasistinių 
teoretikų akyse tai yra gėdos žymė, velnio įspaudas. Kaip ir še- 
šeto formos semitiška nosis, indėnų koja atsiknojusiu didžiuoju 
pirštu, plokščias dinarinių grupių ir armėnų pakaušis, vertikalia 
linija susijungiantis su sprandu, arkiniai pirštų atspaudai, būdingi 
pigmėjų rasėms, agliutinogenas B, dažniau randamas klajoklių, 
čigonų ir izraelitų kraujyje. 

Visi šie skaitmeniniai duomenys, galintys sudaryti algebrines 
lygtis, netrukdė Bletchenui remtis tiesiogine, instinktyvia intu- 
icija, beveik visada neklystančia, nors ir nepagrįsta įrodymais ar 
demonstravimais. Juodais veizolais įdėmiai stebėdamas vaikų ei- 
seną, veido išraišką, bendrą išvaizdą, jis darė išvadas, kurios visada 
būdavo kategoriškos. Bet labiausiai jis didžiavosi savo rasiologine 
uosle, teigė, kad kiekviena rasė turi savo kvapą ir jis užmerktomis 
akimis galįs atpažinti juodaodį, geltonodį, semitą ir šiaurietį iš 
lakių šarminių ir rūgštinių prakaito ir riebalinių liaukų išskyrų. 

Tifožas klausėsi Bletcheno, užrašinėjo diktuojamus skaičius, 
stebėjo jį, drauge su juo manipuliavo dinamometru ir Broka 
skriestuvu, registravo, mąstė. Žinoma, SS jam kėlė didžiulį pasi- 
bjaurėjimą. Bet pati napola, nors jos drausmė, uniformos ir nir- 
tulingos dainos žeidė jo anarchistinį skonį ir įsitikinimus, vertė 

jį daryti visokias nuolaidas, nes buvo mašina, mokanti paklusnu- 
mo ir padedanti sutvirtėti jaunam, nekaltam kūnui. Maniakiška 
Bletcheno erudicija, balansuojanti ant sadizmo ir nusikaltimo 
ribos, tą paklusnumą ir sutvirtėjimą iškeldavo į neregėtas aukš- 
tumas, ir jos giminingumas su vyriausiojo medžioklės prievaizdo 
falologija bei Presmaro žirgų teorijomis taip pat skatino prancūzą 
kentėti ir tylėti. Nuosekli jo evoliucija, ypač šuolis nuo elnių ir 
arklių prie vaikų, aiškiai liudijo, kad jis eina savo pašaukimo keliu. 
Liko tik įveikti aplinkybes, rasti būdą Bletcheno sričiai užvaldyti 
ir pakreipti ją sau naudinga linkme, kaip kad iš Romintos gebėjo 
gauti nelauktų, grynai tifožiškų vaisių. Mat, šiuo tarpu dalyda- 
masis darbais su Bletchenu, jis buvo įsitikinęs, kad SS daktaras 
tėra laikina figūra, anksčiau ar vėliau pasitrauksianti ir užleisianti 
vietą jam. 

Taip nusiteikęs ir pirmąkart nuo karo pradžios turėdamas ke- 
letą laisvų valandėlių bei šiokių tokių patogumų, jis įsigijo mokyk- 
linį sąsiuvinį ir vėl ėmėsi „Niūrių užrašų“. 


* 


N.U. Šį rytą važiavau į Johanisburgą čiužinių. Nežinia kokia' 
proga Adolfo Hitlerio gatvėje vyko didelis karinis paradas. 
Minia. Pusė šitos minios su uniformomis - kitaip tariant, 
standartizuotos, suvienodintos, neatskiriamos po tokia pat 
gelumbe, tokia pat oda, tokiu pat plienu, - žengia kariš- 
ku žingsniu — kitaip tariant, vienodu žingsniu, nelyginant 
milžiniškas šimtakojis, ridenantis plentu savo pilkai žalius 
žiedus. Ši minia smarkiai paveikta metamorfozės, daugelį 
milijonų vokiečių verčiančios vienu dideliu, lunatišku, ne- 
nugalimu padaru — vermachtu. Šio didelio padaro praryti 

individai, lyg sardinių guotas banginio skrandyje, jau su- 
spausti, suklijuoti, beištirpstantys. 

Toks pat reiškinys, tik pradinės stadijos, matomas ir 
antroje minios pusėje, tarp civilių, it beformės įvairias- 
palvės putos netvarkingai besikaupiančių ant šaligatvių ir 
po medžiais. Tačiau ilgos žalios gyvatės skrandžio sultys 
galingais srautais pasiekia ir kol kas dar laisvus padarė- 
lius. Ta liūdna įkyri muzika, duslus žygiuojančių legio- 
nų kaukšėjimas, ritmingas gretų bangavimas, vėliavos su 
svastikomis, šlamančios vėjyje ir glostančios viena kitą, — 
visi šie ritualiniai burtai smarkiai veikia nervų sistemą ir 
paralyžiuoja laisvą valią. Mirtinas švelnumas persmelkia 
juos kiaurai, suvilgo akis, prikausto vietoje, paleidęs sal- 
džius, nuodingus kerus, vadinamus patriotizmu. Ei Volk, 
ein Reich, ein Fūbrer“. 

Tačiau monolitinis Reicho blokas jau buvo gerokai su- 
skeldėjęs ir staigmena, nutikusi man atgaliniame kely- 
je, beveik komiškai šitai pailiustravo. Tai įvyko Zėgutene, 
mažyčiame kaimelyje ant Spirdingo ežero kranto. Jame iš 
vieno žemdirbio turėjau paimti šešis maišus bulvių. Ir še 
tau! - žmogėnas ėmė kabinėtis ir pareikalavo, kad mano rek- 
vizicijos kvitą vizuotų viršininkas. Gerai. Administracija įsi- 
kūrusi mažame naujame šiuolaikinio neoklasicistinio stiliaus 
pastate. Pririšu arklį apynasriu ir palei sieną einu į priebutį. Ir 
tada pro atdaras duris išgirstu pažįstamą balsą, įsakmų, kate- 
gorišką, pasibaisėtiną vokišką žargoną. Sustoju pasiklausyti. 

— Kas be ko, traukiniai važinėja, kada gali, benzino nėra, 
dujomis varomas automobilis sugedęs, - griaudėja balsas. 


* - . . . . 
Viena tauta, vienas Reichas, vienas fiureris. (Vo4.) 

Visa tai nesunku buvo numatyti! Jūs, fronto kareiviai, įsi- 
vaizduojat, kad mes čia vartomės kaip inkstai taukuose! Bet 
mes taip pat bombarduojami, pakrikę, alkani! O tu nori, 
kad pateisinčiau tavo pavėlavimą! Kitaip tariant, savo at- 
sakomybe net dvidešimt keturioms valandoms pratęsčiau 
leidimą. Tai ne mano galioje, berniuk! 

Į šiuos piktus ūrijimus retkarčiais įsiterpdavo nedrąsus 
jauno valstiečio veblenimas, ir jo pasiteisinimai dar labiau 
siutino tariamąjį viršininką. 

Lipdamas į priebutį, aš jau žinojau, su kuo susitiksiu, ir 
mėgavausi smagiu farsu, likimo man parengtu po parado 
Johanisburge. 

- Tifožas! Čia tai bent! 

Viktoras, pamišėlis iš Morhofo belaisvių stovyklos, stip- 
riai suspaudė mane glėbyje, paskui, pliaukštelėjęs per petį, 
išsiuntė jaunąjį pravaikštininką pilkai žalia uniforma ir šis 
skubiai išsinešdino. Tada Viktoras nusivedė mane į kabi- 
netą ir pasodino į krėslą. Į jo klausimus atsakiau išsamiu 
pasakojimu apie savo gyvenimą Romintoje. Bet netrukus 
šį pasakojimą sutrumpinau pastebėjęs, kad po įdėmia mina, 
veriančiomis akimis ir sustingusia, į grimasą panašia šyp- 
sena slepiasi visiškas abejingumas mano kalboms. Net Gė- 
ringo vardas, paprastai darantis magišką įspūdį, neįveikė 
šios apsimestinai dėmesingos kaukės kurtumo. Bet argi tai 
svarbu? Mane domino jo istorija. 

Viktoras dirbo įvairius darbus: medkirčiu Altheide- 
rio miške, žveju prie Mauro ežero, arklininku Frauenflyso 
žirgyne ir pagaliau darbininku Zėguteno lentpjūvėje. Čia 
žvejyba ir miško kirtimas neatskiriami, nes didelė stalių 
dirbtuvė iš medienos atliekų daro vien dėžes žuvims. Iš 


Zėguteno kasdien išsiunčiama apie penki šimtai kilogra- 
mų ungurių, ešerių, lydekų ir, svarbiausia, gėlavandenių šiek 
tiek parūkytų silkių. Staiga Viktorą pagauna lyrinis įkvėpi- 
mas ir jis pripuolęs suspaudžia man rankas. 

— Ak tie miškai, mano bičiuli, tie miškai, tik juos čia ir 
tematai! 

Ir jis įninka girtis, kad lentpjūvė turėjusi du Kirchnerio 
pjūklus su keturiolika geležčių, penkis diskinius pjūklus, 
motorinį pjūklą, parketo pjovimo mašiną ir galandimo 
dirbtuvę. Paskui ima ręsti neįtikėtinas žvejybos istorijas, 
žvejybos tinklais, kai du, trys, keturi, o kartais ir penki bar- 
kasai per dieną pargabendavę trylika tonų žuvų! Dėl paties 
Viktoro, tai ponu, tikru Zėguteno šeimininku, jam padėjo 
tapti miškas ir žuvys. 

Miškas: kiekvieną vakarą bendrame barake, nepaisy- 
damas kitų belaisvių juokų ir užgaulių, jis visą laisvą laiką 
skirdavo mediniam šedevrui - tiksliam Tanenberge esančio 
Hindenburgo mauzoliejaus maketui. Ar Viktorui padėjo 
atsitiktinumas, ar gera informacija, ar nuojauta? Sykį vie- 
nai dienai į Zėguteną atvažiavo maršalo sūnus Oskaras fon 
Hindenburgas, pasitraukęs į Kėnigsbergą. Viktoras gavo 
leidimą padovanoti jam savo maketą ir iškart tapo kitu 
žmogumi. 

Žuvys: praeitą žiemą jis žvejojo ant ledo, o ledas dėl atly- 
džio buvo nesaugus. Ir jis vienintelis iš suaugusiųjų pamatė 
nelaimingą atsitikimą, vos nekainavusį gyvybės vienuolik- 
metei Erikai, lentpjūvės šeimininko dukrai, atėjusiai su 
draugais pačiužinėti, nors tai buvo labai pavojinga. Iškorijęs 
ledas neatlaikė mergaitės svorio, ir netoliese žvejojęs Vikto- 
ras, po ranka turėjęs virvę, ją išgelbėjo. 

Jam nusišypsojo laimė. Šeimininkas padarė jį savo dešine 
ranka, o kadangi buvo Zėguteno viršaitis, Viktorą įdarbino 
sekretoriumi. Nuo tada pagal klasikinį dėsnį jo nepriklau- 
somybė ir valdžia nuolat didėjo, nes komunos vyrai traukė 
į frontą ir gyvenimo sąlygos blogėjo. Dabar jis dalijo maisto 
korteles, registravo gimusius kūdikius ir prireikus — aš buvau 
vieno tokio reikalo liudytoju — barė prasižengėlius. Vardyda- 
mas visus šiuos stebuklus, jis kvatojo pamišėlio juoku! 

Jam kalbant mane užplūdo dvigubas neprielankumas. Jo 
įžūli sėkmė buvo tokia, kokios aš troškau nuo pat atvažia- 
"vimo į Vokietiją, todėl pajutau gaižų pavydą. Bet sunkiausia 
buvo pripažinti, kad už sėkmę Viktoras turi būti dėkingas 
savo beprotystei, ir aš vėl prisiminiau Sokrato nustatytą 
Viktoro diagnozę, tada taip mane nustebinusią: tai protiš- 
kai nestabilus asmuo, galintis suklestėti vienintelėje vieto- 
je — karo ir suirutės krečiamoje šalyje. Bet galų gale argi aš 
nesu kitas Viktoras ir argi visa siela nesiviliu, kad likimo 
smūgiai sukrės Kaltenborną ir atiduos jį mano beprotybei? 


* 


Gal protestuodamas prieš SS uniformas, kurias laikė klouniš- 
komis, ar prieš menką vaidmenį, kuris jam buvo skirtas napoloje, 
generolas grafas Herbertas fon Kaltenbornas žmonėse dažniau- 
siai rodydavosi apsigaubęs pilku vilnoniu apsiaustu ir užsidėjęs 
tirolietišką fetro skrybėlę. Teisybė, jo laikysena ir būdavo kariš- 
kiausia, kai vilkėdavo civilinius drabužius. Tada atrodydavo aukš- 
tas, nors iš tiesų jo ūgis nesiekė nė vidutinio, o kvadratinis veidas, 
supaprastintas Pranciškaus Juozapo stiliaus ūsų, įgaudavo malo- 
naus ir supratingo Žmogaus išraišką, neturinčią nieko bendra su 
griežtais, ribotais principais, pagal kuriuos gyveno. 

Tifožas pirmąkart jį pamatė valydamas arklius prie arklidės 
sienos. Grafas užkalbino jį jo kalba ir persimetė keletu frazių, aiš- 
kiai džiaugdamasis proga pademonstruoti prancūzų kalbos žinias. 
Paskui jis turbūt jį užmiršo ir neprisiminė iki tos rugsėjo dienos, 
kai Tifožas turėjo važiuoti į Lėceną paimti iš mėsininko pusės 
telyčios. 

Lėcene parduotuvę rado uždarytą ir užantspauduotą. Mėsi- 
ninkas, kaip sužinojo, buvo areštuotas už spekuliaciją juodojoje 
rinkoje. Nuolat važinėdamas po šalį, Tifožas regėjo, kaip savai- 
tė po savaitės ji smunka, siaubiama pragaištingo karo. Bombar- 
davimai, ilgai niokoję tik vakarinę Vokietiją, Rytprūsius pavertė 
privilegijuotu regionu, į kurį Kinderlandverschickung organizacija“ 
ištisais traukiniais siuntė vaikus iš nudriokotų didelių miestų. Bet 
nuo pavasario virš rytų pakibo daug baisesnė už bombardavimą 
grėsmė ir Rytprūsiai lėtai, tačiau nenumaldomai virto prakeikta 
Reicho žeme. Nepaisydami gauleiterio išleisto draudimo evakuo- 
tis ar bent ruoštis evakuacijai, turtingiausi ir važiuojamąsias prie- 
mones turintys žmonės plūstelėjo į vakarus, o kadangi negalėjo 
visko išsivežti, tarp tų, kurie tikėjosi blogiausio, ir tų, kurie nepra- 
rado vilties, užvirė intensyvi prekyba. Policija dirbo lyg užrišto- 
mis akimis, be jokios tvarkos, vadovaudamasi skundais, gandais ir 
spaudos pranešimais; kalėjimai pilnėjo; didieji nacionalsocialistų 
partijos šulai griaudėjo iš tribūnų, bet niekas neįstengė pasiprie- 
šinti sąmyšiui, kurį sukėlė Musolinio žlugimas ir Italijos kapitu- 
liacija vakaruose bei vermachto traukimasis iš Ukrainos rytuose, 
o labiausiai —- juodų rėmėlių mozaika, kariniais nekrologais kas- 
dien nuklojanti laikraščių puslapius. 


* Ši organizacija rūpinosi vaikų išvežimu į saugias vietas, toliau nuo bombų 
ir bado. Jie būdavo apgyvendinami globėjų namuose. 

Ir vis dėlto Mozūrijos kraštas niekada nebuvo toks spindin- 
tis, kaip šią besibaigiančią vasarą. Laikydamas savo misiją baigta, 
Tifožas pasuko į Kaltenborną ir neskubėdamas nuvažiavo Lėven- 
tino, Voinovo ir Martinshageno ežerų pakrantėmis. Vanduo buvo 
toks vaiskus, kad rodėsi, jog ore sklandantys paukščiai žvejai ir 
sidabro žuvys, plaukiojančios juodose gelmėse, nardo toje pačioje 
stichijoje. Prie tiltelių pririštos valtys kabojo erdvėje lyg balio- 
nai, laikomi virvučių. Garsus bičių dūzgesys žydinčių rapsų lauke, 
ramus kuliamosios ūžimas ūkio kieme, kalvio priekalo dūžiai ir 
net genio tuksenimas į maumedžio kamieną sekė paskui jį kaip 
linksma, taiki palyda, supo jį, veržėsi į priekį. Šie šlovės himnai 
nesikirto su užnuodyta atmosfera, kurią rado Lėcene. Tifožui at- 
rodė logiška, kad, artėjant Vokietijos žlugimui, gamta jam rengia 
nugalėtojo apoteozę. 

Pagautas tokių pergalingų nuotaikų, už keleto kilometrų nuo 
citadelės jis pamatė senovinį juodą komandoro limuziną, stovintį 
kelkraštyje. Jis buvo sugedęs, ir senis, sustingęs kaip akmuo, lau- 
kė grįžtant savo vairuotojo-ordonanso, išėjusio ieškoti pagalbos. 
Tifožas pakvietė jį sėstis šalimais ant pasostės ir parvežė į pilį. 
Jis neprisiminė tų šykščių žodžių, kuriuos ištarė atsakinėdamas į 
retus komandoro klausimus trumpame kelyje. Todėl nustebo, kai 
po keleto dienų generolas pasikvietė jį į kabinetą ir, išsprendęs 
kažkokį nesvarbų reikalą, paklausė: 

- Anądien, važiuodamas į pilį, pasiteiravau, kokį bendrą įspūdį 
jums padarė Prūsija. Jūs atsakėte: juoda ir balta šalis. Ką turėjote 
galvoje? 

- Egles, beržus, smėlynus, durpynus, - dvejodamas išvardijo 
Tifožas. 

Generolas paėmė jį už parankės ir nusivedė prie sienos, nuka- 
binėtos ginklais ir vėliavomis. 


270 


— Gerai pasakyta, prūsų Žemė iš tiesų juoda ir balta, — pritarė 
jis.— Todėl ir Rytų Prūsijos vėliavos spalvos — juoda ir balta, aiški 
užuomina į teutonų riterius ir jų baltą apsiaustą su juodu kryžiu- 
mi. Bet neužmirškite ir kalavijuočių, be kurių Prūsija būtų buvusi 
šalta ir nederlinga. 

- Taip, mano generole, - sutiko Tifožas, - jie buvo šios žemės 
druska! 

Ir vienu gaistu išpylė iš smuklininko gautą pamoką apie Al- 
bertą Apeldomietį, Albertą fon Bukshevdeną, imperiją pasau- 
lio krašte, po dviem purpuriniais kalavijais sujungusią Livoniją, 
Kuršą ir Estiją, paskui apie Gothardą Ketlerį, apie Hermaną fon 
Zalcą, sutvirtinusį Rytų Prūsijos didybę. 

Komandoras buvo sužavėtas. 

- Štai kodėl, - užbaigė jis, — prie juodos ir baltos teutonų spal- 
vos būtina pridėti kalavijuočių raudoną. Ji simbolizuoja viską, kas 
gyva šiuose smėlynuose ir durpynuose, kuriuos minėjot. 

Tifožas iš tiesų prisiminė, kad, išbandžiusi jį Morhofo juoda 
žeme ir sniegu, Prūsija nuolat siuntė jam jaudinančių, šiltų gy- 
vūnų palydą — Kanados Unholdą, paukščius keliauninkus, Ro- 
mintos elnius, Mėlynbarzdį, kuris buvo jo antrasis „aš“, Geldapės 
mergaites ir galop Kaltenborno jungmanus, tą vibruojantį, tvirtą 
glaustų gretų bloką, kurį girdėdavo dainuojant vienu skambiu, 
metaliniu balsu ir marširuojant vienodu žingsniu, kaukšinčiu į 
uždaro kiemo grindinį bokšto papėdėje. 

Komandoras per koplyčią nuvedė jį į terasą, ir jie sustojo prie- 
šais bronzinius kalavijus; trimis galingais ašmenimis kertančius 
ramų horizontą, banguojantį miškais ir ežerais. 

— Kiekvienas iš šių kalavijų turi kurio nors mano proseneljo 
vardą, — paaiškino jis. - Viduryje - Hermanas fon Kaltenbor- 
nas, kuriam mūšio išvakarėse pasirodė Švenčiausioji Mergelė ir 

pranešė, kad jis žūsiąs ir kad jam jau paruošta vieta riterių rojuje. 
Vakarinėje pusėje - Viprechtas fon Kaltenbornas, tikras Kristaus 
atletas, per vieną dieną savo ranka pakrikštijęs dešimt tūkstan- 
čių prūsų. Ir pagaliau rytinėje pusėje stovintis kalavijas Feitas 
fon Kaltenbornas — tai mano tėvas, kuris kovojo čia 1914 metų 
rugpjūtį, vadovaujamas maršalo Hindenburgo, ir išvadavo savo 
žemes nuo užpuolikų slavų. 

Ir jis su meilia pagarba paglostė pažaliavusį antžmogiškų aš- 
menų metalą. Iš uždaro kiemo agresyviomis bangomis plūdo vie- 
ningi jungmanų balsai: 


Tedreba sudūlėję senojo pasaulio kaulai! 

Mūšis prasideda. Mes nugalėjome baimę. Pergalė bus mūsų! 

Mes žygiuosim, žygiuosim, žygiuosim, viską traiškydami po kojom! 
Šiandien valdome Vokietiją, rytoj valdysim visą pasaulį" 


* 


N.U. Aš, buvęs toks nepakantus, taip greit užsiplieskiantis 
pykčiu, kai gyvenau Prancūzijoje, amžinai viską keikiantis 
ir šėlstantis, dabar kartais svarstau, kodėl pasidariau toks 
kantrus ir paklusnus, pradėjęs vaikščioti Vokietijos žeme? 
Veikiausiai todėl, kad čia nuolat susiduriu su reikšminga :ik- 
rove, beveik visada aiškia ir suprantama, o tada, kai būna 
sunkiai įskaitoma, ji pagilėja ir tampa prasmingesnė, nors 
ir ne tokia akivaizdi. Prancūzija nuolat žeidė mane pikt- 
žodiškais primityviais pareiškimais, taškomais skurdžioje 
dykumoje. Nesakau, kad viskas, kas čia vyksta, eina gėrio 
ir teisingumo keliu, anaiptol! Bet man duota medžiaga yra 
tokia delikati ir sykiu tokia svarbi, kad neturiu nei laiko, nei 
jėgų pykti, kai ji šiurkštokai mane užgauna. 

Pavyzdžiui, šitas Bletchenas daro viską, kad savo ne- 
pakenčiamu užsispyrimu užkaitintų man tulžį. Vienas iš 
jo įmėgių yra perdirbinėti svetimos kilmės — šiame krašte 
lenkiškus ir lietuviškus — geografinius pavadinimus ir patro- 
nimus į vardus, skambančius grynai vokiškai. Jis su ma- 
niakišku atkaklumu suuosto nešvarų šaltinį, iš kurio kilę, 
rodos, niekuo nekenksmingi geografiniai pavadinimai, ir 
nenurimsta, kol neparašo savo reichsfiureriui apie šį skan- 
dalą ir nepasiūlo pasirinkti iš keleto skambesnių - bent jau 
jo ausiai — pakaitalų. Šitos manijos kurstomas, jis dabar 
griebėsi mano pavardės! Bet šiuo atveju kalbama, anot jo, 
ne apie lenkiško ar lietuviško žodžio pakeitimą vokišku. Jis 
įsitikinęs, kad Tifožas“ — tai vedinys iš Tiefauge, vadinasi, ši 
pavardė turi teutonų šaknis, gilias ir dėl to dar garbingesnes. 
Nuo šiol jis mane vadina tik Herr Tiefauge arba, kai būna 
pakiliai nusiteikęs, Eerr von Tiefauge. 

- Jūsų kraujo grynumą įrodo tai, - paaiškina jis, - kad 
išlaikėte ypatingą, ryškią žymę, dėl kurios jūsų patronimi- 
nis protėvis ir gavo šią pavardę: Tiefauge“ — giliaakis, kitaip 
tariant, turintis orbitose giliai įdubusias akis. Į jus žiūrėda- 
mas, Herr von Tiefauge, taip gerai supranti šią pavardę, kad 
net imi dvejoti, ar tai ne pravardė! 

Bet sykį jis nuėjo dar toliau ir aš vos nepratrūkau. Tądien 
viskas nesisekė, mūsų apžiūrinėjamas berniukas pasižymėjo 
vien osfisch“" rasės bruožais - buvo mažo ūgio ir toks, be abe- 
jonės, turėjo likti, sprendžiant iš tvirtų, mazguotų raumenų, 
hiperbrachicefalas (88,8), chameprozopas, matinio veido, 

* Prancūziškai rašoma Tifauges. 
is Tief- gilus, Auge — akis (vo). 
 Ostisch - rytų (vok.). 

AB grupės kraujo - ir Bletchenas piktinosi atrankos komi- 
sijos aplaidumu. Aš vis klydau matuodamas ir galop sudau- 
žiau buteliuką rezus reagento. Tada Bletchenas mane įžeidė. 
O, beveik nepastebimai! Tik įterpė į pavardę vieną raidę. 

— Būkit atidesnis, Herr Triefauge! - pasakė. 

Aš ganėtinai gerai moku vokiečių kalbą ir žinau, kad 
Triefauge reiškia nesveiką akį, ašarojančią, traiškanotą! Bū- 
damas baisus trumparegis ir nešiodamas akinius storais 
stiklais, be kurių nieko nebematau, pasidariau jautrus to- 
kioms užgaulėms. Aš prisiartinau prie profesoriaus daktaro, 
vos jo neliesdamas, prikišau veidą prie jo veido ir nusiėmiau 
akinius. Mano akys, paprastai primerktos, susiaurėjusios iki 
plyšelių už storų stiklų, išsiplėtė, išsprogo orbitose, ko neiš- 
šoko lauk ir įsmigo į profesorių daktarą įdėmiu, paklaikusiu 
basilisko žvilgsniu. 

Nežinau, kaip man šovė mintis nutaisyti tokią grimasą. 
Išmėginau ją pirmą sykį, bet rezultatas buvo toks puikus, 
kad šios priemonės dar griebsiuosi. Bletchenas išbalo, pa- 
sitraukė atatupstas, sumurmėjo atsiprašymą ir iki apžiūros 
galo daugiau neištarė nė žodžio. 


* 


Tifožas visada manė, kad kiekvienas jo kelio etapas lemiamą 
reikšmę turės tik tuo atveju, jei, nueitas ir pakylėjęs jį į aukštesnę 
pakopą, padės įveikti kitą etapą. Todėl su nerimu laukė, kada Ro- 
mintoje pasiekti laimėjimai padės jam prasimušti Kaltenborne. Jo 
troškimai išsipildė spalio mėnesį, kai apsirūpinti maistu pasidarė 
taip sunku, kad teko griebtis kraštutinių priemonių. Mokyklos 
direktorius, kurio nebuvo keletą dienų, grįžęs pasakė, kad Kėnigs- 
berge tarėsi su gauleiteriu. Erichas Kochas pažadėjo jam ginklų ir 


274 


amunicijos, kad Kaltenbornas galėtų tęsti karines jungmanų pra- 
tybas, priešlėktuvinių pabūklų bateriją gintis nuo vis dažnėjan- 
čių oro atakų ir davė leidimą gaudyti žvėris visose Johanisburgo 
apylinkėse kasdieniam napolos daviniui pagerinti. Šios pareigos 
teks Abeliui Tifožui, nusprendė direktorius, nes jis atsakingas už 
maisto tiekimą ir anksčiau tarnavo pas reichsjėgermeisterį. Tačiau 
gauleiteris patikslino nesuteikiąs teisės medžioti tikrąja to žodžio 
prasme ir draudžiąs naudoti šaunamuosius ginklus. Reikėjo už- 
speisti grobį ir nugalabyti jį šaltuoju ginklu arba tiesiog pagauti 
spąstais. Taigi gauleiteris viena ranka davė, kita atėmė. Vis dėlto 
Tifožas prisitaikė ir prie šio apribojimo, tik paprašė skirti jam 
centuriją jungmanų ir su jais sėkmingai statė kilpas Sostrošner 
Brucho miškuose ir prie triušių urvų. Frau Neta taip pat lydėdavo 
centuriją ir vadovaudavo grybavimui Droselvaldės miške. Sausas, 
vėsus šio rudenio oras ir rytų vėjai trukdė frau Netos žygiams, 
užtat padėjo Tifožui. Rytinės šalnos šiemet prasidėjo anksti, ir 
pirmasis sniegas, iškritęs lapkričio pradžioje, nebenutirpo. 


* 


N.U. Šį rytą švietė spindinti saulė, bet staiga lygumą užgulė 
nakties tamsa. Iš vakarų į mus ritosi didžiulis neregėto me- 
talinio juodumo debesis. Man seniai pažįstamas tas kosmi- 
nis siaubas, tas atavistinis baugulys, bet šįkart jis perpildė 
mane ir užliejo žmones, žvėris, visus gyvius. Ūmai oras at- 
gijo ir į visas puses pasipylė tūkstančių tūkstančiai linksmai 
skraidančių baltų dribsnių. Nuostabus juodumos virtimas 
baltuma, derantis prie šio kraštovaizdžio be atspalvių. Vadi- 
nasi, švininis debesis tebuvo plunksnų patalas! Koks graikų 
kosmologas kalbėjo apie „slaptą sniego juodumą“? 

* 


Kalėdų vakarą siautė audra, pūtė šiaurės vakarų vėjas, rodės, 
norintis nušluoti gana ramių, saulėtų metų prisiminimą. Vidur- 
dienį debesys variniu dangčiu uždengė visą dangų nuo vieno 
horizonto krašto iki kito. Aukštai aukštai, klykdami iš baimės, 
blaškėsi panikos apimti jūrų paukščiai. Snaudžianti lyguma stai- 
ga tarsi atgijo ir ėmė priešintis košmaro gniaužtams. Ramiomis, 
tykiomis naktimis švelniai nugulęs sniegas padūko ir nuskriejo 
it baltų sutemų siena. Ant užšalusių ežerų vėtros šuorai gainiojo 
nuplėštas šakas, kelmus, kamienus ir net akmenis. Kalvą vaini- 
kuojanti citadelė virto audros insžrumentu, milžiniška Eolo arfa, 
skambančia visais savo vestibiuliais, galerijomis, žibintais, varpi- 
nėmis, smailėmis. Vėjarodžiai vaitojo žmonių balsais, durys iš visų 
jėgų trankė sienas, koridoriais staugdamos šuoliavo nematomų 
vilkų rujos. 

Tačiau Ju/fėsf“ ceremonija sukvietė visus jungmanus į ginklų 
menę aplink Kalėdų eglę, tviskančią šimtais ugnių. Jie rengėsi 
švęsti ne Kristaus gimimą, o Saulės Kūdikėlio pakilimą iš pelenų 
per žiemos saulėgrįžą. Kadangi saulės trajektorija pasiekė žemiau- 
sią tašką ir diena sutrumpėjo iki minimumo, šviesulio-dievo mir- . 
tis buvo apraudama kaip grėsminga kosminė lemtis. Gedulingos 
giesmės, derančios prie varganos žemės ir atšiauraus dangaus, 
aukštino velionio šviesos nešėjo dorybes ir maldavo grįžti pas 
žmones. Ir ši graudi malda buvo išklausyta, nes nuo šiol diena at- 
ims iš nakties iš pradžių menkutę laiko atkarpėlę, o greitai laimės 
akivaizdžią pergalę. | 

Tada direktorius garsiai perskaitė linkėjimus, atsiųstus į Kal- 
tenborną kitų keturiasdešimties napolų, išsibarsčiusių po visą 


3 Julfes: — Kalėdų šventė (vok.). 

Reicho teritoriją: Plėną, Kėsliną, Ilfeldę, Štūmą, Noicelę, Putbusą, 
Hegnę, Rufachą, Anabergą, Ploškovicą... Sulig kiekvienu pami- 
nėtu pavadinimu nuo pusračio mokinių atsiskirdavo vienas vaikas 
ir, nuėjęs prie didelės eglės, uždegdavo žvakutę. Paskui stojo tyla, 
trikdoma tik audros kauksmo, ir direktorius, lyg staiga pagautas 
įkvėpimo, sušuko: 

— Rojus ilsisi kardų šešėlyje! 

Galop jis ramiu balsu paaiškino, kad kiekvienas žmonių tipas 
turi vienokį ar kitokį įrankį, kuris yra jo simbolis. Pavyzdžiui, esa- 
ma plunksnos žmonių, kurių natūrali funkcija — rašymas, valstiečių, 
valdančių plūgo noragą, architektų, kurių emblema — kampainis, 
kalvių, savo pašaukimo paveikslą matančių ant priekalo. Kalten- 
borno jungmanai gyvena po dvigubu kardo ženklu: visų pirma, jie 
yra jaunieji Reicho kariai, o antra, kalavijas vaizduojamas šios pi- 
lies herbe. Viskas, kas nesusiję su kalaviju, jiems turi būti svetima. 
Griebtis visokių kitokių apsaugos priemonių, išskyrus kalaviją, yra 
niekšybė ir išdavystė. Jie visada privalo prisiminti Gordijo maz- 
go epizodą Aleksandro Didžiojo gyvenime. Frygijoje, virš Gor- 
dijo akropolio, stovėjo Jupiterio šventykla, kurioje buvo laikomas 
pirmojo šalies karaliaus vežimas. Garbingas orakulas išpranašavo, 
jog Azija priklausysianti žmogui, atrišiančiam mazgą, kuriuo prie 
grąžulo pririštas jungas ir kurio negalima įžiūrėti nei pradžios, nei 
pabaigos. Norėdamas tapti Azijos valdovu ir nekantraudamas 
greičiau atrišti painų mazgą, Aleksandras perkirto kalaviju tas dvi 
vežimo dalis. Taigi kiekviena problema turi du sprendimo bū- 
dus: ilgą, lėtą, niekingą arba žaibišką, staigų sprendimą kalaviju. 
Jungmanai privalo sekti Aleksandro pavyzdžiu ir traukti kalaviją 
kaskart, kai jų planams ima trukdyti koks nors mazgas. 

Kol jis kalbėjo, audra lyg tarano smūgiais be perstojo daužė 
pilies sienas ir plazdino eglės liepsneles. Jos užgeso visos drauge, 

ir vaikus apgaubė griaudėjanti tamsa, tada, išstumtas pragariško 


vėjo gūsio, iškrito ir skeveldromis pažiro aukštas ginklų menės 


langas. Pro staugiančias tirštas sutemas rytuose it geltona akis ži- 


bėjo vienintelė žvaigždė. 


* 


N.U. Man prireikė daug laiko, kol įšokau į šią didelę, besi- 

sukančią karuselę, išpuoštą vėliavomis, triukšmingą, margą, 
nešančią tuntą vaikų ir saujelę suaugusiųjų. Dabar, kai esu 
joje, geriau suprantu, kokie mechanizmai ją varo. Aiškiai 
matyti, kad čia laiko trajektorija — ne tiesi linija, o apskriči- 
mas. Gyvenama ne istoriniame tarpsnyje, o pagal kalendo- 
rių. Taigi čia be paliovos sukamasi ratu, todėl palyginimas 
su karusele puikiai tinka. Hitlerizmas atmeta kiekvieną 
mintį apie pažangą, kūrybą, švarios ateities atradimus ir iš- 
radimus. Jis grįstas ne atsiribojimu nuo praeities, o siekimu 
atgaivinti kultus: rasių, protėvių, kraujo, mirusiųjų, žemės... 

Šiame kalendoriuje, kurio šventieji ir šventės paimti iš 
specialaus martirologo, sausio 24-oji visiems laikams įrašyta 
kaip liūdna diena, nes 1931 metais mirė jaunasis Herbertas . 
Norkus, dėl savo amžiaus tapęs visų jaunimo organizacijų 
šventuoju globėju. 

Jungmanams ir vėl rodomas filmas Hit/erjunge Ouex“, 
pastatytas pagal Šencingerio romaną, įkvėptą Norkaus liki- 
mo, ir jie karštai protestuoja, nes šį filmą jau yra matę. Mane 
nustebino pasirinktas aktorius. Tai vaikas, daug jaunesnis 
už tikrąjį Norkų, gležnas, mergaitiškas, švelnus kaip viščiu- 
kas ir iš anksto pasmerktas gultis po aukotojo kalaviju. O jį 


" Jaunasis hitlerininkas Kveksas (vo4.). 


nužudę jaunieji socialistai, priešingai, atrodo kaip anksti su- 
brendę gyvuliai, įgavę žmogiškąjį pavidalą, tokie, kuriems 
rūpi tik tabakas, alkoholis ir moterys. Šis švelnus, nekaltas 
velykinis avinėlis anaiptol nepanašus į „diržingą kaip oda, 
liesą kaip kurtas ir kietą kaip Krupo plienas“ vaikiną, ko- 
kius šlovino Hitleris. Mano galva, nuostabu, kad filmo reži- 
sierius dešimčia metų anksčiau už mane pamatė atvirkščią 
oficialaus idealo viziją: vokiečių vaikas ne trykštantis jėga ir 
nugalėtojo veržlumu, o auka, visais laikais galinti kristi per 
Nekaltųjų Vaikelių žudynes. 

Po filmo prasideda šermenys. Būgnai nenutildami rit- 
-mingai muša rūstų juodojo korpuso šaukinį: du ilgi dūžiai, 
daužti dešinės pusės vyresniųjų būgnininkų, trys trumpi 
dūžiai, daužti kairės pusės vyresniųjų būgnininkų, ir į juos 
atsiliepiantys viso orkestro penki trumpi dūžiai, trys trumpi 
dūžiai, du trumpi dūžiai. Gedulingas, įkyrus tam-tam, mėg- 
džiojantis masinį žygiuojančio likimo šokį. Šią litaniją staiga 
nutraukia trimitų staugimas. Tyla. Tamsoje nuaidi paaugliš- 
kas balsas. Jam atsako kitas. Paskui nuskamba trečias. 

— Šį vakarą pagerbiame mūsų draugo Herberto Norkaus 
atminimą! 

— Mes budime ne prie šalto sarkofago. Mes buriamės 
aplink žuvusį draugą ir sakom: „Buvo vienas žmogus, prieš 
mus išdrįsęs padaryti tai, ką mes stengiamės padaryti šian- 
dien. Jo lūpos tyli, bet pavyzdys gyvas!“ 

- Aplink mus daugelis krinta, bet daugelis ir gimsta. 
Pasaulis platus, jis sujungia gyvuosius ir mirusiuosius. Vy- 
resniųjų žygdarbiai padeda kovoti tiems, kurie jais seka. . 

- Jam buvo penkiolika metų. Socialistai jį nudū- 
rė 1931-ųjų sausio 24 dieną Berlyne, Boiselkyco kvartale. 

Herbertas Norkus tik atliko hitlerjugendo nario pareigą, 
bet tuo užsitraukė mūsų priešų neapykantą. Jo lavonas bus 
amžina kliūtis tarp marksistų ir mūsų! 

Dabar jie gieda: „Jaunoji tauta kyla ir eina į mūšį...“ 
Skaidrūs it ledo kristalai balsai sklinda šaltame ore, vėliava 
su svastika rangosi aplink stiebą kaip aštuonkojis, nudegin- 
tas siauro prožektoriaus spindulio. 


* 
Stefanas Raufeizenas 


Aš gimiau 1904 metais Emdene, Rytų Fryzijoje. Tai mažas pa- 
siturintis olandiško tipo miestelis, pusiau prekybinis, pusiau uos- 
tinis dėl dviejų kanalų, jungiančių jį su Emsu ir su Dortmundu. 
Tėvas ten turėjo mėsinę neturtingame kvartale, o kadangi vargšai 
nevalgo mėsos, mes taip pat buvome vargšai. Jis turėjo brolį, dėdę 
Zygfrydą, taip pat mėsininką, bet Kylyje, Šlėzvigo-Holšteino že- 
mėje, be to, admiraliteto kvartale. 1910 metais Zygfrydas mirė ir 
mes iškart išvažiavome priimti palikimo. 

Aš buvau per mažas, kad aiškiai suprasčiau, kaip skiriasi atmos- 
fera snaudžiančiame, nors ir švariame miestelyje ant Šiaurės jūros 
kranto ir maištingų, kovingų nuotaikų pritvinkęs oras dideliame 
Baltijos uoste, bet, šiaip ar taip, aš augau įtempto politinio klima- 
to zonoje. Kaizeris nusprendė, kad Vokietijos ateitis susijusi su 
vandeniu, ir Kylis tapo jo mėgstama vieta. Jis dažnai atvažiuodavo 
ten paviešėti, bet labiausiai suspindėdavo per mūsų didžiąją sa- 
vaitę, Kie/er Woche, liepos pabaigoje, kai asmeniškai vadovaudavo 
tarptautinėms regatoms. 

1914 metais mano tėvas buvo mobilizuotas tarnauti povande- 
niniame kreiseryje. 1917 metais jis žuvo drauge su savo U-Bootu. 

Pagal negailestingą logiką, retai paneigiamą Istorijos, didžiausią 
smūgį kaizerio sostui smogė būtent Kylis. 1918 metų lapkritį su- 
kilę karo laivų ekipažai iškasė duobę Antrajam reichui. Ir gavo 
iš esmės pelnytą atpildą: paliaubos ir taika sunaikino karo laivy- 
ną ir išvijo vokiečių vėliavą iš visų pasaulio jūrų, žiauriai mirčiai 
pasmerkdamos Kylį, jo statyklas ir dokus. Šeimos mėsinė taip 
pat merdėjo. Bet aš dėl to nesukau galvos. Man buvo penkiolika 
metų. Neturėdamas kiaulių, dariau dešras iš žlugusios imperinės 
kavalerijos arklių, bet mano mintys skrajojo kitur. Širdį užvaldė 
„Paukščių keliauninkų“ (Wandervėge/) mėlynoji gėlelė... 

Wandervėge! judėjimas pirmiausia buvo jaunosios kartos pro- 
testas prieš vyresniuosius. Pralaimėtas karas, skurdas, nedarbas, 
politinė suirutė — mes viso to nenorėjome. Sviedėme tėvams į 
veidus bjaurų palikimą, kurį jie mėgino mums užkrauti. Vienu 
kartu atsikratėme jų atgailautojiškos moralės, korsetais suveržtų 
žmonų, tvankių butų su apmušalais, portjeromis ir kutuotais pu- 
fais, jų rūkstančių gamyklų, jų pinigų. Mažomis grupelėmis, dai- 
nuodami, apsikabinę, apiplyšę, užsidėję murkšlinas, bet gėlėmis 
papuoštas skrybėles, be jokių daiktų, tik ant peties užsimetę gita- 
rą, patraukėme į plačius, švarius vokiškus miškus su jų šaltiniais 
ir nimfomis. Sulysę, purvini, bet lyriškai nusiteikę, miegodavome 
klojimuose ir ėdžiose, buvome gyvi vien meile ir tyru vandeniu. 
Užvis labiau mus vienijo priklausomybė tai pačiai kartai. Mes lai- 
kėmės kaip jauni masonai. Teisybė, turėjome mokytojus. Jų vardai 
buvo Karlas Fišeris, Hermanas Hofmanas, Hansas Bliucheris, 
Tuskas. Jie mums rašė apsakymus ir dainas ir spausdino savo kū- 
rinius mažai žinomuose žurnaluose. Bet mes taip gerai supratome 
vieni kitus iš pusės žodžio, kad nereikėjo jokios doktrinos. Kylyje 
jų niekada nematėme. 

"Tada įvyko stebuklas su e/gežomis. Mes, klajojantys mokslei- 
viai, žiūrėdami į „Elgetų lygą“ (Bund der Geusen), su kuria bu- 
vome panašūs kaip broliai, tik ji vadovavosi nacistine ideologija, 
supratome, kad mūsų idealai ir gyvenimo būdas nebūtinai turi 
išstumti mus iš visuomenės, stiprios dėl savo organizuotumo ir 
inercijos. Elgetos buvo tokie pat, kaip „Paukščiai keliauninkai“, 
bet persiėmę revoliucine dvasia, grasinančia pačiai visuomeninei 
santvarkai. 

Svajonės pasibaigė. Prasidėjo gatvės kovos. Mano mėsinė stai- 
ga pasidarė svarbi. Aš tapau politiniu mūsų korporacijos vadovu. 
Mes klijavome afišas, tepliojome kitaip mąstančiųjų namus, nelei- 
dome rodyti antimilitaristinio filmo „Vakarų fronte nieko naujo“. 
Municipalitetas nesirinkdamas baudė ir nacius, ir socius*. Vieną 
dieną buvo uždrausta nešioti hitlerinio jaunimo uniformas. Tada 
visi mano grupės vaikinai mėsininkai išėjo į gatves su darbo dra- 
bužiais ir miestiečiai pakraupo, išvydę didžiulius peilius, užkiš- 
tus už krauju aptaškytų baltų storų prijuosčių diržų. Sociai turėjo 
Aeitininkų trupę, duodančią jiems signalą rinktis. Mes turėjome 
savąją, ir po daugybės susirėmimų fleitininkai tapo naciais. 

Bet niekas negalėjo pranokti 1932 metų spalio 1 dienos. 
Baldūras fon Širachas nusprendė tądien surengti Potsdame pir- 
mąjį jaunųjų nacių kongresą (Reichsjugendtag der N.5.D.A.P). 
Partija išsinuomojo trisdešimt aštuonias milžiniškas palapines, 
galinčias priglausti tūkstantųį dalyvių. Tačiau susirinko daugiau 
nei šimtas tūkstančių vaikinų ir merginų, suvažiavusių iš visų 
Reicho provincijų. Jie suplūdo ištisais traukiniais, pėsčiomis, 
dviračiais, sunkvežimiais, kuriuose virš kūnų tunto plevėsavo iš- 
skleistos vėliavos. Neregėtas chaosas! Grandiozinė draugiška ma- 
kalynė! Maisto nėra. Nuovargis nežmoniškas. Visų nervai buvo 
įtempti, buvome girti nuo dainų, šūkavimų, maršų ir kontrmar- 

šų. Taip, maršų! Jie tapo mūsų mitais, mūsų opijum! Marschieren, 
marschieren, maeschieren!“ "Tie maršai buvo pažangos, pergalės, 
susitelkimo, kongreso simbolis, mūsų sutvirtėjusias, išdžiūvusias, 
apdulkėjusias kaip ratai, kaip ienos kojas jie pavertė pagrindiniu 
mūsų asmens politiniu organu! 

Šešiasdešimt tūkstančių vaikinų buvo apsistoję Šiucenvyzėje, 
penkiasdešimt tūkstančių merginų — stadione. Septynias valan- 
das marširavome priešais vadų tribūną. Bet mes, Kylio jaunimas, 
buvome gražiausi, veržliausi. Pasiraitėme rankoves, nusismaukėm 
kojines, nes didžiavomės savo bronziniais raumenimis. Kai jau 
buvome pražygiavę pro tribūną griausmingai spygaujant fleitoms, 
prie mūsų pribėgo fiurerio adjutantas. 

- Fiureris atsiuntė mane paklausti, kas jūs tokie! 

- Pasakykite, kad mes pasirengę jam tarnauti ir mirti už Kylio 
hitlerjugendą"! 

Koks džiaugsmas, koks ryžtas pasiaukoti nuskambėjo šiame 
atsakyme! 

Po keturių mėnesių Adolfas Hitleris tapo Reicho kancleriu. 


* 


N.U. Šį rytą Bletchenas padavė man napolų generalinės ins- 
pekcijos aplinkraštį, kuriame buvo rašoma apie jungmanų 
atranką iš kandidatų. „Renkantis vaikus, - buvo rašoma 
jame, - reikia atsižvelgti į vystymosi atsilikimą, ir fizinį, ir 
psichologinį, būdingą dalofalidų (/2/isc4) arba nordidų ra- 
sėms. Tie, kurie vykdo atranką, neturėtų apsigauti, maty- 
dami prastesnę išvaizdą ir žemesnį intelektą, palyginti su 
tokio pat amžiaus jaunaisiais rytų baltidais ir alpinidais 


* Žygiuoti (vok). 

(westisch). O iš tiesų greitai dirbantis protas ir gebėjimas 
žaibiškai atsikirsti, pataikyti į dešimtuką („Šitas tai žodžio 
kišenėje neieško!“) dažnai yra ankstyvos brandos požymiai, 
nesuderinami su vokiečių rasės grynumu. Nuodugnus tyri- 
mas beveik visada atskleidžia antropologines charakteristi- 
kas, patvirtinančias šį teiginį.“!9 

— Štai, matote, Herr v01 Tiefauge, - tarė Bletchenas, - šių 
pastabų autorius vertas didelio pagyrimo už įžvalgumą ir 
drąsą. Ar pastebėjote, kad kiekviena tauta pirmiausia pri- 
skiria sau tą savybę, kurios jai labiausiai trūksta? Imkime, 
pavyzdžiui, prancūzišką mandagumą - ką jis iš tiesų slepia, 
jei ne įsikerojusį storžieviškumą, pasireiškiantį kiekviename 
žingsnyje, ypač elgesyje su moterimis? O garbingumą, ku- 
riuo taip puikuojasi ispanai, paneigia nenugalimas Iberijos 
tautų polinkis į išdavystes ir korupciją. Jei kalbėsime apie 
šveicarų sąžiningumą, tai helvetų konsulai daugiausia laiko 
praleidžia traukdami iš kalėjimų savo sukčius tėvynainius, 
apie anglų flegmatiškumą, tai oi kokia pasiutiška, akla ne- 
apykanta liepsnoja tie žmonės! — apie olandų švarumą, tai 
nyderlandų buveinės klaikiai dvokia! — apie italų links- 
mumą... nuvažiuokit tenai ir pats įsitikinsite! Ši taisyklė 
galioja ir Vokietijai. Nuo tada, kai čia esate, jums turbūt 
ausys išūžtos kalbomis apie mūsų racionalumą, organi- 
zuotumą, veiklumą. O iš tiesų, Herr von Tiefauge, vokiečio 
siela — tamsybių chaosas! Nordidų vaikai vangūs ir ne- 
gabūs ne dėl vystymosi atsilikimo. Jokia branda niekada 
nepavers jų džiaugsmu trykštančiais pietiečiais. Dėl to kalti 
senovės graikai, tauta, daugybę kartų atskiesta alpinidų ir 
smarkiai balkanizuotų dinarinių rasių krauju, su rytiečių ir 
egiptiečių priemaišomis, - žodžiu, tai neiššifruojamas visų 


Eurazijos nuosėdų mišinys. Grynumas neperregimas, Herr 
von Tiefauge, tokia teisybė, ir reikia turėti drąsos pažvelgti 
jai į veidą! Nordidų vaikas atrodo žioplas, bet tik todėl, kad 
jaučia giliai širdyje trykštančią gyvybinę energiją. Jis snau- 
džia, klausydamasis duslaus gaudesio, kylančio iš jo esybės 
Urgrund“ ir diktuojančio jo elgesį. Niekas taip gerai, kaip 
vokiečiai, nesugeba pažinti juodų šaltinių, slapta tekinančių 
daiktų esmės syvus. Šis Urinstinkt“ daro juos apsnūdusiais 
gyvuliais, galinčiais turėti bjauriausių ydų, bet kartais paver- 
čia neprilygstamais žmonėmis! 


* 


N.U. Nors padariau didelę pažangą, vis tiek aišku, kad vokie- 
čių kalbos pradėjau mokytis per vėlai ir ja niekada nekalbė- 
siu taip gerai, kaip prancūziškai. Per daug dėl to nesikremtu. 
Atstumas - net ir menkutis — tarp mano minčių ir žodžių, 
kai galvoju, kalbu ar svajoju vokiškai, teikia neginčytiną 
pranašumą. Pirmiausia ši kalba, man dar ne visai įkandama, 
tarp pašnekovų ir manęs pastato tam tikrą sieną, suteikia 
nelaukto ir labai veiksmingo pasitikėjimo. Yra dalykų, kurių 
negalėčiau pasakyti prancūziškai, - pavyzdžiui, keiksmų, 
prisipažinimų, — bet jie lengvai išsprūsta iš lūpų, kai kal- 
bu šiurkščia germaniška šnekta. Šis faktas ir supaprastintas 
minčių reiškimas, neišvengiamas dėl netobulo vokiečių kal- 
bos mokėjimo, padarė mane daug kietesniu, tiesmukesniu, 
brutalesniu, nei buvo Tifožas frankofonas. Be galo naudin- 
ga permaina... bent jau man. 


* Urgrund - pirmykštis būties pagrindas (vok.). 
“ Urinstinkt - pirmykštis instinktas (v04.). 


285 


Vokiečių kalboje nėra jungčių. Žodžiai ir net skiemenys 
rikiuojasi greta vienas kito kaip akmenukai, išsaugodami 
savo ribas. O prancūziškas sakinys susilieja ir paskęsta malo- 
nioje tėkmėje, bet ta tėkmė netiršta ir kiekvieną akimirką gali 
išsklisti. Vokiečių kalba, susidedanti iš tvirtų dalių, panašių 
į žaislinio konstruktoriaus detales, leidžia sudarinėti begali- 
nes sudurtinių žodžių kombinacijas, kurias lengva suprasti, o 
prancūzų kalboje tokie dariniai greit virstų skysta koše. Todėl 
vokiška frazė, greita ir valdinga, tuoj tampa grublėta, panaši į 
lojimą. Ji labai tiktų statuloms ir robotams. O mes, gleivėtos, 
šiltos būtybės, labiau mėgstame švelnią Il de Franso tartį. 

Ir jau visiškas nukrypimas — žodžių lytys, vokiečių pri- 
skiriamos ir daiktams, ir žmonėms. Niekatrosios giminės 
įvedimas - įdomus patobulinimas, jei juo naudojamasi sai- 
kingai. Kitaip įsigali piktybinis polinkis į visuotinį trans- 
vestizmą. Mėnulis tampa vyrišku padaru, saulė moterišku“. 
Mirtis pasidaro vyriškos giminės, gyvenimas - niekatrosios. 
Kėdė taip pat suvyriškėja, nors tai absurdas; užtat katinas 
sumoteriškėja, ir tai akivaizdžiai atitinka tikrovę. Bet di- 
džiausias paradoksas tas, kad neutra/izuojama pati mote- 
ris, iš kurios vokiečių kalba bjauriai tyčiojasi (Wei2, Mūdel, 
Miūdchen, Frūulein, Frauenzimmer“). 


* 


Vyriausi jungmanai buvo septyniolikmečiai ir aštuoniolikme- 
čiai. Sių jaunuolių buvimas greta vaikų ir paauglių šokiravo Ti- 
fožą, jaučiantį nenugalimą trauką prie mažamečių. Refektorijuje, 


“ Prancūzų kalboje mėnulis (/a /une) yra moteriškos giminės, o saulė (/e solei/) 
vyriškos. 
“ Moteriškė, mergaitė, mergina, panelė, moterų kambarys (vok.). 

miegamuosiuose ir visoje įstaigoje jie skleidė vyrišką, kareivišką 
smarvę, kuri jam kėlė pasibjaurėjimą ir statė apmaudžią užtvarą 
tarp Kaltenborno ir jo. Kliūtis, taip akivaizdžiai trukdanti jo pa- 
šaukimui, buvo pasmerkta išnykti artimiausiu metu. Gauleiterio 
pažadėti ginklai būtų suteikę galimybę vietoje apmokyti klases, 
pašauktas į kariuomenę. Napolos direktorius puoselėjo tokią viltį 
ir svajojo pačiame Kaltenborne turėti ginkluotų ir treniruotų jau- 
nų kareivių būrį. Tačiau ginklų pristatymas vėlavo, nors jis keletą 
kartų jų prašė. Kovo 1 dieną atsitiko tai, kas buvo neišvengiama. 
Dvi vyriausių mokinių - šešiolikmečių ir septyniolikmečių - cen- 
turijos buvo skubiai pašauktos į armiją. Vyresnieji atsidūrė ver- 
machte, o jaunesnieji — pagreitinto karinio parengimo stovykloje 
(Webrertūchtigungslager). Drauge su jais napolą paliko ir dešimt 
jiems vadovaujančių SS puskarininkių. 


* 


N.U. Vyresnieji, kitą savaitę siunčiami į skerdyklą, treniruojasi 
aikštėje. Jie su batais, su kelnėmis, bet nuogi iki juosmens 
žvarbiame ryto ore. Štefanas sumanė jėgos pratimus su- 
jungti su sinchronine gimnastika ir liepė jiems žongliruoti 
su sijomis. Kiekvieną apie dešimties metrų siją ant ištiestų 
rankų neša dvylikos vaikinų būrys. Kiekvienas būrys čia pa- 
kelia, čia nuleidžia savo siją, mėto nuo vieno peties ant kito, 
svaido į orą, iš pradžių aukštyn, paskui į dešinę, ir tada ją 
turi pagauti gretimas būrys. Jei jie suklystų, vienam kitam, 
be abejonės, būtų praskelta galva, nuplėšta ausis, sulaužytas 
petys, bet tokia rizika mūsų vadovybei, atrodo, patinka. 

Šitiems šaunuoliams nuo penkiolikos iki aštuoniolikos 
metų, ant daugumos smakrų bei skruostų matyti skustuvo 
žymės. Bet reikia garbingai pripažinti, kad visi šie liemenys — 


287 


jaudinamo švelnumo, kurį pabrėžia nedailūs diržai, kelnės 
ir batai. Ant baltų krūtinių — jokio plaukelio, daugelio net 
pažastys lygios. Kai kurie pasikabinę grandinėles su me- 
dalionais, teikiančiais vaikiškumo baltiems kaip pienas jų 
kaklams, veikiau besišaukiantiems motinos bučinio negu 
kazoko kardo. 

Dvidešimtmečio ranka gali būti tokio storumo, kaip dvy- 
likamečio koja, bet nereikia apsirikti. Žemiau juostos vaikiš- 
kas tyrumas baigiasi, ten tik juoduma ir ciniškas vyriškumas... 


* 


Tuoj po šio kraujo nuleidimo, grąžinusio Kaltenbornui „vai- 
kišką tyrumą“, bet perpus sumažinusio mokinių skaičių ir su- 
trikdžiusio įstaigos tvarką, Štefanas sušaukė karo tarybą, kurioje 
dalyvavo Tifožas, pasislėpęs už Bletcheno, esesininkai ir likę civi- 
liai dėstytojai. Išvykusius puskarininkius pakeis mokiniai, aktyviai 
dalyvausiantys įstaigos materialiniame gyvenime, pareiškė jis. Jų 
komandos keisis virtuvėse, skalbyklose, arklidėse, sudarytos pa- 
mainos vežios malkas ir maisto produktus. Didesnė problema — 
naujų mokinių rinkimas. Kaltenbornas privalo išsaugoti vietą 
tarp pirmos kategorijos napolų mokinių skaičiumi ir neatsižadėti 
savo misijos dėl karo sunkumų. Žinoma, taisyklės reikalauja, kad 
kiekvienoje napoloje mokytųsi vaikai iš visų Reicho provincijų 
ir kad būtų vengiama verbuoti juos vien iš aplinkinių vietovių. 
Bet padėtis diktuoja nepaprastas sąlygas. Todėl direktorius įsakė 
visiems atsakingiems asmenims patiems išnaršyti kraštą ir rasti 
berniukų, vertų užpildyti tuštumą, atsiradusią išsiuntus į armiją 
dvi centurijas. Jis su profesorium daktaru Bletchenu surengs at- 


rinktų kandidatų apžiūrą. 

Tifožui buvo nusispjaut į napolos kategoriją ir misiją. Jis 
džiaugėsi, kad iš mokyklos išėjo kontingentas vyriausiųjų, prara- 
dusių vaikišką gaivumą ir todėl netinkamų jo švelnumui žadin- 
ti, bet aiškiai jautė, kaip žsrežėjo Kaltenborno atmosfera, netekusi 
skambių balsų ir tankio. Tifožas karštai troško, kad įstaiga vėl 
prisipildytų vaikų, bet nieko gero nesitikėjo iš direktoriaus ra- 
ginimo. Po teisybei, jis suprato, kad tas raginimas, persiritęs per 
tamsių, nieko neišmanančių žmonių galvas, skirtas jam ir kad tik 
Bletchenas galbūt šį tą nutuokia - bet kaip ydingai ir iškrypėliš- 
kai! Neabejotinai ateis laikas, kai likimas, nušlavęs šiukšles, įteiks 
jam į rankas raktus atrakinti karalystei, kuriai yra gimęs. 


* 


N.U. To ir reikėjo tikėtis: išvykus dešimčiai puskarininkių ir į 
napolos materialinį aprūpinimą įsitraukus vaikams, nepatai- 
somai sutriko gerai veikęs mechanizmas, kuriam visi buvo- 
me pajungti. Jei neskaičiuosime keleto išlikusių pagrindinių 
punktų - patikrinimo pavardėmis, vėliavos pakėlimo ir kitų 
ceremonijų, — taip darniai sustyguota napolos darbotvarkė 
susijaukė, drausmė pakriko. Man ši laisvė neatskiriama nuo 
pavasario, visa gerkle sveikinamo devynbalsių ir po korėtu 
sniegu čiurlenančių nematomų upelių. Metai prasideda ne 
sausio 1-ąją, jie prasideda kovo 1-ąją. Dėl kokio nukrypimo 
žmonių kalendorius taip nutolo nuo kosmoso didžiojo laik- 
rodžio, kaitaliojančio metų laikus? 

Aš, aišku, nežinau, kur mane nuves prasidedantys metai. 
Bet tas Bletchenas, iš tolo atsiduodantis nusikaltimu, žadina 
miglotą skausmingą nuojautą: kas žino, ar viskas, absoliučiai 
viskas, kas čia atitinka — arba atrodo, kad atitinka, - mano 
lūkesčius ir siekius, iš tikrųjų nėra tik jų pikfybinė inversija? 

Šį rytą ant juodos lentos jis užrašė: 
gyvybė = paveldėjimas + aplinka 

Paskui, po pirma lygtimi, pridūrė antrąją: 
būtybė = laikas + erdvė 


Galiausiai žodžius „aplinka“ ir „erdvė“ apvedė apskriti- 
mu ir pavadino Žo/ševizmu. „Paveldėjimas“ ir „laikas“, taip 
pat išskirti, gavo antraštę bi//erizmas. 

- Štai, - pareiškė jis, - XX amžiaus didžiojo ginčo termi- 
nai. Komunistai neigia gyvos būtybės giminės paveldą. Anot 
jų, viskas priklauso nuo auklėjimo. Jei kiaulė nėra kurtas, tai 
dėl to kalta tik socialinė neteisybė ir blogas auklėtojas. Cha 
cha cha! Jie remiasi šventojo Pavlovo žodžiais! Žydas Froi- 
das, pasak kurio mūsų gyvenime viską lemia ankstyvosios 
vaikystės laimės ir nelaimės, eina ta pačia kryptimi, tik savo 
argumentus išdėsto įmantriau. Tai pavainikių, klajoklių, 
nei tradicijų, nei rasės neturinčių padarų, šaknis praradusių 
miestiečių kosmopolitų filosofija! Hitlerizmas, giliai įsišak- 
nijęs senojoje vokiečių žemėje, tapęs žemdirbių ir sėslių gy- 
ventojų doktrina, apverčia šios tezės terminus. Mums viskas 
yra sudėta į paveldimą bagažą, perduodamą iš kartos į kartą 
pagal žinomus griežtus dėsnius. Blogo kraujo nei pagerinsi, 
nei išlavinsi, vienintelė pateisinama priemonė - paprasčiau- 
sias sunaikinimas. 

Įsidėmėkit, kad preformistinės mūsų idėjos atsirado iš 
senojo režimo aristokratų filosofijos. Aristokratu esi gimęs 
arba nesi gimęs, ir jokie nuopelnai nepadės užmiršti žemos 
prasčioko kilmės. Juo giminė senesnė, juo ji garbingesnė. 
Mielai pripažįstu, kad mūsų rasizmo pranašai buvo tokie 


žmonės, kaip generolas grafas fon Kaltenbornas. Bet jie 
neevoliucionavo. Gotos almanachą“ turi pakeisti biologija. 
Kilmingi vardai turi užleisti vietą chromosomoms. Kraujo 
spektras, Tiefauge, kraujo spektras — štai mūsų dievas! Senus 
aristokratijos herbus mes pakeitėme kraujo priplūdusiais, 
minkštais, pulsuojančiais viduriais — mūsų intymiausiais ir 
gyvybingiausiais organais! Ir tai dar viena priežastis nebi- 
joti pralieti kraujo. Supraskite: B/ut und Boden“. Abu tvirtai 
susiję. Kraujas iš žemės ateina ir į žemę sugrįžta. Žemė turi 
būti laistoma krauju, ji jo šaukiasi, jo trokšta. Jis ją palaimina 
ir apvaisina! 

Klausydamasis šitų beprotiškų postringavimų, aš prisi- 
miniau, kad esu iš Abelio giminės, taigi klajoklis, bešaknis, 
ir kad Jehova pasakė Kainui: „Tavo brolio kraujas šaukiasi 
manęs iš žemės! Todėl būk prakeiktas toli nuo žemės, kuri 
atvėrė savo burną priimti tavo brolio kraują iš tavo rankos.“ 


* 


"Temstant visi jungmanai susirenka į aikštę ir išsirikiuoja tri- 


mis glaudžiomis gretomis aplink tuščią kvadratinę erdvę priešais 


tvirtovę. Tenai žema pakyla, iš abiejų šonų apstatyta deglais ir ori- 
€ P JŲ ųap g 


f lamomis, atstoja altorių atminų ceremonijai, kuri tuojau prasidės. 


Vienoje pusėje stovi jaunieji būgnininkai, prie kairės kojos pasi- 


dėję aukštus landsknechtų būgnus, išmargintus baltais ir juodais 


liežuviais, kitoje pusėje — jaunieji trimitininkai, atrėmę į klubą 


savo varinio instrumento žiotis, ir visi tylėdami laukia. 


* Gotos almanachas - kilmingiausių Europos šeimų žinynas, leistas Gotos 


mieste 1764-1945 m. 
“ Kraujas ir žemė (v04.). 

Staiga šaižiai sugaudžia trimitai. Sugriaudi būgnai, ir jų grės- 
mingas, trankus dundesys kyla į tamsų dangų, paskui, lyg pasikly- 
dęs toliuose, nutyla. 

Išdavystės ir mirties istoriją kaltinamosiomis eilėmis vienas po 
kito deklamuoja aistringi balsai. 

- Ir štai fanfaros nutyla, ir begalinės žmonių kolonos susikau- 
pia pamaldžiai, ir vėliavos lėtai nusileidžia, pagerbdamos kritusius 
už tėvynę. 

- Šią valandą prisimename pirmąjį Reicho kareivį Albertą 
Leo Šlageterį. 

— Šlageteris buvo kilęs iš senos Šėnau valstiečių giminės, iš 
Švarcvaldo pietų. Ten ilsisi jo palaikai. Jis išėjo tarnauti savanorių 
būriuose, keletą kartų buvo sužeistas, kovėsi Baltijos laisvuosiuose 
korpusuose, o po Versalio sutarties saugojo Aukštutinės Silezijos 
sienas. 

- Bet štai vakaruose kyla audra ir žaibas trenkia į pavyzdingą 
karį. Pažeisdama teisę ir taiką, prancūzų armija įsiveržia į Rūrą. 
Visur įsiplieskia pasipriešinimo ugnis. Šlageteris kovoja prieša- 
kinėse gretose. Narsiai kaudamasis, jis su draugais paralyžiuoja 
priešų komunikacijos linijas, kad jie nesulauktų pastiprinimo. 

- Išduotas jis patenka prancūzams į nagus! 

— Mes, jaunuoliai, mylintys Vokietiją, ant savo vėliavos užrašė- 
me žodį „Kova!“. Tesudega viskas, kas niekinga ir menka! Mūsų 
teisė kyla iš kraujo ir žemės! Karšta liepsna tepraris drungnuosius! 
Sunaikinkim viską, kas supuvę ir sukirmiję! Išvaduokim tėvynę iš 
vergijos! Nukalkim vokiečių tautą! Mes, jaunuoliai, mylintys Vo- 
kietiją, ant savo vėliavos užrašėme žodį „Kova!“ 

- Šlageteris nė akimirkos nedvejojo, išgirdęs savo liaudies 
pagalbos šauksmą. Jis buvo leitenantas fronte, baltų provincijų 


292 


baterijos vadas, nacionalsocialistų reikalo gynėjas, pasipriešinimo 
vadas Rūre, visada pasirengęs didžiausiai aukai. 


Ar matai? Rytuose raudonuoja aušra. 
Tai laisvės saulė teka. 

Suglauskim pečius. Kam gi dar abejot, 
Ar gyventi, ar mirt? Baikim ginčus, 
Mūsų gyslose - vokiečių kraujas. 

Visi prie ginklų, visi prie ginklų!" 


- Šlageteris stojo prieš karo tribunolą už mėginimą susprog- 
dinti Harbacho tiltą Kalkume, tarp Diuseldorfo ir Duisburgo. Už- 
ėmę Rūrą, sausio 11 dieną okupantai rekvizavo visus traukinius, 
pirmiausia užgrobtoms anglims išvežti. Šlageteris nusprendė su- 
trukdyti plėšikams ir susprogdino geležinkelius. Vasario 26 dieną 
Rūre dislokuotos prancūzų armijos generolas paskelbė sabotuo- 
tojams mirties nuosprendį. Šlageteris buvo pasmerktas sušaudyti. 

1923 metų gegužės 26 dieną, auštant, galingas eskortas nu- 
gabena jį į Golcheimo karjerą, kur šiandien stovi kryžius su jo 
vardu. Sargybiniai suriša jam už nugaros rankas. Smūgiais par- 
klupdo. Bet, likęs vienas prieš šautuvų vamzdžius, jis prisimena 
Andrėjo Hoferio „Niekada!“ Šlageteris nori mirti stovėdamas, 
kaip ir kovojo. Jis išsitiesia. Aušros tyloje trinkteli mirtina salvė. Jo 
kūnas paskutinį kartą išsiriečia ir krinta veidu į žemę. 

- Ten, ant akmenų suvarpytas kulkų, ilsisi tas, kuris buvo į mus 
panašus. Saulė užgeso, mus slegia liūdesys prie visų mūsų vilčių 


* Šią dainą 1931 m. sukūrė šturmbanfiureris Arno Pardunas. Ji buvo dai- 
nuojama per 1933 m. didįjį autodafė. 

“ Andrėjas Hoferis (Andreas Hofer, 1767-1810) - Tirolio patriotas, ko- 
vojęs su Napoleonu dėl tėvynės laisvės ir sušaudytas. Mantujoje, Vokietijoje ir 
Austrijoje jis buvo laikomas kankiniu ir garbinamas. 

palaikų. Viešpatie, Tavo keliai nežinomi! Jis buvo narsuolis. Mūsų 
vėliavos perrištos juodu krepu,o jis, apgaubtas karžygio šlovės, nu- 
ėjo pas protėvius. Mes solidarūs su šiuo velioniu. Jo valia - mūsų 
valia, mūsų likimas - jo likimas. Nors mes jo netekome, tėvynei jis 
nemirtingas, ir iš kapo duobės ataidi jo balsas: „Aš gyvas!“ 


* 


Vaikų verbavimas į Kaltenborno mokyklą davė apgailėtinus re- 
zultatus. Šie žmonės, iškankinti, išretinti šaukimų į armiją ir gyve- 
nantys tik šia diena, praradę forišką pašaukimą, menkai tesistengė 
pririnkti naujų mokinių įstaigai, kurią artimiausiu metu paliks ir 
kuri, šnekama, greit būsianti uždaryta. Raufeizenas, palaikomas fa- 
natiško tikėjimo, keikė tokį aplaidumą, o Bletchenas skundėsi retai 
jam atvedamų objektų antropologiniu vidutiniškumu. 

Tą dieną Tifožas jojo iš Mikolaikų, kur buvo nuvykęs iš naujo 
pakaustyti Mėlynbarzdžio. Vėlokas šių metų pavasaris skleidėsi 
taip švelniai ir taip linksmai, jog jis neabejojo, kad jo laukia koks 
nors laimingas įvykis. Arklys, didžiuodamasis spindinčiomis pa- 
sagomis, caksėjo akmenuotu keliu, o Tifožas, apimtas nostalgijos, 
tamsiu žavesiu gaubiančios liūdniausius ir žiauriausius jo praei- 
ties įvykius, galvojo apie kaustytus, kaukšinčius Pelsenero batus. 
Jie asocijavosi su dar vienu dalyku - gražiu A/yo2 markės Nesto- 
ro dviračiu, kurį prisiminus Tifožą visada užliedavo pasididžia- 
vimo banga, ir tada, pasiekęs Luknaino ežerą, už valandos kelio 
nuo Kaltenborno, jis pamatė ne ką kitą, o šešis dviračius, atremtus 
į medžius prie pat kranto. Tai buvo sunkios vokiškos machinos 
pakeltu kaip karvės ragai vairu, su stabdžiais ant pedalų ir prie 
rėmo pritaisyta senovine pompa medine rankena. Pro medžių 
šakas blykčiojo vandens veidrodis ir skardėjo šauksmai, juokas, 
pliuškenimas. 

Tifožas nulipo nuo Mėlynbarzdžio, paliko jį žydinčioje pieve- 
lėje ir po poros minučių vienu šuoliu įšoko į skaidrų, vėsų, mirgu- 
liuojantį ir sūkuriuojantį vandenį. Atstumą apskaičiavo taip, kad 
išnirtų tarp vaikų. Jie jį pasveikino šūksniais ir juoku. Berniukai 
buvo atvykę iš Marienburgo, esančio už trijų šimtų kilometrų, ir 
per Sekminių atostogas važinėjo dviračiais po Mozūrijos miškus 
ir ežeryną. Tifožas papasakojo jiems apie Kaltenborną, apie tvir- 
tovę ir gimnastikos sales, šaudyklas, arklius, laivus, ginklus, apie 
įdomų jungmanų gyvenimą ir pakvietė pavakarieniauti ir pernak- 
voti kartu su šimtais jų amžiaus draugų. 

Išgirdęs Marienburgo vardą, Raufeizenas net sudrebėjo iš 
džiaugsmo ir pasididžiavimo. Tai buvo istorinė ir dvasinė teu- 
tonų riterių sostinė, ir puikiai išsilaikiusi jo pilis neabejotinai 
buvo nuostabiausias Rytų Prūsijos architektūros šedevras. Joje, 
didžiojoje riterių menėje, kasmet balandžio 19 dieną Baldūras 
fon Širachas per mikrofoną visiems dešimties metų vokiečiams 
ištardavo žodžius, amžiams sujungiančius juos su fiureriu. Ap- 
žiūrinėdamas naujokus, Bletchenas taip pat nesulaikė susižavė- 
jimo šūksnio. Dar niekada jam nebuvo tekę matyti tokių grynų 
Borebio tipo Rytų baltidų pavyzdžių, kurių žymiausias atstovas 
buvo Hindenburgas. Napola paskambino ir parašė berniukų 
tėvams ir miesto valdžiai. Jiems daugiau nebuvo lemta išvysti 
Marienburgo. 

Po tokios sėkmingos žvejybos direktorius pasišaukė Tifožą 
į savo kabinetą. Jis prisipažino, kad iki šiol deramai neįvertino 
prancūzo nuopelnų. Tifožas įrodė gebąs parvežti į Kaltenborną 
geresnių dalykų nei sūriai ar maišai pupų. Kas be ko, direktorius 
negalįs duoti jam jokių oficialių įgaliojimų, bet įpareigojąs išnar- 
šyti visą kraštą ir surasti jaunų rekrutų, vertų patekti į napolą. Jis 
išsiuntinėsiąs aplinkraštį ir įspėsiąs Johanisburgo, Luko, Lėceno, 

Zensburgo, Ortelsburgo, o jei reikės, ir tolimesnių apskričių va- 
dovus. Tifožas turėsiąs atsiskaityti tik direktoriui, ir šis įvertinsiąs 
paieškų rezultatus. 

Bletchenas nespėjo pasveikinti savo asistento paaukštinimo 
proga. Neseniai buvo pradėta kalbėti apie grandiozinį sumany- 
mą kodiniu pavadinimu „Šienapjūtės operacija“!?, kurios inicia- 
tyva priklausė pačiam SS reichsfiureriui. Tam reikėjo atrinkti ir 
deportuoti į Vokietiją, į specialiai įrengtus kaimus, nuo keturias- 
dešimties iki penkiasdešimties tūkstančių dešimties-keturiolikos 
metų baltųjų rutėnų vaikų, kilusių iš Centrinės armijos grupuo- 
tės okupuotų regionų. Tačiau okupuotų Rytų teritorijų ministras 
Alfredas Rozenbergas, vėl kaip didžiausias bukagalvis nesupratęs 
šios grynai esesininkiškos operacijos sumanymo, pareiškė, kad to- 
kie maži vaikai Reichui būsią veikiau papildoma našta, nei nau- 
dinga darbo jėga, ir pasiūlė rinkti penkiolikos-septyniolikos metų 
vaikinus. Himlerio emisarai veltui jam kantriai aiškino, kad čia 
kalbama ne apie paprasčiausią juodadarbių tiekimą, o apie bio- 
loginį „kraujo perpylimą“ iš vienos bendruomenės į kitą, skirtą 
pražūtingai susilpninti kaimyno slavo gyvybinėms jėgoms. Teko 
veikti be Ostministerium" žinios. 

"Tada ir buvo prisimintas Otas Bletchenas ir jo neprilygstami 
nuopelnai šimto penkiasdešimties judėjų-bolševikų galvų byloje. 
Gerai pažinodamas rusų-lenkų pasienį, jis, be abejonės, puikiai 
pasitarnaus ir šiomis aplinkybėmis. 

Birželio 16 dieną Bletchenas atsisveikino su komandoru ir di- 
rektorium ir, pasiėmęs bidonuose užantspauduotas auksines žu- 
veles - Cyprinopsis auratus, — dingo keikdamasis, kad ankštame 
jam atsiųstame Ope/yje gali išsivežti mažai daiktų. Rytojaus dieną 


" Ostministerium - Rytų ministerija (vok.). 

Tifožas, gavęs direktoriaus sutikimą, įsikūrė trijuose Rasiologijos 
centro kambariuose. 

Tapęs to buto šeimininku, „laboratorijoje“ tarp suverstų an- 
tropometrijos reikmenų, paliktų profesoriaus daktaro šturmban- 
fiurerio, jis vienas sau prapliupo nervingu juoku, kuriame buvo 
sumišęs triumfas ir nerimas dėl šio naujo likimo posūkio. 


* 


N.U. Šį vakarą jungmanų kolonos tyliai išsibarstė šiltoje kve- 
piančioje tamsoje uždegti saulėgrįžos laužų ant Spirdingo 
ežero kranto, anapus Tirklo ežero ir visur, iš kur matytų 
kitų kolonų ugnis ir pačių ugnys būtų matomos. 

Ši saulės šventė persigėrusi slaptu liūdesiu. Jauna vasara, 
žmonėms vos spėjus atšvęsti jos atėjimą, jau ima trumpėti, 
teisybė, pamažėliais, nepastebimai, bet kiekviena diena nu- 
kanda nuo jos po vieną ar dvi minutes. Visai kaip vaikas, 
pačiame sveikatos žydėjime jau nešiojantis visus kriošimo 
daigus. O Kalėdos, vasaros antipodas, priešingai, šven- 
čia džiaugsmingą Adonio atgimimo paslaptį tamsiausiu ir 
drėgniausiu žiemos metu. 

Jungmanai apsupa laužą keturkampiu, atviru iš tos pusės, 
į kurią vėjas neš dūmus ir liepsneles. Mažiausiasis atsiski- 
ria nuo draugų ir eina prie laužo. Rankoje jis neša dagtį su 
ugnele, virpančia, lengva kaip šviesos drugelis ir tokia įno- 
ringa, jog mes visi baiminamės, kad ji neužgestų mažajam 
ugnianešiui dar nespėjus įvykdyti savo misijos. Ji iš tiesų 
dingsta, kai vaikas atsiklaupia prie sakingų rąstų statinio, iš 
kurio kyšo žagarai. Pliūptelėjus piktai traškančiai liepsnai, 
jis staigiai atšoka. Sutemose, blaškomose blyksinčių atšvai- 


tų, suskamba skaidrūs balsai: 

Kaip ugnis prie ugnies, taib žmogus prie žmogaus! 
Liepsnos šventosios, kilkite ligi dangaus, 
Riaumokit, šokinėkit nuo medžio ant medžio! 


Gretos išyra, ir kiekvienas, prisiartinęs prie ugnies, už- 
dega atsineštą deglą. Paskui vaikai vėl sustoja keturkampiu, 
dabar sudarytu iš šokančių liepsnų. 

Tamsiuose toliuose užsidega kitų kolonų ugnys, ir jas 
pasveikina gležnas deklamuotojas: 


— Pažuvelkit, kaip spindi slenkstis, išvaduosiantis mus iš nak- 
ties. Už jo jau žiebiasi laimingų laikų aušra. Ateities durys at- 
vertos tiems, kurių širdys dega meile tėvynei. Pažvelkit į tuos 
švytinčius taškus, budinančius dar tamsią žemę. Senoji tragiškoji 
Mozūrija atsiliepia į mūsų šauksmą ir dega tūkstančiu broliškų 
ugnių. Jos pranašauja ir žadina šviesiausią metų dieną. 


Trys jungmanai, nešdami po ąžuolo lapų vainiką, žengia 
prie laužo. 


- Šį vainiką aukoju kritusiųjų kare atminimui. 

— Šiuo vainiku vainikuoju nacionalsocialistinę revoliuciją. 

- Šį vainiką skiriu būsimosioms aukoms, kurias vokiečių 
Jaunimas džiugiai sudės dėl tėvynės. 


Jiems choru atitaria visi kiti: 


— Mas esam ugnis ir laužas. Mes esam liepsna ir kibirkštis. 
Mes esam šviesa ir šiluma, nuvejanti tamsą, šaltį ir drėgmę. 


Kai liepsnojantis rąstų statinys galop sukrinta, pažer- 
damas spiečių žiežirbų, keturkampis išyra. Jungmanai eina 
ratu ir įsibėgėję iš eilės šokinėja per laužą. 


Šįsyk nereikalingi jokie paaiškinimai, jokie šifravimo 
tinkleliai. Ši ceremonija, taip tvirtai siejanti ateitį su mir- 
timi ir vieną po kito stumianti į ugnį vaikus, — tai aiškus 
priminimas ir velniškas šaukimasis Nekaltųjų Vaikelių žu- 
dynių, į kurias su dainomis žygiuojame. 

Nustebčiau, jei Kaltenbornas spėtų atšvęsti dar vieną va- 
saros saulėgrįžą. 


* 


Nuo to laiko žmonės matydavo Tifožą ant didelio juodo arklio 
jodinėjantųį po Mozūriją nuo Kėnigshėjės aukštumų vakaruose 
iki Luko pelkių rytuose ir nuklystantį į pietus net iki Lenkijos 
sienos. Pasiėmęs rekomendacinį laišką su Kaltenborno herbu, jis 
lankė valdžios įstaigas, naršė po bendruomenines mokyklas, kal- 
bėjosi su mokytojais, apžiūrinėjo vaikus ir galiausiai jodinėjo pas 
jų tėvus, o ten viliojančiais pažadais ir užmaskuotais grasinimais 
beveik visada priversdavo juos atiduoti sūnų į napolą. Paskui šuo- 
liais grįždavo į Kaltenborną ir apie savo pasiekimus raportuodavo 
Raufeizenui, o šis patvirtindavo jo sprendimus ir juos įvykdydavo. 
Bet kartais jis susidurdavo su atviru ar slaptu pasipriešinimu, visa- 
da sunkiai nugalimu šioje pralaimėjimo prislėgtoje šalyje, ir daž- 
nai tokius vaikus, sunkiausiai sumedžiojamą grobį, jis dėl vienos 
ar kitos priežasties labiausiai vertindavo. 

Sykį gale Beldano ežero, ilgu, siauru, vingiuotu žaliu liežuviu 
nutįsusiu per Johanisburgo smėlynus, Tifožas pamatė dvynius, 
kurių tėvai skurdžiai gyveno žvejų trobelėje. Dvynystė jį visada 
žavėjo, nes jam atrodė, kad gyvybinių jėgų ji semiasi iš gelmių, 
kuriose kūnas diktuoja sielai savo taisykles ir pajungia ją savo 
užgaidoms. Įnoringa gamta, geruoju ar piktuoju vienai būtybei 
atskleidžianti intymiausias kitos būtybės paslaptis, paverčia ją 

antrosios būtybės a/ter ego. Be kita ko, Hajus ir Haras buvo rus- 
vaplaukiai kaip lapiukai, balti kaip pienas ir strazdanoti, lyg būtų 
išsivolioję sėlenose. Pamatęs juos kertančius nendres ežero pa- 
krantėje, Tifožas iškart prisiminė Bletcheno išdėstytą gluminan- 
čią teoriją, — ir tuoj pat su pikta panieka ją atmetė, - pagal kurią 
esančios tik dvi žmonių rasės: ručkiai, keisti iki pat panagių, net 
keistomis ląstelėmis, ir visuma blondinų-brunetų, besiskiriančių 
tik begaliniais to paties pigmento niuansais. 

Priešingai, negu tikėjosi, dvynių įsigijimui pasyviai, bet atkakliai 
pasipriešino jų tėvai. Ilgai dėjęsi nesuprantą vokiškai, - tarpusavy 
pora kalbėjosi kažkokiu slavų dialektu, - Tifožo aiškinimų jie klau- 
sėsi su silpnapročių bukumu ir vis kartojo, kad dvylikamečiai ber- 
niukai per jauni būti kareiviais. Tifožas veltui apjojo visus apylinkės 
kaimus. Visų įstaigų tarnautojai, nenorėdami gilintis į šį neaiškų 
reikalą, tvirtino, kad ežero rajonas nepriklauso jų bendruomenei. 
Prancūzo paragintas, Raufeizenas kreipėsi į Johanisburgo Kreislei- 
tungą , ir galiausiai viršininkas pats atvežė dvynius į Kaltenborną. 


* 


N.U. Telefonu man buvo pranešta, kad dvynius mes vis dėlto 
gausime. Johanisburgo komendantūros automobilis veža 
juos į Kaltenborną. Jie čia bus po valandos. 

Mane iškart užplūsta taip gerai pažįstamas karštligiškas 
jaudulys. Mėšlungiškas drebulys ima purtyti visą kūną, o la- 
biausiai — žandikaulius. Kaip įmanydamas kovoju su šiais 
spazmiškais traukuliais, nuo kurių kaukši dantys ir iš burnos 
teka seilių srovelė. Kovoju instinktyviai, bet greit pasiduodu 
jausmui, vadinamam begalinės laimės laukimu. Net svarstau, 


' Kreisleitung — apskrities vadovybė (v04.). 

ar tik šis dar nesančio, bet tvirtai pažadėto grobio laukimas 
nėra geriausia dovana, kokią man įteiks gyvenimas. 

Štai ir jie. Sunkus kreisleiterio Mercedesas įsuka į kiemą 
ir sustoja priešais duris. Iš jo vienas po kito išlipa dvyniai, 
tokie panašūs, jog atrodo, kad tas pats vaikas du kartus susi- 
lenkia ir iššoka ant grindinio. Bet ne, jie abu čia, stovi vienas 
šalia kito apsimovę vienodomis juodo aksomo kelnėmis ir 
apsivilkę rudais, perpetės diržu perbrauktais marškiniais — 
hitlerjugendo uniforma, dar labiau pabrėžiančia jų rusvumą 
ir baltumą. | 

Jau keletą savaičių mąstau apie mane užvaldžius; po- 
traukį — ne tiek prie šių dviejų vaikų, kiek prie dvynystės 
apskritai. Šis reiškinys, be abejonės, tėra ypatingas atvejis 
taisyklės, pagal kurią keturios šimtinės Kaltenborno žmo- 
giukų sudaro vientisą masę, nepalyginti tankesnę už tą, kurią 
sudarytų paprasta jų asmenybių suma. Mat šios daugialy- 
pės, prieštaringos asmenybės viena kitą užgožtų ir liktų tik 
nuoga, gausi minia. Asmenybė - tai dvasia, kuri persmelkia 
kūną, padaro jį porėtą, lengvą, kvėpuojantį, kaip kad mielės 
pakildina tešlą. Jei tik ji sunyksta, kūniškasis apvalkalas iškart 
atgauna pirmykštį tyrumą ir pirmykštį brutalumą. 

Kūno despiritualizacijos procesas dvynius paliečia dar 
labiau. Čia jau kalbama ne apie priešingybių kakofoniją, 
kai sielos viena kitą neutralizuoja. Iš tiesų šie du kūnai turi 
vieną koncepciją, diktuojančią, kaip protingai rengtis ir 
kaip lavinti dvasią. Jie skleidžiasi su ramiu begėdiškumu, 
demonstruodami baltą odą, rausvus pūkelius, raumenin- 
gus ar riebalingus audinius visu gyvulišku, neprilygstamu 
nuogumu. Nes nuogumas — tai ne būklė, tai kiekis ir, kaip 
kiekis, jis turi begalines teises, bet ribotą veikimo laisvę. 

Dvynių apžiūra, nedelsiant atlikta laboratorijoje, pa- 
tvirtino šias mintis. Hajus ir Haras priklauso limfatiniam 
žmonių tipui, dusulingam, lėtam, gana apkūniam. Brachi- 
cefalinės kaukolės (90,5), platūs veidai išsišovusiais skruos- 
tikauliais, fauno ausys, priplotos nosys, reti dantys, truputį 
įkypos žalios akys. Apskritai jų snukučiai šiek tiek žvėriški, 
mieguisti ir sykiu klastingi, bylojantys apie menkus proti- 
nius sugebėjimus, nustelbtus stipraus pirmapradžio instink- 
to. Kūnai tvirtai stovi ant kojų ir gerai išlaiko pusiausvyrą. 
Pečiai apvalūs, krūtinės raumenys minkštai apibrėžti, vei- 
kiau suglebę, o ne kieti. Krūtinės ląstos atvara plati, suda- 
ranti pusapvalę arką, kurią atitinka kirkšnių smailioji arka 
ir viršgaktinė vagelė, apačioje pasibaigianti perverstu lelijos 
žiedu — varpa. Tarp šių dviejų simetriškų lankų matyti trys 
pilvo preso juostos, labai jau ryškios kūnams, kurių kitos 
vietos tokios putlios. Po plačiu pakaušiu — mėsinga nugara, 
balta, apvalaina lyg iš tešlos nulipdytas kepalas, į dvi dalis 
padalyta stuburo įdubos, pasibaigiančios ties strėnomis. Po 
tvirtu, gražiai išlenktu juosmeniu pūpso milžiniški sėdme- 
nys. Rankos trumpais, keturkampiais pirštais ir raumenin- 
gais delnais. Kojos gremėzdiškos, kulkšnys storos, keliai 
plačiomis, plokščiomis girnelėmis įlinkę ir dėl to mėsinga 
blauzdų masė įsitempusi, nenormaliai išsišovusi. 

Strazdanos ant baltutėlaitės odos išsibarsčiusios kaip 
kruopos, vietomis sudarančios šliūžes, vietomis ištisus srau- 
tus, o ant žastų ir sprando susitelkusios į dėmes, išraižytas 
lyg geografiniai žemėlapiai. Vidinėse šlaunų pusėse taisyk- 
lingai kaip tinklo akys išsiraizgiusios violetinės gyslelės. 


N.U. Dvynių apžiūra, su kolekcininko nekantrumu greitosio- 

“mis atlikta vos jiems atvykus, neatskleidė esminio dalyko, 

stebuklų stebuklo, kritusio man į akis šįryt ir užliejusio be- 
galine laime. 

Aš įsitraukiau į tuščią žaidimą: ėmiau atkakliai ieškoti 
skirtumo, nors ir menkučio, kuris padėtų jų nepainioti. Tie- 
są pasakius, tas skirtumas yra ir po keleto bendro gyvenimo 
dienų aš jau iš pirmo žvilgsnio atskirdavau Harą nuo Ha- 
jaus. Bet atpažindavau juos ne iš kokio ypatingo požymio, 
o iš visos vaiko išvaizdos, judesių, elgesio. Haras pasižymėjo 
guvumu, polėkiu, judesių vikrumu, o Hajaus tempas buvo 
lėtesnis, sakytum mąslus. Nesunku buvo atspėti, kad jųdvie- 
jų poroje iniciatyvą rodė, prireikus ir vadovavo, Haras, užtat 
Hajus visada mokėjo pasipriešinti šiam artimam ir tokiam 
žvitriam broliui savo mieguistumu ir lūkuriavimu. 

Dėl tikslaus skiriamojo antropometrinio požymio, nu- 
sakomo keletu žodžių, tai aš jį radau, bet nepalyginti sub- 
tilesnio, abstraktesnio, dvasingesnio lygio nei tas, kurio 
apgraibomis ieškojau. Aš jau seniai pastebėjau, kad, jei vai- 
ką padalytum į dvi dalis vertikalia linija, einančia per nosies 
kuprelę, kairioji ir dešinioji pusės, nors bendrais bruožais 
labai panašios, turėtų daugybę mažų skirtumų. Tarytum 
vaikas susidėtų iš dviejų pusių, nudrėbtų pagal tą patį mo- 
delį, bet varomų skirtingo įkvėpimo: kairioji linkusi į pra- 
eitį, apmąstymus, emocijas, o dešinioji — į ateitį, veiklą, 
agresiją, ir jos abi sulimpa tik paskutinėje kūrimo stadijoje. 
Priešingame kūno poliuje esanti si2/ė, mažytis raukšlėtos 
rusvos odos rumbelis, einantis nuo žemutinio išangės kraš- 
to per tarpvietę ir per kapšelių vidurį iki apyvarpės, taip pat 

perša nešvankią, brutalią mintį, kad berniukas sudarytas iš 
dviejų vėliau sulydytų geldučių, panašiai kaip kriauklė arba 
celiulioidinė lėlė. 

Štai tas stebuklas, ilgam įrėšiantis atmintin šią dieną: ne- 
ginčytinas faktas, kad kairioji Haro pusė atitinka dešiniąją 
Hajaus pusę, lygiai kaip jo dešinioji pusė yra tiksli brolio 
kairiosios pusės kopija. Tai veidrodiniai dvyniai, kuriuos 
reikėtų statyti veidu į veidą, o ne veidu į nugarą, kaip ki- 
tus. Mane visada baisiai domino inversijos, permutacijos, 
superpozicijos veiksmai, kuriuos ypač gerai atspindėjo fo- 
tografija, bet tik vaizduotės srityje. Ir štai aš randu mane 
apsėdusią temą įrašytą vaikų kūnuose! 

Pasodinau juos vieną šalia kito ir ėmiau apžiūrinėti, per- 
smelktas to neatspėtos paslapties jausmo, kuris, teisybė, vi- 
sada mane apima pamačius kokį veidą ar kūną, bet šįkart 
neslėgė liūdnas įsitikinimas, kad kaukė nuo mano įdėmaus 
žvilgsnio sustings, priešingai, užuodžiau sėkmę. Tada paste- 
bėjau, kad garbana Hajui ant kaktos raitosi pagal laikrodžio 
rodyklę, o Harui ant kaktos - priešinga kryptimi. Sušvitus 
šiai pirmai menkutei švieselei, išvydau randą, ar veikiau ap- 
gamą, ant dešiniojo Haro skruosto ir ant kairiojo Hajaus 
skruosto. Tačiau iš visų srautu pasipylusių atradimų iškal- 
bingiausias buvo jų strazdanų piešinys. 

Aš paskambinau į Kėnigsbergo antropologijos institutą, 
į kurį buvau kreipęsis anksčiau Bletcheno pavedimu. Papa- 
sakojau jiems apie savo atradimą. Jie patvirtino, kad esama 
veidrodinių dvynių, kad tai gana retas reiškinys, manoma, 
nulemtas ne ląstelės pasidalijimo 26 inižio, o vėliau, kai į 
dvi dalis pasidalija gemalas. Ir pažadėjo pasitaikius progai, 
važinėdami po mūsų kraštą, užsukti pažiūrėti mano dvynių. 


* 


Liepą jungmanai gavo dovanų puikų žaisliuką, žadėtą jiems 
ilgus mėnesius: zenitinę bateriją, susidedančią iš keturių sunkių- 
jų suporintų kulkosvaidžių, keturių lengvųjų dviejų centimetrų 
greitašaudžių pabūklų, iššaunančių nuo dviejų iki trijų šimtų šū- 
vių per minutę, vieną 3,7 centimetro pabūklą ir, svarbiausia, tris 
10,5 centimetro toliašaudes patrankas. Be to, jiems buvo įteiktas 
garsagaudis (Horchgerd/), bet pasakyta, kad dar teks palaukti pro- 
žektorių komplekto, papildysiančio šią priešlėktuvinę ginkluotę. 
Pabūklai buvo paslėpti pušyne, ant kalvos, iškilusios virš Drosel- 
valdės kaimo, už dviejų kilometrų nuo citadelės, iš kur prireikus 
buvo galima apšaudyti Aryso kelią, jei jame iš rytų pasirodytų 
užpuolikai. Ją iš eilės aptarnavo iš keturių centurijų surinkti keturi 
būriai, vadovaujami dviejų karininkų instruktorių. 

Tada prasidėjo mokomieji šaudymai, pripildantys dangų baltų 
debesėlių ir pergalingu griaudėjimu nuolat primenantys karo ar- 
tumą, sviedinių skeveldros kartais pažirdavo net ant pilies stogų. 
Tifožas reguliariai vežiojo maistą budintiems būriams. Berniukus 
rasdavo išsibarsčiusius po pušyną: jie degindavosi saulėje vien su 
glaudėmis arba, priešingai, užsidėję šalmus ir garsą slopinančias 
fetro ausines, sukinėdavosi aplink staugiančius, dundančius pa- 
būklus. Jie dar niekada nebuvo taip linksminęsi, tik apgailestavo, 
kad danguje nepasirodo joks priešų lėktuvas, galintis pabūti gyvu 
taikiniu. 


N.U. Kad ir kaip tai piktintų iš pirmo žvilgsnio, negalima pa- 
neigti glaudaus ryšio, siejančio karą ir vaiką. Jungmanai, su 
palaimingu svaiguliu aptarnaujantys ir maitinantys siau- 
bingas plieno ir ugnies pabaisas, iškėlusias tarp medžių 

milžiniškus nasrus, — nenuginčijamas to ryšio įrodymas. 
Apskritai, vaikas primygtinai reikalauja tokių žaislų, kaip 
šautuvai, špagos, patrankos ir tankai arba švininiai karei- 
vėliai ir žudikų ginklai. Pasakysite, jis tik mėgdžioja vy- 
resniuosius, o aš kaip tik svarstau, ar nėra atvirkščiai, nes 
suaugusieji kariauja daug rečiau, negu vaikšto į dirbtuves 
ir įstaigas. Ir ar karas nekyla vieninteliu tikslu - kad suau- 
gusieji vėl galėtų žap/i vaikais, su palengvėjimu grįžti į tuos 
laikus, kai žaidė ginklais ir švininiais kareivėliais. Pavargę 
nuo įstaigos vadovo, vyro ir šeimos tėvo pareigų, pašauk- 
ti į armiją suaugusieji atsikrato visų postų ir atsakomybės, 
o tada laisvai, nerūpestingai pramogauja, su savo amžiaus 
draugais valdydami patrankas, tankus, lėktuvus, kurie tėra 
jų vaikystės žaislų padidintos kopijos. 

Visa bėda ta, kad grįžti į vaikystę neįmanoma. Suaugu- 
sieji pasiima vaikų žaislus, bet jau būna praradę žaidimo 
ir kūrimo instinktą, teikusį jiems pirmapradę prasmę. Jų 
sugrubusiose rankose jie įgauna siaubingas proporcijas, lyg 
piktybiniai augliai, ryjantys kūną ir kraują. Pražūtingas su- 
augusiųjų 7i2/umas išstūmė vaikų žaidimo svarbą, kurios 
jis yra ženklas, kitaip tariant, atvirkščias paveikslas. 

Kas atsitiks, jei dabar vaikams bus duodami šie hiper- 
trofuoti žaislai, sukurti liguistos vaizduotės ir pagamin- 
ti išprotėjusių veikėjų? Atsitiks tai, apie ką mums byloja 
Droselvaldės aukštumos, o drauge su jomis ir Kaltenborno 
napola, ir visas Reichas: forija, nustatanti idealų ryšį tarp 
suaugusiojo ir vaiko, užmezga baisingą ryšį tarp vaiko ir 
suaugusiojo žaislo. Vaikas daugiau neneša žaislo, nevelka, 
nestumia, nevarto, neridena, kaip turėtų elgtis su fiktyviu 
daiktu, atiduotu į niokojančias jo rankutes. Dabar žaislas 


neša vaiką, prarytą tanko, uždarytą lėktuvo kabinoje, įka- 
lintą besisukiojančiame suporinto kulkosvaidžio bokštelyje. 

Čia pirmąkart susiduriu su reiškiniu, be abejonės, nepa- 
prastai svarbiu, kai piktybinė inversija apverčia foriją. Ap- 
skritai, logiška būtų manyti, kad šios dvi mano simbolinės 
mechanikos figūros anksčiau ar vėliau ims veikti viena kitą. 
Iš šio susijungimo atsiradusi nauja figūra bus tam tikra p2- 
raforija, būtent fam tikra paraforija, nes aišku, kad turėtų 
išsirutulioti ir kitų šio nukrypimo rūšių. 

Taigi mano sistemą papildė naujas elementas. Kol kas 
dar neperpratau visų jo aspektų. Reikia pažiūrėti, kaip jis 
veiks ir atsiskleis įvairiuose kontekstuose, ir tik tada įver- 
tinti jo svarbą. 


* 


Antrą liepos savaitę kraštą užgriuvo reto smarkumo audra, 
vos nesibaigusi tragedija ir Kaltenbornui. Sunkus įsielektrinu- 
sios vasaros karštis paskatino direktorių surengti vandens žai- 
dimą Spirdingo ežere. Šimtas burinių laivelių, valdomų keturių 
jungmanų, plaukiojo nuo vieno kranto prie kito ieškodami pra- 
nešimų, sukištų į numeruotus butelius, išmėtytus daugelyje kvad- 
ratinių kilometrų. Reikėjo surasti kuo daugiau butelių, paskui 
iš atskirų juose aptiktų nuotrupų atkurti užšifruotą pranešimo 
tekstą. Gražu buvo žiūrėti, kaip baltos eldijos, smagiai genamos 
ugninio vėjo šuorų, vis pasiučiau skriejančių vandens paviršiumi, 
vikriai lenkiasi vienos kitų, o berniukai, persisvėrę per bortą, pa- 
čiumpa butelį su šifro raktu. Apie penktą valandą dangus ūmai 
pajuodo ir ežero vandenis pašiaušė škvalas. Direktorius iškart 
davė signalą grįžti prie pontono. Be keturių apvirtusių burlaivių, 

nepatyrusių jokios žalos, visos valtys pasiekė prieplauką, ir ber- 
niukai, gelbėdamiesi nuo baisios liūties, subėgo į angarus. Tada 
ir buvo apsižiūrėta, kad nėra vieno trečiosios centurijos burlaivio. 
Pro švinines sutemas, kuriose piktai plakėsi lietaus užuolaidos, 
nieko nebuvo matyti. Direktorius įsakė apskambinti pakrančių 
kaimus ir išnaršyti ežerą kateriu. Paieškos buvo bergždžios, ir 
rytojaus rytą saulė pakilo virš įprastinę ramybę atgavusio, bet 
tuščio ežero. 

Tifožui kilo mintis apieškoti negyvenamas pakrantes su vie- 
nuolika dobermanų. Šunys, pripratę prie vaikų ir prie jų kvapo, 
puolė vykdyti užduoties linksmai, nedarniai lodami, ir Tifožas, 
raitas ant Mėlynbarzdžio, vos spėjo paskui juos. Galop dober- 
manai aptiko keturis berniukus, sveikus, bet sustirusius, uolėtose 
upelio žiotyse, kur sudužo jų valtis. 

Tifožas pasinaudojo šios patirties vaisiais. Kadangi šunys 
mokėjo ir galėjo surasti jungmanus, gal jų instinktas padės 
užuosti kiekvieną berniuką, sulaukusį tokio amžiaus ir turintį 
tokių savybių, kad tiktų stoti į napolą. Jis tuo įsitikino, vedžio- 
damasis rują į rekrutų paieškas. Atsidūrę kaime, šunys išsisklai- 
dydavo tarp namų bei sodelių, ir, kai lodami sustodavo priešais 
kokias duris, vartelius ar po medžiu, rekrutų verbuotojas retai 
nerasdavo ten ko nors įdomaus. Be to, Tifožas nešiodavosi ilgą 
medžioklinį botagą, o į kišenes būdavo prisidėjęs šviežios mė- 
sos gabalėlių ir dresavo šunis, bausdamas už klaidas ir skatinda- 
mas už gerą radinį. Šis nelauktas indėlis buvo juo vertingesnis, 
kad vasaros atostogos ir mokytojų šaukimas į armiją ištuštino 
mokyklą ir išbarstė vaikus, o vienas žmogus nepajėgė visko su- 
žiūrėti ir supaisyti. Blogiausia buvo tai, kad gyventojus gąsdino 
žiaurus, įspūdingas vaizdas: juodi skalijantys molosai ir tamsia- 
veidis raitelis ant stambaus nakties spalvos arklio. Toks gąsdini- 

mas kartais būdavo naudingas, bet tekdavo baimintis ir pavojin- 
gų išpuolių, kaip įrodė liepos 20 dienos pasikėsinimas. 

Ta savaitė buvo išskirtinai sėkminga, ir Tifožas grįžo iš Erle- 
nau kaimo išgavęs pažadą, kad visi 1931 metais gimę bendruome- 
nės berniukai bus pristatyti napolos direktoriui. Lėta žingine jam 
kinkuojant per medelyną, už poros pirštų nuo jo ausies prašvilpė 
kulka ir jaunas berželis, pro kurį jojo, griuvo nukirstas nematomo 
dalgio. Po akimirkos jį pasiekė šūvio trenksmas. Mėlynbarzdis 
šastelėjo į šalį ir vos nenumetė raitelio. Jis buvo benorįs pulti su 
šunimis ton pusėn, iš kurios atgriaudėjo šūvis, bet tada grėstų ant- 
ra kulka, paleista iš arčiau, be to, ką jis darytų, akis į akį susidūręs 
su nusikaltėliu? Tad spustelėjo pentinais arklį ir grįžo į Kalten- 
borną, nusprendęs nė žodeliu neprasitarti apie pasikėsinimą. 

Kai Tifožas kieme nušoko ant žemės, direktorius pro langą 
mostu pakvietė jį į savo kabinetą. Tenai padavė prasto popie- 
riaus lapą, ant kurio kopijavimo aparatu buvo negrabiai atspaus- 
dintas tekstas: 


Šis įspėjimas skirtas visoms motinoms, gyvenančioms Gėlenburgo, 


Zensburgo, Lėceno ir Luko apylinkėse! 
SAUGOKITĖS KALTENBORNO ŽMOGĖDROS! 


Jis geidžia jūsų vaikų. Jis naršo po mūsų kraštus ir vagia vaikus. 
Jei turite vaikų, visada galvokit apie Žmogėdrą, nes jis visada galvo- 
Ja apie juos! Neleiskite jų vienų toli nuo savęs. Išmokykit juos bėgti ir 
slėptis, Jei pamato milžiną ant mėlyno arklio, lydimą juodos rujos. Jei 
Jis aijos pas jus, neišsigąskite jo grasinimų, nesusiviliokite bažadais. 
Motinų elgesį turi diktuoti vienintelis įsitikinimas: jei Žmogėdra 1$- 
stveš jūsų vaiką, NIEKADA jo nebebamatysit! 

Likus nedaug laiko iki išvykimo, Bletchenas lyg tarp kitko 
pasakė Tifožui: „Aš girdėjau apie Mikolaikų girios anglininko 
sūnų. Jo plaukai balti kaip sniegas, akys violetinės, horizontalusis 
cefalinis indeksas apie 70. Turėtumėt ten nujoti. Jis vardu Lota- 
ras Viustenrotas. Tėvai nė karto neatsiliepė į mano šaukimus.“ 
Tifožas pirmą sykį lankėsi tose apylinkėse, skurdžiausiose visoje 
apskrityje, be to, sunkiai pasiekiamose. Ilgą ežero rankovę teko 
įveikti palaikiu plaustu, valdomu linksmo ir, atrodo, kurčio žmo- 
gėno su gūžiu. Mėlynbarzdis, pasiblaškęs po krantą, galop įsidrą- 
sino ir, vos nepūkštelėjęs į vandenį, užšoko ant netvirtai surištų 
rąstų. Paskui gūžėtasis plaustininkas įjungė pokšintį varikliuką, 
kurio salvės trankėsi į ežero krantus. Arklys, vartydamas išspro- 
gusias akis, per visą trumpą kelionę priekinėmis kanopomis be 
paliovos įnirtingai daužė rąstus. Tifožas prisiminė Bletcheno žo- 
džius, pamatęs juodut juodutėlius žmones, triūsiančius aikštelėse 
aplink medžių anglių krūvas, tokias dideles, kad taip ir piršosi 
mintis apie nykštukų kaimą. Jis apklausė daugelį jų, kartodamas 
Viustenroto pavardę. Žmonės nudavė nieko nežiną ir traukė pe- 
čiais, bet galiausiai vienas iš jų nurodė jam joti į Bėrenvinkelį, 
esantį už penketo ar šešeto kilometrų į rytus. 

Tifožas pavarė arklį per plačius kirtimus, šen bei ten apau- 
gusius sodinukais, ir išjojo į violetines lygumas bei smėlynus, 
kuriuose Mėlynbarzdis klimpo iki čiurnų ir kasėsi pirmyn tik 
šokinėdamas. Paskui vėl prasidėjo anglių miškai, krūvos, plėšiniai, 
erdvios aikštelės, kuriose šviesa žilpino akis, pripratusias prie žalių 
tankmės ir atvašynų šešėlių. Jis prisiartino prie būrelio žmonių, 
susirinkusių palei krūvą sijoti anglių. Jo pasirodymas pirmiausia 
išgąsdino vaiką, bent jau sprendžiant iš ūgio, nes jis vilkėjo to- 

kiu pat, kaip ir kiti, drobiniu maišu, užmautu ant kelnių. Tifožas 
buvo benorįs klausti, bet tučtuojau susivokė, kad to visai nereikia. 
Vaikas pakėlė į jį suodiną veidą, ir juodoje kaukėje violetine šviesa 
sužibo plukių spalvos akys. 

— Lotaras Viustenrotas, — ištarė Tifožas lyg klausdamas, lyg 
tvirtindamas. 

Vaikas nenustebo, gal tik plukės juodoje kaukėje sužibo ryš- 
kiau. Jis lėtai nusitraukė nuo galvos vilnonę kepurę, atidengdamas 
lygių, platiniškai baltų plaukų šalmą. 

Tifožas tikėjosi keblių, nežinia kaip pasibaigsiančių derybų. 
Patirtis bylojo, kad jungmanus verbuoti juo sunkiau, juo žemesnis 
visuomeninis sluoksnis. Stambioji buržuazija grūste grūdosi prie 
napolų durų, stengdamasi ten įkišti savo atžalas, o paieškos dar- 
bininkų ir valstiečių šeimose — geidžiamiausiose jaunimo organi- 
zacijų vadovų — atsimušdavo į baimingą, atšiaurų nepasitikėjimą. 
Didžiausiam jo nustebimui, Viustenrotų pora iškart sutiko su vis- 
kuo, ką jis jiems siūlė. Sutiko taip greitai, kad jis net suabejojo, ar 
jie gerai suprato, apie ką kalbama. Norėdamas išvengti nesusipra- 
timo, jis juos nusivedė į artimiausio valsčiaus — Varnoldo - centrą, 
kur sekretorius jiems išvertė Tifožo pasiūlymą ir esmę surašė juo- 
du ant balto. 

Grįždamas į Bėrenvinkelį, Tifožas jautėsi lyg nešamas legiono 
cherubinų, giedančių padėkos himną, mat buvo sutarta, kad jis 
dar šį vakarą išsiveš Lotarą į Kaltenborną, todėl Tifožas jau regė- 
jo save šuoliuojantį pergalingoje saulėlydžio šviesoje ir po plačiu 
apsiaustu spaudžiantį prie savęs vaiką violetinėmis akimis ir bal- 
tais plaukais. Tačiau jam teko išsižadėti šito paveikslo, nes, kol jo 
nebuvo, Lotaras dingo iš anglininkų kaimo. Žmonės matė jį trau- 
kianųį Varnoldo pusėn ir pamanė, kad jis, šiek tiek apsitvarkęs, 
eina pas tėvus ir atvykėlį. Jo niekas nerado iki vėlumos, ir Tifožas 

gavo grįžti į Kaltenborną tuščiomis rankomis ir iš liūdesio bei 
pykčio plastančia širdimi. 

Buvo sutarta, kad Varnoldo administracija palaikys ryšius su 
Viustenrotais ir įspės Kaltenborną, kai Lotaras atsiras. Todėl 
Tifožas paruošė jam vietą napoloje, numatė centuriją, į kurią jį 
paskirs, stalą refektorijuje, lovą miegamajame, pradėjo rinkti dra- 
bužius, indų komplektą ir net pridėjo durklą, kuris jam bus iškil- 
mingai įteiktas. Bet dienos ėjo, o į telefono skambučius Varnoldas 
atsakydavo tik miglotais pažadais, nutylėjimais ir išsisukinėjimais. 
Tačiau Tifožas nenuleido rankų, neužmiršo Lotaro ir stiprinosi 
viltingu laukimu. Kaip ir kiekvienas jo gyvenimo įvykis, Lotaro 
dingimas negalėjo būti atsitiktinis. Nusiminimas buvo toks skau- 
dus ir lemtingas, lyg milžiniška ranka jo akyse būtų pradūrusi 
debesų uždangą ir iš panosės pagrobusi vaiką violetinėmis akimis. 
Jeigu Lotaras tądien išsprūdo jam iš nagų, vadinasi, jo įstojimas į 
Kaltenborną yra per daug reikšmingas, todėl likimas ir apgaubė jį 
paslaptingomis aplinkybėmis. 

Teko laukti iki rugpjūčio mėnesio pabaigos, kol tos aplinkybės 
suėjo į krūvą. Tądien centurija perplaukė ežerą ir Johanisburgo 
miške surengė kažką panašaus į medžioklę su šunimis; tokios 
medžioklės paprastai baigdavosi triumfišku grįžimu buriniais 
laiveliais, prikrautais elnių ir stirnų, kurių galvos, nusvirusios per 
bortus, ragais braukdavo vandens paviršių. Vaikai, iš rytų lydimi 
Tifožo, Mėlynbarzdžio ir šunų, naršydavo po atžalynus ir brūz- 
gynus, varydami prie ežero išbaidytus paukščius ir žvėris. Jie ne- 
turėdavo šaunamųjų ginklų, tik durklus, kuokas ir begalę lasų bei 
tinklų. Dalyvių gausa ir vikrumas kompensuodavo išmanymo ir 
patirties stoką, be to, neregėta daugybė žvėrių, nemedžiotų jau 
keletą metų, lėmė tai, kad šios smagios greitosiomis surengtos 
guitynės beveik visada būdavo sėkmingos. Tačiau šį rytą pamiškės 

buvo ramios, tykios, ir smulkaus grobio nebuvimas liudijo, kad 
netoliese, tankmėje arba atvašyne, slepiasi stambus žvėris. Guity- 
nės truko valandą, niekuo nenudžiugindamos medžiotojų, paskui 
jas pajvairino didelis tetervinas, triukšmingai, sunkiai pakilęs nuo 
buko šakos. Pamuštas taikliai paleisto pagalio, jis visu greičiu nėrė 
prie brūzgyno, kuriame norėjo pasislėpti, bet dobermanas pribai- 
gė jį dantimis. Paukštis buvo puikus, stambus kaip kalakutas, ir jie 
pakabino jį ant karties, nešamos dviejų vaikų. 

Jie artėjo prie ežero kranto, kur medžioklė paprastai baigda- 
vosi, bet staiga visi sustojo, išgirdę skubrų kanopėlių caksėjimą į 
tako akmenukus. Tifožas nutildė šunis, ir tada jo dėmesį patraukė 
Mėlynbarzdžio elgesys: arklys tarsi sustingo nekantriai laukda- 
mas, pastatęs ausis, trūksmingai alsuodamas, virpčiodamas. Pas- 
kui it rusvas žaibas pro juos pralėkė sumitęs elnias, o jam įkandin 
dvi patelės. Sušvilpė lasai, ir keletas vaikų veltui nusivijo tris žvė- 
ris. Greitai jie atsiplėšė nuo Tifožo ir jų šauksmai nuslopo tolu- 
moje. Palinkęs Mėlynbarzdžiui prie kaklo, jis nušuoliavo pirmyn 
klausydamasis, kur loja šunys, jau pamesti iš akių. 

Pirmosios valandos buvo lyg neregėtai gražus žaidimas. Elniai 
dūmė po tiesumai, mikliai kopdami į šlaitus, kirsdami proskynas; 
jiems ant kulnų lipo šunys, susitelkę kaip rankos pirštai, fanfaras 
skardeno vienuolika įkaitusių nasrų. Tifožas atleido pavadžius, ir 
Mėlynbarzdis visu masyviu kūnu brovėsi pro dygliuotus krūmus, 
pro karklynus, laužė paparčius ir viržius, įnirtingai trypė keturio- 
mis kojomis, susidūręs su kliūtimi: grioviu, nuvirtusiu medžiu ar 
gyvatvore. Raitelis tarpais nuleisdavo galvą ir užsimerkdavo, kad 
akių neišbadytų eglės spygliai ar netrinktelėtų žema ąžuolo šaka. 
Didžiulis, įsikarščiavęs, putotas gyvulio kūnas, prie kurio ritmo 
prisiderino ir jis, spinduliavo tokia galinga, tokia artima gyvybine 
jėga, kad raiteliui teliko patikliai, aklai jai paklusti. 

Tifožas pavijo šunis prie ežero rankovės, kai elnias per ją plau- 
kė aukštai iškėlęs ragus, it vandens paviršiumi slystantį kandeliab- 
rą. Abi patelės buvo dingusios, ir Tifožas apsidžiaugė, kad ruja 
neišsilakstė skirtingais keliais, susiviliojusi antrarūšiu grobiu. Kai 
elnias varvėdamas lipo į kitą krantą, šunys vienu šuoliu puolė į 
negilius vandenis, o paskui juos rankovę perbrido ir Mėlynbarz- 
dis. Guitynės atsinaujino, juodi persekiotojai krauju paplūdusio- 
mis akimis, susiglaudę šonais, rūko per vis retėjantį mišką. Tifožas 
vėl pametė šunis iš akių, kai jie, perlėkę dirbamus laukus, įnėrė į 
riešutmedžių jaunuolyną. Garsiai lodami, šunys perbėgo dar kele- 
tą giraičių, prožirniais apaugusių plotų, violetinių lygumų, triušių 
urvų prirausiotų smėlynų, ir staiga Tifožas suprato, kad vytynės 
baigėsi ir nualsintas elnias atsisuko į persekiotojus: jis tebegirdėjo 
rujos balsus, bet jų registras ir tembras, rodos, pasikeitė, jie pasida- 
rė skambesni, storesni, nedarnūs. Tai buvo jau ne vienbalsė fanfara, 
aidinti per sunkias guitynes, o mirties giesmė, žudynių preliudija. 

Tifožas spustelėjo pentinais Mėlynbarzdį, ir šis pasileido ris- 
čia lyg supratęs, kad šunys sustojo. Rago formos miško posūkyje 
jis išvydo platų pūdymą, kurio gale stovėjo susisukęs purpurinis 
bukas. Jis nušuoliavo prie šunų, apsupusių medį ir nežinia kodėl. 
pakeltomis galvomis lojančių į storas šakas. Buko šakumoje, lai- 
kydamasis už jos abiem rankomis, tupėjo berniukas violetinėmis 
akimis. 

— Aš bijau šunų, — iš tolo sušuko jis Tifožui, kai tik šis jau ga- 
lėjo jį išgirsti. - Pašaukit juos! 

Jei ir būtų norėjęs, Tifožas nebūtų įstengęs nuvyti vienuolikos 
dobermanų, siuntančių jam prie kojų. Jis privarė Mėlynbarzdį prie 
pat kamieno ir atsistojo ant jo pasturgalio. Arklys, tarsi supratęs, 
koks svarbus forijos ritualas tuoj bus atliekamas, sustingo kaip 
statula nepaisydamas įkyrių šunų, šėlstančių aplinkui lyg juodos 

bangos. Lotaras, vis dar įsikabinęs į medį, spardėsi stengdamasis 
nustumti Tifožą. Galop medžiotojui pavyko sugriebti jį už kojos 
ir prisitraukti prie savęs. Kai vaikas įkrito jam į glėbį, jis taip bai- 
siai apsidžiaugė, kad nepajuto, kaip jaunos aukos dantys susmigo 
jam į ranką iki kraujo. 


* 


N.U. Arklys - ne tik Defekacijos toteminis gyvūnas ir tobu- 
las foriškas padaras. Šis Analinis Angelas, be kita ko, gali 
tapti pavogimo, pagrobimo įrankiu ir su raiteliu, foriškai 
nešančiu glėbyje savo grobį, pakilti į superforijos lygų. Ne- 
gana to, pagrobimas įmanomas net tada, kai superforija jau 
pasiekta, pavyzdžiui, jei koks antžmogis išplėštų iš raite- 
lio nešamą vaiką, kaip nutiko poemoje „Girių karalius“. Ši 
Gėtės baladė, pasakojanti, kaip tėvas arkliu šuoliuoja per 
miškus, glausdamas po apsiaustu sūnų, kurį nori suvilioti ir 
galiausiai jėga išplėšia Girių karalius, - tai forijos chartija, 
pakelianti tą foriją į trečią galios lygmenį. Tai lotyniškas 
Kristoforo-d'Albukerkės mitas, hiperborėjų magijos iš- 
aukštintas iki liepsnojančių padangių. Prie medžioklės, per 

"kurią Analinis Angelas pasiveja ir užpjudo šunimis Ange- 
14 Faloforą, mano asmeninis genijus priduria elnio virtimą 
vaiku ir po to einantį superforišką ritualą. Šis šuolis atverčia 
naują žaidimo su esmėmis puslapį, ir tas žaidimas pasibaigs 
Kaltenborne. 


* 


Raufeizenas ilgai suko galvą, ko komandorui reikėdavo iš 
Tifožo, kai skubiai pasikviesdavo jį į pilį ir kartais pralaikydavo 


ištisas valandas. Savimeilė neleisdavo jam klausinėti prancūzo, 

o hierarchija — prašyti generolo paaiškinimų. Tiesa ta, kad po jų- 
dviejų susitikimo kelkraštyje ir grįžimo vežimu senasis aristokra- 
tas Tifožo pasaulyje, pilname ženklų ir simbolinių figūrų, atrado 
tyrimų sritį, gana artimą jo idėjoms ir gana naują, kad jį sudo- 
mintų. Griežtai atsiskyręs savo apartamentuose, laikomas nuošaly 
nuo kasdienio napolos gyvenimo, darbų ir švenčių, komandoras 
vertino jo draugiją, pagarbą ir dėmesį, o girdėdamas kai kuriuos 
jo samprotavimus užmiršdavo, kad jis prancūzas, neturintis jo- 
kio laipsnio ir kilęs iš prasčiokų. Mat Tifožas pirmąsyk gyvenime 
praskleidė paslaptį ir pasipasakojo apie savo baimes, džiaugsmus 
ir atradimus. Be abejonės, komandorui jis pasakė ne viską, — ne- 
prasitarė apie savo žmogėdrišką prigimtį nei apie savo sandorį su 
likimu, — bet, norėdamas sužinoti daugiau, kalbėjo apie inversiją, 
piktybinę ir gerybinę, apie prisodrinimą, foriją ir ją įkūnijančius 
didvyrius. 

Per šiuos pokalbius komandoras pasakodavo prisiminimus 
apie vaikystę ir jaunystę, praleistą karinėje Plėno mokykloje, ku- 
rioje buvo auklėjamas drauge su kaizerio sūnumis, apie įgulos 
gyvenimą Kėnigsberge, nepakeliamą net junkeriui, užaugusiam 
uždaroje aplinkoje, ir tokį gniuždantį, kad jis iš ten pabėgo pasi- 
naudojęs pirma proga — Boksininkų sukilimu. Potsdame naujai 
iškeptas leitenantas įstojo į tarptautinį ekspedicinį korpusą, va- 
dovaujamą feldmaršalo Valderzės, kuris atkeršijo už Vokietijos 
ministro Ketelerio nužudymą ir išlaisvino Pekine įkalintas diplo- 
matines atstovybes. Į 1914 metų karą jis veržėsi su tokiu įkarš- 
čiu, koks nebūdingas jo amžiaus žmogyui, tačiau pirmųjų vokiečių 
puolimų sėkmė jį pateisino. Bet, kai buvo išformuoti kavalerijos 
pulkai ir kirasyrai sumaišyti su pėstininkais tranšėjų purve, jis 
suprato, kad pasaulio tvarkos mechanizme kažkas sugedo, sulūžo 

lanksčiausia, ploniausia, reikalingiausia spyruoklė. Nusivylimai 
ir po to ėjęs sutriuškinimas buvo lemtingi šios pradinės klaidos 
padariniai. 

Vėliau jis regėjo, kaip kaizeris atsižadėjo sosto, kilo socialistinis 
bruzdėjimas, ir į visa tai žiūrėjo abejingai, kaip žmogus, pirma 
laiko pasenęs dėl to, kad dingo pasaulis, kuriam jis priklausė. 

- Visa esmė simboliuose, — tvirtino grafas, — ir aš supratau, kad 
mano šalies didybė galutinai palaidota, kai 1919 metais nacionalinė 
asamblėja, susirinkusi municipaliniame Veimaro teatre — Veimare! 
Teatre! Koks maskaradas! - atsisakė šlovingos juodos, baltos ir rau- 
donos imperinės vėliavos, paliktos mums teutonų riterių ordino, ir 
nauja tautos emblema padarė juodą, raudoną ir auksinę horizon- 
talių linijų vėliavą, it nuodinga gėlė išsiskleidusią ant barikadų 
1848-aisiais. Taip oficialiai buvo pradėta gėdos ir nuosmukio era. 
Kas nusižengia simboliams, bus jų nubaustas! Tifožai, jūs skai- 
tote ženklus, aš tai pastebėjau, o ir pats man tai įrodėt. Tariatės 
Vokietijoje atradęs grynų esmių šalį, kurioje viskas, kas nutinka, 
yra simbolis, viskas, kas vyksta, — parabolė. Ir jūs teisus. Beje, taip 
jau skirta, kad likimo paženklintas žmogus gyvenimą neišven- 
giamai baigia Vokietijoje, kaip drugelis, skraidantis tamsoje, ga- 
lop visada randa šviesos šaltinį, kuris jį apsvaigina ir nužudo. Bet 
jums reikia dar daug ko išmokti. Iki šiol jūs atradote tik daiktų 
ženklus, tokius, kaip raidės ir skaičiai, matomi ant kelio stulpų. Tai 
tėra primityvi simbolių egzistencijos forma. Tik jau nemanykit, kad 
ženklai visada būna nepavojingos ir silpnos abstrakcijos. Ženklai 
stiprūs, Tifožai, tai jie jus čia atvedė. Ženklai įžeidūs. Išjuoktas 
simbolis virsta nelabuoju. Šviesos ir santarvės centras tampa tam- 
sybių ir nesantaikos galybe. Jūsų pašaukimas padėjo jums atrasti 
foriją, piktybinę inversiją ir prisodrinimą. Dabar lieka perprasti 


317 


šios simbolių mechanikos gelmes — šių žrijų figūrų susijungimas į 
vieną yra apokalipsės sinonimas. Nes ateina baisi valanda, kai ženklas 
nesutinka, kad jį neštų kokia nors būtybė, kaip kareivis neša vė- 
liavą. Jis gauna nepriklausomybę, atitrūksta nuo simbolizuojamo 
daikto ir, kas baisiausia, a/s jį užsikrauna. Tada vargas jam! Prisi- 
minkite Kristaus Kančią. Ilgas valandas Jėzus nešė kryžių. Paskui 
kryžius nešė jį. Tuomet šventovės uždanga perplyšo ir saulė užge- 
so. Kai simbolis praryja simbolizuojamą daiktą, kai forija patiria 
piktybinę inversiją, pasaulio pabaiga nebetoli. Nes tada simbolis, 
jau niekieno netrukdomas, tampa dangaus valdovu. Jis dauginasi, 
viską užgožia, subyra į tūkstantį reikšmių, jau ničnieko nereiš- 
kiančių. Ar skaitėte šventojo Jono Apokalipsę? Joje aprašomos 
baisios ir didingos scenos: liepsnojantis dangus, siaubingi žvėrys, 
žvaigždės, kalavijai, karūnos, žvaigždynai, arkangelų siautėjimas, 
skeptrai, sostai ir saulės. Ir visa tai neabejotinai yra simboliai, visa 
tai yra skaičiai. Bet nesistenkite suprasti, kitaip tariant, kiekvie- 
nam ženklui rasti daiktą, su kuriuo jis susietas. Nes tie simboliai 
yra velnio pramanas: jie jau nieko nesimbolizuoja. O iš jų prisod- 
rinimo ateina pasaulio pabaiga. 

Grafas nutilo ir žengė prie lango, pro kurį buvo matyti vėliava, 
šilku šlamanti nakties vėjyje. 

— Kaip matote, aš gyvenu savo pilyje, kurią puošia vėliavos 
ir oriflamos su svastikomis, — toliau kalbėjo jis. - Prisipažinsiu, 
1933 metais, kai naujas kancleris įmetė į dilgėles tris Veimaro 
spalvas ir grąžino Bismarko imperijos spalvas, man buvo sužibusi 
viltis. Bet, kai pamačiau, ką jis iš jų padarė, - raudoną vėliavą su 
dideliu baltu apskritimu, kuriame nupiešta juoda svastika, — su- 
pratau, kad reikia tikėtis blogiausio. Nes šis pusiausvyrą praradęs 
voras, besisukantis aplink save ir kibiomis kojomis grasinantis 

viskam, kas jam trukdo judėti, — tai akivaizdi priešingybė Mal- 
tos kryžiui, spinduliuojančiam giedra ir ramybe! Viršūnė buvo 
pasiekta tada, kai Trečiasis reichas, atkūrinėdamas tradicines in- 
signijas, nutarė grąžinti šlovę Prūsijos herbo ereliui. Jūs, aišku, 
žinote, kad heraldikoje dešinė vadinama kaire, o kairė - dešine? 

Tifožas linktelėjo galva. Jis pirmąkart išgirdo apie šią heraldi- 
kos taisyklę, bet ji taip gerai atitiko dešinės ir kairės interversiją, 
su kuria jis nuolat susidurdavo simboliams žaidžiant savus žaidi- 
mus, jog ji jam pasirodė žinoma. 

- Šis perversmas aiškinamas praktiniais sumetimais, be abe- 
jonės, sugalvotais vėliau. Mat, sakoma, skydo emblemas reikią 
skaityti ne iš priešais stovinčio žiūrovo pusės, o iš riterio, laikan- 
čio jį kaire ranka. Šiaip ar taip, prūsų erelio galva pasukta į de- 
šinę, kaip liepia šventa heraldikos tradicija. O dabar pažvelkite 
į Trečiojo reicho erelį, laikantį naguose ąžuolo lapų vainiką su 
svastika viduryje: jo galva pasukta į kairę. Tai perkreiptas erelis, 
tikras išsigimėlis, paliekamas tik kilmingų šeimų netiesioginėms, 
teises praradusioms šakoms. Suprantama, nė vienas partijos šulas 
negali pateisinti šios klaikios nesąmonės. Tik miglotai užsimena, 
kad propagandos ministerijos dailininkas tiesiog suklydęs. Dabar 
Gebelsas pagaliau sugalvojo paaiškinimą: Trečiojo reicho erelis 
žiūrįs į rytus,į SSRS, kuriai jis grasina ir kurią puola. Tačiau tiesa 
kitokia, pone Tifožai. 

Jis prisikišo prie pat prancūzo ir tyliu, švilpiamu balsu pakuž- 
dėjo baisią paslaptį, kurią nuo šiol jie žinos abu. 

- Tiesa ta, kad Trečiasis reichas nuo pat pradžių yra simbolių 
produktas, ir tie simboliai žaidžia savo, nepriklausomą, žaidimą. 
Niekas nesuprato įspėjimo, — nors jis buvo labai iškalbingas, = 
kai 1923 metais prasidėjo infliacija, šalį it viską niokojantis skėrių 

debesis užgriuvo lavina beverčių banknotų, piniginių simbolių, 
jau ničnieko nesimbolizuojančių. Atkreipkite dėmesį, kad būtent 
tais metais, kai doleris buvo vertas 4,2 bilijono markių, Hitleris ir 
Liudendorfas, lydimi saujelės šalininkų, peržygiavo per Odeono 
aikštę Miunchene, ketindami nuversti Bavarijos vyriausybę. Kas 
nutiko paskui, jūs žinote: per susišaudymą žuvo šešiolika Hitle- 
rio palydos narių, Gėringas buvo sunkiai sužeistas, pats Hitle- 
ris, pargriautas mirtinai pakirsto krintančio Šoibnerio-Richterio, 
išsinarino petį. Vėliau fiureris trylikai mėnesių buvo uždarytas į 
Landsbergo tvirtovę ir ten parašė Mein Kampf“. Bet visa tai - tik 
priedai. Nuo tada viskame, kas vyksta Vokietijoje, žmogus bus tik 
priedas. Miunchene 1923 metų lapkričio 9 dieną buvo svarbi tik 
vėliava, sąmokslininkų vėliava su svastika, nukritusi tarp šešio- 
likos lavonų į klaną kraujo, suteršusio ją ir pašventinusio. Tada 
ši sukruvinta vėliava — Jie B/lu/fahne — tampa švenčiausia nacių 
partijos relikvija. Nuo 1933-iųjų ji kasmet rodoma du kartus. 
Lapkričio 9 dieną, kai būna vaidinamas žygis į Miuncheno 
Karvedžių halę, kaip viduramžiais būdavo vaidinama Kristaus 
Kančia, ir, svarbiausia, - rugsėjį Niurnberge, per Reicho partijos 
suvažiavimą, nacistinių ritualų viršūnę. Tada B/:4f2bne, lyg veisli- 
nis patinas, apvaisinantis begalinę kaimenę patelių, sukergiamas 
su naujomis vėliavomis, trokštančiomis šio apsėklinimo. Aš ma- 
čiau tą sceną, pone Tifožai, ir tvirtinu, kad fiurerio gestas, jam 
atliekant santuokinį emblemų ritualą, lygiai toks, kaip sėklintojo, 
ranka nukreipiančio buliaus varpą į karvės vaginą. Tada pradeda 
žygiuoti ištisos armijos, kurių kiekvienas žmogus yra vėliavnešys, 
ir tai yra vėliavų armijos - didžiulė, audringa, vėjo šiaušiama jūra, 
jūra vimpelų, emblemų, oriflamų. Naktį šią apoteozę nutvieskia 

deglai, jų šviesa žėri ant audeklo, ant kotų, ant bronzinių erelių 
jų viršuje, žemės tamsybėse palikdama žmonių masę, kurios lau- 
kia rūškanas galas. Paskui, kai fiureris užlipa ant monumenta- 
laus altoriaus aukoti mišių, šimtas penkiasdešimt priešlėktuvinės 
gynybos prožektorių plyksteli vienu kartu ir virš Zeppelinwiese“ 
pastato šviesos katedrą, kurios aštuonių tūkstančių metrų aukščio 
pilioriai pabrėžia astralinę vaidinamos misterijos reikšmę. 

Jūs mylite Prūsiją, pone Tifožai, nes, kaip sakėte, šiaurės švie- 
soje ženklai švyti neprilygstamu ryškumu. Bet dar nežinote, kur 
veda ši grėsminga simbolių gausa. Figūrų prisodrintame danguje 
tvenkiasi audra, ji bus nuožmi kaip apokalipsė ir praris mus visus! 


* 


N.U. Šią naktį apie trečią valandą buvo paskelbtas visuoti- 
nis pavojus. Aš pirmąsyk dalyvauju tame, ką vaikai vadina 
maskaradu, — viena iš šlykščiausių bausmių, kokias gali su- 
manyti prūsų puskarininkio smegenys. Raufeizenas iš tie- 
sų supranta, kad drausmė Kaltenborne smarkiai pašlijusi ir 
napolos kontrolė slysta jam iš rankų. Todėl ir siunta, todėl 
kartkartėmis ir smogia žiaurius smūgius. 

Vaikams įsakoma per tris minutes išsirikiuoti kieme su 
lauko uniformomis. Ant pavėlavusiųjų pilte pilasi baus- 
mės. Paskui, po apžiūros, bausmės vėl pilasi ant tų, kurių 
drabužiai ne visai tvarkingi. Ketvirtį valandos jie stovi „ra- 
miai“, tada nuskamba nauja komanda. Po dviejų minučių 
visi privalo būti toje pačioje vietoje, tik šįkart su jungfolko 
uniforma. Dundesys ant laiptų. Veržimasis į miegamuo- 
sius. Stumdymasis prie spintų. Bausmių lietus ant tų, kurie 


Žr Zeppelinviese - dirižablių laukas (vo4.). 


321 


322 


pražioja burną, paskui ant pavėlavusiųjų, paskui ant tų, ku- 
rių, direktoriaus manymu, bent kokia aprangos smulkme- 
na neatitinka nuostatų. Vėl ketvirtis valandos stovėjimo 
nekrutant. Laisvai! Po dviejų minučių visiems būti čia su 
išeiginėmis uniformomis. Paskui su sportine apranga. Pas- 
kui su paradine uniforma. Sukandę dantis, vaikai iš pasku- 
tiniųjų stengiasi būti mažais robotais, bet aš matau, kad kai 
kurie verkia iš įsiūčio. 

Aš galėjau likti lovoje. Bet, prisipažinsiu, nenorėjau pra- 
leisti šito drabužių parado. Su aistringu smalsumu stebiu, 
kaip vaikų asmenybės prisiderina prie daugkartinio apran- 
gos keitimo, ir jie patys to nenorėdami rodo man spektaklį. 
Jų asmenybės neprasiskverbia pro drabužius, kaip balsas 
prasiskverbia pro sieną, aiškiau arba dusliau, priklausomai 
nuo jos storio. Ne, man kaskart pasiūloma nauja asmeny- 
bės versija, daranti nelauktą įspūdį, bet tokia pat pilnatviš- 
ka, kaip ir ankstesnioji, kaip nuogybė. Tai lyg poema, kuri, 
išversta į vieną, paskui į kitą kalbą, nepraranda savo kerų, 
tačiau kiekvienąsyk įgauna naujo, netikėto žavesio. 

Drabužiai yra raktas į žmogaus kūną, kalbant pačiu ba- 
naliausiu lygmeniu. Šioje neapibrėžtoje pakopoje raktas ir 
šifravimo tinklelis daugmaž sutampa. Drabužiai yra raktas, 
nes kūnas juos nešioja, o iš tiesų jie panašūs į tinklelius, nes 
dengia kūną, kartais visiškai, kaip vertimas in ex/enso ar net 
kaip išsamūs komentarai, ilgesni už komentuojamą tekstą. 
Bet aš kalbu apie proziškus komentarus, daugžodiškus ir 
tuščius, neturinčius embleminės prasmės. 

Drabužiai yra ne tiek raktas ar tinklelis, kiek kūno įrė- 
minimo įrankis. Veidą įrėmina - taigi pakomentuoja, inter- 
pretuoja — iš viršaus galvos apdangalas, iš apačios apykaklė. 


Rankos keičiasi nelygu ar rankovės trumpos, ar ilgos, siau- 
ros ar plačios, ar jų visiškai nėra. Siaura, trumpa rankovė 
atkartoja žasto kontūrą, išryškina bicepsų formą, mėsingus 
išsišovusius tricepsus, išryškina putlų peties apvalumą, ta- 
čiau nesuteikia malonumo, nekviečia prisiliesti. Plati ranko- 
vė paslepia rankos apvalumą, suplonina, bet jaukiu platumu 
kviečia ją paspausti, apimti ir, jei reikia, nusliuogti iki pe- 
ties. Trumpos kelnės ir kojinės įrėmina kelį ir pakeičia jį 
priklausomai nuo to, kaip žemai nuleidžiama kiška ir kaip 
aukštai užmaunama kojinė. Kelis, ankštai įrėmintas poil- 
gės kiškos ir poaukščiai užmautos kojinės, teturi griež- 
tą, sausą lanksto galvutės funkciją. Jis išreiškia tikslią 
paskirtį, veiksmingumą ir abejingumą kūnui. Jei kojinės 
nėra arba ji nusmukusi ant bato, švelnių kontūrų blauzda 
įgyja aukščiausią vertę ir pasipriešina keliui, siekiančiam 
asketiškumo. Šis vaizdas aiškiai parodo, kokia bejėgė yra 
drausmė, iš išorės primesta nerūpestingai, žaviai būtybei, 
kuri nuo jos instinktyviai ginasi duotais drabužiais, spon- 
taniškai dėvimais kūno. Harmoningiau derinasi aukštai 
užmauta kojinė, siekianti kelius ar net dalį jų dengianti, 
ir trumpos kelnaitės, visiškai apnuoginančios šlaunį. Tada 
įrėminama ir išryškinama šlaunis, o kelis tebūna nepaste- 
bima jos atrama. Tai karališka taisyklė, jungianti drabužių 
griežtumą su lyrišku kūno išaukštinimu, įsakmų tvarkos 
laikymąsi su liaupse pilniausiai, švelniausiai, labiausiai vi- 
liojančiai kojos daliai. Ši taisyklė su neklystama nuojauta 
dažniausiai būdavo taikoma kuriant įvairius mažų vyrukų 
apdarus, visų pirma jungfolko uniformą ir sportinę aprangą. 
Vis dėlto aukštai užmauta kojinė pernelyg dažnai neatlieka 
savo paskirties. Jei būna per trumpa, blogai užtempta ar 

atraityta, ji per daug apnuogina koją ir pažaboja vaizduotę. 
Tada visas viltis sudedi į batus, kurie turi būti ganėtinai 
patvarūs, kad in extremis sulaikytų griūvantį pastatą, ga- 
nėtinai tvirti ir arogantiški, kad taptų galingu postamentu, 
kurio jam trūksta. 


* 


N.U.  Lotaras Viustenrotas. Gimęs 1932 metų gruodžio 19 die- 

ną Bėrenvinkelio kaime. Ūgis: 148 cm. Svoris: 35 kg. Krūti- 
nės apimtis: 77 cm. Horizontalusis cefalinis indeksas: 72. 
 Dailus, vibruojantis kaip lanko templė kūnas, lieknas 
stotas, puikiai išryškinantis išsišovusius raumenis, kurių 
didumas stebina. Smailiosios arkos formos krūtinės ląs- 
tos atvara plati. Apie šį požymį Bletchenas nepagalvojo, 
nors nuo jo priklauso visa liemens architektūra. Gamtos 
ne taip dosniai apdovanotų individų toraksas tartum už- 
darytas arti vieni kitų esančių šonkaulių, regis, siekiančių 
susijungti priekyje. Dauguma atvejų krūtinės ląstos atvara 
būna trikampė, apverstos V raidės formos. V šakos gali būti 
išlenktos, bet profilis juo harmoningesnis, juo jis panašesnis 
į pusapvalę arką. Nuo šios atvaros, labiau nei nuo kaktos 
aukščio ar lūpų linijos, priklauso visos būtybės dvasingu- 
mo laipsnis. Čia aš nežaidžiu žodžiais. Logiška, kad šiame 
lygmenyje tiesioginė ir perkeltinė reikšmės susipina, tačiau 
nereikia užmiršti, kad dvasia lotyniškai spžričus ir pirmoji jo 
prasmė yra dvelksmas, vėjas. 

Veidas trumpas, lyg stilizuotas, - kaulėta kaukė su plonų 
lūpų, vos iškilusios nosies ir violetinių akių ežerėlių sky- 
lėmis, — dar labiau sumažintas sunkių platininių plaukų, 


nukirptų čia įprastu ZTopfschniė (dubenėlio kirpimu). Net 


nesinaudodamas antropometriniais Bletcheno reikmeni- 
mis, vien žiūrėdamas į šią nepriekaištingą galvą, galiu 
suformuluoti auksinę žmogaus grožio taisyklę. Šį grožį nu- 
lemia kaukolės ir veido dydžių santykis. Čia slypi estetinis 
vaiko pranašumas prieš suaugusįjį. Vaiko kaukolė jau pa- 
siekusi galutinę apimtį; ji daugiau beveik neaugs. O veidas, 
priešingai, pastambės bent dvigubai ir grožis nublanks. Nes, 
didėjant veidui, kai nedidėja kaukolė, galva darosi panaši į 
gyvulio tipą. Gyvulių kaukolės ir snukio proporcija iš tiesų 
atvirkštinė: visa šuns arba arklio galva yra snukis, - noriu 
pasakyti, kakta, akių orbitos, nosis, nasrai, - o kaukolė ma- 
žutė. Taip pat atkreipiu dėmesį, kad vyrai ir moterys, kurių 
grožiu visi žavisi, šį tą išsaugojo iš vaikiškos kaukolės ir vei- 
do proporcijos — ar disproporcijos. Taigi linijoje, einančioje 
nuo gyvulio prie žmogaus, vaikas stovi virš suaugusiojo ir 
turi būti laikomas supermenu, antžmogiu. Beje, argi tokia 
išvada nesiperša kalbant apie protą? Jei protu vadinsime 
gebėjimą išmokti 2aujy dalykų, rasti pirmą kartą iškilusių 
problemų sprendimą, kas gi yra protingesnis už vaiką? Koks 
suaugusysis įstengtų, jei to nepadarė vaikystėje, išmokti ra- 
šyti arba, kas dar sunkiau, išmokti kalbėti ex nibi/o, nesi- 
remdamas jau išmokta kalba? 

Kol rašau šias pastabas, Lotaras klusniai laukia, visą svorį 
perkėlęs ant kairės kojos, - gyvos, trapios kolonos, o deši- 
nė šlaunis, atpalaiduota ir inertiška, yra tarsi jos priešingy- 
bė. Lytinis organas.kriaušės formos: varpą ir sėklides į tris 
apylyges dalis jungia tinklas raukšlių, einančių prie siauro 
rumbelio po gakta. 

Aš pakeliu galvą, ir jis man nusišypso. 

Vaikai sušaukti į pilies riterių menę, šį vakarą paverstą erdviu 
tamsiu amfiteatru, šlamančiu nuo šnibždesių ir prislopinto juo- 
ko. Žemą pakylą apšviečia keturi deglai, liepsnomis virpinantys 
skliautus, kurių nerviūros pluoštais krinta ant kolonų. Kaip papras- 
tai, viskas suplanuota iš anksto, bet paslaptis išsaugota, ir kai staiga 
ant pakylos užlipa komandoras su paradine generolo uniforma, 
salė iš nuostabos nuščiūva. Atsiskyrėliškas jo gyvenimas nuoša- 
liame napolos kampelyje, kuklūs civiliniai drabužiai, paslaptingu- 
mas, gaubiantis šį žmogų, kurio prestižas ir titulai — šitai žino visi, 
net mažiausieji, - temdo nykią esesininkų tuštybę, - viskas teikia 
nepaprastą iškilmingumą jo šiandieniniam pasirodymui. Grafas 
prabyla, ir stoja dar didesnė tyla, nes jo balsas duslus, vos girdimas. 
Dingojasi, kad prietemoje skendinti vaikų minia palinksta pirmyn, 
norėdama jį girdėti. Bet jo balsas pamažu garsėja, tembras stiprėja 
ir menė prisipildo aukštų materijų, apie kurias jis kalba. 

- Jungmanai, — prabyla grafas, — šią naktį įvyks ceremonija, 
vainikuosianti jūsų jauną karjerą. Trims iš jūsų bus įteikti Seiten 
gewehr". Hajau, Harai ir Lotarai, nuo šiol prie kairiojo šono jūs 
nešiosite kalaviją, kurio dvigubas šūkis „Kraujas ir Garbė“ jums * 
bus svarbesnis už gyvybę ir mirtį. Tokiai ceremonijai nėra geres- 
nės vietos, kaip po šiais skliautais, pastatytais mano protėvio Her- 
mano, Kaltenborno grafo, Kristaus kariuomenės brolių riterio 
Livonijoje, kalavijuočių ordino prioro, Pomeranijos elektoriaus ir 
Rygos archiatro“. Jis bus jūsų globėjas ir jūsų vedlys tol, kol būsite 
mažaisiais kalavijuočiais ar kai šį vakarą jais tapsite. Todėl priva- 
lote žinoti, kas jis buvo ir kaip gyveno, kad, patekę į sunkią padėtį, 


p Seitengewehr — durtuvas (vok.). 
“ Seniau archiatrais buvo vadinami vyriausiosios valdžios ir valdovų gydytojai. 

galėtumėt atsakyti į klausimą: „Ką mano vietoje darytų didysis 
Hermanas?“ 

Kaip visi tų laikų riteriai, Hermanas fon Kaltenbornas užgrū- 
dino savo širdį žiaurioje Rytų saulėje. Jis patyrė visus didžiųjų kry- 
žiaus žygių vargus ir džiaugsmus. Ir nesitenkino, kaip dauguma jo 
draugų, vien netikėlių persekiojimu. Jis buvo vienuolis hospitaljeras, 
todėl mokėjo slaugyti ligonius ir sužeistuosius, jis parvežė į mūsų 
kraštus iki tol nežinotų tepalų žaizdoms gydyti bei vaistų, kuriuos jį 
išmokė gaminti Levanto žyniai ir kurie jį išgarsino Rygos vyskupo 
dvare. XIII amžiaus pradžioje jis dalyvavo visuose mūšiuose, kuriais 
kalavijuočiai užkariavo šiaurinius pakraščius nuo Baltijos jūros iki 
Narvos krantų ir Peipaus ežero. Kalavijuočių buvo tik saujelė, kele- 
tas šimtų, ne daugiau kaip jūsų, jungmanai, susirinkusių šioje salėje. 
Bet jie buvo milžinai! Jie neturėjo nieko, nei turto, nei moters, nei 
savos valios, nes buvo davę neturto, skaistybės ir paklusnumo įža- 
dus. Jie miegojo su šarvais, šalia pasidėję kalaviją, kuris, po teisybei, 
ir buvo jų vienintelė sutuoktinė, nes ordino regula pasižymėjo tokiu 
griežtumu, kad jiems buvo nevalia apkabinti net motinos ar sesers. 
Dvi dienas per savaitę jie misdavo tik pienu ir kiaušiniais, o penkta- 
dieniais pasninkaudavo. Jie negalėjo turėti paslapčių nuo savo vadų 
ir gauti jokių laiškų, tad laiškai jiems nebūdavo perduodami. Kai 
jodavo į karą ant didelių kaip drambliai arklių, jų kirasos ir ginklai 
būdavo tokie milžiniški, kad kiekvienas riteris panėšėdavo į ju- 
dančią tvirtovę. Bet po grandijomis paslėpti jų pečiai ir nugaros 
kraujavo, nes prieš mūšį jie plakdavo vieni kitus rimbais... 

Jų priešakyje žygiavo didingiausias riteris Hermanas fon Kal- 
tenbornas, taip spindintis šventumu, kad tūkstantmečiai pagonių 
girių ąžuolai klaupėsi priešais jį. Labiau nei malonesnius metų 
laikus Hermanas mėgo žiemą, nes rūstus šaltis simbolizuoja rūs- 
čią moralę, miškų nuogybė primena švento gyvenimo skurdą, 

šiaurės vėjo nušluoto dangaus giedra panaši į tikėjimo išgrynintos 
sielos tyrumą. Ir dar jis mėgo sušalusią žemę, sustingusias pelkes 
ir ledo sukaustytus ežerus, nes per juos lengviau buvo judėti jo 
vežimams ir artilerijai. 

Iš visų medžių jam labiausiai patiko eglė, nes ji tanki ir tiesi, 
žalia ir blizganti, su taisyklingai kaip teismo rūmų aūkštai išsidės- 
čiusiomis šakomis — žodžiu, ji yra vokiškiausias iš visų medžių. 

Komandoras ilgai šitaip kalba, maišydamas praeitį, dabartį ir 
ateitį, lygindamas vaikišką durklą, jungmanų nešiojamą prie kai- 
riojo klubo, su milžiniškais kalavijais, grasinančiais dangui ant di- 
džiosios terasos parapeto, karą, Panzerdivisionen' kariaujamą prieš 
SSRS, su vokiečių riterių kovomis prieš slavus, du Tanenbergo 
mūšius — 1410 metų, per kurį kryžiuočius ir kalavijuočius sumušė 
gausesnės lenkų ir lietuvių pajėgos, ir šlovingą revanšą 1914 me- 
tais, kai Hindenburgo vadovaujami vokiečiai sutriuškino Samso- 
novo armijos rusus. Ir galop papasakoja apie priešingą prancūzų ir 
vokiečių elgesį su savo vienuoliais riteriais, grįžusiais iš Šventosios 
Žemės: tuo metu, kai teutonai statė Marienburgą, simbolizuojan- 
tį jų teises į imperatoriaus ir popiežiaus jiems duotą provinciją, 
apšmeižti prancūzų tamplieriai lipo ant Pilypo Gražiojo laužų. 
Vokiečių riterių dvasia ir toliau gyveno šiose žemėse ir tarp šių 
sienų, o Prancūzija vis dar neišpirko klastingojo karaliaus padaryto 
nusikaltimo. Tačiau, kaip pastebėjo Tifožas, komandoras nė sykio 
neužsiminė apie palaidotą Atlantą, ant pečių laikantį tvirtovę. 

Pasibaigus šiai prakalbai, jungmanai atsistojo ir sugiedojo 
giesmę, sukurtą pagal K. Hofmano eiles: 


Išskleiskit krauju bermirkusias vėliavas, 
Liepsnos tekyla ligi dangaus!“ 


* Panzerdivisionen — tankų divizijos (vok.). 

Seni skliautai virpa nuo metalinių balsų gaudesio. Tada centu- 
rija, kuriai priklauso trys novicijai, susirenka aikštelėje iškilmingai 
budėti. 

Šis budėjimas ne toks jau paprastas, nes reikia nemiegoti iki 
pat saulėtekio sustojus pusračiu, atviru iš rytų pusės. Tą akimir- 
ką, kai ugnies kamuolys pasirodys iš už Nikelsbergo aukštumų, 
jungmanai užtrauks Heliją garbinantį himną. Paskui centurijos 
vadas primins trims katechumenams absoliučią ištikimybę, kurią 
jie prisiekia fiureriui tapdami kalavijuočiais, ir paragins išeiti iš 
rikiuotės ir dingti, jei nejaučia pasiryžimo nieko neklausinėdami 
mirti dėl Trečiojo reicho. Galop sulig pirmaisiais šlovingais spin- 
duliais iškilmingai įteiks jiems ginklus. 


* 


Gal tai nulėmė ceremonija, suvienijusi tris berniukus, bet Ha- 
jus su Haru ir Lotaras tapo neišskiriami. Kad ir kur būtų ėjęs, kad 
ir ką būtų daręs nervingas, nesitvardantis, nenuilstantis Lotaras, 
jį visada lydėdavo dvyniai, ramūs, tylūs, mėgstantys patinginiauti. 
Iš pradžių jungmanai piktinosi šia trijule, pažeidžiančia nerašy- 
tas visos bendruomenės elgesio taisykles. Bet trys naujokai užuo- 
minas ir patyčias atremdavo tokiu nesudrumsčiamu abejingumu, 
kad puolimai liovėsi ir trejetas tapo neginčijamu faktu. 

Tifožas, žiūrintis į juos prielankiai, lengvai pastebėjo, kad 
dvyniai su tyliu, instinktyviu atsidavimu /arnauja baltaplaukiam 
vaikui. Neskubėdami, bet ir nedvejodami, vadovaudamiesi ne- 
klystama nuovoka, dviese jie visur ir visada buvo idealūs rėmai, 
kuriuose Lotaras apsigyveno ir patogiai įsitvirtino. Į sambūrius, 
vėliavos pagerbimą, patikrinimą pavardėmis, jojimo treniruotes, 
gimnastiką ant prietaisų ar šaudymą iš šešių milimetrų mauzerio 

HIJ - Hajus ir Haras visur prisistatydavo pirmieji, o Lotaras, leng- 
vabūdis, karštas, nenustygstantis, užimdavo vietą tarp jų. 

Vieną pilką miglotą rytą napolos direktorius liepė berniukams 
pasitreniruoti kovos aikštelėje. Raudoni apatiniai blankioje švie- 
soje ryškiai išsiskyrė balto smėlio fone. Tifožas sustojo priešais 
trijulę, darančią piramidę: Lotaras stovėjo ant rankų, iš dešinės 
laikomas Hajaus, o iš kairės Haro. Visi jungmanai darė tokias 
pat piramides, susiskirstę po tris, bet jie atrodė nerangūs, nesu- 
siderinę, palyginti su baltaplaukiu berniuku ir dviem veidrodi- 
niais dvyniais, taip gerai laikančiais pusiausvyrą, stovinčiais tokia 
taisyklinga, griežtai simetriška poza. 

- Aha, šita trijulė man taip pat krito į akis! Kad ir ką darytų, jie 
visada drauge, kaip Kaltenborno kalavijai. 

Tifožas neišgirdo, kaip priėjo komandoras, ramsčiuodamasis 
geležimi kaustyta lazda. Jis atsigręžė ir pasveikino grafą. 

- Iš tiesų, - toliau kalbėjo komandoras, — jie taip tinka vienas 
prie kito, kad atrodo nužengę iš kokio gražaus senovinio herbo! 

Direktoriui davus ženklą, visi berniukai, stovėję piramidės vi- 
duryje, nušoko ant kojų ir su kitais sustingo poza „ramiai“. 

- Ar šis baltas fonas ir raudoni siluetai jums nieko neprimena, 
Tifožai? — paklausė senis plėtodamas mintį. - Ką pasakytumėt, 
jei įšventinčiau jus į savo namų riterius ir gautumėt herbą, panašų 
į manąjį, tokį, kokie yra įprasti, pavyzdžiui, sidabriniame fone trys 
pažai, į viršų užvertę galvas? Cha cha cha! Beje, juk tai jūs užver- 
bavote šituos berniukus? 

Pajuokavimas taip gerai atitiko prancūzą apsėdusias mintis, 
jog jis lėtai žengė prie komandoro, klausiamai į jį žiūrėdamas ir net 
nepagalvodamas, kad jo elgesys grafui gali pasirodyti grėsmingas. 

- Atkreipkite dėmesį, - kuo ramiausiai toliau kalbėjo senis, — 
heraldikoje dažnai naudojami augalai ir dar dažniau gyvūnai, 

o žmonės vaizduojami retai. Kodėl? Aš dažnai savęs to klausiau. 
Teisybė, Prūsijos herbo skydą laiko du laukiniai, pasidėję ant žemės 
vėzdus. Kartais dar galima pamatyti mauro galvą arba fantastiškus 
padarus, pusiau žmones, pusiau gyvūnus, kentaurus, sfinksus, sire- 
nas arba harpijas. Bet vyrą, moterį ar vaiką, kiek žinau, niekada arba 
labai retai. 

Grafas apsisuko ir lėtai nukulniavo pilies link žiūrėdamas, kur 
statyti koją. Staiga jis sustojo. 

- Klausykit, man kilo viena mintis. Ar nemanote, kad gyvo 
padaro vaizdavimas herbe netiesiogiai susijęs su aukojimo sąvo- 
ka? Apskritai, jei grįžtume prie ištakų, tai toteminis gyvūnas yra 
pagautas, nužudytas, suvalgytas gyvūnas, nes tik taip jis perteikia 
savo galias emblemos turėtojui. O dabar prašom pasakyti, kokia 
žmogaus emblema žinomiausia, švenčiausia? Kristus ant kry- 
žiaus! Tobulas aukščiausio holokausto simbolis! Taigi vaizduoti 
herbe ritualinį erelio ar liūto paaukojimą, pabaisos, tokios, kaip 
slibinas ar Minotauras, nužudymą, juodojo vergo arba laukinio 
sutramdymą — normalu. Bet vaizduoti karį, moterį ar juo labiau 
vaiką... Jūs tik pagalvokit, mano vargše Tifožai, su savo žrim pa- 
žais, į viršų užvertusiais galvas, būčiau jums davęs žmogėdros her- 


bą! Cha cha cha! 


* 


N.U.  Jodamas Mėlynbarzdžiu iš Ėbenrodės, paveju dviračiu 
važiuojantį berniuką. Pristabdau Mėlynbarzdį ir paleidžiu 
smulkia risčia, kad jo neaplenkčiau. Kas čia dedasi? Dvira- 
tis — toks daiktas, kuris turi ilgį ir aukštų, bet neturi storio. 
Ant jo užsikoręs kūnas iškart tampa profiliu, kurio visos 
linijos išryškintos. Jis išgrynintas, ištobulintas, virtęs epiūra. 

Tai bareljefas, medalis. Matyti tik viena koja, kurios vidinė 
pusė atsispindi veidrodėlyje. Pėda nesiekia žemės. Ji atlieka 
tobulus sukamuosius judesius, į kuriuos įtraukta ir blauz- 
da, ir kelis, ir ilga šlaunis, o paskui tie judesiai pereina į 
jaudinantį užpakaliuko krypavimą ant balno. Matyti, kaip 
slankioja raumenys, dirba vienodu ritmu, lyg animaciniame 
anatomijos piešinyje. Berniuko biustas visiškai nejuda, gal- 
va iki ausų įgaužta į pečius, todėl kyla mintis, kad jis kažką 
niekina ar kažko bijo. 

Oldorfo kaimo pakraštyje mano mažasis dviratininkas 
sustoja, pastato savo mašiną ant atraminės kojelės ir nueina. 
Kerai išsisklaidė. Vaikas atgavo trečiąjį matmenį. Neregu- 
liarūs einančiojo judesiai iškraipo linijas. Šis vaikas, ką tik 
žavėjęs mane taip, kad jau buvau bekuriąs planus jo at- 
žvilgiu, nulipęs nuo dviračio nusmuko iki paprasto lygio. 
Neniekintino, žinoma, bet ir neverto ypatingo dėmesio. 

Kas gi atsitiko? Dviratis, nedarantis jokio poveikio su- 
augusiajam, vaiko kūnui yra tas pats, kas šifravimo tinkle- 
lis: jis išskiria jo esmę ir padeda ją perprasti. Tai dvejopai 
iliustruoja kai kurias komandoro kalbas, nors jos ir ganė- 
tinai painios. Visų pirma todėl, kad bandymas su dviračiu 
išryškina vaiko bera/dinį pašaukimą, grėsmingą pašaukimą, 
jei jis baigiasi paaukojimu. O antra — todėl, kad dabar ge- 
riau suprantu skirtumą tarp 7a4/0, kuris mums atrakina tik 
esmės atskirą prasmę, ir ži24/e/io, kuris visiškai ją užvaldo 
ir mūsų intuicijai pateikia jau išaiškintą. Tas skirtumas yra 
foriško pobūdžio, nes raktą neša jo esmė, kaip kad jį neša 
spyna, o tinklelis neša savo esmę, kaip kad įkaitusios gele- 
žinės grotelės neša kankinio kūną. Dabar telieka suprasti, 
kaip raktas virsta tinkleliu: komandoras šį procesą apibrėžė 


kaip piktybinę inversiją, kuri kryžiaus nešėją paverčia nu- 
kryžiuotuoju. 

Senis, be abejonės, apie tai žino daug daugiau, nei man 
pasakė. Taigi privalau pasinaudoti familiarumu, kurį jis 
man leidžia, ir pirma pasitaikiusia proga išpešti iš jo viską. 


Tifožas nespėjo išklausinėti komandoro. Po liepos 20 dienos 
pasikėsinimo iki tol neregėta areštų ir bausmių banga nusirito per 
visą Vokietiją, o baisiausiai per Rytų Prūsiją, kur tas pasikėsinimas 
įvyko. Policijos teroras su aklu įniršiu užgriuvo ne tik sąmokslo 
dalyvius, bet ir jų šeimas, draugus ir net tolimiausius pažįstamus. 
Gestapo ataskaitose nuolat kartojosi žymių Prūsijos aristokratų 
vardai, tokie, kaip Jorkas, Moltkė, Viclėbenas, Šulenburgas, Šve- 
rinas, Štiulpnagelis, Dona, Lėndorfas... 

Vieną rytą prie pilies vartų sustojo automobilis su užmaskuota 
vėliavėle. Iš jo išlipo du civiliniais drabužiais apsivilkę vyrai. Jie 
slaptai pasikalbėjo su generolu grafu fon Kaltenbornu. Paskui iš- 
važiavo, bet tik iš citadelės, ir liko laukti aikštelėje. Po valandos, apie 
vienuoliktą, ten esantys vaikai su nuostaba išvydo savo komandorą 
su paradine uniforma. Jis ėjo greitu, mechanišku žingsniu, įsmei- 
gęs akis tiesiai priešais save. Grafas nužingsniavo per visą centrinę 
alėją, neatsakydamas į sveikinimus, įlipo į jo laukiantį automobilį 
užtrauktomis užuolaidomis ir išvažiavo Šlangenfyso link. 

Išvykus vieninteliam žmogui, kuriuo galėjo pasitikėti, Tifožas 
labai nuliūdo. Komandoro samprotavimai, nukaršusios didybės 
atmosfera, kurią aplink save skleidė, pastangos išmokyti prancūzą 
įžvalgumo ir mąstymo, subrandino geresnių vaisių, nei jis tikėjo- 
si. Seniui dingus, Tifožas atsidavė savo galios instinktui, kartais 

prisodrintam įmantrių subtilybių, apie kurias liudija jo „Niūrūs 
užrašai“. Dabar, pablogėjus padėčiai, jis turėjo vis daugiau laisvės. 
Rugsėjo 26 dieną Hitlerio paskelbta masinė moterų, vaikų ir se- 
nių mobilizacija (Vo/kssturm), turėjusi apsaugoti nuo pralaimėji- 
mo, ženklino naujo jo kilimo etapą. Raufeizenas, prikišęs nagus 
prie komandoro išvykimo, matė, kaip vienas po kito išvažiuoja 
jo karininkai ir puskarininkiai, jo vyrai ir civiliai darbuotojai. Jis 
niršo, galėdamas vadovauti tik tiems, kuriuos vadino „vaikų dar- 
želiu“. Norėjo bent jau ištreniruoti ir apginkluoti jungmanus, kad 
būtų pasirengę paskutiniam išbandymui. Direktorius kalbėjo apie 
kelionę į Poseserną, į Himlerio štabą, ir dažnai važiuodavo į Kė- 
nigsbergą, davęs visišką laisvę prancūzui, kad šis kaip mokėdamas 
tvarkytų kasdienį napolos gyvenimą. 


* 


N.U. Štai jau trys dienos rūsio salėje Ėbenrodės kirpėjas ir 
jo pameistrys šnioja mažųjų vyrukų karčius milžiniškomis 
elektrinėmis mašinėlėmis, kurios, mano manymu, tiktų tik 
arkliams. Reikia pasakyti, mes jų nematėme jau penkis mė- 
nesius ir vaikai ranka turėdavo atitraukti plaukų užuolaidą, 
kad galėtų matyti ar net pavalgyti. Žinoma, dėl tokio aplai- 
dumo kaltas ir aš, nes man spausdavo širdį matant šį žiaurų 
visuotinį kirpimą. Galop susitaikiau su būtinybe ir dabar 
regiu, kiek naudos iš to galiu gauti. 

Pirmiausia pastebiu, kad ševeliūra, nors ir graži, susie- 
ta su veidu visada vaidina 7ega/yvy vaidmenį: sumenkina 
išraišką, ištrina bruožus, nublukina visą veidą. Kas be ko, 
negražiems veidams ji palanki, nes, apgaubti tankių plaukų, 
tie veidai pasidaro ne tokie bjaurūs, kaip būdami nuogi. Ka- 

dangi negražumas — dažnas reiškinys, ševeliūra dažniausiai 
būna labiau pageidautina negu plikė. Tačiau labai gražus 
veidas daug laimi, jei jo neužgožia plaukai. Vaikai, lipantys 
iš rūsio ir smagiai pliaukšintys vieni kitiems per nuskustus 
pakaušius, stebina mane beveik perdėtu, į akis krintančiu 
veidų grožiu. Nuogu, grynu, ryškiu, skulptūrišku grožiu, 
šiek tiek kampuotu ir panašiu į marmurinę kaukę. O kai 
tuos veidus sušildo ir pagyvina juokas, kokie jie tampa iš- 
kalbingi, kiek daug sakantys! 

Štai kodėl nulipau į rūsį pasižiūrėti šios permainos. Ilgai 
stebėjau mašinėlę, plaukų masėje rausiančią melsvas tranšė- 
jas nuo pakaušio iki kaktos. Tada plaukuota oda atskleidžia 
savo paslaptis, nelygumus, randus ir, svarbiausia, plaukų au- 
gimo tvarką. Jie šilkinėmis sruogomis krinta vaikams ant 
pečių ir padengia žemę kvepiančiu derliumi, kurį kirpėjas, 
baigęs operaciją, atsainiai sušluoja į kambario kampą. Aš 
iškart paliepiu, kad visas šis rusvas auksas būtų išsaugotas. 
Jis bus sukištas į tiek maišų, kiek reikės. Dar nežinau, ką su 
jais darysiu. 


* 


N.U. Stebėdamas vaikų kirpimą pamačiau, kad plaukai daž- 
niausiai auga spirale nuo vidurio, esančio pačiame pakaušio 
viršuje. Prasidedantys nuo jo, jie eina išcentriniu verpetu ir 
apima visą kaukolę. Spiralės centre styro kuokštelis plaukų, 
neįtrauktų į tą sūkurį. 

"Tada prisiminiau elnią, aną savaitę partemptą jungmanų 
ir paguldytą ant stalo refektorijuje. Įkypoje šviesoje buvo 
aiškiai matyti įvairūs lopai plaukų, pakrypusių į skirtingas 

puses. Vienur buvo toks pat verpetas, arba išcentrinis, arba 
įcentrinis - nelygu, ar plaukai ėjo į centrą, ar iš jo. Kitur ply- 
tėjo didžiulės paklodės, kartais susisiekiančios išilgai nuga- 
ros keteros, kur plaukai susidurdavo, kartais išsiskiriančios, 
kur kailį perrėždavo plikos odos brūkšnys. Ir dar prisimi- 
niau, ką buvo sakęs daktaras Bletchenas: anot jo, žmogus 
turįs tiek pat plaukų, kiek lokys ar šuo, bet jie, išskyrus tam 
tikras kūno vietas, trumpi, bespalviai, matomi tik pro lupą. 
Tada pamaniau, kad būtų įdomu patyrinėti vaikų plaukuo- 
tų vietų žemėlapį ir palyginti keletą jų rūšių. 

“ Išsirinkau tris objektus, kurie man pasirodė pūkuočiausi, 
prieš saulės šviesą labiausiai tviskantys auksu ir sidabru. Vie- 
ną po kito pasišaukiau juos į laboratoriją ir centimetras po 
centimetro apžiūrėjau pro lupą, pasistatęs tarp lango ir savęs. 

Rezultatai buvo įdomūs, bet nesiskyrė vieni nuo kitų. 
Dar kartą pasitvirtino faktas - jungmanas homogeniškesnis 
ir vienodesnis individas, nei galima tikėtis. 

Viso kūno plaukeliai išsidėstę spiralinėmis skiautėmis, 
pagal augimo kryptį dalytinomis į dvi kategorijas: platė- 
jantys verpetai vidiniuose akių kampučiuose, pažastyse, 
kirkšnių raukšlėse, tarp sėdmenų, išorinėje pėdos ir plaš- 
takos pusėje ir, žinoma, ant pakaušio; siaurėjantys verpetai, 
priešingai, yra po žandikauliu, ant alkūnės, bamboje, prie 
varpos šaknies. Šonuose nuo pažasties iki kirkšnies verpe- 
to driekiasi linija, ties kuria plaukeliai pasuka į skirtingas 
puses. O stuomens priešakyje ir užpakalyje, išilgai stuburo 
ir krūtinkaulio, priešingai, plaukeliai susibėga ir atsimuša 
vieni į kitus, viduryje sudarydami ilgą kuokštelį. 

Dauguma atvejų ši geografija išstudijuojama labai lėtai, 
su lupa, esant tinkamam apšvietimui. Bet ją galima per- 


prasti iš karto — ir kaip jaudinamai! — greitai perbraukus 
lūpomis per odą. Paklodės pūkai parodo augimo kryptį, į 
prisilietimą atsakydami šiurkštesne ar švelnesne glamone. 


* 


N.U. Aš pernelyg ilgai krimtausi dėl milžiniškų, negrabių 
rankų, kad deramai jų neįvertinčiau, kai jos to nusipelno. 
Be abejonės, klydau, svajodamas apie ilgus, miklius kaip 
fokusininko pirštus, mokančius nepastebimai nuslys- 
ti į marškinėlių iškirptę ar į trumpų kelnaičių praskiepą. 
Mano didžiulės rankos, visiškai netinkamos tokiems prisi- 
lietimams, vis dėlto turi saviško vikrumo. Jos staigiai įjunko 
rūpintis Reino karveliais su tobulu mitrumu. Jų polinkis 
prie paukščių buvo toks akivaizdus, kad karvelis — net sve- 
timas — nemėgindavo sprukti, kai jos prie jo tiesdavosi. 

O dėl vaikų, tai net nuostabu, kaip moku su jais elgtis! 
Jei kas pamatytų mane vartaliojant mažą žmogutį, pasaky- 
tų, jog esu šiurkštus ir nesivaržantis. Bet pats vaikas ne- 
klysta. Nuo pat pirmo sąlyčio supranta, kad po storžieviška 
išore slepiasi beribis, švelnus sumanumas. Su vaikais mano 
judesiai, net ir atžariausi, būna persunkti slaptu meilumu. 
Antgamtiškas likimas apdovanojo mane įgimtu gebėjimu 
pajausti vaiko svorį, kūno pusiausvyrą, gravitacijos centrą, 
visus sąnarius, lenkimus, raumenų trūkčiojimus ir judantį 
kaulų kietumą. Katė be jokio atsargumo griebia kačiuką už 
pakarpos. Ir neša kaip ryšulį. Bet mažylis murkia iš malo- 
numo, nes po šiuo išoriniu žiaurumu slypi motiniškas su- 
pratimas ir meilė. 

Pirmiausia, ką darau su nepažįstamu vaiku, tai užidės 
du ranką jam ant pakaušio, truputį arčiau kaklo. Gležna 

ar raumeninga, susigarbanojusi ar nuskusta, išlenkta ar 
įgaubta — ši pagrindinė šaknis yra raktas ir nuo galvos, ir 
nuo kūno. Ji man iškart pasako, kokio pasipriešinimo ar pa- 
klusnumo galiu tikėtis. Mano gestas niekuo neįpareigoja, 
jį galima tuoj pat sustabdyti. Bet galima ir natūraliai tęsti, 
nuslysti iki nugaros, pasiekti pečius, nusileisti iki strėnų — 
pusiausvyros taško, o tada pakelti jį nuo žemės, pagrobti ir 
nusinešti. 

Mano rankos pritaikytos nešti, būtent pakelti ir nusi- 
nešti. Iš dviejų klasikinių padėčių — supinacijos ir prona- 
cijos — joms tinka tik supinacija. Tai jų įprasta padėtis: 
delnais į viršų, suglaustais ir ištiestais pirštais. Pronacija 
man nemaloni, iškart pradeda traukti raumenis. Ką čia sa- 
kyti, mano rankos foriškos! Ne tik rankos, bet ir visas kūnas, 
pradedant milžinišku ūgiu, nešiko nugara, herakliška jėga — 
viskuo, kam paklūsta lengvas vaiko kūnelis. Mano didumas 
ir jų mažumas — tai du dalykai, tobulai suderinti gamtos. 
Viskas buvo numatyta, reikalinga, sustyguota nuo amžių 
glūdumos, vadinasi, gerbtina ir godotina. 


* 


N.U. Reikėjo, kad šaukimą pavardėmis lydėtų koks nors ritu- 

alas, išaukštinantis šį renginį, ir mūsų citadelė turėjo būti 
jo šventykla. Tik tam uždarame pilies kieme ir rengiami 
patikrinimai, kuriems aš vadovauju, kai nėra direktoriaus. 
Pasitvarkiau taip, kad būtų paisoma mano dviejų reikalavi- 
mų: tikslumo ir atsitiktinių aplinkybių. 

Vaikai laisvai žaidžia kieme, virš kurio iškilusi terasa su 
trimis kalavijais. O aš susikaupęs laukiu koplyčioje, vitra- 
žuose mirguliuojant paskutiniams saulėlydžio spinduliams. 


Leidžiuosi liūliuojamas šios šauksmų, raginimų, erzeliavimų 
simfonijos, kylančios prie manęs kaip skambantys smilkalų 
dūmai, nešantys mane į Neji, kur patyriau tiek išgyvenimų, 
ir net į Šv. Kristoforo koležą. Teisybė, Rytų Prūsijos gy- 
ventojų balsai kimūs, raižūs, visai nepanašūs į prancūzų, bet 
juose randu tą gryną esmę, kurią man dovanoja Vokietija ir 
dėl kurios esu čia. 

Paskirtu laiku pereinu per terasą, su virpuliu laukdamas 
ceremonialo. Kai mano siluetas pasirodo tarp Hermano 
ir Viprechto, triukšmas vienu gaistu nutyla, o kai uždedu 
ranką ant Hermano smaigalio, vaikai sustoja į gretas. Ke- 
turi šimtai berniukų išsirikiuoja į keturiasdešimt eilių po 
dešimt, sudarydami glaustą stačiakampį, kaip tik telpantį 
kieme. Prireikė ištisų mėnesių negailestingo muštro, kad jie 
išmoktų akies mirksniu išsirikiuoti tokia nepriekaištinga 
tvarka: aš net įtarčiau, jog jie pasižymėję vietą ant kiemo 
plokščių, jei nematyčiau keturių šimtų veidų, kaip vienas at- 
gręžtų į mane ir keturis šimtus kartų atspindinčių žvilgsnį, 
kuriuo aš juos gaubiu. Tada rankos mostu nutraukiu mir- 
tiną tylą, kurios laikosi mano drausmingieji kareivėliai, ir 


suskamba Rytų Prūsijos himnas: 


Viena ranka susbaudę ietį, 

kita valdydami savo ristūną, 
baigti kalavijuočių darbų 
šuoliuoja į rytus Vakarų sūnūs. 
Staugia audra, mus kapoja lietus, 
klupinėja sumirkę žirgai. 

Lekiam į savo tikėjimo žemę, 
kaip kadais riteriai ir žemdirbiai. 


339 


340 


Dulka keliai, mes skriejam žaibu, 

į rytus įsmeigę akis, 

kur bokštus iškėlusi budi 

garsi Kaltenborno pilis. 

Arklą ir kalaviją, rūdžių pagraužtus, 
ve! nusikalti reikės. 

Kalavijas delne, arklas dirvoj, 

saulė rytoj mums tekės.l“ 


Nesubrendę balsai kyla link manęs, aidėdami šaižiu me- 
talu. Jie varsto mane sopulingu džiaugsmu, ir man spau- 
džia širdį, nes šis veržlus polėkis dvelkia krauju ir mirtimi. 
Paskui prasideda graži ilga patikrinimo pavardėmis litanija. 
Į šį ritualą, per kurį skamba tik vardai ir gimimo vietos, 
nusprendžiau įtraukti naują, kaskart vis kitokį, elementą, 
palikdamas atsitiktinumui suderinti šaukimą ir atsakymą. 
Vietos rikiuotės gretose iš anksto nebūna numatytos, ir 
kiekvieną iš jų kas vakarą užima vis kitas jungmanas. Pa- 
tikrinimas vyksta taip: paskutinėje gretoje stovintis pirmas 
iš kairės sušunka kaimyno iš dešinės vardą ir gimimo vietą. 
Tas atsako: „Esu!“, ir sušunka kaimyno iš dešinės vardą bei 
gimimo vietą; taip šaukiama iki pirmoje gretoje stovinčio 
paskutinio iš dešinės, jo atsakymas užbaigia šią operaciją. 

Savaime suprantama, patikrinimas neatlieka įprastos 
tokių procedūrų funkcijos, tai yra neišaiškina nesančiųjų. 
Bet aš iš jos ir laukiu priešingo dalyko — pilnos, vientisos, 
cirkuliarinės demonstracijos, kurioje pasirodytų keturi 
šimtai individualybių, uždarytų tarp ankštų sienų ir visiš- 
kai nuo manęs priklausančių. Man nėra gražesnės muzi- 
kos už šiuos iškalbingus vardus, šaukiamus vis kitu balsu, 


ant kurio savininko taip pat nukris jam tinkantis vardas. 
Otmaras iš Johanisburgo, Ulrichas iš Dirntalio, Arminas 
iš Kėnigsbergo, Iringas iš Marienburgo, Volframas iš Prū- 
sų Ylavos, Jurgenas iš Tilžės, Geras iš Labguvos, Lotaras 
iš Bėrenvinkelio, Gerhardas iš Hohenzalcburgo, Adalber- 
tas iš Heimfeldeno, Holgeris iš Nordenburgo, Ortvinas iš 
Hohenšteino... Turiu iš visų jėgų tvardytis, kad liaučiausi 
vardijęs savo brangenybes, jungiančias kūno svorį ir prūsų 
žemės kampelio kvapą. 

Po patikrinimo stoja minutė tylos. Tada keturi šimtai 
vaikų, sutartinai pasisukę pusračiu, atsigręžia, kaip aš, į ry- 
tus ir dabar matau tik auksinį lauką varpų ir ražienų, nes 
jų plaukus pasiėmiau aš ir dar turėsiu sugalvoti, kokią tų 
plaukų naudojimo ceremoniją surengti. Darnus choras vėl 
pastato skambančią, tvirtą, spindinčią piramidę. Dabar jie 
šlovina didžiąją rytų lygumą, įkvepiančią jų sielas: 


Kelkite vėliavas į rytų vėją, 

Nes jis jas išbūs ir plaikstys. 
Kvieskit į žygį, ir kraujas mūs teišgirs 
šaukimo signalą. 

Žemė mums atsakys, Ji turi vokišką veidą. 
Gausiai aplaistyta krauju, 

Ji negali tylėti. 

Kelkite vėliavas į rytų vėją, 
tesiplaiksto jos prieš naujus žygius! 
Būkim tvirti, tie, kurie eina į rytus, 
gaus ištverti visus sunkumus. 

Kelkite vėliavas į rytų vėją, 

nes nuo rytų vėjo jos platėja." 

Šįryt nujojau į Birkenmiūlę, kur, kaip man buvo sakyta, 
gyvena tokia frau Dorn, iš profesijos karšėja, bet ji verčiasi 
ir audėjos amatu, tad gali priausti audeklų, tik reikia jai nu- 
nešti vilnų. Karas nusmukdė ekonomiką iki tokio primity- 
vaus lygio, kad apsirengti gali tik tas, kuris augina avis. Aš 
neturiu avių, užtat turiu savo vyrukus. Ir man kilo mintis 
iš jų plaukų pasisiūdinti apsiaustą ar uniforminį švarką. Tai 
būtų mano aukso vilna, meilės ir iškilmių chlamidė, paten- 
kinanti mano slaptą aistrą ir demonstruojanti galią. Juo- 
kas ir gailestis suima galvojant apie drovius įsimylėjėlius, 
nešiojančius prie širdies medalione vienintelę mylimosios 
plaukų sruogą! 

Frau Dorn, stambi kaip kumelė moteris, visa vien kojos, 
rankos ir nosis, su baisiausiu nepasitikėjimu žiūrėjo į neaiškia 
uniforma vilkintį raitelį, sustojus; prie jos namų. Moteriš- 
kė atšiauriai tylėjo, kol kalbėjau apie audėjos amatą, ku- 
riuo ji verčiasi. Matyt, tai tikrai buvo smerktina veikla, nes 
čia jau seniai uždrausta viskas, kas nėra būtina! Duodamas 
jai suprasti, kokia linkme kreipiu pokalbį, išsitraukiau iš po 
apsiausto į medžiagą suvyniotą paketą. Virtuvėje išėmiau iš 
jo stirnos šlaunį. Moteris šiek tiek apsiramino. Tada atrišau 
maišą, nuo pat pradžių laikytą už nugaros, ir parodžiau vai- 
kų plaukus. Paaiškinau, jog plaukų turiu daugybę ir norė- 
čiau, kad ji juos suaustų. Frau Dorn reakcija buvo audringa 
ir nesuprantama: Ji staiga ėmė drebėti, trauktis atbula ir, 
kartodama: „Ne, ne, ne“, - mojavo rankomis, lyg norėda- 
ma atstumti šlaunį, plaukų maišą ir mane. Galop išlėkė pro 
užpakalines dureles ir aš išgirdau tilstančius žingsnius, jai 
dumiant per daržus. 


Svarsčiau, ko ji taip išsigando, išvydusi maišą plaukų. Iš- 
dūlinau nieko nepešęs su savo šlaunim ir stebuklinga aukso 
vilna, kurios, bijau, dar ilgai niekur negalėsiu panaudoti! 


* 


N.U. Iš didžiojo kirpimo plaukų liepiau prikimšti man čiu- 
žinį, patalus ir pagalvę. Ta kvailė frau Neta prieš tai norėjo 
juos išskalbti! 

Kokią nuostabią naktį praleidau šituose -gauruose, švel- 
nesniuose, bet kvepiančiuose muskusu ne mažiau, kaip ką 
tik nukirptos avinėlio vilnos! Suprantama, aš nesudėjau nė 
bluosto. Vaikų prakaito kvapas mušė man į galvą ir panar- 
dino į palaimingą svaigulį. Džiaugsmas, ašaros, džiaugsmo 
ašaros! Antrą valandą nakties pajutau daugiau negalėsiąs 
pakęsti to absurdiško medžiagos užvalkalo. Tad perpjoviau 
čiužinį, patalus, pagalvę ir iškračiau plaukus į Bletcheno 
akvariumą, jam išvykus stovėjusį sausą ir dabar panaudotą 
tokiam geram tikslui. Paskui įsirausiau į šį naujovišką lizdą, 
kaip kitados karvelidėje įsirausdavau į pūkus. Jie visi buvo 
čia, mano balandėliai, ir aš juos atpažinau vieną po kito, 
spausdamas prie veido saujas plaukų. Hinerką — iš nupjau- 
tos žolės kvapo, Arminą — iš melsvo atspalvio sruogų, Ort- 
vilą — iš jam vienam būdingo peleniško plaukų šviesumo, 
Iringą — iš neapčiuopiamai plonų, tikro angelėlio, garbanų, 
Hiarą — iš geležimi atsiduodančių kietų kaip varis auksinių 
karčių, atpažinau Baldūrą, Lotarą ir kitus. Paskui aš juos 
visus sumaišiau, išmakalavau, suminkiau ir tvirtai suspau- 
džiau rankose. Tada mane supurtė mėšlungiška rauda ir aš 
pagalvojau — tebegalvoju ir dabar, — ar tik nuo šio jausmų 
pertekliaus man nepakriko protas. 


343 


Aš panašus į užkietėjusį, nepataisomą, atavistinį alko- 
holiką, niekada neragavusį kitokio gėrimo, tik silpną, at- 
mieštą sidrą, ir staiga į valias prigirdytą septyniasdešimties 
laipsnių spiritu. 

Po nemiegotos nakties rytą atsikėliau dejuodamas. 


* 


N.U. Jie pripildo uždarą kiemą patrakusio lakstymo ir šauks- 

mų. Kyla trumpos žiaurios muštynės: peštukai sviedžia į 


„mane mažą berniuką, ir aš jį pagaunu ore, padedamas fo- 
bį ) 


riško reflekso. Didelėmis rankomis apglėbiu apvalią galvą 
tankiais plaukais, ir jo veide juda tik rudos akys, baikš- 
čiai šaudančios kairėn ir dešinėn. Pasilenkiu prie šio sie- 
los veidrodžio, tyro ir gilaus kaip ežeras. Esu lyg vanagas, 
sklandantis aukštai danguje, bet, svaigulio pagautas, pajun- 
tu krintąs į vandens veidrodį. Gaivi it kriauklė vaiko burna 
atsiveria. 

Tada ant suskeldėjusių berniuko lūpų pastebiu ryškiai 
raudonas opeles, skiriamas sausos odos gumburėlių. 

- Tau skauda lūpas? 

- Taip, pone. 

- Tavo draugams taip pat? 

— Nežinau. 

- Eik ir paklausk! 

Atgavęs laisvę, bet dar stebėdamasis mano keistu įsa- 
kymu, vaikas dingsta minioje kaip į vandenį paleista žuvis. 
Po minutės jis grįžta, tempdamas paskui save jungmaną, 
sprendžiant iš panašumo, brolį. Jo lūpos — viena žaizda, su- 
pleišėjusios, sutrūkinėjusios, vietomis šlapiuojančios. 


Tą patį vakarą iš Aryso vaistininko gavau puodelį švel- 
naus migdolų aliejaus, sumaišyto su kakavos sviestu. Po 
pietų didysis refektorijus virsta keistos, jaudinančios liturgi- 
jos šventove. Vaikai vora eina pro mane, ir aš juos patepu... 
Kiekvienas sustoja ir atkiša lūpas. Aš pakeliu kairę ranką 
suglaustu smilium ir didžiuoju pirštu ir karališkai juos pa- 
laiminu. O netrukus mano Niūrioji, mano Genialioji, mano 
Vyskupiškoji, mano apokaliptinių tiesų Saugotoja net nu- 
stoja judėjusi: dabar jie lenkiasi prie jos, norėdami gauti 
lašelį šventojo aliejaus lyg paskutinį patepimą prieš nak- 
tį, — šitaip bučiuojama stebuklinga dangiškojo globėjo sta- 
tula. Atsiranda net keletas eretikų - o, labai nedaug, tik tiek, 
kiek reikia! — atlošiančių galvą ar priešiškai nusisukančių. 

Koks nuostabus forijos dviprasmiškumas: ji leidžia turėti 
ir valdyti, bet sykiu verčia tarnauti ir atsižadėti savęs! 


N.U. Aš pastebėjau, kad dušinė gali būti puiki vieta sukurti 
atmosferos tankiui, kuris man visada atrodė kaip priešingas, 
papildomas forijos polius. Tai erdvi patalpa - maždaug dvy- 
likos metrų pločio ir dvidešimties ilgio, - esanti už drabuži- 
nės. Plokštėmis grįstose grindyse yra nutekamieji grioveliai, 
prie lubų pritaisyta šešiasdešimt dušo galvučių, kurioms 
vandenį, atidarius iš drabužinės valdomą sklendę, tiekia 
penkių tūkstančių litrų talpykla su įmontuotu šildymo ka- 
tilu. Su maišytuvais galima kaitalioti šaltą ir karštą vandenį 
arba leisti abu viena srove. 

Ansčiau vaikai į dušinę buvo siunčiami centurijomis. 
Dabar, taupydami karštą vandenį, eis visi iš karto. Vyriškos 

draugystės dvasiai palaikyti jų apsiplovimuose dalyvauda- 
vo karininkas ar puskarininkis. Nuo šiol juos ten lydėsiu 
tik aš. 

Anglis pakeitus malkomis, ugnį reikia kūrenti kiaurą 
naktį, kad vanduo sušiltų iki keturiasdešimties laipsnių. 
Gal penketą kartų lipau apačion prikrauti į kūryklą pliaus- 
kų, apsėstas prisiminimų apie Nestorą, uždususį Šv. Kris- 
toforo katilinėje, ir mintys apie jo mirtį neapleido manęs 
per visas šias budynes. Vaikams buvo liepta į dušinę ateiti 


aštuntą valandą, prieš Frižbstiūck'. Kai jau gulėjau nuogas 


po karšta, dusinančia, akinančia srove, suskambo skaidrių 
jų balsų muzika, sumišusi su basų kojų tapsenimu ant 
akmeninių laiptų. Linksmas erzelis, stumdymasis, juokas 
po lietumi, lyjančiu iš dušo galvučių, tumulai karštų garų, 
viską gaubiančių balkšvomis sutemomis. Kūnai paskęsta 
juose, staiga išnyra it akimirkos sapnas, paskui vėl ištirps- 
ta. Vaikai prieš suvalgomi verda milžiniškame katile, bet 
aš taip pat įšokau į jį iš meilės ir šuntu drauge su jais. 
Be paliovos mindomas, traiškomas ant manęs užvirtusių 
šlapių kūnų, prisimenu seną, pažįstamą, per keletą metų 
nuo karo pradžios užmirštą jausmą, kurį vadinu angelis- 
kuoju. Bet šis angeliškasis ištroškintas ir pakeitęs ženklą: tai 
jau ne nusiminimas, stumiantis mane į kančių bedugnę, 
o šlovingas kilimas į dangų skaisčių debesų sūkuriuose, 
ir šis kilimas menkai teįkvėptų, būtų šventeiviškas, jei ne 
duslūs, galingi į šonkaulius besidaužančios širdies smū- 
giai, tas dramatiškas tamtamas, kurio ritmu vyksta mano 
apoteozės iškilmės. Svajoju apie kūno prisikėlimą, žadamą 


" Prūbstūck — pusryčiai (vok.). 

mums religijos, bet pasikeitusio kūno, pačiame jaunystės 
žydėjime. Ir deginančių garų srovėms patiesiu savo tamsią, 
metų sudarkytą od3, atstatau rudą, raukšlių išvagotą veidą, 
visu juodu, dumšlėtu stotu įsirausiu į šiuos baltutėlaičius 
miltus, atsiduodu šiems gyviems kuodeliams, kad jie išgy- 
dytų jį nuo bjaurasties! 


* 


N.U. Naktys atšalo, o dėl anglių trūkumo negalėjome įjungti 
centrinio šildymo, tad teko atsisakyti mažų, aštuonių lovų 
miegamųjų ir bendru miegamuoju paversti didžiąją riterių 
menę, šildomą ketaus krosnimis. Vaikai entuziastingai su- 
tiko šią permainą, nes tikėjosi galėsią smagiai pašėlti. Dėl 
manęs, tai čia matau progą savo mąslią, nerimastingą vie- 
natvę supriešinti su šia didele naktine bendruomene, pilna 
atodūsių, sapnų, baimių ir užsimiršimo. 

Vaikai savo noru sustūmė loveles vienas prie kitų, suda- 
rydami iš jų pakeliamąsias grindis, baltą, minkštą plentą, 
kuriuo basas su malonumu pabėgiojau į visas puses. Tai 
veikiau Aipnodromas nei miegamasis tradicine šio žodžio 
prasme. 

Hipnodromas iš tiesų darė stebuklus. Vaikų lauktas 
grandiozinis šėlsmas virto tikru padūkimu. Buvo nuosta- 
bu! Pasiutęs šuoliavimas per plačią tamprią lygumą, išgrįstą 
baltomis lovelėmis. Patalų ir pagalvių viesulas, šienaujantis 
krūvon sukibusius kovotojus, kurie griuvo džiaugsmingai 
spiegdami, patrakusios gaudynės, pasibaigiančios po lovo- 
mis, įnirtingos atakos imant minkštą, iš sukrautų čiužinių 

pastatytą tvirtovę, ir visa tai vyko šiltnamio tvankumoje, 
prisodrintoje gyvuliško karščio, už tankių užuolaidų, den- 
giančių visus langus. 

Įsispraudęs į nišą, kur mane visi užmiršo, stebėjau šėls- 
tančius vaikus. Žinojau, kad jie kiaurą dieną kasė prieštan- 
kinius griovius ir dabar eikvoja paskutines jėgas. Keletas 
jau užmigo ten, kur tykojo pasaloje. Visi pamažu pradėjo 
glebti, ir aš nutraukiau linksmybes, vienu kartu užgesinęs 
septyniasdešimt penkis prožektorius, švietusius salėje. Sep- 
tyniasdešimt penkios naktinės lempelės tuoj pat sukūrė 
melsvą, virpančią miegamųjų atmosferą, migdančią labiau 
negu tamsa. Triukšmas greitai nutilo, tik keletas nenuora- 
mų vis dar kovėsi pakampiais. Tada ir aš pajutau, kaip ap- 
sunko vokai. Niekad nebūčiau pagalvojęs, kad aš, nakviša, 
nemiga, lunatikas, užsnūsiu vienas iš pirmųjų, sėdėdamas 
ant lovos krašto, nugara atsirėmęs į kampą, ir tai bene ge- 
riausia, labiausiai pamokanti vakaro staigmena. Jei visada 
miegu taip prastai, galbūt man visada reikia miegoti su ke- 
turiais šimtais vaikų. 

Bet, matyt, kažkas tūnantis viduje manė, jog čia esu ne 
vien tam, kad miegočiau, nes vidurnaktį staiga atsibudau 
ir, reikia pasakyti, žvalus kaip vyturys. Visi šie kūnai, įvai- 
riausiomis pozomis sugriuvę blyškiai apšviestoje aikštelėje, 
atrodė stulbinamai keisti. Vieni lyg iš baimės susimetę į krū- 
vą, kiti broliškai apsikabinę, treti sukritę ištisomis eilėmis, 
lyg pakirsti kulkosvaidžio salvės, bet patetiškiausi buvo vie- 
nišiai, nušliaužę į kampus numirti kaip žvėrys arba, prie- 
šingai, veltui stengęsi pasiekti draugus ir išleidę paskutinį 
atodūsį. 


Po smagaus vakarinio erzelio šis žudynių vaizdas man 
žiauriai priminė gresiantį likimo posūkį, vadinamą pikty- 
bine inversija. Gausiai žarstyti komandoro įspėjimai visa- 
da būdavo netiesioginiai ir mįslingi. O šio vakaro pamoka 
šiurpinamai aiški. Visos esmės, mano atskleistos ir įkaitin- 
tos iki raudonumo, rytoj ar net šį vakarą gali pakeisti ženklą 
ir užsiliepsnoti pragariška ugnimi, juo baisesne, juo iškil- 
mingiau būsiu jas išaukštinęs. 

Bet šių nuojautų sukeltas liūdesys buvo toks pakilus 
ir toks didingas, kad lengvai derinosi su oriu džiaugsmu, 
kurį jaučiau lenkdamasis prie miegančių vaikų. Vaikščio- 
jau nuo vieno prie kito, skraidinamas švelnumo sparnų ir 
vos liesdamas hipnodromą; dėjausi domėn savišką kiek- 
vieno išvaizdą, kartais kurį nors apversdavau, norėdamas 
pamatyti veidą, kaip paplūdimyje apverčiamas akmenu- 
kas, norint apžiūrėti jo šlapiąją, paslaptingąją pusę. Paskui 
neišskirdamas pakėliau apsikabinusius dvynius ir jie kažką 
mykdami švelniai padėjo galvas man ant pečių. Mano di- 
delės, šlapios, suglebusios lėlės — niekada neužmiršiu jų 
ypatingo zegyvo svorio! Mano plaštakos, rankos, strėnos, 
kiekvienas raumenėlis amžiams įsiminė specifinį, su nie- 
kuo nepalyginamą sunkumą... 


* 


N.U. Vėliau, galvodamas apie tos atmintinos nakties pamo- 
kas, padariau išvadą, kad nesuskaičiuojamas miegančių 
vaikų pozas galima suskirstyti į tris pagrindinius tipus. 

Pirmasis — miegojimas 227 nugaros, paverčiantis vaiką 
mažu velioniuku pamaldžiai sudėtomis rankomis, į dangų 

atgręžtu veidu, suglaustomis kojomis, ir, reikia pripažinti, 
panašesnis į mirtį negu į poilsį. Nuo šios pozos labai ski- 
riasi miegojimas 227 šono, kai keliai pritraukti prie pilvo, 
visas kūnas susirietęs ir įgavęs kiaušinio formą. Tai gema- 
lo poza, dažniausia iš visų trijų, primenanti laikotarpį iki 
gimimo. Kitaip nei šios dvi pozos, kurių viena mėgdžioja 
gyvenimą po mirties, kita - gyvenimą iki gimimo, mie- 
gojimas an pi/vo yra vienintelė poza, skirta žemiškajai 
dabarčiai. Ji vienintelė teikia svarbą — didžiausią svar- 
bą — pagrindui, ant kurio ilsisi miegantis vaikas. Prie šio 
pagrindo — idealu, jei tai mūsų gimtoji žemė, - miegan- 
tysis prisispaudžia, norėdamas jį užvaldyti ir sykiu prašyti 
globos. Ši poza yra žemės meilužio, apvaisinančio ją savo 
kūno sėkla, ir naujokėlio, išmokyto glaustis prie žemės, 
kad išvengtų kulkų ir sviedinių skeveldrų. Miegodamas 
ant pilvo, žmogus pasideda galvą ant šono, ant vieno ar 
kito skruosto, ar veikiau ant vienos ar kitos ausies, lyg 
klausytųsi žemės. Pagaliau prisiminkime Bletcheną, tei- 
gusį, kad ši poza geriausiai tinkanti ilgagalvių poilsiui, ir 
net pasvarstykime, ar įprotis guldyti kūdikius ant pilvo ir 
pasukti jų galveles ant smilkinio neatsirado iš noro - juk 
jų kaukolės kaulai tokie minkštučiai! — padaryti juos do- 
lichocefalais. 


N.U. Vakar žiūrėjau į savo Mėlynbarzdį be brizgilų ir be 
balno, pavadžiu pririštą prie sienoje įkalto žiedo. Nuėmus 
kamanas, gyvulys išgversta, nuleidžia galvą, suskliaudžia 

ausis, atsipalaiduoja, suglemba, nugara susmunka, šonai 
sukrinta, visas atrodo lyg nuvarytas. Bet tik uždėkite jam 
apynasrį, ant pasturgalio užmeskite balną, ir jis pasitemps, 
ims trypti, šokinėti, pakels galvą, išplės akis, pastatys au- 
sis... Taip ir aš, liūdnas ir prislėgtas, apsunkęs nuo savo 
ūgio ir jėgos, linkstančiomis kojomis ir svyrančiomis ran- 
komis, tampu savimi, stipriu ir išdidžiu, tik užsisodinęs 
vaiko kūną, suspaustas jo kojų, pabalnotas jo strėnomis, 
apglėbtas jo rankų, apvainikuotas jo juoku. 


N.U. Suaugusio žmogaus sėdmenys, negyvos mėsos gabalai, 
riebalų maišeliai, bjaurūs lyg kupranugario kupros, o vai- 
ko užpakaliukas, judrus, virpantis, visada žvalus, kartais iš- 
blyškęs ir sudubęs, po valandėlės jau šypsosi, būna naiviai 
optimistiškas ir išraiškingas kaip veidas. 


* 


N.U. Šešios valandos, ir pirmieji saulės spinduliai jau žyra 
ant blizgančių rytinių bokštų čerpių. Jų glostomi keturi 
šimtai hipnodromo penių susijaudina, pakelia aklas gal- 
vutes, svajodami apie galimą sužydėjimą, išėjimą į švie- 
są, į spalvas, kvapus, į Angelo Faloforo svarbiausią krūmą. 
Bet, rytiniam jauduliui praėjus, jie vėl suglebs, pasitrauks 
į šešėlį, atsižadės savęs, bus nugramzdinti į genitalijų už- 
marštį ir ištraukti vieninteliam nykiam tikslui - giminės 
pratęsimui. Gal nebent... forija? Kas žino, ar tik ne čia 

slypi šventajam Kristoforui skirto didžio atlygio prasmė: 
už tai, kad pernešė ant pečių vaikelį Jėzų, jo lazda staiga 
pražydo ir apsipylė vaisiais? 


N.U. Medus, tekantis jiems iš ausų, toks pat auksinis, kaip ir 
bičių, jo skonis pasižymi kvintesenciniu kartumu, kuris at- 


baidytų kiekvieną, tik ne mane. 


VI 


Astroforas 


Vidurnaktį Viešpats užmušė visus 
Egipto krašto pirmagimius. 
Iš 12, 29 


Per paskutinius 1944 metų mūšius Rytų Prūsijoje buvo paim- 
tas Geldapės miestas, esantis už šimto kilometrų į šiaurės rytus 
nuo Kaltenborno. Spalio 22 dieną namas po namo jį užkariavo 
trečiojo Baltarusijos fronto armija, vadovaujama generolo Čer- 
niachovskio, bet lapkričio 3-ąją jį atsikovojo generolo Dekerio 
dvidešimt devintoji tankų divizija. Per ramybės tarpsnį, trukusį 
iki naujo sovietų puolimo, turėjusio prasidėti 1945 metų sausio 
13 dieną, gyventojai spėjo suvokti, koks pavojus jiems gresia, ir 
perprasti, ko verti nacių vyriausybės žarstomi pažadai juos ap- 
ginti. Tikėti galima Raudonosios armijos invazija į Rytų Prūsiją 
reiškė būti nusikaltėliu - pralaimėjimo pranašu ir išdaviku. So- 
vietų stumiama ilga virtinė pabėgėlių iš rytų — pirmiausia bal- 
tarusiai valstiečiai, paskui lietuviai, Mėmelio krašto gyventojai, 
ir galiausiai pirmieji Rytprūsių vokiečiai — vokiečių civilių jokiu 
būdu negalėjo būti laikomi įspėjimu. Kaimų aikštėse ir miestų 
parkuose ant virvių suposi piliečiai, apkaltinti rengimusi bėgti. 
Todėl Raudonoji armija vermachto paliktų sričių gyventojus už- 
klupo visai sutrikusius. Sovietų kareiviai raportavo, kad įžengę į 
ūkius arklidėse ir tvartuose rado visus gyvulius, krosnyse ūžiančią 
ugnį, ant viryklės marmančią sriubą. Siauruose, retuose krašto 
keliuose per ledinį viduržiemio šaltį grūdosi pakrika minia visų 

tautybių pabėgėlių, traukiančių į vakarus su vermachto konvojais, 
aplenkiančių juos arba besivelkančių uodegoje. 

Nors išoriniai įvykiai Tifožo beveik nelietė, porą kartų jam 
teko būti šio graudaus išėjimo liudytoju. Pirmąkart tai nutiko 
prieš pat 1944 metų Kalėdas kelyje iš Aryso į Luką. Kariškių ko- 
lona lėtai judėjo Luko link, o pabėgėlių virtinė, einanti į priešingą 
pusę, stingsojo lyg sukaustyta šalčio. Prie Aryso tikriausiai susida- 
rė grūstis, ir atrodė, kad vežimai nuo nejudrumo išklebo, nes vyrai, 
naudodamiesi postoviu, tikrino, ar neatsileido arklių kamanos ir 
ar neatsirišo ryšuliai, o vaikai tuo tarpu šmirinėjo po šlaitus ir 
pakelės giraites. Tifožas, lenkdamas voras, smulkia risčia nujojo 
Aryso link ir už pusantro kilometro iš tolo pamatė spūsties prie- 
žastį — būrį civilių ir kariškių, bruzdančių aplink du persivertusius 
vežimus. Karinis kinkinys, slysdamas nuo apledėjusios nuokalnės, 
taip nelaimingai susidūrė su valstiečio vežimu, kad grąžulas kaip 
durtuvas įsmigo kariškių arkliui į piršis. Gaištantis gyvulys klūpo- 
jo, iš dešinės prilaikomas greta ėjusio arklio, o iš kairės - tempusio 
valstiečio vežimą, ir abu jie spardėsi, stojosi piestu, stengdamiesi 
ištrūkti iš kebeknės. 

Šis išėjimo vaizdas Tifožą giliai sujaudino. Jis galvojo apie 
prancūzų bėgimą 1940-ųjų birželį, kuris, palyginti su šituo, at- 
rodė kaip plaukimas į Kiteros salą“, ir mintyse kartojo Šventojo 
Rašto žodžius: „Melskitės, kad jums netektų bėgti žiemą.“ Per- 
verto arklio paveikslas neišdildomai įsirėžė jo širdyje, nes jis čia 
įžvelgė simbolį - deja, neiššifruojamą, - tikriau sakant, heraldinę 
figūrą, nežinomą, bet susijusią su Kaltenborno herbu. Kai pabė- 
gėlių kolona vėl pajudėjo, jis išvydo tai, kas neturėjo jokios sim- 


* Užuomina į A. Watteau (1684-1721) paveikslą „Išplaukimas į Kiteros 
salą“, kuriame vaizduojami piligrimai, susirengę į Kiteros saloje esančią Afro- 
ditės šventyklą. 

bolinės auros ir kėlė gryniausią siaubą: žmogaus lavoną, įmintą 
į suledėjusį vieškelį, sutryptą tūkstančių kojų, suplotą, sutraiš- 
kytą tankų vikšrų, sunkvežimių padangų, vežimų ratų ar tiesiog 
kaukšinčių batų, ne storesnį už kilimą, negrabiai iškirptą pagal 
žmogaus siluetą, kuriame galėjai neaiškiai įžiūrėti profilį, vieną 
akį ir plaukų sruogas. 

Po keleto dienų kelyje iš Lėceno į Reiną įvyko susitikimas, 
sukrėtęs Tifožą dar labiau. Jis iš tolo pamatė visus tuos belaisvius, 
galvas apsimuturiavusius šalikais ir užsidėjusius pilotes, kojas ap- 
sivyniojusius vilnoniais skudurais ar laikraščiais, pririštais prie 
batų, paskui save tempiančius skardinius ar kartoninius lagami- 
nus, uždėtus ant medinių pačiūžų ir paverstus rogutėmis. Jų buvo 
keli šimtai, gal tūkstantis: jie nėmaž nesikrimto ir netylėjo kaip 
kiti pabėgėliai, priešingai, plepėjo ir pokštavo mosuodami krep- 
šiais, išsipūtusiais nuo maisto produktų. Vos jiems pasirodžius, 
Tifožas suprato, ko laukti, bet pirmoji jo išgirsta prancūziška fra- 
zė it pašinas dūrė į širdį. Jis jau prasižiojo jų pasveikinti, tačiau 
gerklę užgniaužė dusulys, panašus į gėdą. Ir staiga, savo nuostabai, 
su ilgesiu prisiminė vairuotoją Ernestą, Mimilį iš Mobežo, Fifi iš 
Panteno, Sokratą ir visų pirma kvailelį Viktorą. Tiesą pasakius, 
niekas jam netrukdė prisidėti prie šių žmonių, linksmai einančių 
į Prancūziją ir ketinančių įveikti apie du tūkstančius kilometrų 
per karo išraustą žemę, patį viduržiemį, su skuduriniu ir popieri- 
niu apavu. Tifožas pažvelgė į savo batus, gražius juodus minkštus 
Kaltenborno senjoro batus, šį rytą nublizgintus savo rankomis. 
Belaisviai dabar pėsčiavo pro jį pritildę balsus, nes laikė jį vokie- 
čiu, tik nedidukas juočkis, panašus į Fifi, praeidamas šūktelėjo: 

- Fric kaput! Sovietski visur, 42era/// 

Ši paryžietiška pašaipa per patį pirmą susidūrimą su saviš- 
kiais ūmai priminė Tifožui neperžengiamą ribą, visada skyrusią 

jį - dramblotą, nekalbų, melancholišką — nuo malonių bičiulių 


draugijos. Jis apsuko Mėlynbarzdį, garsiai pūtuojantį iš nekantru- 


mo, ir nujojo atgal į Kaltenborną. Tifožas būtų greitai užmiršęs šį 


susitikimą, nes dabar priklausė tai Prūsijai, kuri griuvo aplinkui, 


bet iki pat grįžimo į pilį jį persekiojo vienas paveikslas: Girių ka- 


raliaus, paskendusio pelkėse, sunkios dumblo paklodės saugomo 


nuo žmonių ir nuo laiko kėslų. 


N. U. 

Šįryt buvau Gumbinėje. Prie batsiuvio dirbtuvės eilėje 
stovėjo moterys ir seniai su gabalu senos padangos rankoje. 
Dirbtuvėje jie nusiaudavo ir laukdavo, kol batsiuvys prikals 
prie nudrengtų batų susidėvėjusios padangos puspadžius... 

Didėjant mano galybei, su baime ir susižavėjimu stebiu, 
kaip tuo pat metu žlunga vokiečių nacija. Maži vaikai eva- 
kuoti į užnugarį. Vyresni pašaukti į priešlėktuvinės gynybos 
padėjėjus (F/akbe/fer), todėl mokyklos uždarinėjamos viena 
po kitos. Pašto skyriai dirba tik apskričių centruose (Kreisor- 
fe), tad, norėdamas išsiųsti laišką ar siuntinį, turi sukarti dau- 
gybę kilometrų. Administracijoje vienas senis eina viršininko, 
pavaduotojo ir sekretoriaus pareigas ir atlieka tik būtiniausias 
operacijas, tarp kurių, be maisto kortelių dalijimo ir praneši- 
nėjimo šeimoms apie mūšio lauke žuvusį artimąjį, gauleiterio 
reikalavimu registruojamos ir santuokos. Griūvantis didysis 
Reichas pageidauja, kad palikuonys gimtų teisėtai. Aplinkui 
šimto kilometrų spinduliu nėra nė vieno gydytojo. 

Kartais girdžiu žmones skundžiantis, kad gyvenimas sun- 
kėja. Tiesa ta, kad jis paprastėja, bet paprastėdamas darosi 
sunkesnis, rūstesnis. Anksčiau šiuolaikinio gyvenimo sraig- 


teliai — administraciniai, prekybiniai ir kitokie — buvo lyg 
spyruoklytės, mažinančios trintį tarp žmonių ir daiktų. Da- 
bar gyventojai vis dažniau susiduria su žiauria tikrove. 

Ši šalis žūsta, ir todėl jaudina mane vis labiau. Matau, 
kaip ji krinta man prie kojų, nuoga, silpna, pasidavusi, 
įstumta į begalinį vargą. Galima pamanyti, kad griūdama ji 
atidengia savo pamatus, iki šiol slėptus ir staiga atkastus, iš- 
keltus į dienos šviesą. Visai kaip perverstas vabzdys, visomis 
šešiomis kojomis mataruojantis ore aplink baltą, minkštą 
pilvą, atsisukęs į dangų ir ūmai netekęs tamsaus, globėjiško 
žemės artumo. Taip ir jauti drėgnos dirvos ir pūvančio gyvo 
organizmo kvapą, sklindantį iš blyškaus apverstos tautos 
pilvo. Čia ilsisi didelis beginklis Prūsijos kūnas, vis dar gy- 
vas ir šiltas, bet minkštas, pažeidžiamas dalis atstatęs mano 
batams. To ir reikėjo, kad ši šalis ir jos vaikai paklustų mano 
valdingam švelnumui. 


* 


Raufeizenas buvo dingęs visą savaitę. Vieną vakarą jis grįžo 


su kolona vermachto sunkvežimių, iš kurių pilies kieme buvo 


iškrauta trys tūkstančiai faustpatronų ir tūkstantis du šimtai 


prieštankinių minų. Faustpatronai, maži individualūs minosvai- 


džiai, be galo veiksmingi, nors labai lengvi ir paprasti, pasirodė 


pačiu laiku kaip idealus pavienių šaulių ginklas prieš užpuolikų 


tankus. Kumuliacinė mina, pataikiusi į šarvą, išmesdavo degan- 


čių dujų srovę ir besilydančio metalo branduolį, kurių greitis 


būdavo keli tūkstančiai metrų per sekundę, o temperatūra — keli 


tūkstančiai laipsnių. Pro šarve pramuštą skylę į tanko vidų im- 


davo tekėti skystas metalas, sužeidžiantis ar nužudantis ekipažą 

ir uždegantis kabinoje tvyrančius tepalų ir benzino garus. Tačiau 
faustpatronų minos galėjo nuskrieti tik aštuoniasdešimt metrų 
ir instruktoriai reikalavo laukti, kol taikinys prisiartins tiek, kiek 
leidžia šaulio drąsa. Idealus atstumas -— penkiolika metrų, karto- 
davo jie, bet tai buvo ir didvyriškas atstumas, beprotiškai įžūlus, 
reikalaujantis iš atsidūrusio priešais sunkų tanką šaulio beveik 
nesąmoningo šaltakraujiškumo. 

Todėl Raufeizenas per teorines paskaitas, vykstančias pilies 
menėje, kur buvo pastatytos juodos lentos, stengėsi įkalti vaikams 
į galvas, kad šarvuotą pabaisą galima prisijaukinti. 

- Tankas kurčias ir pusiau aklas, — tvirtindavo jis pabrėždamas 
savo žodžius. - Jūs jį girdite, o jis negirdi nieko. Variklio burz- 
gesys net trukdo viduje uždarytam ekipažui atskirti, kas ir iš kur 
šaudo: automatiniai ginklai, artilerija ar aviacija. 

Tankas blogai mato. Jo regėjimo laukas apribotas didelių 
aklųjų kampų, užstojančių būtent tai, kas yra čia pat. Tankui 
važiuojant, dėl kratymo matomumas būna dar blogesnis. Naktį 
jis priverstas judėti atdaru liuku ir langinėmis. 

Tankas negali šaudyti iškart į visas puses ir į arti esančius 
taikinius. Aklieji kampai ir mažiausiai trisdešimt sekundžių, 
reikalingų, kad bokštelis apsisuktų visą ratą, padeda ryžtingam 
pėstininkui veikti be jokios rizikos. Patrankos aklasis kampas 
svyruoja nuo septynių iki dvidešimties metrų, o automatinių 
ginklų — nuo penkių iki devynių metrų, priklausomai nuo tanko 
tipo. Ir pagaliau iš važiuojančio tanko neįmanoma taikliai šaudyti. 
Kai norima paleisti taiklų šūvį iš patrankos, jis turi sustoti, taip 
duodamas pavojaus ženklą puolančiajam. 

Paskui Raufeizenas išvardijo šešias pažeidžiamiausias tanko 
vietas, į kurias šaulys privalo taikytis: vikšrai, dugnas, vėdinimo 
sistema, variklis, bokštelio liukas ir stebėjimo anga. 

Jam kalbant, vaikai įsivaizdavo atgyjant pasakų pabaisą, grės- 
mingai stiprią, bet lėtą, triukšmingą, nerangią, trumparegę, kurčią, 
ir lygino ją su žvėrimis, kuriuos buvo įpratę medžioti. Kas be ko, 
tie žvėrys pavojingesni už elnius, bet prie jų lengviau prisėlinti ir 
juos nudobti, - žodžiu, superšernai, ir tiek. Jie juokėsi iš džiaugs- 
mo, įsivaizduodami būsimas smagias medžiokles. 

Realūs šaudymai faustpatronais, surengti Eichendorfo smėly- 
nuose, kur iš plytų buvo sumūrytos sienelės, šiek tiek panašios į 
tankų formas, grąžino vaikus į negailestingą tikrovę. Sprogimas 
iššovus, liepsnų liežuvis, nutvilkantis šauliui pakaušį, rikošetu 
sniege šokinėjančio sviedinio žviegimas jam nesprogus dėl to, kad 
buvo paleistas per stačiu kampu ir įsmigo į žemę, trenksmas pa- 
taikius į taikinį ir ugnies stulpas, ištaškantis sienelių plytas kaip 
konfeti, - vaikai greitai suprato, kad gavo pragarišką žaislą ir kad 
jiems prasideda nauja era. Beje, po poros dienų atsitiko nelaimė, 
nusinešusi jungmano Helmuto fon Biberzės gyvybę. 

Pagal beatošliaužio pabūklo principą šūvio jėga pasiskirsto į 
dvi lygias dalis — viena, paleidžiant užtaisą, į priekį, kita, turinti 
išsisklaidyti ore, į užpakalį. Didžiausias pavojus, gresiantis šau- 
liui ir pabūklo tarnybai, yra šis ugnies pliūpsnis, išsiveržiantis iš 
vamzdžio toje pusėje, kurioje, rodos, nėra ko bijoti. Jei jis sutinka 
kliūtį pernelyg arti, pražūtingais purslais ištykšta ant šaulio. Bet 
didžiausia grėsmė tyko už šaulio stovinčio padėjėjo, nes liepsna 
sėja mirtį trijų metrų atstumu. 

Sužinojęs, kad faustpatrono ugnis nukirto Helmutui galvą ir 
kad jo palaikai ilsisi ant neštuvų pilies koplyčioje, Tifožas nuskubė- 
jo tenai ir beveik visą naktį vienas prabudėjo velionio galvūgalyje. 


N.U. Iki pirmųjų ryto žarų negalėjau atsitraukti nuo šio lieso 
kūnelio, lyg tušu nupiešto ant baltos paklodės, ant kurios 

jis buvo paguldytas, ir stebėjau kaulėtą pavidalą su šen bei 
ten išsišovusiais raumenų gumulais, pūpsančiais it amalų 
rutuliai ant nuogų medžio šakų. Ar, žiūrėdamas į šį keistą 
paveikslą, aiškiai pajunti, kad šie begalviai palaikai nebetu- 
ri nieko žmogiško? Nieko žmogiško, noriu pasakyti, nieko, 
kas skatintų suaugusiuosius jais rūpintis. Helmutas fon Bi- 
berzė jau buvo nebe Helmutas, kilęs iš kažkurios vietovės. 
Tai buvo būtybės esencija, nukritusi iš dangaus kaip aero- 
litas ir pasmerkta ištirpti žemėje. Mirtis suteikė jo kūnui 
tokią pilnatvę, kokios jis niekada neturėjo būdamas gyvas. 
Šausgyslės, nervai, viduriai, gyslos — visas šis slaptas mecha- 
nizmas, šildęs jį ir maitinęs, susilydė į vientisą kietą masę, 
virtusią vien forma ir svoriu. Net krūtinės ląsta, pakilusi lyg 
giliai įkvėpus, ir švelnus pilvaplėvės kalnelis bylojo, kad vis- 
kas baigta, kad šis kūnas jau nustojo virpėti. Suprantama, 
mano mintys sukosi apie svorio sąvoką — negyvo svorio, ir 
jas turėjo apvainikuoti forijos aktas. 

Visada įtariau, kad galva tėra dvasios (spirifus — vėjas) 
pripildytas balionėlis, keliantis kūną, laikantis jį vertikaliai 
ir sykiu perimantis iš jo didžiąją svorio dalį. Galva kūną 
sudvasina, padaro ne tokį materialų, ne tokį pastebimą. Ne- 
tekęs galvos, jis, priešingai, krinta ant Žemės, staiga visiškai 
sumaterialėja ir tampa be galo sunkus. Toks dvilypumas, le- 
miantis dvasios atsidalijimą nuo proporcingai pasunkėjusio 
kūno, pateikė man santykinę šio reiškinio versiją, reiškinio, 
kurį mirtis atkuria ir suabso/iutina. Štai dėl ko tie iškilumai 
išsipūtė dar labiau, nors suglebęs kūnas liko inertiškas, ne- 
tekęs visų spyruoklių. 

Pakėliau mažąjį numirėlį ant rankų, įsmeigęs akis į 
kraupią žaizdą, žiojinčią ant kaklo. Ir, nors esu stiprus, 


nors to ir tikėjausi, išsyk susverdėjau nuo jo svorio. Iškil- 
mingai prisiekiu, šis begalvis kūnas buvo tris ar keturis 
kartus sunkesnis nei gyvas. 

Jei kalbėsime apie forišką ekstazę, tai ji nuskraidino 
mane į juodą dangų, kas akimirką drebinamą apokalipsės 
patrankų griausmo. 


* 


N.U. Vidurnaktis... Jie visi čia, hipnodrome, besąlygiškai atsi- 
davę mano valiai. Ką daryti? It didelis, plaukuotas, neran- 
gus naktinis drugys sunkiai skraidau nuo vieno prie kito 
nežinodamas, kaip patenkinti geismą, tą graudų troškulį, 
kamuojantį ir širdį. Naktinė plaštakė meilės sparnais lekia 
prie elektros lemputės. Atsidūrusi šalia, prie pat to nenuga- 
limai traukiančio daikto, ji nesumoja, ką daryti. Nesumoja, 
ką su ja daryti. Ir iš tiesų, ką peteliškei daryti su elektros 
lempute? 

Po teisybei, aš stumiu nuo savęs vieną įtarimą, taip įky- 
riai mane apsėdusį, kad užrašysiu jį ant šito lapo nakties 
priedangoje. Ar tik budėjimas prie Helmuto palaikų nebus 
visiems laikams sužadinęs potraukio prie sunkesnių, mar- 
murinių kūnų, sustingusių labiau nei šie, gražiai šnopuojan- 
tys ir šnarpščiantys hipnodrome? 


* 


N.U. Viena iš sunkiausių virš manęs kabančių negandų, — 
o gal verčiau reikėtų sakyti, viena iš šviesiausių malonių, 
spindinčių man virš galvos, — yra ta, kad, vos suformulavęs 
kokį klausimą ar pageidavimą, iš likimo anksčiau ar vėliau 

būtinai sulaukiu atsakymo. Tas atsakymas beveik visada pri- 
trenkia savo jėga, nors seniai esu įpratęs prie tokių smūgių. 

Ką daryti su vaikais, kuriuos laikau Kaltenborno narve? 
Dabar žinau, kodėl absoliuti tirono valdžia galop visada pri- 
veda jį prie absoliučios beprotystės. Todėl, kad jis neišmano, 
ką su ja daryti. Nieko nėra žiauresnio už būseną, kai dingsta 
pusiausvyra tarp beribių galimybių ir riboto mokėjimo jas 
panaudoti. Nebent likimas sulaužytų skurdžios vaizduotės 
užtvaras ir paleistų neryžtingą valią. 

Nuo vakar žinau žiaurų ir puikų savo vaikų panaudojimo 
būdą. 

Raufeizenas deda visas pastangas, kad Kaltenbornas 
laikytųsi pasipriešinimo instrukcijų, be saiko leidžiamų 
fiurerio. Helmuto mirtis nesutrukdė šaudymo faustpatro- 
nais pratybų. Negana to, dvi centurijos pamainomis dirba, 
ruošdamos prieštankinių minų laukus. Tos minos, vadina- 
mos lėkštėmis, Tė//lerminen, nelabai pavojingos, nes sprogs- 
ta tik prispaustos mažiausiai keturiasdešimties kilogramų 
svorio. Užtat kiekviena sveria po penkiolika kilogramų ir 
tai tikras jėgų ir ištvermės išbandymas jungmanams, nešio- 
jantiems jas iš sunkvežimio į pasirinktas vietas, per kurias, 
jei prasiverš, priešų tankai „bus priversti“ važiuoti. Jose jie 
šachmatų tvarka dėlioja minas dviejų trijų šimtų metrų il- 
gio atkarpoje taip, kad dviem kvadratiniams metrams tektų 
trys minos. 

Aš nesibaimindamas vairavau vieną iš tokių kariškų 
sunkvežimių, vermachto mums paskolintų dar keletui die- 
nų: jame buvo penki šimtai sunkių minų, galinčių išlakdinti 
į orą visą miestą. Dviejų sunkvežimių kroviniai prieš tai jau 


buvo išskirstyti, ir manęs laukė tik pora dešimčių berniukų. 
Pagal taisykles kiekvienas žmogus privalo nešti tik vieną — 
vienintelę - miną ir eiti mažiausiai keturiasdešimties metrų 
atstumu nuo artimiausių nešėjų. Aš išdalijau minas vaikams 
ir iš neturėjimo ką veikti, iš smalsumo ir draugiškumo nu- 
sekiau įkandin paskutinio nešėjo. 

Tai buvo Arnimas iš Ulmo, esančio Viurtemberge. Vie- 
nas iš tų Žemų, kresnų švabų valstiečių vaikų apvalia galva 
ir kieta kaukole, bet šias savybes SS selektorių akyse atpirko 
šviesiai žalios akys ir auksiniai plaukai. Apskritai, jis buvo 
kaip baltapūkis overnietis, juoba kad švabai kitoje Vokie- 
tijos dalyje laikomi šykštuoliais, pagiežikais, bukapročiais, 
nevalomis. Bet aš mėgau Arnimą už jėgą, beveik visą su- 
sitelkusią kojose, matyt, per daug tvirtose jo svoriui, todėl, 
nors ir atrodė gremėzdiškos, jos nešė vaiką lengvai, kone 
pasišokinėdamos, ir sulig kiekvienu žingsniu smaginosi dėl 
tokios menkos apkrovos. 

Tačiau šįkart Arnimo iš Ulmo eigastis nebuvo elastin- 
ga, nes dešine ranka jis vilko sunkų mirties diską, šarvuotos 
skardos paplotį, sudarkius; ir kairėn pakreipus; jo siluetą, 
privertus; balansuoti horizontaliai ištiesta laisvąja ranka. 
Jis tapeno smulkiais greitais žingsniukais, ir aš jį pasivi- 
jau, lyg ir ketindamas padėti, nors instrukcijos tai ir drau- 
dė. Įveikęs kokį šimtą metrų, jis sustojo ir perėmė naštą į 
kitą ranką, prieš tai geriau apvyniojęs skuduru minos žie- 
dą, labai jau ploną ir aštrų. Ir vėl nuluteno smulkiais, dar 
skubresniais žingsniukais, dabar jau balansuodamas ore de- 
šine ranka. Paskui vėl sustojo, pamatęs mane nusišypsojo ir 
išpūtė skruostus, norėdamas parodyti, kaip pavargo. Tada 

pasirinko ne tokį sunkų, bet taisyklių visiškai neatitinkan- 
tį minavimo ir išminavimo būdą, kitokį, nei mums buvo 
dėstomas. Pakėlęs miną abiem rankomis, jis prispaudė ją 
prie pilvo ir nunešė truputį atsilošęs. Berniukas buvo dukart 
sustojęs, todėl aš jį beveik pasivijau, mus teskyrė gal dešimt 
metrų, ir tada mina sprogo. 

Aš nieko negirdėjau. Tik išvydau baltą šviesą, ūmai 
plykstelėjusią toje vietoje, kur buvo vaikas, ir mane tučtuo- 
jau pargriovė raudonas viesulas, aptaškė purslotas kraujo 
lietus. Kurį laiką, matyt, buvau be sąmonės, nes prisime- 
nu, kaip berniukai mane apsupo ir kažkur nunešė, o tai 
buvo nesuvokiamas dalykas. Lazarete visi labai nustebo, 
kad aš nesužalotas: kraujas, užliejęs mane nuo galvos iki 
kojų, buvo ne mano. Mane sukruvino Arnimas, ištiškęs 
raudonų lašelių rūku. 

Šis žiaurus krikštas iškart po budėjimo prie Helmuto 
palaikų pavertė mane kitu žmogumi. 

Prieš akis staiga patekėjo didelė raudona saulė. Ir ši saulė 
buvo vaikas. 

Purpurinis uraganas parbloškė mane į dulkes, kaip dan- 
gaus šviesa parbloškė Saulių kelyje į Damaską. Ir šis uraga- 
nas buvo mažas berniukas. 

Kruvinas ciklonas prispaudė mano veidą prie žemės, 
kaip jauną levitą prispaudžia prie grindų jį laiminančio 
vyskupo didybė. Ir šis ciklonas buvo mažas žmogeliukas iš 
Kaltenborno. 

Purpurinė mantija nepakeliamu svoriu prislėgė pečius, 
liudydama apie mano, Girių karaliaus, orumą. Ir ši mantija 
buvo Arnimas iš Švabijos. 


* 


N.U. Seniai atsigaivelėjęs ir pailsėjęs, be aiškios priežasties 
delsiau, atsidavęs į rūpestingas frau Netos rankas. Gerai 
pagalvojus, keista, kad anksčiau nebuvau užklydęs į šią 
požemio dalį, paverstą lazaretu, kurio salsvas, įkyrus ete- 
rio kvapas gramzdina mane į keistą svaigulį. Perskrostas, 
sužeistas kūnas daug kūniškesnis nei sveikas, ir jis turi sa- 
vus drabužius — tvarsčius, kurie yra iškalbingesnis šifravi- 
mo tinklelis nei paprasta apranga. Ši atmosfera, pritvinkusi 
su ekstaze sumišusios kančios, vienu gaistu perkėlė mane į 
Šv. Kristoforo lazaretą, kuriame gulėjau po to, kai Pelsene- 
ras privertė mane išlaižyti jo sužeistą kelį. 

Šiandien, ačiū Dievui, esu ganėtinai stiprus ir ganėtinai 
blaiviai mąstantis, kad ištverčiau ryškią šviesą, užliejusią tą 
nelaimingą, bet tokį svarbų atsitikimą. Prireikė visų šitų 
metų, kad iš savo santūrios, drovios sielos gelmių galop iš- 
plėščiau tiesos prisipažinimą. Bet būkim teisingi ir susilaiky- 
kime nuo anachronizmų: kai karštinė ir traukuliai nutrenkė 
mane Pelsenerui po kojų, aš, suprantama, nė nemaniau ana- 
lizuoti to, kas man atsitiko. Savo gyvenimo įvykius priėmiau 
pernelyg jautriai ir nesistengiau jų komentuoti. O kokia 
nauda, jei ir būčiau tai daręs: mane persekiojusių nelaimių 
gausa būtų pakankamai gerai paaiškinusi tą nervų priepuolį. 
Bet po-to gana ilgai — apie porą savaičių — ilsėjausi lazarete 
ir man turėjo atsiverti akys, jei miglota baimė sužinoti per 
daug nebūtų atkakliai laikiusi jų užmerktų. 

Taigi šiandien, tiktai šiandien, apie tą priepuolį galiu 
parašyti tiesą ir padarysiu tai šykščiais žodžiais: tą akimir- 
ką, kai mano lūpos palietė Pelsenero žaizdos lūpas, mane 

sukrėtė ne kas kita, o begalinis džiaugsmas, nepakeliamai 
aštrus džiaugsmas, nudegimas, sunkesnis ir gilesnis už vi- 
sus, kuriuos buvau patyręs anksčiau ir kuriuos patyriau vė- 
liau, bet taip mane nudegino malonumas. Skaistus mano 
organizmas, dar užsidaręs savo paties švelnume, niekaip 
nebūtų ištvėręs tokio akinamo praregėjimo. 

Jei kalbėsime apie vėlesnes lazarete praleistas dienas, 
jos iš esmės tebuvo lengvesnis, švelnesnis ir tarsi graudes- 
nis to nepakeliamo išbandymo pakartojimas. Prisikvėpavęs 
šleikštaus, dviprasmiško eterio kvapo, prasmardinusio viską 
ir įsigėrusio net į maistą, gyvenau lengvai apgirtęs, laimin- 
gas ir sykiu neramus. Bet šias karštligiškas valandas labiau- 
siai šildė ir skaidrino tvarsčių kerai ir godus smalsumas, su 
kuriuo sekiau, kaip nuvyniojami vyturai, nuimami vatos ir 
gazo tamponai ir pabalusioje, susiraukšlėjusioje odoje pasi- 
rodo žaizdos veidas. Keturkampė taftos skiautė, priklijuota 
sukryžiuotomis pleistro juostelėmis, jaudino mane labiau 
nei puošniausi raukiniai. O pati žaizda, jos kontūrai, gy- 
lis ir net gijimo etapai teikė mano geismui kur kas gardes- 
nio ir netikėtesnio peno nei paprastas nuogas kūnas, kad ir ' 
koks patrauklus jis būtų! Tuos etapus ženklino šašai, kar- 
tais nuplėšiami ir atveriantys naujas žaizdas, iš kurių sun- 
kėsi kraujas, kartais nukrintantys savaime ir atidengiantys 
ką tik užsitraukusį rausvą, permatomą epidermį. O kur dar 
dezinfekcijos priemonės, teikiančios žaizdai provokuojan- 
čio nenatūralumo! Ant baltų kaip pienas vandenilio pe- 
roksido šliūžių jodo tinktūra it chna dažais buvo piešiamas 
fantastiškas makiažas. Bet niekas neprilygo akį rėžiančiam 
raudoniui, kuriuo išsiskyrė naujas vaistas — merbrominas, 


kaltinamas neveiksmingumu dėl to, kad yra neskausmingas. 
Kas be ko, pasitaikydavo ir neįmantrių, kuklumu ir griežtu- 
mu pasižyminčių žaizdų, panašių į tiesias burnas plonomis 
lūpomis, bet jos buvo išimtis. Dauguma buvo linksmos, iš- 
sišiepusios, pridažytos kaip kekšių terlės. 


* 


N.U. Šį rytą keturi šimtai vaikų glaudžiomis gretomis buvo 
išrikiuota aikštėje. Po bėgimo treniruotės jie, nors buvo šal- 
ta, stovėjo tik su juodomis sportinėmis kelnaitėmis, nuogi 
iki juosmens, plikomis kojomis. Raufeizenas, vienuoliktą 
valandą turintis prisistatyti į Johanisburgo komendantūrą, 
buvo su šalmu, su diržu, su batais, su monokliu ir po pažas- 
timi nervingai spaudė rimbą. O, vos pažvelgęs į šį šarvuotą 
karkvabalį, stovintį prieš beginklę nekaltybę, iškart supra- 
tau, koks nedoras kėslas užvaldė jo sielą! Jis davė trumpą 
įsakymą, ir gretos nuvirto į priekį it domino kauliukai: jų 
vietoje dabar dryksojo milžiniška pieva iš kūnų, sugulusių 
tiesiai kaip javų ar žolių pradalgės šienpjoviui praėjus. Tada 
Raufeizenas žengė ant šitos pievos, bet ne /a77 kūnų, o per 
juos. Jo batai mindžiojo šį žmonių kilimą, traiškydami kas 
pakliuvo - rankas, sėdmenis, pakaušius. Jis net sustojo šito 
pakirstų vaikų lauko viduryje ir, išskėtęs kojas, po pažastimi 
pasispraudęs rimbą, užsidegė cigarą... 

Vadovaudamasis velnišku instinktu, tu radai tikslią to- 
bulo 2ntiforiško akto formulę ir todėl skelbiu tau, Štefanai iš 
Kylio, žiaurios, neišvengiamos mirties nuosprendį! 

Jie ėjo iš Estijos miestų Revelio ir Pernu, iš Latvijos Rygos ir 
Libavos, iš Lietuvos Mėmelio ir Kauno ir ne taip traukė dėmesį, 
kaip kiti pabėgėliai, nes dažniausiai keliavo naktį, lydimi esesinin- 
kų, o aplink juos visada susidaro tuštuma. Sena valstietė, pama- 
čiusi juos slenkant mėnesienoje ir vaiduokliškoje tyloje, pasakojo, 
esą rytų kapinėse numirėliai prisikėlę iš kapų ir bėgą pirma prie- 
šų, išniekinusių kapavietes. Kiti liudininkai tvirtino, kad jų galvos 
nuskustos, veidai panašūs į kaukoles, ir sakė, jog jie plaikstėsi kaip 
iš lazdų sunarstyti manekenai, apvilkti dryžuotomis pižamomis, 
ir kartais būdavo pririšti vieni prie kitų. Kai kuris nors išsekęs 
pargriūdavo, arčiausiai esantis apsaugininkas pribaigdavo jį revol- 
verio šūviu į pakaušį, todėl šis slaptas išėjimas palikinėjo pėdsakus. 

Tifožas niekada nebuvo sutikęs nė vienos iš tokių kolonų, 
traukiančių iš rytuose esančių mirties fabrikų, kasyklų ir karjerų, 
getų ir koncentracijos stovyklų, kurias reikėjo skubiai ištuštinti 
prieš atžygiuojant Raudonajai armijai. Tačiau vieną dieną, su rei- 
kalais jodamas į šiaurę, į Angerburgą, jis sustabdė Mėlynbarzdį, 
pakelės griovyje išvydęs lavoną, užklotą senu piemens apsiaustu. 
Tai buvo belytė nenusakomo amžiaus būtybė, kurios tapatybę ga- 
lėjai nustatyti tik iš numerio, ištatuiruoto ant kairiojo riešo, ir iš 
geltonos J raidės, matomos ant rusvos Dovydo žvaigždės, prisiū- 
tos kairėje pusėje. Tifožas sėdo ant arklio, bet už poros kilometrų 
vėl gavo sustoti priešais maišinės drobės ryšulį, atremtą į kelio 
stulpą. Šįsyk tai buvo: vaikas su kepuraite, pasiūta iš trijų fetro 
skiaučių. Jis buvo dar gyvas, kvėpavo. Tifožas atsargiai jį papurtė, 
norėdamas išklausinėti. Bet veltui. Berniuką buvo apėmęs sąstin- 
gis, panašus į mirtį. Pakėlęs jį ant rankų, Tifožas net susigraudino 
dėl tokio neįtikėtino lengvumo, lyg šiurkštaus audeklo ryšulyje, iš 

kurio kyšojo galva, nieko nebūtų buvę. Jis pasuko atgal į Kalten- 
borną. Citadelė buvo už gerų dvidešimties kilometrų; atjos ten 
prieš aušrą, kaip ir nori. 

Ir tikrai po valandos šviesi hiperborėjiška naktis apgaubė jį 
savo spingčiojimu ir paslaptingumu. Mėlynbarzdis risnojo ne- 
skubriu, lygiu žingsniu, ir kelio ledas žiro žvaigždėmis, laužomas 
ramiai caksinčių kaustytų kanopų. Tai nebebuvo tas pašėlęs lėki- 
mas, kai Tifožas grįždavo iš sėkmingos medžioklės, spausdamas 
glėbyje geltonplaukį naują laimikį. Dabar jo nenešė įprastas fo- 
riškas svaigulys, nuo kurio jis čia staugdavo, čia kvatodavo kaip 
pamišėlis. Virš galvos, dangaus cirko arenoje, aplink Šiaurinę lė- 
tai sukosi žvaigždžių žvėrynas. Didžioji Lokė su savo Vežimu, 
Žirafa ir Lūšis, Avinas ir Delfinas, Erelis ir Tauras maišėsi su 
šventomis, fantastiškomis būtybėmis — Vienaragiu ir Mergele, 
Pegasu ir Dvyniais. Tifožas jojo pamažu, iškilmingai, neaiškiai 
nujausdamas, kad pradeda visiškai naują — savo pirmosios astro- 
forijos — erą. Po jo plačiu apsiaustu Žvaigždnešys vaikas tarpais 
sukrutindavo lūpas, tardamas nežinomos kalbos žodžius. 

Didžioji pilies stogų dalis buvo apgadinta, tarp čerpių žiojėjo 
skylės, pro kurias skraidė pulkai naktinių paukščių. Tačiau vie- 
name palėpės kampe buvo uždara kamaraitė, į kurią ėjo šildymo 
ir kanalizacijos vamzdžiai ir ten su žibaliniu primusu galėjai pa- 
laikyti šiltnamio temperatūrą. Joje Tifožas ir įkurdino savo glo- 
botinį, paguldęs jį ant sulankstomosios lovelės, rastos sandėlyje 
tarp visokio šlamšto. Paskui nulipo į virtuvę ir, atnešęs dubenėlį 
pieniškos kruopų košės, veltui mėgino įkišti jos vaikui. 

Nuo tada jo gyvenimas dalijosi į kasdienius darbus citadelės 
viduje bei kieme ir šitos apšiltintos, prikaitintos kamaraitės, ku- 
rioje jis atkakliai stengėsi įpūsti gyvybės paliegusiam Efraimo 
kūnui. Neįmanoma buvo nustatyti šio vaiko amžiaus, jam galėjo 

būti nuo aštuonerių iki penkiolikos metų ir jo fizinis silpnumas 
nesiderino su ankstyvu protiniu išsivystymu. Lazarete Tifožas 
rado vaistinių skaistenių muilo ir pradėjo atsargiai juo plauti Ef- 
raimui galvą, padengtą dvokiančia sulipusių plaukų, glindų ir šašų 
kepuraite. Bet didžiausią nerimą jam kėlė berniuko dizenterija, 
nuo kurios skeletiškas kūnelis raitėsi ir tuštinosi į Tifožo pakištą 
puodą balkšvomis išmatomis su kraujo driekanomis. Paskui jis 
prašydavo gerti, gerdavo daug, nepaliaudamas, ir kai Tifožo ne- 
būdavo, pats prišliauždavo prie didelio varinio palėpės čiaupo, ky- 
šančio tarp priešgaisrinio inventoriaus: vamzdžių, kirvių, purkštų 
ir kibirų. Paskui vaikas nugrimzdavo į miegą, pilną košmarų ir 
kovų su nematomais priešais. Tifožas jo būste įrengė virtuvėlę, 
kad, neatkreipdamas niekieno dėmesio, galėtų virti mėsos šulti- 
nius ir daržovių buljonus, kuriais maitino ligonį. 

Vaikas prakalbo tik po dviejų dienų. Jis šnekėjo jidiš kalba, 
sumišusia su hebrajiškais, lietuviškais ir lenkiškais žodžiais, iš 
kurių Tifožas suprato tik vokiškos kilmės elementus. Bet, mo- 
kydamiesi vienas kitą suprasti, jie turėjo marias laiko ir neišsen- 
kamos kantrybės, ir kai vaikas atgręždavo į jį liesą, dedervinėmis 
nubertą veidelį didelėmis juodomis akimis, Tifožas klausyda- 
vosi jo įtempęs ausis, visa savo esybe, nes matė kuriantis naują 
visatą, gąsdinamu tikslumu atspindinčią jo visatą ir apverčiančią 
visus ženklus. 

Jis sužinojo, kad po šita Vokietija, apimta karo ekstazės ir pa- 
dalyta į dvi dalis, slypi požeminis koncentracijos stovyklų tinklas, 
sudarantis kitą pasaulį, nesiejamą jokių ryšių — išskyrus atsitikti- 
nius — su paviršiniu gyvųjų pasauliu. Visoje vermachto užimtoje 
Europoje, bet daugiausia Vokietijoje, Austrijoje ir Lenkijoje, apie 
tūkstantis kaimų, gyvenviečių bei vietovių nubraižė pragarišką 
geografinį žemėlapį, apimantį visą šalį ir turintį ne tik savo val- 

džios instancijas bei sostines, bet ir suprefektūras, transporto maz- 
gus, atrankos centrus. Širmekas, Nacvileris, Dachau, Nojengamas, 
Bergen-Belzenas, Buchenvaldas, Oranienburgas, Terezynštatas, 
Mauthauzenas, Štuthofas, Lodzė, Ravensbriukas... Efraimo lū- 
pose šie pavadinimai skambėjo kaip įprasti orientyrai toje šešėlių 
žemėje, kurią vieną tepažinojo. Tačiau nė vienas iš jų neblizgė- 
jo tokiu juodu spindesiu, kaip Osvencimas, esantis Lenkijoje, už 
trisdešimties kilometrų nuo Katovicų, vokiečių vadinamas Aušvi- 
cu. Tai ir buvo Anus Mundi“, didžioji niekšybių, kančių ir mirties 
metropolija, į kurią iš visų Europos kampelių buvo vežami aukų 
konvojai. Efraimas pateko į ją toks mažas, jog jam atrodė, kad ten 
ir gimė; jis beveik didžiavosi augęs prarajoje, niūriai pagarsėjusio- 
je net tarp koncentracijos stovyklų kalinių. Specialiosios tarnybos 
Efraimą su tėvais areštavo 1941 metų liepą, tuoj po vermachto 
įsiveržimo į Estiją, ir išsiuntė tiesiai į Aušvicą. Iš atvažiavimo 
gyvuliniuose vagonuose jis aiškiai prisiminė tik dirižablius, lyg 
dešrelių virtinė kabančius tamsiame danguje. Esesininkai ginė 
milžiniškas belaisvių bandas, mušdami didelėmis lazdomis. Pas- 
kui buvo dušas, plaukų kirpimas, dezinfekcija, o tada, dideliam 
vaikų džiaugsmui, prižiūrėtojai liepė jiems apsirengti, drabužių 
krūvoje susiradus margaspalvių skudurų. 

— Mes žaidėme, vilkdamiesi moteriškas sukneles, kai kurie 
lakstė šlubčiodami, nes buvo apsiavę abiem kairės arba abiem de- 
šinės kojos batais. Jautėmės lyg per Purimą!*! 

Prisiminęs tą komišką atvykimą, Efraimas nesusilaikęs nusi- 
juokė tyliu, į varpelio tilindžiavimą panašiu juoku. 

Paskui jis buvo atskirtas nuo tėvų — jų daugiau taip ir nepama- 
tė — ir nuvestas į baraką, kuriame gyveno jaunesni nei šešiolikos 


* Pasaulio išangė (/04.). 

metų vaikai, net keletas kūdikių. Buvęs mokytojas ateidavo dės- 
tyti jiems pamokų, ir Efraimas niekada neužmirš klausimo, kurį 
jis kartą davė: „Kas jums atsitiktų, jei dingtų Žemės trauka?“ At- 
sakymas: „Mes visi išskristume į Mėnulį.“ Apie tai pagalvojęs, 
Efraimas prunkštelėjo. Esesininkai dažnai su vaikais elgdavosi 
maloniai. Leisdavo jiems augintis plaukus. Davė teniso stalą ir 
net ryšulį drabužių iš Kanados. 

Kai Efraimas pirmąkart ištarė žodį „Kanada“, Tifožas suprato 
išgirdęs didžiosios piktybinės inversijos paskelbimą. Kanada buvo 
jo svajonių šalis, nestoriškos vaikystės ir pirmųjų nelaisvės mėne- 
sių Prūsijoje prieglauda. Jis paprašė paaiškinti. 

— Kanada? — nustebintas tokio nežinojimo, pakartojo Efrai- 
mas. — Tai Aušvico iždas. Supranti, kaliniai nešiodavosi tai, kas 
jiems buvo likę vertingiausia: brangakmenius, aukso monetas, 
papuošalus, laikrodžius. Kai prižiūrėtojai nuvarydavo juos į dujų 
kamerą, drabužius su viskuo, kas būdavo kišenėse ir už pamušalo, 
nunešdavo į specialų baraką, kuris ir buvo vadinamas Kanada. 

Tifožas nepajėgė be ginčų susitaikyti su tokia kraupia jo slap- 
čiausios, gražiausios svajonės permaina. 

— Bet kodėl, kodėl tą baraką vadinote Kanada? 

— Todėl, kad mums Kanada buvo turtas, laimė, laisvė! Supran- 
ti, man nuolat buvo sakoma: „Jei nori būti laimingas, emigruok į 
Kanadą. Tavo senelio brolis Jehuda Toronte turi drabužių fabriką. 
Jis turtingas, turi daug vaikų.“ Aš taip pat svajojau išvažiuoti į 
Kanadą. Bet radau ją Osvencime. 

— O ko dar buvo toje Kanadoje? 

— Vienuose skyriuose prikrauta drabužių, kituose — tik aki- 
nių, lornetų ir net monoklių. A, dar buvo barakas, pilnas plaukų. 
Moterų plaukų, ne trumpesnių kaip dvidešimties centimetrų, tik 
tokie tiko kam nors naudoti. Kad būtų galima atpažinti pabėgu- 

sias moteris, nukirpus ilgus plaukus joms per viršugalvį būdavo 
išskutamas siauras rėžis. Plaukai būdavo gabenami ištisais vago- 
nais. Atrodo, iš jų buvo veliami fetro antbačiai vokiečių kareiviams 
Rusijoje. 

Tifožas klausėsi šio pasakojimo ir regėjo save viena ranka vel- 
kantį maišą plaukų, o kita duodant; frau Dorn stirnos šlaunį, pri- 
siminė, kaip išsigando ta stambi moteriškė, kaip ji traukėsi atbula 
ir purtė galvą, mosavo rankomis, protestavo visu kūnu. Veikiausiai 
buvo girdėjusi apie Aušvico plaukus ir pamanė, kad jis nori pri- 
versti ją dirbti tame dideliame mirties fabrike. 

Paskui Efraimas papasakojo apie patikrinimus, kurie būda- 
vę tikra kančia, kartais trukdavę net šešias valandas, per kurias 
kaliniams reikėdavę stovėti, kad ir kokia būdavusi temperatūra. 
Tifožas iškart atpažino velnišką inversiją, priešingą visuotinio pa- 
tikrinimo ritualui, per kurį jis su meile klausydavosi savo vaikų 
vardų. Po viso šito stovyklos dobermanai, išdresuoti persekioti ir 
mirtinai sudraskyti kalinius, jam pasirodė tik lengvas štrichas, už- 
baigiantis šią siaubingą analogiją, šį atvirkštinį panašumą, tapusį 
jo asmeniniu pragaru. Galutinai jį pribaigė pasakojimas apie dujų 
kameras, įrengtas kaip dušo patalpos. 

— Vėliau, - pasakojo toliau Efraimas, - mes su dvidešimčia kitų 
vaikų ir vežimu sudarėme Ro/kommando“. Arklį atstojome patys! 
Mes stumdėme ir tampėme vežimą po visą stovyklą, pagrindinėmis 
alėjomis lakstėme šuoliais. Aš visada bėgdavau pirmas ir valdy- 
davau vežimą, sukinėdamas grąžulą kairėn ir dešinėn. Mes ve- 
žiojome skalbinius, antklodes, malkas. Taigi trankėmės po visą 
stovyklą ir viską matėme. Aš dalyvavau žmonių atrankose. Sykį 
daviau vienai moteriai lūpų dažų, kad pasirausvinusi skruostus 


* Rollkommando - ratuotoji komanda (vok.). 

atrodytų ne tokia ligota. Kartą žiemą kapo“ leido mums užeiti 
į dujų kameras pasišildyti. Tai buvo netikros dušo patalpos. Pa- 
smerktiesiems būdavo liepiama nusirengti ir gerai įsiminti, kur 
deda drabužius, kad paskui juos rastų. Jiems net būdavo išdali- 
jami rankšluosčiai. Paskui į patalpą prižiūrėtojai sugrūsdavo kuo 
daugiau vyrų ir moterų. Pabaigoje stumdydavo juos pečiais, kad 
galėtų uždaryti duris, o vaikus sumėtydavo žmonėms ant galvų. 
Dušų purkštukai buvo netikri. Mačiau, kad jie subadyti, bet kiau- 
rai nepradurti. Kai po nuodijimo dujomis būdavo atidaromos du- 
rys, matydavome, kad stipriausieji mindžiojo kitus, gelbėdamiesi 
nuo mirtinų, iš grindų einančių garų. Krūva siekdavo lubas, jos 
apačioje būdavo vaikai ir moterys, o viršuje — ne tokie silpni vyrai. 
Nors amžius ir tarnavimas Ro//kommando teikė šiokių tokių 
lengvatų, Efraimas savomis akimis, suprantama, matė ne viską, 
kas dėjosi milžiniškame mirties metropolyje. Bet jis turėjo ausis, 
kad klausytųsi, o gandai stovykloje sklido greitai. Efraimas žinojo, 
kad yra kvartalas B, kuriame daktaras Mengelė darė medicininius 
bandymus su kaliniais. Mengelė, sakė Tifožui Efraimas, aistringai 
domėjosi dvyniais, pats dalyvaudavo išlaipinant naujus ešelonus 
ir savo naudojimui pasiimdavo juose rastas brolių bei seserų po-. 
ras. Labiausiai jį domino vienu kartu mirusių dvynių lyginamasis 
skrodimas, o atsitiktinumas, savaime suprantama, tokios progos 
beveik niekada nesuteikia. Stovykloje tokiam atsitiktinumui pa- 
dėdavo daktaro Mengelės ranka. Dar Aušvice buvo kalbama apie 
kalinių marinimą vakuume, mat norėta sužinoti, kaip pašalinti 
fiziologinius padarinius dideliame aukštyje skrendančiuose lėktu- 
vuose, jei kartais jie dehermetizuotųsi. „Bandomieji triušiai“ bū- 
davo uždaromi į kesoną, ir iš jo staigiai būdavo išsiurbiamas oras. 


“ Kalinių prižiūrėtojas, kartais iš pačių kalinių tarpo. 

Pro stiklinį aparato langelį būdavo matyti, kaip kraujas ištrykšta 
aukai iš nosies ir iš ausų, o nagai įsminga į kaktos odą ir lėtai, 
nesustodami nuneria ją nuo veido. 

Klausydamasis Efraimo pasakojimų, Tifožas su siaubu regėjo 
nenumaldomai kylant Pragaro miestą, kiekvienu akmeniu ati- 
tinkantį Foriškąjį miestą, apie kurį svajojo Kaltenborne. Kanada, 
plaukų vėlimas, patikrinimai, dobermanų veislės šunys, bandymai 
su dvyniais, atmosferos tankis ir, svarbiausia, svarbiausia, netikros 
dušo patalpos — visi šie sumanymai, visi išradimai atsispindėjo 
klaikiame veidrodyje apversti ir alsuojantys pragaro liepsnomis. 
Jam teliko sužinoti, kad esesininkai labiausiai persekiojo ir siekė 
išnaikinti dvi tautas — žydus ir čigonus. Čia jis įžvelgė iki parok- 
sizmo išaugusią tūkstantmetę sėslių genčių neapykantą klajoklių 
gentims. Žydai ir čigonai, klajoklių tautos, Abelio sūnūs, broliai, 
kuriems jis jautėsi artimas širdimi ir siela, masiškai krito Aušvice 
nuo batuoto, šalmuoto ir moksliškai pasikausčiusio Kaino smū- 
gių. Tifožo išvados apie mirties stovyklas buvo padarytos. 

Daugumai kalinių, į;žengusių pro Aušvico vartus, papuoštus 
slogios ironijos kupinu devizu „Darbas išlaisvina“ (Arbeit macbt 
frei), tai buvo galutinė mirties stotelė, o kitiems — skirstymo 
punktas, iš kurio jie būdavo siunčiami į kitas stovyklas, į statybų 
aikšteles ir gamyklas, nelygu, kaip pageidaudavo administracija, 
turinti du prieštaringus norus: ir juos sunaikinti, ir iš jų darbo 
gauti maksimalią naudą. 1944 metų pavasarį Efraimas su nedi- 
deliu konvojumi buvo išvežtas į savo gimtąją Lietuvą ir apgyven- 
dintas Kauno stovykloje. Tačiau neilgam, nes rugpjūčio mėnesį, 
artėjant sovietų armijai, stovykla buvo evakuota, o kaliniai vėl iš- 
varyti į pietvakarius, šįkart pėsčiomis. Apgailėtina žmonių banda 
klajojo iš vienos laikinos stovyklos į kitą ir galop patraukė per 
Angerburgo provinciją, kur Tifožas ir rado Efraimą. 

Nacių vadovybė kiek galėdama ilgiau atidėliojo vieną prie- 
monę, kuri Rytų Prūsijoje būtų padariusi tragišką įspūdį: ji delsė 
perkelti į Vakarų Vokietiją maršalo Hindenburgo palaikus, be- 
siilsinčius Tanenbergo mauzoliejuje tarp vėliavų, priklausiusių 
jo vadovautiems prūsų pulkams. Tai buvo padaryta 1945 metų 
sausį, kai po pustrečio mėnesio pertraukos sovietai surengė naują 
plataus fronto vokiečių pozicijų puolimą. Sausio 13 dieną, šalčiui 
sukausčius ežerus ir pelkes, dabar jau įveikiamas šarvuočiams, 
dvi sunkiųjų tankų brigados, padedamos trijų šimtų penkiasde- 
šimties artilerijos baterijų, pralaužė vokiečių gynybinę liniją tarp 
Gumbinės ir Ėbenrodės; paskui jas įsiveržė trylika pėstininkų 
divizijų. Romintos giria buvo apsupta, medžioklės paviljonai 
sudeginti. Apsnigtuose laukuose ir ant užšalusių ežerų pama- 
tę laisvai šuoliuojant kaimenes arklių paklaikusiomis akimis ir 
išsitaršiusiais karčiais, su stilizuotus elnio ragus vaizduojančiais 
įdagais ant dešinės šlaunies, viso krašto žmonės suprato, kad im- 
peratoriškasis Trakėnų žirgynas nustojo gyvavęs. Sausio 27-ąją, 
sovietams atsidūrus prie Kėnigsbergo vartų, vokiečių inžineri- 
jos daliniai susprogdino Hitlerio „Vilko guolio“ bunkerius ir 
įrengimus Rastenburge. Šnekėta, kad Varcine gyvenanti senoji 
baronienė fon Bismark, Geležinio kanclerio marti, griežtai atsi- 
sakiusi išvažiuoti iš pilies ir iš žemių, kuriomis 1866 metais im- 
peratorius apdovanojo Sadovos mūšio nugalėtoją. Ji likusi viena 
su senu tarnu, tik paprašiusi savo žmonių, kad prieš pabėgdami 
iškastų jai duobę, ir gležna, bet drąsi, su sklastymu perskirtais 
žilais plaukais ir lornetu rankoje laukusi raudonojo tvano, kurio 
žinojo nepergyvensianti. 

Tačiau sovietų armija puolė ne ištisine linija, nusidriekusia per 
visą šalį, o dažnais proveržiais įvairiose vietose, kartais esančiose 
už šimtų kilometrų viena nuo kitos. Todėl nugalėtojų užnugaryje 
tebebuvo daugybė pasipriešinimo salelių, turinčių išsilaikyti juo 
ilgiau, kad Hitleris atkakliai įsakinėjo toliau kautis ir negalvoti 
apie jokią kapituliaciją. Pavyzdžiui, šiaurės armijos grupė, dis- 
lokuota Latvijoje ir atkirsta nuo Rytų Prūsijos dar 1944 metų 
spalio pradžioje, aprūpinama jūros keliu per Libau uostą, išsilai- 
kė iki paliaubų. Net Kėnigsbergo tvirtovė pasidavė tik balandžio 
10-ąją ir iki vermachto visuotinės kapituliacijos gegužės 8 dieną 
liko nepaimta daug svarbių vietų, ypač Helio pusiasalyje ir ryti- 
nėje Dancigo pakrantėje. 

Napolų vaidmenį tomis apokaliptinėmis dienomis numatė 
jų vadas, SS obergrupenfiureris Heismejeris, 1944 metų spalio 
2 dienos aplinkraštyje parašęs, kad napolos, beveik visada įsteig- 
tos plyname lauke, priešams užpuolus negalėtų tikėtis armijos 
pagalbos, todėl privalėtų griebtis visų priemonių ir tapti auto- 
nominiais pasipriešinimo židiniais!'. Taigi atrodė visai natūralu, 
kad Kėnigsbergo komendantas į priešakines linijas pastatė pulką 
vaikų su dideliais nepatogiais šalmais, smunkančiais ant akių sulig 
kiekvienu jų iššautu šūviu, o vietoj alkoholio ir cigarečių, dalijamų 
prieš mūšį, jie gavo saldainių ir šokolado““. 

Naktį iš sausio 22-osios į 23-ąją ryški šviesa nutvieskė horizon- 
tą, matomą iš rytinės Kaltenborno terasos. Tai degė Luko miestas. 
Paskui dvi dienas ir dvi naktis pro Kaltenborno sienas ėjo sumuš- 
tos kariuomenės dalys. Seni karo pradžios tankai M-2 tempė ke- 
turis ar penkis sužeistųjų pritutintus sunkvežimius paskutinį kvapą 
beišleidžiančiais varikliais, dardančius, slydinėjančius po apledėju- 
sias provėžas. BMW markės motociklai, dalyvavę dar Prancūzijos 

kampanijoje, autobusai sumaitotais kėbulais, brezentu dengti dvi- 
račiai vežimaičiai, traukiami gauruotų kaip meškinai arklių, sulig 
kiekvienu žingsniu kinkuojančių galvomis ir pučiančių dvigubą 
srovę garų, ir galiausiai pavieniai pėstininkai, stumiantys savo 
mantą vaikiškuose vežimėliuose, vilkosi sutriuškinti vieni labiau 
už kitus. Raufeizenas uždarė jungmanus citadelėje, kad nematytų 
reginio, liudijančio apie vermachto žlugimą. 

Paskui stojo tyla ir tuštuma. Galop vasario 1 dieną gauta in- 
formacija padėjo nubrėžti žemėlapyje naują fronto liniją, einančią 
nuo Kulmo iki Dancigo per Graudenco, Marienverderio ir Ma- 
rienburgo miestus, esančius už dviejų šimtų kilometrų į vakarus 
nuo Kaltenborno. Tada tapo aišku, kad citadelė liko užnugaryje 
kaip salelė, kurioje mūšiai laikinai buvo liovęsi. 


* 


Tifožas beveik nekreipė dėmesio į šias peripetijas. Maloniau- 
sias laikas jam būdavo praleistas šalia Efraimo, atgavusio trupinėlį 
jėgų, smalsiai plyksinčią, o kartais net linksmą gyvybės liepsnelę. 
Vieną dieną jis užsikėlė jį ant pečių ir panešiojo po palėpę, milži- 
niškas, chaotiškas patalpas, keistai apšviestas langelių, prie kurių 
jis sustodavo ir rodydavo vaikui Kaltenborną supančius didelius 
miškus, ežerus ir pelkynus. Efraimui patiko šie pasijodinėjimai 
ant vyro nugaros ir, pamatęs Tifožą, jis visada jų reikalaudavo. 

- Izraelio žirge, nešk mane, - sakydavo jis, - parodyk man me- 
džius, turiu pamatyti atlydį, pranešiantį, kad atėjo nisano 15-oji“. 

Tai buvo pavojingas žaidimas. Tifožas žinojo, kuo rizikuoja 
Žvaigždnešys vaikas tarp šitos baltaplaukių plėšrūnų gaujos. Bet 


* Žydų Paschos diena. 

prieš pragarą, kurį Efraimas perėjo, nublanko virš jo dar tebeka- 
bančios grėsmės. 

Tačiau vieną vakarą Izraelio žirgas, nušuoliavęs į šiaurinį pilies 
sparną, kaktomuša susidūrė su esesininku Rinderknechtu, atėju- 
siu paimti iš sandėlio keleto čiužinių. Valandėlę abu stovėjo ap- 
stulbę, paskui, net nespėjęs nukelti Efraimo ant žemės, Tifožas 
griebė esesininką už munduro atlapų, pakėlė, atrėmė į sieną ir 
taip surakino jo krūtinę kanapių mintuvais, kad net šonkauliai 
sutreškėjo. Esesininkas muistėsi vis silpniau, jo persikreipęs vei- 
das pamėlo, bet tada Efraimas šaižiai suspiegė, abiem kumščiais 
puolė daužyti savo žirgui per galvą ir iš visų jėgų spardytis jam 
ant nugaros. Baimės ir pykčio apakintas Tifožas būtų nekreipęs į 
jį dėmesio, bet vaikas kovojo taip įnirtingai, kad atvirto aukštiel- 
ninkas ir, pargriuvęs ant grindų, susirietė nervingai raudodamas. 
Tifožas paleido auką, kuri, šnopuodama kaip ruonis, tebestovėjo 
atremta į sieną, ir atsiklaupė prie berniuko. 

- Begemotai, nežudyk jo! - proverksmiais kartojo jis. - Aukš- 
čiausiojo kariai ateis išvaduoti Izraelio, o tu, tu nežudyk, nežudyk! 
Prisiekiu, jis niekam neprasitars! 

Tifožas nunešė jį į kamaraitę, daugiau nesirūpindamas esesi- 
ninku: gal Efraimas ir tiesą sakė, bet rizika vis tiek buvo didžiulė. 
Vaikas pirmąkart primetė prancūzui savo valią, sprendžiant tokį 
svarbų reikalą. Tifožas suprato, kad nuo šiol vis dažniau turės nu- 
sileisti savo globotiniui. Jis su tuo susitaikė, nes jautė, kad berniu- 
ką labiau nei jį patį valdo likimo galia. Tik norėjo sužinoti, kas yra 
Begemotas ir kodėl vaikas pavadino jį šiuo vardu. Rytojaus dieną 
Efraimo to ir paklausė. 

-— Tai dėl tavo jėgos, Izraelio žirge, - atsakė šis. —- Kartą Vieš- 
pats kreipėsi į Jobą, iš audros tardamas: 

Pagalvok apie begemotą, 

kurį padariau kaip ir tave; 

Jis ėda žolę it jautis. 

Jo jėga šlaunyse, 

Jo galybė pilvo raumenyse. 

Savo uodegą jis padaro kietą kaip kedras, 
jo šlaunų raumenys suausti į viena. 

Jo kaulai tarsi vario vamzdžiai, 
galūnės tarsi geležies lazdos. 

Jis pirmas tarp didžiųjų Dievo darbų; 
Eik jo Kūrėjas gali ištraukti prieš jį kalaviją. 
Juk žolės jam duoda kalnai, 

kur žaidžia visi laukų žvėrys. 

Po lotosu jis guli, 

pelkės nendrių prieglaudoje. 

Lotosas globia jį ūksme, 

upelio gluosniai jį gaubia. 


Efraimas padeklamavo šias Jobo knygos eilutes progiesmiu, 
kaip daro talmudistai. O baigęs nusijuokė kaukučio juoku. 

Tifožas, kuriam tuoj pat prieš akis stojo Girių karalius, gv/inčis 
paslaptingame nendrių ir pelkių guolyje, žavėjosi berniuko įsitikini- 
mu, kad jo Dievas galiausiai triumfuos, ir artėjo prie jo kaip prie 
liepsnojančio židinio, norėdamas pasišildyti jo pranašiško tikėji- 
mo šviesoje. Vieną dieną pilyje pritrūko vandens, nes apskrities 
saugyklos sklendes sugadino bombos. Paskui jis vėl ėmė tekėti 
iš čiaupų plonytėmis srovelėmis, bet nusidažęs raudonai ir palie- 
kantis kriauklėse ir prausyklėse rūdžių žymes. Efraimas tuo ne- 
sistebėjo: argi pirmoji Egipto bausmė nebuvo krauju virtęs visos 
šalies vanduo? Pribrendo laikas, kartojo jis, išsilaisvinimas jau arti. 

Kovo pabaigoje šaltis staiga nuslūgo. Per visą kraštą perūžė 
vėjas su lietumi, blaškydamas pulkus varnėnų, sėjikų, pempių, 
keldamas įnirtingas bangas atitirpusiuose ežeruose, tvindydamas 
žemumose esančių kaimų gatves. Paskui vėjas nurimo, ir danguje 
pasirodė trikampės virtinės laukinių žąsų. Priešlėktuvinės gynybos 
baterijas aptarnaujantys vaikai nesusilaikę atidengė ugnį į šiuos gy- 
vus taikinius, skrendančius per jų laukus. Sviediniui sprogus tarp 
glaudžia greta lekiančių paukščių, jie pasklisdavo į šalis, apgaubti 
debesies plunksnų, kurias šauliai pasveikindavo šauksmais. 

Raufeizenas apsidžiaugė šiuo ankstyvu atlydžiu, padėsiančiu 
pavėlinti galimą sovietų puolimą. Tačiau tą patį vakarą nakties 
tyloje, pritvinkusioje sprogstančių pumpurų šiugždesio ir kvapų, 
jie pirmąkart tolumoje išgirdo ritmingą, sausą, gąsdinantį rusų 
tankų žlegėjimą. Jei būtų buvusi bent menkiausia abejonė, ją būtų 
išsklaidęs jaunas valstietis, be balno atšuoliavęs nediduku trakėnų 
veislės sarčiu, ant basų kojų nei šiaip, nei taip užsisegęs pentinus. 
Jis atjojo iš Aryso — už penkiolikos kilometrų esančio nemažo 
miestelio, iš kurio buvo pasitraukę beveik visi gyventojai ir likęs 
tik jis su keletu senių ir gyvuliais. Sovietai įžengė į jį prieš tris 
valandas ir dabar jau turbūt lipa jam ant kulnų. Raufeizenas įsakė 
tuoj pat užimti visas numatytas kovines pozicijas, į kurias jung- 
manai buvo paskirstyti grupėmis ir kolonomis. 

Laukimas būtų prailgęs, jei vaikams galvų nebūtų išūžusi dau- 
giabalsė, tranki vikšrų muzika. Pagaliau vakaro sutemose aikš- 
tėje pasirodė du tankai ir užgesintomis šviesomis ėmė artintis 
prie sienos. Tai buvo T-34, storaodžiai pabaisos, pagaminti Si- 
biro valstiečių, neįtikėtinai griozdiški, blogai prikaltomis šarvų 
plokštėmis su nykščio didumo skylėmis, plačiais kaip eskalatoriai 

vikšrais, žemi, nuskliaubti, bet jie nebijojo nei šalčio, nei purvo ir 
sunkiai atriedėjo iš Azijos pakraščių, traiškydami kelyje Hitlerio 
tankų divizijas. 

Jie sustojo ir uždegę šviesas nuslinko jomis per akliną sieną. 
Paskui juos atvažiavo vienas iš tų mažų, į dėžes panašių amerikie- 
tiškų visureigių, labai vertinamų šiuose ežeringuose, duobėtuose 
kraštuose. Iš jo išlipo karininkas ir atsistojo priešais tankus taip, 
kad jo siluetas aiškiai išsiskirtų žibintų šviesoje. Rankoje jis turė- 
jo megafoną. Tai buvo leitenantas Nikolajus Dimitrijevas, Sta- 
lingrado veteranas, apdovanotas už narsą mūšiuose prie Minsko, 
tarp kareivių ir draugų pagarsėjęs drąsa ir sėkme. Pakėlęs elektrinį 
mikrofoną prie burnos, jis ištarė keletą vokiškų frazių su melodin- 
gu ukrainietišku akcentu. 

- Aš neginkluotas! Mes žinome, kad čia tik vaikai. Pasiduokit! 
Nedarysime jums nieko bloga. Atverkite vartus... 

Jo žodžius nutraukė kulkosvaidžio salvė, paleista iš šoninio 
bokšto. Megafonas nusirito į sniegą, ir leitenantas Dimitrijevas 
prispaudė rankas prie krūtinės. Bet tankai užgesino šviesas ir 
niekas nematė, kaip jis parkrito. Tamsą tučtuojau vėl perskrodė 
niai varikliai, ir abi pabaisos ėmė skubiai trauktis. Bet vienas jau 
buvo likęs be vikšrų ir, staigiai pasisukęs, rėžėsi į kitą tanką, trenk- 
damasis it kūjis į priekalą. Abu sustojo lyg susikibę buliai, kapo- 
jami sviedinių krušos, daužančios visus jų atsikišimus. Jiems iš 
šonų ėmė virsti srautai juodų dūmų. Pusvalandį buvo ramu, pas- 
kui, drebindama orą, sugriaudėjo 155 milimetrų tanko patranka, 
šaudanti tiesiai į pilies sienas, ir tam griausmui atitarė krištolinė 
dūžtančių langų muzika. Paskui pasigirdo tolimas dundesys - vei- 
kiausiai tai priešlėktuvinių pabūklų baterija apšaudė Šlangenflyso 
kelią, prikimštą sovietų kolonų. 

Raufeizenas nebuvo numatęs ginti visų pilies sienų. Jis ketino 
evakuoti šaulius po pirmos atakos ir sutelkti juos prie vartų arba 
prie spragos, pro kurią važiuos sovietų šarvuočiai. Bet jis pražiū- 
rėjo svarbiausią dalyką: neįvertino priešų ugnies galybės. Jo nuo- 
stabai, jų gausi artilerija ėmė gurinti senas sienas į gabalus. Užuot 
pramušusi vieną riboto dydžio skylę, kurią būtų lengva ginti, ji 
įniko iš pamatų griauti citadelę, ištisais luitais versti tvirtovės sie- 
nas ant šalimais stovinčių pastatų. Po valandos du keturvamzdžiai 
sunkieji kulkosvaidžiai, užkelti ant paslėptų už angarų sunkveži- 
mių platformų, atidengė ugnį į visas pilies fasado angas, o būrys 
minosvaidininkų — per smulkių taikinių faustpatronams — pasi- 
skirstė aplink pastatus. Gynėjų padėtis tapo beviltiška. Apgu!- 
tiesiems teliko pamėginti prisidėti prie voltižierių, išblaškytų po 
apylinkę ir privalančių apšaudyti priešų šarvuočius bei savaeigę 
artileriją iš įvairių, nenuspėjamų taškų. 

Kai Tifožas, nusimetęs gražius Kaltenborno šeimininko dra- 
bužius, vilkosi senus prancūzų karo belaisvio skudurus, pažymė- 
tus dviem didžiulėmis KG" raidėmis, ant stogo ėmė kristi pirmieji 
mortyros sviediniai. Jis skubiai užlipo į palėpę genamas vaizdo, 
probėgšmais matyto einant pro kampinį kambarį: jo durys buvo 
sulaužytos, ir trijų jungmanų kūnai tįsojo, kaip pakliuvo suvir- 
tę ant FM kulkosvaidžio, kurio vamzdis buvo nukreiptas į juodą 
lango keturkampį. Viename palėpės sandėliuke nuo krūvos čiu- 
žinių kilo ir pažeme raitėsi riebūs, dusinantys dūmai, nors stoge 
žiojėjo didelės skylės, pro kurias buvo matyti žvaigždėtas dangus. 
Tifožas puolė į Efraimo kamarėlę. 

Žydų vaikas sėdėjo savo kambariuke prie išklerusio stalelio, 
užtiesto baltos medžiagos skiaute. Ant jo jis buvo padėjęs keletą 


so Velasko žodžio Kriegsgefangener (karo belaisvis) santrumpa. 

riekių duonos, avies kaulą, žolių ir pastatęs stiklinę vynu paraus- 
vinto vandens. 

- Efraimai, turime bėgti, — įsiveržęs vidun, sušuko Tifožas. — 
Sovietai griauna pilį! 

— Kuo ši nisano 15-osios naktis skiriasi nuo visų kitų naktų? — 
rimtai paklausė jo Efraimas. 

- Eime, negalima gaišti nė minutės! 

- Begemotai, nuostabusis Viešpaties kūriny, atsakyk: „Šią naktį 
mes išėjome iš Egipto.“ Kuo ši naktis skiriasi nuo visų kitų naktų? 
- Šią naktį mes išėjome iš Egipto, - klusniai atsakė Tifožas. 

Bet tą akimirką žemės drebėjimas supurtė grindis jam po ko- 
jomis ir nuo lubų pažėrė tinko krušą. 

- Eime su manim, Efraimai, reikia bėgti! 

- Taip, bėgsime, — tarė vaikas ir atstūmė stalą. — Viešpaties 
kariai užmuš egiptiečių pirmagimius, o mums padės pabėgti. Jei 
nenori sėsti su manim prie sederio stalo, leisk bent padeklamuoti 
pirmąsias Hagados eilutes. 

Efraimas susikaupė ir ėmė krutinti lūpas. Lauke sprogo dar 
kelios granatos, paskui stojo tyla, gąsdinanti labiau nei kanona- 
dos. Tifožas nekantravo. 

- Savo Hagadą baigsi man ant pečių. Nagi, sėsk ant Izraelio 
žirgo! — paliepė jis, klaupdamasis prie vaiko. 

Kai Tifožas ėjo iš palėpės, lenkdamasis prie durų, kad už jų 
neužkliūtų jam ant pečių sėdintis Efraimas, iš visų pusių girdimas 
kulkosvaidžių tratėjimas ir nutilusi artilerija bylojo, kad priešai 
įsiveržė į pilį. Jis gavo grįžti atgal, nes visa kairioji aukšto pusė 
liepsnojo. Teko lipti paradiniais laiptais ir slinkti į centrinį kor- 
pusą, kurio salėse aidėjo mūšio garsai. Sulig kiekvienu žingsniu 
Tifožas susidurdavo su žuvusiais jungmanais: vieni gulėjo nepa- 
liesti ir tartum užmigę, pavieniui arba krūvelėmis, ir jis skauda- 


386 


ma širdimi prisiminė hipnodromą, kiti buvo sužaloti, sukapoti į 
gabalus, neatpažįstami. Rusiškai rėkaujami įsakymai ir revolverių 
šūviai privertė jį lipti į antrą aukštą. Vienos durys buvo atviros — 
komandoro kabineto. Tifožas puolė tenai. Didysis langas, išei- 
nantis į kalavijų terasą, žiojėjo kaip anga kambario gale. Tifožas 
atsirėmė į gobelenu apmuštą sieną, norėdamas atgauti kvapą. Ir 
tada nuaidėjo šauksmas. Tifožas susyk jį atpažino ir suprato pir- 
mąkart girdįs tokį absoliučiai gryną. Ši pratisa, gomurinė, besi- 
kaitaliojanti dejonė, pilna sąskambių, kurių vieni buvo persunkti 
keistu džiaugsmu, kiti liejo nepakeliamą skausmą, netilo nuo jo 
nelaimingos vaikystės šaltuose Šv. Kristoforo koridoriuose iki 
Romintos girių glūdumos, kur skelbė didžiųjų elnių žūų. Bet tie 
tolimesni ar artimesni aidai tebuvo apgraibinis artėjimas prie šios, 
nepakeliamai aiškios transcendentinės giesmės, ką tik nuskambė- 
jusios kalavijų terasoje. Jis žinojo pirmąkart girdįs šį riksmą tokį, 
koks buvo pradžioje, svyruojantį tarp gyvybės ir mirties, tapusį 
svarbiausiu jo likimo garsu. Ir vėl, kaip tądien, kai susitiko namo 
grįžtančius prancūzų karo belaisvius, tik su nepalyginti didesne 
tikrumo jėga, iškilo ramus, nekūniškas durpių įkapėse palaidoto 
Girių karaliaus veidas, ir tas veidas buvo jo paskutinė viltis, pa- 
skutinis prieglobstis. 

— Girdėjai? — paklausė Efraimo Tifožas. - Man rodos, terasoje 
kažkas miršta. Ar ką nors matai? 

Pasilenkęs Efraimas galėjo matyti terasos parapetą ir pasakė, 
ką įžiūrėjo žvaigždėtoje naktyje, virpančioje nuo sprogimų. Taip, 
trys kalavijai tebėra, bet ant jų, regis, kabo kažkokie tamsūs, sun- 
kūs pavidalai, lyg tie kalavijai būtų virtę trim kotais, prie kurių 
pririštos storo, klostuoto juodo brokato vėliavos. 

Tifožas vėl žengė prie paradinių laiptų. Priėjęs antro aukšto 
aikštelę, visai čia pat išgirdo šūvius ir pasislėpė nišoje. Sovietų 

kareiviai — jis pirmąkart juos pamatė — stūmė priešais save vyrą, 
sverdėjantį nuo spyrių, pargriūvantį ir vėl atsikeliantųį. Nuo smar- 
kaus smūgio jis nulėkė į priekį, ir Tifožas išvydo akimirkai į jį 
atgręžtą ištinusį veidą išdurta akimi, iš kurios ant skruosto tekėjo 
kruvinas, drumzlėtas skystis. Jis atpažino Raufeizeną. Esesininkas 
vėl pargriuvo ir mėgino atsistoti, abiem rankomis kabindamasis 
į laiptų turėklus. Raufeizenui tebeklūpant, vienas kareivis įrėmė 
jam į pakaušį revolverio vamzdį. Trinktelėjo duslus šūvis, ir aukos 
galva, stipriai pamėtėta, atsimušė į akmeninius turėklus. Paskui 
negyvas kūnas susmuko ant laiptų. Tifožas suėmė delnais liesus 
Efraimo kelius, truktelėjo juos į priekį ir įgaužė galvą tarp jo šlau- 
nų, lyg norėdamas geriau ją apsaugoti. Tada ausyse suskambėjo 
frazė, atplaukusi iš vaikystės: ... Tikėdamas, kad taip jų likimai susi- 
pins ir nekaltas vaikas taps jo saugumo garantu, išmels Dievo malonę, 
padėsiančią išsigelbėti ir jam. 

Dabar nusileisti laiptais buvo nebeįmanoma. Reikėjo vėl lip- 
ti aukštyn, pasiekti koplyčią, pasislėpti didžiojoje terasoje. Tifo- 
žas daug negalvojo. Veikė impulsyviai, pagal skubias aplinkybes. 
Dalis koplyčios lubų buvo įgriuvusios, bet durys į didžiąją terasą 
atviros. Jis nuskubėjo tenai. Žengęs keletą žingsnių, nuo to, ką 
išvydo, suakmenėjo vietoje. 

Terasos plokštes dengė atlydžio nesuardytas baltutėlaičio snie- 
go kilimas. Baliustrada taip pat buvo balta, tik po trimis kala- 
vijais plytėjo raudona dėmė, lyg po kiekvienu iš jų kažkas būtų 
numetęs purpurinį apsiaustą. Visi trys - Hajus, Haras ir Lotaras, 
baltaplaukis vaikas, ručkių dvynių ištikimai saugomas iš abiejų 
pusių, — buvo čia, perdurti kiaurai, nuo omegos iki alfos, į nebūtį 
plačiai atvertomis akimis ir skirtingomis žaizdomis, padarytomis 
kalavijų smaigalių. Hajui jis kyšojo iš kairiosios mentės, ir atrodė, 
kad, pasmeigtas įstrižai, berniukas pakėlė kelį ir pakreipė galvą į 

kitą pusę, lyg mėgindamas atgauti prarastą pusiausvyrą. Srovelė 
stingstančio kraujo, virpinama nakties vėjo, jungė priešmirtinių 
traukulių suriestą didįjį kojos pirštą su parapetu. Haro galva buvo 
pakreipta į dešinę, lyg jis būtų gręžęsis į Lotarą, bet taip atrodė tik 
todėl, kad ją pasuko geležtė, išlindusi kairėje kaklo pusėje prie pat 
ausies. Jo kumščiai buvo sugniaužti, keliai šiek tiek sulenkti, vi- 
sai kaip šuolininko, pasirengusio kilti į dangų. Lotaro galva buvo 
atlošta. Burna pražiota, nes kalavijo smaigalys, kurį jis mėgino 
sukąsti, neleido jai susičiaupti. Berniukas buvo pasmeigtas tiesiai, 
suglaustomis kojomis, prie kūno prispaustomis rankomis - tobula 
makštis garbingam kalavijui, kuris jį pervėrė. Žvaigždės jau buvo 
užgesusios, ir vaikų golgota stiebėsi į juodą dangų. Sidabriniame 
Jonė trys pažai, į viršų užvertę galvas, samurmėjo Tifožas. 

Terasą sudrebino sprogimas, šipuliais ištaškęs koplyčią, ir ant 
Tifožo su Efraimu pasipylė akmenukų ir čerpių kruša. 

- Efraimai, - tarė Tifožas. - Aš nebeturiu akinių. Beveik nieko 
nematau. Rodyk man kelią! 

— Nieko, Izraelio žirge, aš paimsiu tave už ausų ir vairuosiu! 

Virš medžių ugninėmis ašaromis nutįso trasuojančių kulkų 
rožinis. 

- Efraimai, juodame danguje matau sugniaužtą kumštį. Jis su- 
spaustas taip stipriai, kad net sunkiasi kraujo lašai. 

— Eime iš čia, Begemotai, man rodos, tu kvanktelėjai! 

- Efraimai, argi šventosiose knygose nėra parašyta, kad jo gal- 
va ir plaukai buvo balti kaip sniegas, jo akys tarsi ugnies liepsna, 
jo kojos panašios į krosnyje įkaitintą skaistvarį, iš jo burnos ėjo 
aštrus dviašmenis kalavijas“? 

— Begemotai, jei tuoj pat neapsisuksi, nurausiu tau ausis! 


* Netiksli citata iš Apr 1, 14-16. 

Tifožas klusniai įvykdė paliepimą ir nuo tada kaip mažas vai- 
kas pasidavė Žvaigždnešio rankoms ir kojoms. Nespėję nueiti nė 
dešimties metrų, jie buvo sulaikyti sovietų kareivių, atstačiusių į 
juos automatus. Bet Efraimas, plonu balseliu sušukęs: Voina pra- 
ni! Franzouski prani! (Karo belaisvis! Prancūzų belaisvis!) — pri- 
vertė juos atsitraukti ir duoti kelią Vaiko Nešėjui. 

Mūšiai pilyje baigėsi, iš pažiūros sveikas liko tik dešinysis spar- 
nas su Atlanto bokštu. Bet sovietų pulkams dar reikėjo sunaikinti 
būrius jungmanų, išsiskirsčiusių po miškus ir smėlynus, ir juose 
vis toldami tratėjo šūviai. Slinkdamas palei sudegintus pastatus, 
Tifožas nusigavo iki šunidės, kurioje gulėjo vienuolika kulkomis 
suvarpytų dobermanų — paskutinis Kaltenborno medžioklės pa- 
veikslas, ir išėjo į Šlangenflyso kelią, vedantį, nors ir ne tiesiai, į 
išganingus vakarus. Lyg atvirame vandenyne nuskendusio laivo 
keleivis, neturintis vilties išsigelbėti, bet vis tiek instinktyviai plau- 
kiantis, jis darė viską, ką reikia, kad pasiektų saugią vietą, nors nė 
akimirkos netikėjo, kad jiems pavyks. Tifožas perėjo Šlangenflysą, 
kuriame buvo šviesu kaip dieną, nes nuo liepsnojančių it deglai 
namų į dangų vertėsi stulpai dūmų, žybčiojančių ugnies liežuviais. 
Paskui jį vėl apgaubė tamsa. Jis dar keletą minučių žingsniavo dvi- 
gubai apakęs, ir tada Efraimas smarkiai trūktelėjo jį už abiejų ausų. 

- Sustok, Begemotai! Paklausyk! 

Tifožas sustojo. Pasiklausė. Nakties tyloje jie išgirdo baugi- 
namai aiškų, sidabrinį judančios tankų kolonos vikšrų žlegėjimą. 
Raudona raketa, iššovusi vos už kilometro nuo jų, šnypšdama 
nubrėžė lanką tamsiame danguje. Tučtuojau sušvilpė ir ant kelio 
nukrito pirmieji sviediniai. Vadinasi, priešlėktuvinės gynybos ba- 
terija dar nesunaikinta ir atsako į voltižierių signalą. 

- Reikia dingti iš kelio, - nusprendė Efraimas.- Pasuksi į kai- 
rę per smėlynus, ir mes aplenksime tankų koloną. 

Tifožas nesiginčydamas žengė į kairiąją atšlaitę, įklimpo į 
patižusią pusnį ir pajuto po kojomis minkštą, klastingą viržyno 
žemę. Dygliuotas krūmas apdraskė veidą, ir toliau jis žabaliojo 
ištiesęs rankas, kaip neregys. Šitaip ėjo ilgai, kol bombarduojamo 
kelio trenksmai jo ausyse virto dusliu audros grumėjimu. Žemė 
darėsi vis klampesnė, ir jam buvo sunku traukti kojas iš siurbian- 
čio liūno. Paskui jis rankomis užčiuopė kažkokių medelių šakas 
ir kamienus ir atpažino pelkinius juodalksnius. Norėjo sustoti, 
apsigręžti, bet nenugalima jėga stūmė jį už pečių. Juo giliau ko- 
jos klimpo į liūgynę, juo sunkesniu švino gabalu slėgė jį vaikas — 
toks liesutis, kone permatomas. Jis ėjo, o dumblas kilo kojomis 
vis aukščiau ir pečius gniuždanti našta sulig kiekvienu žingsniu 
spaudė vis labiau. Dabar jam reikėjo nežmoniškomis pastango- 
mis kovoti su liulančiu raistu, traiškančiu pilvą, krūtinę, bet jis 
atkakliai yrėsi pirmyn žinodamas, kad taip ir turi būti. Kai pas- 
kutinįkart pakėlė galvą į Efraimą, pamatė tik šešiakampę aukso 
žvaigždę, lėtai besisukančią juodame danguje. 

